
Pastaruoju metu publika taip priprato prie romanų, kad 
tikro gyvenimo istorija, kurioje nuo skaitytojo nuslėpti veikėjų 
vardai ir kiti apibūdinantys duomenys, vargu ar bus palaikyta 
faktu; bet šiuo atžvilgiu turime leisti skaitytojui pačiam spręsti: 
tevertina tą knygą kaip tinkamas. 

Molė Flanders, matyt, čia aprašo pačios gyvenimą ir pir- 
miausia išdėsto priežastis, privertusias nuslėpti savo tikrąjį 
vardą, taigi ir pridurti nėra ko. 

Tiesa, užrašų originalas čia perpasakotas kitais žodžiais ir 
didelės ponios, apie kurią kalbama, stilius šiek tiek pakeistas; 
svarbiausia yra tai, kad įjos lūpas įdėti kuklesni posakiai nei jos 
pateiktieji; patekęs mums į rankas rankraštis buvo parašytas 
kalba, kuri labiau panėšėjo į Niūgeito žargoną nei į kalbą 
atgailaujančios ir su viskuo susitaikiusios moters, kokią ji vaiz- 
duoja save paskutiniuose puslapiuose. 

Plunksnai, dailinusiai pasakojimą ir pavertusiai jį tuo, ką 
matote prieš save, reikėjo nemažai padirbėti, kad įvilktų jį į 
padorų apdarą ir priverstų kalbėti padoria kalba. Kai nuo 
Jaunumės ištvirkinta moteris; be to, dar ir pasileidimo bei nuo- 
dėmės kūdikis, pasakoja apie ydingą savo gyvenimą, ypač ilgai 

apsistodama prie aplinkybių, privertusių ją pasukti blogu keliu, 
ir prie visų nusikaltimo pakopų, kuriomis ji kopė šešiasdešimt 
metų, autoriui nėra lengva visa tai taip užglostyti, kad skaityto- 
jai, ypač tie, kurie negeranoriškai nusiteikę, neturėtų dingsties 
priekaištauti. 

Šiaip ar taip, buvo padaryta visa, kas įmanoma, kad į 
perdirbtą pasakojimą nepatektų jokios nešvankybės, jokios 
begėdystės, joks šiurkštus pagrindinės veikėjos posakis. 
Todėl viena kita ydingosios jos gyvenimo dalies smulkmena, 
kurios neįmanoma perteikti padoria forma, visai praleista, 
daug kas labai sutrumpinta. Reikia tikėtis, kad tai, kas palik- 
ta, neužgaus net dorybingiausio skaitytojo, kukliausio klau- 
sytojo; o kadangi ir iš nešvankiausio pasakojimo galima 
turėti naudos, moralas gal sulaikys skaitytoją nuo lengvabū- 
diškų minčių net tada, kai pats pasakojimas gali jį įaistrinti. 
Nedoro gyvenimo, užsibaigusio atgaila, istorija įsakmiai rei- 
kalauja gyvai aprašyti nedorybę, kitaip nublanks atgailos 
grožis, o lengva ranka aprašyta ji turėtų atrodyti įsimenanti 
ir patraukli. 

Sakoma, kad atgailos neįmanoma pavaizduoti taip gyvai, 
gražiai ir efektingai kaip nusikaltimo. Jei tokia nuomonė bent 
kiek ir pasiteisina, man rodos, šitai aiškintina tuo, kad pasilei- 
dimas ir dorybingumas skaitant sukelia nevienodus jausmus; be 
abejo, skirtingą požiūrį lemia ne tikrosios dalyko savybės,> 0 
skaitytojo skonis ir polinkiai. 

Bet šis kūrinys skirtas daugiausia žmonėms, mokantiems 
skaityti ir rasti naudos iš perskaityto veikalo, todėl tikėsimės, 
kad tokiems skaitytojams moralas patiks daug labiau už turinį, 
išvados - labiau už patį pasakojimą, rašiusios moters ketinimai 
- labiau už jos gyvenimą. 

Čia gausu įdomių nuotykių, ir visuose juose glūdi pamoky- 
mas. Atitinkamai atpasakoti, jie visada vienaip at kitaip pamo- 

ko skaitytoją. Nedorame pagrindinės veikėjos gyvenime su 
jaunu džentelmenu Kolčesteryje! yra tiek štrichų, smerkiančių 
pasileidimą ir perspėjančių visas, žengiančias į tą kelią, kaip 
pražūtingai baigiasi tokie nuotykiai, abiejų žmonių elgesio ab- 
surdiškumas, beprotybė ir šlykštumas tokie akivaizdūs, kad tai 
su kaupu atperka pernelyg vaizdingą herojės pasakojimą apie 
savo pasileidimą ir nedorumą. 

Jos meilužio iš Bato atgaila ir tai, kaip jis, ligos ver- 
čiamas, ryžtasi palikti ją; teisingas pasergėjimas vengti 
pernelyg didelio laisvumo net grynai draugiškuose santy- 
kiuose; mūsų negebėjimas įvykdyti be Dievo pagalbos 
geriausių ketinimų - tuose puslapiuose skaitytojas ras 
daugiau tikrojo grožio, nei visoje meilės nuotykių virtinė- 
je, kuri jam pateikiama. 

Žodžiu, iš pasakojimo kruopščiai išrankioti ten buvę leng- 
vapėdiški ir begėdiški dalykai ir dar kruopščiau pritaikyta do- 
ringiems ir dievobaimingiems tikslams. Tik akivaizdžiai 
neteisingas žmogus gali smerkti mus, kad ketiname tai išspaus- 
dinti. 

Norėdami įrodyti, jog teatro spektaklius naudinga ir 
būtina rodyti esant kultūringiausiam ir dievobaimingiausiam 
valdymui, visų laikų teatro šalininkai rėmėsi tuo, kad dramo- 
mis ir komedijomis siekiama dorovinių tikslų, kad gyvais 
vaizdais aukštinamas dorybingumas ir taurumas, o kartu de- 
maskuojamos ir išjuokiamos visokios ydos ir papročių page- 
dimas. Jeigu tie, kas taip kalba, gindami vieną ar kitą pjesę, 
iš tikrųjų laikytųsi šios taisyklės, apie juos būtų galima pasa- 
kyti daug gero. 

Šio svarbiausio reikalavimo kuo griežčiausiai laikytasi vi- 
soje knygoje, visuose be galo įvairiuose jos epizoduose, joje 


1 Kolčesteris - vienas iš seniausių Anglijos miestų Eseko grafystėje. 


nėra ne vieno bjauraus poelgio, kuris anksčiau ar vėliau 
nesibaigtų bėda ar nelaime, visi joje aprašyti niekadėjai arba 
nubaudžiami, arba atgailauja; blogis vaizduojamas tik tam, 
kad būtų pasmerktas, o už dorumą ir teisingumą visada atly- 
ginama. Ar galima dar tiksliau laikytis aukščiau minėtosios 
taisyklės, ar jos laikantis netampa pamokomais net tokie 
dalykai, kuriuos mes ne be reikalo smerkiame, pavyzdžiui, 
vaizduojamą blogą draugiją, vartojamus nešvankius posakius 
ir kita? 

Todėl ši knyga pateikiama skaitytojui kaip kūrinys, 
kurio kiekvienas epizodas turi ką nors pamokoma; jos 
išvados gali būti skaitytojui priesaku, jei tik jis norės pa- 
sinaudoti jomis. 

Visi tos įdomios ponios Žygiai sąžiningiems žmonėms yra 
puikus perspėjimas, rodantis, kaip suviliojami naivuoliai, kaip 
jie apvagiami ir apiplėšiami, vadinasi, ir pamokantis, kaip viso 
to išvengti. Mergytės, kurią garbės trokštanti motina išpuošė, 
išleisdama į šokių mokyklą, apiplėšimas yra gera pamoka pana- 
šiems žmonėms, kaip, beje, ir auksinio laikrodžio pavogimas iš 
mažos panelės Sent Džeimso parke. 

Ryšulio iš lengvatikės merginos pavogimas pašto karietų 
stotelėje Sent Džonstrite, vagystė gaisro metu, taip pat Garviče 
moko. kaip svarbu išsaugoti savitvardą įvairių netikėtumų 
metu. 

Tai, kaip kukliai, plušėdama pagrindinė veikėja gyvena 
paskutiniuosius metus Virdžinijoje su ištremtu vyru, yra puikus 
pamokymas visiems nelaimingiesiems, kurie priversti kurtis 
svetimame krašte, kur juos nusviedė tremtis ar kitos negandos; 
mes matome, kad už stropumą ir pastangas nelieka neatlyginta 
net atokiausiuose pasaulio kampeliuose, kad nėra tokios ap- 
gailėtinos, niekingos ir beviltiškos padėties, iš kurios neišeitu- 
me, jei nenuilstamai dirbsime, nes darbas pakelia Žmones, 

nupuolusius į pačias padugnes, ir suteikia jiems naujų jėgų 
gyventi. 

Štai tos svarbios išvados, kurias randame šioje knygoje; jų 
visai pakanka, kad galėtume siūlyti ją publikai, juolab pateisinti 
jos išleidimą. 

Rankraštyje yra dar du puikūs pasakojimai, apie kuriuos 
iš dalies leidžia spręsti ištraukos, pateiktos šioje knygoje, bet 
abu jie pernelyg ilgi, kad būtų įdėti šiame tome; jie galėtų 
sudaryti atskiras knygas. Štai ką turiu galvoje: globėjos, kaip 
ją vadina pagrindinė veikėja, gyvenimas, moters, kuri per ne 
itin daug metų suspėjo pabūti kilminga ponia, išlaikoma 
meiluže ir sąvadautoja, pribuvėja ir gimdymo prieglaudos 
savininke, lupikautoja ir vaikų grobike, vagių ir vogtų daiktų 
slapstytoja; vis dėlto ta vagilė, ta vagių globotoja ir panašiai 
pagaliau ėmė atgailauti. 

Antras pasakojimas - tai pagrindinės veikėjos tremtinio 
vyro, vieškelių plėšiko, gyvenimas. Jis, matyt, dvylika metų 
vertėsi plėšikavimu ir taip vikriai išsisukdavo, kad jam buvo 
leista pasirinkti savanorišką tremtį, o ne katorgą; jo gyvenimas 
kupinas nepaprastų nuotykių. 

Bet, kaip jau sakiau, tai per dideli veikalai, kad galėčiau 
juos įdėti, ir aš neprižadu jų išleisti atskirai. 

Ši istorija nepapasakota iki pačios garsiosios Molės 
Flanders gyvenimo pabaigos, nes niekas negali aprašyti savo 
gyvenimo iki pat mirties: mirusieji negali rašyti. Bet jos vyro 
gyvenimas, aprašytas trečiuoju asmeniu, smulkiai išdėsto, 
kaip jie kartu gyveno toje šalyje ir kaip po aštuonerių metų 
vėl grįžo į Angliją, suspėję per tą laiką labai pralobti; toliau 
ten kalbama, kad Molė išgyveno iki žilos senatvės, bet nebe 
taip garsiai atgailavo kaip iš pradžių; tik ji, matyt, visada su 
pasibjaurėjimu kalbėjo apie savo ankstesnį gyvenimą, nuo jo 
pradžios iki galo. 


Merilende ir Virdžinijoje! jos gyvenimas buvo kupinas 
įdomių nuotykių, bet pasakojimas apie juos ne toks sklandus 
kaip jos pačios, todėl mūsų istorija tik laimės, jei praleisime tą 
dalį. 


1 Merilendas ir Virdžinija - tuometinės Britanijos kolonijos. 

Liss mano vardas taip gerai žinoma N iūgeito! ir Old 
Beilio archyvuose ar protokoluose, ir su juo iki šiol susiję tiek 
svarbių aplinkybių, liečiančių asmeninį mano gyvenimą, jog 
nėra ko laukti, kad čia minėčiau jį arba pateikčiau kokios nors 
informacijos apie savo šeimą; gal po mano mirties visa tai bus 
pagarsinta, o dabar kalbėti apie tai būtų nepatogu, net jei išeitų 
visiška amnestija visiems be išimties nusikaltėliams ir nusikal- 
timams. 

Pakaks, jei pasakysiu jums, kad kai kurios iš blogiausios 
reputacijos mano draugužių, jau neįstengsiančių kaip nors man 
pakenkti (jos pasitraukė iš šio pasaulio, kopdamos laiptais, 
vedančiais į kartuves, kurios dažnai grėsė ir man), vadino mane 
Mole Flanders; todėl leiskite man taip ir vadintis, kol nepasi- 
ryšiu prisipažinti, kas aš buvau ir kas esu dabar. 

Esu girdėjusi, kad vienoje kaimyninėje valstybėje - Pran- 
cūzijoje ar kažkurioje kitoje, tiksliai nežinau, - galioja karaliaus 
įsakymas, pagal kurį nuteisto mirties bausme, siunčiamo į gale- 
ras arba tremtį nusikaltėlio vaikus, paprastai liekančius be 
jokių lėšų, nes tėvų turtas konfiskuojamas, nedelsiant imasi 
globoti valstybė ir atiduoda į prieglaudą, vadinamą našlaičių 
namais, kur juos auklėja, rengia, valgydina, moko, o išeinančius 


1 Niūgeitas - senovės laikų kalėjimas Londone. > 
2 Old Beilis - centrinio kriminalinio teismo Londone pavadinimas. 

iš ten rengia amatui arba atiduoda tarnauti, taigi jiems suteikiamos 
visos galimybės pelnytis sau duoną naudingu ir sąžiningu darbu. 

Jeigu toks paprotys būtų buvęs ir mūsų šalyje, nebūčiau 
likusi vargšė apleista mergytė, be draugų, be drabužių, be 
pagalbos ar rėmėjo, kaip teko mano daliai ir dėl ko aš tik 
patyriau didelių nelaimių anksčiau. nei galėjau suprasti arba 
pataisyti savo reikalus, bet dar ir buvau pastūmėta palaidai 
gyventi, O tai dažniausiai greit išsekina ir sielą, ir kūną. 

Bet pas mus kitaip būna. Mano motutė pateko į teismą už 
menką vagystę, kurią vargu ar verta minėti: ji nukniaukė tris 
plono audeklo rietimus iš vieno manufaktūrininko Čypsaide!. 
Smulkmenas reikėtų ilgai pasakoti, ir esu girdėjusi tiek jų 
versijų, kad tikrai negaliu pasakyti, kuri yra teisinga. 

Šiaip ar taip, visos jos baigiasi tuo, kad motutė pasiteisino 
savo pilvu, kad nustatė, jog ji nėščia, ir nuosprendžio vykdymas 
buvo atidėtas septyniems mėnesiams; per tą laiką ji pagimdė 
mane, o kai sustiprėjo, nuosprendis įsigaliojo, bet sušvelnintas: 
ji buvo ištremta į koloniją ir turėjo palikti mane, šešių mėnesių 
mažytę, be to, reikia manyti, blogose rankose. 

Visa tai įvyko pernelyg ankstyvu mano gyvenimo laikotar- 
piu, kad galėčiau ką nors papasakoti apie save kitaip nei sveti- 
mais žodžiais; pakaks paminėti, kad gimiau toje nelaimingoje 
vietoje, ir nebuvo parapijos, kuriai būtų galėję atiduoti mane 
globoti kūdikystėje; negaliu paaiškinti, kaip išgyvenau, žinau 
tik tiek. kad kažkokia mano motinos giminaitė, kaip man vėliau 
pasakojo, pasiėmė mane pas save, bet kam pasirūpinus ir kieno 
lėšomis mane išlaikė, nieko nežinau. 

Pirmasis dalykas, kurį galiu prisiminti apie save, yra tai, kad 
basčiausi su gauja žmonių, vadinamų čigonais arba egiptiečiais; 
bet manau, kad pas juos neilgai buvau, nes jie nepakeitė mano 
odos spalvos, kaip daro visiems vaikams, kuriuos vedasi kartu; 
nieko negaliu pasakyti, kaip pakliuvau pas juos ir kaip iš jų 
ištrūkau. 


! Čypsaidas - viena judriausių Londono Sičio gatvių. 

Jie pametė mane Kolčesteryje, Esekse, ir lyg per miglą 
prisimenu, kad aš pati ten juos palikau (tai yra pasislėpiau ir 
nepanorau eiti su jais toliau), bet aš negaliu papasakoti ko nors 
smulkiau; prisimenu tik, kad tada, kai mane paėmė parapinė 
Kolčesterio valdžia, pasakiau, jog atėjau į miestą su čigonais, 
bet nepanorau eiti su jais toliau, ir jie mane pametė, o kur išėjo 
- nežinau; čigonų ieškota visomis kryptimis, bet, atrodo, jų 
nepavyko rasti. 

Dabar aš buvau, galima sakyti, įtaisyta; tiesa, pagal įstatymą 
vietinės parapijos neprivalėjo rūpintis manimi, tačiau vos pa- 
aiškėjo mano būklė ir tai, kad darbui aš netinku, nes man buvo 
tik treji metai, miesto valdžia pasigailėjo manęs ir paėmė savo 
globon, lyg būčiau gimusi tame mieste. 

Man pasisekė augti pas vieną moterį, tiesa, neturtingą bet 
mačiusią ir geresnių laikų. Ji užsidirbdavo kukliam gyvenimui 
prižiūrėdama tokius kaip aš vaikus ir aprūpindavo juos viskuo, 
ko reikia, kol jie paaugdavo tiek, kad galėdavo pradėti tarnauti 
arba užsidirbti duoną savarankiškai. 

Ta moteris laikė ir mažą mokyklėlę, kurioje mokė vaikus 
skaityti ir siūti; ji kadaise buvodavo geroje draugijoje, todėl 
auklėjo vaikus labai subtiliai ir rūpestingai. 

Bet vertingiausia buvo tai, kad ji auklėjo mus dievobaimin- 
gai, pati būdama, pirma, labai kukli ir dievota, antra, labai 
atsidavusi namų ūkiui ir valyva, trečia, gerų manierų ir neprie- 
kaištingo elgesio. Taigi jei neminėsime skurdaus maisto, varga- 
nos patalpos ir šiurkščių drabužių, mes gavome tokį 
aukštuomenei tinkamą išsilavinimą lyg šokių mokykloje. 

Išbuvau ten iki aštuonerių metų, kai kartą pasibaisėjusi 
sužinojau, kad miesto valdžia paliepė atiduoti mane tarnauti. 
Labai mažai ką būčiau galėjusi dirbti, kad ir kur mane būtų 
paskyrę, gal tik būti pasiuntinuke ar indų plovėja virtuvėje, man 
tai dažnai sakė, ir aš labai to bijojau, nes, nors ir tokia maža, be 
galo bjaurėjausi juodu darbu; ir pasakiau savo auklėtojai, kad 
tikriausiai galėsiu užsidirbti gyvenimui neidama tarnauti, jei ji 

teiksis leisti man; juk ji išmokė mane dirbti su adata ir verpti 
šiurkščią vilną, o tai - pagrindinis to miesto verslas; ir jei ji sutiks 
pasilikti mane pas save, dirbsiu jai, labai uoliai dirbsiu. 

Kone kasdien zaunijau jai apie stropų darbą, o pati triūsiau 
rankų nenuleisdama ir žliumbiau nuo ryto ligi nakties; ir taip 
sugraudinau gerą, minkštaširdę moterį, kad ji pagaliau ėmė dėl 
manęs nerimauti: labai ji mane mylėjo. 

Kaip tik po to įėjusi į kambarį, kur mes visi, vargšai vaikai, 
plušėdavome, mūsų geroji auklėtoja atsisėdo tiesiai priešais 
mane, ne savo įprastoje vietoje, bet lyg tyčia, norėdama pasižiū- 
rėti, kaip dirbu. Ruošiau kažkokią jos užduotą pamoką - kiek 
pamenu, ženklinau marškinius. Kiek patylėjusi ji kreipėsi į mane: 

- Tu vis verki, kvailiuke (aš ir tada verkiau). Na, pasakyk 
man, ko tu verki? 

- Jie nori mane paimti tarnaite, - ištariau, - O aš nemoku 
ruoštis. 

- Gana, vaike! Jei nemoki ruoštis, pamažu išmoksi. Tavęs 
iš karto nevarys prie sunkaus darbo. 

- Ne, varys, - sakau, -o jei negalėsiu jo dirbti, mane muš, ir 
tarnaitės mušdamos vers mane dirbti. Aš maža, ir man sunku 
dirbti! - tai pasakiusi, taip įsiraudojau, kad daugiau nebegalėjau 
kalbėti. 

Geroji mano auklėtoja labai susigraudino ir ryžosi kol kas 
neatiduoti manęs tarnauti; ji liepė man neverkti, sakydama, kad 
pakalbės su ponu meru ir kad manęs neatiduos tarnauti, kol 
nepaugėsiu. 

Tačiau tas pažadas nenuramino manęs, nes vien mintis, jog 
kada nors eisiu tarnauti, baugino; nebūtų paguodę net tai, jeigu 
mano auklėtoja būtų pasakiusi, kad manęs nelies iki man su- 
kaks dvidešimt metų; be perstojo būčiau verkusi iš baimės, kad 
galas vis tiek ateis. 

Matydama, kad aš nesiliauju, auklėtoja supyko. 

- Ko tu Žliumbi? Juk pasakiau, kad tavęs neatiduos į tar- 
naites, kol nepaūgėsi. 

- Taip, - sakau, - bet paskui vis tiek reikės eiti. 

- Išprotėjo mergiotė! O ką, gal nori būti ponia? 

- Na, taip, - sakau, ir vėl upeliais srūva ašaros... 

Čia senutė nebeištvėrė ir nusikvatojo, kaip lengvai galite 
įsivaizduoti. 

- Šit kaip! Teiksitės būti ponia! - ėmė tyčiotis iš manęs. - Ir 
manote tapti ponia, jei siūsite ir verpsite? 

- Taip, - naiviai atsakiau. 

- Kiek gi tu galėsi uždirbti per dieną, kvailiuke? 

- Tris pensus verpdarna ir keturis - siūdama. 

- Ak nelaimėle ponia, - toliau šaipėsi ji, - taip toli nenuva- 
Žiuosi! 

- Man užteks. Tik leiskite man pasilikti pas jus, - pasakiau 
taip maldaujamai, kad geroji moteriškė susigraudino, kaip ji 
prisipažino man vėliau. 

- Na, juk šito tau nepakaks maistui ir drabužiams. Kas gi 
rengs mažąją ponią? - prabilo ji, su šypsena žvelgdama į mane. 

- Tuomet dirbsiu dar daugiau ir visus pinigus atiduosiu 
jums, - atsakiau. 

- Vargšas kūdiki, vis tiek to nepakaks tau išlaikyti, vien 
maistas kainuos brangiau. 

- Tuomet man nereikia maisto, - toliau naiviai atsakinėjau, 
- tik leiskite man gyventi su jumis. 

- Argi tu gali gyventi nevalgiusi? 

- Galiu, - tęsiau savo vaikišką šneką ir vėl apsipyliau grau- 
džiomis ašaromis. 

Aš nė kiek negudravau; jūs lengvai galite pastebėti, kad 
atsakinėjau laisvai; bet mano atsakymai buvo tokie naivūs, juose 
buvo tiek karšto pasiryžimo, kad gera, gailiaširdė moteriškė taip 
pat pravirko, įsiraudojo, kaip ir aš, paėmė mane užrankos ir išvedė 
iš klasės kambario. „Gerai, - sako, - tu nebūsi tarnaitė, gyvensi su 
manim", - ir šį kartą jos Žodžiai mane nuramino. 

Paskui ji kartą nuėjo pas merą aptarti savo reikalų; kalbėjo 
ir apie mane, ir geroji mano auklėtoja papasakojo ponui merui 


15 


visą tą sceną; tas taip įsilinksmino, kad pakvietė pasiklausyti 
žmoną ir dvi dukteris, ir jūs galite įsivaizduoti, kaip linksmai jie 
visi juokėsi. 

Ir šit nepraėjus nė savaitei staiga atvyksta pas mus mero 
žmona su dukterimis aplankyti mano senosios auklėtojos, pa- 
sižiūrėti jos mokyklos ir vaikų. Kiek pasėdėjusi mero žmona 
klausia: 

- Pasakykite man, misis, kur ta mergytė, kuri nori būti 
ponia? 

Išgirdusi tuos žodžius, labai išsigandau, pati nežinau, 
kodėl; bet mero žmona prieina prie manęs ir sako: 

- Laba diena, mis, nagi parodykite man, ką čia siuvate. 

Žodį „mis“ labai retai galėjau išgirsti mūsų mokykloje, ir 
aš nustebau, kodėl ji vadina mane tokiu negeru vardu; vis dėlto 
atsistojau, padariau reveransą, ji paėmė iš mano rankų darbą, 
dirstelėjo į jį ir pasakė, kad labai gerai padaryta, paskui pažiū- 
rėjo į mano rankas ir pasakė: 

- Tiesa, kad ji gali tapti ponia: pažiūrėkite, kokios baltos 
jos rankutės. 

Tai man labai patiko, bet mero žmona tuo neapsiribojo, 
kyštelėjo ranką į kišenę, davė man šilingą ir liepė stropiai dirbti 
ir gerai mokytis, tada man gal ir pavyksią tapti ponia. 

Visą tą laiką geroji mano senutė auklėtoja, mero žmona ir 
visi kiti visai manęs nesuprato, nes žodį „ponia“ jie suvokė 
vienaip, O aš - visiškai kitaip. Deja! Man atrodė, kad būti ponia 
- tai dirbti sau ir uždirbti tiek pinigų, kad nereikėtų eiti tarnauti, 
O jiems tai reiškė aukštą padėtį visuomenėje, turtą, prabangų 
gyvenimą ir nežinau ką dar. 

Išėjus mero žmonai, įėjo jos dukterys ir taip pat įsigeidė 
pamatyti ponią; jos ilgai šnekėjosi su manimi, ir aš atsakinėjau 
joms vis taip pat naiviai; kas kartą, kai paklausdavo manęs, ar 
aš Iš tiesų ketinu tapti ponia, atsakydavau „taip“. Pagaliau jos 
paklausė manęs, kas tai yra „ponia“. Klausimas labai sutrikdė 
mane, tačiau šaip taip paaiškinau, kad tai yra moteris, kuri 


16 


nevaikšto uždarbiaudama po namus; jas sužavėjo mano atsaky- 
mai, mano tauškalai, matyt, joms labai patiko, jas pralinksmino, 
ir jos taip pat davė man pinigų. 

Visus tuos pinigus atidaviau savo mokytojai, kaip ją vadi- 
nau, ir pažadėjau senutei visada atiduoti viską, ką uždirbsiu, kai 
tapsiu ponia. Po to ir po kitų mano žodžių auklėtoja pradėjo 
suvokti, kaip aš suprantu žodžius „būti ponia“, ir kad jie man 
reiškia tik galimybę savo darbu pelnytis duoną; pagaliau ji 
manęs paklausė, ar iš tikrųjų taip. 

Aš atsakiau jai „taip“ ir atkakliai tvirtinau, kad tai ir reiškia 
būti ponia. „Juk tokia ir tokia, - pasakiau, nurodydama vieną 
moterį, kuri taisydavo nėrinius ir skalbdavo nėriniuotas mote- 
riškas kepuraites, - juk ji - ponia, ir visi vadina ją madam". 

- Kvailute, - nusijuokė geroji mano senutė, - tokia ponia 
tau nesunku pasidairyti: apie ją blogai šnekama, ji turi du 
neteisėtus vaikus. 

Nė žodžio nesupratau, bet atsakiau: „Aš žinau, kad ją 
vadina madam ir ji ne tarnaitė". Todėl atkakliai tvirtinau, kad 
ji yra ponia ir norėjau būti tokia pat. 

Visa tai vėl buvo perpasakota ponioms, ir jos labai juokėsi, ir 
retkarčiais pono mero dukterys ateidavo manęs aplankyti, klaus- 
damos, kur mažoji ponia, dėl to nemažai didžiavausi. Lankydamos 
mane, tos jaunos ponios kartais atsivesdavo savo pažįstamų; taip 
apie mane netrukus sužinojo kone visas miestas. 

Tada man buvo maždaug dešimt metų, ir aš jau ėmiau 
panėšėti į mažutę moterį, nes buvau labai rimta ir ori, ir jūs 
lengvai galite įsivaizduoti, kokia išdidi pasijusdavau, girdėdama 
iš ponių, kad esu dailutė ir tapsiu gražuole. Tačiau tas išdidu- 
mas dar negadino manęs; pinigus, kurių man ponios dažnai 
dovanodavo, o aš atiduodavau senutei auklėtojai, ta moteris 
sąžiningai išleisdavo man - pirkdavo man kepuraičių ir piršti- 
naičių, taigi buvau tvarkingai aprengta; net jei būčiau dėvėjusi 
skarmalais, jie būtų buvę visada švarūs. aš pati būčiau išsiskal- 
busi; bet, kartoju. kai man padovanodavo pinigų, geroji mano 

auklėtoja sąžiningai išleisdavo juos man ir visada pasakydavo 
ponioms, kad tai ir tai nupirkta už jų pinigus; šitai skatindavo 
jas vėl man ką nors dovanoti, kol pagaliau miesto valdžia iš 
tikrųjų iškvietė mane ir pasiūlė eiti tarnauti. Bet aš tada jau 
pasidariau tokia puiki darbininkė ir ponios buvo tokios malo- 
nios man, kad buvo apsieita be tarnystės; aš galėjau uždirbti 
savo auklėtojai tiek, kiek ji išleisdavo mano išlaikymui, todėl ji 
paprašė leisti pasilikti „ponią“, kaip visi vadino mane, sakyda- 
ma, kad padėsiu jai mokyti vaikus, 0 su tuo puikiai galėjau 
susidoroti, nes dirbau labai mikliai, visa bėda - buvau dar labai 
jauna. 

Tačiau mano geradarių gerumas tuo nesibaigė; sužinoju- 
sios, kad miestas nebeišlaiko manęs, jos ėmė dažniau dovanoti 
pinigų, o kai paūgėjau, pradėjo man nešti darbo į namus: siūti 
baltinius, taisyti nėrinius, išgražinti skrybėlaites, ir ne tik mo- 
kėdavo man, bet dar ir mokydavo, kaip visa tai padaryti, todėl 
aš iš tiesų tapau ponia, kaip pati supratau tą žodį: neturėjau dar 
nė dvylikos metų, o jau siūdavau sau drabužius ir mokėdavau 
auklėtojai už maistą, maža to, dar atidėdavau pinigų ir juodai 
dienai. 

Ponios dažnai dovanodavo man savo suknelių arba ką nors 
iš savo vaikų apdarų: čia kojines, čia sijoną, čia viena, čia kita; 
ir mano senutė visa tai saugojo lyg motina, versdama mane 
taisyti ir pertaisyti, nes ji buvo kaip reta taupi šeimininkė. 

Galiausiai aš taip patikau vienai poniai, kad ji panoro 
pasikviesti mane mėnesiui į savo namus, jos žodžiais tariant, 
pabūti su jos dukterimis. 

Tas kvietimas buvo nepaprasta jos malonė, tačiau, kaip jai 
pasakė geroji mano senutė, jis padarys mažajai poniai daugiau 
blogio nei gėrio, jei ketinama mane paimti tik laikinai. „Taip, - 
sutiko ponia, - jūs teisi; pasiimsiu ją savaitei pasižiūrėti, ar 
sutars su ja mano dukterys, ar patiks man jos būdas, ir paskui 
pasikalbėsiu su jumis, o jei tuo metu kas nors ateitų aplankyti 
jos kaip paprastai, sakykite, kad pasiuntėte ją pas mane". 

Viskas buvo gražiuoju sutarta, ir aš išvykau paviešėti pas 
ponią; bet taip man ten patiko su jaunosiomis panelėmis ir joms 
- su manimi, kad sunku buvo iš ten išeiti, O ir jos nenorėjo su 
manimi skirtis. 

Tačiau palikau jas ir dar metus gyvenau pas dorąją savo 
senučiukę: dabar aš jau buvau jai tikra pagalbininkė, nes man 
suėjo jau keturiolika metų, buvau aukšto ūgio ir atrodžiau kaip 
mažutė moteris: bet taip pamėgau ponišką gyvenimą tos ponios 
namuose, kad nebesijaučiau taip laisvai kaip anksčiau sa: 
senajame būste ir maniau, kad iš tiesų gerai būti ponia, tik man. 
supratimas, kas yra ponia, dabar visiškai pasikeitė, ir kadangi 
maniau, kad gerai būti ponia, tai man patiko būti su poniomis, 
ir be galo norėjau pas jas sugrįžti. 

Kai man sukako keturiolika metų ir trys mėnesiai, mano 
geroji senutė - turėčiau vadinti ją motina - apsirgo ir numirė. Tada 
atsidūriau labai apgailėtinoje būklėje: juk nedaug reikia pastangų 
sužlugdyti vargšo Žmogaus šeimą, kai jį nuneša į kapus; taigi po 
vargšės senutės laidotuvių parapijų vaikus tuojau susirankiojo 
bažnyčių seniūnai; su mokykla buvo baigta, mokinėms liko tik 
sėdėti namie ir laukti, kol jas išsiųs į kitą vietą. Visa, kas liko po 
velionės, iki siūlo galo pasiglemžė jos duktė, ištekėjusi moteris, 
šešių ar septynių vaikų motina; išsiveždama mantą, ji nieko geres- 
nio nesugalvojo, tik pasijuokti iš manęs, sakydama, kad mažoji 
ponia dabar gali tvarkytis kaip išmano. 

Persigandau kone beprotiškai ir nežinojau, ką daryti: juk 
mane paprasčiausiai gujo lauk if, kas dar blogiau, pas sąžinin- 
gają senutę buvo laikomi mano dvidešimt du šilingai - visas 
mažosios ponios turtas; o kai paprašiau senutės dukters savo 
pinigų, ji aprėkė manc, sakydama, kad nieko nenori žincti. 

Tačiau geroji senutė buvo sakiusi dukteriai apie mano 
pinigus, rodžiusi, kur jie paslėpti, aiškinusi, kad tai - mergytės 
pinigai; du ar tris kartus ji net šaukėsi manęs, norėdama juos 
grąžinti man, dėja, manęs nebuvo namie, 0 kai grįžau, ji nebe- 
galėjo kalbėti. Tiesa, duktė pasirodė esanti tokia sąžininga, kad 

paskui atidavė man pinigus, nors iš pradžių elgėsi su manimi 
žiauriai. 

Dabar aš iš tikrųjų buvau beturtė ponia ir tą patį vakarą 
turėjau eiti, kur akys mato: duktė išsivežė visus aliai vieno velionės 
daiktus, neturėjau nei pastogės, nei duonos kriaukšlės. Bet, matyt, 
kažkas iš kaimynų pasigailėjo manęs ir pranešė apie įvykį tai 
poniai, kurios šeimoje viešėjau; ji tuojau atsiuntė tarnaitę manęs 
parvesti, 0 ją panoro palydėti dvi šeimininkų dukterys, aš bema- 
tant susirinkau savo mantą ir nudžiugusi iškeliavau pas ją. Siau- 
binga būklė taip paveikė mane, kad jau nebenorėjau būti ponia 
ir būčiau sutikusi tapti tarnaite, dirbti viską, ką palieps. 

Bet naujoji kilniaširdė mano ponia buvo geresnės nuomo- 
nės apie mane. Aš sakau - kilniaširdė, nes ji tiek visu kuo 
pranoko gerąją moterį, pas kurią gyvenau, kiek aukštesnė buvo 
jos visuomeninė padėtis; sakau - visu kuo, išskyrus sąžiningu- 
mą; ir nors ta ponia nenusipelno jokių priekaištų, tačiau nieku 
būdu neturiu pamiršti, kad mano mokytoja, nepaisant savo 
skurdo, buvo tokia sąžininga, kad sąžiningesnės nerasi. 

Vos ta gera ponia, kaip sakiau, parsivedė mane pas save, 
pirmoji dama, tai yra mero žmona, pasiuntė dukteris manimi 
pasirūpinti, ir dar viena šeima, įsidėmėjusi mane, kai buvau 
mažoji ponia ir ėmiau darbą į namus. pasiuntė manęs paskui 
mero žmoną, taigi visos ponios viena per kitą ėmė manimi 
rūpintis ir labai įsižeidė, ypač mero žmona, kad jos bičiulė 
pagrobė mane jai iš panosės; juk aš teisėtai priklausau jai, 
kalbėjo mero žmona, nes ji pirmoji atkreipė į mane dėmesį. Bet 
ta ponia, pas kurią gyvenau, nepanoro manęs paleisti; na, O 
man nieko daugiau ir nereikėjo. 

Taip ir gyvenau pas tą ponią iki septyniolikos su puse metų, 
ir tai buvo taip naudinga mano auklėjimui, kad nė įsivaizduoti 
neimanoma: mano šeimininkės dukterys buvo mokomos šokti, 
kalbėti prancūziškai ir rašyti; jas mokė ir muzikos; visą laiką 
būdavau su jomis, todėl kartu su jomis ir mokiausi; ir nors 
neturėjau paskirtų mokytojų, mėgdžiodama ir klausinėdama 

išmokau visko, ko jas mokė ikalbinėdami ir paliepdami; žodžiu, 
išmokau šokti ir kalbėti prancūziškai ne blogiau už jas pačias, 
o dainavau daug geriau, nes turėjau gražų UAB) Negalėjau taip 
greit išmokti skambinti klavikordu! ir spinetu“, nes neturėjau 
savo instrumento pratyboms ir galėjau praktikuotis tik priešo- 
kiais, kai neskambindavo panelės; vis dėlto išmokau skambinti 
visai pakenčiamai, nes galiausiai panelės įsigijo du instru- 
mentus, tai yra, ir klavikordą, ir spinetą, ir pačios ėmė mane 
mokyti. O dėl šokių - jos tiesiog turėjo išmokyti mane kontra- 
danso“, nes manęs visuomet reikėdavo porai; ir apskritai pane- 
lių pasirengimas išmokyti mane visko, ko jos pačios išmoko, nė 
kiek nenusileido mano norui mokytis iš jų. 

Taigi naudojausi visomis auklėjimo privilegijomis. kurias 
būčiau gavusi, jei būčiau buvusi tokia pat panelė, kaip tos, su 
kuriomis gyvenau, ir kai kuo buvau pranašesnė, tik tiek kad jos 
užėmė aukštesnę padėtį; o gamtos dovanų už jokius turtus 
neįsigysi. Pirmiausia buvau daug gražesnė už jas, antra, geres- 
nio sudėjimo ir, trečia, gražiau dainavau, tai yra mano balsas 
buvo gražesnis; tikiuosi, neabejojate, kad sakau ne savo nuo- 
monę,. O visų, kas pažinojo tą šeimą. 

Be to, man nesvetimas buvo tuščiagarbiškumas, būdingas 
mūsų lyčiai: gerai žinojau, kad visi laiko mane gražute arba, jei 
norite, gražuole, ir pati pritariau šiai nuomonei, ypač mėgda- 
vau, kai taip kalbėdavo kiti, o tai atsitikdavo dažnai ir teikdavo 
man nemaža pasitenkinimo. 

Kaip matote, iki tol mano gyvenimas tekėjo be didesnių 
įvykiu; ne tik gyvenau puikioje šeimoje, visų gerbiamoje už 
dorybingumą, kuklumą ir kitas geras savybes, bet ir pati garsė- 
jau kaip išmintinga, kukli ir dora mergaitė, tokia iš tikrųjų ir 
buvau, beje, neturėjau dingsties galvoti apie ką kita ir susigun- 
dyti palaidu gyvenimu. 


1 Klavikordas - styginis mušamasis klavišinis muzikos instrumentas. 
2 Dada - styginis skambinamasis klavišinis muzikos instrumentas. | 
t Kontradansas - senovinis anglų šokis, kurio figūroms atlikti reikia ne mažiau 

Bet tai, kuo taip puikavausi, atnešė man pražūtį, tiksliau, 
jos priežastis buvo mano puikybė. Mano globėja turėjo du 
sūnus, labai talentingus ir puikiai išauklėtus jaunuolius, ir, savo 
nelaimei, aš su jais buvau labai maloni, o jie pasielgė su manimi 
visai kitaip. 

Vyresnysis, tikras linksmuolis, vienodai smagiai leidęs 
laiką tiek sostinėje, tiek kaime, nors iš lengvabūdiškumo ir 
pasielgdavo nedorai, bet turėjo didelę patirtį ir lengvai atsi- 
pirkdavo už malonumus. Jis pradėjo nuo to, kad paspendė 
man pražūtingus spąstus, į kuriuos įkliūva visos moterys, tai 
yra kiekviena proga pastebėdavo, kokia aš gražutė, kokia 
miela, kokia gracinga ir taip toliau; ir darydavo tai itin suma- 
niai, nes mokėjo įvilioti moteris į savo tinklus kaip kurapkas; 
sakydavo tai ne man, o seserims, nutaikęs valandėlę, kai 
būdavau netoliese ir tikrai galėdavau jį išgirsti. Seserys pus- 
balsiu tildydavo jį: „Ša, broleli, ji tave išgirs; ji gretimame 
kambaryje". Tada jis pritildydavo balsą, dėdamasis, kad pa- 
kliuvo į keblią padėtį, ir prisipažindavo pasielgęs negerai, 
paskui lyg užsimiršęs vėl pakeldavo balsą, o aš, sužavėta jo 
žodžių, godžiai klausydavausi, vos pasitaikydavo proga. 

Taip paruošęs jauką ir lengvai radęs būdą, kaip užmesti 
meškerę ant mano kelio, ėmėsi atviro žaidimo; ir šit kartą, 
praeidamas pro sesers kambarį, kai aš ten buvau, jis linksmai 
kreipiasi į mane: 

- Ak, panele Bete! Kaip gyvenate, panele Bete? Ar jums 
ausys nekaista, panele Bete? 

Padariau reveransą ir nuraudau, bet nieko neaitsakiau. 

- Kodėl taip kalbi, broleli? - paklausė panelė. 

- Nes apačioje mes visą pusvalandį apie ją šnekėjomės. 

- Bet esu tikra, kad negalėjote pasakyti apie ją nieko blogo. 
ir mums neįdomu, ką ten tauškėte. 

- Na, ką tu! - sako. - Nieko blogo nė negalvojome, atvirkš- 
Čiai, pasakėme apie ją daug daug gera. Tiek pagyrimų buvo 
pasakyta apie panelę Betų, tikrai; mes kalbėjome, kad ji ure- 

žiausia Kolčesterio mergina; Žodžiu, mieste ima kelti taures į 
jos sveikatą. 

- Stebiuosi tavimi, broleli, - nutraukė jį sesuo. - Betei trūksta 
tik vieno dalyko, bet jis vertas visų kitų, nes dabar mūsų lytis 
menkai vertinama; jauna moteris gali būti neregėta gražuolė, 
kilminga, išsilavinusi, sąmojinga, sveikai protaujanti, žavi ir kukli, 
pasižymėti įvairiausiomis puikiomis savybėmis, bet jeigu ji neturi 
pinigų - ji neturi nieko; mūsų laikais vien tik pinigai priverčia 
gerbti moterį; nėra pinigų - ir vyrai mūsų sesers nepaiso. 

- Pala, sesute, neskubėk, - įsiterpė jaunėlis brolis, buvęs čia 
pat, - aš - išimtis iš tavo taisyklės. Sakau tau, jei sutiksiu tokią 
tobulą moterį, apie kokią kalbi, man nerūpės pinigai. 

- O, tubūsi atsargus ir nesusižavėsi moterimi, kuri nieko neturi! 

- Iš kur žinai? 

- Kam visi tie postringavimai apie turtus, sese? - neištvėrė 
vyresnysis. - Nežinau, kaip kitų dalykų, bet pinigų juk tau 
netrūksta. 

- Suprantu, broleli, - griežtai atkirto sesuo. - Nori pasakyti, 
kad aš turiu pinigų, bet grožio Dievas pagailėjo. Bet dabar tokie 
laikai, kad pakanka vien pinigų: su pinigais aš visada būsiu 
pranašesnė už savo bendraamžes. 

- Teisybė, - pastebėjo jaunėlis, - užtat ir bendraamžės gali 
turėti privalumų: juk graži gali kartais susižvejoti vyrą ir be 
pinigų, o kambarinė, malonesnės išvaizdos už ponią, dažnai 
nelieka nuskriausta ir pirmoji žengia prie altoriaus. 

Susipratau, jog man laikas pasitraukti, ir išėjau, bet taip 
netoli, kad girdėjau visą pokalbį, ir sužinojau apie save daugybę 
gerų dalykų, maloniai kutenusių mano savimeilę, bet, kaip greit 
supratau, pakenkusių mano padėčiai šeimoje, nes sesuo labai 
susibarė dėl manęs su jaunesniuoju broliu; jis prikalbėjo jai 
visokių šiurkštybių, kurias ji paėmė giliai į širdį, kaip įsitikinau 
iš vėlesnio jos elgesio su manimi, labai neteisingo, nes niekada 
net nepagalvodavau apie tai, kuo ji įtarė mane ir savo jaunėlį 
brolį; vyresnysis - tas iš tiesų kažkaip mįslingai ir iš tolo kalbėjo 

su manimi, o man užteko kvailumo tikėti jo juokeliais, kurie 
man, nepatyrusiai, suteikė visiškai neįgyvendinamų vilčių. 

Kartą jis užbėgo laiptais į kambarį, kur paprastai sėdėdavo 
siuvinėdamos jo seserys, taip jis dažnai darydavo; dar nuo laiptų, 
kaip įpratęs, šūktelėjo joms. Buvau kambaryje viena, priėjau prie 
durų ir pasakiau: „Pone, panelių čia nėra, jos išėjo pasivaikščioti 
sode". Čia jis bematant pribėgo ir lyg netyčia apkabino mane. | 

- Ak, panele Bete, jūs čia? Kaip gerai! Jūsų man ir reikia, 
O ne seserų, - prašneko jis ir tai pasakęs nepaleisdamas manęs 
iš glėbio tris ar keturis kartus pabučiavo. 

Ėmiau priešintis, bet nelabai atkakliai, o jis tvirtai laikė mane 
1 vis bučiavo, kol visai kvapo neteko, ir sėsdamasis pasakė: 

- Mieloji Bete, aš įsimylėjau jus. 

Turiu prisipažinti, kad nuo tų žodžių man kraujas užvirė ir 
plūstelėjo į širdį. Jis, Žinoma, pastebėjo mano jaudinimąsi. 
Pakartojo dar keletą sykių, kad mane įsimylėjęs, ir mano širdis 
aiškiai pasakė, jog tie žodžiai man patinka. Taip, kas kartą, kai 
jis tvirtindavo: „Aš įsimylėjau jus", mano raudonis aiškiai atsa- 
kydavo: „Man tai malonu, pone". 

Tačiau tąkart viskas tuo ir baigėsi. Jis būtų pasilikęs su 
manimi ir ilgiau, bet atsitiktinai pažvelgęs pro langą pamatė, 
kad namo pareina seserys, todėl greit atsisveikino, dar kartą 
pabučiavo mane, pasakė, kad nejuokauja ir kad aš greit dar 
išgirsiu apie jį, tada išėjo, palikdamas mane pmblokštą, bet labai 
nudžiugusią. Be apgaulės viskas galėjo būti gerai. deja, panelė 
Betė buvo nuoširdi, o ponas išdykavo. 

Nuo to laiko man apsisuko galva, aš iš tikrųjų buvau kaip 
nesava; tik pamanykit: toks ponas prisipažino mane mylįs ir 
kalbėjo, kad aš - žavi būtybė! Nežinojau, kaip visa tai ištverti: 
užsidariau savyje kiek galėdama. Išdidžiai pakėliau galvą ir 
neįtardama, koks ydingas mūsų amžius, visai pamiršau padoru- 
mą: jeigu jaunasis ponas būtų panorėjęs, nieko nelaukdamas 
būtų galėjęs elgtis su manimi kuo familiariausiai. Mano laimė, 
tąkart jis nepasinaudojo tokia galimybe. 

Netrukus jis vėl nutaikė progą užklupti mane iš netyčių ir 
beveik tokioje pat aplinkoje - viską buvo apskaičiavęs, o man 
buvo netikėta. Buvo taip: panelės su motina išėjo kažkur pa- 
sisvečiuoti, jaunėlis brolis išvyko į užmiestį, O tėvas jau savaitę 
buvo Londone. Jaunasis ponas taip uoliai sekė kiekvieną mano 
žingsnį, kad žinojo, kur aš esu, 0 aš net nenujaučiau, kad jis yra 
namie. Štai jis mikliai užbėga laiptais ir pamatęs mane triusian- 
čią, eina tiesiai prie manęs; tada ėmėsi to paties, kaip ir anks- 
čiau: apkabino ir bučiavo be perstojo vos ne ketvirtį valandos. 

Buvau jo jaunesniosios sesers kambaryje, ir kadangi namie 
nieko nebuvo, išskyrus tarnaites apatiniame aukšte, jis elgėsi 
drąsiau; žodžiu, rodė man didelę aistrą. Galbūt laikė mane per- 
nelyg nuolankia, nes aš nesipriešinau, kai jis laikė mane glėbyje ir 
bučiavo; ir tiesa, man tai buvo taip malonu, kur ten priešinsiesi. 

Nuvargę nuo to glamžymosi, atsisėdome greta, ir jis ilgai 
šnekėjosi su manimi: sakė, kad susižavėjo manimi, kad neturėjo 
ramybės, kol prisipažino mylįs, O jeigu aš taip pat pamilsiu jį ir 
sutiksiu padaryti laimingą, tai išgelbėsiu jo gyvybę, prišnekėjo dar 
daug kitų gražių dalykų. Beveik neatsakinėjau jam, bet pakanka- 
mai parodžiau savo narvumą ir tai, jog visiškai nesuprantu jo kėslų. 

Paskui jis paėmė mane už rankos ir ėmė vaikštinėti su 
manimi po kambarį, o nutaikęs akimirką pavertė mane ant 
lovos ir pradėjo pašėlusiai bučiuoti, bet - turiu būti jam teisinga 
- be jokio šiurkštumo, pasitenkindamas vien bučiniais. Tada 
jam pasigirdo, kad kažkas lipa laiptais; kaip įgeltas šoko iš lovos, 
pakėlė mane ir prisiekė labai labai mane mylįs, bet jo jausmai 
esą kuo doriausi ir jis nenorįs man nieko pikta; kyštelėjo delnan 
penkias ginėjas ir nulipo žemyn. 

Pinigai dar labiau mane išmušė iš vėžių nei anksčiau meilė. 
ir taip ėmiau didžiuotis, kad kone kuoktelėjau. Sakau tai dėl 
to, kad jaunos nepatyrusios merginos, kurių akys užklius už šių 
eilučių. žinotų, kokios negandos jų laukia, jei per anksti pradės 
didžiuotis savo išvaizda. Pakaks tokiai merginai tik įsivaizduoti 
gražiai, ir ji nieku gyvu nesuabejos tuo, ką sako vyras, prisiek- 

damas mylėti; juk ji laiko save pakankamai patrauklia, kad 
pavergtų jį, tai argi keista, jei jis pasiduoda jos kerams. 

Mano kavalierius ne mažiau įkaito pats, nei paakino mano 
puikybę; matyt, suvokdamas, kad proga labai patogi ir gaila 
būtų ją praleisti, po pusvalandžio vėl įeina pas mane ir imasi 
ankstesnio darbo, tik šį kartą be didelių įžangų. 

Jis pradėjo nuo to, kad įėjęs į kambarį užrakino duris. 

- Panele Bete, - pasakė jis, - man pasigirdo, kad kažkas 
kopia laiptais, bet aš apsirikau; dabar, jei kas ir ateis, neužklups 
mūsų bučiuojantis. 

Pasakiau, kad nežinau, kas gali lipti pas mus, nes, man 
rodos, namie nieko nėra, išskyrus virėją ir dar vieną tarnaitę, 0 
jos niekada neina tais laiptais. 

- Puiku, mieloji, - atsakė jis, - tačiau geriau būti atsargiems. 

Tai taręs atsisėdo, ir mudu ėmėme šnekėtis. Nors visa 
degiau kaip ugnyje po jo pirmojo apsilankymo ir daugiau tylė- 
jau, jis kalbėjo už abu, kartodamas, kaip karštai mane myli ir 
kad kol kas jis, tiesa, nevaldo savo turto, užtat yra tvirtai 
pasiryžęs paskui padaryti mus abu laimingus, kitaip tariant, ves 
mane, prišnekėjo dar visokiausių dalykų; o aš, kvailelė, nesu- 
pratau, kur jis suka, ir elgiausi taip, lyg ir nebūtų kitos meilės, 
išskyrus tą, kuri veda į santuoką; tačiau jei ir būtų prabilęs apie 
ją, vis tiek nebūčiau turėjusi nei pagrindo, nei jėgų pasakyti jam 
„ne'; bet iki to mudu dar nepriėjome. 

Pasėdėjome valandėlę, staiga jis atsikėlė ir vos neuždusinęs 
bučiniais vėl parvertė mane ant lovos; kartu leido sau tokius 
dalykus, apie kuriuos nepatogu pasakoti, o aš tą akimirką netu- 
rėjau jėgų neleisti jam ko nors, net jeigu būtų ėjęs kur kas toliau. 

Nors jis ir per daug leido sau, tačiau neprisireikė įrodyti 
vadinamojo didžiausio palankumo, kurio jis - reikia būti teisin- 
gai jo atžvilgiu - ir nesiekė; tas santūrumas pateisino visą tą 
familiarumą, kurį jis parodė man vėliau. Šį kartą jis labai greit 
išėjo, atseikėjęs man vos ne pilną saują aukso ir patikinęs, jog 
myli mane beprotiškai, labiau už visas moteris pasaulyje. 

Nenuostabu, kad po to ėmiau svarstyti, bet - deja! - mano 
mintys nebuvo labai rimtos. Tuštybės ir išdidumo turėjau per 
akis, apie dorą beveik negalvojau. Tiesa, kartais klausdavau 
savęs, ko nori iš manęs jaunasis ponas, bet atsimindavau tik 
meilius žodžius ir auksą; ar jis ketina vesti, man nelabai rūpėjo; 
taip pat nesvarsčiau, kokias iškelti sąlygas, kai jis pateiks kon- 
kretų pasiūlymą; apie jį greit išgirsite. 

Taip visiškai rami žengiau į nupuolimą; tebūnie mano dalia 
pamoka merginoms, kurių puikybė užgožia dorą. Mudu abu 
pridarėme daugybę kvailysčių. Jei būčiau elgusis padoriau ir 
pasipriešinusi, kaip reikalavo garbė ir dorybingumas, jis būtų 
arba nebekibęs prie manęs, matydamas, kad nėra ko tikėtis, 
arba sąžiningai pasiūlęs savo ranką; už tai jį gal kas ir būtų 
peikęs, bet man niekas nebūtų papriekaištavęs. Žodžiu, jei jis 
būtų perpratęs mane, žinojęs, kaip lengva gautitą jo geidžiamą 
menkniekį, ilgai negalvojęs būtų įbrukęs man keturias ar pen- 
kias ginėjas ir paėmęs mane per antrą mūsų susitikimą. Kita 
vertus, jei būčiau žinojusi, ką jis galvoja, kokia atrodau jam 
nepalenkiama, būčiau iškėlusi sąlygas, pareikalavusi arba ne- 
delsiant vesti, arba išlaikyti mane iki vedybų, ir būčiau gavusi 
visa, ko panorėjusi: juk mano garbintojas buvo labai turtingas, 
be to, laukė palikimo. Bet man nė į galvą neatėjo tokia mintis, 
tik didžiavausi savo gražumu ir tuo, kad mane myli toks ponas. 
Ištisas valandas gėrėdavausi auksu, tūkstantį kartų per dieną 
perskaičiuodavau ginėjas. Niekada dar vargšė tuščiagarbė mer- 
gina nebuvo taip baisiai suklydusi kaip aš tada; man visai nerū- 
pėjo, kas manęs laukia; negalvodama apie pražūtį, stovėjau ant 
bedugnės krašto; man net atrodo, kad greičiau jau būčiau 
puolusi į ją, nei stengusis aplenkti. 

Vis dėlto tuo metu pasirodžiau gana apsukri, kad niekam 
iš šeimos nekiltų nė mažiausio įtarimo, jog aš susidėjusi su 
jaunuoju ponu. Prie pašalinių vos pažvelgdavau į jį ir atsainiai 
atsakylavau, kai jis ko nors paklausdavo; tačiau mums pasisek- 
Jėvo retkarčiais pasimatyti, persimesti žodžiu ar net pasibu- 

čiuoti, bet patogios progos blogam poelgiui nepasitaikė, juolab 
kadjis ėjo daug tolimesniu keliu nei būtų reikėję; jam tai atrodė 
sunkiai pasiekiama, ir jis pats sau pridarydavo keblumų. 

Bet šėtonas gundytojas nerimsta ir visada randa galimybę 
pastūmėti mus į blogį. Kartą vakarą. kai aš su jaunuoju ponu ir jo 
seserimis vaikštinėjau sode, jis ištaikė akimirką ir kyštelėjo man 
delnan laiškelį, kuriame rašė, kad rytoj visiems matant pasiųs 
mane į miestą su pavedimu ir pakeliui kur nors mane pasitiks. 

Iš tiesų po pietų jis dalykiškai kreipiasi į mane prie seserų: 

- Panele Bete, noriu paprašyti vienos paslaugos. 

- Kokios paslaugos? - paklausė jaunėlė sesuo. 

- Ką gi, sese, jei negali šiandien apsieiti be panelės Betės, 
atidėsime kitam kartui, - pasakė jis kuo abejingiausiai. 

Tada abi seserys ėmė vienu balsu tvirtinti lengvai galinčios 
apsieiti be manęs, o toji, kur paklausė, atsiprašė jo. 

- Bet juk turi pasakyti panelei Betei, ko tu nori iš jos, - 
prabilo vyriausioji. - Jeigu tai tavo asmeniškas reikalas, apie 
kurį mums negalima žinoti, paėjėk su ja į šalį. Štai ji. 

- Dėl Dievo meilės, sese, - vis taip pat abejingai atsakė jis, - kokį 
asmeniška reikalą galėčiau turėti! Norėjau tik paprašyti panelės 
Betės, kad nueitų į Haistrita! (čia jis ištraukė iš kišenės žabo), į tokią 
parduotuvę, - ir ėmė pasakoti ilgą istoriją apie dvi gražias kaklaska- 
res, dėl kurių sulygo, ir dabar nori, kad nupirkčau apykaklę tam 
žabo, O jei nesutiks atiduoti kaklaskarių sutarta kaina, turėčiau 
pasidėrėti ir pridėti šilingą; paskui prigalvojo dar kitų pavedimų ir 
davė jų tiek, kad aš turėjau išeiti ilgam. 

Tai užbaigęs, ėmė fantazuoti toliau apie tai, jog turįs 
aplankyti gerai seserims pažįstamą šeimą, kur atvyksią tokie ir 
tokie ponai ir būsią labai linksma, ir ceremoningai pasiūlė 
seserims lydėti jį, O šios taip pat ceremoningai atsisakė, paaiš- 
kindamos. kad šiandien laukiančios svečių, kuriuos. beje. jis 
pats ir užkvietė. Vos jam užbaigus įėjo jo liokajus ir pranešė, 


i Haisrritas - pagrindinės (arba buvusios pagrindinės) gatvės pavadinimas dau- 
gelyje Anglijos miestų. 

kad atvyko sero V. G. karieta; tai išgirdęs, jis išbėgo iš kambario 
ir tuojau grįžo. 

- Deja, - šūktelėjo, - visi mano planai maloniai praleisti 
laiką iškart žlunga: seras V. atsiuntė man karietą ir prašo 
užsukti pas jį pasikalbėti kažkokiu svarbiu reikalu. 

Tas seras V. buvo dvarininkas, gyvenęs už trijų mylių nuo 
mūsų, iš jo ponaitis prieš dieną pasiprašė karietos, liepdamas 
atvažiuoti jai trečią valandą. 

Ir šit mano garbintojas liepia paduoti jam geriausią peruką, 
skrybėlę, špagą, tada, įsakęs liokajui nueiti atsiprašyti į tuos 
namus, kur buvo susirengęs, kitaip tariant, išgalvojęs nekaltą 
dingstį atsikratyti liokajaus, skuba į karietą. Tačiau pakeliui 
stabteli ir kuo dalykiškiausiai primena man savo pavedimus, 
slapčia šnibžtelėjęs: „Greičiau eikite paskui mane, mieloji“. 
Nieko neatsakiau, tik pagarbiai tūptelėjau, lyg patvirtindama, 
kad įvykdysiu tai, ką jis liepė seserims girdint. Po ketvirčio 
valandos išėjau ir aš, nepersivilkusi drabužių, tik įsidėjusi kiše- 
nėn kepuraitę, kaukę, vėduoklę ir pirštinaites; taigi niekam 
namie nekilo jokio įtarimo. Jis lūkuriavo manęs skersgatvyje, 
pro kurį turėjau eiti, vežėjas žinojo, kur važiuoti, - į tokią vietelę 
Mail Ende, kur gyveno jo patikėtinis; užėję pas jį, radome viską, 
ko reikia. kad atsidėtume nuodėmei. 

Kai likome vieni, mano palydovas iškilmingai pareiškė 
atvežęs mane čia ne apgauti, karšta jo meilė nepakęstų apgau- 
lės, jis ketinąs vesti mane, kai tik imsiąs valdyti savo turtą, o iki 
tol, jei aš sutiksianti nusileisti jo troškimui, duosiąs man labai 
padoru išlaikymą; tada ėmė visaip įtikinėti mane savo jausmų 
nuoširdumu, sakydamas niekada nepaliksiąs manęs; Žodžiu, 
ėmėsi tūkstantį kartų daugiau įžanginių veiksmu nei reikėjo. 

Kadangi jis spyrėsi, kad atsakyčiau, pasakiau, jog po tokios 
gausybės pažadų negaliu abejoti jo meilės nuoširdumu, bet... Ir 
nutilau, lyg ir leisdama jam atspėti, ką noriu pasakyti. 

- Na, kas yra, mieloji? Spėju, ką norite pasakyti: kas bus, 
jei pastosite? Tiesa? Būkite rami, aš pasirūpinsiu jumis, aprū- 


31 


29 


pinsiu ir jus, ir kūdikį. O įrodymui, kad nemeluoju, - tęsė, - štai 
jums užstatas. - Tai pasakęs išsiėmė šilkinę piniginę su tūkstan- 
čiu ginėjų ir įteikė man, sakydamas: - Tokią dovaną dovanosiu 
kasmet iki mūsų vestuvių. 

Raudau ir balau pamačiusi piniginę; nuo jo pasiūlymo 
mane pylė karštis, nepajėgiau nė žodžio ištarti, ir jis puikiai tai 
matė; įsikišusi piniginę į užantį, daugiau jam nebesipriešinau ir 
leidau daryti su manimi, ką nori ir kiek nori. Taip ir nupuoliau; 
nuo tos dienos mane apleido dora ir kuklumas, nebeturėjau 
kuo pelnyti Dievo palaiminimą ir žmonių paramą. 

Bet tuo viskas dar nesibaigė. Grįžau į miestą, įvykdžiau jo 
pavedimus ir grįžau namo, kol dar niekas nepastebėjo, jog ilgai 
buvau dingusi. O mano meilužis atvažiavo tik vėlai vakare, ir 
niekam iš šeimos nekilo dėl mūsų jokių įtarimų. 

Vėliau mudu jam panorėjus ne sykį kartojome savo nusi- 
kalstamus pasimatymus, paprastai namie, kai jaunojo pono 
motina ir seserys išvykdavo į svečius; jis taip atidžiai stebėjo 
jas, kad niekada nepraleisdavo tokių progų ir ateidavo pas 
mane, iš anksto žinodamas, jog ras mane vieną ir niekas mums 
nesutrukdys. Taip bene pusmetį mudu ramiai smaginomės 
gėdingomis savo pramogomis, tačiau aš, didžiam savo pasiten- 
kinimui, nepastojau. 

Bet dar nepraėjus tam pusmečiui, jaunėlis brolis, kurį jau 
minėjau, taip pat ėmėsi manęs. Vieną vakarą susitikęs mane 
sode, užgiedojo tą pačią giesmę, prisipažino mylįs, pareikšda- 
mas, kad jo ketinimai esą garbingi; žodžiu, be jokių užuolankų 
pasiūlė man ranką ir širdį. 

Įsivaizduokite, kaip sutrikau: dar niekada nebuvau taip 
susipainiojusi. Ėmiau atkakliai kratytis jo pasiūlymo, prigalvo- 
dama įvairių argumentų: kad tai būtų nelygios vedybos ir jo 
šeima niekada man neatleistų, kad taip parodyčiau nedėkingu- 
mą jo tėtušiui ir motulei, taip kilniai priglaudusiems mane, kai 
buvau atsidūrusi visiškai bejėgiškoje būklėje; žodžiu, prišnekė- 
jav visko, kad tik atkalbėčiau jį, nuslėpiau vie» tik tiesą, kuri 

būtų padariusi galą visoms jo pretenzijoms, bet nedrįsau net 
užsiminti apie tai. 

Bet tuomet atsitiko toks dalykas, kurio visai nesitikėjau ir 
kuris dar labiau mane sutrikdė. Jaunuolis, iš prigimties atviras 
ir sąžiningas, turėjo kuo kilniausių ketinimų ir suvokdamas esąs 
teisus nesistengė taip kaip vyresnysis brolis slėpti nuo namiškių 
jaučiąs švelnius jausmus panelei Betei. Nors jis niekam nepra- 
nešė apie pasipiršimą, iš jo žodžių motina ir seserys vis dėlto 
suprato, kad jis mane myli; tiesa, prie manęs jos dėjosi nieko 
nežinančios, bet nuo jo neslėpė savo įtarimų, ir greit pajutau, 
jog su manimi elgiasi visiškai kitaip nei anksčiau. 

Pastebėjau debesį, bet nenujaučiau audros. Pasikeitusį jų 
elgesį, kartoju, nebuvo sunku pastebėti; jos elgėsi su manimi 
kasdien vis blogiau, kol pagaliau sužinojau iš tarnų, kad netru- 
kus paprašys mane išeiti. 

Ta žinia neišgąsdino manęs, nes buvau visiškai tikra, kad 
manimi bus pasirūpinta, juolab kad kiekvieną dieną galėjau 
pastoti ir tuomet man vis tiek nebūtų buvę kaip čia likti. 

Po kurio laiko jaunėlis brolis, nutaikęs progą, pasakė man, 
kad apie jo jausmus sužinojo visa šeima. Manęs jis nekaltino, 
nes puikiai žinojo, kaip tai buvo pagarsinta. Jis prisipažino man, 
kad tai iškilo viešumon dėl jo paties žodžių, nes jis savo jausmų 
man nelaikė deramoje paslaptyje: man sutikus priklausyti jam, 
būtų prisipažinęs artimiesiems, kad myli mane ir ketina vesti; 
tiesa, tėvas ir motina gal ir būtų supykę ant jo ir parodę rūstį, 
bet jis dabar gali užsidirbti pats, nes užbaigė studijuoti teisę ir 
yra įsitikinęs, jog galės mane išlaikyti visko pertekusią; vienu 
žodžiu, tikėdamasis, kad aš jo nesigėdysiu, ir pats ryžosi nesi- 
gėdyti manęs ir drąsiai išpažinti savo jausmus tai, kurią pasirin- 
ko sau į žmonas; taigi man nieko kito nelieką, tik atiduoti jam 
savo ranką, o visu kitu jis pats pasirūpinsiąs. 

Mano padėtis buvo baisi; dabar karčiai apgailestavau, kam 
nusileidau vyresniajam broliui; ne todėl, kad būtų graužusi 
sąžinė, o vien pagalvojusi, kokią laimę pražiopsojau. Sąžinė, 


31 


kaip jau sakyta, nelabai kankino mane. tačiau nė pagalvoti 
negalėjau apie tai, kad būdama vieno brolio meilužė būčiau 
kito žmona. Čia prisiminiau, kad vyresnysis brolis žadėjo vesti 
mane, kai gaus valdyti savo turtą; bet mane dabar stebino tai, 
apie ką ir anksčiau dažnai susimąstydavau, - nuo to laiko, kai 
tapau jo meiluže, jis nė žodeliu nebeužsimindavo apie tą paža- 
dą; tačiau iki šiol - nors, kartoju, dažnai apie tai galvodavau - 
manęs visa tai netrikdė, nes nei jo aistra, nei dosnumas nė kiek 
nemažėjo; atsargumo dėlei jis tik paprašė manęs, kad neleis- 
čiau nė penso drabužiams ir nesipuoščiau, nes jo artimieji tuoj 
imtų įtarti, kadangi visi Žino, jog aš negaliu gauti tokių daiktų 
įprastu būdu, o tik kam nors parodžius palankumą, ir mane 
bematant įtartų, jog tuo naudojuosi. 

Taigi turėjau didelių sunkumų ir nežinojau, ką daryti; 
labiausiai mane glumino tai, kad jaunėlis ne tik mane mergi- 
no, bet nė kiek ir nesislėpė. Jis ateidavo į sesers arba motinos 
kambarį, sėsdavosi ir žerdavo man komplimentus joms gir- 
dint; pagaliau visas namas ėmė kalbėti apie tai, motina api- 
bėrė jį priekaištais, ir požiūris į mane visiškai pasikeitė. 
Žodžiu, motinai išsprūdo kelios pastabos, iš kurių nesunku 
buvo suprasti kad ji nori priversti mane palikti šeimą, kitaip 
tariant, rengiasi išvaryti lauk. Esu tikra, kad tai nebuvo pa- 
slaptis vyresniajam broliui, bet jis. kaip ir visi kiti, vargu ar 
nutuokė, kad jaunėlis man pasipiršo; tik man buvo aišku, kad 
tuo nesibaigs, todėl maniau, jog tikrai būtina viską prisipa- 
Žinti vyresniajam broliui arba priversti jį patį prabilti apie tai, 
bet nežinojau, ar turėčiau pirmoji prašnekti, ar suteikti tą 
galimybę jam. 

Rimtai apsvarsčiusi (reikia pasakyti, kad dabar pagaliau 
ėmiau rimtai žiūrėti į gyvenimą). ryžausi prašnekti pirmoji; 
netrukus ir proga pasitaikė: kitą dieną jaunėlis brolis išvažiavo 
į Londoną su reikalais, šeima, kaip būdavo ir anksčiau, išėjo į 
svečius, O mano meilužis pagal papratimą atėjo praleisti vienos 
kitos valandėlės su panele Bete. 

Kiek pasėdėjęs jis be vargo pastebėjo mano permainą: dingo 
visas mano nesivaržymas ir linksmumas, svarbiausia, veidas buvo 
užverktas; tai pamatęs, tuojau jautriai paklausė, kas yra, ar man 
ko neatsitiko. Mielai būčiau atidėjusi prisipažinimą, bet ilgiau 
slapstytis buvo neįmanoma; ir šit leisdama jam lyg replėmis traukti 
iš manęs tai, ką taip norėjau atskleisti, pasakiau, kad vienas 
dalykas tikrai kelia man nerimą, bet tai yra paslaptis, nors man ir 
sunku slėptis nuo jo, o kaip prisipažinti - neišmanau: tai užklupo 
mane netikėtai, sukėlė didelę sumaištį širdyje, ir aš nežinau, kam 
ryžtis, jei jis man nepatars. Jis meiliai paprašė nusiraminti, žadė- 
damas apginti nuo viso pasaulio, kad ir kas atsitiktų. 

Tada pradėjau iš tolo ir pasakiau, jog bijau, ar kas nors 
nepranešė ponams apie mudviejų ryšį. Juk iš karto matyti, kaip 
pasikeitė jų elgesys su manimi; jie net pradėjo dažnai kibti prie 
manęs ir kartais bara, nors tam neduodu jokio pagrindo. Ansk- 
čiau visada miegodavau vienoje lovoje su vyresniąja seserimi, 
bet neseniai mane pradėjo guldyti vieną arba su kuo nors iš 
tarnaičių, ir ne kartą mano ausis pasiekė labai nemalonūs 
žodžiai apie mane. O svarbiausia, kaip pašnibždėjo man viena 
iš tarnaičių, ponai kalbėjo, kad mane reikia vyti lauk ir kad 
tolesnis mano buvimas čia kelia pavojų šeimai. 

Išklausęs manęs, jis nusišypsojo; tada paklausiau, kaip ga- 
lima būti tokiam lengvabūdiškam. Juk jis turi suprasti, kad 
pražusiu, jei mus užklups, ir jam tai pakenks, nors jis taip labai 
nenukentės kaip aš. Ėmiau priekaištauti jam, kad jis panašus į 
visus vyrus: jų rankose - geras moters vardas, ir dažnai jiems tai 
- tik žaisliukas, niekutis; vyrui nelaimingosios, paklususios jo 
valiai, pražūtis - mažmožis, nevertas jokio dėmesio. 

Matydamas, kad aš įsikarščiavau ir kalbu rimtai, jis iš karto 
pakeitė toną; pasakė, kad jam skaudu girdėti tokią nuomonę 
apie save, kad jis niekada nedavė tam jokios dingsties, 0 atvirkš- 
čiai - saugojo gerą mano vardą kaip savo paties, kad apie mūsų 
ryšį, jis tuo tikras, niekas neįtaria namuose, mes buvome tokie 
atsargūs, O jis nusišypsojo iš mano minčių tik todėl, kad visai 

neseniai įsitikino kaip tik atvirkščiu dalyku, tai yra apie mud- 
viejų susidėjimą niekas nė neįtaria, ir kai jis man papasakos, 
kodėl tuo yra įsitikinęs, aš taip pat nusišypsosiu, nes jo pasako- 
jimu, be abejo, būsiu patenkinta. 

- Čia kažkokia paslaptis, kurios nesuvokiu, - sakau, - kaip 
aš galiu būti patenkinta, jei mane veja lauk? Jeigu mūsų ryšys 
neatskleistas, tai nežinau, kuo dar nusikaltau jūsų artimiesiems, 
kurie dabar nusigręžia nuo manęs, o anksčiau elgėsi meiliai, 
kaip su tikra dukterimi. 

- Matai, mano kūdiki, - sako, - tai tiesa, kad mano artimieji 
nepatenkinti tavimi, bet jie visiškai neįtaria mūsų, jie įtaria 
mano brolužį Robiną ir tikrai tiki, kad jis apie tave rėžia sparną. 
Nėra ko stebėtis: tas kvailys pats pakišo jiems tokią mintį, nes 
nuolat tauzija apie savo jausmus, statydamas save į juokingiau- 
sią padėtį. Man rodos, jis labai blogai elgiasi; argi jis nemato, 
kad jo paistalai erzina artimuosius ir nustato juos prieš tave; 
bet aš ir patenkintas, juk manęs jie niekuo neįtaria. Tikiuosi, 
kad ir tu būsi patenkinta tuo. 

- Žinoma, patenkinta, - sakau, - bet ne visai; man didesnį 
nerimą kelia kas kita, nors ir dėl to gerokai jaudinuosi. 

- Dėl ko gi tu nerimauji? - paklausė jis. 

Užuot atsakiusi, tik pravirkau, negalėdama nė žodžio iš- 
tarti. Jis visaip stengėsi nuraminti mane, bet labai prisispyręs 
prašė pasiaiškinti. Pagaliau pasakiau, kad manau, jog mano 
pareiga - prisipažinti jam ir šitą dalyką, pirmiausia tai liečia jį 
patį, antra, man reikia jo patarimo, nes aš taip sutrikusi, kad 
nežinau, kaip tos būsenos atsikratyti. Ir viską išklojau; pasa- 
kiau, kaip neatsargiai pasielgė jo brolis, tai pagarsindamas: jei 
jis būtų viską slėpęs, būčiau galėjusi griežtai atstumti jį: nieko 
-neaiškindama, ir ilgainiui būtų liovęsis mane persekioti; bet jis, 
pirma, pasipūtėliškai įsivaizdavo, kad aš jo nepavarysiu, antra, 
išdrįso pliaukšti apie savo ketinimus visam n4mui. 

Papasakojau savo meilužiui, kaip atkakliai priešinausi jo 
broliui ir kokie taurūs bei nuoširdūs buvo jo pasiūlymai. 


34 


- Tačiau, - užbaigiau aš, - mano būklė dar pasunkės; juk 
jūsų artimieji dabar pyksta ant manęs už tai, kad jūsų brolis nori 
mane vesti, bet jie dar labiau įširs sužinoję, kad aš jį atstūmiau, 
ir tuojau pat padarys išvadą: čia kažkas negerai, mergiotė tik- 
riausiai jau už kažko ištekėjusi, kitaip niekada neatsisakytų 
tokios puikios partijos. 

Mano kalba jį labai pribloškė. Jis atsakė, kad mano būklė 
iš tiesų labai kebli ir jis nežino, kaip man išsipainioti, bet 
prižadėjo pagalvoti ir per artimiausią pasimatymą pranešti savo 
sprendimą, prašydamas, kad iki tol neduočiau sutikimo jo bro- 
liui, bet ir griežtai jo nepavaryčiau, laikyčiau jį nežinioje. 

Jam ištarus žodžius „neduoti sutikimo", net pašokau. Juk 
jis gerai Žino, pasakiau jam, kad negaliu duoti sutikimo, nes 
pats pažadėjo vesti mane ir įpareigojo mane žodžiu; nuolat 
kalbėjo, kad esu jo žmona, ir aš tikrai laikiau save jo žmona lyg 
būtume susituokę; jis suteikė man tą teisę, nuolat teigdamas, 
kad galiu vadintis jo žmona. 

- Klausyk, mieloji, - atsakė jis man, - negalvok dabar apie 
tai: nors aš tau ne vyras, bet elgiuosi kaip vyras. Liaukis neri- 
mavusi ir leisk man geriau viską apgalvoti; kitą kartą atsakysiu 
tau konkrečiau. 

Taigi jis kaip įmanydamas mane ramino, bet pastebėjau, 
kad labai susirūpino, ir nors buvo labai meilus man, bučiavo 
nesuskaičiojamą daugybę kartų, dar ir pinigų davė, tačiau nieko 
daugiau nesiėmė per mūsų ilgiau kaip dvi valandas trukusį 
pasimatymą, o tai labai nustebino mane, jis taip niekada nesi- 
elgdavo, niekada nepraleisdavo tokių progų. 

Jo brolis grįžo iš Londono tik po penkių ar šešių dienų, ir 
praėjo dar dvi dienos, kol vyresniajam broliui pasitaikė proga 
pasikalbėti su juo akis į akį apie mus; tą vakarą jis rado būdą 
(mes ilgai buvome kartu) perpasakoti man visą pokalbį, kuris, 
kiek pamenu, buvo toks. 

Vyresnysis brolis pasakė, kad jaunėliui išvykus jį pasiekę 
keisti gandai esą Robinas mergina panelę Betę. 

- Na, ir kas? - kiek suirzęs atsakė jaunėlis. - Kam tai turėtų 
rūpėti? 

- Nusiramink, Robinai, aš ant tavęs visai nepykstu ir visiš- 
kai neketinu kištis į tavo reikalus, bet man atrodo, kad jos dėl 
to sunerimo ir ėmė blogai elgtis su vargše mergaite, o kiekvieną 
jai padarytą nuoskaudą aš laikau asmenišku įžeidimu. 

- Kas taip daro? - klausia Robinas. 

- Motina ir seserys, - atsako vyresnysis. - Bet argi tai rimta? 
Tu iš tikrųjų myli mergaitę? 

- Ka gi, pasakysiu tau atvirai: aš myliu ją labiau už visas 
moteris pasaulyje, ir ji bus mano, kad ir ką sakytų ar darytų 
motina ir seserys. Manau, kad mergina manęs neatstums. 

Tie žodžiai smilktelėjo man per širdį; nors ir reikėjo tikė- 
tis, kad jo neatstumsiu, tačiau sąžinė sakė man, jog reikia 
atsisakyti, ir tame atsisakyme mačiau savo pražūtį; bet aš suvo- 
kiau, kad mano interesai liepia man dabar kalbėti ką kita, todėl 
ir pertraukiau pasakotoją šiais žodžiais: 

- Šit kaip! Jis įsivaizduoja, kad aš jo neatstumsiu? Na, tai 
pamatys, kad griežtai atstumsiu. 

- Gerai, mieloji. Bet leisk man baigti pasakoti viską, kas 
tarp mūsų įvyko, o tada sakyk, ką nori. 

Jis taip atsakė broliui: 

- Bet juk tu Žinai, Robinai, kad ji neturi nė penso, o tau gali 
pasitaikyti labai naudingų partijų. 

- Na, ir kas, kad ji nieko neturi, - pasakė Robinas, - aš myliu 
Betę ir niekada neiškeisiu širdies potraukio į piniginę. 

- Į tuos žodžius, mieloji, - pridūrė mano meilužis, kreipda- 
masis į mane, - neturėjau ką atkirsti. 

- Na, aš sugebėsiu atkirsti. Dabar išmokau sakyti „ne“, nors 
anksčiau ir nemokėjau. Jeigu dabar man pasiūlytų ranką pirmasis 
karalystės didikas, kuo ryžtingiausiai atsakyčiau jam „ne“. 

- Bet ką gi, mieloji, tu gali pasakyti Robinui? Juk pati 
praeitą kartą sakei, kad jis užduos tau aibę klausimų ir visi 
namie nustebę klausinės, ką visa tai reiškia. 

- Argi aš negaliu užčiaupti visiems burnų, pasakiusi, jog jau 
ištekėjau už jo vyresniojo brolio? - šypsodamasi atsakiau. 

Tai išgirdęs mano pašnekovas taip pat nusišypsojo, bet aš 
mačiau. kad jis sunerimęs ir neįstengia nuslėpti sutrikimo. 

- Žinoma, - pasakė jis, - taip ir yra tam tikra prasme. Tačiau 
neabejoju, kad tu juokauji, nes puikiai supranti, jog taip atsa- 
kyti labai keblu dėl daugelio priežasčių. 

- Ne, ne, nesirūpinkit, - linksmai sakau, - aš nesirengiu 
skelbti mūsų paslapties be jūsų sutikimo. 

- Bet kuo gi tada paaiškinsi jiems ryžtingą atsisakymą nuo 
tokios aiškiai tau naudingos partijos? 

- Ar maža kuo. Pirmiausia aš apskritai neprivalau nurodi- 
nėti kokių nors priežasčių, antra, galiu pareikšti, jog esu jau 
ištekėjusi, nesakydama, už ko konkrečiai: manau, kad toks 
atsakymas atims jam norą toliau klausinėti. 

- Taip, bet tada tave apspis visas namas, ir jei atkakliai 
atsisakysi ką nors paaiškinti, įsižeis ir ims įtarinėti. 

- Tai ką gi man daryti? - klausiu. - Kaip liepsite pasielgti? 
Kaip jau sakiau jums, esu labai sutrikusi ir patikėjau jums tą 
paslaptį, norėdama išgirsti, ką patarsite. 

- Patikėk, mieloji, aš daug apie tai galvojau, ir nors tai, ką tau 
patarsiu, yra labai man nemalonu, o tau iš pradžių gali pasirodyti 
keista, tačiau viską apsvarstęs pasakysiu: netrukdyk jam pareikšti 
savo jausmų ir jei manai, kad jo ketinimai nuoširdūs, tekėk už jo. 

Išgirdusi tokius žodžius, su siaubu pažvelgiau į jį, mirtinai 
išbalau ir nualpusi vos nenuvirtau nuo krėslo, kuriame sėdėjau, 
tada jis išsigandęs pašoko ir šūktelėjęs: „Mieloji, kas tau? Ką tu?" 
-ėmė mane purtyti ir šaukti vardu, kol atgaivino, nors tam prireikė 
nemažai laiko; kelias minutes negalėjau nė žodžio ištarti. 

Kai visai atsipeikėjau, jis pasakė: 

- Mieloji, reikia apie tai rimtai pagalvoti. Matai, kaip ne- 
palankiai į tave žiūri šeima po mano brolio kalbų. Įsivaizduok, 
kaip visi įtūš, sužinoję apie mūsų ryšį. Man rodos, tai atneš 
pražūtį tiek man, tiek ir tau. 

- Šit kaip! - piktai šūktelėjau. - Visi jūsų pažadai ir priesai- 
kos išdulkėjo vos pastebėjus pirmuosius šeimos nepasitenkini- 
mo požymius? Argi nepranašavau to, nors į mano pastabas 
lengvabūdiškai numojote ranka ir dėjotės, jog tokios smulkme- 
nos nevertos jūsų dėmesio. O ką darote dabar? Kur jūsų ištiki- 
mybė ir garbė, jūsų meilė ir jūsų šventi pažadai? 

Jis šaltakraujiškai išklausė mano priekaištus, kurių tikrai 
nepagailėjau. 

- Mieloji, - pagaliau pasakė, kai aš nutilau, - aš nesulaužiau 
nė vieno savo pažado. Sakiau, kad vesiu tave, kai imsiu valdyti 
savo turtą, bet tu juk matai, kad mano tėvas sveikas ir stiprus. 
Jis gali išgyventi dar trisdešimt metų, ir nebus labiau nukriošęs 
už daugelį mūsų miesto gyventojų. Pati niekada neskubinai 
manęs su vedybomis, žinodama, kad tai gali pražudyti mane. Tą 
patį galima pasakyti ir apie visa kita: niekuo aš tavęs neapgavau. 

Negalėjau nuneigti nė vieno jo pasakyto žodžio. 

- Kaipgi tada, - pasakiau, - įkalbinėjate mane žengti tokį 
baisų žingsnį: mesti jus, nors patys manęs nemetėte? Kodėl 
nenorite jokio atsidavimo, jokios meilės, jei patys taip mylite 
mane? Argi aš jums neatsakiau tuo pačiu? Niekuo neįrodžiau 
savo nuoširdumo ir savo aistros? Argi paaukojusi garbę ir 
kuklumą neįrodžiau, jog mudu siejantys saitai yra pernelyg 
tvirti, kad juos būtų galima nutraukti? 

- Bet, mano mieloji, juk ištekėdama tu įgysi padėtį, tavo 
garbe bus išgelbėta, ir visa, kas įvyko tarp mudviejų, visam laikui 
užsimirš, lyg nieko ir nebūtų įvykę. Aš visada liksiu tau nuošir- 
džiai atsidavęs, bet tas atsidavimas bus sąžiningas ir nepriekaiš- 
tingas mano brolio atžvilgiu: tapsi mano mieląja seserimi, kaip 
dabar tu mano mieloji... - Ir jis užsikirto. 

- Jūsų mieloji kekšelė, - užbaigiau aš, - štai ką norėjote ir 
turėjote teisę pasakyti; aš jus suprantu. Vis dėlto prašau prisi- 
minti, kaip dažnai ir ilgai įtikinėdavote mane, kad laikyčiau save 
dora moterimi; tvirtindavote, kad jei ne pasaulio akyse, tai 
mintyse esu jūsų žmona ir kad mūsų santuoka tokia pat tikra, 

lyg būtume sutuokti parapijos dvasininko. Juk tai buvo jūsų 
paties žodžiai. 

Pajutusi, jog per atžariai kalbu, šiek tiek sušvelninau toną. 
Jis stovėjo nustėręs, nė žodžio neatsakydamas, o aš tęsiau taip: 

- Juk nemanote - aš jūsų nelaikau tokiu neteisingu, - kad 
nusileidau visiems jūsų įkalbinėjimams be meilės, kurios negali 
susilpninti jokios likimo klastos. Argi kam nors daviau pagrindo 
taip prastai apie mane galvoti? Tuo metu pasidaviau savo 
meilei, patikėjau jūsų žodžiais ir ėmiau laikyti save jūsų žmona, 
tai nejaugi dabar įsakysite laikyti visus jūsų argumentus mela- 
gingais ir vadintis jūsų kekše arba meiluže, o tai visiškai tas 
pats? Ir rengiatės perduoti mane savo broliui? Argi galite 
perduoti mano meilę? Galite įsakyti nebemylėti jūsų ir pamilti 
ji? Nejaugi manote, kad įstengsiu taip pasikeisti pagal užsaky- 
mą? Ne, pone, patikėkite, kad tai neįmanoma; nors ir kaip jūs 
pasikeistumėte, aš visada liksiu ištikima; greičiau sutiksiu net, 
jei jau atsitiko tokia nelaimė, būti jūsų kekše nei jūsų brolio 
Žmona. 

Mano kalba, matyt, padarė jam įspūdį, jis susijaudino ir 
pasakė mylįs mane kaip anksčiau, niekada nelaužęs duotų man 
pažadų, bet aš galinti turėti - taip jam atrodo - daug nemalonu- 
mų, ir tai, ką jis pataręs man, jam atrodanti vienintelė išeitis; 
bet jis esąs įsitikinęs, kad dėl to mūsų ryšiai galutinai nenutrūk- 
sią ir mes liksime draugai visą gyvenimą, mylėdami vienas kitą 
net stipriau nei dabartinėje situacijoje; ir jis prisiekia, kad galiu 
nebijoti, jog jis kada nors pagarsintų paslaptį, pražūtingą mums 
abiem; baigdamas jis nori paklausti vieno dalyko, kuris gali būti 
kliuvinys, ir jei gaus teigiamą atsakymą, jam nebeliks jokių 
abejonių, kad tai man - vienintelė išeitis. 

Iškart supratau, koks tas klausimas, būtent - ar aš ne nėščia. 
„Jei dėl to, - pasakiau jam, - tai tegu nesirūpina, aš ne nėščia". 

- Atleisk man, mieloji, - pasakė jis tada, - nebeturiu laiko 

Tai pasakęs atsisveikino labai subruzdęs, nes kaip tik tuo 
metu. kai jis atsistojo ir rengėsi išeiti, prie vartų paskambino 
motina Ir seserys. 

Jis paliko mane labai išmuštą iš vėžių; jis aiškiai matė tai 
kitą dieną ir visą savaitę, tačiau vis neištaikė progos pasikalbėti 
su manim nuo to antradienio iki pat sekmadienio, kai aš nenu- 
ėjau į bažnyčią, nes šiek tiek nesveikavau, oO jis, sugalvojęs 
kažkokią dingstį, pasiliko namie. 

Takart jis išbuvo pas mane net pusantros valandos, ir mes 
vėl ginčijomės, pateikdami vienas kitam tuos pačius argumen- 
tus, todėl nėra prasmės kartoti čia tą pokalbį; pagaliau aš 
įsikarščiavusi paklausiau, ką jis galvoja apie mano drovumą, jei 
gali įsivaizduoti, jog sutiksiu turėti ryšių su abiem broliais, ir 
tvirtai pareiškiau jam, kad tai neįmanoma. „Net jei jis pasakys 
man, - pridūriau, - kad niekada daugiau manęs nebematys - 
baisiau už tai man būtų tik mirtis, - ir tada aš nieku gyvu 
nepulsiu į tokį nesąžiningą man ir žemą jam sandėrį; todėl, jei 
jis išsaugojo nors lašelį pagalbos ar meilės man, - maldavau aš, 
- tegu apie tai man nebekalba arba išsitraukia špagą ir nuduria 
mane". Jį pribloškė mano užsispyrimas, jo žodžiais tariant; 
pasakė, kad aš žiauri ir jarn, ir sau, kad bėda užklupo mus abu 
netikėtai, bet jis nemato kito būdo, kaip išsigelbėti nuo pražū- 
ties, todėl mano elgesys atrodo jam dar žiauresnis. „Tačiau jei 
aš draudžiu kalbėti apie tai, - neįprastai šaltai pridūrė jis, - 
mums apskritai nėra apie ką kalbėtis“, - ir tai pasakęs kėlėsi 
atsisveikinti. Aš taip pat atsistojau, apsimesdama abejinga, bet 
kai jis priėjo prie manęs, taip baisiai ėmiau kūkčioti, kad net 
norėdama nebūčiau nė žodžio ištarusi, ir tik spaudžiau jo ranką 
lyg atsisveikindama, o ašaros sruvo upeliais. 

Ta scena labai jį sujaudino, jis vėl atsisėdo ir ėmė švelniai 
guosti mane, tačiau spyrėsi, jog būtina sutikti su jo pasiūlymu; 
beje, patikino, kad tuo atveju, jeigu net atsisakyčiau, jis, kaip ir 
anksčiau, išlaikytų mane, bet aiškiai leido suprasti, kad nesutiks 
su tuo, kad man svarbiausia - būti nors meiluže, - nes mano, jog 

negarbinga turėti santykius su moterimi, kuri anksčiau ar vėliau 
gali tapti jo brolio žmona. 

Tai, kad turėjau prarasti jį kaip meilužį, nesukėlė man tokio 
sielvarto, kaip jo paties praradimas, nes ar iš tikrųjų beprotiškai jį 
mylėjau, be to, žlugo slaptos mano svajonės kada nors tapti jo 
žmona. Visa tai mane taip prislėgė, kad susirgau, prasidėjo baisiau- 
sia karštinė, ir ilgai niekas šeimoje neturėjo vilties, jog išgyvensiu. 

Ir tiesa, man buvo labai negera, dažnai kliedėdavau, bet 
nieko taip nebijojau, kaip pasakyti kliedėdama ką nors, kas 
galėtų jam pakenkti. Be to, labai kankinausi, norėdama jį 
pamatyti, ir jis taip pat labai norėjo mane matyti, nes aistringai 
mylėjo; bet to negalėjo būti; nei jis, jei aš neturėjome galimybių 
surengti pasimatymą. 

Jau kokias penkias savaites gulėjau patale: ir nors po trijų 
savaičių karštinė man pradėjo kristi, bet tarpais jos priepuoliai 
atsinaujindavo. Kelis kartus daktarai sakė, kad jie niekuo dau- 
giau negali man padėti ir kad reikia leisti pačiai gamtai kovoti 
su liga, pagelbstint tik stiprinamosiomis priemonėmis. Po pen- 
kių savaičių man pasidarė geriau, bet buvau tokia silpna, taip 
pasikeičiau ir taip lėtai taisiausi, kad gydytojai būgštavo, ar man 
neprisidėjo džiova; labiausiai mane erzino jų pareikšta nuomo- 
nė, kad esu kažko prislėgta, kad kažkas mane kankina, žodžiu, 
esu įsimylėjusi. Visas namas nebeatlyžo nuo manęs klausinėda- 
mas, ar aš iš tiesų įsimylėjusi ir ką tokį, bet aš visaip neigiau. 

Kartą prie stalo dėl to įvyko susidūrimas, vos nesibaigęs 
ginču. Visa šeima, išskyrus tėvą, sėdėjo valgomajame, o aš, 
ligonė, buvau savo kambaryje. Prasidėjo tuo, kad senutė šeimi- 
ninkė, pasiuntusi man kažkokio valgio, paliepė tarnaitei užlipti 
į viršų ir paklausti, ar aš nenoriu dar, bet tarnaitė sugrįžusi 
pranešė, kad aš nesuvalgiau nė pusės to, ką davė. 

- Vargšė mergaitė! - pasakė senoji ponia. - Bijau, kad ji 
nepasitaisys. 

- Kaipgi panelė Betė nepasitaisys? - pastebėjo vyresnysis 
brolis. - Juk sako, kad ji įsimylėjusi. 

- Niekada tuo nepatikėsiu, - paprieštaravo jam motina. 

- Nežinau, ką ir sakyti, - įsiterpė vyriausioji sesuo. - Visi 
aplinkui tvirtina, kad ji gražuolė, kad žavi ir nežinau kokia dar; 
tvirtina tiesiai jai į akis, tai, manau, kvailiukei galva susisuko ir 
ji nežinia ką ėmė įsivaizduoti! Tiesiog nežinau, ką ir galvoti. 

- Tačiau, sese, reikia pripažinti, kad ji iš tikrųjų labai graži, 
- pasakė vyresnysis brolis. 

- Žinoma, ir daug gražesnė už tave, sese, - atsiliepė Robi- 
nas, - užtat tu ir pyksti. 

- Gerai jau, gerai, ne tai svarbu, - nutraukė jį sesuo, - 
mergiūkštė nebjauri, ir pati tai žino; nera ko ją tuo įtikinėti ir 
skatinti jos tuščiagarbiškumą. 

- Kalbame ne apie tuščiagarbiškumą, - paprieštaravo vy- 
resnysis brolis, - o apie tai, kad ji įsimylėjusi. Seserys, matyt, 
mano, kad ji įsimylėjusi save. 

- Aš tai norėčiau, kad ji būtų įsimylėjusi mane, - pasakė 
Robinas, - bematant nuraminčiau, kad nesikankintų. 

- Ką nori tuo pasakyti, sūneli? - sunerimo senutė. - Kaip 
gali kalbėti tokius dalykus ? 

- Nejau manote, motute, - nuoširdžiai pareiškė Robinas, - kad 
leisiu vargšei mergaitei mirti iš meilės man, būdamas taip arti jos? 

- Fui, broli, - įsikišo jaunėlė sesuo, - kaip gali taip kalbėti? 
Nejaugi imsi mergiotę, kuri neturi nė penso? 

- Na, ką gi, sesute, juk grožis, juolab geras būdas - taip pat 
kraitis. Linkėčiau, kad turėtum bent pusę tiek tokio kraičio, - 
pasakė Robinas, iškart priversdamas ją nutilti. 

- Man atrodo, - prabilo vyriausioji sesuo, - kad ne Betė 
įsimylėjusi, o mano brolužis. Stebiuosi, kaip jis išpažino savo 
jausmus Betei; kertu lažybų, kad ji nepasakys „ne“. | 

- Moterys, kurios nusileidžia prašomos, - pasakė Robinas, 
- visa galva yra aukščiau už tas, kurios nusileidžia nespėjus nė 
paprašyti. Štai kaip tau atsakau, sesute. 

Sesuo įsižeidė ir piktai pareiškė, jog daugiau kentėti nebe- 
įmanoma: laikas baigti su mergše - ji turėjo galvoje mane; tiesa, 

liga neleidžia išvaryti manęs lauk tuojau pat, bet ji tikisi, kad 
tėvas ir motina tuo pasirūpins, kai tik pakilsiu iš patalo. 

Robinas atkirto, kad tuo turi rūpintis namų šeimininkas ir 
šeimininkė, kuriems nedera klausytis tokio neprotingo padaro, 
kaip jo vyriausioji sesuo. 

Tuo viskas nesibaigė; sesuo barėsi, Robinas atsikirto juo- 
kaudamas ir tyčiojosi, o vargšės Betės padėtis šeimoje labai 
pašlijo. Kai man apie viską papasakojo, pravirkau, 0 senoji 
ponia užlipo pas mane, išgirdusi, kokia mano būsena. Pasiskun- 
džiau jai visiškai be pagrindo pareiškusių savo spėjimą daktarų 
žiaurumu, taip atsiliepiančiu mano padėčiai šeimoje; pasakiau, 
jog tikiuosi, kad nieko nepadariau, dėl ko ji turėtų nebegerbti 
manęs arba duotų pagrindą kilti ginčams tarp jos sūnų ir duk- 
terų; pasakiau, jog man rūpi greičiau karstas negu meilė, ir 
maldavau negalvoti apie mane blogai, jei kas kitas nusikalto. 

Senoji ponia jautė, jog sakau tiesą, bet atsakė: jei namie 
kilo toks ginčas ir jos jaunėlis sūnus prišnekėjo tokių kvailysčių, 
tai ji prašo, kad būčiau tokia maloni ir atvirai atsakyčiau į vieną 
klausimą. Pareiškiau, jog kuo atviriausiai ir nuoširdžiausiai 
atsakysiu. Tada ji paklausė, ar įvyko kas nors tarp manęs ir jos 
sūnaus Robino. Atsakiau kuo iškilmingiausiai, kaip tik mokė- 
jau, patikindama ir, tiesą sakant, nė kiek nemeluodama, kad 
tarp mūsų nieko nėra ir niekada nebuvo; pasakiau, kad ponas 
Robinas plepėdavo ir juokaudavo, kaip įpratęs, ir kad aš visada 
jo žodžius vertindavau taip, kaip jis, man rodos, ir pats juos 
vertindavo, tai yra maniau, kad jis tauškia šiaip sau ir nieko 
rimto negalvoja; prisiekiau, kad tarp mūsų ničnieko neįvyko, 
nieko tokio, ką ji turi galvoje, ir kad žmonės, savo šnekomis 
sukėlę jai tokius įtarimus, padarė man daug nemalonumų ir 
prastai pasitarnavo ponui Robinui. 

Senutė liko visai patenkinta, pabučiavo mane, ėmė meiliai 
guosti, liepė rūpintis savo sveikata, nieko sau negailėti ir išėjo. 
Bet nulipusi žemyn, pamatė, kad ginčas tarp seserų ir brolio dar 
labiau įsiliepsnojo; merginas įsiutino jo žodžiai, kad jos negra- 

žios, kad niekada neturėjo dūsautojų, kad niekas nesiekia jų 
meilės. o atvirkščiai - jos pačios yra pasirengusios nesivaržyda- 
mos žengti pirmą žingsnį, ir taip toliau. Robinas pajuokiamai 
priešpriešino joms panelę Betę: kokia ji gražutė, linksma, kaip 
puikiai dainuoja ir šoka ir kiek ji žavesnė už jas; žodžiu, gėlė 
seserims, kiek tik galėjo. Motina nulipo pačiame ginčo įkarštyje 
ir kad jį užbaigtų, išdėstė savo pašnekesį su manimi bei mano 
patikinimus, kad tarp pono Robino ir manęs nieko nebuvo. 

- Čia ji neteisi, - pasakė Robinas, - nes jeigu tarp mūsų nieko 
ypatingo nebūtų įvykę, mes būtume artimesni vienas kitam nei 
dabar. Aš pasakiau jai, kad beprotiškai ją myliu, bet niekaip 
negalėjau pasiekti, kad šelmė patikėtų mano žodžių rimtumu. 

- Nesuprantu, kaip galėjai to tikėtis, - atsakė motina. - 
Reikia būti ne viso proto. kad patikėtum, jog rimtai kreipiesi 
į vargšę merginą, kurios padėtis tau gerai žinoma. Bet jeigu, 
kaip sakai, nepavyko įtikinti merginos savo ketinimų rimtumu, 
tai ką gi mums apie tai galvoti, sūneli? Tavo kalbose taip mažai 
logikos, kad sunku suprasti, ar tu rimtai kalbi, ar juokauji; 
tačiau manau, na, ir tu pats tai pripažįsti, kad mergina atsakė 
teisingai, norėtųsi ir iš tavęs išgirsti teisinga atsakymą, kuriuo 
galėčiau patikėti: ar čia yra kas nors? Ar rimti tavo ketinimai? 
Ar tu viso proto? Klausimas svarbus, ir norėtųsi, kad tu mus 
nuramintum. 

- Teisingai, motule, kam čia kalbėti užuolankomis ir mik- 
lintis, kaip pameluoti, man visai ne juokai galvoje, lygiai kaip ir 
žmogui, einančiam į kartuves. Jei panelė Betė teiksis pasakyti, 
kad myli mane ir sutinka tapti mano žmona, rytoj iš pat ryto, 
dar nevalgęs, vesiu ją ir ištarsiu sutuoktuvių priesaiką, pamiršęs 
pagalvoti apie pusryčius. 

- Tokiu atveju vieną sūnų aš praradau. - kurčiai ištarė 
motina, labai sunerimusi dėl Robino žodžių. 

- Manau, kad ne, motute, - pasakė Robinas, - vyras niekada 
nepražūna, jei jį suranda gera moteris. 

- Bet. mano kūdiki, juk ji elgeta. 

- Vadinasi, ją dar labiau reikėtų užjausti, - atitarė Robinas. 
- Paimsiu ją Iš parapijos globos, ir kartu eisime prašyti išmaldos. 

- Negerai taip juokauti, - pastebėjo motina. 

- Aš nejuokauju, motute: mes eisime prašyti jūsų, motute, 
ir tevelio atleidimo ir palaiminimo. 

- Nuo tavo žodžių ne lengviau, mano sūnau: jei kalbi rimtai, 
tu pražuvęs. 

- Bijau, kad ne, - pasakė Robinas, - bijau, kad ji nenorės 
tapti mano žmona. Po to, kai mano sesutės čia kėlėsi į puikybę 
ir purkštavo, manau, kad man niekada nepavyks palenkti jos. 

- Pasakas seki! Ji dar ne visai išprotėjo. Panelė Betė nekvaila, 
bet panelė Betė gali būti kam nors pasižadėjusi, ir kas tada? 

- Apie tai mes nieko nežinome, - įsiterpė vyriausioji sesuo. 
- Tačiau kam gi ji galėjo pasižadėti? Panelė Betė niekur neiš- 
eina; vadinasi, kuriam nors iš jūsų. 

- Neturiu ką atsakyti į šį klausimą, - pasakė Robinas, - gana 
jau mane klausinėti, dabar mano brolio eilė. Jei tu sakai, kad 
kuriam nors iš mūsų, paklausk jo. 

Tie žodžiai pataikė vyresniajam broliui į jautrią vietą: jis 
pamanė, jog Robinas bus ką pastebėjęs. Tačiau jis neišsidavė 
ir ramiai tarė: 

- Būk toks malonus, neversk manęs atpirkimo ožiu. Užtik- 
rinu tave, kad tokia preke aš neprekiauju. Neturiu apie ką 
kalbėtis su kažkokiomis panelėmis betėmis iš mūsų parapijos. 
- Tai pasakęs atsistojo ir skubiai pasišalino. 

- Va, už savo brolį galvą guldau: jis geriau pažįsta pasaulį, 
- pastebėjo vyriausioji sesuo. 

Taip baigėsi šis pokalbis, sukėlęs vyresniajam broliui didelį 
nerimą. Jis padarė išvadą, kad Robinas viską Žino, ir ėmė 
spėlioti, ar aš taip pat į tai įsivėlusi; bet jam nesisekė patekti pas 
mane. kad ir koks buvo apsukrus. Galiausiai nebeteko kantry- 
bės ir ryžosi pamatyti mane, kad ir kas po to atsitiktų. Norėda- 
mas įvykdyti savo ketinimą, kartą po pietų pasergėjo vyriausiąją 
seserį, kai ši kopė laiptais, ir nubėgo įkandin jos. 

- Klausyk, sese, - šūktelėjo, - kurgi ta ligonė? Ar negalima 
jos pamatyti? 

- Manau, kad galima; bet palauk, pirma aš įeisiu valandėlei 
ir tada pasakysiu tau, - atsakė sesuo. 

Pribėgusi prie mano kambario durų, perspėjo mane ir 
tuojau šūktelėjo: 

- Broli, gali įeiti, jeigu nori. 

- Gerai, - pasakė jis, eidamas pas mane, ir toliau kalbėjo 
nutaisęs balsą. - Kurgi mūsų ligonė, kuri miršta iš meilės? Kaip 
jūs jaučiatės, panele Bete? 

Norėjau atsikelti iš krėslo, bet tokia buvau nusilpusi po 
ligos, kad neįstengiau; pamačiusi beviltiškas mano pastangas, 
sesuo pasakė: 

- Sėdėkit, sėdėkit, broliui nereikia ceremonijų, ypač dabar, 
kai jūs tokia silpna. 

- Taip, taip, panele Bete, prašau ramiai sėdėti, - pratarė jis ir 
atsisėdo į krėslą tiesiai priešais mane, dėdamasis labai linksmas. 

Šnekėdamasis su mumis, jis šokinėjo nuo vienos temos prie 
kitos, linksmindamas seserį, ir vis grįždavo prie senos dainelės. 

- Vargšė Betė, - kalbėjo jis, - sunku būti įsimylėjusiai, 
žiūrėkit, ką padarė iš jūsų meilė. 

Pamažu įsileidau į kalbą ir aš. 

- Malonu, kad jūs toks linksmas, pone. Bet man rodos, kad 
daktaras galėjo rasti sau rimtesnio darbo, nei šaipytis iš savo 
pacientų. Jei mano liga būtų tokia, neleisčiau, kad jis mane 
gydytų. Ar žinote patarlę? 

- Kokia patarlę? Ak taip: 

Jei meilė - ligos priežastis, 
Tai daktaras - tikras kvailys. 

Aš atspėjau, ar ne? 

Nusišypsojau ir nieko neatsakiau. 

- Žinoma, - tęsė jis, - tyrimai aiškiai rodo, kad priežastis 
buvo meilė; juk daktaras, matyt, menkai jums padėjo, visi mano, 

kad labai lėtai taisotės. Bijau, kad čia kažkas slypi, panele Bete. 
Bijau, kad jūsų liga neišgydoma. 

- Tiesą sakant, pone, mano liga ne ta, kaip jūs spėjate, - 
ištariau šypsodamasi. 

Ilgai plepėjome tokius niekus. Staiga jis paprašė, kad ką 
nors padainuočiau; tik nusišypsojau ir atsakiau, kad dainų lai- 
kai man baigėsi. Tada pasisiūlė pats pagroti fleita; į tai sesuo 
atsakė būgštaujanti, kad man neįsiskaudėtų galva. Nusilenkiau 
ir pasakiau: 

- Prašom nesirūpinti, panele, aš labai mėgstu, kai groja 
fleita. 

- Na, tai pagrok, broli, - pasakė tada sesuo. 

Jis tuojau išsiėmė iš kišenės raktą ir kreipėsi į seserį. 

- Mieloji, aš toks tinginys, prašau, nueik atnešti fleitos; ji 
guli tokiame ir tokiame stalčiuje. - Ir pasakė vietą, kur tikrai 
nebuvo fleitos, kad sesuo ilgiau ieškotų. 

Kai tik sesuo išėjo, jis papasakojo man visą šeimyninę 
sceną, jaunesniojo brolio žodžius apie mane ir tai, kokį nerimą 
jie sukėlė jam, kaip jis ėmėsi gudrybės, kad pasimatytų su 
manimi. Prisiekiau, kad neprasitariau nė žodeliu nei jo broliui, 
nei kam nors kitam. Papasakojau apie labai keblią savo būklę, 
apie tai, kad mano ligos priežastis buvo mano meilė jam ir jo 
pasiūlymas pamiršti savo jausmus ir paskirti juos kitam, kad 
mirtis man būtų tūkstantį kartų malonesnė už pasveikimą, nes 
pasveikus neišvengiamai atsinaujins ankstesnė kova. Ir pridū- 
riau, jog manau, kad vos pasveikusi turėsiu apleisti mane pri- 
glaudusią šeimą; o apie pasiūlymą tekėti už brolio man bjauru 
ir pagalvoti po to, kas tarp mūsų įvyko, ir jis gali būti tikras, kad 
niekada daugiau neleisiu Robinui su manimi net kalbėti. Jei jis 
nori netesėti savo pažadų, priesaikų ir įsipareigojimų man, 
tekrinta tai ant jo sąžinės, bet jis niekada neturės teisės pasakyti 
apie mane, kurią įtikino vadintis jo žmona ir kuni leido jam 
elgtis su savimi kaip su žmona, kad nebuvau jam ištikima, nors 
ir kaip jis elgėsi su manimi. 


47 


Jis norėjo atsakyti, apgailestaudamas, kad jam nepavyko 
manęs įkalbėti, bet pasigirdo grįžtančios sesers žingsniai; vis 
dėlto suspėjau atsakydama ištarti, kad niekam nepavyks įtikinti 
mane mylėti vieną brolį, o tekėti už kito. Jis palingavo galvą ir 
pasakė: „Tuomet aš žuvęs". Tą akimirką į kambarį įėjo sesuo 
ir pareiškė, kad bergždžiai ieškojo. „Gerai, - linksmai pasakė 
jis, - gana tinginiauti", - atsistojo ir pats nuėjo ieškoti, bet taip 
pat grįžo tuščiomis rankomis - ne todėl, kad nerado fleitos, 
tiesiog neturėjo jokio noro groti; be to, pasiuntęs seserį fleitos, 
jau pasiekė savo tikslą; juk ir norėjo tik pasikalbėti su manimi. 
tai jam ir pasisekė, nors pokalbiu buvo labai nepatenkintas. 

O aš, atvirkščiai, buvau labai patenkinta tuo, kad taip 
atvirai ir tiesiai išdėjau jam savo nuomonę; ir nors mano žodžiai 
nepaveikė taip, kaip norėjau, tai yra negrąžino man meilužio, 
tačiau jis nebegalėjo pamesti manęs kaip nors kitaip, tik aiškiai 
negarbingu būdu, netesėdamas žodžio, kurį davė kaip džentel- 
menas, tiek kartų žadėjęs niekada manęs nepalikti ir vesti mane 
vos pradės valdyti savo turtą. 

Po kelių savaičių jau galėjau vaikščioti namie ir ėmiau 
taisytis; bet likau vis tokia pat liūdna, tyli, nuobodi ir užsidariusi, 
o tai stebino visą šeimą, išskyrus tą, kuris žinojo mano melan- 
cholijos priežastį; tačiau jis negreit atkreipė į tai dėmesį, aš taip 
pat nejutau jokio noro leistis į kalbas, elgiausi su juo pagarbiai, 
bet netariau nė vieno žodžio, kuris būtų lietęs mūsų santykius. 
Taip tęsėsi keturis mėnesius; ir kasdien būgštavau, kad būsiu 
išprašyta iš namų, nes visi nusiteikė nepalankiai man už kitą 
nusižengimą, dėl kurio buvau visiškai nekalta, nieko daugiau 
nebesitikėjau iš to pono po visų iškilmingų jo pažadų, tik 
laikiau, kad jis mane pražudys ir pames. 

Pagaliau pati prašnekau apie savo išėjimą. Kartą rimtai 
įsišnekėjome su namų šeimininke apie mano būklę ir apie tai, 
kaip baisiai mane paveikė liga. 

- Bijau, Bete, - pasakė man senutė, - kad jus paveikė 
pokalbis su manimi apie mano sūnų ir jūs sielvartaujate dėl jo; 

pasakykite, ar nebus nekuklu, jei paklausiu, kokie jūsų santy- 
kiai su juo? Kai kreipiuosi 1 Robiną, jis tik juokiasi ir pokštauja. 

- Taip, ponia, - atsakiau, - mūsų santykiai, atvirai prisipa- 
žinsiu jums, pasisuko nepageidautina linkme. Ponas Robinas 
kelis kartus man piršosi, nors to 44sai nesitikėjau, žinodama 
savo vietą. Visada duodavau jam atkirtį, gal griežtesniais posa- 
kiais, nei man derėjo, nes privalau pagarbiai elgtis su visais jūsų 
šeimos nariais; tačiau aš niekada nebuvau tiek pamiršusi savo 
pareigų jums, ponia, ir visai jūsų šeimai, kad sutikčiau žengti 
žingsnį, kuris, aš žinojau, būtų didelis nedėkingumas jums, ir 
ryžtingai pareiškiau jam, kad niekada net nepagalvosiu apie 
tokius dalykus be jūsų sutikimo, ponia, taip pat nesutinkant 
jūsų vyrui, jo tėvui, kuriam aš būsiu dėkinga iki pat mirties. 

- Ar gali būti, panele Bete! - šūktelėjo senutė. - Tai jūs su 
mumis elgėtės daug sąžiningiau nei mes su jumis. Mes būgšta- 
vome, kad rezgate pinkles mano sūnui, ir bijodama, kad jis 
nepakliūtų į jas, rengiausi pasiūlyti jums apleisti mūsų namus, 
bet iki šiol vis atidėliojau, kad susikrimtusi jūs vėl neapsirgtu- 
mėte. Juk mes vis dar jus gerbiame, nors ir ne tiek, kad dėl to 
sužlugdytume savo sūnaus likimą; bet jei yra taip, kaip sakote, 
visi mes buvome jums labai neteisingi. 

- Aš jums pasakiau tiesą, ponia, paklauskite sūnaus. Jeigu 
jis turi nors kruopelytę sąžinės, papasakos jums lygiai tą patį. 

Senoji tuojau eina pas dukters ir tiksliai atpasakoja joms mano 
žodžius; kaip ir tikėjausi, jos nepaprastai nustebo. Viena pasakė, 
kad niekada nebūtų taip pagalvojusi; kita pareiškė, kad Robinas 
kvailys; trečia nepatikėjo nė vienu mano žodžu ir dievagojosi, kad 
Robinas viską papasakos kitaip. Bet senutė, tvirtai pasiryžusi suži- 
noti tiesą pirma, nei aš suspėsiu kokiu nors būdu pranešti jos sūnui, 
kas atsitiko, užsigeidė nedelsiant pasikalbėti su sūnumi, todėl pasi- 
untė jo pakviesti, nes jis buvo netoli, vieno teismo valdininko 
namuose, ir tuoj pat sugrįžo, motinos kviečiamas. 

Kai jis atėjo, visos moterys buvo susibūrusios, ir motina 
pasakė jam: 

- Sėskis, Robinai, man reikia pasikalbėti su tavimi. 

- Aš jūsų paslaugoms, motute, - linksmai atsakė Robinas. 
- Tikiuosi, kad kalbėsite apie gerą žmoną, nes čia man labai 
nesiseka. 

- Kaipgi taip? - paklausė motina. - Tu juk sakei. jog ketini 
vesti panelę Betę. 

- Tikrai taip, motute, - atsakė Robinas, - bet yra vienas 
asmuo, kuris atkakliai priešinasi tai santuokai. 

- Priešinasi tai santuokai? Kas gi tai galėtų būti? 

- Ne kas kitas, o pati panelė Betė, - išspaudė Robinas. 

- Kaipgi čia yra? - nustebo motina. - Argi tu klausei 
jos? 

- Klausiau, motute. Po ligos aš penkis kartus atakavau ją 
pagal visas to meno taisykles ir penkis kartus mano ataka buvo 
atmušta; šelmė nepaprastai užsispyrusi ir kelia man visiškai 
neįmanomas kapituliacijos sąlygas. 

- Paaiškink, ką tu nori pasakyti; aš priblokšta, aš tavęs 
nesuprantu. Tikiuosi, kad nerimtai kalbi. 

- Bet, motute, juk mano byla paprasta, ir jokių paaiškinimų 
nereikia: ji sako, kad nenori manęs - kas gali būti paprasčiau? 
Man rodos, tai labai paprasta ir gana žiauru. 

- Taip, bet tu kalbi apie tau neįmanomas sąlygas; ko gi ji 
nori - dovanojimo rašto? Vyras turi užrašyti žmonai dalį turto, 
atitinkančio jos kraitį; o koks gi panelės Betės kraitis? 

- Ne, kraičio tai ji turi pakankamai, dėl to aš patenkintas; 
bet aš pats negaliu įvykdyti jos sąlygų, o ji ryžtingai pareiškė, 
kad be šito netekės už manęs. 

Tuomet įsikišo seserys: 

- Motute, - pasakė antroji sesuo, - su juo negalima kalbėtis 
rimtai; nė į vieną klausimą jis neatsako tiesiai. Geriau palikite 
jį ramybėje ir daugiau nebekalbėkite su juo apie tai, juk žinote, 
kaip pašalinti mergiotę iš jo kelio. 

Tuo įžūlumu Robinas jau norėjo pasipiktinti, bet pirma 
atsikeršijo seseriai. 

- Motute, yra dviejų rūšių žmonės, su kuriais neįmanoma 
ginčytis: protingi ir kvailiai, - pasakė jis kreipdamasis į motiną, 
- prisipažįstu, man sunkoka grumtis vienu metu dviem frontais. 

- Tikriausiai brolis laiko mus kvailėmis, - įsikarščiavusi 
pasakė jaunesnioji sesuo, - mano, kad patikėsime, jog jis rimtai 
piršosi panelei Betei, 0 ši atstūmė jį. 

- Kaip kartą pasakė Saliamonas, kalbėk ir nepasakyk, - 
nutraukė Robinas seserį. - Jei tavo brolis sako, kad ne mažiau 
kaip penkis kartus piršosi panelei Betei ir ši varyte jį pavarė. 
tai, man rodos, jo žodžių teisingumu jaunesniajai seseriai ne- 
derėtų abejoti, jeigu neabejoja motina. 

- Juk girdėjai: motutė sako, kad nesupranta tavęs, - paste- 
bėjo antroji sesuo. 

- Yra šioks toks skirtumas tarp prašymo paaiškinti ir 
kaltinimo melu. 

- Vis dėlto pasakyk mums, sūneli, jei esi nusiteikęs patikėti 
mums tą paslaptį, kokias ji tau iškėlė sąlygas, - paklausė senoji. 

- Seniai būčiau pasakęs, motule, - atsakė Robinas, - jeigu tos 
pikčiurnos nebūtų manęs pertraukusios. Ji reikalauja, kad palenk- 
čiau tėvą ir jus, motute, duoti savo sutikimą, kitaip griežtai atsisakė 
kalbėtis apie tai su manimi. Argi kada nors galėčiau įvykdyti jos 
reikalavimą? Tikiuosi, kad karštakošės mano seserys dabar paten- 
kintos ir bent kiek paraudonuos. Daugiau neturiu ką sakyti. 

Visas pritrenkė Robino atsakymas, tiesa, motiną - mažiau- 
siai, nes ji jau buvo girdėjusi tai iš manęs. O dukterys ilgai 
negalėjo žodžio ištarti, tik motina susijaudinusi prašneko: 

- Aš tai jau girdėjau, bet negalėjau patikėti. Jei taip, tai mes 
visi buvome neteisingi Betei, ir ji elgėsi geriau nei tikėjausi. 

- Taip, - pasakė vyriausioji sesuo, - jeigu taip, tai ji elgėsi 
visai padoriai. 

- Reikia pripažinti, - pasakė senoji, - kad ne ji kalta, jei 
mano sūnus sukvailiojęs įsižiūrėjo ją, bet jos atsakymas rodo 
tokią pagarbą mums, kokios aš nesitikėjau; ateityje geriau apie 
ją galvosiu. 

-Oaš-ne, - pareiškė Robinas, - koljūs neduositesavo sutikimo. 

- Leisk man šiek tiek pagalvoti, - pasakė motina. - Sakau 
tau, jei čia nebūtų kokių kitų kliūčių, dabar būčiau nusiteikusi 
sutikti. 

- Norėčiau, kad nusiteiktumėte tam galutinai. Jei jums tiek 
rūpėtų mano laimė, kiek mano turtas, tuojau pat sutiktumėte. 

- Klausyk, Robinai, - vėl kreipėsi į jį motina klausdama, - 
ar tavo ketinimai tikrai rimti? Tu iš tiesų nori ją vesti? 

- Iš tikrųjų, motute, - atsakė Robinas, - žiauru klausti šito 
manęs po to, ką jums pasakiau. Aš nesakau, kad vesiu ją. Kaip 
galėčiau išdrįsti? Juk matote, kad negaliu imti jos be jūsų 
sutikimo. Bet kuo rimčiausiai pareiškiu, kad niekada nevesiu 
kitos. Betė arba niekas - štai mano devizas. Mano likimas 
priklauso nuo jūsų sprendimo, motute, kad tik jam nedarytų 
įtakos mano gerosios seserys. 

Visa tai kėlė man siaubą, nes motina ėmė nusileisti, o Robi- 
nas nesiliaudamas ją įkalbinėjo. Kita vertus, ji pasitarė su vyres- 
niuoju sūnumi, ir šis pažėrė daugybę argumentų, norėdamas 
įtikinti ją sutikti: rėmėsi karšta brolio meile man, pagarba, kurią 
rodžiau šeimai, atsisakydama savo naudos tokiame delikačiame 
reikale, ir tūkstančiu panašių dalykų. O tėvas turėjo daugybę 
visuomeninių pareigų ir rūpinosi tik tuo, kaip uždirbti pinigų, retai 
buvodavo namie, galvodamas vien apie tai, kaip dar praturtėti, ir 
visus šeimos reikalus patikėdavo tvarkyti žmonai. 

Lengva įsivaizduoti, kad nuo to laiko, kai paslaptis, jų 
manymu, buvo įspėta, vyresnysis brolis, kurio niekas niekuo 
neįtarė, be didelio vargo ir pavojaus galėjo lengviau nei pirma 
patekti pas mane; ką ten kalbėti - motina pati, tartum įspėjusi 
jo troškimą, pasiūlė jam pasikalbėti su panele Bete. 

- Gal tau čia daug kas bus labiau suprantama negu man, - 
pasakė ji, - pažiūrėk, ar ji iš tikrųjų taip tvirtai nusistačiusi, kaip 
sako Robinas. 

Jam tik to ir reikėjo; dėjosi sutinkąs pasikalbėti su manimi, 
nes prašo motina, kuri atsivedė mane į savo kambarį, pasakiusi, 

kad jos sūnus turi į mane reikalą, ir paliko mudu dviese; o jis 
uždarė paskui ją duris. 

Paskui priėjo prie manęs, apkabino ir švelniai pabučiavo, pa- 
sakęs, jog išmušė ta lemiama valanda, kuri gali padaryti mane 
laimingą arba nelaimingą visam gyvenimui, ir jei aš nesutiksiu 
paklusti jo norui, abu pražūsime. Paskui atpasakojo man visą po- 
kalbį tarp Robino, kaip jis vadino brolį, motinos, seserų ir jo paties. 

- Dabar, mano kūdiki, - kreipėsi jis į mane, - gerai apsvars- 
tykite, ką reiškia ištekėti už džentelmeno iš geros šeimos, 
turtingo, sutinkant tėvams, ir mėgautis viskuo, ką gali duoti 
pasaulis; kita vertus, įsivaizduokite sunkią dalią moters, prara- 
dusios savo gerą vardą; nors aš kol gyvas Aiksiu ištikimas jūsų 
draugas, tačiau į mane žiūrės įtariai, todėl pabijosite matytis su 
manimi, 0 aš baiminsiuos jus pripažinti. 

Neduodamas man laiko atsakyti, tęsė toliau: 
apdairūs, gali būti palaidota ir amžinai užmiršta. Kai tapsite 
mano seserimi, visada būsiu nuoširdus jūsų draugas, be jokių 
pretenzijų į artimesnius santykius, galėsime bendrauti ir šne- 
kėtis nepriekaištaudami vienas kitam dėl praeities nuodėmių. 
Prašau pagalvoti apie tai ir nedaryti kliūčių savo pačios išsigel- 
bėjimui bei gerovei. Įrodymui, kad nuoširdžiai kalbu, - pridūrė 
jis, - štai jums penki šimtai svarų - atlyginimas už tai, kad leidau 
sau familiariai elgtis su jumis; laikykime tai jaunystės beproty- 
be, kurią, reikia tikėtis, išpirk mūsų atgaila. 

Nepajėgiu perteikti to jausmo ir tos įtikinamosios galio, su 
kuria jis visa tai pasakė. Tie, kurie skaito mano istoriją, tepati- 
kės, kad jis kalbėjo ilgiau kaip pusantros valandos ir parėmė 
savo prašymą visais argumentai, kuriuos tik gali sugalvoti žmo- 
gaus protas. 

Tačiau negaliu pasakyti, kad kas nors iš ilgos jo kalbos būtų 
padaręs man įspūdį ir paskatinęs sutikti. Pagaliau jis atvirai 
pareiškė: jei atsisakysiu, jis, deja, bus priverstas visam laikui 
nutraukti mūsų ankstesnius santykius; nors jis vis dar myli mane 

it as vis dar jam miela, bet jis dar nc tiek prarado padorumą, 
kad ir toliau palaikytų ryšį su moterimi, kurią mergina ir nori 
vesti tikras jo brolis: ir jei jis dabar išsiskirdamas su manimi išgirs 
mano atsisakymą, tai, kaip iš pat pradžių pažadėjo, ir toliau 
rūpinsis, kad man nieko netrūktų, bet tegu manęs nestebina jo 
pareiškimas, kad daugiau jis negali matytis su manimi ir kad aš, 
žinoma, neturiu teisės to tikėtis. 

Pastarosios jo kalbos dalies klausiausi nustebusi ir suneri- 
musi, ir man reikėjo labai tvardytis, kad nenualpčiau, nes aš 
tikrai mylėjau jį beprotiškai. Pamatęs mano susijaudinimą, jis 
ėmė maldauti, kad rimtai pagalvočiau; dievagojosi, kad tai - 
vienintelis būdas išsaugoti gerus mudviejų santykius, kad man 
užėmus naują padėtį liksime kuo nuoširdžiausi draugai, mylė- 
sime vienas kitą tyra giminiška meile, nejausdami sąžinės grau- 
žimo ir niekieno nesmerkiami, kad jis amžinai bus dėkingas 
man už laimę, kurią jam suteikiau, visą gyvenimą jausis man 
skolingas ir iki paskutinio atodūsio mokės savo skolą. Galiau- 
siai ėmiau šiek tiek abejoti. Jam pavyko itin vaizdingai papasa- 
koti, kokie pavojai laukia manęs; aš jau mačiau save išmestą į 
gatvę bejėgę kekšelę - o juk ir buvau tokia, - gal apjuodintą, be 
draugų, be pažįstamų, apleidusią šį miestą, kur man neleis 
pasilikti. Visa tai nepaprastai baugino mane, ir jis naudojosi 
kiekvienu atveju, kad pavaizduotų mano ateitį niūriausiomis 
spalvomis, kita vertus, visaip šlovino lengvą sotų gyvenimą, 
kuris lauktų manęs, jei paklausyčiau jo patarimo. 

Prieštaravau, rėmiausi jo meile ir ankstesniais pažadais, o 
jis į visa tai atsakė jog dabar privalome veikti kitaip; jis kalbėjo, 
kad aplinkybės neleidžia jam tęsėti pažado vesti, nes, ko gero, 
tapsiu jo brolio žmona anksčiau nei jis pats galės tai padaryti. 

Taigi jis įtikino mane, galima sakyti, nepaisydamas mano 
pasiryžimo, sutriuškino visus mano argumentus, ir ėmiau su- 
vokti, kokia pavojinga mano būklė, apie kurią anksčiau negal- 
vojau: pamačiau save pamestą abiejų brolių, vienišą, paliktą 
gyventi, kaip išmanau. 

Šis pavojus ir jo įtikinėjimai galiausiai privertė mane sutik- 
ti, nors į bažnyčią ėjau varu varoma, kaip meška, kinkoma į 
jungą. Šiek tiek nerimavau, kad mano naujasis vyras, kuriam, 
beje, nejaučiau jokio palankumo, nebūtų pernelyg įtarus ir 
nepareikalautų tam tikrų pasiaiškinimų mūsų pirmąją vestuvių 
naktį; bet nežinau, ar tai buvo padaryta tyčia, ar ne, tik vyres- 
nysis brolis pasirūpino kaip reikiant nugirdyti jį prieš gulantis, 
todėl turėjau malonumą praleisti pirmąją naktį su girtu vyru. 
Nežinau. kaip jis įsigudrino, bet esu tikra, jog visa tai buvo 
padaryta tam, kad Robinas negalėtų pajusti skirtumo tarp 
mergelės ir ištekėjusios moters, ir iš tiesų niekada jam nekilo 
dėl to jokių abejonių ar nerimo. 

Čia turiu sugrįžti atgal, prie tos vietos, kur sustojau. Įtiki- 
nęs mane, vyresnysis brolis ėmėsi motinos ir neatstojo nuo jos 
tol, kol ši nusileido jam ir net vyrui pranešė tik pasiųsdama 
laišką paštų; žodžiu, davė sutikimą mums slapta susituokti, o 
tėvą ketino įtikinti paskui. 

Tada jis ėmėsi gerintis broliui, gyrėsi padaręs jam neįkai- 
nojamą paslaugą, prikalbėdamas motiną sutikti, - tai buvo tiesa, 
bet jis stengėsi visai ne tam, kad pasitarnautų broliui, o turėda- 
mas savų tikslų; apskritai paėmus, jis labai mikliai apsuko Ro- 
biną, ir šis dar buvo dėkingas, vadino ištikimu draugu už tai, kad 
vyresnysis įbruko jam į žmonas savo meilužę. Štai kaip interesas 
užgožia meilę, štai kaip lengvai žmonės išsižada garbės, teisybės 
ir net religijos, kai reikia gelbėti savo kailį! 

Dabar turiu grįžti prie brolelio Robino, kaip mes visada jį 
vadindavome, kuris, gavęs motinos sutikimą, tuojau atbėgo pas 
mane pranešti naujienos ir taip tiesmukiškai papasakojo visas 
smulkmenas, kad, turiu prisipažinti, man buvo labai skaudu 
būti tokio sąžiningo jaunuolio apgaulės įrankiu. Bet kitos išei- 
ties nebuvo: jis norėjo gauti mane į žmonas, 0 aš negalėjau 
pasakyti, kad esu jo brolio meilužė, nors neturėjau kito būdo, 
kaip jo atsikratyti; taip pamažu pasidaviau jo prašymams, ir 
netrukus mes susituokėme. 

Kuklumas neleidžia man atskleisti santuokinio guolio paslap- 
čių, bet man buvo itin paranku, kad mano vyras, kaip jau pasakyta 
anksčiau, gulkdamasis į lovą buvo toks girtas, kad rytą negalėjo 
atsiminti, ar turėjo su manimi santykius, ir norėdama apsisaugoti 
nuo visokių nemalonumų dėl šito, buvau priversta atsakyti jam 
teigiamai, nors iš tikrųjų tarp mudviejų nieko neįvyko. 

Tolesnės smulkmenos apie tą šeimą ir mano pačios pen- 
kerių metų gyvenimo su tuo vyru laikotarpį labai mažai susiju- 
sios su šia istorija; pasakysiu tik tiek, kad turėjome du vaikus ir 
kad po penkerių metų mano vyras numirė. Jis buvo man geras, 
ir mudu gyvenome sutardami, bet iš šeimos ne kažin ką gavo ir 
per savo trumpą gyvenimą turtų nesusikrovė, todėl mano būklė 
nebuvo labai puiki ir santuoka neatnešė man didelės naudos. 
Tiesa, tebeturėjau vyresniojo brolio įsipareigojimą išmokėti 
penkis šimtus svarų už sutikimą tuoktis su Robinu; tie doku- 
mentai kartu su anksčiau jo padovanotais pinigais ir maždaug 
tokia pat suma, palikusia po vyro, sudarė apie tūkstantį du 
šimtus svarų; toks buvo visas mano kapitalas, kai likau našlė. 

Laimė, mano vaikus iš manęs paėmė vyro tėvai; tai buvo 
visa, ką jie gavo iš panelės Betės. 

Prisipažinsiu, nelabai liudėjau netekusi vyro, taip pat nega- 
lėčiau pasakyti, jog kada nors būčiau iš tikrųjų jį mylėjusi arba 
atsakiusi tuo pačiu į jo malonų elgesį, nors jis buvo švelnus, meilus, 
draugiškas - geresnio vyro nė su žiburiu nesurasi; bet jo brolis, 
visada stovėjęs man prieš akis, bent jau tol, kol gyvenome provin- 
cijoje, amžinai magėjo man: gulėdama su vyru, nuolat įsivaizduo- 
davau save jo brolio glėbyje. Ir nors pastarasis po mano vestuvių 
nė karto nepradžiugino manęs kokia glamone, elgėsi su manimi 
broliškai, tačiau aš negalėjau būti jam sesuo; žodžiu, kasdien 
mintyse svetimoteriaudavau, nevengdavau kraujomaišos, o tai, be 
abejo, tokia pat nuodėmė, kaip iš tikrųjų daryti tokius dalykus. 

Dar vyrui gyvam esant, vyresnysis brolis vedė; tuo metu 
mes persikėlėme į Londoną, ir senoji motina atsiuntė mums 
kvietimą į vestuves. Vyras išvažiavo, O aš, apsimetusi serganti, 

likau namie, nes, tiesą sakant, man buvo per sunku matyti jį su 
kita moterimi, nors ir žinojau, kad jis niekada nebus mano. 

Ir štai likau viena pasaulyje, dar jauna ir graži, kaip visi man 
sakė ir kaip aš pati maniau; dabar turėjau padorų turtą ir 
žinojau savo vertę. Apie mane sukosi keli turtingi prekiautojai, 
O ypač atkakliai - vienas prekiautojas audeklais. Jo namuose aš, 
kaip jo sesers bičiulė, po vyro mirties ir apsigyvenau. Ten man 
buvo tikra laisvė; gyvenau nerūpestingai ir malonioje draugijo- 
je, nes mano šeimininko sesuo buvo padūkusi ir linksma mote- 
ris, anaiptol ne tokia dorybinga, kaip man atrodė iš pradžių. Ji 
supažindino mane su palaida kompanija ir net pasikvietė kelis 
vyrus, kuriems akivaizdžiai norėjo įtikti, suvesdama su gražiąja 
našlele, kaip ji mane vadino ir kaip netrukus ėmė mane vadinti 
daugelis. Šlovė pritraukia kvailius, todėl visi čia mane glamo- 
nėjo, turėjau begalę garbintojų, bet nesulaukiau, kad nors 
vienas garbingai pasipirštų. O visų tų meilikautojų ketinimus 
per daug gerai perpratau, kad dar kartą pakliūčiau į pinkles. 
Reikalai pasikeitė: dabar turėjau pinigų ir galėjau apsieiti be 
kavalierių. Kartą mane buvo pagavę ant meškerės, vadinamos 
meile, bet su tuo žaidimu buvo baigta; tvirtai pasiryžau sutikti 
" tik tuoktis ir tik naudingai. 

Tiesa, mėgau linksmų ir sąmojingų, lipšnių ir žinomų vyrų 
draugiją ir dažnai linksmindavausi su jais; bet iš savo patirties 
žinojau, kad puikiausias Žniogus kartais siekia blogiausių tikslų, 
tai yra blogiausių mano pačios ketinimų atžvilgiu. Kita vertus, 
tie, kurie ateidavo su geriausiais pasiūlymais, buvo pilkiausi ir 
nemaloniausi žmonės pasaulyje. Nesibjaurėjau prekeiviais, 
bet maniau taip: jei jau prekeivis, tebūnie panašus į poną; 
norėjau, kad mano vyras, lydėdamas mane į karaliaus dvarą ar 
teatrą, žinotų, ką daryti su špava, ir panėšėtų į žmogų iš geros 
draugijos, kad neatrodytų, jog ant durtinio jis prisijuosęs dar- 
binę prijuostę, o peruką priplojęs skrybėle, arba jis pakabintas 
prie špagos, o ne špaga prie jo, žodžiu, kad jo veidas nerodytų, 
koks jo amatas. 

Vis dėlto pagaliau radau tą amfibiją, tą žemės ir vandens 
gyvūną, kuris vadinasi „ponas prekeivis"; už šią savo užgaidą 
buvau nubausta ir pakliuvau į spąstus, kuriuos, galima sakyti, 
pati sau ir paspendžiau. 

Jis taip pat vertėsi manufaktūra; nors mano bičiulė mielai 
būtu įtaisiusi mane savo broliui, bet kai jau reikėjo susitarti, 
pasirodė, kad ji rūpina jam meilužę, o ne žmoną; O aš tvirtai 
laikiausi taisyklės, kad moteris niekada neprivalo būti išlaiko- 
ma meilužė, jeigu turi pinigų gyvenimui. 

Taigi garbėtroška, o ne įsitikinimai, pinigai, o ne dorybin- 
gumas laikė mane doros kelyje, nors būtų buvę geriau - kaip 
paskui pasirodė, - kad mano bičiulė būtų pardavusi mane savo 
broliui, negu aš pati parsidavusi prekeiviui, kuris buvo dyka- 
duonis, ponaitis, machinatorius ir elgeta, viskas kartu. 

Bet aš paskubėjau (dėl savo įgeidžio ištekėti už pono) 
nuskursti kuo kvailiausiu būdu, nes mano naujasis vyras, iškart 
gavęs krūvą pinigų, taip ėmė išlaidauti, kad mano ir jo pinigų 
užteko vos metams. 

Jis labai mylėjo mane tris mėnesius, ir iš tos meilės turėjau 
tą malonumą, kad dalis mano pinigų buvo išleidžiama man ir 
pati galėjau šį tą išleisti. 

- Klausykite, mieloji, - kartą sako jis man, - o gal mudviem 
pakeliauti po Angliją? 

- Kurgi jūs norite pakeliauti, mano drauge? 

- Vis tiek kur: noriu savaitėlę pagyventi kaip didikas. Va- 
žiuokim į Oksfordą. 

- Kaipgi mes važiuosime? - sakau. - Joti nemoku, o karieta 
- per toli. 

- Per toli! Nėra tokios vietos, į kurią nebūtų galima nuva- 
žiuoti šešetu žirgų kinkyta karieta. Jei jau vežu jus, tai noriu, 
kad važiuotumėt kaip hercogienė. 

- Kokia išdaiga, mano drauge! Bet jei taip norite, tebūnie. 

Paskyrėme išvykos dieną: turėjome prabangią karietą, pui- 
kius arklius, vežėją, foreiterį ir du liokajus gražiomis livrėjomis, 

raitą ant arklio kamerdinerį ir ant kito arklio - pažą su plunks- 
nėta skrybėle. Tarnai vadino mano vyrą milordu, o aš buvaujos 
šviesybė grafienė, taip nuvažiavome iki Okstordo!. ir kelionė 
buvo labai maloni, nes. reikia teisybę pasakyti apie mano vyrą, 
nė vienas elgeta pasaulyje nebūtų geriau suvaidinęs didiko. 
Mes apžiūrėjome visas žymiausias Oksfordo vietas; pasakėme 
dvium trims koledžų globėjams ketina atiduoti į universitetą 
giminaitį, patikėtą jo šviesybės globai, ir pakvietėme juos repe- 
titoriais; dar pasilinksminome, keliems vargšams studiozams 
pasiūlydami turtingas parapijas ir mažiausiai jo šviesybės kape- 
lionų vietas. Taigi pagyvenę kaip didikai, bent jau pagal išlaidas, 
išvykome į Northemptoną ir po dvylikos dienų kelionės grįžo- 
mc namo, Iššvaistę apie devyniasdešimt tris svarus. 

Tuštybė yra svarbiausioji pliuškio savybė. Mano vyras di- 
džiavosi tuo, kad visai nevertina pinigų. To žmogaus likimas, 
kaip galite spręsti patys, nevertas didesnio dėmesio, pakaks, jėi 
pasakysiu jums, kad šiek tiek daugiau nei pz dvejus metus jis 
bankrutavo ir nesuspėjęs pasislėpti Minte“, papuolė į beilifo“ 
nagus. Areštuotas dėl vienos svarbios bylos ir negalėdamas 
pateikti užstato, iš beilifo namų jis šaukėsi manęs. 

Manęs tai nė kiek nenustebino, nes aš jau seniai supratau, 
kad jis neišsisuks, Ir pasirūpinau pasitaupyti šį tą sau; bet 
atsiuntęs manęs jis pasielgė daug protingiau nei tikėjausi: atvi- 
rai papasakojo, kaip kvailai pasielgė leidęs, kad jįsučiuptų, nors 
to buvę galima išvengti; prisipažino, kad dabar jis nebeišsisuks, 
ir prašė, kad grįžčiau namo ir naktį saugiai paslėpčiau viską, kas 
namie yra vertinga; paskui pasakė, kad aš, jeigu įmanoma, 
išneščiau iš parduotuvės prekių už šimtą ar du šimtus svarų, 
„tik, - sako, - nieko man apie tai nepraneškite, nesakykite, kad 
imate ir kur nešate, nes, - sako, - aš tai ketinu ištrūkti iš kalėjimo 
ir bėgti; ir jei niekada daugiau nebeišgirsite apie mane, mano 


1 Oksfordas - svarbiausias to paties pavadinimo grafystės miestas, Žinomas savo 
universitetu. 

2 Mimuias - karališkoji monetų kalykla Londone. 

3 Beilifas - teismo vykdytojas. 

brangioji, tai linkiu jums laimės ir prašau atleisti už visus nema- 
lonumus, kuriuos jums padariau“. Atsisveikindamas dar pasa- 
kė man keletą komplimentų, nes buvo, kaip jau sakiau, 
poniškas žmogus; iki pat paskutinės valandėlės rafinuotai man- 
dagus elgesys - šit ir visa, ką gero iš jo turėjau; gaila tik, kad jis 
iššvaistė visą mano turtą, priversdamas mane vogti iš kreditorių 
duonos kąsniui. 

Tačiau padariau, kaip jis man sakė, - kitos išeities nebuvo; 
išsiskyrusi su vyru, daugiau niekada jo nebemačiau, nes tą pačią 
ar- kitą naktį jam pavyko pasprukti iš beilifo namų; kaip - 
neįsivaizduoju; man tik pavyko sužinoti, kad apie trečią valan- 
dą ryto jis grįžo namo, nugabeno savo prekių likučius į Mintą, 
uždarė parduotuvę, o paskui surinkęs, kiek galėjo, pinigų, 
pabėgo į Prancūziją, iš kur atsiuntė man du ar tris laiškus ir 
daugiau neberodė jokių gyvybės ženklų. 

Kai vyras trumpam buvo užsukęs namo, aš jo nemačiau, nes 
gavusi iš jo minėtus nurodymus skubėjau juos įvykdyti, o vėliau 
jau nebeužsukau pas save, bijodama, kad manęs nesulaikytų 
kreditoriai: juk vyrui netrukus buvo paskelbtas bankrotas, ir mane 
galėjo sulaikyti. Bet mano vyras, pašėlusiai drąsiai pabėgęs (nuli- 
pęs pro beilifo namų viršutinį langą ant kito namo stogo, jis 
nušoko ant žemės iš antro aukšto, rizikuodamas nusisukti spran- 
dą), grįžo namo ir išsivežė savo prekes anksčiau, nei kreditoriai 
suspėjo uždėti areštą, tai yra anksčiau nei jie pasiekė, kad jis būtų 
paskelbtas bankrutavusiu ir būtų aprašytas turtas. 

Mano vyras buvo toks dėmesingas man - dar kartą kartoju: 
jis turėjo daug tikro džentelmeno savybių - kad dar pirmajame 
laiške pranešė vietą, kur buvo užstatęs už trisdešimt svarų dvide- 
šimt plonos olandiškos drobės rietimų, kurių tikroji kaina buvo 
devyniasdešimt svarų; prie laiško jis pridėjo kvitą, pagal kurį 
išpirkau audeklą ir po kiek laiko gavau už jį šimtą svarų, laisvu 
laiku sukarpiusi ir pardavusi atraižomis pažįstamoms šeimoms. 

Tačiau viską apskaičiavusi, įsitikinau, kad, nepaisant šių 
pajamų ir visų ankstesnių mano santaupų, mano reikalai labai 

pašlijo ir turto pastebimai sumažėjo: kartu su olandiška drobe 
ir plono muslino rietimu, kurį suspėjau išnešti iš parduotuvės, 
susidarė vos penki šimtai svarų; be to, mano būklė buvo labai 
kebli: nors vaikų neturėjau (pagimdžiau nuo poniškojo prekei- 
vio vieną vaikelį, bet jis numirė), vis dėlto likau gyvanašlė, 
turinti vyrą ir jo neturinti, todėl negalėjau vėl ištekėti, nors 
tikrai žinojau, kad mano vyras niekada daugiau nebepamatys 
Anglijos, jei išgyventų net penkiasdešimt metų. Taigi, kartoju, 
tekėti negalėjau, nors ir kas būtų piršęsis; be to, nebuvo su kuo 
pasitarti, neturėjau draugo, kuriam būčiau galėjusi atvirai iš- 
dėstyti savo reikalus; juk teismo pareigūnai, vos sužinoję, kur 
esu, būtų sučiupę mane ir atėmę viską, ką man pasisekė išgel- 
bėti. 

Baimės spiriama, pirmiausia nutraukiau visas savo pažintis 
ir pakeičiau vardą. Tuo tikslu persikėliau į Mintą, išsinuomojau 
patalpą labai nuošalioje vietoje, apsivilkau našlės drabužius ir 
pasivadinau ponia Planders. 

Čia ir tūnojau, ir nors naujieji mano pažįstami nieko apie 
mane nežinojo, draugijos man netrūko. Gal tuose kraštuose 
moterų reta, 0 gal žmonės juo nelaimingesni, juo labiau trokšta 
pramogų. Šiaip ar taip, greit įsitikinau, kad moteris, jeigu tik ji 
patraukli. visada gali tikėtis, jog bus draugiškai sutikta nelai- 
mingų bedalių, gyvenančių Minte. Pamačiau, kad tie patys 
žmonės, kurie neįstengdavo sumokėti savo kreditoriams nuo 
svaro puskronės ir pietaudavo į skolą Jaučio smuklėje, visada 
rasdavo pinigų pavakarieniauti su jiems patikusia moterimi. 

Tačiau iš pradžių aš save tausojau. Tiesa, kaip kokia lordo 
Ročesterio ! mylimoji, kuri mielai susitikinėdavo su juo, bet ne 
daugiau. jau įsigijau kekšės reputaciją, nepatyrusi tų džiaugs- 
mų, kuriuos patiria ji. Todėl nepatenkinta nei vieta, kurioje 
atsidūriau, nei mane supančia draugija, ėmiau galvoti apie 
persikėlimą. 


1 Ročesteris - Džonas Vilmotas grafas Ročesteris (1647-1680) - Karolio II 
favoritas, garsėjęs savo meilės nuotykiais. 

Iš tiesų žiūrint į tuos žmones buvo dėl ko susimąstyti: jų 
reikalai baisiausiai supainioti, jie patys blogesni už elgetas, jų 
šeimos tapo labdaros objektu kitiems ir siaubu - jiems patiems. 
Tačiau jie, kol dar liko nors pensas kišenėje, o kartais ir be jo 
skubėdavo skandinti savo sielvartą nuodėmėje; sunkindavo savo 
sąžinę vis naujais paklydimais; užuot prisiminę ankstesnius savo 
nusižengimus, kaip įmanydami stengdavosi juos pamiršti, rengda- 
mi sau naują peną atgailai; jie ir toliau nusidėdavo šiandien, 
tartum tame būtų matę vakarykščių nuodėmių atleidimą. 

Tiesą sakant, neturiu pamokslautojos talento; tik noriu 
pasakyti, kad tie žmonės per toli pasitraukė nuo teisuoliško 
gyvenimo net tokios kaip aš akimis žiūrint. Šlykšti ir absurdiška 
man atrodė jų nuodėmė, joje jautėsi dirbtinumas, saves prie- 
vartavimas. Jie ėjo ne tik prieš savo sąžinę, ėjo netgi prieš savo 
prigimtį. Viskas aplinkui vertė liūdnai susimąstyti, O jie ginė 
nuo savęs tas mintis. Jų dainas - tai nesunku buvo pastebėti - 
nutraukdavo netyčia ištrūkę atodūsiai, o veidai, nors ir šypso- 
davosi per prievartą, buvo išblyškę ir reiškė kančią; kartais ji 
dejone ištrūkdavo iš jų lūpų, kai už įprastinį pasitenkinimą, už 
palaidą glamonę jiems tekdavo atiduoti paskutinius pinigus. Ne 
kartą savo ausimis esu girdėjusi, kaip Rerasdamas sau vietos iš 
liūdesio kas nors iš jų giliai atsidusdavo ir sušukdavo: „Vis dėlto 
koks esu niekšas! Nagi, nors išgersiu į tavo sveikatą, brangioji 
Bete!" Taip jis šaukdavosi savo doros žmonos, kuri tuo metu 
gal nė puskronės neturėdavo pavalgyti ir pamaitinti savo ket- 
verto vaikučių. Rytą jie visi vėl ima atgailauti. Pas vieną kitą 
galbūt ateis žmona, paplūdusi ašaromis, - pasiskųsti kredito- 
riais, papasakoti, kaip ją išvijo į gatvę kartu su vaikais, arba 
atnešti dar kokią baisią žinią. Po jos apsilankymo jis dar labiau 
ima bausti save: be galo mąsto apie savo būklę ir vos iš galvos 
nesikrausto. Jis neturi taisyklių, kuriomis galėtų vadovautis, 
neranda paguodos nei savyje, nei aukščiau, nemato aplink save 
nieko, išskyrus tamsą, ir vėl ieško tų pačių gelbstinčių priemo- 
nių - vyno, palaido gyvenimo, tokio pat likimo ištiktų žmonių 

draugijos, vėl daro tuos pačius nusikaltimus ir taip kasdien 
grimzta į galutinę pražūtį. 

Dar nebuvau tokia pagedusi, kad gyvenčiau su ta šutve. 
Atvirkščiai - ėmiau labai rimtai svarstyti, ką turėčiau veikti, 
kokia dabartinė mano būklė ir kokį kelią pasirinkti ateityje. 
Draugų neturėjau, tai aš žinojau; nė vieno draugo man nebuvo 
pasaulyje, nė vieno giminaičio. Mačiau, kaip tirpsta mano ne- 
didelis turtelis, ir suvokiau, kad jam visai pasibaigus manęs 
laukia tik vargas ir badas. Todėl įbauginta tiek vietos, kurioje 
atsidūriau, tiek tų baisių gyvų pavyzdžių, kurie nuolat stovėjo 
man prieš akis, ryžausi išvažiuoti. 

Minte susipažinau su viena gera kuklia moterimi, tokia pat 
našle kaip ir aš, bet jos padėtis buvo geresnė. Jos vyras buvo 
prekybinio laivo kapitonas; kartą plaukiant iš Vest Indijos, iš kur 
jis tikėjosi grįžti gerai pasipelnęs, sudužo jo laivas; nors jam pavyko 
išsigelbėti, jis taip sielvartavo dėl nuostolių, kad neišlaikė sukrė- 
timo ir iš sielvarto numirė; persekiojama kreditorių našlė buvo 
priversta ieškoti priebėgos Minte. Draugų padedama, ji greit 
sutvarkė reikalus ir vėl buvo laisva; sužinojusi, kad aš apsigyvenau 
Minte greičiau norėdama vieniša gyventi nei išvengti persekioji- 
mo ir matydama, kad taip pat, kaip ir ji, bjauriuosi ta vieta bei jos 
gyventojais, kapitono našlė pasiūlė man persikelti pas ją ir gyventi 
drauge, kol man pasitaikys proga įsikurti pagal savo skonį; visai 
galimas daiktas, sakė ji, kad toje miesto dalyje, kur ji mano 
apsigyventi, mane įsižiūrės koks nors solidus kapitonas. 

Sutikau su jos pasiūlymu ir gyvenau su ja pusę metų; būčiau 
gyvenusi ir ilgiau, bet tuo metu tai, ko ji linkėjo man, atsitiko 
jai pačiai: ji labai vykusiai ištekėjo. Kitiems likimas šypsojosi, o 
man nesisekė, nieko nesutikau, išskyrus du tris bocmanus ir 
kitus panašius žmones, o vadai paprastai būdavo dviejų rūšių 
žmonės: 1) tie, kuriems viskas gerai klojosi, tai yra buvo geras 
laivas, reikėjo tik geros partijos; 2) tie, kurie neturėjo savo 
verslo: ieškojo žmonos, kad jos padedami susitvarkytų; noriu 
pasakyti, pirmiausia pinigingos žmonos, kuri duotų jiems gali- 

mybę įsigyti, taip sakant, stambų pajų laive ir tuo paskatintų 
kitus įdėti savo dalį; arba, antra, nors be pinigų, bet turinčios 
ryšių žmonos, kuri padėtų jaunuoliui nusisamdyti į gerą laivą, 
o tai ne blogiau už kraitį. Bet nė vienos iš šių sąlygų aš neatiti- 
kau, buvau prekė, kurią nelengva iškišti. 

Žodžiu, greit įsitikinau, kad ištekėti Londone - ne tas pats, 
kaip provincijoje, kad čia tuokiamasi iš išskaičiavimo, dėl dalyki- 
nių sumetimų, ir meilė beveik visai nesvarbu. Tiesą sakė mano 
moša iš Kolčesterio: grožis, protas, manieros, blaivi mąstysena, 
romus būdas, geras elgesys, auklėjimas, dorumas, dievotumas ir 
kitos gerosios savybės, tiek kūno, tiek sielos, neturi jokios reikš- 
mės; tik pinigai daro moterį mielą. Meilužę vyras iš tikrųjų renkasi 
pagal širdies potraukį; reikalaujama, kad išlaikoma meilužė būtų 
graži, geros figūros, malonios išvaizdos ir puikių manierų; o žmo- 
nos joks bjaurumas nekrinta į akis, jokios jos ydos neįžeidžia 
dorovinio jausmo; pinigai - štai kas svarbu; kraitis nežvairuoja ir 
neraišuoja, pinigai visada mieli, kad ir kokia būtų žmona. 

Kita vertus, taip trūksta vyrų, kad moterys nebesinaudoja 
savo teise atstumti; moteriai didelė garbė, jeigu jai kas pasiperša, 
ir jei kokia nors įnoringa ledi maivydamasi atsisakys, niekada 
nesulauks, kad kas jai pasipirštų antrą kartą, juolab jai nepavyks 
ištaisyti klaidingo Žingsnio priimant atstumtąjį. Vyrai turi tokį 
didžiulį pasirinkimą, kad moters būklė labai nepavydėtina; vyras 
gali belstis į kiekvienas duris, ir jei bus pavarytas - tai išimtis - 
vienuose namuose, gali būti tikras, kad kituose jį priims. 

Dar pastebėjau, kad vyrai be jokio sąžinės graužimo išsi- 
rengia, jų žodžiais tariant, medžioti kraičio, patys neturėdami 
nei pinigų, nei kokių kitų gerų savybių, kurios suteiktų jiems 
teisę ieškotis turtingų nuotakų. Ir dar laikosi taip išdidžiai, kad, 
moterie, nė nemanyk klausti apie savo garbintojo reputaciją ar 
turtą. Kaip pavyzdį turėjau progą stebėti vieną jauną ponią, 
savo kaimynę, su kuria tuo metu susibičiuliavau. Jai piršosi 
kažkoks jaunas kapitonas. Ji leido sau tik paklausti kai kurių jo 
kaimynų, koks jo būdas, kokie įpročiai, o gal ir kiek turi turto. 

Ir štai - nors jos kraitis siekė vos ne du tūkstančius svarų, jis 
pareiškė jai nepasitenkinimą, sakydamas, kad nuo šiol nebe- 
trukdys jos savo apsilankymais. Išgirdau apie tai ir, kadangi jau 
buvome pažįstamos su ja, ryžausi ją aplankyti. Ji viską išsamiai 
papasakojo ir atvėrė man savo širdį. Tuojau pastebėjau: nors ji 
ir manė, kad jis pasielgė jos atžvilgiu blogai, tačiau neįstengė 
piktintis juo ir labiau krimtosi praradusi jį, ypač kad jį gaus kita, 
ne tokia turtinga moteris. 

Stengiausi padrąsinti ją, priekaištaudama dėl silpna- 
dvasiškumo. „Jau kokia, - sakiau jai, - nepavydėtina mano pačios 
būklė, tačiau ir aš, prieš duodama vyriškiui sutikimą tuoktis, 
patikrinčiau. koks jis žmogus ir koks jo turtas; ir aš jį paniekinčiau, 
jei jis manytų, jog turiu pasitenkinti tuo, ką jis pats apie save 
pasakys. O jau jai, su jos kraičiu, tai tikrai nedera nusilenkti tai 
mūsų šimt mečio negandai; ir taip juk vyrai nebaudžiami skaudina 
mus, bekraites. O jei ji nemurmėdama nukęs tokią nuoskaudą, 
tuo ne tik numuš sau kainą: ją ims niekinti visos mūsų miesto dalies 
moterys. Moteris, - sakiau aš, - visada turi galimybę atkeršyti vyrui, 
kuris blogai su ja elgiasi, ir yra kiek tik nori būdų parodyti tokiam 
šaunuoliui, kur jo vieta, - kitaip kas gi išeina - kad moteris iš tiesų 
nelaimingiausias padaras pasaulyje?" 

Man pasirodė, kad jai patinka mano samprotavimai, ir ji 
rimtai patikino mane, kad džiaugtųsi, galėdama parodyti jam 
visą teisėtą savo pasipiktinimą arba priversti jį grįžti pas ją, arba 
taip jam atkeršyti, kad visi aplinkui sužinotų apie jos kerštą. 

Pasakiau jai: jeigu ji paklausys mano patarimo, pamokysiu, 
kaip pasiekti. kad išsipildytų abu jos norai, patikinau, kad 
atvesiu kapitoną prie jos durų ir net taip padarysiu, kad jis 
maldaus įleisti. Ji nusišypsojo ir tuojau leido man suprasti: nors 
ir labai pyksta ant jo, bet ilgai belstis jam nereikės. 

Šiaip ar taip, ji pareiškė esanti pasirengusi daryti, kaip 
patarsiu; tada pasakiau jai, kad pirmiausia turėtų priversti jį 
gerbti ją: Juk įvairūs žmonės kalbėjo jai, kad jis paleido gandą, 
jog pats pametė ją; taip jis pastatė save į patogią jų išsiskyrimo 

kaltininko padėtį; dabar jai reikia pasistengti paskleisti tarp 
moterų (tai buvo nesunku, nes pas mus ir gyventa vien apkal- 
bomis), kad ji pati teiravosi apie jį ir sužinojo, jog jis visai ne 
toks turtingas, kaip dedasi. „Leiskite joms suprasti, ponia, - 
mokiau ją, - jog iš patikimų šaltinių sužinojote, kad jis ne toks, 
koks iš pradžių jums atrodė, ir kad nutarėte verčiau nesusidėti 
su juo, kad girdėjote, jog jis staigaus būdo, mėgsta girtis tuo, 
kaip blogai yra pasielgęs su moterimis, o svarbiausia pabrėžkite 
jo ištvirkimą ir visa kita". Pastarasis tvirtinimas iš dalies buvo 
teisingas; tiesa, man pasirodė, kad ji nemano, jog dėl to jis būtų 
mažiau vertas meilės. 

Ji mielai ėmėsi vykdyti visa, ką jai buvau prisakiusi. Pirmiausia 
pasistengė rasti reikalingų žmonių, kad imtų vykdyti mūsų planą. 
Ilgai ieškoti nereikėjo: užteko jai bendrais bruožais papasakoti 
savo istoriją dviem gretimai gyvenančioms kūmutėms, ir apie tai 
imta šnekėti visuose mūsų kvartalo namuose; kur tik ėjau, vis 
išgirsdavau tas pačias šnekas; o kadangi visi žinojo, kad esu tos 
jaunos ponios bičiulė, labai dažnai prašydavo, kad pareikščiau 
savo nuomonę, ir aš patvirtindavau viską, kas buvo kalbama, 
atitinkamai pridėdama, vaizduodama jo asmenį kuo nepalankiau; 
paskui kaip didžiausią paslaptį, apie kurią kitos kūmutės dar nė 
nenujaučia, pranešdavau, jog girdėjau, kad jo reikalai labai neaiš- 
kūs, kad jis yra priverstas ieškotis kraičio, nes turi įmokėti savo 
pajų laivo, kuriame tarnauja, savininkams, kad pajaus jis dar 
neužbaigęs mokėti ir jei artimiausiu metu nesumokės, laivo savi- 
ninkas išvarys jį, O jo vieton pastatys jo padėjėją, kuris pats 
gviešiasi to pajaus. 

Čia (prisipažįstu, labai piktinausi nenaudėliu, kaip jį titu- 
lavau) dar pridėjau, kad mane pasiekė gandai, jog jis turi žmoną 
Plimute!. o kitą - Vest Indijoje, ir niekas tuo nesistebėjo, nes 
tokių dalykų dažnai pasitaiko tokiems džentelmenams kaip jis. 

Toliau viskas ėjo kaip iš pypkės. Greta mūsų, tėvų prižiū- 
rima. gyveno jauna mergina. Jos tėvas tuojau uždraudė kapito- 


i Plimutas - uostamiestis Anglijos pietvakariuose. 

nui lankytis, o merginą užrakino. Dar kitoje vietoje, kur jis 
buvodavo, viena moteris, nors ir keista, surado savyje narsumo 
pasakyti jam „ne“. Ir kur tik jis pasisukdavo, visur jį peikdavo 
už pasipūtimą ir tai, kad jis neleido moterims teirautis apie savo 
gyvenimą bei kitus dalykus. 

Tai taip greit jis suprato suklydęs. Nubaidęs nuo savęs Bi 
moteris, kurios gyveno šioje upės pusėje, jis nukako į Ratklifą | į 
kur jam pavyko susipažinti su viena kita tenykšte gyventoja. 
Tačiau jam nesisekė: nors ten, kaip ir visur mūsų laikais, jaunos 
moterys išsižiojusios laukė jaunikio, šlovė atsekė įkandin jo ir 
per upę, ojo vardas liūdnai pagarsėjo tiek viename krante, tiek 
kitame. Nors nuotakų jam netrūko, tačiau turtingos nuotakos, 
o tik tokios jam reikėjo, tenai jis nesurado. 

Bet tai dar ne viskas. Ji pati sugalvojo vieną labai gudrų 
dalyką: išsikvietė tokį jaunuolį, savo giminaitį, dar ir vedusį, ir 
susitarė, kad jis du ar tris kartus per savaitę atvažiuotų pas ją 
prabangia karieta su liokajais, vilkinčiais puikiomis livrėjomis. 
O dvi jos kūmutės ir aš drauge paleidome gandą, kad tas 
džentelmenas važinėja pas ją pirštis, kad jis turi tūkstantį svarų 
metinių pajamų, kad ji ketina persikelti į Sitį pas savo tetą, nes 
džentelmenui keblu važinėti pas ją į Roterhaitą“ - mūsų gatvės 
tokios siauros ir nepatogios važiuoti karieta! 

Reakcija buvo žaibiška. Kur tik kapitonas pasisukdavo, 
visur iš jo juokdavosi. Nors pasikark! Kaip įmanydamas jis 
stengėsi atnaujinti pažintį su ja, rašė jai karščiausios meilės 
laiškus, kuriuose prašė atleisti už neapgalvotą elgesį. Trumpai 
tariant, po ilgų maldavimų jam pavyko gauti leidimą ateiti pas 
ją, kad, kaip jis sakė, susigrąžintų gerą vardą jos akyse. 

Per tą pasimatymą ji visiškai atsiskaitė su juo. Kuo jis ją 
laiko, klausė ji, kaip jis galėjo manyti, kad ji tekės nežinodama 
visų aplinkybių apie žmogų, su kuriuo sudaro tokią svarbią 
sutartį? O gal jis galvoja, kad ją galima įvelti į santuoką prieš 

1 Rarklifas - rajonas šiauriniame Temzės krant 


2 Roterhaias < tas pats, kaip ir Redrifas, Kvarialės pietiniame Temzės krante, 
greta Londono dokų. 


s* 67 


jos valią? Gal jis supainiojo ją su kuria nors iš jos kaimynių, 
kurių padėtis tokia, kad nors už pirmo sutiktojo tekėk? Iš kur 
ji gali Žinoti: gal jis iš tikrųjų blogas žmogus, o gal jam tik 
nepasisekė su kaimynais, kurie jį apkalbėjo? Šiaip ar taip, jis 
turės išsklaidyti kai kuriuos jos įtarimus, tiesą sakant, visai 
pagrįstus. Kitaip savigarba privers ją parodyti jam, jog ji nebijo 
pasakyti „ne“ nei jam, nei kuriam nors kitam vyrui. 

Tada išsakė jam viską, ko buvo apie jį prisiklausiusi, arba, 
tiksliau, visus tuos gandus, kuriuos pati, mano padedama, buvo 
paleidusi: jis, girdi, neįmokėjęs savo pajaus už laivo dalį, kuri, 
jo žodžiais tariant, jam priklausanti: laivo savininkai ketiną 
skirti į jo vietą jo padėjėją; apie jo dorovę visur blogai šnekama; 
jo vardas minimas greta tų ir tų moterų; Plimute ir Vest Indijoje 
jis, pasirodo, turįs Žmonų, ir vis taip, ir vis panašiai. Argi ji 
neturinti teisės reikalauti, kad jis pasiaiškintų jai pagal visus 
kaltinimo straipsnius? Argi jų nepakanka, kadji atstumtų, jeigu 
jis negalės pasiteisinti? 

Jį pribloškė jos kalbos, bet jis nė žodžio negalėjo ištarti, o 
ji, matydama, koks jis sumišęs, vos nepagalvojo, kad visa, ką ji 
jam išdėjo, buvo tikra teisybė, nors puikiai žinojo, kad visus tuos 
gandus paleido ji pati. 

Tačiau jis atsitokėjo ir nuo tol pasidarė kukliausias, dro- 
viausias ir kartu uoliausias iš visų jaunikių. 

Bet ji vis nesiliovė. Nejaugi, klausė ji, jis mano, jog ji tiek nusmu- 
ko, kad galėjo ir privalėjo kęsti tokį elgesį? Nejaugi jis nemato, kad 
jai netrūksta garbintojų? Kai kurie, tiesą sakant, nesibodi važinėti pas 
ją Iš tolimesnių vietų negu jis - čia ji darė užuominą apie tą džentel- 
meną, kurį tyčia pakvietė važinėti pas save. 

Tokia apgaule ji įvarė jam visišką paklusnumą; dabar jis 
buvo pasiryžęs viskam, kad tik nuramintų ją ne tik dėl savo 
reikalų, bet ir dėl elgesio. Jis pateikė jai neginčijamų įrodymų, 
kad jo laivo pajus sumokėtas, atnešė laivo savininkų liudijimą, 
kad gandai, jog jie ketiną atleisti jį ir paskirti į jo vietą padėjėją, 
yravisai nepagrįsti; žodžiu, jis pasidarė visiška savo priešingybė. 

Taip man pavyko įrodyti jai, kad moterys pačios yra kaltos, 
kai vyrai diktuoja joms ten, kur kalbama apie santuoką: vyrai 
mano turį neribotą pasirinkimo laisvę ir todėl galį visada susi- 
tarti su moterimi; o mums nepakanka drąsos nenuolaidžiauti ir 
ginti savo teises. Ir teisingai yra pasakęs lordas Ročesteris: 


Te moteris nelaimėje nesielvartauja: 
Ji sugebės dar pagadinti vyrui kraują. 


Toliau mano bičiulė taip apsukriai tvarkėsi, kad gauti ją 
sau į žmonas jam ėmė atrodyti sunkiausias pasaulyje uždavinys. 
Po teisybei, ji jau seniai troško tekėti už jo, tik dėl to ir plušėjo 
visą laiką. Visko pasiekė dėdamasi šalta ir ori, o griebusis 
išmintingos politikos: pasikeitusi su juo vaidmenimis, ji ėmė 
lošti kortomis; pirma jis pasipūtėlišku elgesiu sudarė sau opini- 
ją, tartum jam nereikėtų jokių rekomendacijų, kokį nors klau- 
sinėjimą laikė asmeniniu įžeidimu; tada ji su juo susipyko. Ir 
dabar jis nuolankiai pakentė visokį klausinėjimą; maža to, pats 
nė užsimint nedrįso apie jos reikalus. 

Pakaks apie jį pasakius, kad ji sutiko už jo ištekėti. Dėl savo 
turto ji jam tiesiai pasakė: kadangi apie ją jam viskas žinoma, 
teisingumas reikalauja, kad ir ji tiek pat Žinotų apie jį. Tiesa, apie 
jos kraitį jis gali spręsti tik iš gandų, bet juk jis tiek kartų tikino ją 
liepsnojąs aistra, savo įtikinėjimus patvirtindamas, kaip ir priimta, 
meilingu žvilgsniu, todėl vargu ar galvojo apie ką nors kita, išsky- 
rusjos ranką. Žodžiu, jis atsisakė kokios nors teisės klausinėti apie 
jos turtą, O ji, būdama apdairi moteris, pasinaudojo tuo ir slapta 
nuo jo per patikėtinius įdėjo savo kapitalo taip, kad jis negalėtų 
jo paimti ir pasitenkintų paliktąja dalimi. 

Po teisybei, buvo palikta nemažai, būtent: tūkstantis keturi 
šimtai svarų grynaisiais, kuriuos ji jam ir įteikė. Ilgainiui parodė 
jam ir kitą dalį, bet tų pinigų nedavė į rankas. Jau tuo, kad 
turėdamas tuos pinigus galėjo neeikvoti savų jos išlaidoms, ji 
rodė jam didelę malonę. Reikia pasakyti, kad dėl tokios takti- 
kos jis ne tik buvo nepaprastai kuklus, kol siekė jos rankos, bet 

pasirodė ir labai malonus vyras, kai pagaliau ją gavo. Čia negaliu 
susilaikyti dar kartą nepasakiusi ponioms, kad jos per mažai 
vertina savo kaip žmonos padėtį, oji - tenebūsiu palaikyta šališka! 
- ir taip pakankamai žema. Kartoju: jos pačios save žemina, rengia 
sau pažeminimą ateičiai, kai be jokio, mano manymu, reikalo iš 
pat pradžių leidžia vyrams nebaudžiamiems save žeminti. 

Noriu, kad tas pasakojimas padėtų mūsų ponioms suprasti, 
jog tikrai nevisi pranašumai priklauso vienai pusei, kaip galvoja 
vyrai. Teisybė, kad jie turi per daug galimybių mus rinktis ir kad 
yra moterų, kurios, nebrangindamos savo garbės ir savęs ne- 
vertindamos, yra tokios patiklios, kad pasirengusios kartis vyrui 
ant kaklo nė nelaukdamos, kol šis pasipirš. Tuo tarpu vyrai gali 
įsitikinti, kad moterys, kurių verta siekti, nėra per daug priei- 
namos, o prielankios moterys būtinai pasirodo turinčios kokią 
nors kliautį, ir tokią svarbią, kad vyrai galiausiai atiduoda pir- 
menybę neprieinamoms moterims, kurias sunkiau pasiekti, ir 
atsisako lengvų pergalių, suprasdami, kad moteris, pasirengusi 
bėgti vos pirštu pamojus, nebus daug verta žmona. 

Kas kartą, kai ponios nenuolaidžiauja ir duoda suprasti 
tiems, kurie vaidina prieš jas dūsautojus, kad nesutinka pakęsti 
nuoskaudų ir nebijo ištarti „ne“, jos laimi mūšį. Tvirtinu, kad 
vvrai įžeidžia mus, kalbėdami, jog pasaulyje yra daug moterų, 
kad karai, jūrų ir užjūrio prekyba nusinešė tiek vyrų gyvybių, 
jog jų liko nepalyginamai mažiau nei moterų, ir todėl moterų 
padėtis kur kas blogesnė nei vyrų. Niekada nesutiksiu nei su 
tuo. kad mūsų taip jau daug, 0 jų - taip mažai. Jei vyrai nori 
žinoti tiesą, tai nepavydėtina padėtis, kurioje iš tiesų atsidūrė 
moteris, daro didelę gėdą patiems vyrams ir gali būti paaiškina- 
ma viena vienintele priežastimi, būtent: sugedusiame mūsų 
šimtmetyje vyrai tokie pasileidę. kad tų, su kuriais dora moteris 
norėtų turėti reikalų, iš tiesų nedaug ir retai sutiksi vyrą, kuriuo 
galėtum pasikliauti. 

Tačiau net čia peršasi tik tokia išvada, kad moterys turi būti 
dar išrankesnės, nes ką gali žinoti, kas toks iš tiesų tas žmogus, 

kuris jums peršasi? O tvirtinti, kad dėl to moteris turi būti 
nuolaidesnė, būtų tas pats kaip tvirtinti, jog kuo didesnis pavo- 
jus, tuo daugiau turite būti pasirengę rizikuoti. Tai, mano 
manymu, gryniausia nesąmonė. 

Manau, kad juo labiau moteris rizikuoja būti apgauta, juo ji 
turibūti apdairesnė. Jeigu ponios tai įsidėmėtų ir veiktų apdairiau, 
ne pats dažnai pasiduotų apgaulei. Juk mažai kas iš šiuolaikinių 
vyrų gali pasigirti savo reputacija, ir jei mūsų ponios nepabijotų 
vargo ir paklausinėtų, netrukus jos geriau suprastų vyrus ir išveng- 
tų jų pinklių. O ką turėčiau pasakyti toms moterims, kurioms 
nebrangi jų pačių gerovė ir kurios taip bodisi savo mergyste, kad, 
jų pačių žodžiais tariant, yra pasirengusios tekėti už pirmo sutik- 
tojo ir puola į santuoką kaip kovos Žirgai į mūšį? Už jas reikia 
melstis, kaip apskritai meldžiamasi už pamišėlius. Jos man prime- 
na žmones, kurie prašvilpia visą savo turtą loterijoje. Kur vienam 
lošiniui tenka šimtas tūkstančių tuščių bilietų. 

Nė vieno blaiviai mąstančio vyro pagarba moteriai nesuma- 
Žės, jeigu ji pasiduos ne iš karto po pirmos atakos, O panorės 
pasiteirauti apie jį prieš sutikdama tuoktis. Atvirkščiai, jis labai 
blogai galvos apie gerąsias jos savybes ir net apie protą, jeigu ji, 
turėdama vieną vienintelį švietalą gyvenime tuojau jį praloš, lyg 
santuoka panėšėtų jai į mirtį, būtų toks pat šuolis į nežinomybę. 

Norėčiau, kad mano seserys elgtųsi protingiau šioje srityje 
- srityje, kurioje, man rodos, mes labiausiai ir kenčiame. O dėl 
visko kaltas mūsų silpnadvasiškumas, baimė neištekėti ir likti 
ta apgailėtina būtybe, kurios vardas - senmergė. (Tiesą sakant, 
apie tai galėčiau papasakoti ilgiausią istoriją.) Tai čia ir slypi 
pinklės, į kurias pakliūva moterys. O jei mūsų ponios nepaisytų 
tos baimės. imtų atitinkamai elgtis, laikydamosi savo nuomonės 
ten, kur kalbama apie jų pačių laimę, nerodydamos lemties, 
kurios taip bijosi. Gal jos net ir neištekėtų taip greitai, užtat 
galiausiai jų santuoka būtų ir ištikimesnė ir patvaresnė. Kiek- 
viena moteris, gavusi blogą vyrą, jaučia, kad paskubėjo tekėti. 
ir nė viena moteris, kurios vyras geras, nepasakys pernelyg 

delsusi su tekyba. Žodžiu, nėra tokios moters (aš nekalbu apie 
išsigimimus ar sužlugusią reputaciją), kuri, teisingai tvarkydama 
reikalus, negalėtų ilgainiui gerai ištekėti; jeigu ji elgsis karštako- 
šiškai, sakau dešimt tūkstančių prieš vieną - ji pražuvusi. 

Bet eisiu prie savo pačios būklės, kuri tuo metu. buvo 
gerokai kebli. Taip jau susiklostė aplinkybės, kad man nors 
verk reikėjo rasti sau tinkamą vyrą, tačiau supratau, kad to 
nepasieksiu, jei atrodysiu per daug prieinama ir nuolanki. 
Netrukus visur paaiškėjo, kad našlė neturi kraičio. Matyt, 
nieko blogesnio už tai nebuvo galima sugalvoti, nes pamažu 
žmonės liovėsi ką nors kalbėję su manimi apie santuoką. Nei 
auklėjimas. nei grožis, nei sąmojingumas, nei malonios manie- 
ros - 0 aš, be abejo, juk tikėjau, kad visas šias savybes turiu, - 
visa tai. sakau, visiškai nieko nereiškė be niekingojo metalo, 
kuris dabar vertinamas labiau už dorybingumą. Visur vienu 
balsu tvirtino: ,,„Našlelė be pinigų". 

Todėl ir sumaniau persikelti kur nors į kitą vietą, kur 
manęs nepažinotų, ir net pasiskelbti ten, jei prireiks, kitu vardu. 

Išsakiau savo samprotavimus bičiulei. tai pačiai, kuriai kadai- 
se padėjau ištekėti už kapitono ir kuri dabar buvo pasirengusi 
atsilyginti man paslauga už paslaugą. Išdėsčiau jai visas aplinkybes 
neslėpdama. Pinigų turėjau nedaug, man juk pavyko šiaip taip 
sukrapštyti penkis šimtus keturiasdešimt svarų po paskutiniojo 
vyro bankroto, ir dalį jų jau išleidau. Tiesą sakant, dar buvo likę 
maždaug keturi šimtai šešiasdešimt svarų, kai kas iš apdarų, auk- 
sinis laikrodis, brangenybės. beje, gana pigios. na, ir už trisdešimt 
ar keturiasdešimt svarų dar neparduoto audeklo. 

Mano brangi ir ištikima draugė. kapitono žmona. buvo 
kupina dėkingumo už viska, ką dėl jos padariau. Ji apdovanojo 
mane ne vien draugyste: patyrusi nelengvą mano būklę, kai tik 
pati turėdavo pinigų, vis pasukdavo man dovanų, kitaip tariant, 
išlaikė mane, taigi man nereikėjo leisti savų pinigų. Pagaliau ji 
įpiršo man šit kokią nelemtą mintį: juk vyrai, net patys būdami 
be penso kišenėje, mielai sukasi apie pasiturinčias moteris: 

todėl bent teisingumo dėlei turėtume elgtis su jais lygiai taip 
pat ir mėginti apgauti apgaviką. 

Ji pasakė: jei pasikliausiu ja, imsis ieškoti man turtingo vyro, 
kuris niekada nepriekaištaus, kad neturėjau kraičio. Atsakiau, 
kad visiškai paklūstu jos vadovavimui ir kad be jos įsakymo nepra- 
tarsiu nė žodžio, nežengsiu nė žingsnio, būdama visiškai įsitikinu- 
si, kad ji padės man išsipainioti iš visų kebeknių. Ji pažadėjo. 

Pirmiausia liepė, kad vadinčiau ją pussesere, ir nusiuntė 
pas vieną savo giminaitę į provinciją, paskui atvyko kartu su 
vyru aplankyti manęs; vadindama mane pussesere, ji taip ap- 
sukriai vadovavo pašnekesiui, kad vyras labai maloniai savo ir 
žmonos vardu paprašė manęs persikelti į miestą ir apsigyventi 
pas juos, pasakęs, jog dabar jie gyvena kitoje vietoje. Paskui ji 
pasakė vyrui, kad aš turiu mažiausiai tūkstantį penkis šimtus 
svarų turto ir rengiuosi paveldėti iš giminaičių dar daugiau. 

Gana buvo tai pranešti vyrui: man pačiai nieko nebereikė- 
jo daryti: ramiai lūkuriavau, nes greit visoje apylinkėje pasklido 
gandas, kad jauna našlė, gyvenanti pas kapitoną, - tikras lobis, 
kad ji turinti mažiausiai tūkstantį penkis šimtus svarų, O gal ir 
daug daugiau, kad pats kapitonas taip sakęs; o kai apie mane 
paklausdavo kapitoną, jis nesvyruodamas tai patvirtindavo, 
nors apie mane žinojo tik tai, ką jam pasakydavo žmona; tai jis 
darė be jokių kėslų, nes nuoširdžiai tikėjo, kad taip ir buvo. 

Štai ant „AB, netvarių pamatų žmonės kuria planus, kai 
jiems vaidenasi aukso kalnai. Išgarsėjusi kaip pasiturinti mote- 
ris, bematant pritraukiau krūvą garbintojų, todėl turėjau iš ko 
rinktis, nors vyrai ir tikina, kad jų taip mažai. Reikia pasakyti, 
kad tai patvirtina mano anksčiau pasakytus žodžius. Manęs 
laukė subtilus žaidimas: rasti tarp jų tinkamiausią sau Žmogų, 
tai yra tokį, kuris lengviau už kitus patikėtų gandais apie mano 
turtus ir neimtų rinkti išsamesnių žinių; nieko kito man neliko, 
nes mano padėtis neleido, kad būtų kruopščiai klausinėjama. 

Pasirinkdama neilgai vargau: apsistojau prie atkakliausio 
savo garbintojo, pasiekiau, kad jis iškilmingai prisipažintų, jog 

myli mane labiau už viską pasaulyje, ir jei aš sutiksiu padaryti jį 
laimingą, jis bus devintame danguje; žinojau, kad visas tas 
įkarštis paaiškinamas spėjimu, greičiau net įsitikinimu, kad esu 
labai turtinga, nors pati nė neužsiminiau jam apie savo turtus. 

Pasirinkau, bet reikėjo ištirti tą garbintoją iki galo: nuo to 
priklausė mano išsigelbėjimas, nes žinojau, kad vos jis ims 
trauktis atatupstas, aš žuvusi, lygiai taip, kaip jis būtų žlugęs 
žmogus, jei būtų paėmęs mane ir jei nebūčiau pareiškusi abe- 
jonių dėl jo turto, jam galėjo kilti kokios nors abejonės dėl 
manojo. Taigi pirmiausia apsimečiau netikinti jo nuoširdumu, 
sakiau, kad jis mane mergina dėl mano pinigų. Tada jis susiries- 
damas tikino nesavanaudiškai mylįs, bet ir tų jo žodžių klau- 
siausi su apsimestu nepatiklumu. 

Kartą rytą jis nusiima nup piršto briliantinį žiedą ir brėžia 
mano kambario lango stikle tokius žodžius: 

Aš myliu jus, vien tiktai jus. 

Perskaičiau, paprašiau iš jo žiedo ir parašiau žemiau: 

Girgėjau jau kelis kartus. 

Jis vėl ima žiedą ir rašo: 

Dorybę moters vertinu tiktai. 

Vėl paprašiau žiedo ir parašiau: 

Nejau dorybė - tai ne pinigai? 

Jis išraudo kaip vėžys, nes pasijuto užgautas į skaudamą 
vietą, ir ryžosi trūks pliš nugalėti. Tolesni jo s buvo tokie: 

Aš myliu jus, o pinigai - absurdas. 

Kaip pamatysite, viską mūsų poezijos rungtynėse pasta- 
čiau ant kortos, drąsiai parašydama po ta eilute: 

Ar jūsų įkarščio neatvėsins manasis skurdas? 

Tai buvo liūdna tiesa; negaliu pasakyti, ar jis manimi pati- 
kėjo; tada man pasirodė, kad nepatikėjo. Šiaip ar taip, jis 
pribėgo prie manęs, apkabino ir apiberdamas karštais, aistrin- 
gais bučiniais, ilgai spaudė glėbyje; paskui pareiškęs, kad nebe- 
turi kantrybės rašyti ant stiklo, paprašė plunksnos ir rašalo, 
paėmė popieriaus lakštą ir parašė: 

Mylėčiau jus, net ir skurde pakėlęs! 

Paėmiau iš jo plunksną ir nieko nelaukdama atsakiau taip: 

O pats, matyt, galvoja: kokios pasakėlės. 

Jis pasakė, kad tai Žiauru, nes neteisinga, ir jis turi nuginčyti 
mano žodžius, tai yra būti nemandagus ir nepaisyti savo jausmo; 
bet jei jau aš įtraukiau jį į eilėraščių rašymą, jis prašo leisti tęsti; 
tada paėmė plunksną ir parašė: 

Vien apie meilę trokštu su jumis kalbėti. 

Aš brūkštelėjau: 

Na, ką gi, juk nesibjauriu jumis, poete. 

Tuos žodžius jis palaikė palankumo ženklu ir padėjo gink- 
lą, tai yra plunksną; taip, tai buvo didelio palankumo ženklas, 
kurio dydį jis būtų įvertinęs, jei viską būtų žinojęs. Šiaip ar taip, 
jis reagavo į jį, taip, kaip ir tikėjausi, tai yra nuspręsdamas, kad 
esu linkusi tęsti mūsų meilės žaidimą; turėjau tam visišką pa- 
grindą: tokio draugiško ir linksmo žmogaus kaip gyva dar ne- 
buvau sutikusi ir dažnai galvodavau. kad todėl jį apgaudinėti 
dvigubai didesnis nusikaltimas; bet tai daryti mane skatino 
būtinumas susitvarkyti savo reikalus, be to, kad ir koks iškal- 
bingas argumentas prieš mano blogą elgesį su tuo žmogumi 
būtų buvusi jo meilė ir gerumas, tos savybės neabejotinai įtiki- 
no mane, kad nusivylimą jis ištvers daug ramiau nei koks nors 
nutrūktgalvis, galvojąs vien apie audringas aistras, kurios gali 
padaryti moterį tik nelaimingą. 

Turiu būti teisinga savo garbintojui: nors aš (kaip jam 
atrodė) dažnai juokaudavau su juo apie savo neturtą, tačiau 
įsitikinės, kad tai - tiesa, jis nė kiek nepriekaištavo; juk jis - 
juokais ar rimtai - buvo pareiškęs, kad ima mane nežiūrėdamas 
kraičio, lygiai kaip ir aš - juokais ar rimtai - pareiškiau, jog 
neturiu nė penso, žodžiu, atkirtau jam visus kelius atsitraukti; 
ir, nors vėliau jis galėjo pasakyti, kad buvo apgautas, tačiau 
neturėjo teisės teigti, jog jį apgavau aš. 

Po to jis sekiojo man įkandin, ir kadangi pamačiau, jog 
galiu nebijoti jo prarasti, vaidinau abejingą ilgiau, nei kitais 

atvejais man būtų leidęs sveikas protas; bet sumečiau, kokių 
privalumų man duos santūrumas ir abejingumas, kai reikės 
prisipažinti apie varganą savo būklę; taip elgtis man buvo 
juolab naudinga, nes, kaip pastebėjau, iš to jis padarė išvadą, 
kad aš turiu arba daug pinigų, arba esu labai nuovoki ir kad aš 
visai nesu nuotykių ieškotoja. 

Kartą išdrįsau pasakyti jam, kad, tiesą pasakius, jis elgiasi 
labai galantiškai, nes ima mane nesiteiraudamas apie mano 
turtą, ir aš noriu atsilyginti jam taip pat mandagiai, apsiribo- 
dama tik būtiniausia informacija apie jo reikalus, tačiau ti- 
kiuosi, kad jis leis man užduoti keletą klausimų, į kuriuos jis 
gali atsakyti arba ne, kaip panorės; vienas iš tų klausimų lietė 
mūsų būsimojo gyvenimo būdą ir vietą, kur apsigyvensime, 
nes buvau girdėjusi, kad jis turi didelę plantaciją Virdžinijo- 
je, jis lyg ir trokšta ten persikelti, o aš neturiu noro plaukti 
už vandenyno. 

Nuo to laiko jis noriai ėmė pasakoti man apie visus savo 
reikalus ir atvirai kalbėjo apie savo turtą, o iš tų kalbų aš 
padariau išvadą, kad jis galėtų užimti labai svarbią vietą visuo- 
menėje; didžiąją jo turto dalį sudarė trys plantacijos Virdžini- 
joje, jos duodavo jam gerų pajamų, apie tris šimtus svarų per 
metus, bet jeigu jis būtų šeimininkavęs pats, būtų davusios 
keturis kartus daugiau. „Puiku, - pagalvojau, - tu nuveši mane 
ten, kur įsigeisi, tik dabar aš tau to nepasakystu". 

Juokavau, koks iš jo išeis plantatorius, bet įsitikinusi, kad 
visi mano norai bus išpildyti, nors jam ir nepatiko, kad nerodau 
jo plantacijoms deramos pagarbos, pasukau pokalbį kfta link- 
me; pasakiau, kad turiu rimtą pagrindą ten nevažiuoti: jei jo 
plantacijos tokios vertingos, tai aš per daug neturtinga žmogui 
su tūkstančiu dviem šimtais svarų metinio pelno. 

Jis atsakė, kad neklausia, kiek turiu kraičio, nes iš pat 
pradžių pažadėjo neliesti to klausimo ir laikysis žodžio; šiaip ar 
taip, jis niekada nesiūlys man važiuoti su juo į Virdžiniją ir pats 
ten nevažiuos be manęs, jei aš nepareikšiu tokio noro. 

Taigi, kaip matote, viskas susiklostė, kaip norėjau, ir buvau 
iki galo patenkinta. Iki pat tos akimirkos ir toliau dėjausi 
abejinga, tuo kartais stebindavau jį labiau nei anksčiau, bet ir 
skatinau jo atsidavimą. Užsimenu apie tai daugiausia norėda- 
ma pamokyti moteris; težino jos, kad labiausiai mūsų lytį žemi- 
na ir skatina paniekinamai elgtis su mumis baimė ryžtis tokiam 
dirbtiniam abejingumui; jeigu mes ne taip brangintume pasipū- 
tėlių frantų dėmesį, tikriausiai mus labiau gerbtų ir uoliau 
mums asistuotų. Galėjau atvirai prisipažinti, kad visas didelis 
mano turtas nesiekia nė penkių šimtų svarų, nors jis tikėjosi 
tūkstančio penkių šimtų: taip tvirtai šaunuolis užkibo ant mano 
meškerės ir taip pat ilgai laikiau jį kankinamoje nežinioje, kad, 
esu tvirtai įsitikinusi, jis būtų paėmęs mane ir visai be kraičio; 
ir iš tiesų, sužinojęs teisybę jis mažiau nustebo, nei būtų nuste- 
bęs tuo atveju, jei būčiau elgusis kitaip, nes negalėjo padaryti 
nė mažiausio priekaišto moteriai, kuri iki paskutinės akimirkos 
laikėsi abejingai, ir tik apsiribojo pastaba, kad įsivaizdavo mane 
daug turtingesnę nei buvau iš tikrųjų, bet nebūtų gailėjęsis 
sandėrio, jei mano turto būtų buvę dar mažiau, tik nebūtų 
galėjęs taip gerai išlaikyti manęs, kaip norėjo. 

Taigi susituokėme, ir labai laimingai; bent jau aš buvau 
labai patenkinta; geresnį vyrą vargu ar galėjai rasti, nors jo 
reikalai nebuvo tokie puikūs kaip maniau; kita vertus, jo suma- 
nymas padidinti savo turtą tuokiantis nuėjo niekais. 

Kai susituokėme, kuo skubiau pateikiau jam savo mažą 
kapitalą ir pranešiau, kad daugiau nieko neturiu; to būtinai 
reikėjo, nes pasinaudojusi proga, kai buvome vieni, pradėjau 
apie tai su juo tokį pokalbį: 

- Mano drauge, štai jau dvi savaitės kaip mudu vedę, gal 
jau laikas jums sužinoti, ar jūsų žmona ką nors turi, o gal nė 
penso? | 

- Kai manysite, jog reikia, pasakysite man, brangioji, - 
atsako. - o aš patenkintas, kad paėmiau žmoną širdies liepia- 
mas; juk aš nelabai įkyrėjau jums klausimais apie kraitį. 

- Taip, tai tiesa, bet jaučiuosi labai sutrikusi ir nežinau, kaip 
to atsikratyti. 

- Kas gi jus trikdo, mieloji? 

- Man sunkoka kalbėti apie tai, o jums bus dar sunkiau 
girdėti; man pranešė, kad kapitonas (mano bičiulės vyras) sakė 
jums, jog esu labai turtinga; noriu pasakyti jums, kad niekada 
nepavedžiau jam skleisti tokių gandų. 

- Gal kapitonas man taip ir kalbėjo, bet kas iš to? Jeigu jis 
mane apgavo, tai jo kaltė; jūs pati niekada nekalbėjote apie 
savo kraitį, todėl neturėčiau jokio pagrindo priekaištauti jums, 
net jei būtumėte ir visai be nieko. 

- Jūs - įsikūnijęs teisingumas ir taurumas! - šūktelėjau. Juo 
skaudžiau man, kad taip mažai turiu pinigų. 

- Juo mažiau jų turite, brangioji, juo blogiau mums abiem, 
bet tikiuosi, jog nebūgštaujate, kad pasikeisiu jūsų atžvilgiu dėl 
kraičio. Taip, taip, jei nieko neturite, atvirai prisipažinkite man. 
Aš gal ir turiu teisę pasakyti kapitonui, kad jis apmovė mane, 
bet jums nieko negaliu prikišti: argi nedavėte man suprasti, kad 
jūs neturtinga? Todėl man tai - joks netikėtumas. 

- Labai džiaugiuosi, mano drauge, kad iki vestuvių nedalyva- 
vau toje apgaulėje. Jei apgaudinėju jus dabar, tai juk nieko čia 
blogo. Tikrai esu neturtinga, bet kai ką turiu, - tai pasakiusi, 
išsiėmiau kelis banknotus ir įteikiau jam apie šimtą šešiasdešimt 
svarų. Štai jums šiek tiek, - pasakiau, - ir tai gal dar ne viskas. 

Jis jau taip nusivylė ką nors gausiąs iš manęs, kad pinigai, 
nors ir kiek mažai jų būtų buvę, pasirodė jam dvigubai malo- 
nesni. Jis prisipažino, kad jų nesitikėjo, padaręs išvadą iš mano 
kalbos, jog drabužiai, auksinis laikrodis ir du trys Žiedai su 
briliantais - visas mano turtas. 

Leidusi jam kelias dienas pasidžiaugti tuo šimtu ir šešiomis 
dešimtimis svarų, išėjau iš namų lyg ir pinigų ir atnešiau jam dar 
šimtą svarų auksu, sakydama, jog tai - dar dalis kraičio; bendrai 
paėmus, iki savaitės pabaigos pristačiau į namus dar šimtą 
aštuoniasdešimt svarų ir už šešiasdešimt svarų drobės, kurią 

sakiausi paėmusi kartu su šimtu svarų aukso kaip padengiamą 
šešių šimtų svarų skolą, nors tai nesudarę nė penkių šilingų už 
svarą, ir gerai, kad bent tiek gavau. 

- O dabar, mano drauge, - sakau jam, - turiu, deja, prisipa- 
žinti, kad tai - visas mano turtas, - pridūrusi, kad jei asmuo, 
kuriam buvau paskolinusi šešis šimtus svarų, nebūtų apgavęs 
manęs, tai būčiau turėjusi tūkstantį svarų, bet neišdegė, ir 
daviau vyrui garbės žodį, kad nieko nenuslėpiau, 0 jei gaučiau 
daugiau, viską jam atiduočiau. 

Jis buvo taip sujaudintas mano elgesio ir taip džiaugėsi 
pinigais (arba labai bijojo likti nieko nepešęs), kad mano auką 
priėmė labai dėkodamas. Taip išsisukau iš nemalonios padė- 
ties, į kurią pati ir įklimpau, paskleisdama gandą apie savo turtą 
ir sužvejodama ta meškere sau vyrą, - dalykas, tiesą sakant, labai 
pavojingas moteriškei, nes ji labai rizikuoja, kad vėliau vyras 
blogai su ja elgsis. 

Mano vyras, turiu tiesą pasakyti, buvo be galo geras žmo- 
gus, bet ne kvailys; pamatęs, jog jo pajamų nepakanka gyventi 
taip, kaip tikėjosi pasikliaudamas mano kraičiu, taip pat nusi- 
vylęs per mažomis įplaukomis iš plantacijų, turimų Virdžinijo- 
je, jis ne kartą kalbėjo ketinąs vykti į Virdžiniją, ir verstis ten 
nuosavoje žemėje, dažnai man gyrė tenykštį gyvenimą, sakė, 
jog ten visko daug, viskas pigu, gera ir panašiai. 

Iš karto supratau, ką jis turi galvoje, ir kartą rytą tiesiai jam 
pasakiau, kad jo dvarai dėl didelio nuotolio duoda labai mažai 
pelno, palyginti su tuo, kurį duotų, jei jis gyventų ten, ir kad aš 
jaučiu, jog jis nori ten persikelti; pasakiau, kad visai suprantu, 
kaip jį nuvylė vedybos ir kad norėdama jam atlyginti laikau savo 
pareiga vykti kartu su juo į Virdžiniją ir ten apsigyventi. 

Išgirdęs tą pasiūlymą, jis prišnekėjo man tūkstančius meilių 
žodžių. Pasakė: nors jis ir nusivylęs gauti iš žmonos gerą kraitį, 
bet nenusivylęs Žmona; geresnės Žmonos nė nesvajojęs gauti, 
o mano pasiūlymas esąs toks mielas, kad jis nepajėgiąs išsakyti, 
koks esąs patenkintas. 

Trumpai tariant, nutarėme išvykti. Jis pasakė, jog ten turi 
gražų, gerai apstatytą namą, kuriame gyvena jo motina ir sesuo, 
vieninteliai pasaulyje jo artimieji, bet vos mums atvykus jos 
persikraustys į kitą namą, kurį motina valdys iki mirties. o po 
jos mirties namas pereis jam, taigi visą pirmąjį namą tvarkysiu 
savo nuožiūra; viskas taip ir buvo, kaip jis sakė. 

Įlipome į laivą, pasiėmę daug gerų baldų iš mūsų namo, 
skalbinių ir kitų reikalingų daiktų, taip pat įvairių prekių, ir 
iškeliavome. 

Neturiu tikslo pateikti smulkios ataskaitos apie mūsų ilgą ir 
pilną pavojų kelionę; nei aš, nei mano vyras nerašėme dienoraš- 
čio. Galiu tik tiek pasakyti, kad po siaubingo persikraustymo, du 
kartus išgąsdinti baisių audrų ir kartą - dar baisesnių piratų, kurie 
abordavę laivą atėmė iš mūsų kone visus maisto produktus ir, 
neganavisų mano nelaimių, būtų išsivedę mano vyrą, bet paklausę 
mano ašaringų maldavimų paleido jį, - po viso to siaubo įplaukė- 
me į Jorko upę Virdžinijoje ir atvykę į savo plantaciją kuo širdin- 
giausiai ir meiliausiai buvome sutikti vyro motinos. 

Įsikūrėme ten visi drauge: mano prašoma, anyta pasiliko 
mūsų namuose, nes aš nenorėjau skirtis su ta puikia moterimi; 
vyras taip pat buvo geras man, kaip ir anksčiau; žodžiu, maniau 
esanti laimingiausia būtybė pasaulyje, tik staiga vienas pritren- 
kiantis įvykis akimirksniu padarė galą visam mūsų laimingam 
gyvenimui ir pastatė mane į neįsivaizduojamai keblią padėtį. 

Mano anyta buvo nepaprastai linksma ir geraširdė senė - 
turiu teisę ją taip vadinti, nes jos sūnui buvo jau per trisdešimt; 
maloni ir šneki, ji nuolat linksmino mane pasakojimais apie šalį, 
kurioje gyvenome, ir apie jos gyventojus. 

Tiesa, ji dažnai kalbėjo man, kad daugelis tos kolonijos 
gyventojų atvyko iš Anglijos, atsidūrę labai apgailėtinoje būk- 
lėje ir kad apskritai juos galima skirstyti į dvi grupes: vieni buvo 
atvežti laivų šeimininkų ir parduoti tarnauti - „tai taip vadina- 
ma. brangioji. - pasakė ji, - o iš tikrųjų jie - paprasčiausi vergai", 
- kiti, kalėję Niūgeite arba kituose kalėjimuose, sušvelninus 

nuosprendį, buvo ištremti už nusikaltimus, kurie Anglijoje 
baudžiami mirties bausme. 

- Kai jie atvyksta pas mus, - pasakė anyta, - mes nedarome 
tarp jų skirtumo: plantatoriai nuperka juos, ir jie visi kartu dirba 
laukuose, kol baigiasi tremties terminas. Terminui pasibaigus, 
jiems patiems siūloma tapti plantatoriais: vyriausybė kiekvienam 
skiria po keletą akrų žemės, ir jie iš pradžių išvalo ir įdirba savo 
sklypus, paskui sėja tabaką ir javus savo pačių reikmėms; avansu 
iš būsimojo derliaus pirkliai parduoda jiems kreditan žemdirbys- 
tės padargų, drabužių ir kitų reikalingų daiktų, o jie kasmet plečia 
dirbamos žemės plotą ir perka visa, ko jiems reikia. Štai kaip, 
mano vaike, - tęsė senė, - daugelis pasmerktų eiti į kartuves išeina 
į Žymius žmones, ir kai kurių iš mūsų taikos teisėjų, milicijos 
karininkų bei magistrato narių rankos paženklintos įdagais. 

Ji rengėsi tęsti pasakojimą, bet įsijautė į vaidmenį, kurį pati 
jame vaidino, ir su geraširdišku patiklumu prisipažino man pati 
priklausanti antrajai čionykščių gyventojų grupei; ji buvo iš- 
tremta čionai už tai, kad viename versle persistengė ir tapo 
nusikaltėle. 

- O štai ir žymė, mano vaike, - tarė ji, nusimaudama piršti- 
naitę ir rodydama man gražią baltą ranką, kurios delnas buvo 
paženklintas, kaip turi būti tokiais atvejais. 

Tas prisipažinimas labai sujaudino mane, bet anyta šypso- 
damasi pasakė: 

- Nelaikyk mano likimo kažkokiu nepaprastu. mano dukra. 
Čia daugelio gerų žmonių rankos paženklintos, ir jie to nė kiek 
nesigėdi. Majoras buvo garsus kišcnvagis, 0 teisėjas B-ras plėš- 
davo krautuves, ir abiejų rankos su įdagais; galėčiau tau pami- 
ncti dar kelis tokius kaip jie. 

Dažnai taip šnekėdavomės, ir anyta patvirtindavo tai, ką 
sakydavo. daugybe pavyzdžių. Kartą, kai ji pasakojo vieno 
tremtinio. atvykusio čia prieš kelias savaites, nuotykius, prisi- 
spyrusi ėmiau prašyti. kad papasakotų man ką nors iš savo 
gvvenimo; tada ji Labai atvirai ir tiesiai papasakojo. kaip jaunys- 

tėje buvo patekusi į labai blogą draugiją Londone, nes motina 
dažnai siųsdavo ją nunešti maisto vienai giminaitei, uždarytai 
Niūgeite ir mirštančiai ten iš bado; ta moteris buvusi nuteista 
mirties bausme, bet kadangi buvusi nėščia, nuosprendžio vyk- 
dymą atidėję, ir ji paskui mirusi kalėjime. 

Čia mano anyta ėmė vardyti daugybę įvairių niekšybių, 
daromų toje baisioje vietoje, kurioje jauni žmonės sugadinami 
labiau nei kur nors kitur visame mieste. 

- Galbūt, mano vaike, - pasakė ji, - tu menkai išmanai tokius 
dalykus arba net visai nesi apie juos girdėjusi, bet, patikėk, čia 
mums visiems žinoma, kad Niūgeito kalėjimas pagimdo daugiau 
vagių ir apgavikų nei visi Anglijos urvai ir galvažudžių landynės. 
Ta prakeikta vieta duoda pusę mūsų kolonijos gyventojų. 

Ir ji tęsė ilgą savo pasakojimą, leisdamasi į tokias smulk- 
menas, dėl kurių man pasidarė labai neramu; kai pasakojant jai 
teko vienoje vietoje pasakyti savo vardą, aš vos nenualpau. 
Pamačiusi, kaip išblyškau, anyta paklausė, ar man ne bloga ir 
dėl ko nerimauju. Atsakiau, kad mane labai sujaudino liūdnas 
pasakojimas, kad daugiau nepajėgiau klausytis ir prašau toliau 
nebepasakoti. 

- Ko gi tu kremtiesi, mano mieloji? - meiliai pasakė ji. - Visa 
tai įvyko daug anksčiau nei tu atėjai į šį pasaulį, ir manęs dabar 
tai nė kiek nebejaudina; atvirkščiai, man malonu prisiminti 
įvykius, dėl kurių čia atsidūriau. 

Ir papasakojo man, kaip pateko į gerą šeimą, gražiai elgėsi, 
todėl šeimininkei mirus ją vedė šeimininkas, kuriam ji pagimdė 
mano dabartinį vyrą ir jo seserį; papasakojo, kaip, padėjusi daug 
pastangų ir protingai valdydama, ji, mirus vyrui, pagerino planta- 
cijas iki tokios būklės, kokios jos yra dabar, taigi didžiąją savo turtų 
dalį ji sukaupė pati, o ne jos vyras, kuris mirė prieš šešiolika metų. 

Šitos pasakojimo dalies klausiausi nedėmesingai, nes man 
labai reikėjo susikaupti ir atsiduoti mane apėmusiems jaus- 
mams; galite įsivaizduoti mano būklę, jei pasakysiu, kad, mano 
apskaičiavimu, ta moteris buvo ne kas kitas, 0 mano motina, 

kad su tikru broliu, su kuriuo iki šiol miegojau kiekvieną naktį, 
aš sugyvenau du vaikus ir laukiausi trečiojo. 

Dabar buvau nelaimingiausia moteris pasaulyje. Ak, jei ne- 
būčiau klausiusis to pasakojimo, viskas būtų buvę gerai! Nebūtų 
buvę nusikaltimo miegoti su vyru, jei nieko nebūčiau Žinojusi. 

Dabar mano širdį slėgė toks sunkumas, kad nuolat nerima- 
vau; nemaniau, jog būtų naudinga atskleisti paslaptį, kad bent 
kiek palengvėtų, bet ir slėpti buvo beveik neįmanoma; nebuvau 
įsitikinusi, kad miegodama neišsiduosiu ir tyčia ar netyčia atsklei- 
siu savo paslaptį vyrui. Ojei tai įvyks, manęs laukia mažiausiai vyro 
praradimas, nes jis buvo toks sąžiningas ir skrupulingas, kad 
nebūtų galėjęs likti mano vyru, jei būtų sužinojęs, jog esu jo sesuo; 
žodžiu, mano padėtis buvo labai kebli. 

"Tesprendžia skaitytojas, kokia ji iš tiesų buvo. Atsidūriau 
už jūrų marių nuo tėvynės ir neturėjau jokios galimybės į ją 
sugrįžti. Gyvenau labai gerai, bet dvasinė būsena buvo nepa- 
kenčiama. Jei būčiau prisipažinusi motinai, būtų buvę, ko gero, 
sunkoka įtikinti ją nuodugniau, negalėjau pateikti jokių įrody- 
mų. Kita vertus, jei ji būtų ėmusi manęs klausinėti arba mano 
žodžiai būtų sukėlę jai įtarimą, būčiau pražuvusi, nes papras- 
čiausia užuomina būtų išskyrusi mane su vyru, nenuteikusi man 
„palankiai nei motinos, nei jo, kuris tada nebūtų buvęs nei mano 
vyru, nei broliu; taigi tiek jų nuostaba, tiek nežinojimas vieno- 
dai būtų reiškę man tikrą pražūtį. 
ir, taip sakant, dėdamasi sąžininga žmona, atsidaviau aiškiai 
kraujomaišai bei ištvirkavimui; nors nelabai jaudinausi dėl 
tokių santykių nusikalstamumo, bet juose buvo kažkas nenatū- 
ralu, todėl vyras man pasidarė net bjaurus. Tačiau blaiviai 
apsvarsčiusi nutariau nieku gyvu neišsiduoti ir nei motinai, nei 
vyrui nieko neprisipažinti; taip išgyvenau neįsivaizduojamai 
prislėgta dar trejus metus, bet vaikų daugiau nesusilaukiau. 

"Tuo metu mano motina dažnai pasakodavo man ankstes- 
nius savo nuotykius. Tai neteikė man jokio malonumo, nes, 

nors ji nevadino daiktų tikraisiais vardais. bet palyginusi jos 
žodžius su tuo, ką buvau girdėjusi iš pirmųjų savo globėjų 
galėjau padaryti išvadą, kad savo jaunystės dienomis ji buvo 
prostitutė ir vagilė; vis dėlto įsitikinau, kad ji nuoširdžiai atgai- 
lavo ir po to tapo labai dievobaiminga, kukli ir religinga. 

Kad ir koks būtų buvęs mano motinos gyvenimas, man pačiai 
pasidarė per sunku gyventi, nes, kaip jau sakiau, turėjau imtis 
blogiausios rūšies prostitucijos; nieko gero negalėjau tikėtis taip 
gyvendama, ir iš tikrųjų tariama gerovė nuėjo vėjais ir baigėsi 
vargu bei skurdu. Tačiau reikėjo tam tikro laiko, kol taip atsitiko; 
mūsų reikalai pašlijo ir, tai dar blogiau, keistai pasikeitė mano 
vyras: pasidarė kaprizingas, pavydus, nemandagus, ir mane juolab 
erzino jo elgesys, nes jis buvo neapgalvotas ir neteisingas. Galiau- 
siai mūsų santykiai tiek pagedo, kad pareikalavau vyrą vykdyti 
savo pažadą, kurį pats savo noru buvo man davęs, būtent: jei man 
čia nepatiks, galiu kada panorėjusi sugrįžti į Angliją, perspėjusi jį 
prieš metus, kad jis suspėtų sutvarkyti reikalus. 

Taigi pareikalavau, kad vyras tęsėtų tą pažadą ir, turiu 
prisipažinti, nelabai meilia forma; skundžiausi, kad jis labai 
blogai elgiasi su manimi, kad esu toli nuo draugų ir nėra kam 
manęs užstoti, kalbėjau, kad jis be priežasties pavydus, nes 
elgiuosi nepriekaištingai ir jis nieko negali man prikišti, ir kad 
mums išvykus į Aingliją, jam neliks jokių dingsčių įtarinėti. 

Taip spyriausį, kad vyrui liko tik tesėti savo žodį arba jį 
sulaužyti; nors jis visaip gudravo ir mėgino per motiną bei kitus 
tarpininkus įtikinti mane pakeisti savo sprendimą, bergždžiai 
stengėsi, nes nebelinko mano širdis į jį. Su pasibjaurėjimu 
galvodavau apie santuokinį guolį, išrasdavau tūkstančius prie- 
Zasčių. teisindamasi nesveikuojanti arba esanti blogos nuotai- 
kos. kad tik jis manęs neliestų; nieko taip nesibaiminau, kaip 
naujo neštumo, kuris neišvengiamai sutrukdytų mano išvykimą 
i Angliją arba bent jau tektų atidėti jį. 

Galiausiai vyras taip sudirgo. kad priėmė skubotąa ir lcm- 
tinga sprendimą neišleisti manęs į Angliją; nors jis ir buvo 

žadėjęs, bet pareiškė, kad tas išvykimas beprotiškas, nuskur- 
dins jį, sugriaus šeimą ir gali atvesti jį į pražūtį, todėl aš neturiu 
kreiptis į Jį su tokiu prašymu, neleistinu žmonai, kuriai brangi 
šeimos ir Vyro gerovė. 

Tie argumentai nuginklavo mane; ramiai viską apsvarsčiu- 
si, prisiminusi, kad mano vyras iš tikrųjų buvo uolus, kantrus 
žmogus, rūpinosi, kaip sukaupti turto savo vaikams, ir kad jis 
nieko nežino apie pasibaisėtinas aplinkybes, negalėjau nepri- 
pažinti, kad mano prašymas labai neapgalvotas ir kad nė viena 
žmona, kuriai rūpi šeimos interesai, nesikreiptų su juo į vyrą. 

Bet mano nepasitenkinimas buvo kitoks: mačiau jame ne vyrą, 
o artimą giminaitį, savo tikros motinos sūnų, ir ryžausi vienaip ar 
kitaip jo atsikratyti, bet kaip tai padaryti, neturėjau supratimo. 

Pikti liežuviai kalba apie mūsų seseris, kad mes, ką nors 
įsikalusios į galvą, būtinai pasiekiame savo tikslo; ir iš tiesų be 
perstojo galvojau apie tai, kaip iškeliauti, pagaliau pasiūliau 
vyrui išleisti mane vieną. Tuo pasiūlymu vyras be galo pasipik- 
tino; išvadino mane ne tik nemylinčia žmona, bet ir bejausme 
motina, ir paklausė, kaip galiu nejausdama siaubo galvoti apie 
tai. kad visam laikui atimu iš dviejų vaikų (trečias kūdikis mirė) 
motiną. Žinoma, jei viskas būtų gerai klojęsi, to nebūčiau 
dariusi, bet dabar karščiausiai troškau niekada daugiau nema- 
tyti nei vaikų, nei vyro; o kaltinama gamtai priešingais mano 
jausmais lengvai būčiau galėjusi pasiteisinti itin priešingais 
gamtai mūsų santykiais. 

Tačiau nebuvo jokios galimybės įkalbėti, kad vyras sutiktų; 
jis nenorėjo nei važiuoti su manimi, nei paleisti mane vieną, o 
leistis kelionėn be jo sutikimo negalėjau nė pagalvoti, tai gerai 
supranta kiekvienas, žinas tos šalies tvarką. 

Dėl to dažnai riedavomės šeimoje, ir tos rietenos ėmė kelti 
pavojų, nes visiškai jam atšalusi mažai rūpinausi. ką sakau. ir 
kartais kalbėdavau su vyru iššaukiamai;: žodžiu, aš kaip įmany- 
dama stengiausi paskatinti jį skirtis: tai buvo karščiausias mano 
troškimas. 


Mano elgesys papiktino vyrą, ir jis buvo visiškai teisus, nes aš, 
beto, atsisakiau ir miegoti su juo; o kadangi naudojausi kiekvienu 
atveju, kad dar labiau nutoltume vienas nuo kito, vyras kartą 
pasakė man, kad aš tikriausiai išprotėjau ir jei nepasikeisiu, kreip- 
sis į gydytojus, tai yra nuveš mane į bepročių namus. Atsakiau jam, 
kad aš aniptol ne pamišėlė, tuo jis greit pats įsitikins, ir kad neijis, 
nei kitas koks niekšas neturi teisės manęs nugalabyti. Prisipažįstu, 
buvau labai išgąsdinta jo ketinimo atiduoti mane į bepročių 
namus, nes tuomet nebegalėčiau papasakoti tiesos; juk tada nie- 
kas nebetikėtų nė vienu mano žodžiu. 

To pokalbio paakinta, ryžausi žūtbūt viską prisipažinti; bet 
kaip ir kam prisipažinti, negalėjau sugalvoti ir sukau dėl to 
galvą kelis mėnesius. Tuo metu vėl susikivirčijome su vyru ir 
taip piktai, kad vos neišklojau jam visos tiesos; nors ir susilai- 
kiau neminėjusi smulkmenų, bet pasakiau pakankamai, kad jis 
labai sutriktų, galiausiai teko prisipažinti viską. 

Prasidėjo nuo to, kad jis ramiai papriekaištavo man, jog esu 
užsispyrusi, nenoriu atsisakyti kelionės į Angliją. Ėmiau ginti savo 
sprendimą, ir žodis po žodžio, kaip paprastai būna per šeimos 
skandalus, pasipylė įžeidinėjimai; jis pasakė, kad elgiuosi su juo 
kaip su svetimu, o ne kaip su vyru, ir kalbu apie vaikus, lyg būčiau 
jiems ne motina, todėl nenusipelnau gero elgesio; kad jis panau- 
dojo visas švelnias priemones, kad į jo malonų ir ramų elgesį, koks 
ir tinka vyrui ir krikščioniui, aš atsakau kuo bjauriau, elgiuosi su 
juo kaip su šunimi, kaip su labiausiai paniekos vertu pašaliečiu, o 
ne kaip su vyru, kad jis apskritai bjaurisi kokia nors prievarta, bet 
dabar yra priverstas imtis jos ir griežčiausiomis priemonėmis 
privers mane vykdyti savo pareigas. 

Man kraujas užvirė gyslose, tiesiog pašėlau, nors širdyje ir 
supratau, kad jis kalba tikrą tiesą ir kad mano elgesys atrodo 
nedovanotinas. Pasakiau, jog man vienodai norisi spjauti į jo 
švelnias ir griežtas priemones, jog nieku gyvu neatsisakysiu 
savo sprendimo išvykti į Angliją, o mano nenoras elgtis su juo 
kaip su vyru ir rodyti vaikams motiniškus jausmus galbūt slepia 

kažką, ko dabar jis negali suprasti, gi aš kol kas nemanau, jog 
reikėtų kalbėti apie tai, ir tik pareiškiu, kad mano tiek vyras, 
tiek vaikai yra neteisėti ir aš turiu pakankamai pagrindo elgtis 
su jais santūriai. 

Prisipažįstu, man pagailo jo, kai taip pasakiau: jis mirtinai 
išbalo ir nustėro lyg žaibo trenktas; man net pasirodė, kad 
dabar jis nualps; žodžiu, jį ištiko kažkas panašaus į apopleksijos 
smūgį: jis drebėjo visu kūnu, veidu sruvo šaltas prakaitas, todėl 
buvau priversta eiti paieškoti, kaip jį atgaivinti. Paskui jį ėmė 
pykinti, ir jis atgulė, o kitos dienos rytą prasidėjo karštinė. 

Tačiau jis ėmė sveikti, tiesa, lėtai; pasijutęs geriau, pasakė 
man, kad savo žodžiais aš mirtinai sužeidžiau jį ir prieš kokius 
nors pasiaškinimus jis nori man užduoti tik vieną klausimą. 
Nutraukiau jį, sakydama, kad labai apgailestauju dėl savo nesu- 
sivaldymo, jeigu tai jį taip paveikė, bet prašau nereikalauti iš 
manęs jokių pasiaiškinimų, nes nuo to bus tik blogiau. 

Mano žodžiai privertė jį dar labiau nekantrauti, jį užplūdo 
nerimas; jis ėmė įtarti, kad čia slypi kažkokia paslaptis, bet niekaip 
negalėjo jos atspėti; jam atėjo į galvą tikviena mintis - ar aš neturiu 
kito vyro, bet ėmiau tvirtinti, kad jo būgštavimas visai nepagrįstas; 
ir tiesa, kitas mano vyras man buvo tikrai miręs ir prašė laikyti jį 
mirusiu, taigi dėl to nejaučiau jokio nerimo. 

Bet dabar pamaniau, kad įvykiai pasistūmėjo pernelyg toli 
ir daugiau slėptis neįmanoma, o čia dar, dideliam mano pasi- 
tenkinimui, vyras pats davė man dingstį atsikratyti slėgusios 
mane paslapties. Jis bergždžiai kibo prie manęs ištisas tris ar 
keturias savaites, norėdamas sužinoti, ar ištariau tuos žodžius 
supykusi, kad įsiutinčiau jį, ar už jų kažkas slypi. Bet aš buvau 
nepalenkiama ir atsisakiau ką nors aiškinti, reikalaudama, kad 
jis pirma pažadėtų išleisti mane į Angliją, o jis atsakinėjo, kad 
kol gyvas nesutiks to padaryti; tada atšoviau, kad galiu kiekvie- 
ną akimirką gauti jo sutikimą, galiu net taip padaryti, kad jis 
maldaus mane išvykti. Tie žodžiai tik pakurstė jo smalsumą, ir 
jis pasidarė neįmanomai įkyrus. 

Galiausiai vyras apie viską pasakoja motinai ir prašo, kad 
ji iškvostų iš manęs tiesą; senė pasitelkė visą savo apsukrumą. 
bet aš bematant nutraukiau ją, sakydama, kad paslaptis - joje 
pačioje, kad pagarba jai verčia mane slėptis ir kad apskritai aš 
nebeištarsiu nė žodžio ir maldauju ją neklausinėti manęs. 

Anyta buvo visai priblokšta ir nežinojo, ką sakyti ar galvoti, 
tačiau nepaisė mano pareiškimo, manydama, jog tik išsisukinė- 
ju, ir toliau neatlyžo nuo manęs dėl sūnaus, be to, visaip sten- 
gėsi mus sutaikyti. Pasakiau, kad jos ketinimai gražūs, bet 
neįgyvendinami, ir kad pasakiusi tiesą, kurią ji taip trokšta 
sužinoti, ji sutiktų su manimi ir paliktų mane ramybėje. Galiau- 
siai jos įkyrumas nugalėjo, ir pasakiau, kad ryžtuosi patikėti jai 
nepaprastai svarbią paslaptį, tuo ji pati greit įsitikins, ir sutinku 
palaidoti tą paslaptį jos širdyje, jei ji iškilmingai prisieks nepa- 
sakyti sūnui be mano sutikimo. 

Senė ilgai delsė prieš pažadėdama, bet noras pagaliau 
sužinoti didelę paslaptį pasirodė už viską stipresnis, ir ji 
sutiko su mano sąlygomis; tada pasiryžau ir po ilgos įžangos 
viską išdėsčiau. Pirmiausia pasakiau, kaip labai ji pati kalta, 
kad atsirado ta nelemta nesantarvė tarp sūnaus ir manęs, nes 
papasakojo apie savo gyvenimą, paminėdama vardą, kuriuo 
vadinosi Londone: nuostabą. kurią ji tada pamatė mano 
veide, sukėlė ne kas kitas, o tas pasakojimas. Paskui papasa- 
kojau jai savo gyvenimo istoriją, pasakiau savo vardą ir pa- 
minėjau daug kitų dalykų, kurių ji negalėjo nuginčyti, 
įtikinaują, kad tikrai esu jos duktė. gimusi Niūgeito kalėjime, 
ta pati, kuri, būdama jos įsčiose, išgelbėjo ją nuo kartuvių, ta 
pati. kuria ji, išvykdama tremtin. paliko tokiose ir tokiose 
rankose. 

Negalima apsakyti, kokią vidinę sumaištį sukėlė jai mano 
žodžiai; jį nebuvo nusiteikusi tikėti pasakojimu arba prisiminti 
smulkmenas, todėl iškart suvokė, kaip pražūtingai tai atsilieps 
visai šeimai, bet man viskas taip sutapo su jos pačios pasakoji- 
mais. kuriuos ji tikriausiai mielai būtų nuneigusi. kad ji niekuo 

negalėjo paprieštarauti, tik puolė man ant kaklo ir nė žodžio 
netardama ilgai bučiavo mane ir graužiai apverkė mano lemtį. 

- Vargšas kūdiki, - pagaliau šūktelėjo ji, - kodėl piktas likimas 
tave čia atvedė? Ir dar mano sūnaus glėbyje! Siaubas, siaubas, mes 
visi pražuvome! Ištekėti už tikro brolio! Trys vaikai, iš jų du gyvi, 
brolio ir sesers kūnas ir kraujas! Mano sūnus ir mano duktė 
gyvena kaip vyras ir žmona! Gėda ir nešlovė! Nelaiminga šeima! 
Kas jiems bus? Ką pasakyti? Ką daryti? 

Ilgai ji taip aimanavo, 0 aš neturėjau jėgų kalbėti; jei ir 
būčiau turėjusi, nežinojau, ką pasakyti; kiekvienas žodis lyg 
peilis smigo man į širdį. Mes pirmą kartą išsiskyrėme taip 
sukrėstos, tiesa, mano motina buvo sukrėsta labiau už mane, 
nes baisi žinia užklupo ją labai netikėtai. Šiaip ar taip, ji paža- 
dėjo nieko nepasakoti sūnui, kol mes drauge neaptarsime, ką 
daryti. 

Savaime suprantama, ilgai neatidėliojome sutarto pašne- 
kesio, 1r tuomet, dėdamasi pamiršusi, kokiais žodžiais man 
pasakojo savo gyvenimo istoriją, arba manydama, kad aš pamir- 
šau kai kurias smulkmenas, mano motina ėmė dėstyti jas, kai 
ką pakeisdama ir praleisdama; bet aš priminiau jai nemaža jos 
pamirštų. kaip man atrodė, aplinkybių ir taip vykusiai užbaigiau 
tai, ką ji buvo pradėjusi, kad jai nebuvo kaip trauktis; tada ji vėl 
emė dejuoti ir aimanuoti dėl ją užgriuvusių baisių nelaimių. Kai 
ji kiek atsitokėjo, ėmėme nuodugniai svarstyti, kaip turėtume 
parengti vyrą nemaloniam pasiaiškinimui. Bet kuo galėjo pa- 
dčti visi mūsų pasitarimai? Abi nematėme jokios išeities ir 
neistengėme sugalvoti, kaip atskleisti jam tokį tragišką dalyką. 
Negalima buvo spręsti ar numatyti, kaip jis išklausys Žinią ir 
kokių imsis priemoniu; jei pritrūkęs savitvardos paskleis mūsų 
paslaptį, lengva įsivaizduoti, kad tai pražudys visą šeimą. O jei 
pasinaudos savo įstatymine teise, su pasibjaurėjimu išsiskirs su 
manim ir leis teismui išieškoti varganą kraitį. kurį jam daviau ir 
kurį galbūt teks visą išleisti bylinėjantis ir likti elgetai: vaikai 
taip pat nuskurs, nes pagal įstatymą jie neturi teisės į jo turtą. 

o po kelių mėnesių aš, ko gero, išvysiu jį kitos moters glėbyje, 
pati likusi nelaimingiausia pasaulyje moteris. 

Motinai tai taip pat buvo aišku, kaip ir man; trumpai tariant. 
mudvi visiškai nežinojome, ką daryti. Po kiek laiko ėmėme blaiviai 
mąstyti, nelaimė, mūsų nuomonės visiškai išsiskyrė ir buvo nesu- 
derinamos tarpusavyje. Ji manė, kad aš turiu saugoti savo paslaptį 
ir toliau gyventi su jos sūnumi kaip su vyru, kol nepasitaikys 
palankesnė proga prisipažinti, O ji tuo tarpu pasistengs mus sutai- 
kyti, grąžinti tarp nudviejų santarvę; žodžiu, aš turėjau gyventi su 
juo ir tylėti kaip kapas, „nes, mano vaike, - pasakė ji, - jei paslaptis 
bus atskleista, mes abi pražūsime"'. 

Norėdama palenkti mane savo pusėn, ji pažadėjo palikti 
man po mirties visa, ką galima, atskirai nuo dalies, teksiančios 
mano vyrui; tada, jei paslaptis vėliau paaiškėtų, aš nelikčiau 
beturtė ir galėčiau gauti iš vyro, kas man priklauso. 

Tas pasiūlymas neatitiko mano planų, nors rodė didelį 
motinos meilumą ir dėmesį man; mano mintys nukrypo visai 
kita linkme. 

Pasakiau jai, kad nebegaliu slėpti savo širdyje paslapties ir 
viską palikti kaip anksčiau, ir paklausiau, nejaugi ji mano, kad 
galėčiau turėti vedybinius santykius su tikru broliu. Dar pasa- 
kiau, kad kol ji gyva, galiu remtis ja, ir jei ji pripažins mane savo 
dukterimi, o tam yra neginčijamų įrodymų, niekas nesuabejos 
mano žodžių teisingumu; bet jei ji mirs anksčiau nei bus at- 
skleista paslaptis, mane laikys begėde, išsigalvojusia nebūtus 
dalykus, kad galėčiau palikti vyrą, arba paskelbus beprote ir 
nepakaltinama. Papasakojau taip pat, kaip vyras grasino įkišias 
mane į bepročių namus, kaip tas grasinimas mane išgąsdino ir 
paskatino viską jai prisipažinti. 

Pagaliau pasakiau motinai, kad po rimčiausių, kokie man 
įmanomi, svarstymų priėjau prie išvados, kuri jai, tikiuosi, pa- 
tiks kaip aukso vidurys, būtent: tegu ji pasistengia įkalbėti sūnų 
išleisti mane į Angliją, kaip jo prašiau, ir įdeda man pakankamai 
pinigų - arba prekėmis, kurias išsivežčiau, arba banknotais, už 

kuriuos galėčiau ten gyventi; teužsimena jam kad panorėjęs 
kada nors galės pas mane atvažiuoti. 

O kai aš išvyksiu, teparengia jį, teatskleidžia jam viską, 
žinoma, elgdamasi taip apdairiai, kad tai jį ne per daug priblokš- 
tų, kad jis galėtų valdytis ir neprikrėstų kvailysčių, ir tegu 
prižiūri vaikus, sulaiko sūnų nuo naujų vedybų, na, gal jos 
galėtų būti tik gavus neabejotiną žinią, jog numiriau. 

Toks buvo mano planas, kilęs iš tauriausių paskatų; kai 
sužinojau tiesą, tas žmogus iš tikrųjų tapo man svetimas, ėmiau 
mirtinai neapkęsti jo kaip vyro ir neįstengiau nugalėti baisaus 
pasišlykštėjimo juo; be to, dar suvokiau, kad mūsų santykiai 
neteisėti, ir mūsų kraujomaiša mane pykinte pykino. Garbės 
žodis, mano būsena pasidarė tokia, kad man maloniau būtų 
buvę apkabinti šunį, nei kęsti mažiausią vyro prisilietimą, ne- 
galėjau net pagalvoti, kad reikėtų su juo sugulti. Nesakau, kad 
buvau teisi, taip toli nueidama savo jausmais vyrui ir kartu 
nesiryždama jam prisipažinti, bet pasakoju, kaip buvo, o ne 
kaip turėjo ar neturėjo būti. 

Mudvi su motina ilgai laikėmės kiekviena savo nuomonės, 
nerasdamos jokios galimybės jų suderinti; daug ginčijomės, bet 
nė viena negalėjome nuginčyti kitos. 

Spyriausi, jog bjauriuosi sanguliavimu su broliu, O ji tvirti- 
no, kad neįtikėtina, jog gautume jo sutikimą išleisti mane į 
Angliją; taip ir likome nieko nenutarusios, nesusikivirčijusios 
ar ko nors panašaus nepadariusios, bet ir negalinčios apsispręs- 
ti, ką gi mums daryti, kad rastume išeitį iš tos baisios padėties. 

Pagaliau ryžausi nevilties padiktuotam žingsniui ir pasa- 
kiau, kad pati viską prisipažinsiu vyrui. Vien apie tai pagalvojus 
motiną apėmė siaubas, bet aš paprašiau ją nusiraminti, pasa- 
kiusi, kad tai darysiu pamažėliais ir atsargiai, su visu man 
būdingu apsukrumu ir išmanymu, nutaikiusi patogią progą, kai 
mano vyras bus gerai nusiteikęs. Pasakiau: jei man pavyks 
veidmainystė, jei pavyks apsimesti labiau mylinčia nei iš tikrųjų, 
tai neabejoju, kad mano sumanymas puikiausiai išdegs ir mes 

išsiskirsime abu sutardami, lengva širdimi, nes aš nuoširdžiai 
myliu jį kaip brolį, nors negaliu mylėti kaip vyro. 

Visą tą laiką vyras kamantinėjo motiną, ką reiškia tas. jo 
žodžiais tariant, baisus anąkart mano ištartas posakis, kai sa- 
kiau, kad negaliu laikyti savęs teisėta jo žmona ir kad mano 
vaikai nėra teisėti jo vaikai. Motina šiaip taip išsisukdavo, 
sakydama, jog iki šiol nepavyko išgauti iš manęs kokio nors 
paaiškinimo, bet mato, kad aš kažko labai susirūpinusi, ir tikisi 
ilgainiui sužinoti tiesą, o kol kas tegu jis elgiasi su manimi 
meiliai ir mėgina gerumu bei švelnumu susigrąžinti mano pa- 
lankumą; ji dar pasakė jam, kad mane labai išgąsdino jo grasi- 
nimas atiduoti mane į bepročių namus, ir patarė niekada 
nevaryti moters į neviltį, kad ir kaip ji nusikalstų. 

Jis pažadėjo motinai elgtis švelniau ir liepė perduoti, kad 
vis dar myli mane ir neketina atiduoti į bepročių namus, - 
negalima tikėti kiekvienu žodžiu, pasakytu pykčio akimirką; 
pagaliau paprašė motiną paveikti ir mane, kad vėl imtume 
gyventi santarvėje. 

Šio susitarimo padariniai pasirodė bematant. Vyro elgesys 
labai pasikeitė, ir jis pasidarė su manimi visai kitoks: negalima 
buvo įsivaizduoti didesnio meilumo ir paslaugumo; nieko kito 
neliko, tik atsakyti jam tuo pačiu. Tai ir dariau kaip galėdama, 
bet labai nevykusiai, nes jo glamonių bijojau labiau už viską 
pasaulyje. o pagalvojus, kad galiu vėl nuo jo pastoti, mane pylė 
šaltas prakaitas; dėl to turėjau padaryti išvadą, kad reikia būti- 
nai pasisakyti jam nė kiek nebelaukiant; taip ir padariau, ėmu- 
sis visokių atsargumo priemonių ir išvedžiojimų. 

Nuo to laiko, kai jo elgesys su manimi pasikeitė, praėjo jau 
maždaug mėnuo, ir mes gyvenome tarpusavyje visai kitaip: JCI 
tokia būklė būtų galėjusi mane patenkinti. manau. jOg taip II 
būtume syvenę iki pat mirties. Kartą vakare sėdėjome dviese 
sodc, nedidelčje pavėsinėje greta namo: mano vyras buvo kuo 
puikiausiai nusitekęs, prikalbėjo man aibę malonių dalykų apic 
dabartinį gražų mudviejų sutarimą. padariusį galą nemalo- 

niems kivirčams. ir pareiškė, jog tikisi, kad mes niekada nebc- 
sipvksime. 

Giliai atsidusau ir pasakiau, kad ne viena moteris pasaulyje 
negalėtų labiau už mane džiaugtis geru sutarimu, visada buvu- 
siu tarp mūsų. ir sielvartauti, matydama, kaip jis nyksta, deja, 
yra viena nelaiminga aplinkybė, kuri man labai rūpi ir kurios 
nemoku net paaiškinti jam; ji baisiai mane kankina ir neleidžia 
mėgautis dabartiniu ramiu gyvenimu. 

Jis ėmė reikalauti, kad pasakyčiau jam tą aplinkybę. Atsa- 
kiau, kad negaliu to padaryti, kad kol jis nežino paslapties, aš 
viena nelaiminga, bet jeigu jis taip pat sužinos, mes abu būsime 
nelaimingi, ir, vadinasi, nepasakyti jam - tai geriausia, ką galiu 
padaryti; tai vienintelė priežastis, kodėl nesiryžtu atskleisti jam 
tos paslapties, nors esu įsitikinusi, kad mano uždarumas anks- 
čiau ar vėliau pražudys mane. 

Neįmanoma apsakyti, kaip jį pribloškė mano žodžiai ir kaip 
atkakliai jis ėmė spirtis, kad prisipažinčiau. Jis pasakė, kad manęs 
negalima vadinti malonia ir net ištikima Žmona, jei taip nuo jo 
slepiuosi. Atsakiau, kad lygiai taip pat manau ir aš, tačiau negaliu 
ryžtis prisipažinti. Tada jis grįžo prie žodžių, kurie anksčiau buvo 
man išsprūdę, ir išreiškė viltį, jog ta paslaptis neturi jokio ryšio su 
tuo, ką tada pasakiau: jis ryžosi tuos žodžius pamiršti kaip pykčio 
protrūkį. Pasakiau, kad taip pat norėčiau pamiršti savo žodžius, 
bet negaliu to padaryti, nes jie paliko man per gilų įspūdį. 

Tada jis pasakė, kad visai neketina vaidytis su manimi. 
neįkyrės daugiau savo klausinėjimais 1r yra pasirengęs susitai- 
kyti su viskuo. ką aš padariau ir pasakiau; jis tik prašo. kad 
pažadėčiau, jog mano paslaptis niekada nesudrums mūsų ra- 
mybės ir neturės įtakos geriems mūsų santykiams. 

Nieko nemalonesnio jis negalėjo man pasakyti, nes. Uusų 
sakant. norėjau, kad jis tr toliau kamantinėtų mane Ir priverstų 
pagaliau prisipažinti. kas slegia mano širdį. Todėl nuoširdžiai 
parciškiau, kad mane labai nudžiugino jo pažadas nekamanti- 
nėti. nors ir nežinau, kaip įvykdyti jo prašymai. 

- Nagi pažiūrėsiu, mano drauge, - pasakiau jam, - ar sutik- 
site laikytis sąlygų, kad atskleisčiau tą paslaptį. 

- Sutiksiu su visomis pasaulio sąlygomis, jei jose yra išmin- 
ties. 

- Gerai, duokite man raštelį, kad tuo atveju, jei nematysite 
mano kaltės ir įsitikinsite, kad esu tik mus tykančių nelaimių 
netyčinė priežastis, jūs neimsite manęs smerkti, įžeidinėti ar 
versti atsakomybę man už tai, kas atsitiko ne dėl mano kaltės. 

- Juk tai protingiausias pasaulyje prašymas: nekalti už tai, 
kuo jūs nekalta! Atneškite man plunksną ir rašalo. 

Tuojau nubėgau plunksnos, rašalo ir popieriaus, jis parašė 
mūsų sutartą sąlygą ir pasirašė. 

- Nagi, - sako, - ką dar liepsite padaryti, mano brangioji? 

- Neturite barti manęs už tai, kad neatskleidžiau jums 
paslapties prieš ją pati sužinodama. 

- Vėl esate visiškai teisi, pažadu iš visos širdies. - Jis pasirašė 
ir po šia sąlyga. 

- Dabar, mano drauge, - sakau, - man lieka iškelti jums tik 
vieną sąlygą, štai kokią: kadangi tai nieko neliečia, išskyrus 
mane ir jus, neturite atskleisti to niekam pasaulyje, tik savo 
motinai; ir kadangi aš čia įvelta tiek pat, kiek jūs, nors taip pat, 
kaip ir jūs, esu nekalta, neturite pasiduoti pykčiui, kai prisipa- 
žinsiu, neturite imtis be mano žinios ir sutikimo nieko, kas būtų 
žalinga man arba jūsų motinai. 

Tai šiek tiek nustebino jį, jis aiškiai parašė mano ištartus 
žodžius, bet daug kartų skaitė juos prieš pasirašydamas, dvejojo 
ir kartojo: „Žalinga mano motinai! Žalinga jums! Kas per 
stebuklai!" - tačiau galiausiai pasirašė. 

- Ačiū, mano drauge, - sakau, - daugiau man nebereikia 
jūsų raštiškų pasižadėjimų, bet jums dabar teks išklausyti neti- 
kėčiausią ir labiausiai pritrenkiantį dalyką, kuris kada nors 
galėtų atsitikti kokioje nors šeimoje, todėl prašau duoti man 
žodį, kad šaltakraujiškai išklausysite mano žodžius, tvardyda- 
masis, kaip ir- dera blaiviai mąstančiam žmogui. 

- Padarysiu visa, kas įmanoma, - sako, - su sąlyga, kad 

nebekankinsite manęs: mane mirtinai išgąsdino tos įžangos. 

"- Tai klausykite, - sakau, - atsimenate, kartą įpykusi pasa- 
kiau jums, kad nesu jūsų teisėta žmona ir kad mūsų vaikai 
neteisėti; o dabar ramiai, bet su dideliu kartėliu turiu pranešti 
jums. kad esu tikra jūsų sesuo, o jūs - mano tikras brolis, ir kad 
mes abu esame vaikai mūsų iki šiol gyvos ir sveikos motutės, 
kuri yra šiame name ir žino, kad kalbu tikrą tiesą. 

Matydama, kad jis blykšta ir jo Žvilgsnis padėro, pasa- 
kiau: 

- Prisiminkite savo pažadą ir tvardykitės: juk negalite prie- 
kaištauti man, kad nepakankamai parengiau jus. 

Tačiau pakviečiau tarną ir liepiau paduoti vyrui romo taurę 
(populiariausią tose vietose stiprinamąją priemonę), nes jis 
ėmė netekti sąmonės. 

Kai jis šiek tiek atsipeikėjo, pasakiau: 

- Ši istorija, kaip pats suprantate, reikalinga ilgo aiškinimo: 
sukaupkite kantrybę ir pasirenkite išklausyti ją iki galo, aš 
pasistengsiu dėstyti trumpai. 

Ir papasakojau jam viską, ką maniau esant reikalinga, 
smulkiai sustodama prie to, ką sužinojau iš motinos. 

- Dabar, mano drauge, - baigiau aš, - jūs suprantate, kodėl 
iškėliau jums sąlygas, matote, kad esu nekalta ir negaliu būti 
kalta dėl tos nelaimės, ir kad nieko nežinojau apie ją anksčiau. 

- Visai tuo esu įsitikinęs, - atsakė jis, - bet jūsų pasakojimas 
trenkė mane lyg žaibas. Tačiau aš žinau priemonę, kaip patai- 
syti reikalus ir padaryti galą visoms jūsų bėdoms taip, kad jums 
nereikėtų išvykti į Angliją. 

- Jūsų priemonė turbūt ne mažiau verta nusistebėjimo 
negu visa kita, - pasakiau. 

- Ne, ne, nieko negali būti paprasčiau. Aš vienas esu 
visiems kliuvinys. 

"Tuos žodžius jis ištarė kažkaip keistai, bet aš dėl to nesu- 
sirūpinau, nes visai pritariau paplitusiai nuomonei, kad tokius 

dalykus darantys žmonės niekada apie tai nekalba, o kas kalba, 
tas niekada ir nepadaro. 

Bet jo sielvartas tuo dar nesibaigė; pastebėjau. kad jis darosi 
susimąstęs ir liūdnas, žodžiu, kaip man pasirodė, jo mintys ėmė 
krikti. Stengiausi nuraminti jį, patikėdama jam savo sugalvotą 
veiksmų planą, ir protarpiais jis laikydavosi vyriškai, dalykiškai 
man atsakydavo, bet sielvartas slėgė jį, ir jis du kartus kėsinosi į 
savo gyvybę, tiesa, vieną kartą jam tai vos nepavyko; jei tuo metu 
nebūtų įėjusi į kambarį motina, viskas būtų buvę baigta, bet tarno 
negro padedama motina nupjovė virvę ir jį atgaivino. 

Mūsų name gyvenimas dabar slinko labai liūdnai. Gailestis 
vyrui ėmė atgaivinti manyje jausmą, kurį anksčiau jaučiau jam, ir 
kaip įmanydama nuoširdžiai stengiausi susitaikyti; tačiau mano 
prisipažinimas, matyt, paveikė jo protines galias, jis apsirgo ir ėmė 
nykti, nors jo liga, laimė, nebuvo mirtina. Tokioje siaubingoje 
būklėje nežinojau nė ką daryti; atrodė, kad jo dienos suskaitytos, 
vadinasi, aš vėl galėčiau labai naudingai ištekėti, jei likčiau tose 
vietose, bet mano širdis taip pat nerimo; karštai troškau grįžti į 
Angliją, be jos man gyventi buvo nemiela. 

Pagaliau mano vyras, kuriam darėsi vis blogiau, nusileido 
nepaliaujamiems mano prašymams ir davė sutikimą; dabar ke- 
lias man buvo atviras, ir motinos padedama pasirūpinau prieš 
išvykdama gerų prekiu. 

Išsiskirdama su broliu (taip dabar turiu vadinti jį), susitariau, 
jog man išvykus į tėvynę jis paleis čia gandą, kad gavo žinia apic 
mano mirtį. ir gal tuomet ves, jei panorės. Jis žadėjo ateityje elgtis 
su manimi broliškai ir padėti man iki pat mano mirties, O jei 
anksčiau numirtų jis, tai paliktų motinai pakankamai lėšų, kad ji 
galčtų remti mane kaip jo seserį; ir kai ką jis padarė mano labui. 
kai to paprašiau, bet tai išėjo taip nevykusiai. kad turėjau net 
nemaža sielvarto, kaip laikui atėjus sužinosite. 

Aštuonerius metus išbuvusi toje šalyje, rugpjūtį išvykau į 
Anglija: dabar manęs laukė nauji išbandymai, tokie skaudūs, 
kad nedaugeliui moterų vra tekę ką nors panašaus patirti. 

Plaukėme gana laimingai iki pat Anglijos krantų, kuriuos 
pasiekėme per trisdešimt dvi dienas, bet čia du ar tris kartus 
mus užklupo audra: viena iš jų nubloškė mūsų laivą prie Airijos 
krantų. ir mes apsistojome Kinseilyje. Ten stovėjome trylika 
dienų ir pasirūpinome šiokiais tokiais maisto produktais, vėl 
išplaukėme į jūrą ir vėl patekome į audrą, kuri nulaužė mūsų 
grotstiebį, kaip sakoma jūrininkų kalba. Bet galiausiai išmetė- 
me inkarą Milforde!, Velse. Nors nuo ten buvo toli iki man 
reikiamos vietos, bet pajutusi tvirtą Britanijos žemę po kojomis 
ryžausi nebepasitikėti jūra, taip nedraugiškai sutikusia mane, 
todėl iškrausčiusi ant kranto savo mantą ir pasiėmusi pinigus, 
važtaraščius ir kitus savo dokumentus, išvykau į Londoną sau- 
suma, leidusi laivui toliau plaukti be manęs: jis turėjo atplaukti 
į Bristolį“. kur gyveno pagrindinis mano brolio kontragentas. 

Po trijų savaičių atvažiavau į Londoną, kur greit gavau 
žinią, kad laivas pasiekė Bristolį, bet tuo metu, savo širdgėlai, 
sužinojau, kad dėl baisios audros ir nulūžus grotstiebiui laivas 
buvo smarkiai apgadintas ir didžioji krovinio dalis nuėjo nie- 
kais. 

Dabar atsidūriau naujoje aplinkoje, kuri atrodė nedraugiš- 
ka. Išvažiavau, visiems laikams atsisveikinusi su šeima. Krovi- 
nys, kurį atsivežiau, tiesa, būtų buvęs labai vertingas, jei būtų 
atvežtas nesugadintas, ir pardavusi jį, už gautus pinigus būčiau 
galėjusi padoriai ištekėti, bet dabar visą mano turtą sudarė du 
ar trys šimtai svarų, ir nebuvo jokios vilties jį padidinti. Netu- 
rėjau nė vieno draugo, maža to, - nė vieno pažįstamo, nes 
maniau, jog neįmanoma atnaujinti ankstesnių pažinčių; o dėl 
apsukrios bičiulės, kuri kadaise išpiršo mane kaip turtingą 
nuotaką, tai, kaip man neišsiduodant pavyko sužinoti, ji mirė, 
jos vyras taip pat. 

Rūpindamasi atsivežtomis prekėmis, turėjau vykti į Bris- 
tolį. ir dėl tos kelionės bėgiodama dažnai užsukdavau pramogai 


1: Milfordas - dabar Milford Heivenas. uostas vakarinėje Britanijos pakrantėje. 
2 Bristolis - uostas Anglijos pietvakariuose. 

į Batą!: buvau dar anaiptol nesena, o kokio linksmo būdo 
buvau, tokio ir likau; netekusi lėšų ir pasidariusi tam tikra 
prasme nuotykių ieškotoja, laukiau kokios nors laimingos pro- 
gos, kuri pataisytų mano reikalus, kaip būdavo anksčiau. 

Batas - elegantiška, prabangi vieta, kur kiekviename žings- 
nyje paspęsti spąstai. Važinėjau ten, tiesą sakant, turėdama 
vienintelį tikslą - paieškoti, ar nepasitaikys ten kas nors, bet 
nuoširdžiausiai pareiškiu, kad mano ketinimai buvo kuo nuo- 
širdžiausi, ir mano mintys iš pradžių visai nekrypo į tą kelią, 
kuriuo aš leidau pasukti sau vėliau. 

Bate pasilikau visą sezoną, kaip ten priimta sakyti, ir už- 
mezgiau kelias nevykusias pažintis, kurios greičiau pastūmėjo 
į vėliau mano padarytas beprotybes, nei nuo jų sulaikė. Gyve- 
nau savo malonumui, priimdavau gerą, tai yra linksmą ir rink- 
tinę draugiją; bet sielvarto apimta pastebėjau, kad toks 
gyvenimo būdas mane nuskurdins ir kad neturint nuolatinių 
pajamų leisti pagrindinį kapitalą - pavojingas kraujo nuleidi- 
mas. Tiesą sakant, stengiausi vyti tas liūdnas mintis nuo savęs 
ir maloninau save viltimi, kad dar pasitaikys gera proga. 

Bet tam pasirinkau labai nevykusią vietą. Dabar buvau ne 
Redrife, kur reikėjo tik padoriai įsikurti, ir koks nors solidus 
kapitonas arba kitas vyriškis su padėtimi būtų galėjęs paprašyti 
mano rankos; buvau Bate, kur vyrai kartais randa meilužę, bet 
labai retai ieško Žmonos; todėl visos asmeninės pažintys, kurių 
moteris gali ten tikėtis, visada yra tokio pobūdžio. 

Sezono pradžią praleidau neblogai: nors ir užmezgiau pa- 
žintį su vienu ponu, atvykusiu į Batą pasilinksminti, bet nepa- 
sidaviau jokioms žemoms užmačioms. Atstūmiau kelis 
atsitiktinius pasiūlymus ir veikiau gana apsukriai. Nebuvau 
tokia sugadinta, kad žengčiau į ištvirkavimo kelią vien iš meilės 
jam, kita vertus, nė vienas pasiūlymas nesuviliojo manęs, nes 
neatitiko svarbiausio mano tikslo. 


1 Batas - senas miestas Anglijos vakaruose. garsėjantis savo gydomaisiais mine- 
raliniais šaltiniais. 

Tuo metu taip pat susidraugavau su moterimi, pas kurią 
apsigyvenau; negalima pasakyti, kad ji būtų laikiusi viešuosius 
namus, tačiau nepripažino jokių dorovės normų. Gyvendama pas 
ją, elgiausi taip gerai, kad mano gero vardo nesuteršė nė viena 
dėmelė, ir visi vyrai, su kuriais flirtavau, buvo tokie nepriekaištin- 
gi, kad neužsitraukiau jokių priekaištų; nė vienas iš jų, matyt, 
negalvojo, kad į mane galima kreiptis su lengvabūdišku pasiūly- 
mu. Tiesa, mano minėtasis ponas nuolat kreipė į mane dėmesį ir 
leido laiką mano draugijoje, kuri, jo žodžiais tariant, buvo jam 
labai maloni, bet nieko daugiau tarp mūsų tuo metu nebuvo. 

Praleidau daug ilgesingų valandų Bate po to, kai visa 
draugija išvažiavo; tiesa, kartais tekdavo nuvykti į Bristolį su 
reikalais ir gauti pinigų, bet kas kartą grįždavau į Batą, norėda- 
ma geriau likti ten, nes dėl draugystės su šeimininke, pas kurią 
gyvenau vasarą, man atsivėrė galimybė įsikurti pas ją žiemą 
pigiau nei kurioje nors kitoje vietoje. Ten, kartoju, praleidau 
žiemą taip nuobodžiai, kaip linksmai - rudenį. Bet artimiau 
susipažinusi su savo šeimininke negalėjau nepasiguosti jai, 
kokie rūpesčiai mane slegia, ir papasakojau, kaip man striuka 
su pinigais. Taip pat pasakiau jai, kad turiu motiną ir brolį 
Virdžinijoje, turtingus žmones, ir kadangi iš tikrųjų parašiau 
motinai, į kokią papuoliau bėdą ir kokių nuostolių turėjau dėl 
laivo nesėkmės, tai nedelsiau savo naujai bičiulei pranešti, jog 
laukiu iš artimųjų paramos, kaip ir buvo iš tikrųjų; o kadangi 
reisas iš Bristolio į Jorko upę Virdžinijoje ir atgal paprastai 
trukdavo trumpiau negu reisas iš Londono ir mano brolis 
turėdavo reikalų daugiausia su Bristoliu, maniau, jog geriau 
laukti atsakymo čia, nevažiuoti į Londoną. 

Mano naujoji bičiulė mane labai užjautė ir buvo tokia gera, 
kad labai sumažino man kainą už maitinimą žiemą, sakydama, 
kad nenori imti iš manęs daugiau nei pati išleidžia; O už patalpą 
žiemą apskritai nemokėjau. 

Prasidėjęs pavasario sezonas nė kiek nepakeitė malonaus 
jos elgesio su manimi, ir gyvenau kurį laiką pas ją, kol mano 


7 99 


reikalai nepasikeitė. Jos namuose paprastai apsistodavo keli 
žymūs asmenys, iš jų tas ponas, kuriam taip patiko mano drau- 
gija rudenį; dabar jis atvažiavo su kitu ponu ir dviem tarnais ir 
apsigyveno tame pačiame name. Įtariu, jog mano šeimininkė 
pakvietė jį, pranešdama, jog aš vis dar gyvenu pas ją, bet ji neigė 
tai, jis - taip pat. 

Žodžiu, tas ponas vėl atvažiavo į Batą ir kaip anksčiau 
kreipė į mane išskirtinį dėmesį. Jis buvo tikras didikas, ir jo 
draugija, turiu prisipažinti, buvo tokia pat maloni man, kaip ir 
mano - jam, jei tikėsime jo žodžiais. Jis elgėsi su manimi nepa- 
prastai pagarbiai ir buvo tokios geros nuomonės apie mano 
dorybingumą, kad jam atrodė - taip jis dažnai sakydavo man, - 
jog aš su panieka atmesčiau kokias nors jo pretenzijas. Greit jis 
patyrė iš manęs, jog esu našlė, jog atplaukiau į Bristolį iš 
Virdžinijos paskutiniu laivu ir laukiu Bate, kol atplauks arti- 
miausias Virdžinijos laivų karavanas, iš kurio tikiuosi gauti 
didelį krovinį. Savo ruožtu sužinojau iš jo, kad jis vedęs, bet jo 
žmona pamišusi ir gyvena savo artimųjų prižiūrima; su tuo jis 
sutiko, kad išvengtų visokių priekaištų (visai įprastų tokiais 
atvejais), jog nesistengęs jos gydyti; dabar jis atvažiavo į Batą 
pailsėti nuo tos nelinksmos namų aplinkos. 

Mano šeimininkė, uoliai skatinusi mūsų pažintį, kuo geriau- 
siai atsiliepė apie tą poną, sakydama, kad jis taurus, geranoriškas, 
labai turtingas žmogus. Tikrai turėjau pagrindo tuo tikėti: nors 
gyvenome visai greta vienas kito ir jis dažnai užeidavo į mano 
kambarį net man gulint, o ir aš pas jį užsukdavau, tačiau niekada 
nedrįsdavo imtis ko nors daugiau, tik pabučiuoti, ir nieko kito 
neprašė iš manęs, bent jau kol kas, apie ką papasakosiu vėliau. 

Dažnai atkreipdavau savo šeimininkės dėmesį į tai, koks 
kuklus mano garbintojas, ir ji atsakydavo man, kad tai jos nė 
kiek nestebina, nes tas ponas visada, kiek ji pažįsta jį, kukliai 
elgęsis; vis dėlto jai atrodo, jog galiu tikėtis kokio nors konkre- 
taus dėkingumo įrodymo už tai, kad visą laiką jis leidžia su 
manimi, - ir iš tikrųjų jis sekiojo paskui mane. Į tai atsakiau, kad 

nedaviau jam nė menkiausios dingsties galvoti, jog man to reikia 
arba noriu priimti jo dovaną. Tada ji pažadėjo pati tuo pasirūpinti 
ir taip apsukriai viską sutvarkė, kad jau pirmą kartą mums pasili- 
kus dviese po to, kai mano šeimininkė pasikalbėjo su juo, jis ėmė 
klausinėti manęs apie mano reikalus, iš kokių lėšų aš gyvenu čia 
atvažiavusi, ar nereikia pinigų. Dėjausi labai nepriklausoma, pa- 
sakiau, kad mano tabako krovinys pagadintas, bet ne visas pražu- 
vo, kad pirklys, kuriam pridaviau savo prekę, pasielgė su manimi 
sąžiningai, todėl pinigų pakanka ir taupiai gyvendama tikiuosi 
išsilaikyti, kol gausiu naujų prekių, kurių laukiu atgabenant arti- 
miausiu laivu, o iki tolaiko sumažinau savo išlaidas; praeitą sezoną 
laikiau tarnus, o dabar apsieinu viena; tada turėjau valgomąjį ir 
miegamąjį antrajame aukšte, o dabar yra tik vienas kambarys 
aukštutiniame aukšte, ir taip toliau. „Bet aš nė kiek nesiskun- 
džiu“, - pasakiau, pridūrusi, kad atsiradus jo draugijai man daug 
linksmiau nei pirma, kad už tai esu jam labai dėkinga; taip daviau 
suprasti, kad šiuo metu man nereikia padėti. 

Tačiau netrukus jis vėl ėmėsi manęs, sakydamas, kad aš, 
matyt, nepasitikinti juo ir nenorinti pasakoti apie savo reikalus, 
o tai jį labai liūdina, nes, jo žodžiais tariant, jis klausiąs ne iš 
smalsumo, tik norėdamas padėti man, jei pasitaikytų proga. Bet 
jei nenoriu prisipažinti, jog man reikia pagalbos, jis prašąs 
mane tik vieno dalyko: pažadėti jam, jei turėčiau sunkumų, 
atvirai prisipažinti ir taip pat nesivaržyti jo prašyti pagalbos, 
kaip jis ją ir siūlo; jis baigė kalbėti, patikindamas, kad visada bus 
ištikimas mano draugas, nors gal aš ir bijau juo pasitikėti. 

Kaip mokėdama mandagiau, o taip ir dera be galo dėkin- 
gam žmogui, pasakiau, jog esu labai sujaudinta jo gerumo, ir iš 
tiesų nuo to laiko nustojau keltis į puikybę kaip anksčiau, nors 
mes ir neperžengėme griežčiausios doros ribų; vis dėlto. nors 
nesivaržėme vienas kito, aš negalėjau išdrįsti pasakyti, jog man 
reikia pinigų, kad ir labai džiaugiausi - slapta - jo pasiūlymu. 

Praėjo dar kelios savaitės, o aš nė karto nepaprašiau jo 
pinigų; tuomet mano šeimininkė, gudri moteris, dažnai skati- 

nusi mane ryžtis tam žingsniui, bet mačiusi, kad pati nesugebu, 
sugalvojo nebūtą daiktą ir kai buvome su juo dviese, įpuola pas 
mane rėkdama: 

- Oi, našlele! Blogų turiu jums naujienų! 

- Kas atsitiko? Ar tik prancūzai neperėmė laivų iš Virdži- 
nijos? 

Šito aš labiau už viską bijojau. 

- Ne, ne, - sako ji, - bet žmogus, kurį vakar pasiuntėte į 
Bristolį pinigų, grįžo ir pasakė, jog nieko neatvežė. 

Man labai nepatiko jos išmonė: mano manymu, tai labai 
panėšėjo į pinigų prievartavimą, nors nebuvo jokio reikalo, ir 
aš sumečiau nieko neprarasianti, atsisakydama dalyvauti šiame 
žaidime, todėl staigiai ją nutraukiau: 

- Negaliu suprasti, ką jis čia pliauškia! Sakau jums, jis 
atnešė man visus pinigus, kurių buvau jį pasiuntusi; štai jie, - 
tariau, išsiimdama piniginę, kurioje buvo apie dvidešimt ginėjų. 
- Be to, - pridūriau, - netrukus ketinu atiduoti jums didesnę tų 
pinigų dalį. 

Mano garbintojas, matyt, kaip ir aš, buvo nepatenkintas jai 
įsikišus, manydamas - taip man atrodo. - kad ji per daug sau 
leidžia; tačiau išgirdęs mano atsakymą, tuojau nusiramino. Kitą 
rytą vėl prašnekome apie tai, ir jis liko visai patenkintas. Su 
šypsena pareiškė, jog tikisi, kad aš jam būtinai pasakysiu, kaip 
prižadėjau, kada man reikės pinigų. Atsakiau, kad man labai 
nemalonu dėl vakarykščio šeimininkės išsišokimo, kad ji leido 
sau taip nesivaržydama kištis į reikalus, kurie jos neliečia, „bet 
galbūt, - pasakiau aš, - ji norėjo atgauti iš manęs skolą - berods 
apie aštuonias ginėjas, - kurią ketinu atiduoti jai ir iš tikrųjų tą 
patį vakarą atidaviau". 

Jis labai apsidžiaugė, sužinojęs, kad susimokėjau šeiminin- 
kei, paskui ėmėme kalbėtis apie ką kita; bet kitą rytą, išgirdęs, 
kad atsikėliau anksčiau už jį, jis pakvietė mane, ir aš atsiliepiau. 
Jis paprašė užeiti į jo kambarį; kai įėjau jis dar gulėjo ir pakvietė 
prieiti arčiau ir atsisėsti ant jo lovos, nes jam reikia su manimi 

pasikalbėti. Po kelių komplimentų paklausė, ar sutinku sąžiningai 
ir nuoširdžiai atsakyti į vieną vienintelį klausimą, kurį jis nori man 
užduoti. Sutikau, šiek tiek pasiginčijusi dėl žodžio „nuoširdžiai“ 
ir paklaususi, ar kada nors esu atsakiusi jam nenuoširdžiai. Tada 
jis paprašė parodyti savo piniginę. Tuojau kyštelėjau ranką į 
kišenę ir juokdamasi išsiėmiau piniginę, kurioje buvo trys su puse 
ginėjos. Tada jis paklausė, ar tai visi mano pinigai. Vėl nusijuokusi 
atsakiau jam: „Ne, anaiptol ne visi". 

Tuomet jis paprašė atnešti jam visus savo pinigus, iki pas- 
kutinio fartingo. Sutikau, nuėjau į savo kambarį, atnešiau jam 
slaptą dėžutę, kur dar turėjau šešias ginėjas ir šiek tiek sidabro, 
papyliau visus tuos pinigus ant lovos ir pasakiau, kad tai - visas 
mano turtas, daugiau nėra nė šilingo. Jis pažvelgė į pinigus, bet 
neėmė jų skaičiuoti, o sužėrė atgal į dėžutę; paskui išsiėmė iš 
kišenės raktą ir liepė man atidaryti riešutmedžio skrynelę, 
stovėjusią ant jo stalo, išimti iš jos dėžutę ir atnešti jam; taip ir 
padariau. Toje dėžutėje buvo daug auksinių monetų - manau, 
kad apie du šimtus ginėjų, bet tiksliai negaliu pasakyti. Pasidė- 
jęs dėžutę ant lovos, paėmė mano ranką, įdėjo į dėžutę ir 
pasėmė pilną saują aukso; priešinausi, bet jis tvirtai laikė mano 
ranką savojoje ir privertė paimti tiek ginėjų, kiek tilpo saujoje. 

Kai taip padariau, paliepė man susipilti visą tą auksą į 
sterblę, o paskui pats perdėjo į mano dėžutę, sumaišydamas su 
tais pinigais, kurie ten buvo; paskui liepė man kuo greičiau 
išeiti ir išsinešti dėžutę į savo kambarį. 

Tą sceną taip smulkiai atpasakoju todėl, kad ji buvo pilna 
linksmybės, taip pat norėdama vaizdžiai atkurti, kokie buvo 
mūsų santykiai. Netrukus po to jis ėmė kasdien rasti mano 
drabužių, mezginių, kepuraičių trūkumų ir vertė pirkti kuo 
geriausius, O tai, tiesą sakant. visai atitiko mano norus, nors to 
ir neparodžiau. Labiau už viską pasaulyje mėgau gražius dra- 
bužius; bet atkirtau, kad turiu taupiai leisti pasiskolintus iš jo 
pinigus. kitaip negalėsiu jam atsilyginti. Tada jis keliais žodžiais 
atsakė, kad mane nuoširdžiai gerbia ir supranta sunkią mano 

būklę, todėl žiūri į tuos pinigus kaip į dovaną, kurios, jo manymu. 
esu tikrai nusipelniusi, nes atiduodu jam visą savo laiką. Paskui 
įkalbėjo mane pasisamdyti tarnaitę ir vesti ūkį, o kai jo draugas 
išvažiavo, pasisiūlė valgyti pas mane, ir aš mielai sutikau, nes 
buvau visiškai tikra, kad nieko dėl to neprarasiu; na, ir namo, 
kuriame gyvenome, šeimininkė taip pat neturėjo nuostolių. 

Taip išgyvenome apie tris mėnesius, ir kai draugija ėmė 
apleisti Batą, mano garbintojas taip pat prašneko apie išvyki- 
mą, karštai trokšdamas išsivežti mane į Londoną. Truputį ne- 
rimavau dėl to pasiūlymo, nes nežinojau, kokioje būklėje ten 
atsidursiu ir kaip jis elgsis su manimi. Bet kol taip svarsčiau, jis 
labai susirgo; išvažiavęs į vieną miestelį, vadinamą Šeptonu, 
esantį Somersetšyre, jis taip pasiligojo, kad nebegalėjo sugrįžti: 
ir atsiuntė pas mane į Batą liokajų, prašydamas nusisamdyti 
karietą ir atvažiuoti pas jį- Reikia pasakyti, kad prieš išvažiuo- 
damas jis patikėjo man savo pinigus ir kitus vertingus daiktus, 
ir aš nežinojau, ką su jais daryti; bet paslėpiau juos, užrakinau 
butą, nuvažiavau pas jį ir iš tikrųjų radau labai sergantį; ėmiau 
įtikinėti, kad leistųsi pernešamas neštuvais į Batą, kur būtų 
lengviau sulaukti pagalbos ir gero gydytojo. 

Jis sutiko, ir aš atgabenau jį į Batą. iki kurio, kiek pamenu, 
buvo penkiolika mylių. Taip jis išgulėjo labai karščiuodamas 
ištisas penkias savaites, ir visą laiką aš taip rūpestingai jį slau- 
giau, lyg būčiau jo žmona; iš tikrųjų, jeigu būčiau buvusi jo 
žmona, nebūčiau galėjusi slaugyti geriau. Taip dažnai ir ilgai 
sėdėdavau greta jo, kad galiausiai jis man tai uždraudė; tada 
liepiau atnešti lovutę ir guldavausi į ją jo lovos kojūgalyje. 

Man iš tikrųjų didelį nerimą kėlė jo sveikata, labai bijojau 
prarasti tokį draugą, koks jis man buvo ir, be abejo, būtų likęs 
ateityje. ir ištisas valandas verkiau. Pagaliau jam palengvėjo, 
atsirado viltis pasveikti, ir tikrai jis ėmė taisytis, bet labai lėtai. 

Jei būtų buvę ne taip, kaip rengiuosi papasakoti, nebijo- 
Čiau atskleisti tiesos, kaip dariau ir kitais atvejais; bet tvirtinu, 
kad vis4 laiką neleidome sau nė vieno nepadoraus žodžio ar 

veiksmo, išskyrus tai, kad užeidavau pas jį į kambarį, kai jis 
gulėjo patale, ir vykdžiau dieną ir naktį visas slaugės pareigas, 
kai jis sirgo. O, jeigu taip būtų tęsęsi iki galo! 

Po kiek laiko jis sustiprėjo ir ėmė sparčiai taisytis; norėjau 
išnešti savo lovutę, bet jis prašė palaukti, kol galės apsieiti be 
pašalinių pagalbos, paskui persikėliau į savo kambarį. 

Jis naudojosi kiekviena proga, norėdamas parodyti esąs 
dėkingas už mano dėmesį, o kai pasveiko, padovanojo man 
penkiasdešimt ginėjų už vargą ir už tai, kad stengdamasi jį 
išgelbėti, jo žodžiais tariant, pati rizikavau savo gyvybe. 

Ir tuomet iškilmingai pareiškė nuoširdžiai ir neabejotinai 
mylįs mane, pridurdamas, kad labiausiai rūpinasi mano ir savo 
patfes dorybe. Tada ėmė įtikinėti mane, kad net nuogas gulė- 
damas su manimi taip pat šventai saugotų mano dorybę, kaip 
gintų ją, jei į mane kėsintųsi koks prievartautojas. Nė kiek tuo 
neabejojau, taip ir pasakiau jam; bet jam to buvo maža; jis 
pasakė laukiąs progos, kuri leistų jam visiškai neabejotinai 
įrodyti savo nuoširdumą. 

Praėjo nemažai laiko, man prisireikė nuvažiuoti į Bristolį; 
mano garbintojas nusamdė kartetą ir panoro lydėti mane, tada 
mes iš tikrųjų pasidarėme dar artimesni. Iš Bristolio jis nuvežė 
mane į Glosterį - tiesiog pasivažinėti ir pakvėpuoti grynu oru; 
tenykščiame viešbutyje buvo tik viena laisva patalpa - didelis 
kambarys su dviem lovomis. Viešbučio šeimininkas, rodęs 
mums kambarius, tiesiai pasakė mano palydovui: 

- Pone, ne mano reikalas klausti, ar ta ponia - jūsų žmona; jeigu 
ne, galite taip pat padoriai miegoti tose dviejose lovose, kaip ir 
būdami dviejuose kambariuose. - Ir taipsakydamas užtraukė didelę 
užuolaidą, perskirdamas kambarį į du atskirus miegamuosius. 

- Puiku, - skubiai tarė mano draugas, - lovos tinka. O dėl 
viso kito - mes per artimi giminaičiai, kad miegotume drauge, 
nors mums bus patogu įsikurti greta. 

Taigi viskas atrodė padoriai. O kai atėjo laikas gultis mie- 
goti, mano palydavas iš anksto išėjo iš kambario ir palaukė. kol 

nusirengiau, paskui atsigulė kitoje lovoje ir ilgai su manim 
šnekėjosi. 

Pagaliau pakartojęs savo ankstesnį patikinimą, kad gali 
gulėti su manimi nuogas, nė kiek manęs neskriausdamas, šoka 
iš lovos kalbėdamas: 

- Dabar, mieloji, įsitikinsite, koks būsiu taurus su jumis ir 
kaip moku tesėti savo Žodi, - ir eina prie mano lovos. 

Aš vangiai pasipriešinau, bet, turiu prisipažinti, nebūčiau 
labai priešinusi jam, jei jis ir nieko nebūtų pažadėjęs; taigi 
neilgai kovojusi nuščiuvau ir įsileidau jį pas save į lovą. Atsigu- 
lęs greta, apkabino mane ir taip išgulėjo su manimi visą naktį, 
bet jis nieko nepadarė man ir nemėgino daryti, tik tiek, kad 
apkabino mane, kaip jau sakiau, ir taip praslinko visa naktis; O 
rytąjis atsikėlė ir apsirengė, palikdamas mane tokią pat nekaltą 
jo atžvilgiu, lyg tą dieną, kai gimiau. 

Tai mane labai pribloškė, kaip tikriausiai ir kitus, kurie 
žino, kokie galingi gamtos dėsniai, nes jis buvo sveikas ir karštas 
vyras. Taip jis pasielgė ne išreliginių įsitikinimų, o vien iš meilės 
man, tvirtindamas, jog aš - mieliausia jam moteris pasaulyje, bet 
jis taip mane myli, kad negali įskaudinti. 

| Žinoma, tai buvo taurus poelgis, bet man nieko panašaus 
dar nebuvo tekę matyti, todėl visiškai sutrikau. Kitą kelionės 
dalį praleidome tokiu pat būdu ir sugrįžome į Batą, kur naudo- 
damasis teise užeiti pas mane, kada patinka, jis dažnai rodydavo 
tokį pat santūrumą, ir aš ne kartą su juo miegojau; ir nors 
įpratome elgtis tarpusavyje laisvai, kaip vyras ir žmona, tačiau 
jis nė karto nepasikėsino į ką nors daugiau ir labai tuo didžia- 
vosi. Nepasakysiu, kad man tai itin patiko, nes, prisipažinsiu, 
buvau daug labiau pasileidusi negu jis. 

Taip išgyvenome apie dvejus metus, ir per tą laiką jis tik 
tris kartus buvo išvykęs į Londoną, kur išbuvo vieną kartą 
keturis mėnesius, bet, turiu būti teisinga jam, tvarkingai siųs- 
davo man pinigų, todėl galėjau gyventi labai pasiturinčiai. 

Jei taip ir būtų tęsęsi, be abejo, būtume turėję kuo pasigirti; 
bet išmintingi žmonės sako tiesą - nereikia per daug artintis 
prie bedugnės krašto. Tuo mes įsitikinome iš patirties; ir vėl aš 
turiu būti jam teisinga - ne jis sulaužė duotą žodį. Kartą naktį 
gulėjome lovoje įkaitę ir kauštelėję, išgėrę, man rodos, šiek tiek 
daugiau nei paprastai, tačiau tikrai ne tiek, kad neatsimintume, 
ką darome, ir štai po kai kurių kvailiojimų, jų negaliu paminėti, 
aš, gulėdama jo glėbyje, pasakiau (man gėda ir bjauru rašyti 
apie tai), kad būčiau nieko prieš atleisti jį nuo duoto pasižadė- 
jimo - tik vienai nakčiai, ne daugiau. 

Jis bematant pasigavo mano žodžius, ir tada man jau nebe 
priešintis rūpėjo, na, tiesą pasakius, ir neturėjau didelio noro 
priešintis. 

Taip įvyko mūsų nuopolis, ir aš iškeičiau draugės vaidmenį į 
nedarnų ir nemaloniai skambantį meilužės vardą. Rytą abu ėmėme 
atgailauti; aš graudžiai verkiau, jis koneveikė save dėl silpnumo, bet 
tik tiek ir galėjome padaryti; kai kelias laisvas ir doros bei sąžinės 
kliūtys nugriautos, beveik nebeturime su kuo kovoti. 

Visas kitas tos savaitės dienas praleidome labai nusiminę, 
aš negalėjau neparausdama pažvelgti į jį ir vis krimtausi: „Ojei 
pastosiu? Kas tada man bus?" Jis drąsino mane, sakydamas, kad 
kol aš jam ištikima, ir jis liks ištikimas man; ir jei jau mums taip 
atsitiko (o jis, po teisybei, niekada to nesiekė), tai, jei pastočiau, 
pasirūpins ir manimi, ir vaiku. Paskui apsiraminome. Prisiekiau 
jam: jei pastočiau, geriau mirsiu nesikreipusi pagalbos į pribu- 
vėją, negu išduosiu, kas vaiko tėvas; bet jis patikino, kad nieko 
nestokosiu pastojusi. Tie abipusiai pažadai užgožė sąžinės prie- 
kaištus, ir ėmėme sanguliauti, kada užsigeidę, kol pagaliau 
mano nuogąstavimai pasitvirtino, ir aš iš tikrųjų pastojau. 

Tuo įsitikinusi, pasisakiau savo meilužiui, ir ėmėme svars- 
tyti, ko griebtis šiuo atveju; pasiūliau patikėti paslaptį mūsų 
šeimininkei ir paprašyti patarimo; jis sutiko. Šeimininkė, mote- 
ris, įpratusi (kaip įsitikinau) prie tokių dalykų, neteikė įvykiui 
didelės reikšmės, sakydama, kad seniai tai buvo numačiusi, ir 

ėmė linksmai iš mudviejų šaipytis. Kaip sakiau, tai buvo labai 
patyrusi tokiuose dalykuose moteris; ji prisiėmė visus rūpes- 
čius, pažadėjo rasti pribuvėją ir žindyvę, viską užslėpti ir išgel- 
bėti mūsų reputaciją; tą labai apsukriai ir padarė. 

Kai atėjo laikas gimdyti, ji paprašė mano mielojo išvažiuoti 
į Londoną arba apsiskelbti išvažiuojančiu. Paskui ji pranešė 
parapinei valdžiai, kad jos name yra ponia, kuri greit gimdys, 
bet ji gerai pažįsta jos vyrą, ir net pranešė valdžiai jo vardą - tai 
esąs tūlas seras Volteris Klivas, - tvirtindama, kad ji pasirengusi 
atsakyti į visus klausimus, ir taip toliau. Parapinė valdžia visiškai 
pasitenkino ta informacija, ir aš, padedama trijų ar keturių 
garbingų moteriškių, Bato piliečių, ramiausiai pagimdžiau, lyg 
iš tiesų būčiau buvusi miledi Kliv, tiesa, mano meilužis turėjo 
papildomų išlaidų. Dažnai kalbėdavau jam, kaip dėl to krem- 
tuosi, bet jis prašydavo manęs nesijaudinti. 

Gavusi pakankamai pinigų nenumatytoms išladoms, susi- 
jusioms su gimdymu, buvau pertekusi visko, ko reikia, nors 
jokios prabangos ar beprotybių sau neleidau; be to, pažindama 
pasaulį ir žinodama, kad tokia padėtis retai ilgai tveria, apdai- 
riai atidėjau daugėliau pinigų juodai dienai, įtikinusi savo glo- 
bėją, kad viskas išėjo nenumatytoms išlaidoms gimdymo metu. 

Todėl pakilusi iš patalo turėjau kartu su pinigais, kuriuos 
jis padovanojo man anksčiau, du šimtus ginėjų, įskaitant į tą 
sumą ir savo santaupų likutį. 

Pagimdžiau puikų kūdikį, gražų berniuką, ir apie tai suži- 
nojęs meilužis parašė man labai malonų pasižadamą laišką, o 
paskui pasakė, kad, jo manymu, man geriau būtų persikraustyti 
į Londoną, kai tik atsikelsiu iš patalo ir sustiprėsiu, kad jis 
įrengė man butą Hamersmite, tartum ten kraustyčiausi iš Lon- 
dono, ir kad po kiek laiko galėsiu grįžti į Batą, ir jis važiuos su 
manim. 

Jo pasiūlymas man labai patiko. nusisamdžiau karietą ir 
pasiėmusi vaiką ir žindyvę, taip pat kambarinę, iškeliavau į 
Londoną. 

Jis pasitiko mane Redinge, atvažiavęs nuosavu ekipažu, į 
kurį pakvietė persėsti ir mane, palikdamas tarnaites ir vaiką 
samdytoje karietoje, ir taip atvažiavau į savo naująjį butą Ha- 
mersmite. Butu likau nepaprastai patenkinta, nes jis iš tikrųjų 
buvo puikiai apstatytas. 

Dabar pasiekiau, galima sakyti, gerovės viršūnę ir nieko 
daugiau nenorėjau, tik tapti teisėta žmona, bet to nebuvo 
galima įgyvendinti mūsų sąlygomis; todėl kiekviena patogia 
proga stengiausi atidėti, ką tik galėjau, sunkesniems laikams, 
nes puikiai žinojau, kad tokia gerovė ne amžina ir kad vyrai, 
kurie įsitaiso meilužes, dažnai jas keičia persisotinę, pavydu- 
liaudami ar dėl kitų priežasčių; kartais pačios ponios, pateku- 
sios į tokias geras sąlygas, nelabai rūpinasi kukliu elgesiu 
išsaugoti sau pagarbą, taip pat laikytis ištikimybės savo globė- 
jams, todėl šie pelnytai niekindami jas pameta. 

Bet man tas pavojus negrėsė, nes aš visiškai nebuvau lin- 
kusi į permainas, neturėjau jokių pažinčių, taigi ir pagundos 
ieškoti ko nors naujo. Bičiuliavausi tik su šeima, kurioje gyve- 
nau, ir su vieno dvasininko žmona iš gretimo namo; kai meilu- 
žio nebūdavo, niekur neidavau į svečius, nors ir kada jis būtų 
atėjęs pas mane, sėdėdavau savo miegamajame arba svetainėje, 
O jei išeidavau pasivaikščioti, tai visada su juo. 

Toks gyvenimo būdas ir mūsų santykiai susiklostė kažkaip 
savaime; jis dažnai pareikšdavo, kad iki pat tos nakties, kai mes 
pirmąkart pažeidėme mūsų susitarimą, niekada nė negalvojo 
užmegzti su manimi ryšio, kad jis visada buvo nuoširdžiai prie 
manęs prisirišęs, bet nejautė jokio noro daryti tai, ką padarė. 
Ėmiau įtikinėti jį, kad niekada nejįtariau jo tuo, ir jei būčiau 
turėjusi tokių įtarimų, nebūčiau leidusi sau tokių laisvybių, 
kurios pasibaigė mūsų puolimu į nuodėmę; tai įvyko netikėtai 
ir gali būti paaiškinama tik tuo, kad tą naktį per daug pasida- 
vėme tarpusavio potraukiui. Ir iš tikrųjų aš dažnai pastebėda- 
vau nuo to laiko - tegu tai būna perspėjimas šio pasakojimo 
skaitytojams, - kad mes neturime taikstytis su polinkiu į pasi- 

leidimą ir kitas ydas, kitaip visi geri mūsų ketinimai nueis 
niekais kaip tik tada, kai mums labiausiai jų reikės. 

Tiesa, nuo pat pirmo mūsų susitikimo buvau nusprendusi 
leisti jam užmegzti ryšį su manimi, jei jis panorės, bet tai buvo 
galima paaiškinti tuo, kad man reikėjo jo paramos ir nežinojau 
kito būdo, kaip jį sulaikyti. Tačiau tą naktį, kai taip toli nuėjo- 
me, parodžiau silpnumą ir negebėjimą priešintis potraukiui: 
viskam nusileidau nė neprašyta. 

Beje, mano meilužis buvo toks taurus, kad niekada nepri- 
ekaištavo man dėl to ir apskritai niekada neparodė nė mažiau- 
sio nepasitenkinimo mano elgesiu, atvirkščiai - sakė, kad žavisi 
mano draugija kaip ir pirmą mūsų pažinties valandą. 

Tiesa, jis neturėjo žmonos arba, tiksliau, jo žmona nustojo 
būti žmona, bet sąžinės graužatis dažnai išplėšia vyrą, ypač 
protingą vyrą, iš meilužės glėbio, kaip galiausiai atsitiko ir mano 
meilužiui, tik daug vėliau. 

Kita vertus, nors kartais mane slapta ir grauždavo sąžinė 
dėl gyvenimo būdo net kai būdavau gerovės viršūnėje, grėslus 
skurdo ir bado paveikslas stovėdavo prieš mane lyg baisus 
vaiduoklis, neleisdamas dairytis atgal; bet jei skurdas atvedė į 
ta kelią, tai skurdo baimė laikė mane jame, ir dažnai ketindavau 
viską mesti, kai tik man pavyks sukaupti pakankamai pinigų, 
kad išsilaikyčiau pati. Tačiau visos tos svajonės buvo bergž- 
džios, ir dingdavo vos susitikus su meilužiu: jo draugija buvo 
tokia maloni, kad jam esant negalėdavau liūdėti, liūdnos mintys 
apnikdavo mane tik tomis valandomis, kai būdavau viena. 

Taip laiminga ir nelaiminga išgyvenau šešerius metus ir 
pagimdžiau jam per tą laiką tris vaikus, iš kurių tik pirmasis 
berniukas išliko gyvas; per tuos šešerius metus aš du kartus 
krausčiausi į kitą vietą, bet šeštaisiais metais grįžau į savo 
pirmąjį butą Hamersmite. Ten kartą rytą netikėtai gavau iš savo 
draugo švelnų, bet liūdną laišką, kuriame jis pranešė man, kad 
sunkiai susirgo ir bijosi ligos komplikacijų, ir kadangi su juo 
gyvena jo žmonos artimieji, man nebus įmanoma lankyti jo; jis 

dėl to labai krimtosi, nes norėjo, kad slaugyčiau ir prižiūrėčiau 
jį kaip pirmosios ligos metu. 

Labai sumerimau ir degte degiau iš nekantrybės sužinoti, 
kas jam yra. Praėjo dvi savaitės, o aš vis dar negavau jokių žinių. 
Tai atrodė labai keista, ir dar labiau ėmiau nerimauti. Tiesa, 
man atrodo, kad kitas dvi savaites buvau kone pamišusi. La- 
biausiai mane trikdė tai, kad tiksliai nežinojau, kur jis yra; iš 
pradžių supratau, kad jis pas savo tetą; tačiau atvažiavusi į 
Londoną ir pasiteiravusi adresu, kuriuo siųsdavau jam laiškus, 
greit sužinojau, kad jis su savo šeima persikėlė į Blumsberį ir 
kad tame name gyvena jo žmona bei teta, nors nuo žmonos ir 
slepiama, kad ji yra po vienu stogu su savo vyru. 

Ten taip pat netrukus sužinojau, kad jo būsena labai 
sunku, ir ryžausi žūtbūt sužinoti tiesą. Vieną vakarą sumaniau 
persirengti kambarine, užsidėjau apskritą kepurėlę, šiaudinę 
skrybėlaitę ir nuėjau į jo namus tartum nuo vienos ponios, 
gyvenusios su juo kaimynystėje; pareiškusi pagarbą šeiminin- 
kams, pasakiau, jog mane pasiuntė sužinoti, kokia pono svei- 
kata ir kaip jis miegojo šiąnakt. Perdavusi šį pavedimą, 
sužinojau viską, ko man reikėjo; įsišnekėjau su viena tarnaite, 
kuri smulkiai papasakojo man apie savo pono ligą; jam buvo 
pleuritas su kosuliu ir karštine. Ji man taip pat pranešė, kad 
gyvena šitame name ir kaip laikosi ponia, kuriai, kambarinės 
žodžiais tariant, dabar geriau, ir yra vilties, kad jai grįš protas; 
O paties pono būseną daktarai pripažino beveik beviltiška; rytą 
visi manė, kad jis prie mirties, ir nuo to laiko nematyti jokio 
pagerėjimo; vargu ar jis trauks iki ryto. 

Liūdna tai buvo Žinia; mačiau, kad ateina galas mano 
gerovei; gerai, kad taip taupiai leisdavau pinigus ir šį tą atsidė- 
jau, koljis buvo gyvas ir sveikas, nes dabar tikrai neįsivaizdavau, 
iš kur gauti lėšų gyvenimui. 

Sunkus akmuo slėgė mano širdį dėl sūnaus, gražaus mielo 
penkerių metų berniuko, visai neaprūpinto, kiek man buvo 
žinoma. Su tomis liūdnomis mintimis grįžau namo ir ėmiau 

svarstyti, ką turėčiau daryti, kaip reikės nugyventi likusį savo 
gyvenimą. 

Savaime suprantama, negalėjau nusiraminti nesužinojusi, 
kas atsitiko mano meilužiui; nesiryžau eiti pas jį antrą kartą, 
siunčiau kitus pasiteirauti apie jo sveikatą ir po dviejų savaičių 
sužinojau, kad atsirado vilties pasveikti, nors jis vis dar buvo labai 
silpnas; tada lioviausi siuntinėjusi Žinių ir po kurio laiko iš kaimynų 
išgirdau, kad jis jau vaikšto, o netrukus po to - kad išeina į lauką. 

"Tada mane apėmė įsitikinimas, kad tuoj gausiu iš jo Žinutę, 
ir ėmiau mažiau baimintis dėl savo reikalų, manydama, kad jis 
pasveiks. Laukiau savaitę, dvi; labai stebėdamasi, išlaukiau 
kone du mėnesius, bet išgirdau tik tiek, kad pasveikęs jis išva- 
žiavo į kaimą pakvėpuoti po ligos grynu oru. Praėjo dar du 
mėnesiai, ir aš sužinojau, kad jis sugrįžo į miestą, bet vis dar 
negavau iš jo jokių Žinių. 

Parašiau jam kelis laiškus įprastiniu adresu, bet sužinojau, 
kad tik dviejų ar trijų buvo pareikalauta, o kitų niekas neatėjo 
paimti. Vėl parašiau, jau ūmesniais žodžiais, perspėdama, kad 
būsiu priversta ateiti pas jį pati; pavaizdavau savo būklę kuo 
niūresnėmis spalvomis: reikia mokėti už butą, vaikas neaprū- 
pintas, na, ir aš netekau kokios nors paramos, nors jis iškilmin- 
gai prisiekė rūpintis manimi ir mane išlaikyti. Pasidariau to 
laiško kopiją ir išsiklaususi, kad jau visas mėnuo, kaip niekas jo 
nesiteirauja, padariau taip, kad jam įteiktų tą kopiją vienoje 
kavinėje, kur, kaip sužinojau, jis dažnai lankosi. 

Tas laiškas privertė jį parašyti atsakymą, iš kurio supratau, 
jog būsiu pamesta, bet taip pat sužinojau, kad prieš kurį laiką 
jis pasiuntė man laišką, prašydamas grįžti į Batą. Vėliau išdės- 
tysiu to laiško turinį. 

Reikia pasakyti, kad atsidūrę ligos patale, tokius santykius, 
kokie susiklostė tarp mūsų, imame vertinti kitaip; žiūrime į juos 
kitomis akimis nei anksčiau. Mano meilužis stovėjo ant mirties 
slenksčio, ant paties amžinybės krašto, ir, matyt, prabilo jo 
sąžinė. jį apniko niūrios mintys apie praėjusį palaidą ir vėjavai- 

kišką gyvenimą; kalbant konkrečiai, nusikalstamą ryšį su mani- 
mi, kuris buvo ne kas kita, tik daug metų trukęs svetimoteria- 
vimas, jis išvydo ne tokį, kaip įsivaizdavo anksčiau, o tokį. koks 
jis buvo iš tikrųjų, ir žiūrėjo dabar į tai teisėtai dievobaimingai 
šlykštėdamasis. 

Čia, norėdama pamokyti savo giminę, turiu pastebėti, kad 
nuoširdi atgaila dėl tokio nusikaltimo visada sukelia neapykan- 
tą jo bendrininkei, ir ta neapykanta juo stipresnė, juo karščiau 
buvo mylėtasi. Taip visada bus; kitaip ir būti negali; nuoširdus 
pasibjaurėjimas nusikaltimu negali būti suderinamas su meile 
tai, kuri buvo jo priežastis. 

Taip atsitiko ir šį kartą, nors geras išsiauklėjimas ir tauru- 
mas sulaikė tą poną nuo kraštutinumų. Štai trumpas atpasako- 
jimas, kaip jis pasielgė šiuo atveju. Iš paskutinio laiško supratęs, 
kad neišvažiavau į Batą ir kad pirmasis jo laiškas nepasiekė 
manęs, jis parašė man štai ką: 

„Ponia! 

Esu nustebintas, kad praeito mėnesio 8 dieną rašytas mano 
laiškas nepateko į Jūsų rankas; prisiekiu Jums, kad jis buvo 
įteiktas Jūsų kambarinei. 

Nepasakosiu Jums, kokioje būsenoje prieš kurį laiką buvau 
atsidūręs ir kaip, stovėdamas ant paties kapo duobės krašto, neti- 
kėta ir nepelnyta dangaus malone vėl sugrįžau į gyvenimą. Jūsų 
neturi stebinti, kad tuometinėje būsenoje mano sąžinę sunkiausiai 
slėgė nelaimingas mūsų ryšys. Daugiau apie tai nesakysiu nė žodžio; 
elgesį, dėl kurio reikia atgailauti, taip pat būtina pakeisti. 

Norėčiau, kad pagalvotumėte apie sugrįžimą į Batą. Prie 
šio laiško pridedu penkiasdešimt svarų, kad galėtumėte atsi- 
skaityti už butą ir susimokėti už kelionę. Tikiuosi, kad nenu- 
stebsite, jei pridursiu, kad tik dėl tos priežasties, o ne dėl kokios 
nors Jūsų kaltės nebegaliu daugiau Jūsų matyti. Prisiimu visus 
rūpesčius vaiku, ar paliksite jį čia, ar pasiimsite su savimi - kaip 
panorėsite. Linkiu, kad ir jūs susimąstytumėte dėl visko, kas 
įvyko, ir kad Jūsų apmąstymai išeitų Jums į naudą. 

Lieku ir t.t.,, 

Tas laiškas pervėrė mane lyg tūkstančiu peilių; negaliu 
apsakyti, kokia mane apėmė sąžinės graužatis, nes aš buvau 
tiek apakusi, kad nematyčiau savo nusikaltimo; man atrodė, 
kad mažiau nuodėminga būtų buvę toliau gyventi su savo tikru 
broliu, ten bent jau mūsų santuoka nebuvo nusikaltimas. nes 
mes nežinojome, jog esame giminės. 

Bet man nė karto neatėjo į galvą, kad aš buvau ištekėjusi 
moteris, pono, prekiautojo audeklu, žmona. Nors jis ir paliko mane 
susiklosčius nelaimingoms aplinkybėms, bet negalėjo panaikinti 
sudarytos tarp mūsų santuokinės sutarties arba įstatymiškai suteikti 
man teisę vėl ištekėti, todėl visą tą laiką buvau ne daugiau kaip 
kekšė ir svetimoteriautoja. Smerkiau save už savo laisvą elgesį ir už 
tai, kadtapauspąstais tam ponui ir buvau pagrindinė mūsų padaryto 
nusikaltimo kaltininkė; dabar Dievo malone jis buvo ištrauktas iš 
bedugnės, jo sąžinė prabilo, o aš lyg Dievo pamiršta ir dangaus 
apleista vis dar likau neteisėtame kelyje. 

Visą mėnesį kankinausi liūdnai svarstydama ir negrįžau į 
Batą; neturėjau noro susitikti su moterimi, pas kurią anksčiau 
gyvenau, bijodama, kad ji vėl nepastūmėtų manęs į paleistuvystės 
kelią; be to, labai nesinorėjo prisipažinti jai, jog esu pamesta. 

Visai nežinojau, ką daryti su savo berniuku. Išsiskirti su juo 
man atrodė tolygu mirčiai, tačiau kai pirma būgštaudavau, jog 
anksčiau ar vėliau būsiu pamesta ir neįstengsiu jo išlaikyti, 
pagalvodavau apie tai, jog reikėtų palikti jį; bet galų gale 
pasiryžau liktis prie jo, kad galėčiau gėrėtis juo, pati nedaryda- 
ma jokių išlaidų jam išlaikyti. 

Todėl pasiunčiau pametusiam mane meilužiui trumputį 
laišką, kuriame sutikau visame kame paklusti jam, išskyrus 
grįžimą į Batą; sakiausi negalinti to padaryti dėl daugelio prie- 
Žasčių; nors išsiskyrimas su juo, rašiau aš, yra man smūgis, nuo 
kurio niekada negalėsiu atsigauti, esu visiškai įsitikinusi, jog jis 
teisingai nusprendė, ir visiškai nenoriu trukdyti jam pasitaisyti 
ir atgailauti. 

Paskui kuo niūriau pavaizdavau jam savo būklę. Pareiškiau 
viltį, kad mano negandos, kadaise paskatinusios jį pasiūlyti man 
kilniaširdišką ir taurią draugystę, ir dabar privers jį parodyti bent 
kiek užuojautos, juolab kad nusikalstamoji mūsų santykių pusė, 
apie kurią, man rodos, nė vienas iš pradžių net nepagalvojome, 
negrįžtamai užversta; pasakiau, kad aš, kaip ir jis, nuoširdžiai 
noriu atgailauti, bet maldauju jį aprūpinti mane, kitaip man sunku 
bus atsispirti pagundai, kurią šėtonas visada pakiša tiems, kuriems 
gresia sielvartas ir skurdas, o jei jis bijosi, kad jį suvaržysiu, tesu- 
teikia man galimybę grįžti pas motiną į Virdžiniją, iš kur, kaip jam 
žinoma, aš atvykau, tuomet pasibaigs visi jo būgštavimai dėl 
manęs. Baigdama prašiau, kad jis atsiųstų dar penkiasdešimt svarų 
kelionės išlaidoms, žadėdama duoti jam už tai raštišką visų pre- 
tenzijų atsisakymą ir niekuo daugiau netrukdyti jo, išskyrus mūsų 
sūnaus sveikatos klausimus, O jo paimti tuojau pat atsiųsiu, jei tik 
rasiu savo motiną gyvą ir bent pakenčiamai įsikursiu, taigi nuimsiu 
nuo jo ir šią naštą. 

Visa tai aš, žinoma, išgalvojau - kad ketinu vykti į Virdži- 
niją; po mano pasakojimo, kas man ten nutiko, kiekvienam 
aišku, kad tai būtų buvę beprotiška; bet man reikėjo kaip nors 
išsunkti iš savo meilužio tuos penkiasdešimt svarų, nes gerai 
žinojau, kad tai bus paskutiniai pinigai, kurių galėjau tikėtis. 

Vis dėlto priemonė, kurios ėmiausi, pažadėdama jam duoti 
raštišką atsisakymą ir daugiau jo nebetrukdyti, paveikė, ir 
buvęs mano meilužis atsiuntė tokios sumos čekį per patikėtinį, 
kuris atnešė man pasirašyti ir atsisakymą visų pretenzijų, ir aš 
mielai tą dokumentą pasirašiau. Taip baigėsi mūsų santykiai, 
nors tai buvo padaryta ir prieš mano valią. 

Negaliu nepateikti čia savo samprotavimo, kokie nelai- 
mingi padariniai laukia, kai vyras ir moteris per daug laisvai 
elgiasi tarpusavyje, teisindamiesi nekaltais ketinimais, draugys- 
te ir panašiai, nes kūnui tokioje draugystėje paprastai tenka 
toks didelis vaidmuo, kad gamtos padiktuotas potraukis visada 
įveiks visokius pasižadėjimus ir nuodėmė triumfuos ten, kur 

pralaužta padorumo užtvara, padorumo, kurį tiktai nekalta 
draugystė turi kuo griežčiausiai saugoti. Tačiau tepagalvos 
skaitytojai patys apie tuos dalykus, jiems tai labiau tinka negu 
man, nes aš greit pamiršau visus tuos išmintingus samprotavi- 
mus, vadinasi, man nedera moralizuoti. 

Vėl buvau laisva paukštė, kaip turiu teisę save vadinti; 
nebeturėjau jokių įsipareigojimų - nei ištekėjusios moters, nei 
meilužės, jei neminėsime prekiavusio audeklu mano vyro, apie 
kurį nieko nebuvau girdėjusi jau beveik penkiolika metų, taigi 
niekas nebūtų galėjęs prikaišioti man, kad nepaisau savo parei- 
gų; ypač jeigu atsižvelgsime į žodžius, kuriuos jis pasakė prieš 
išvažiuodamas, kad tuo atveju, jei nebegausiu išjo Žinių, galėsiu 
laikyti jį mirusiu ir turėsiu teisę tekėti už ko norėsiu. 
atkakliai rašiusi, taip pat tarpininkaujant motinai, per tą laiką 
pasiekiau, kad mano brolis, kaip dabar jį vadinu, atsiųstų iš Vir- 
džinijos antrą įvairių prekių partiją ir būtų atlyginti nuostoliai dėl 
sugedusios pirmosios partijos, kurią atsivežiau su savimi; jis sutiko 
tai padaryti, taip pat iškėlęs sąlygą, kad atsisakysiu kokių nors 
pretenzijų ir atsiųsiu tokį atsisakymą per jo kontragentą Bristoly- 
je; nors tai man ir buvo sunku, turėjau pažadėti. Tačiau aš taip 
vikriai apsisukau, kad prekės buvo gautos anksčiau, nei spėjau 
duoti reikalaujamą dąkumentą, o paskui rasdavau čia vieną, čia 
kitą dingstį, kad išvengčiau pasirašymo, ir pagaliau pareiškiau 
mūsų tarpininkui, kad turiu prieš tai dar pasitarti su broliu. 

Kartu su tomis pajamomis mano turtas dabar siekė beveik 
keturis šimtus svarų, neskaitant paskutinių penkių dešimčių 
svarų, gautų iš meilužio, taigi iš viso turėjau keturis šimtus 
penkiasdešimt svarų. Būčiau išsaugojusi dar šimtą svarų, jei 
manęs nebūtų ištikusi nelaimė: juvelyras, kuriam buvau juos 
patikėjusi, subankrutavo, ir praradau net septyniasdešimt 
svarų, nes to juvelyro kreditoriams teko tik po trisdešimt svarų 
nuo šimto. Taip pat turėjau šiek tiek aukso ir gerą atsargą 
baltinių bei drabužių. 

Su tuo kapitalu reikėjo pradėti gyvenimą iš naujo; bet 
reikia atsižvelgti į tai, kad dabar buvau nebe ta moteris, kaip 
tais metais, kai gyvenau Roterhaite; pirmiausia buvau kone 
dviem dešimtimis metų vyresnė ir metai bei kelionė į Virdžiniją 
ir atgal nė kiek nepridėjo man grožio; ir nors neniekinau jokių 
priemonių, kad atrodyčiau kuo gražiau, tik niekada nesidažy- 
davau, išdidžiai manydama, jog to man ir nereikia, tačiau visada 
juk bus šioks toks skirtumas tarp dvidešimt penkerių ir ketu- 
riasdešimt dvejų metų moters. 

Kūriau aibes savo būsimojo gyvenimo planų ir ėmiau rim- 
tai susimąstyti, ką man dabar veikti, bet nieko tinkamo neatsi- 
rado. Pasirūpinau, kad mane laikytų ne ta, kas aš buvau iš 
tikrųjų, ir paleidau gandą, kad turiu turto ir visą tą turtą valdau: 
pastarasis teiginys buvo visiškai teisingas, o pirmasis skaitytojui 
žinomas. Didžiausia mano nelaimė buvo tai, kad neturėjau 
pažįstamų, neturėjau nė patarėjo, bent jau tokio, kuris būtų 
galėjęs ir patarti, ir padėti; svarbiausia, nebuvo kam drąsiai 
patikėti savo dabartinės būklės paslapties, žinant, kad ta pa- 
slaptis bus išsaugota, ir aš savo kailiu patyriau, kad pasilikti be 
draugų - didžiausia po skurdo nelaimė, kuri gali ištikti moterį; 
aš sakau - moterį, nes vyrai, suprantama, gali patys sau būti 
patarėjais bei vadovais ir moka išsisukti iš keblios padėties 
geriau nei moterys; bet jei moteris neturi draugo, su kuriuo 
galėtų dalintis savo negandomis, kurio galėtų paprašyti patarti 
ir padėti, tuomet dešimt prieš vieną, kad ji pražuvo, - taip, 
pražuvo, ir juo daugiau ji turi pinigų, juo didesnis pavojus, kad 
ją apgaus ir nuskriaus; taip buvo ir man, kai palikau šimtą svarų 
juvelyro rankose, nors jo kreditas, matyt, jau ir anksčiau buvo 
pašlijęs; bet neturėjau su kuo pasitarti, todėl nieko apie tai 
nežinojau ir praradau savo pinigus. 

Kai moteris tokiu būdu lieka vieniša, be patarimo, ji lyg du 
vandens lašai yra panaši į pinigų kapšą arba brangakmenį, 
numestą vieškelyje ir galintį patekti į kiekvieno praeivio ran- 
kas; jeigu jį suras padorus ir sąžiningas žmogus, jis paskelbs apie 

radinį per šauklį, ir gali būti, kad savininkas atsiras; bet daug 
dažniau šie daiktai pakliūna į tokias rankas, kurios nesivaržy- 
damos ima juos ir pasiglemžia. 

Kaip tik tokia buvo ir mano - laisvos, paliktos gyventi savo 
galva, niekieno neremiamos moters, kuriai niekas nepadeda ir 
nevadovauja, - būklė; aš žinojau, ko man reikia, bet nežinojau, 
kaip pasiekti savo tikslą sąžiningu būdu. Man reikėjo tvirtos 
padėties, irjei būtų pasisekę sutikti gerą, kuklų vyrą, būčiau buvusi 
jam pavyzdingiausia žmona, įsikūnijusi dorybė. Tiesa, atsitiko 
kitaip, bet pasileidimui kelią link manęs tiesė būtinumas, o ne 
jausmo potraukis, ir nors neturėjau tvirtos padėties gyvenime, per 
daug gerai suvokiau, ko ji verta, kad galėčiau daryti tokius dalykus, 
kurie visam laikui atimtų iš manęs šią laimę; taip, kadangi patyriau 
tiek negandų, iš manęs būtų išėjusi puiki žmona, ir nė vienoje 
santuokoje vyrams nepridariau jokio rūpesčio savo elgesiu. 

Bet visa tai buvo vien svajonės; nemačiau prieš save jokios 
prošvaistės. Aš laukiau, gyvenau nuosaikiai, kukliai, kaip ir 
derėjo mano būklėje, bet nieko nepasitaikė, nieko nenusimatė, 
ir mano kapitalas greit tirpo. Nežinojau, ką daryti; mane bau- 
gino artėjantis skurdas. Turėjau šiek tiek pinigų, bet nežinojau, 
kur juos įdėti, ir iš procentų už juos nebūčiau galėjusi gyventi - 
tik jau ne Londone. 

Pagaliau atsirado naujų galimybių. Name, kuriame nuo- 
mojausi butą, gyveno viena moteris iš šiaurinių grafysčių. Ji 
sakėsi esanti kilminga, vis gyrė pigumą ir nevaržomą gyvenimą 
savo tėvynėje; kaip ten visko gausu ir kaip viskas pigu, kokia 
maloni ten draugija ir panašiai; galiausiai pasakiau jai, kad ji 
beveik sugundė mane kraustytis į palaiminguosius jos kraštus; 
nors ir turiu pakankamai lėšų, tačiau būdama našlė negaliu 
tikėtis padidinti savo pajamų, tuo tarpu Londonas - labai brangi 
vieta, aš supratau, kad Londone negalima gyventi mažiau kaip 
už šimtą svarų per metus, jei noriu priiminėti svečius, laikyti 
kambarinę, rodytis visuomenėje; oO jei viso to atsisakysiu, žmo- 
nės iškart pamanys, kad aš skurstu. 

Turiu pastebėti, kad mano kaimynė, kaip ir kiti pažįstami, 
buvo visiškai įsitikinusi, kad esu turtinga moteris, kuri turi 
mažiausiai tris ar keturis tūkstančius svarų, jei ne daugiau; ji 
pasidarė nepaprastai meili man, kai tik pamatė, kad aš linkusi 
važiuoti į jos kraštą. Ji pasakė, kad prie Liverpūlio gyvena jos 
sesuo, kad jos brolis - svarbus asmuo tose vietose ir jam prik- 
lauso, be to, didžiulis dvaras Airijoje, kad po dviejų mėnesių ji 
pati rengiasi ten važiuoti, ir jei aš ponorėsiu sudaryti jai kom- 
paniją, būsiu ten taip nuoširdžiai priimta, kaip ir ji pati, ir 
galėsiu paviešėti pas juos mėnesį ar ilgiau; galbūt tos vietos 
patiks man, ir aš norėsiu ten įsikurti; tuomet ji imasi rekomen- 
duoti mane - kadangi jie patys nelaiko nuomininkų - kokiai nors 
mielai šeimai, kur man bus patogu ir jauku. 

Jeigu ta moteris būtų Žinojusi tikrąją mano būklę, nebūtų 
ėmusis tokių gudrybių, nebūtų sprendusi tokių žabangų, kad 
įviliotų vargšę apleistą būtybę, iš kurios daug nepelnysi; 0 aš 
buvau apimta tokios nevilties, kad nelabai rūpinausi savo liki- 
mu, tik tiek kad nebūčiau išniekinta; todėl po ilgų įkalbinėjimų 
ir iškilmingų nuoširdžios draugystės bei geranoriškumo priesai- 
kų pagaliau sutikau keliauti su ago ir ėmiau krautis savo 
daiktus, rengtis kelionėn, nors visži nežinojau, kur turėsiu 
važiuoti. 

Iškilo didelis keblumas: visas kuklus mano turtas buvo 
pinigais, išskyrus jau minėtą nedidelį kiekį sidabro, šiek tiek 
baltinių ir drabužių; baldų ir namų apyvokos reikmenų beveik 
visai neturėjau, nes visada gyvenau mebliuotuose butuose; bet 
neturėjau nė vieno draugo pasaulyje, kuriam būčiau ryžusis 
patikėti nedidelį savo kapitalą arba kuris būtų pamokęs mane, 
kaip tvarkytis su pinigais. Pagalvojau ir apie banką, ir apie kitas 
Londono kompanijas, bet neturėjau draugo, kuriam būčiau 
galėjusi pavesti rūpesčius, susijusius su indėliu; o laikyti pinigus 
prie savęs arba nešiotis su savimi banknotus, vekselius ir kitus 
tokius daiktus maniau esant pavojinga, nes jei pamesčiau juos, 
mano pinigai prapultų ir aš pražūčiau; kita vertus, sužinoję apie 

mano pinigus, mane galėjo apiplėšti arba net užmušti kur nors 
nuošalioje vietoje; ir aš nežinojau, ką daryti. 

Vieną rytą man šovė į galvą mintis pačiai nuvykti į banką, 
kur dažnai eidavau paimti procentų pagal kai kuriuos savo 
dokumentus ir kur visada kreipdavausi į vieną labai malonų 

Ųerką: tai buvo toks sąžiningas žmogus, kad kartą, kai aš 
apsirikusi paėmiau mažiau pinigų nei man priklausė, ir jau 
rengiausi išeiti, nurodė man klaidą ir atidavė skirtumą, kurį 
laisvai galėjo įsidėti į kišenę. 

Nuėjau pas jį ir paklausiau, ar nebūtų toks malonus padėti 
patarimu vargšei našlei, neturinčiai draugų ir nežinančiai, kaip 
pasielgti. Jis man atsakė taip: jei aš prašau patarti tuose reika- 
luose, kuriuos jis išmano, tai jis kaip galėdamas neleis manęs 
nuskriausti, bet gali parekomenduoti mane vienam geram savo 
pažįstamam, išmaningam vyrui, taip pat klerkui, tik iš kito 
banko, „0 už to žmogaus sąžiningumą aš galiu laiduoti, nes, - 
pridūrė jis, - būsiu atsakingas už jį ir už kiekvieną jo žingsnį. 
Jeigu jis nors fartingu apgaus jus, ponia, tekris kaltė ant manęs. 
Jis su malonumu padeda jūsų padėties žmonėms tiesiog iš 
meilės artimajam". £ 

Tie žodžiai mane šieMiek sutrikdė, tačiau patylėjusi pasa- 
kiau, kad geriau norėčiau patikėti savo reikalus jam, nes esu 
įsitikinusi jo sąžiningumu, bet jeigu jis pats negali man padėti, 
tai aš, žinoma, pasinaudosiu jo rekomendacija. 

- Drįstu patikinti, ponia, - pasakė klerkas, - kad būsite visai 
patenkinta mano draugu, jis galės jums kur kas daugiau padėti 
nei aš. 

Tas klerkas banke turėjo apsčiai darbo ir nenorėjo imtis 
jokių pašalinių reikalų; bet apie tai sužinojau vėliau, o tada 
nesupratau jo atsisakymo priežasties; jis pridūrė, kad jo drau- 
gas nieko nepaims iš manęs už patarimą ar pagalbą, ir tie 
žodžiai pakėlė man nuotaiką. 

Jis susitarė suvesti mane su savo draugu tą patį vakarą, kai 
užsidarys bankas. 

Vos pažvelgusi į tą draugą ir iš pirmųjų jo žodžių apie mano 
reikalą supratau, kad tai - itin sąžiningas Žmogus; jo veidas 
sakyte sakė tai ir, kaip sužinojau vėliau, jis visur turėjo tokį gerą 
vardą, kad nebeliko jokių abejonių. 

Po pirmo susitikimo, kurio metu pasakiau tik apic tai, apie 
ką kalbėjau pirma, jis paskyrė man pasimatymą kitą dieną, 
pasakęs, kad tuo tarpu galiu pasiklausinėti apie jį, nors to 
nebūčiau galėjusi padaryti, nes neturėjau pažįstamų. 

Kaip buvome susitarę, susitikau su juo kitą dieną ir tąkart 
išsamiau išpasakojau jam savo reikalus. Taigi smulkiai nupasa- 
kojau jam savo reikalus, pasakiau, kad esu našlė, atvykusi iš 
Amerikos, visiškai viena ir be draugų, kad turiu šiek tiek pinigų 
ir baisiai bijau prarasti juos, nes neturiu kam patikėti, kad 
rengiuosi keliauti į Anglijos šiaurę, kur gyventi bus pigiau, 
vadinasi, nereikės leisti savo kapitalo; todėl mielai padėčiau 
pinigus į banką, bet nesiryžtu nešiotis su savimi banko čekių; 
kaip visa tai sutvarkyti ir kas galėtų padėti - štai ko nežinau. 

Jis paaiškino man, kad galiu įdėti pinigus į banką, atidary- 
dama einamąją sąskaitą, ir jų įrašymas knygoje suteiks man 
teisę bet kuriuo metu pareikalau ir jei būsiu šiaurėje, galiu 
pervedimu gauti tuos pinigus iš biško, kada panorėsiu, bet 
tokiu atveju nebus laikoma, kad pinigai paleisti į apyvartą, ir 
bankas nemokės man procentų; galiu taip pat nusipirkti už savo 
pinigus procentinių popierių, kurie bus laikomi banke; bet 
tada, jei panorėsiu su jais tvarkytis, turėsiu atvykti į Londoną ir 
turėsiu šiek tiek sunkumų, norėdama gauti pusmečio dividen- 
dus, jei nesikreipsiu dėl jų asmeniškai arba jei neturiu draugo, 
kuriuo galėčiau pasikliauti ir kurio vardu būtų procentiniai 
popieriai, kad jis galėtų veikti vietoj manęs; tiktai ir vėl iškyla 
tas pats keblumas, kaip ir anksčiau. Tuomet mano klerkas 
įdėmiai pažvelgė į mane ir vos šyptelėjo. 

- Kodėl gi jums, ponia, nejsitaisius reikalų vedėjo, kuris 
paimtų kartu ir jus, ir jūsų pinigus, ir taip jūs atsikratytumėte 
visokių rūpesčių? - tarė jis. 

- Taip, pone, bet gal taip pat ir pinigų, - atsakiau aš, - nes, 
po teisybei, man atrodo, kad tuomet rizikuočiau ne mažiau, - 
bet, prisimenu, mintyse pridūriau: „Aš būčiau nieko prieš, jei 
išgirsčiau iš jūsų tiesų pasiūlymą ir vargu ar atsakyčiau „ne“. 

Jis ilgai kalbėjosi su manimi vis tokiu pat tonu, ir kartą ar 
du aš pamaniau, kad jis turi rimtų ketinimų, bet, nuoširdžiam 
mano sielvartui, pasirodė, kad jis vedęs; tačiau prisipažinęs 
man, kad turi žmoną, palingavo galvą ir liūdnokai pasakė, kad 
žmona, nors ir yra, kartu jos kaip ir nėra. Pamaniau, kad jo 
gyvenimas galbūt susiklostęs taip, kaip mano paskutinio mei- 
lužio ir jo žmona pamišusi ar panašiai. Tuo ir baigėme savo 
pokalbį, nes jis pareiškė man esąs labai užimtas, bet jei pano- 
rėčiau užeiti pas jį į namus pasibaigus darbui, jis pagaivotų, kaip 
patikimai įdėti mano pinigus. Užrašė ant popierėlio adresą ir 
duodamas jį man pasakė: 

- Prašom, ponia, jei pageidausite pasitikėti manimi. 

- Taip, pone, - atsakiau aš, - man rodos, aš galiu jumis 
pasitikėti, juk jūs sakote, kad turite žmoną, o aš neieškau vyro; 
be to, ketinu patikėti jums savo pinigus, kurie yra visas mano 
turtas, ir jei prarasiu juos,gžaugiau neturėsiu ką prarasti. 

Juokaudamas jis pasakė keletą komplimentų, kurie man 
būtų labai patikę, jei būtų pasakyti rimtai; šiaip ar taip, aš 
paėmiau adresą ir pasakiau, kad ateisiu pas jį šiandien, septintą 
valandą vakaro. 

Kai atėjau pas jį, jis pasiūlė man kelis pinigų įdėjimo į 
banką su procentais būdus, bet kiekvienas iš tų būdų nepakan- 
kamai patikimas; visame tame mačiau tokį nesavanaudišką 
sąžiningumą, kad ėmiau galvoti, ar tik nebūsiu šį kartą sutikusi 
to žmogaus, kurio man ir reikia; į geresnes rankas neįmanoma 
pakliūti. Ir atvirai pasakiau jam, kad niekada dar nesu sutikusi 
nei vyro, nei moters, kuriais galėčiau pasikliauti, bet matau, kad 
jis taip nesavanaudiškai jaudinasi dėl manęs, jog mielai patikiu 
jam savo nedidelį turtą, jei jis sutinka būti reikalų vedėju 
vargšei našlei, kuri negali apmokėti jo paslaugų. 

Klerkas nusišypsojo, atsistojo ir pagarbiai nusilenkė man. Jis 
pasakė esąs labai pamalonintas tokios geros nuomonės apie jį; 
pažadėjo, kad neapgaus manęs ir viską padarys gindamas mano 
interesus be jokio mokesčio už tai, tačiau nieku gyvu nepaims iš 
manęs įgaliojimo, nes tai gali sukelti įtarimą, kad jis turi savanau- 
diškų kėslų, ir jei aš numirčiau, jį, ko gero, priverstų ginčytis su 
mano testamento vykdytojais, O jis neturi jokio noro tai daryti. 

Atsakiau jam: jei tik dėl to jis prieštarauja, aš tuojau pat 
nuneigsiu tuos prieštaravimus ir parodysiu, kad nėra pagrindo 
jam baimintis, nes, pirma, jei jį derėtų įtarti, tai reikėtų įtarti 
jau dabar ir neduoti jam įgaliojimo; ir jei imsiu įtarti jį, tegu 
meta mano reikalus ir atsisako juos tvarkyti. O dėl testamento 
vykdytojų, tai Anglijoje aš neturiu nei paveldėtojų, nei giminai- 
čių ir, be jo paties, nebus jokių testamento vykdytojų, nebent 
pasikeistų mano padėtis ir tam įvykus nebetektų galios jo įga- 
liojimai ir baigtųsi jo rūpesčiai, tačiau aš nenumatau jokių 
permainų. Galiausiai pareiškiau, kad jei mirčiau dabartinėje 
savo padėtyje, visas mano turtas pereitų jam, ir jis visai nusipel- 
nė to savo sąžiningumu, kuriuo aš nė akimirkos neabejoju. 

Po tokios šnekos jis prabilo kitaip ir paklausė, kodėl aš 
tokia geranoriška jo atžvilgiu, paskui susijaudinęs pasakė, kad 
iš visos širdies norėtų būti nevedęs. Šypsodamasi atsakiau: 
kadangi jis vedęs, mano pasiūlyme nėra jokių kėslų, o trokšti 
to, kas neleistina, yra nusikaltimas jo žmonos atžvilgiu. 

Jis atsakė, kad aš neteisi, „nes, - sako, - kaip jau jums 
sakiau, turiu žmoną ir jos neturiu, ir nėra jokios nuodėmės 
palinkėti jai virvės ant kaklo". Ž 

- Aš nežinau jūsų šeimos reikalų, pone, - pasakiau, - vis 
dėlto negerai linkėti mirties savo žmonai. 

- Kartoju jums, ji man žmona ir ne žmona. Jūs nepažįstate 
nei manęs, nei jos. 

- Taip, tai tiesa, aš jūsų nepažįstu, bet esu įsitikinusi, kad 
jūs -sąžiningas žmogus, ir tuo paaiškinamas mano pasitikėjimas 
jumis. 

- Taip, taip, jūs teisi. Bet aš dar turiu ir kitų savybių, ponia. 
Man, leiskite atvirai jums prisipažinti, įtaisyti ragai, O ji - pasi- 
leidėlė. 

Klerkas tai ištarė juokaujamu tonu, bet taip kreivai vypte- 
lėjęs, kad buvo akivaizdu, kaip jam tai skaudu, ir jis atrodė labai 
paniuręs. 

- Tai iš tiesų keičia situaciją, pone, - pasakiau aš, - kiek jūs 
pasakėte apie ją. Bet juk raguotas gali būti ir visai sąžiningas 
žmogus, todėl tuo atžvilgiu reikalai nesikeičia. Be to, jeigu jūsų 
žmona tokia nedora, tai jūs, man rodos, pernelyg doras jos 
atžvilgiu, jei ir toliau laikote ją savo Žmona; tiesą sakant, tai 
visai ne mano reikalas. 

- Jūs klystate, aš seniai galvoju su ja išsiskirti, nes, kalbant 
atvirai, ponia, esu nepatenkintas savo likimu; sakau jums, tai 
mane labai erzina, bet aš nieko negaliu padaryti; moteris, kuri 
nori būti kekše, ja ir bus. 

Pakeičiau temą ir ėmiau kalbėti apie savo reikalą, bet 
pamačiau, kad jis nelinkęs į jį gilintis, todėl nebetrukdžiau jam; 
tada jis ėmė smulkiai pasakoti apie save, bet tą pasakojimą per 
daug ilgai reikėtų čia perpasakoti; kalbant konkrečiai, jis pasa- 
kė, jog tuo metu, kai jo nebuvo Anglijoje, dar prieš jam stojant 
tarnauti banke, jo žmona sugyveno du vaikus su kažkokiu 
armijos karininku, o kai jis grįžo į Angliją, atėjo pas jį atgailau- 
dama; jis atleido jai, ir ji, visiškai jį apkrausčiusi, vis tiek pabėgo 
nuo jo su vienu audeklų pirklio parankiniu ir iki šiol gyvena 
kažkur, bet ne namuose. „Taigi, ponia, - baigė jis pasakoti, - ji 
kekšė ne iš skurdo, kaip dažnai atsitinka, o iš įgimto polinkio ir 
noro paleistuvauti". 

Na, pajutau jam užuojautą ir palinkėjau atsikratyti žmo- 
nos, nes norėjau vėl grįžti prie savo reikalo, bet nieko neišėjo. 
Jis įdėmiai pažvelgė į mane. 

- Klausykite, ponia, jūs atėjote pas mane patarimo, ir aš 
esu pasirengęs patarnauti jums kaip tikrai seseriai. Bet leiskite 
man pasikeisti su jumis vaidmenimis. nes esate tokia gera man, 

ir savo ruožtu paprašyti jūsų patarimo. Sakykite, kaip vargšui 
apgautam vyrui elgtis su paleistuve? Kaip man su ja susidoroti? 

- Deja, pone, tai pernelyg delikatus reikalas, kad galėčiau 
jums patarti. Tačiau man atrodo taip: jeigu ji pabėgo nuo jūsų, 
tai galutinai jos atsikratėte. Ko dar norite? 

- Taip, ji iš tikrųjų išėjo, tačiau aš jos vis dar neatsikračiau. 

- Jūs teisus, juk ji gali pridaryti jums skolų; tačiau įstatymas 
leidžia jums imtis atsargumo priemonių. Galite, kaip sakoma, 
paskelbti ją neteisia. 

- Ne, ne, ne tai svarbu. Čia aš ėmiausi priemonių, ne apie 
tai kalbu: norėčiau atsikratyti jos, kad vėl galėčiau vesti. 

- Tuomet, pone jums reikia išsiskirti. Jei galite įrodyti tai, ką 
sakote, jums neabejotinai pavyks gauti skyrybas, ir tada būsite laisvas. 

- Tai labai nuobodi ir brangiai kaštuojanti istorija. 

- Ką gi, jei rasite patinkamą moterį, kurios požiūris atitiktų 
jūsiškį, manau, kad jūsų žmona neužginčys jums teisės į laisvę, 
kuria pati naudojasi. 

- Žinoma, bet ne taip lengva palenkti tam dorą moterį; O 
apie kitos rūšies moterį turiu pasakyti: pakankamai prisikentė- 
jau su viena pasileidėle, kad prasidėčiau su kita. 

Čia aš pamaniau: „Mielai sutikčiau, jei tik paprašytumėte 
manęs šito", - bet tai pasakiau mintyse, O garsiai tariau: 

- Bet jūs uždarote duris kiekvienai dorai moteriai, kuri 
būtų linkusi priimti jūsų piršimąsi, nes iš anksto smerkiate tas, 
kurios būtų pasirengusios tokiam žingsniui, pareikšdamas, kad 
moteris, kuri dabar ateitų pas jus, negali būti dora. 

- Labai norėčiau tikėti jumis ir manyti, kad dora moteris, 
man pasipiršus, sutiktų. Tiesa, tuomet aš surizikuočiau. - Ir 
staiga kreipiasi į mane: - O jūs ar sutiktumėt, ponia? 

- Argi galima klausinėti tokių dalykų po to, kas buvo jums 
sakyta? - atsakiau. - Bet kad negalvotumėte, jog ieškau dings- 
ties išsisukti, pasakysiu jums tiesiai: ne, nesutikčiau. Tarp mud- 
viejų kiti reikalai, ir aš nesitikėjau, kad jūs paversite komedija 
rimtą dalyką, dėl kurio atėjau pas jus, būdama tokioje bėdoje. 

- Taigi, ponia, mano būklė tokia pat kebli, ir man nė kiek ne 
mažiau nei jums reikia patarimo. Jeigu niekur nerasiu užuojautos, 
man rodos, išprotėsiu. Tikrai nežinau, į ką kreiptis, sakau jums. 

- Tačiau, pone, jūsų bėdoje kur kas lengviau patarti negu 
manojoje. 

- Maldauju, duokite man tą patarimą. Jūs iš tikrųjų mane 
padrąsinote. 

- Prašom, jeigu viskas iš tikrųjų yra taip, kaip man pasakojote, 
tai galite pasiekti teisėtų skyrybų ir tada rasite pakankamai dorų 
moterų, kurioms galėtumėte pasiūlyti ranką. Moterys - ne tokia 
retenybė, kad negalėtumėte rasti tarp jų sau patinkamos žmonos. 

- Puiku. Priimu jūsų patarimą, kalbu be juokų, bet pirma 
leiskite užduoti jums vieną rimtą klausimą. 

- Bet kurį, - atsakiau aš, - tik ne tą, kurį man dabar uždavėte. 

- Ne, ne, nesakykite taip, nes aš noriu užduoti kaip tik šį 
klausimą. 

- Galite užduoti kokius tik norite klausimus, mano atsaky- 
mą jau žinote. Be to, pone, nejaugi jūs tokios prastos nuomonės 
apie mane, kad manote, jog atsakysiu jums į tokį klausimą? Argi 
nors viena moteris patikėti;, kad kalbate rimtai, kad neketinate 
iš jos pasijuokti? 

- Dievaži, visai nesijuokiu iš jūsų, man ne juokai galvoje, 
na ką jūs. 

- Klausykite, pone, - pasakiau gana atžariai, - atėjau pas jus 
su reikalu. Ar teiksitės patarti, ką man daryti? 

- Pasirengsiu ir pasakysiu jums kitą kartą, kai pas mane ateisite. 

- Daugiau aš pas jus nebeateisiu. 

- Kodėl gi? - paklausė jis ir nustebęs pažvelgė į mane. 

- Nes nenoriu daugiau klausytis tokių kalbų. 

- Vis dėlto pažadėkite ateiti, ir aš nebeužsiminsiu apie tai, 
kol negausiu skyrybų; bet man norėtųsi, kad po to būtumėte 
draugiškesnė, nes jūs būsite mano žmona, arba aš apskritai 
nesiskirsiu - šit kaip mane sujaudino draugiška jūsų užuojauta, 
o ką kalbėti apie visa kita. 

Jo žodžiai man labai patiko; tačiau žinojau, kad geriausias 
būdas, kaip jį išlaikyti, - tai būti nuo jo atokiau, kol skyrybos dar 
gana tolimos ateities rūpestis, ir pamaniau dar suspėsianti su- 
tikti su piršimusi, kol jis nėra laisvas. Todėl labai pagarbiai 
atsakiau, kad turiu pakankamai laiko pagalvoti apie tuos daly- 
kus, juk jis dar negavo skyrybų. Ir dar pasakiau, kad tuo tarpu 
išvažiuosiu toli nuo čia, o jis sutiks pakankamai moterų, kurios 
jam labiau patiks. Taip ir išsiskyrėme, ir aš pažadėjau jam kitą 
dieną ateiti pas jį aptarti reikalo - su tuo po ilgų įkalbinėjimų 
sutikau, nors jei būtų giliau pažvelgęs į mano sielą, būtų pama- 
tęs. kad įkalbinėdamas galėjo labai ir nesistengti. 

Ištesėjau pažadą ir kitą vakarą atėjau pas jį lydima kambari- 
nės, kad parodyčiau, jog turiu tarnų, O įėjusi į namą tuojau patją 
paleidau. Mano klerkas norėjo, kad liepčiau kambarinei palaukti, 
bet aš garsiai įsakiau jai ateiti manęs devintą valandą. Jis pasiprie- 
šino ir pasakė, kad pats palydės mane namo; man tai nelabai 
patiko, nes pamaniau, kad po jo paslaugumu slypi noras sužinoti, 
kur aš gyvenu, kas apie mane kalbama ir kiek turiu lėšų. Vis dėlto 
pareiškiau sutinkanti, nes vyliausi, kad name, kuriame gyvenau, 
apie mane susidarė kuo palankesnė nuomonė, ir pasiteiravęs jis 
tik sužinos, kad aš - pasiturinti, kuo kukliausio ir padoriausio 
elgesio moteris. Ar tai buvo teisinga, - kitas klausimas, bet iš to jūs 
matote, kad visoms moterims, svajojančioms apie padorią partiją, 
būtina sudaryti palankią nuomonę apie savo dorumą, nors jos iš 
tikrųjų būtų jį ir praradusios. 

Buvau maloniai nustebinta, pamačiusi, kad jis paruošė 
man vakarienę; kartu įsitikinau, kad mano klerkas plačiai gy- 
vena, turi komfortišką butą; man tai buvo labai malonu, nes į 
viską Žiūrėjau jau kaip į savo nuosavybę. 

Emėme vėl kalbėtis ta pačia tema kaip ir praeitą kartą. Jis 
nedelsdamas prisipažino man nuoširdžiausią simpatiją; tiesą 
sakant, neturėjau jokio pagrindo abejoti; pareiškė, kad ta sim- 
patija atsirado vos man apsilankius pirmą kartą, dar gerokai 
prieš tai, kai pareiškiau norinti patikėti jam savo turtą. „Ne- 

svarbu, kada ji atsirado, - pamaniau, - kad tik nepraeitų, O visa 
kita susitvarkys". Paskui jis pasakė, kaip jį sujaudino mano 
ketinimas patikėti jam savo turtą. „To ašir tikėjausi, - pamaniau 
aš, - bet tada maniau, kad tu - viengungis". Kai pavakarienia- 
vome, jis ėmė raginti mane išgerti dvi tris taures vyno, bet aš 
atsisakiau, išgėriau tik vieną ar dvi. Paskui jis pasakė norįs 
išsakyti man vieną pasiūlymą ir prašė neužsigauti, jei tai man 
nepatiks. Pareiškiau, jog esu įsitikinusi, kad nieko negarbingo 
jis nepasiūlys, ypač savo namuose, kitaip aš prašau jį nutilti, kad 
man nekiltų jausmas, nesuderinamas su pagarba jam ir pasiti- 
kėjimu, kuriuos aš pakankamai įrodžiau apsilankydama; tada 
paprašiau leidimo išeiti ir ėmiau mautis pirštines, lyg rengda- 
masi palikti jį, nors iš tikrųjų visai nesirengiau išeiti, lygiai kaip 
ir jis nesirengė manęs išleisti. 

Suprantama, jog prikibo prie manęs, kad nė neužsiminčiau 
apie išėjimą, tikindamas, kad nesirengia siūlyti nieko negarbin- 
go, O jei aš taip manau, tai jis daugiau apie tai nekalbės. 

Man visai nepatiko, kad taip pakrypo reikalai. Atsakiau, 
jog esu pasirengusi išklausyti visa, kad ir ką jis sakytų, nes esu 
tikra, kad nepasakys nieko tokio, ko jam nederėtų sakyti, o man 
- klausytis. Tuomet jis pasakė, jog jo pasiūlymas štai koks: jis 
prašo mane būti jo žmona, nors dar ir negavo skyrybų su savo 
ištvirkčle, ir kad įtikintų mane savo ketinimų taurumu, priža- 
dėjo iki skyrybų neužsiminti apie bendrą gyvenimą ir sangulia- 
vimą. Mano širdis nuo pat pirmo to pasiūlymo žodžio jau atsakė 
„taip“, bet reikėjo šiek tiek paveidmainiauti, todėl apsimesda- 
ma pasipiktinusi atmečiau jo pasiūlymą, kaip nepadorų, pa- 
reikšdama, kad jis visai ne vietoje ir užtrauks mums didelius 
nemalonumus, nes tuo atveju, jei jam galiausiai nepavyktų 
išsiskirti, mudu negalėsime nei nutraukti savo santuokos, nei 
tęsti jos ir atsidursime labai dviprasmiškoje padėtyje. 

Žodžiu, pateikiau tiek argumentų prieš tą pasiūlymą, kad 
įtikinau klerką, jog tai - visiškai absurdas; tada jis pasiūlė man 
pasirašyti ir patvirtinti antspaudu sutartį, įpareigojančią mane 

ištekėti uŽ jo, vos jis išsiskirs; bet jei jis negaus skyrybų, sutartis 
bus laikoma negaliojančia. | 

Aš atsakiau, jog šis pasiūlymas protingesnis už pirmąjį, bet 
kadangi man pasirodė, kad klerkas, apimtas nuoširdaus jaus- 
mo, pirmąkart prabilo rimtai, aš ne iš karto sutikau, o pasakiau 
pagalvosianti. Žaidžiau su juo kaip žvejys su upėtakiu; mačiau, 
kadjis jau užkibo, todėl ėmiau juokauti iš naujojo jo pasiūlymo 
ir delsiau atsakyti; kalbėjau, kad jis mažai mane pažįsta, ir 
pasiūliau pasiteirauti apie mane. Leidau jam ir namo mane 
palydėti, bet nepaprašiau užeiti, sakydama, kad bus nepatogu. 

Apskritai kol kas vengiau pasirašyti sutartį; taip pasielgti 
mane paskatino tai, kad ponia, kvietusi važiuoti kartu į Lanka- 
šyrą, taip atkakliai įkalbinėjo mane ir piešė man tokias gėrybes 
bei malonumus, kad susigundžiau ir ryžausi išbandyti laimę. 
„Galbūt, - pagalvojau aš, - man pasiseks pataisyti ten savo 
reikalus“, - ir tada be sąžinės graužimo būčiau pametusi savo 
dorąjį klerką, kurio nebuvau taip karštai įsimylėjusi, kad dėl jo 
atsisakyčiau naudingesnės partijos. 

Žodžiu, išsisukau nuo sutarties, bet pasakiau klerkui, jog 
vykstu į šiaurę, kur ir paprašiau parašyti apie jam pavestą reikalą; 
pasakiau, kad duodu pakankamą savo pagarbos jam įrodymą, 
palikdama jo rankose kone visą savo turtą, ir pažadu, kad vos jis 
išsirūpins skyrybas ir praneš man apie tai, nedelsdama atvažiuosiu 
į Londoną, ir tada mudu rimtai pasikalbėsime apie mus. 

Turiu prisipažinti, kad išvažiuodama turėjau žemų ketinimų, 
nors buvau pakviesta su dar žemesniais, kaip parodys šio pasako- 
jimo tęsinys. Šiaip ar taip, išvažiavau su savo bičiule, kaip ją 
vadinau į Lankašyrą. Visą kelią ji tupinėjo aplink mane, rodydama 
labai nuoširdų, lyg ir neapsimestinį švelnumą; ji prisiėmė visas 
kelionės išlaidas, išskyrus važiavimo, o jos brolis pasiuntė mūsų 
pasitikti į Voringtoną ponišką karietą, ir mes atvažiavome į Liver- 
pūlį taip iškilmingai, kad geriau ir negalėjau norėti. 

Liverpūlyje ne mažiau prabangiai išgyvenome tris ar ketu- 
rias dienas pas vieną pirklį, kurio vardo neminėsiu dėl toliau 

susiklosčiusių įvykių. Paskui mano palydovė pasakė norinti 
nuvežti mane pas savo dėdę, kur mums rengiamas šaunus 
priemimas, ir tas dėdė, kaip ji vadino jį, atsiuntė mums ketvertu 
žirgų kinkytą karietą, kuri nuvežė mus už keturių dešimčių 
mylių, nė nežinau kur. 

Atvažiavome į dvaro sodybą, kur, pasirodė, gyveno gausi 
šeima, buvo didžiulis parkas, rinktinė draugija ir kur visi mano 
bičiulę vadino pussesere. Pasakiau jai, kad kviesdamasi į tokią 
draugiją ji turėjo perspėti mane, tuomet būčiau pasiėmusi 
geriausius savo drabužius. Tai išgirdusios ponios labai maloniai 
pasakė man, jog pas juos neteikiama tiek daug reikšmės drabu- 
Žiams kaip Londone; jog pusseserė smulkiai papasakojo joms 
apie mane ir man nereikia kažkokių drabužių, kad būčiau čia 
gerbiama; žodžiu, visi ten sutiko mane kaip kilmingą našlę su 
dideliu turtu, neįtardami, kas aš buvau iš tikrųjų. 

Greit įsitikinau, kad šeimoje visi, neišskiriant nė pusseserės, 
buvo katalikai; tačiau negalima įsivaizduoti gražesnio elgesio, visi 
rodė man tokią pagarbą, lyg būčiau su jais vieno tikėjimo. Tiesą 
sakant, neturėjau tvirtų religinių įsitikinimų, kuriuos būčiau galė- 
jusi ginti, ir greit išmokau teigiamai atsiliepti apie Romos bažny- 
čią; kalbant konkrečiai, pasakiau jiems, kad, mano manymu, visi 
religiniai nesutarimai tarp krikščionių priklauso nuo auklėjimo, ir 
jei mano tėvas būtų buvęs katalikas, tai jų religija, be abejo, būtų 
patikusi man ne mažiau negu manoji. 

Tai juos nuteikė labai palankiai mano atžvilgiu, ir dvi ar 
trys senos ponios ėmė mane šviesti religiniais klausimais. 
Buvau tokia sukalbama, kad be sąžinės graužimo ėjau su jomis 
klausytis mišių ir mėgdžiojau visus jų judesius; vis dėlto neno- 
rėjau nusileisti be jokios naudos sau, todėl tik palaikiau jų viltį, 
kad atsiversiu į katalikybę, jei mane supažindins su katalikiško- 
siomis dogmomis, kaip jos sakė; bet tuo ir buvo apsiribota. 

Išbuvau ten apie šešias savaites, tada mano bendrakeleivė 
nuvežė mane į kaimą už šešių mylių nuo Liverpūlio, kur jos 
brolis, kaip ji vadino jį, atvažiavo aplankyti manęs nuosava 

karieta, su dviem liokajais, aprengtais prašmatniomis livrėjo- 
mis, ir nieko nelaukdamas ėmė apie mane suktis. Atrodė, kad 
po visko, ką buvau patyrusi, mane nelengva bus apgauti; taip 
aš ir pati maniau, juolab kad Londone turėjau tikrą kortą, 
kurios ketinau neišleisti, nebent rasčiau ką nors geresnio. Ta- 
čiau visi išoriniai požymiai rodė, kad tas brolis buvo dėmesio 
verta partija; jo turtas davė jam mažiausiai tūkstantį svarų 
metinių pajamų, bet sesuo sakė, kad jis turi pusantro tūkstančio 
per metus ir didesnė jo dvarų dalis yra Airijoje. 

Na, o aš pati garsėjau čia kaip tokia turtuolė, kad niekas 
net nesiryžo klausti apie mano turto dydį; ir mano apsimetėlė 
bičiulė, patikėjusi kvailais gandais, pakėlė mano lėšas nuo 
penkių šimtų svarų iki penkių tūkstančių, o kai atvažiavome į 
Liverpūlį, jos jau padidėjo iki penkiolikos tūkstančių. Airis - 
naująjį garbintoją aš laikiau airiu - kaip pašėlęs puolė masalą; 
trumpai tariant, asistavo man, dovanojo dovanas ir lindo į 
beprotiškas skolas, kad neapsijuoktų prieš mane. Išvaizda jis, 
reikia pasakyti teisybę, buvo kuo elegantiškiausias džentelme- 
nas: aukštas, stotingas ir kaip reta gražių manierų; kalbėjo taip 
atsainiai apie savo parką, savo arklides, arklius, šunininkus, 
miškus, fermerius ir tarnus, lyg būtų buvęs, savo pilyje ir aš viską 
būčiau mačiusi savo akimis. 

Jis nė karto nepaklausė manęs apie mano turtą ar lėšas, 
bet prižadėjo atvažiavęs į Dubliną užrašyti mano vardu puikų 
dvarą, duodantį šešis šimtus svarų metinių pajamų, ir ėmėsi čia 
pat rašyti pagal visas taisykles dovanojimo raštą, kad galėčiau 
iš karto imti valdyti. 

Tos kalbos man buvo tokios neįprastos, kad visai praradau 
realybės jausmą; velnias moters pavidalu nuolat buvo greta 
manęs ir tvirtino, kaip plačiai gyvena jos brolis. Mano bičiulė 
čia klausė mano nurodymo, kaip norėčiau nudažyti ir apmušti 
savo karietą, čia teiravosi, kokios spalvos livrėją dėvės mano 
pažas. Žodžiu, aš buvau apakinta, praradau gebėjimą sakyti 
„ne“ ir sutikau tekėti; bet norėdami kuklesnių vestuvių, išva- 

žiavome toliau nuo miesto ir buvome sutuokti katalikų kunigo, 
kuris, kaip man tvirtino, atliks apeigas taip pat teisėtai kaip 
anglikonų bažnyčios pastorius. 

Negaliu pasakyti, kad tuo metu nebūčiau jautusi sąžinės 
graužimo, taip nesąžiningai pažeisdama sutartį su savo ištiki- 
muoju klerku, kuris nuoširdžiai mane mylėjo, dėjo tiek pastan- 
gų, kad išsiskirtų su ištvirkėle, kuri barbariškai elgėsi su juo, ir 
tikėjo būti be galo laimingas su nauja savo išrinktąja; O ta 
išrinktoji dabar atsidavė kitam beveik taip pat begėdiškai, kaip 
ir moteris, kurią jis norėjo palikti. 

Bet džiugus turto ir prabangos spindesys, kuriuo apgautas 
garbintojas, dabar apgaudinėjantis mane, nuolat akino mano 
vaizduotę, taip viliojo, kad nebeturėjau laiko galvoti apie Lon- 
doną ir jo gyventojus, juolab apie savo įsipareigojimą Žmogui, 
kur kas vertesniam nei tas, dėl kurio jį pamečiau. 

Kas padaryta - padaryta; dabar buvau savo naujojo vyro 
glėbyje, ir jis vis dar atrodė toks kaip anksčiau: negalėjau nė 
įsivaizduoti, kad tokia pasakiška prabanga atsieina jam mažiau 
nei tūkstantį svarų per metus. 

Praėjus pusantro mėnesio po vestuvių, mano vyras ėmė 
kalbėti apie kelionę į Česterį, iš kur turėjome jūra plaukti į 
Airiją. Tačiau jis manęs neskubino, ir mes praleidome čia dar 
tris savaites; paskui nusiuntė į Česterį karietos, kuri turėjo 
išvažiuoti mūsų pasitikti prie vadinamosios Juodosios uolos, 
stūksančios prieš Liverpūlį. Atplaukėme tenai gražia šešiairkle 
valtimi, vadinamąja pinasa, tarnai, bagažas ir arkliai buvo per- 
kelti keltu. Jis atsiprašė, kad neturi pažįstamų Česteryje, bet 
pareiškė josiąs į priekį ir gausiąs man gerą patalpą kokiame 
nors privačiame name. 

Paklausiau, kiek laiko išbūsime Česteryje. Jis atsakė, kad 
visai neilgai, tik vieną ar dvi naktis, ir tuojau išsinuomosime 
karietą, važiuosime į Holihedą. Tada pasakiau, kad jis nieku 
būdu nesivargintų ieškodamas privataus buto nakčiai ar dviem; 
Česteris - didelis miestas, ir aš neabejoju, kad ten yra viešbučiai, 


132 


kurių patogumų pakaks; taip ir buvo, ir mes apsistojome vieš- 
butyje netoli katedros; jos pavadinimą pamiršau. 

Čia mano vyras, kalbėdamas apie kelionę į Airiją, paklau- 
sė, ar prieš išplaukiant man nereikėtų susitvarkyti reikalų Lon- 
done. Atsakiau, kad jokių reikalų ten neturiu, bent jau tokių 
svarbių, ir kad puikiai galiu juos susitvarkyti parašiusi laišką iš 
Dublino. 

- Ponia, - pagarbiai pasakė jis, - mano sesers žodžiais 
tariant, didžioji jūsų turto dalis paversta pinigais ir padėta 
Anglijos banke; manau, kad tai patikima vieta, bet jeigu pri- 
reiktų pervedimo ar perrašyti pinigus kitu vardu, tikriausiai 
būtinai reikėtų apsilankyti Londone ir sutvarkyti visa tai iki 
išplaukiant į Airiją. 

Padariau nustebusį veidą ir pareiškiau, kad nesuprantu, ką 
jis nori pasakyti; aš neturiu jokių indėlių Anglijos banke ir 
tikiuosi, kad jis neims tvirtinti, jog kada nors esu jam apie tai 
kalbėjusi. Ne, pasakė jis, aš to nesakiau, bet sesuo sakė jam, 
kad didžioji mano turto dalis padėta banke. 

- Ir jei priminiau apie tai, brangioji, - tęsė jis, - tai tik todėl, 
kad pasinaudojusi proga galėtumėte sutvarkyti savo reikalus ir 
jums netektų dar kartą pulti į jūrų kelionės pavojus bei darga- 
nas. 

Mane nustebino tie žodžiai, ir susimąsčiau, ką jie galėtų 
reikšti; netrukus man šovė į galvą mintis, kad mano bičiulė, 
pasivadinusi jo seserimi, bus klaidingai jam apie mane papasa- 
kojusi, ir aš ryžausi sužinoti, kas čia yra, prieš palikdama Angliją 
ir atsidurdama nežinia kieno rankose, svetimoje šalyje. 

Taip nutarusi, kitą rytą pasikviečiau pas save į kambarį 
mošą ir pranešiau jai apie vakarykštį pašnekesį su jos broliu, 
maldavau pakartoti, ką ji yra pasakojusi jam ir ko siekė iš tos 
santuokos. Ji prisipažino garantavusi broliui, kad turiu daug 
turto, pareikšdama, kad taip jai sakė Londone. 

- Sakė? - įsikarščiavusi nutraukiau aš. - Argi kada nors apie 
tai jums kalbėjau? 

Ne, pasakė ji, aš iš tikrųjų niekada jai tokių dalykų nekal|- 
bėjau, bet ne kartą jai sakiau, kad visą savo turtą tvarkau 
visiškai savo nuožiūra. 

- Taip, sakiau, - gyvai atsakiau aš, - bet niekada nekalbėjau 
jums, jog turiu tai, kas vadinama turtu; net nesakiau, kad turiu 
šimtą svarų ar vertybių už tokią sumą. Ir nejaugi suderinamas 
su pasiturinčios moters padėtimi mano kraustymasis čionai, į 
Anglijos šiaurę, vien ieškant, kaip išleisti mažiau pinigų? 

Išgirdęs mano šauksmą, nes aš buvau labai susijaudinusi, į kam- 
barį įėjo vyras; paprašiau jį sėstis, nes rengiausi jiems abiem dalyvau- 
jant pasakyti labai svarbų dalyką, kurį jis būtinai turėjo išgirsti. 

Jį šiek tiek sutrikdė ryžtingas mano tonas, jis priėjo ir 
atsisėdo greta manęs, pirma uždaręs duris; tada labai susierzi- 
nusi pasakiau jam: 

- Bijau, mano drauge (aš visada buvau jam mandagi), kad 
būsite apsirikęs ir padaręs nepataisomą klaidą, vesdamas mane. 
Kadangi aš čia visiškai niekuo dėta, prašau manęs nekaltinti ir 
nukreipti savo pyktį į tikrąjį kaltininką ir nieką kitą, nes aš čia 
nusiplaunu rankas. 

- Kokią gi klaidą aš padariau, mano mieloji, vesdamas jus? 
Man rodos, kad ta santuoka atneš man tik garbės ir naudos. 

- Tuojau aš jums paaiškinsiu, - atsakiau, - ir bijau, kad jūs 
vargu ar turite pagrindo manyti, jog su jumis gerai pasielgta; 
bet aš įrodysiu jums, mano drauge, kad aš čia visiškai niekuo 
dėta. - Tada nutilau. 

Tuomet vyro akyse šmėstelėjo baimė ir sumišimas, nes jis, 
matyt, ėmė suvokti, ką visa tai reiškia; tačiau dirstelėjęs į mane 
tik pasakė: „Tęskite“, - lyg išreikšdamas norą pasiklausyti, ką 
aš dar pasakysiu, ir aš, kreipdamasi į jį, tęsiau: 

- Vakar aš jūsų klausiau, ar kada nors gyriausi jums savo 
turtais, ar sakiau, kad turiu kapitalo Anglijos banke ar kurioje 
nors kitoje vietoje, ir jūs visiškai teisingai pripažinote, kad 
niekada to nebuvo. Dabar prašau pasakyti jūsų seseriai girdint, 
ar aš jums kada nors suteikiau dingstį taip galvoti, ar mudu kada 

nors apie tai šnekėjomės, - ir jis vėl pripažino, kad nieko tokio 
nebuvo, bet pastebėjo, kad aš visada atrodžiau jam pasiturinti 
moteris, ir jam dėl to nekilo jokių abejonių. „Tikiuosi, - baigė 
jis, - kad aš nebuvau apgautas". 

- Aš neklausiu, ar jūs buvote apgautas, - atsakiau, - bijau, 
kad buvote, ir aš kartu su jumis; bet noriu atsiriboti nuo daly- 
vavimo visoje toje apgaulėje. Ką tik klausiau jūsų sesers, ar 
sakiau jai kada nors, kad turiu turto arba kapitalo, ar pateikiau 
jai kokių nors smulkmenų apie tai, ir ji pripažino, kad niekada 
to nebuvo. Prašau jus, ponia, - kreipiausi į ją, - būkite tokia 
maloni, pasakykite: ar kada nors vaidinau prieš jus turtingą 
moterį? Kam tuomet būčiau važiavusi su jumis į šias vietas, 
siekdama taupyti menkas savo lėšas ir gyventi kukliai bei pigiai? 

Ji negalėjo nuneigti nė vieno mano žodžio. bet pareiškė, 
kad jai garantavo Londone, jog aš turiu labai daug turto ir jis 
padėtas Anglijos banke. 

- O dabar, mano brangusis, - kreipiausi aš į savo naująjį vyrą, 
- būkite malonus, pasakykite, kas taip mikliai apgavo mus abu, 
įtikinęs jus, kad aš turtinga, ir paskatinęs siekti mano rankos? 

Jis negalėjo nė žodžio pratarti, tik parodė į savo seserį, bet 
po valandėlės pratrūko padūkusiu pykčiu, dėdamas mano pa- 
lydovę į šuns dienas ir plūsdamas ją riebiausiais, kokius tik 
įstengė sugalvoti, keiksmažodžiais: šaukė, kad ji sužlugdė jį, 
sakydama, kad turiu penkiolika tūkstančių svarų, ir dabar turi 
gauti iš jo penkis šimtus svarų už tai, kad išpiršo jam tokią 
turtuolę. Paskui kreipdamasis į mane pridūrė, kad ji visai ne jo 
sesuo, o buvusi meilužė, kad ji jau gavo iš jo šimtą svarų už tą 
sandėrį ir kad jis - pražuvęs žmogus, jei reikalai iš tiesų tokie, 
kaip aš pasakiau; apimtas šėlo, jis prisiekė užmušiąs ją vietoje, 
tuo baisiai išgąsdindamas tiek ją, tiek mane. Ji verkdama rėkė, 
kad jai taip pasakojo tame name, kur aš gyvenau. Bet jis dar 
baisiau įdūko už tai, kad ji išdrįso taip toli jį nuvesti, remdamasi 
vien gandais; paskui vėl kreipdamasis į mane nuoširdžiai pa- 
reiškė, kad, jo manymu, mudu abu prapuolėmė, „nes, prisipa- 

žinsiu atvirai, mano brangioji, - pasakė jis, - neturiu nė penso; 
tą menką nieką, ką turėjau, asistuodamas jums per tą velnienę 
tštaškiau drabužiams ir ekipažams". Pasinaudojusi tuo, kad jis 
ėmė kalbėti su manimi, mūsų sąvadautoja spruko iš kambario, 
ir daugiau niekada jos nebemačiau. 

Tuomet ir aš sutrikau, kaip ir mano vyras, nežinojau nė ką 
sakyti. Tikėjausi išgirsti nemaloniausių sau dalykų, bet kai jis 
pareiškė, kad mudu pražuvome ir kad jis taip pat neturi jokio 
turto, vos neišėjau iš proto. 

- Kokia velniška suktybė! - šūktelėjau aš. - Mus abu apgau- 
lė atvedė iki sutuoktuvių; jūs, matyt, jaučiate didžiulį nusivyli- 
mą, ir jei turėčiau pinigų, aš taip pat jausčiausi apgauta, nes, 
kaip sakote, neturite nė skatiko. 

- Jūs iš tikrųjų būtumėte buvusi apgauta, mano mieloji, - 
atsakė jis, - bet nebūtumėte pražuvusi, nes už penkiolika tūks- 
tančių svarų mes būtume puikiai gyvenę šiuose kraštuose; aš 
jauvisai buvau pasiryžęs leisti jums tvarkyti tuos pinigus visiškai 
savo nuožiūra; nebūčiau padaręs jums nuostolių nė už šilingą, 
o vietoj turto būčiau atsilyginęs meile ir švelnumu iki karsto 
lentos. 

Ta kalba dvelkė taurumu, ir aš manau, kad tuo buvo iš- 
reikšti tikrieji jo ketinimai, kad tiek savo būdu, tiek elgesiu tas 
žmogus buvo tinkamiausias man vyras, bet jo neturtas ir skolos, 
kurių jis prisidarė tokia absurdiška dingstimi, labai užtemdė 
mūsų ateities viltis, ir aš nežinojau, nei ką sakyti, nei ką daryti. 

Pareiškiau apgailestaujanti, kad už karštą meilę ir gerumą, 
kuriuos iš jo patyriau, jam atlyginau tokiomis nelaimėmis, kad 
priešakyje matau vien žlugimą, nes, kiek tai liečia mane, tai tų 
menkų lėšų, kurias turiu, mums, deja, neužteks nė savaitei, - ir 
tai pasakiusi išsiėmiau dviejų dešimčių svarų čekį ir vienuolika 
ginėjų, sakydama, kad tai visa, kas liko iš nedidelių mano 
pajamų, iš kurių rengiausi gyventi čia trejus ar ketverius metus, 
patikėjusi tos nenaudėlės pasakojimu, kaip čia viskas pigu; jei 
iš manęs atims tuos pinigus, liksiu visiška elgeta, o juk žinoma, 

kas laukia moters su tuščia kišene; tačiau, pasakiau vyrui, jeigu 
jis nori, teima tuos pinigus. 

Jis labai susijaudinęs, kone su ašaromis akyse atsakė man 
nepaliesiąs mano pinigų, laikydamas, jog neleistina mane apiplėš- 
ti ir įstumti į elgetystę; atvirkščiai, jam dar likę penkiasdešimt 
ginėjų, visas jo turtas, pareiškė jis, pažerdamas pinigus ant stalo, 
ir jis prašąs, kad paimčiau juos, nors pats be jų mirsiąs iš bado. 

Sugraudinta jo žodžių, paprieštaravau, kad ir klausytis šito 
nenoriu; kad, atvirkščiai, jeigu jis gali pasiūlyti kokį nors paken- 
čiamą egzistavimo būdą, mielai sutiksiu visoms aukoms, kokių 
tik jis panorės. 

Jis paprašė nutilti, nes tokios kalbos per daug jaudinančios 
Ji: pasakė gavęs gerą išsimokslinimą, nors dabar ir nuskurdęs, 
ir jam likusi tik viena išeitis, kurios jis griebsiąsis tik tuomet, jei 
aš atsakysianti į vieną klausimą, nors jis, beje, visai neverčiąs 
manęs to daryti. Pasakiau, kad atsakysiu, kaip lieps sąžinė; tik 
nežinau, ar jį patenkins mano atsakymas. 

- Štai kas, mano mieloji, atsakykite man atvirai, ar galėsime 
padoriai arba bent pakenčiamai gyventi iš kuklių jūsų lėšų? 

Mano laimė, kad aš niekam čia nepasisakiau, kaip klostosi 
mano reikalai, nepasisakiau net pavardės; matydama, kad nėra 
ko tikėtis iš savo vyro, nors jis labai gero būdo ir sąžiningas, ir 
kad visi mano pinigėliai greit išgaruos, ryžausi viską nuslėpti, 
išskyrus čekį ir vienuolika ginėjų, kuriuos būčiau mielai paau- 
kojusi, kad tik grįžčiau į tą padėtį, kurioje buvau iki visos šios 
istorijos. Iš tikrųjų dar turėjau pervedimo čekį trims dešimtims 
svarų, ir tie pinigai buvo viskas, ką pasiėmiau gyvenimui čia ir 
kokiam nenumatytam atvejui; mat nevidonė sąvadautoja, kuri 
apgavo mus abu, pritauškė man daug nebūtų dalykų apie nau- 
dingas vedybas, ir aš nenorėjau likti be pinigų, jei pasitaikytų 
kas nors tinkama. Tą čekį nuslėpiau, todėl galėjau dosniai leisti 
likusią sumą ir padėti vyrui, kurio gailėjausi iš visos širdies. 

Bet grįžkime prie jo. Pasakiau, kad niekada sąmoningai jo 
neapgaudinėjau ir neapgaudinėsiu. Dideliam mano sielvartui, 

menkų mano lėšų mums nepakaks; jų nepakako net man vie- 
nai, kai gyvenau pietuose, todėl ir pasiklioviau ta moterimi, kuri 
vadino jį broliu ir įtikinėjo mane, kad už šešis svarus per metus 
aš galiu labai padoriai maitintis Mančesteryje, kur niekada nesu 
buvusi; ir kadangi mano metinės pajamos neviršija penkiolikos 
svarų, aš pamaniau lengvai išsiversianti tais pinigais, laukdama 
geresnių laikų. 

Jis tylėdamas tik palingavo galvą, ir mes labai liūdnai pralei- 
dome vakarą, tačiau kartu pavakarieniavome ir kartu pernakvo- 
jome; vakarui baigiantis mano vyras šiek tiek palinksmėjo ir 
pareikalavo butelio vyno. 

- Žinote, mano mieloji, - pasakė jis, - nors mūsų reikalai prasti, 
nereikia pulti į neviltį. Liaukitės nerimavusi, aš pasistengsiu kaip 
nors praskursti; jeigu jūsų lėšų jums vienai pakaks, tai vis dėlto 
bus geriau negu nieko. O aš vėl išmėginsiu laimę: vyras turi būti 
vyru, nuleisti rankas - vadinasi, prisipažinti pralaimėjusiam. 

Tai pasakęs prisipylė taurę ir išgėrė į mano sveikatą, vis 
laikydamas mane už rankos ir tikindamas, kad labiausiai rūpi- 
nasi mano likimu. 

Tai iš tikrųjų buvo šaunus, gerų manierų kavalierius, todėl 
dar labiau sielvartavau. Net žūti nuo doro žmogaus rankos 
kažkaip ramiau negu nuo niekšo; bet šiuo atveju daugiau dings- 
čių sielvartauti turėjo mano vyras, nes jis iš tiesų iššvaistė krūvą 
pinigų ir pasirodė kaip didžiausias lengvatikis. Bet reikia at- 
kreipti dėmesį į visą tos nenaudėlis elgesio niekšiškumą. Kad 
gautų šimtą svarų, ji privertė jį iššvaistyti tris ar keturis kartus 
daugiau, nors tai galbūt buvo paskutiniai jo pinigai, maža to, 
skolinti pinigai; o vienintelis jos poelgio pagrindas buvo gandai, 
kad turiu didelį turtą, kad esu turtinga nuotaka, ir t.t. Ketinimas 
suvilioti pasiturinčią moterį, jei būčiau buvusi tokia, žinoma, 
buvo niekšiškas; puošti skurdą prabangiais apdarais - taip pat 
apgavystė; bet mano vyro garbei reikia pasakyti, kad buvo ne 
visai taip: jis nebuvo pasileidėlis, kurio profesija - vilioti moteris 
ir kuris vieną po kito savinasi šešis ar septynis kraičius ir tuojau 

pat pasipusto padus; ne, tai buvo džentelmenas, nevykęs ir 
apsileidęs, bet matęs ir geresnių laikų; ir jei būčiau turėjusi 
pinigų, mane būtų įsiutinęs taip apgavusios mane pasileidėlės 
elgesys, tačiau apie tariamąjį jos brolį turiu pasakyti, kad turtas 
neblogai būtų jam derėjęs, nes jis buvo Žavingas, taurių įsitiki- 
nimų, blaiviai mąstantis ir visada linksmas vyriškis. 

Tą naktį mes ilgai ir nuoširdžiai kalbėjomės, nes abu mažai 
miegojome; jis taip krimtosi, kad tapo tokių mano negandų 
priežastimi, lyg būtų padaręs sunkų nusikaltimą ir ėjęs mirti; 
vėl pasiūlė man visus savo pinigus, iki paskutinio šilingo, pa- 
reikšdamas, kad stos į armiją ir pasistengs praturtėti. 

Paklausiau, kodėl jam kilo toks Žiaurus noras išvežti mane 
Airijon, jeigu jis tikrai neturėjo lėšų išlaikyti manęs ten. 

- Mano mieloji, - atsakė jis, apkabindamas mane, - aš 
niekada nesirengiau vykti į Airiją, juolab vežtis jūsų ten, bet 
atvykau į šias vietas, kad pasislėpčiau nuo žmonių, išgirdusių 
apie mano sumanymus, ir kad niekas neimtų reikalauti iš manęs 
pinigų anksčiau, nei gausiu jų ir galėsiu apsimokėti. 

- Tai kur tuomet mes būtume važiavę paskui? - paklausiau. 

- Prašau, mieloji, atskleisiu jums visą savo planą: maniau 
išklausti jus čia apie jūsų reikalus, o tai, kaip matote, ir pada- 
riau; ir jei būtumėte, kaip vyliausi, daugiau ar mažiau išsamiai 
man atsiskaičiusi, būčiau sugalvojęs kokią nors dingstį, kad 
visam laikui atidėtume mūsų kelionę į Airiją, būtume nuvykę į 
Londoną. Toliau, mano brangioji, maniau prisipažinti jums, 
kokie iš tikrųjų mano popieriai, ir pasakyti, kad ėmiausi gudry- 
bės, norėdamas, kad sutiktumėte su manimi susituokti, bet 
dabar galiu tik prašyti jūsų atleidimo ir pareikšti, kad stengiuosi 
kaip įmanydamas visa tai atlyginti ištikimiausia meile jums. 

- Puikus planas, - pasakiau aš, - ir aš manau, kad greit 
pasiektumėte mano palankumo; man nepaprastai liūdna, kad 
dabar negaliu įrodyti, kaip lengvai būčiau susitaikiusi su jumis 
ir atleidusi visas jūsų išdaigas už linksmą jūsų-būdą. Tačiau, 
mano drauge, ką mums dabar daryti? Abiejų mūsų reikalai 

nepavydėtini, ir nuo to, kad susitaikėme, mudviem ne lengviau, 
nes visiškai neturime iš ko gyventi. 

Kūrėme daug planų, bet nieko gero negalėjome sugalvoti, 
nes neturėjome iš ko pradėti. Galiausiai vyras paprašė daugiau 
nebekalbėti apie tai, kitaip, pasakė jis, pliš jo širdis; paskui dar 
šnekėjome apie šį bei tą, tada jis atsisveikino su manimi ir užmigo. 

Rytą jis atsikėlė anksčiau už mane, nes aš, nesudėjusi akių 
kone visą naktį, labai kietai užmigau ir pramiegojau iki vienuo- 
liktos valandos. Tuo pasinaudojęs, jis pasiėmė arklius, tris tar- 
nus, visus savo baltinius bei drabužius ir išvažiavo, palikęs ant 
mano stalo tokį trumputį, bet jaudinantį laišką: 

„Mieloji! 

Esu niekšas; aš Jus apgavau: bet griebtis to būdo, priešingo 
mano taisyklėms ir įpročiams, mane paskatino niekšinga bjau- 
rybė. Atleiskite man, brangioji! Iš visos širdies prašau Jūsų 
atleidimo; apgavęs Jus, pasielgiau kaip užkietėjęs niekšas. 
Buvau toks laimingas, Jus turėdamas, o dabar, deja, nuliūdęs 
turiu bėgti nuo Jūsų. Atleiskite man, brangioji! Dar kartą 
prašau, atleiskite man! Nėra jėgų žiūrėti į Jus, mano pražudytą, 
ir negaliu suteikti Jums paramos. Mūsų santuoka negalioja; aš 
niekada daugiau nebepasimatysiu su Jumis; atleidžiu Jus nuo 
visų įsipareigojimų; jeigu Jums pasitaikytų naudinga partija, 
neatsisakykite dėl manęs. Prisiekiu Jums visais šventaisiais ir 
duodu doro žmogaus žodį, kad niekada netrikdysiu Jūsų ramy- 
bės, jeigu sužinosiu apie tai, nors ir mažai įtikėtina. Kita vertus, 
jei neištekėsite ir jei man nusišypsos likimas, visas būsimasis 
mano turtas priklausys Jums, kad ir kur Jūs būtumėte. 

Dalį man likusių pinigų įdėjau Jums į kišenę; sėskite su 
savo kambarine į diližaną ir važiuokite į Londoną. Jums užteks 
kelionės išlaidoms ir nereikės trauktis savo piniginės. Dar kartą 
iš visos širdies prašau Jus atleisti man ir prašysiu kiekvieną 
kartą, kai tik apie Jus pagalvosiu. 

Likite sveika, mieloji, amžinai. 

Nuoširdžiai Jus mylintis DŽ. E. 


14() 


Nė vienas mano gyvenimo įvykis taip giliai nepalietė mano 
širdies kaip šis atsisveikinimas. Mintyse siunčiau vyrui tūkstančius 
priekaištų, kam jis paliko mane, nes būčiau ėjusi su juo į pasaulio 
kraštą nors ir su elgetos krepšiu rankoje. Pasiraususi kišenėje, 
radau dešimt ginėjų, auksinį laikrodį ir du žiedelius: briliantinį, 
kainavusį ne daugiau kaip šešis svarus, ir paprastą auksinį. 

Dvi valandas neatsitraukdama ir netardama nė žodžio žvelgiau 
į tuos daiktus, kol į kambarį įėjo tarnaitė pasakyti, kad pietūs paruošti. 
Vos pnsiliečiau prie valgio ir po pietų pratrūkau nesulaikomai rau- 
doti, vis šaukdama savo vyro vardą - jo vardas buvo Džeimsas. 

- Ak Džemi, - raudojau aš, - sugrįžk, sugrįžk! Atiduosiu tau 
viską, ką turiu, prašysiu išmaldos, badausiu kartu su tavimi! - ir 
be nuovokos bėgiojau pirmyn ir atgal po kambarį, kartais pri- 
sėsdama, paskui vėl pašokdavau iš vietos, maldaudama sugrįžti 
ir vėl prapliupdama raudoti. Taip praleidau beveik visą dieną, 
beveik iki septintos valandos vakaro, kai jau ėmė temti - buvo 
rugpjūtis, - tik staiga neišpasakytai nustebau pamačiusi, kad 
viešbutin grįžta vyras ir eina tiesiai į mano kambarį. 

Be galo sutrikau, jis taip pat. Niekaip negalėjau įsivaizduoti, 
kas privertė jį sugrįžti, ir nežinojau, džiaugtis man ar sielvartauti; 
tačiau meilė užgožė visus kitus jausmus, ir neįstengiau nuslėpti 
savo džiaugsmo, kuris buvo pernelyg audringas, kad būtų galima 
išreikšti šypsena, prapliupau ašaromis. Įėjęs į kambarį, mano vyras 
tuojau pribėgo prie manęs, tvirtai apkabino ir vos neuždusino 
bučiniais, bet netarė nė žodžio. Tada aš paklausiau: 

- Mano mielasis, kaip galėjai apleisti mane? 

Jis nieko man neatsakė į tai, tartum žado būtų netekęs. 

Kai mūsų džiaugsmas šiek tiek atslūgo, jis pasakė man, kad 
nukeliavo daugiau kaip penkiolika mylių, bet nebeturėjo jėgų 
keliauti toliau, dar kartą nepažvelgęs į mane ir dar kartą su 
manimi neatsisveikinęs. 

Papasakojau jam, kaip praleidau laiką ir kaip šaukiau jį. Jis 
atsakė visiškai aiškiai girdėjęs mane Delamerio miške, beveik 
už dvylikos mylių nuo čia. Aš nusišypsojau. 

- Negalvok, kad juokauju, - pasakė jis, - tikrai aiškiai 
girdėjau, kaip šaukei mane, ir tarpais net mačiau, kaip tu bėgi 
paskui mane. 

- O ką aš sakiau? - paklausiau, nes nebuvau minėjusi 
Džeimsui, kokiais žodžiais į jį kreipiausi. 

- Tu garsiai kvietei mane šaukdama: „Ak, Džemi, ak 
Džemi! Sugrįžk, sugrįžk!" 

Aš nusijuokiau. 

- Nesijuok, brangioji, - pasakė jis, - duodu tau Žodį, aš 
girdėjau tavo balsą taip aiškiai, kaip tu dabar girdi manąjį. Jei 
nori, galiu prisiekti. 

"Tada be galo apstulbau, net išsigandau ir papasakojau, ką 
aš dariau ir kaip jį šaukiau. Mes abu nusistebėjome iš tokio 
nepaprasto reiškinio, ir aš pasakiau vyrui: 

- Na, dabar tu daugiau nebepaliksi manęs. Geriau jau eisiu 
su tavimi nors ir į pasaulio kraštą. 

Jis atsakė, kad jam bus labai sunku palikti mane, bet kadangi 
tai būtina, jis tikisi, kad aš pasistengsiu kiek galėdama palengvinti 
jam atsisveikinimą; o dėl savęs tai jis nujaučia einąs į mirtį. 

Tačiau čia pat pastebėjo, kad štai išleidžia mane vieną į 
Londoną, į tokią ilgą kelionę, o juk niekas netrukdo ir jam joti 
į tą pačią pusę; taigi jis sumanė palydėti mane iki sostinės, liepęs 
duoti žodį, kad nepykstu ant jo, jei paskui jis dings neatsisvei- 
kinęs su manimi. 

Jis papasakojo man, kad atleido savo tris tarnus, pardavė jų 
arklius, o pačius paleido eiti kur akys mato, suspėjo visa tai padaryti 
trumpiausiu laiku kažkokiame pakeliui pasitaikiusiame mieste. „Ir 
net apsiverkiau, - pasakė jis, - pagalvojęs, jog jie daug laimingesni 
už savo poną, nes gali pasiūlyti savo paslaugas artimiausiame ponų 
name, o aš nežinau, kur man eiti ir ką man daryti". 

Atsakiau, kad jam išvažiavus jaučiausi tokia nelaiminga 
kaip niekada gyvenime ir kad dabar, kai jis sugrįžo, daugiau su 
juo Rebesiskirsiu, jeigu jis sutiks pasiimti mane su savimi, kad 
ir kur važiuotų. O kol kas sutarėme drauge vykti į Londoną; 

bet aš nieku būdu nenorėjau, kad nuvažiavus jis dingtų neatsi- 
sveikinęs su manimi, juokais pasakiau, jeigu jis išvyks, vėl gar- 
siai šauksiu jį kaip šiandien. Paskui išėmiau jo laikrodį, du 
žiedus ir dešimt ginėjų ir atidaviau jam, bet jis atsisakė paimti 
ir tuo dar labiau sustiprino mano įtarimą, kad keliaujant nori 
pasislėpti ir pamesti mane. 

Tiesą sakant, varginga jo būklė, aistringas laiškas, taurus 
elgesys šioje situacijoje, jo rūpestingumas ir dosni dovana, 
kurią jis man skyrė iš savo menkų lėšų, - visa tai padarė man 
tokį didelį įspūdį, kad švelniai pamilau jį ir negalėjau nė pagal- 
voti apie išsiskyrimą. 

Po dviejų dienų išvykome iš Česterio; aš - diližanu, jis - 
raitas. Savo kambarinę atleidau Česteryje. Jis labai priešinosi 
tam, bet mergina buvo iš kaimo, o aš nesirengiau laikyti tarnų 
Londone, todėl atsakiau, kad būtų Žiauru imti vargšelę su 
savimi ir vos atvažiavus atlesti ją; be to, jei ji važiuotų, turėčiau 
nereikalingų išlaidų; žodžiu, įtikinau jį, ir jis nusiramino. 

Vyras jojo greta iki Dansteblio, esančio per trisdešimt 
mylių nuo Londono, ir čia pasakė, kad pikta lemtis ir jo paties 
nelaimės verčia jį palikti mane, kad jam nepatogu rodytis Lon- 
done dėl priežasčių, kurių jis negali man pasakyti; pamačiau, 
kad jis rengiasi išjoti. Diližanas paprastai nesustodavo Dans- 
teblyje, bet aš paprašiau vežėją palaukti ketvirtį valandos, ir šis 
sutiko pastovėti prie viešbučio, į kurį mudu užėjome, vartų. 

Atsisėdusi viešbutyje, pasakiau vyrui, kad noriu paprašyti 
jo tik vieno dalyko, štai kokio: jeigu jis negali važiuoti, tegu 
leidžia pasilikti man su juo šiame mieste savaitę arba dvi, ir mes 
galsugalvosime, kaip galėtume išvengti to baisaus mums abiem 
išsiskyrimo; be to, pasakiau aš, turiu vieną svarbų pasiūlymą, 
kuris jam galbūt pasirodys visai naudingas. 

Nebuvo jokio pagrindo atmesti tokį išmintingą planą, 
todėl vyras pašaukė viešbučio šeimininką ir pasakė, kad jo 
žmona susirgo, nenori nė klausytis, kad reikėtų toliau važiuoti 
mirtinai išvarginusiu ją diližanu. Jis paklausė, ar negalėtų gauti 

mums privačiame name patalpos dviem trims dienoms, kur aš 
galėčiau bent kiek pailsėti. nes mane labai išvarginusi kelionė. 
Šeimininkė, puiki, gerai išauklėta ir paslaugi moteris, tuojau 
atėjo pas mane ir pasakė, kad ji turi du tris puikius, visiškai 
įrengtus kambarius, kur negirdėti triukšmo, ir ji neabejoja, kad 
tie kambariai man patiks, kai aš juos pamatysiu; be to, galėsiu 
kiek norėsiu naudotis viena iš jos tarnaičių. Šeimininkės pasi- 
ūlymas buvo toks malonus, kad man nieko kito neliko dayti, tik 
padėkoti ir sutikti; kambariai man tikrai patiko, nes buvo jau- 
kūs ir gražiai apstatyti. Susimokėjome diližano vežėjui, pasiė- 
mėme savo bagažą ir nutarėme kurį laiką apsistoti čia. 

"Tuomet pasakiau vyrui, kad būsiu su juo, kolbaigsis visi mano 
pinigai, ir nesutiksiu, kad jis išleistų bent šilingą. Šiek tiek pasigin- 
Čijome dėl to, bet aš pareiškiau: kadangi man, ko gero, paskutinį 
kartą lemta mėgautis malonia jo draugija, prašau leisti man būti 
Čia visiška šeimininke, o visa kita tetvarko jis pats; jis sutiko. 

Vieną vakarą, vaikštinėdama su vyru užmiestyje, pasakiau, 
kad dabar noriu pateikti jam tą pasiūlymą, apie kurį buvau 
užsiminusi; ir papasakojau, kad gyvenau Virdžinijoje, kad ten 
turiu motiną, kuri tikriausiai iki šiol gyva, nors mano vyras 
numirė prieš kelerius metus. Pasakiau: jeigu mano turtas (jo 
dydį smarkiau perdėjau) nebūtų pražuvęs per laivo sudužimą, 
tai dabar būčiau turtinga, ir mums negrėstų išsiskyrimas. Paskui 
papasakojau, kaip žmonės įsikuria tuose kraštuose, kaip nau- 
jakuriams skiriami pagal tenykštę konstituciją žemės sklypai, o 
jei kas ir negauna jų, lengvai gali nusipirkti žemės tokia pigia 
kaina, kad apie ją nėra ko nė kalbėti. 

Paskui smulkiai paaiškinau vyrui, kaip dirbama plantacijo- 
se, kad darbštus žmogus, atsivežęs angliškų prekių už du ar tris 
šimtus svarų, gali, turėdamas kelis tarnus ir žemdirbystės pa- 
dargus, labai greit aprūpinti savo šeimą, o po kelerių metų - ir 
turto susikrauti. 

Papasakojau jam, ką ten augina, kaip apdirba ir įtręšia 
žemę, koks toje šalyje derlius. ,,Pradėję nuo to, ką dabar turime, 

- įrodinėjau aš, - mes po kelerių metų praturtėsime, šitai taip 
pat tikra, kaip ir tai, kad dabar esame beturčiai". 

Vyrą apstulbino mano pasakojimas; visą savaitę šnekėjo- 
mės ta tema, ir per tą laiką aš, kaip sakoma, juodu ant balto 
išdėsčiau, jog mums tiesiog neįmanoma nepraturtėti ten, jei 
bent kiek išmintingiau ir sumaniau tvarkysimės. 

Paskui papasakojau, kaip tikiuosi surinkti tris šimtus svarų, ir 
ėmiau įrodinėti, koks tai būtų puikus būdas užbaigti mūsų negan- 
das ir susigrąžinti padėtį visuomenėje, ko mudu abu taip troškta- 
me; „po kokių septynerių metų, - pridūriau aš, - galėtume palikti 
savo plantaciją patikimose rankose, sugrįžti į tėvynę, gauti pajamų 
ir gyventi savo malonumui"; kaip pavyzdį paminėjau kelis žmo- 
nes, kurie taip padarė ir dabar puikiai gyvena Londone. 

Žodžiu, taip iškalbingai įtikinėjau, kad vyras jau beveik 
norėjo sutikti, tik vis sutrukdydavo čia viena, čia kita, kol 
pagaliau mudu pasikeitėme vaidmenimis ir jis ėmė beveik tą 
patį kalbėti man apie Airiją. 

Jo žodžiais tariant, žmogus, gebantis gyventi kaimo gyve- 
nimą, gali išsinuomoti ten už penkiasdešimt svarų per metus 
fermą, kuri Anglijoje nuomojama už du šimtus svarų; žemė ten 
tokia derlinga ir derlius toks didelis, kad mes, jei ir neįstengsime 
daug sukaupti, vis dėlto gyventi už savo pajamas galėsime taip 
prabangiai, kaip Anglijos dvarininkas už tris tūkstančius svarų 
per metus; ir štai jam kilo planas palikti mane Londone, o 
pačiam važiuoti į Airiją laimės ieškoti; jei jam pasiseks, pasakė 
jis, padoriai įsikurti ir įsigyti manęs vertą ūkį, kuo jis neabejoja, 
jis atvyks į Londoną manęs pasiimti. 

Labai persigandau, kad po tokio pasiūlymo jis nepagautų 
manęs prasitarusios, tai yra, kad man netektų paversti savo 
nedidelio kapitalo grynais pinigais ir atiduoti vyrui jo bandymui 
Airijoje; bet jis buvo pernelyg sąžiningas, kad prašytų manęs 
taip padaryti arba priimtų pinigus, jei aš pasiūlyčiau; lyg įspėjęs 
mano mintis, pridūrė, jog nuvyks išbandyti laimės ir jei taip 
susikraus turto, galėsime, pridėję dar ir mano lėšas, kaip rei- 

kiant prasigyventi; bet jis nerizikuosiąs nė vienu mano šilingu, 
kol neišbandysiąs su savo kukliomis lėšomis; beje, jis pažadėjo 
man, jei ištiktų nesėkmė Airijoje, grįžti į Londoną ir važiuoti 
su manimi į Virdžiniją. 

Taip karštai spyrėsi, kad iš pradžių išbandytume jo planą, 
jog neturėjau jėgų priešintis. Šiaip ar taip, jis prižadėjo pranešti 
man vos atvykęs į vietą, taip pat ar galima tikėtis, kad jo 
bandymas pavyks. O jei jam nepasisektų, galėsiu tada rengtis 
kitai kelionei - į Ameriką, - prie kurios jis mielai prisidėsiąs. 

Daugiau nieko negalėjau jam padaryti; svarstant tuos pla- 
nus, praėjo visas mėnuo, ir visą tą laiką mėgavausi savo vyro 
draugija, o mielesnės ir malonesnės draugijos dar nebuvau 
turėjusi. Jis papasakojo man savo gyvenimo istoriją, iš tikrųjų 
nuostabią ir pilną įvairiausių nuotykių, iš kurių galėtų išeiti 
knyga, įdomesnė už viską, ką esu skaičiusi; bet aš dar turėsiu 
progos grįžti prie jos vėliau. 

Pagaliau išsiskyrėme, nors ir nenoriai; gana svarios prie- 
žastys vertė vyrą susilaikyti nuo kelionės į Londoną, ir vėliau 
įsitikinau, koks jis buvo teisus. 

Palikau jam adresą, kuriuo jis galėtų rašyti man, bet vis dar 
slėpiau nuo jo savo tikrąjį vardą, visuomeninę padėtį ir gyve- 
namąją vietą; jis taip pat nurodė, kur siųsti laiškus, kad tikrai 
juos gautų. 

Kitą dieną po išsiskyrimo atvažiavau į Londoną, bet dėl 
tam tikrų sumetimų neapsistojau savo senajame bute, 0 nusi- 
samdžiau patalpą Sent Džono gatvėje arba, kaip sakoma pras- 
tuomenėje, Sent Džon Klarkenvelyje. Ten, likusi visiškai viena 
ir nieko neveikdama, daug mąsčiau apie savo klajones per 
pastaruosius septynis mėnesius, nes ne mažiau laiko čia nebu- 
vau. Su begaliniu pasitenkinimu prisiminiau žavias valandas, 
kurias praleidau su paskutiniu vyru; bet tas pasitenkinimas 
gerokai sumažėjo, kai po kurio laiko pasijutau nėščia. 

Labai apmaudus atradimas, nes man sunku buvo rasti 
vietą, kur būčiau galėjusi gimdyti; juk tuo metu vienišai mote- 


146 


riai, neturinčiai draugų, būdavo labai keblu sulaukti pagalbos 
tokiomis aplinkybėmis, jei ji neturėdavo, kas už ją laiduotų, o 
aš jų neturėjau ir nežinojau, kur rasti. 

Visą tą laiką stengiausi palaikyti susirašinėjimą su savo 
draugu iš banko, arba, tikriau, jis tuo rūpinosi, nes rašė man 
tvarkingai kiekvieną savaitę; nors dar neišleidau savo pinigų ir 
todėl man nereikėjo kreiptis į jį, tačiau aš taip pat dažnai 
rašydavau jam, norėdama įrodyti, jog esu gyva. Palikau adresą 
Lankašyre, todėl visi jo laiškai būdavo man persiunčiami; o 
mano atsiskyrimo Sent Džono gatvėje metu gavau iš jo labai 
įpareigojantį laišką, kuriuo jis pranešė, kad skyrybų procesas 
vykstąs sėkmingai, nors ir buvo kai kurių netikėtų sunkumų. 

Manęs nenuliūdino žinia, kad procesas pasirodė esąs su- 
dėtingesnis negu jis tikėjosi; nors mano būsena dar neleido man 
tekėti už klerko - aš buvau ne tokia kvaila, kad tekėčiau už. 
vieno, būdama nėščia nuo kito, nors kai kurios moterys. žinau, 
tam ryžtasi, - tačiau nė kiek netroškau prarasti jį; žodžiu, vos 
sustiprėjusi po gimdymo, ketinau tapti jo žmona, jeigu jis ne- 
pakeis savo nusistatymo; man buvo aišku, kad daugiau nebeiš- 
girsiu apie kitą savo vyrą; ir kadangi jis daug kartų įkalbinėjo 
mane ištekėti, įtikinėjo laikysiąs, jog taip ir turi būti, ir niekada 
nepareikšiąs savo teisių į mane, aš nesvyruodama ketinau taip 
ir pasielgti, jei turėsiu galimybę ir jei mano draugas iš banko 
liks ištikimas susitarimui; O aš turėjau tvirtą pagrindą tuo tikėti, 
nes jo laiškai buvo itin meilūs. 

Mano liemuo vis apvalėjo, ir tai pamatę buto šeimininkai 
mandagiai užsiminė man, kad turiu pagalvoti apie persikrausty- 
mą. Nepaprastai sutrikau ir labai nuliūdau, nes tikrai nežinojau, 
ką man daryti; turėjau pinigų, bet nebuvo draugų, ir dabar man 
teks pasilikti su vaiku ant rankų - būklėje, kurioje dar niekada 
nebuvau atsidūrusi, kaip matyti iš ankstesnio pasakojimo. 

Šios istorijos metu sunkiai apsirgau, ir prislėgta mano nuo- 
taika dar pasunkino ligą. Galų gale pasirodė, kad tai tik karšti- 
nė, bet aš labai bijojau persileisti. Beje, žodis „bijojau“ čia 

netinka: aš būčiau apsidžiaugusi tuo, bet nesiėmiau jokių prie- 
monių, kad persileisčiau, net galvoti apie tai buvo bjauru. 

Tačiau ponia, pas kurią gyvenau, apie tai prašnekusi, pasi- 
ūlė pasiųsti pribuvėjos. Kiek padvejojusi sutikau, bet pasakiau, 
jog nepažįstu nė vienos moters, kuri tuo verčiasi, ir palikau jai 
pasirūpinti pačiai. 

Matyt, mano šeimininkė tokiuose reikaluose nebuvo visiš- 
kai naujokė, kaip iš pradžių maniau: tai iš karto ir paaiškėjo, 
kai tik ji pasiuntė tinkamiausios pribuvėjos, tai yra kaip tik 
tokios, kokios man reikėjo. 

Ta moteris, matyt, buvo patyrusi savo amato, tai yra pribu- 
vėjos amato meistrė, bet ji turėjo dar ir kitą profesiją, kurią 
nenusileido daugeliui moterų, o gal ir pranoko jas. Pakvietusi 
ją pas mane, mano šeimininkė pasakė jai, kad aš labai liūdžiu 
ir kad, jos manymu, tai atsilieps mano sveikatai; paskui tęsė: 

- Ponia B., man rodos, tos ponios negalavimas yra iš tų, 
kuriuos jūs taip gerai išmanote; todėl jei galite jai kuo nors 
padėti, prašyčiau padėti; ji labai garbinga moteris. - Ir taip 
pasakiusi išėjo iš kambario. 

Aš tikrai jos nesupratau, bet kai tik ji išėjo, geroji senutė 
ėmė išsamiai aiškinti man, ką ji norėjo pasakyti. 

- Ponia, jūs, matyt, nesuprantate, ką turėjo galvoje jūsų 
šeimininkė, ir kai suprasite, jums nereikia jai to parodyti. Ji 
mano, kad dėl vienų ar kitų aplinkybių jūs drovitės gimdymo ir 
nenorite, jog tai iškiltų aikštėn. Daugiau apie tai nieko nepa- 
sakysiu, bet jei malonėsite atskleisti man savo paslaptį tiek, kiek 
to reikia (nes neturiu jokio noro kaišioti nosies į svetimus 
reikalus), tai aš galbūt galėsiu padėti jums, grąžinti jums ramybę 
ir išsklaidyti jūsų niūrias mintis. 

Kiekvienas tos moters žodis man buvo balzamas, gaivino 
mane ir teikė man narsumo; kraujas greičiau ėmė tekėti gyslo- 
mis. ir aš lyg iš naujo atgimiau; atsirado apetitas, netrukus 
pasitaisiau. Pribuvėja ilgai dar nekalbėjo šia tema; paskui įkal- 
bėjusi mane, kad būčiau jai atvira, ir iškilmingai prižadėjusi 

išsaugoti paslaptį, kurį laiką patylėjo, lyg tirdama, kokį įspūdį 
padarė man jos žodžiai, ir laukdama, ką aš pasakysiu. 

Man pernelyg reikėjo tokios moters, kad būčiau galėjusi 
atmesti jos pasiūlymą; pasakiau, kad ji iš dalies atspėjo mano 
padėtį, iš dalies - ne, nes aš - ištekėjusi moteris ir turiu vyrą, bet 
dabar jis taip toli, kad negali čia atvykti. 

Pribuvėja nutraukė mane, sakydama, kad tai jai nerūpi; 
visos ponios, kurios prašo jos pagalbos, jai yra ištekėjusios. 
Kiekvienas kūdikis turi tėvą, pasakė ji, O tai, ar tas tėvas yra 
teisėtas, ar ne, ne jos reikalas; jai rūpi padėti man dabartinėje 
mano būsenoje, nesvarbu, ar aš turiu vyrą; „nes, ponia, - pareiš- 
kė ji, - turėti vyrą, kuris negali atvykti, yra tas pats, kaip ir jo 
neturėti, todėl man nėra skirtumo, ar jūs žmona, ar meilužė". 

Iš karto supratau: kad ir kas aš būčiau, išlaikoma meilužė 
ar ištekėjusi moteris, čia turiu priimti meilužės vardą, todėl 
nesiginčijau. Atsakiau pribuvėjai, kad ji teisi, bet jei jau klausia 
mano padėties, turiu sakyti tiesą. Ir trumpai papasakojau jai, 
kaip viskas buvo, užbaigdama savo pasakojimą tokiais žodžiais: 

- Aš jus varginu tomis smulkmenomis, ponia, ne todėl, kad 
jos liestų jus; noriu tik pasakyti, kad nelabai nerimauju dėl to, 
ar būsiu paslėpta nuo svetimų akių, - tai man visiškai vis vien; 
keblumas tik tas, kad šiose vietose neturiu pažįstamų. 

- Suprantu jus, ponia, - sako, - jūs negalite pristatyti laiduotojo, 
kadišvengtumėte įprasto tokiais atvejais parapinės valdžios kaman- 
tuinėjimo, ir galbūt nežinote, ką daryti su būsimuoju kūdikiu. 

- Pastarasis dalykas, - sakau, - man kelia mažiau nerimo nei 
pirmasis. 

- Ką gi, ponia. ar ryžtatės pasikliauti manimi? - paklausė 
pribuvėja. - Aš gyvenu ten ir ten; nors nesiteirauju apie jus, jūs 
galite pasiteirauti apie mane; vadinuosi B.. gyvenu tokioje ir 
tokioje gatvėje, - ji pasakė pavadinimą, - turiu iškabą „,Lopšys'. 
Iš profesijos esu pribuvėja, ir nedaug ponių ateina gimdyti į 
mano įstaigą. Visam laikui susitariau su parapija, kad prisiimtų 
rūpestį tais. kurie gims po mano pastoge. Turiu jums dėl to tik 

vieną klausimą, ponia: jeigu atsakysite man į jį, dėl viso kito 
galite būti visiškai rami. 

Iškart supratau, ką ji turi galvoje, ir atsakiau: 

- Ponia, man rodos, kad aš jus suprantu. Nors man trūksta 
draugų šioje šalies dalyje, užtai, ačiū Dievui, pinigų nestokoju, bent 
ne būtiniausioms išlaidoms, nors ir negaliu laikyti savęs turtinga, - 
pridūriau, nenorėdama žadinti jai pernelyg didelių vilčių. 

- Visiškai teisingai, ponia, - pasakė pribuvėja, - tokiais 
atvejais be pinigų nieko negalima padaryti; vis dėlto tuojau 
pamatysite, kad visai nesirengiu jūsų apiplėšti ar įstumti į keblią 
padėtį, tik noriu perspėti apie viską iš anksto, kad galėtumėte 
sumesti ir būti arba dosni, arba taupi, kaip jums bus patogiau. 

Atsakiau, kad ji, matyt, puikiai suprato mano būklę, ir man 
lieka prašyti jos tik vieno dalyko: kadangi pinigų turiu pakan- 
kamai, bet švaistyti jų vis dėlto negaliu, tegu ji sutvarko taip, 
kad man būtų mažiau nereikalingų išlaidų. 

Ji pasakė, kad atneš man dviejų ar trijų rūšių išlaidų sąma- 
tą; galėsiu išsirinkti tą, kuri man labiausiai patiks; aš sutikau. 

Kitą dieną ji atnešė man tris formas, štai kaip jos atrodė: 


Svarai | Šilingai  Pensai 
1. Užbutąir maistą trijų mėnesių laikotar- 
piu, po dešimt šilingų per savaitę ....... 6 0) 0) 
2. Už žindyvės rūpesčius vieno mėnesio lai- 
kotarpiu ir už vystyklus............ | 10 0 
3. Dvasininkui už vaiko pakrikštijimą, krikš- 
to tėvams ir zakristijonui .............. 1 10 0 
4. Už krikštynų vakarienę penkiems asmenims | 0) 0 
Už rūpesčius pribuvėjai ir susitarimą su pa- 
rapine valdžia ............... L 3 3 () 
Patarnaujančiai merginai .............. 0 10 0) 
13 13 0 


Tokia buvo pirmoji forma; antroji buvo sudaryta branges- 
nėmis kainomis: 
1. Už butą ir maistą trijų mėnesių laikotar- 


piu, po dvidešimt šilingų per savaitę .... 13 0 0 
2. Už žindyvės rūpesčius mėnesio laikotar- 

piu, už skalbinius ir nėrinius .......... 2 10 0 
3. Dvasininkui už vaiko pakrikštijimą ir t.t., 

Kaip aukščiau: 46 soko diu sė 2 0 0 

4. Už vakarienę, saldainius ir kitus saldu- 


MYKIUS 55 is S lai as ios 3 3 0 
Už jos pačios triūsą, kaip aukščiau ..... 5 5 0 
KE aa e TS 1 0 0 

26 8 0 


Tokia buvo antroji forma; trečioji, didžiausio tarifo, jos 
žodžiais tariant, buvo skirta tam atvejui, kai atvykdavo kūdikio 
tėvas arba gimdyvės draugai: 

1. Už butą ir maistą trijų mėnesių laikotar- 


piu, du kambarius ir palėpę tarnaitei .... 30 () 0 

2. Už žindyvės rūpesčius vieno mėnesio lai- 
kotarpiu ir ploniausio audeklo vystyklus 4 4 0 
3. Dvasininkui už vaiko pakrikštijimą ir t.t. 2 10 0 
4. Už vakarienę be vyno - jį atneša svečiai 6 (0) 0 
Už mano triūsą ir t.t. <... 10 10 0 
Kambarinei, be nuolatinės tarnaitės, tiktai 0 10 0 
53 14 0) 


Peržiūrėjusi tas tris formas, nusišypsojau ir pasakiau 
pribuvėjai, kad apskritai manau, jog jos reikalavimai saikingi, 
ir neabejoju, kad klientėms teikiami visi jos numatyti pato- 
gumai. 

Ji pasiūlė man pirma pasižiūrėti, 0 jau tada reikšti savo 
nuomonę. Atsakiau, kad, deja, būsiu priversta tenkintis pigiau- 
siomis paslaugomis. 

- Ir todėl jūs turbūt blogiau prižiūrėsite mane negu kitas 
klientes, ponia? - pasakiau. 

- Nė kiek, - atkirto ji, - nes vietoj vienos ponios už didžiau- 
sią kainą pas mane guli dvi ponios už vidutinę ir keturios už 
mažiausią, taip gaunu iš jų tiek pat, kiek ir iš kitų; bet jeigu 
abejojate, atsiųskite pas mane ką nors iš draugų pasižiūrėti, ar 
gerai būsite slaugoma. 

Paskui ji paaiškino kai kurias savo sąmatos detales. 

- Pirmiausia atkreipiu jūsų dėmesį, ponia, į tai, kad už trijų 
mėnesių išlaikymą jūs mokate man po dešimt šilingų per savai- 
tę; garantuoju, kad nesiskųsite maitinimu. Vargu ar gyventi pas 
dabartinius jūsų šeimininkus jums atsieina pigiau. 

- Oi, ne, ne pigiau. Čia aš moku šešis šilingus per savaitę tik 
už vieną kambarį, o maistas mano pačios, ir išeina daug brangiau. 

- Be to, ponia, - tęsė pribuvėja, - jei kūdikis mirs ar gims 
negyvas, kaip tai kartais atsitinka, nereikės išlaidų dvasininkui; 
tą patį galima pasakyti ir dėl išlaidų vakarienei, jei neturėsite 
ką pasikviesti; taigi išskaičiavus tuos punktus, gimdymas jums 
atsieis tik penkiais svarais ir trimis šilingais daugiau nei dabar 
išleidžiate gyvenimui. 

Išmintingesnės kalbos man niekada nebuvo tekę girdėti, ir 
su šypsena pasakiau pribuvėjai, kad ateisiu pas ją ir būsiu jos 
klientė; bet iki gimdymo man liko dar du su puse mėnesio, todėl 
išbūti pas ją gal man teks ilgiau nei tris mėnesius, ir aš norėčiau 
žinoti, ar nepaprašys ji manęs pasišalinti anksčiau skirto laiko. 
Ne, pasakė ji, namas erdvus; be to, ji niekada nesiūlo savo 
klientėms išvažiuoti, kol jos pačios nepareiškia tokio noro; o 
jeigu ji turi per daug pasiūlymų, pagelbsti kaimynai: jie myli ją 
ir prireikus suteiks vietų nors ir dviem dešimtims žmonių. 

Pamačiau, kad tam tikru požiūriu tai žinoma moteris, ir 
sutikau atsiduoti į jos rankas. Tada ji prašneko apie ką kita; 
nepatogi, o aptarnavimas niekam tikęs, ir pareiškė, kad pas ją 
man bus geriau. Prisipažinsiu, kad nedrįstu skųstis, nes nuo to 
laiko, kai apsirgau ir mano šeimininkė suprato, jog esu nėščia, 
ji kažkaip keistai žiūri į mane arba bent taip atrodo, ir aš bijau, 
kad ji ko nors neiškrėstų man, naudodamasi tuo, kad galiu 
pateikti apie save tik labai negausius duomenis. 

- Eikit jau, eikit, - pasakė pribuvėja, - tai poniai ir pačiai 
nesvetimi tokie dalykai; ji taip pat mėgino verstis iš jūsų padė- 
Lies ponių, bet jai nepasisekė susitarti su parapija; ir ne tokia ji 
didelė ponia, kaip atrodo. Tačiau jei persikraustote, nesipykite 
ir dėl to jums nereikės darytis papildomų išlaidų. 

Aš jos nesupratau, tačiau padėkojau; ir mes išsiskyrėme. 
Kitą rytą ji man atsiuntė keptą karštą viščiuką ir butelį chereso 


ir liepė merginai perduoti, kad rūpinsis manimi kasdien, kol čia 
būsiu. 

Tai buvo geranoriškumo ir meilumo viršūnė, ir aš noriai 
priėmiau jos paslaugas. Vakare ji vėl atsiuntė pasiteirauti, ar man 
ko nereikia, ir perdavė tarnaitei, kad rytą ši ateitų pas ją paimti 
pietų. Prieš išeinant tarnaitei buvo liepta paruošti man šokolado, 
taip ši ir padarė, ovidudienį atnešė man pietų veršienos krūtinėlę 
ir sriubos lėkštę; taip pribuvėja iš tolo mane prižiūrėjo; 0 aš buvau 
labai patenkinta ir bematant pasitaisiau, nes svarbiausia mano 
ligos priežastis buvo, suprantama, niūrios mintys. 

Bijojau, kad tarnaitė, kurią pribuvėja man atsiuntė, pasi- 
rodys, kaip tokios moterys paprastai būna, begėdė, įžūli nenau- 
dėlė iš Drurio skersgatvio, ir labai įtariai į ją Žiūrėjau; pirmą 
vakarą neleidau jai nakvoti pas mane ir nenuleidau nuo jos akių 
lyg ji būtų užkietėjusi vagilė. 

Pribuvėja bematant suprato, kas čia yra, ir atsiuntė ją pas 
mane atgal su laiškeliu, kad galiu pasitikėti tarnaitės sąžiningumu, 
kad ji atsako už ją ir niekada nepriima tarnų be solidžiausių 
rekomendacijų. Tada visiškai nusiraminau; ir iš tikrųjų tarnaitės 
elgesys buvo nepriekaištingas, nes negalėjai įsivaizduoti kukles- 
nės, ramesnės ir geresnio būdo merginos, ir tokia ji liko visą laiką. 

Sustiprėjusi tiek, kad galėjau išeiti iš namų, pirmiausia su 
tarnaite nuėjome apžiūrėti namo ir patalpos, kur turėsiu per- 
sikelti; viskas ten buvo taip patogu ir švaru, kad negalėjau prie 
ko nors prikibti, atvirkščiai, buvau maloniai nustebinta, nes 
nesitikėjau tokios prabangos apverktinoje savo būklėje. 

Skaitytojas gal tikisi, kad smulkiai aprašysiu nešvarius dar- 
belius moters, į kurios rankas pakliuvau: bet manau, jei at- 
skleisčiau, kaip lengva moteriai būdavo atsikratyti ten slapta 
prigyvento vaiko, mano pasakojimas tik paskatintų paleistuvys- 
tę. Garbioji matrona teikė įvairias paslaugas, beje, kai gimdavo 
vaikas, nors ir ne jos name (ją dažnai kviesdavosi į privačius 
butus), ji visada turėdavo žmonių, pasirengusių už kuklų mo- 
kestį išlaisvinti motiną, taip pat parapiją nuo kūdikio: ir tie 

vaikai, jos žodžiais tariant, būdavo gerai prižiūrimi. Koks liki- 
mas laukdavo jų visų - o jų buvo, jos pačios tvirtinimu, nemažai, 
- aš iš jos pasakojimų negalėjau suprasti. 

Daug kartų kalbėjausi su ja ta tema; ji nuolat teisindavosi 
tuo, kad gelbsti gyvybes daugelio nekaltų avinėlių, jos žodžiais 
tariant, kurie kitaip būtų nužudomi, taip pat daugelio moterų, 
kurios netekusios vilties būtų pasikėsinusios į savo vaikų gyvy- 
bes ir už tai ėjusios į kartuves. Aš sutikau, kad ji teisi ir kad tai 
- girtinas darbas, svarbu tik, kad vargšai vaikai paskui papultų 
į geras rankas ir auklės jų neskriaustų, nemarintų badu ir 
nepaliktų be priežiūros. Ji atsakė, kad visada tuo labai rūpinasi 
ir visos jos auklės yra patikrinto sąžiningumo moterys, kuriomis 
galima visiškai pasikliauti. 

Nieko negalėjau paprieštarauti, tik pasakiau: 

- Ponia, nė kiek neabejoju, kad jūs elgiatės sąžiningai; bet 
ką daro jūsų Žmonės - čia jau kitas klausimas. 

Tačiau pribuvėja nuramino mane, sakydama, kad tuo itin 
kruopščiai rūpinamasi. 

Tik vienintelis dalykas man nelabai patiko visose jos šnekose, 
štai koks: kartą, prašnekusi apie mano nėštumą, ji pasakė keletą 
žodžių, iš kurių supratau, kad ji ryšis paspartinti mano gimdymą, 
jei aš panorėsiu, arba, kalbant be užuolankų, galės padaryti, kad 
persileisčiau, jeigu taip norėsiu užbaigti savo nepatogumus; bet 
aš tuojau leidau jai suprasti, kad apie tai nė galvoti negaliu be 
pasibjaurėjimo; ir turiu būti jai teisinga, ji taip meistriškai pasuko 
kalbą, kad negaliu pasakyti, ar ji iš tikrųjų siūlė man tą dalyką, ar 
tik užsiminė apie jį kaip apie kažką pasibaisėtina, nes ji taip mikliai 
supynė savo kalbą ir taip greit pagavo mano mintį, kad suspėjo 
išsiginti, man dar iki galo neišsiaiškinus. 

Norėdama kiek įmanoma sutrumpinti šią savo pasakojimo 
dalį, pasakysiu tik tiek, kad palikau savo butą Sent Džono 
gatvėje ir persikėliau pas naująją globėją, kaip visi ją vadino jos 
įstaigoje; iš tikrųjų ten pajutau tokį pagarbų elgesį, tokią rūpes- 
tingą priežiūrą ir viskas man taip patiko, kad buvau labai 

apstulbinta ir iš pradžių negalėjau suprasti, kokią naudą iš to 
gauna mano globėja; bet paskui supratau, kad ji nė nesistengia 
pasipelnyti iš savo klienčių išlaikymo (vis tiek daug neišspaus- 
tų), o gauna pajamų iš kitų punktų, be to, galiu jums garantuoti, 
įspūdingų pajamų, nes jos praktika tiek namie, tiek mieste buvo 
plati, ir vis delikačiais, ar, paprastai kalbant, paleistuvystės 
klausimais. 

Per kelerius mėnesius, kuriuos praleidau jos namuose, ji 
suteikė pagalbą ne mažiau kaip dvylikai laisvo elgesio ponių 
savo namuose ir, kiek pamenu, dar trisdešimt dvi globojo mies- 
te; išjų viena gyveno pas mano buvusią šeimininkę Sent Džono 
gatvėje, pas tą pačią, kuri buvo tokia išdidi su manimi. 

Tai buvo pritrenkiantis mūsų šimtmečio didėjančio ydin- 
gumo liudijimas ir, nors blogai elgiausi, buvau sukrėsta iki sielos 
gelmių; labai pasibjaurėjau ta vieta, kurioje buvau, ir ypač 
mano globėjos klientūra; vis dėlto turiu pripažinti, kad per visą 
savo buvimo tame name laiką niekada nemačiau ten jokio 
nepadorumo, manau, kad jo ir neįmanoma buvo pamatyti. 

Pas mus neužeidavo nė vienas vyriškis, gal tik vyrai pas 
žmonas ir tik lydimi globėjos, kuri kuo griežčiausiai žiūrėdavo, 
kad jos įstaigoje nė vienas vyras neprisiliestų prie moters, net 
prie savo žmonos, ir nieku gyvu neleisdavo vyrams nakvoti jos 
name net ir su savo žmonomis. „Man nelabai rūpi, - kalbėdavo 
ji, - kiek vaikų gimsta mano namuose, kad tik jie ne čia būtų 
pradedami". Galbūt ji buvo perdėtai griežta. Tiesą sakant, 
geriau klysti į tą pusę, jeigu čia galima kalbėti apie klaidą, negu 
į priešingą. Jos namų reputacijai - net tokiose įstaigose ji 
branginama! - nuo to buvo tik geriau. Tegu ji padėdavo puolu- 
sioms moterims, niekas nebūtų galėjęs kaltinti jos, jog ji padė- 
davo joms nupulti. Tačiau ji, šiaip ar taip, vertėsi bjauriu verslu! 

Būdama pas tą matroną, dar iki gimdymo gavau iš savo 
banko patikėtinio visokių komplimentų prikaišiotą laišką, ku- 
riame jis primygtinai prašė, kad grįžčiau į Londoną; tas laiškas 
pasiekė mane beveik po dviejų savaičių, nes buvo pasiųstas į 

Lankašyrą. 0 iš ten jau grįžo pas mane. Mano draugas baigė jį 
pranešdamas, kad jam pavyko gauti teismo sprendimą prieš 
žmoną, kad jis yra pasirengęs įvykdyti savo pažadą, jei tik aš 
sutinku, ir pridėjo nesuskaičiuojamą virtinę meilės bei ištikimy- 
bės patikinimų, nuo kurių tikriausiai būtų susilaikęs, jei būtų 
žinojęs, kokia mano būsena ir kaip mažai to nusipelniau. 

Parašiau atsakymą, nurodydama Liverpulį, bet pasiun- 
čiau su pasiuntiniu, kad atrodytų, jog jis atsiųstas voke, ad- 
resuotame vienai bičiulei Londone. Pasveikinau savo 
patikėtinį su laisve, bet išreiškiau tam tikrą abejonę, ar bus 
teisėtos naujosios vedybos, ir patariau gerai apgalvoti, tada 
nutarti, kitaip tas žingsnis gali turėti labai rimtų padarinių, 
taigi tokiam galvotam žmogui kaip jis nereikia Žengti jo 
skubotai. Užbaigiau laišką, linkėdama jam viso ko geriausia, 
kad ir kam jis pasiryžtų, tačiau neatskleidžiau savo ketinimų 
ir niekaip neatsakiau į jo kvietimą grįžti į Londoną, tik 
miglotai užsiminiau galbūt atvažiuosianti metams baigiantis, 
o tuo metu buvo tik balandis. 

Aš gimdžiau gegužės viduryje ir paleidau į šį pasaulį dar 
vieną puikų berniuką, jausdamasi kuo geriausiai, kaip ir visada 
tokiais atvejais. Mano globėja priėmė berniuką labai meistriš- 
kai ir stulbinančiai mikliai, kur kas geriau nei visos pribuvėjos, 
su kuriomis buvau turėjusi reikalų. 

Gimdymo metu ir po gimdymo ji taip rūpinosi manimi, kad 
nė tikra motina nebūtų galėjusi slaugyti rūpestingiau. Bet tos 
vikruolės ponios profesija tegu nieko nepaskatina nuodėmei, 
nes ji jau anapilyje ir, drįstu tvirtinti, po savęs nepaliko nieko, 
kas galėtų lygintis su jos įstaiga. 

Po gimdymo praėjo dvidešimt dienų, ir nuo savo draugo iš 
banko gavau dar vieną laišką su netikėta žinia, kad jam pavyko 
galutinai išsiskirti, kad apie tai jis jau pranešė savo Žmonai ir 
kad jis duos man tokį atsakymą į visas mano abejones dėl 
naujos santuokos, kokio aš tikriausiai nesitikėjau, O jis visai 
netroško, nes vos sužinojusi, jog jis išsirūpino skyrybas, jo 

žmona, kuri jau ir anksčiau ėmė atgailauti dėl savo elgesio, tą 
patį vakarą nusižudė. 

Jis nuoširdžiai prisipažino, kad dėl tos nelaimės yra labai 
susikrimtęs, tačiau tvirtino, jog kreipdamasis į teismą, kad būtų 
atsakyta už aiškų įžeidimą ir apgaulę, ieškojo tik teisybės. 
Tačiau jį nepaprastai nuliūdino ta mirtis, ir jis rašė, kad guo- 
džiasi vien viltimi, jog aš sugrįšiu ir mes susitiksime; o laiško 
pabaigoje maldavo nors pažadėti, kad atvyksiu į Londoną ir 
pasimatysiu su juo, tada galėtume pasikalbėti apie tai. 

Mane labai pritrenkė gauta žinia, ir aš rimtai susimąsčiau, 
kokia nelaimė likti su vaiku ant rankų; aš tikrai nežinojau, ką 
daryti. Pagaliau miglotai užsiminiau apie savo reikalus globėjai; 
kelias dienas atrodžiau labai nuliūdusi, ir ji nesiliaudama klau- 
sinėjo, kas man darosi. Po to, kai nuolat tvirtinau, jog turiu vyrą, 
nieku gyvu nebegalėjau pasakyti jai, kad gavau pasiūlymą ište- 
kėti, ir tiesiog nežinojau, ką daryti. Tik prisipažinau, kad mane 
labai kankina vienas dalykas, kartu pareiškiau, kad niekam 
pasaulyje negaliu jo pasakyti. 

Ji kamantinėjo mane kelias dienas, bet pasakiau, kad nie- 
kam negaliu patikėti savo paslapties. Užuot pasitenkinusi tokiu 
atsakymu, mano globėja ėmė kibti prie manęs dar įkyriau; ji 
sakė, kad jai būdavo patikimos didžiausios tokios rūšies paslap- 
tys ir kad jai pačiai rūpi nepagarsinti jų, nes pagarsinimas būtų 
jai pražūtingas. Ji paklausė: argi aš kada nors girdėjau, kad ji 
plepėtų apie svetimus reikalus, ir kaip aš galiują įtarti? Patikėti 
jai, kalbėjo ji, - tas pats kaip ir kapui; ji tylės kaip numirusi; turi 
būti labai jau nepaprastas atvejis, kad ji negalėtų man padėti; 
saugoti paslaptį - vadinasi, neturėti jokios vilties, kad kas nors 
padės. o jai - atimti galimybę man patarnauti. Žodžiu, ji taip 
neprilygstamai gražbyliavo, taip mokėjo įtikinti. kad nebuvo 
jokios galimybės nuo jos slėptis. 

Ir šit ryžausi atverti jai širdį. Papasakojau savo santuokos 
Lankašyre istoriją ir tai, kaip mes abu nusivylėme; kaip susituo- 
kėme ir atsisveikinome; kaip vyras atleido mane nuo visų įsipa- 

reigojimų, kiek tai nuo jo priklausė, ir suteikė man visišką laisvę 
vėl tekėti, prisiekdamas niekada netraukti manęs atsakomy- 
bėn, duoti ramybę ir nekaltinti, jei apie tai sužinotų. Pasakiau, 
kad laikau save laisva, bet bijau galimų padarinių, jeigu tai 
paaiškėtų. 

Paskui pasakiau globėjai, kokį gerą pasiūlymą gavau; pa- 
rodžiau jai savo draugo, taip atkakliai kviečiančio mane į Lon- 
doną, laišką, bet nuslėpiau jo vardą, taip pat jo Žmonos 
nusižudymo istoriją, pasakiusi tik tiek, kad ji mirė. 

Globėja pasijuokė iš mano abejonių dėl naujos tekybos, 
pasakius, kad ten buvo ne santuoka, 0 gryniausia apgaulė ir kad 
mums tarpusavio susitarimu išsiskyrus sutartis tarp mudviejų 
panaikinta, o mes nebeturime kokių nors įsipareigojimų vienas 
kitam. Ji žėrė argumentus vieną po kito; galiausiai visai įtikino 
mane; nemažai padėjo ir tai, kad jos argumentai atitiko slaptus 
mano troškimus. 

Bet svarbiausia kliūtis, trukdanti juos įgyvendinti, buvo kūdi- 
kis. „Reikia, - pasakė man globėja, - jo atsikratyti, ir dar taip, kad 
niekas pasaulyje negalėtų jo surasti". Supratau, kad nė kalbos 
negali būti apie santuoką, jei nenuslėpsiu, kad turiu kūdikį, nes 
mano vyras iš naujagimio amžiaus greit suprastų, kad jis gimė - 
maža to, buvo pradėtas - po mano derybų su juo, ir viskas žiugtų. 

Bet mintis, kad išsiskirsiu su savo vaikeliu visiems laikams, 
kad jį galbūt nužudys arba be rūpestingos priežiūros jis sunyks 
ir numirs (prisipažinsiu, nematau čia didelio skirtumo), - ta 
mintis vertė gniaužtis širdį ir kėlė siaubą. Te visos moterys žino, 
kad „įtaisydamos“, kaip priimta sakyti, savo vaikus, jos daro 
apgalvotą žmogžudystę, kad paprasčiausiai tai yra būdas, kaip 
nebaudžiamai žudyti savo vaikus. 

Kiekvienam, kas nors kiek nutuokia apie vaikus, aišku, kad 
į pasaulį ateiname bejėgiai, ne tik negalintys tenkinti savo 
reikmių, bet nė pareikšti apie jas, ir netekę pagalbos neišven- 
giamai žūtume; reikia pagalbos, ar tai būtų motinos pagalba, ar 
kokia kita, svarbu, kad būtų padedama rūpestingai ir sumaniai; 

be šito pusė naujagimių mirs, nors jiems nebus gailima maisto, 
o kita pusė, tie, kurie liks gyvi, augs invalidai arba idiotai, 
berankiai ir bekojai, kartais bepročiai. Aš manau, kad todėl 
gamta ir įdėjo į motinos širdį meilę vaikams; juk vien tas 
jausmas ir verčia motiną taip nesavanaudiškai pasišvęsti nenu- 
ilstamam triūsui ir globai, be kurių negalima išauginti kūdikio. 

Ojeigu vaikai negali gyventi neprižiūrimi, tai nebesirūpinda- 
mi jais vis tiek kaip ir užmušame. Iš tikrųjų atiduoti kūdikį tiems, 
į kurių širdis gamta neįdėjo to būtiniausio meilės jausmo, - vadi- 
nasi, pamesti jį likimo valiai. Ką ten - ne viena juk ir pameta vaiką, 
tikėdamasi, kad jis numirs! Ir vis tiek, net tada, jei kūdikis išlieka 
gyvas, jo motina - žudikė, nes ji troško jo mirties. 

Visa tai iškilo mano vaizduotėje kuo niūriausiomis ir baisiau- 
siomis spalvomis; o kadangi buvau labai atvira su savo globėja, 
kurią jau įpratau vadinti motute, tai ir išdrožiau jai visą tą baimi- 
nimąsi, nedavusį man ramybės, ir papasakojau apie savo neviltį. 
Tas mano prisipažinimas ją daug labiau sutrikdė negu ankstesnis; 
bet jos širdis taip sudiržo nuo tokių dalykų, kad nei religiniai 
įsitikinimai, nei žmogžudystė nebegalėjo sukelti jai sąžinės grau- 
žaties, ji buvo tokia pat kurčia ir visokioms jausmo apraiškoms. Ji 
paklausė: argi ji nesirūpino ir neslaugė manęs gimdymo metu kaip 
tikros dukters? Atsakiau, kad tai tiesa. 

- O kai jūs išeisite iš manęs, balandėle, - pasakė ji, - argi 
man dar rūpėsite? Kas man darbo, jei jus pakars? Nejaugi 
blogiau už motinas, o dar sumaniau, nors tuo ir pelno sau 
duoną? Liaukitės, vaike, nebijokite! O kaip auklėjo jus pačią? 
Ar esate įsitikinusi, kad jus išpuoselėjo jūsų motutė? Tačiau jūs 
putlutė ir dailutė, vaikeli, - kalbėjo senoji ragana, glostydama 
mano skruostą. - Nusiraminkite, vaikeli, - tęsė ji tuo pačiu 
juokaujamu tonu, - aš nelaikau samdomų žudikių; pas mane 
tarnauja geriausios pasaulyje auklės, kurioms miršta ne dau- 
giau vaikų, negu mirtų tuo atveju, jei juos auklėtų motinos; ne, 
vaikams čia nestinga rūpesčio ir priežiūros. 

Ji palietė mano skaudamą vietą, paklausdama, ar esu įsiti- 
kinusi, kad mane auklėjo motina; buvau įsitikinusi, kad buvo 
kaip tik atvirkščiai, ir krūptelėjau, išbalau, išgirdusi tuos Žo- 
džius. „Ar ta senė nebus burtininkė, - pamaniau, - ar nebus 
susidėjusi su velniu, kuris jai pasakė, kas aš buvau, anksčiau nei 
pati ėmiau tai suvokti?" Ir su siaubu pažvelgiau įją. Bet mintyse 
apsvarsčiusi, kad ji nieku gyvu negalėjo apie mane sužinoti, 
nusiraminau ir pamažu susitvardžiau. 

Senė pastebėjo mano sumišimą, bet nesuprato jo priežas- 
ties, ir leidosi į ilgus samprotavimus apie tai, kad aš nepagrįstai 
būgštauju, jog vaikai žūva, jeigu jų neauklėja motinos; ji visaip 
įrodinėjo man, kad vaikai, kuriuos ji atiduoda kitiems, apsupti 
tokio pat rūpinimosi, lyg kiekvieną iš jų auklėtų tikra motina. 

- Gal tai ir tiesa, motute, - pasakiau aš, - bet vis tiek turiu 
priežasčių abejoti. 

- Gerai, dėstykite man savo priežastis. 

- Štai jums pirma, - sakau. - Jūs mokate savo žmonėms už 
tai, kad jie paima kūdikį iš tėvų ir prižiūri jį, kol jis gyvas. O juk 
mes žinome, kad tai - skurdžiai, ir jiems naudinga kuo greičiau 
atsikratyti savo naštos. Jeigu jiems naudinga, kad kūdikis mirtų, 
tai ar galima abejoti, kad jie ne per daugiausiai juo rūpinsis? 

- Kliedesys ir prasimanymai! - atsakė senė. - Sakau jums, kad 
visas pasitikėjimas tais žmonėmis priklauso nuo to, kokia vaikų 

Bet patikėsiu tuo tik pamačiusi savo akimis; o lankyti savo 
kūdikį dabartinėje mano būklėje būtų tas pats, kaip ir pražudyti 
save; šit ir nežinau, ką daryti. 

- Nieko sau! - pasakė globėja. - Jūs norėtumėte ir matyti 
kūdikį, ir jo nematyti; norėtumėte ir pasislėpti, ir išsiduoti, 
visko drauge. Tai neįmanoma, balandėle, turite elgtis taip, kaip 
ir kitos sąžiningos motinos, ir tenkintis tuo, kas visada daroma 
tokiais atvejais, nors jums tai ir nepatinka. 

Supratau, ką ji turėjo galvoje, sakydama „sąžiningos moti- 
nos". senė norėjo pasakyti „sąžiningos paleistuvės", bet nesi- 
ryžo įžeisti manęs, gi aš, tiesą sakant, šiuo atveju buvau ne 
paleistuvė, o teisėta žmona, jei tik galima laikyti teisėta pasku- 
tinę mano santuoką. 

Kad ir kas aš būčiau buvusi, dar nebuvau taip surembėjusi 
kaip būdinga anoms moterims; tai yra nebuvau abejinga savo 
kūdikio likimui; mano motiniškas jausmas buvo toks stiprus, 
kad buvau pasirengusi aukoti savo draugą iš banko, nors jis taip 
atkakliai prašė mane sugrįžti ir už jo ištekėti, kad buvo beveik 
neįmanoma jį atstumti. 

Pagaliau senoji mano globėja atėjo pas mane ir su jai 
būdinga savikliova pasakė: 

- Na štai, balandėle, sugalvojau būdą, kuris leis jums nu- 
rimti, nes žinosite, kad jūsų kūdikis bus gerai prižiūrimas, O jį 

- Ak, motute, jeigu taip padarysite, būsiu dėkinga jums iki 
karsto lentos. 

- Gerai jau, - sako. - Ar sutinkate turėti nedidelių kasme- 
tinių išlaidų virš tos sumos, kurią mes paprastai mokame pagal 
tokius susitarimus? 

- Na, suprantama, iš visos širdies, kad tik niekas to nesužinotų. 

- Dėl šito, - sako, - galite būti rami. Auklė niekada neišdrįs 
klausinėti apie jus, ir kartą ar du per metus lankysite su manimi savo 
kūdikį, pati pamatysite, kaip jis prižiūrimas; tuomet pati įsitikinsite, 
kad jis gerose rankose, ir niekas nesužinos, kas jūs tokia. 

- Ir jūs manote, kad lankydama savo kūdikį sugebėsiu 
nuslėpti, kad esu jo motina? Manote, kad tai įmanoma? 

- Net jeigu išsiduosite, auklė dėsis nepastebėjusi; jai bus 
uždrausta jus klausinėti ir jumis domėtis, o jeigu ji nepaklausys, 
neteks pinigų, kuriuos gautų iš jūsų, ir iš jos bus atimtas vaikas. 

Buvau sužavėta tokio pasiūlymo. Ir šit po savaitės iš Hart- 
fordo ar jo apylinkių mums atvedė valstietę, kuri už dešimt 
svarų sutiko paimti kūdikį visiškon savo globon. O su sąlyga, 

kad duosiu jai dar penkis svarus per metus, ji įsipareigojo vos 
mums pareikalavus atnešti kūdikį pas mano globėją arba leisti 
mums pačioms jį lankyti ir patikrinti, ar ji gerai jį prižiūri. 

Tai buvo sveika ir apveidi moteris, paprasto žemdirbio 
žmona, bet gerai, švariai apsirengusi ir labai valyva; prislėgta 
širdimi ir graudžiai verkdama, leidau jai paimti kūdikį. Aš pati 
nuvažiavau į Hartfordą pasižiūrėti, kaip ji gyvena, ir viskas man 
labai patiko; pažadėjau jai daug dovanų, jeigu ji bus meili 
vaikui, taigi ji iš pat pirmo žodžio suprato, kad aš - jo motina. 
Bet ji gyveno tokioje nuošalioje vietoje ir taip kukliai susilaikė 
neklausinėjusi, kad maniau esanti visai saugi. Žodžiu, sutikau 
palikti jai kūdikį ir daviau jai dešimt svarų, tiksliau ne jai, O savo 
globėjai, kuri ir įteikė vargšei moteriai pinigus man matant, ir 
ši įsipareigojo niekada negrąžinti man vaiko ir nereikalauti 
priedo užjo išlaikymą bei auklėjimą; aš tik pažadėjau, jei ji labai 
gerai rūpinsis vaiku, dovanoti jai dar ką nors, kai apsilankysiu, 
taigi neįsipareigojau jai mokėti dar po penkis svarus, o tik 
pažadėjau tai savo globėjai. Taip atsikračiau didelio rūpesčio, 
ir, nors širdyje vis dar buvo neramu, nieko patogesnio toje 
situacijoje negalėjau sugalvoti. 

Paskui sėdau rašyti savo draugui iš banko meilesniu tonu 
ir, beje, liepos pradžioje pranešiau jam, kad rugpjūčio viduryje 
rengiuosi būti Londone. Jis kuo karščiausiais žodžiais atsakė, 
maldaudamas laiku pranešti jam apie tai, jis atvažiuosiąs ir 
pasitiksiąs mane dviejų dienų tarpustotėje. Tai mane baisiau- 
siai sutrikdė, nežinojau, ką atsakyti. Ir šit ryžausi važiuoti pašto 
karieta į Česterį vieninteliu tikslu - kad turėčiau malonumą 
grįžti atgal ir jis galėtų pamatyti, jog iš tikrųjų važiuoju iš 
šiaurės, nes man - tiesa, visai nepagrįstai - kilo nerami mintis, 
gal jis suabejojo, ar aš šiaurės Anglijoje. Greit pamatysite, kad 
tai buvo ne taip ir kvailai sugalvota. 

Bergždžiai mėginau nuvyti tą mintį; ji taip pagavo mane, 
kad negalėjau apie tai negalvoti. Pagaliau mano naująjį ketini- 
mą išvykti iš Londono sustiprino dingtelėjusi galvon mintis, kad 

ši kelionė puikiai nuslėps nuo mano senosios globėjos visus 
kitus mano reikalus, nes ji visiškai neįsivaizdavo, kur gyvena 
naujas mano mylimasis, Londone ar Lankašyre, ir kai pranešiau 
jai savo sumanymą, ji buvo visiškai tikra, kad jis Lankašyre. 

Pasirengusi tai kelionei, pranešiau senei ir pasiunčiau mer- 
giną, patarnavusią man nuo pat pradžios, kad užsakytų man 
vietą pašto karietoje. Mano globėja panoro, kad tarnaitė lydėtų 
mane iki paskutinės stoties ir grįžtų į Londoną ta pačia karieta, 
bet aš įtikinau ją, kad bus nepatogu. Man išvažiuojant ji pasakė, 
kad nesistengs palaikyti su manimi ryšio, nes yra įsitikinusi, kad 
meilė kūdikiui privers mane pačią rašyti jai ir net aplankyti, kai 
grįšiu į Londoną. Patikinau, kad ji neklysta, ir atsisveikinau 
labai patenkinta, kad pagaliau palieku tą įstaigą, nors ir labai 
komtortišką. 

Nevažiavau iki tos stoties, iki kurios turėjau bilietą, o išlipau 
Stono miestelyje - jis berods Češyre, - kur neturėjau ne tik jokių 
reikalų, bet nebuvo nė vieno pažįstamo Žmogaus. Tačiau žinojau, 
kad turėdami pinigų visur esame namie; praleidau ten dvi ar tris 
dienas, kol gavau vietą kitoje karietoje, ir išvažiavau atgal į Lon- 
doną, laišku pranešusi mielajam, kad tokią ir tokią dieną būsiu 
Stoni Stretforde, kur vežėjas turėjo sustoti. 

Karieta, kuria važiavau, tose vietose atsidūrė atsitiktinai: 
ją iki Česterio buvo nusisamdę kažkokie ponai, vykstantys į 
Airiją, 1r dabar, grįždama atgal, neturėjo taip griežtai laikytis 
graliko; taigi mes išstovėjome vietoje visą sekmadienį, todėl 
mano patikėtinis suspėjo pasirengti kelionei, kitaip jam nieku 
būdu nebūtų pavykę. 

Tačiau liko tiek mažai laiko, kad jis nesuspėjo pasiekti 
Stoni Stretfordo ir susitikti ten su manimi prieš naktį, bet kitą 
rytą pamatė mane Brikhilo miestelyje kaip tik tuo metu, kai į jį 
įvažiavome. 

Prisipažįstu, labai apsidžiaugiau jį išvydusi, nes iš vakaro 
jaučiausi šiek tiek nusivylusi, juolab kad taip toli buvau nuva- 
žiavusi dėl to susitikimo. Jis dar labiau nudžiugino mane šauniai 

pasirodydamas: važiavo ketvertu žirgų kinkyta puikia poniška 
karieta su liokajumi užkarietyje. 

Mano draugas tuojau pasiūlė man lipti iš karietos, kuri 
sustojo priešais viešbutį; užsukęs į tą patį viešbutį, jis liepė 
iškinkyti arklius ir užsakė pietus. Paklausiau, kam to reikia, juk 
rengiuosi keliauti toliau. Jis atsakė: ne, aš turinti šiek tiek 
pailsėti, o tai puikus viešbutis, tik tiek, kad miestelis mažas; 
žodžiu, šiandien mes toliau nevažiuosime, kad ir kas ten būtų. 

Nelabai spyriojausi; jeigu jis taip toli važiavo manęs pasi- 
tikti, darėsi tokių išlaidų, būčiau nepagarbiai pasielgusi, nepa- 
darydama ir jam mažos paslaugos; ir neilgai priešinausi. 

Po pietų išėjome apžiūrėti miesto ir bažnyčios, pasivaikš- 
čioti po apylinkes, kaip paprastai daro atvykėliai, ir viešbučio 
šeimininkas pasišovė būti mums palydovu apžiūrint bažnyčią. 
Pastebėjau, kad mano mielasis smulkiai teiraujasi apie dvasi- 
ninką, ir tuojau sumečiau, kad jis tikriausiai nori pasiūlyti man 
susituokti; žinoma, nebūčiau atsisakiusi, nes, atvirai kalbant, 
mano reikalai klostėsi ne taip, kad būčiau galėjusi pasakyti 
„ne“; dabar neturėjau pagrindo taip rizikuoti. 

Bet tuo metu, kai tokios mintys šmėsčiojo mano galvoje, o 
tai truko tik kelias akimirkas, pastebėjau, kad šeimininkas 
vedasi mano draugą į šalį ir šnibžda jam, tiesą sakant, nelabai 
tyliai: „Pone, jeigu jums reikėtų..." Toliau nebeišgirdau, bet 
tikriausiai skambėjo maždaug taip: „Pone, jeigu jums reikėtų 
dvasininko, netoliese turiu draugą, kuris visada bus jūsų paslau- 
goms, ir jei panorėsite, tylės kaip žuvis". Mano bendrakeleivis 
gana garsiai atsakė: „Puiku, aš manau, kad reikės". 

Vos sugrįžome į viešbutį, jis karštai kreipėsi į mane su 
tokiais žodžiais: jeigu jau nusišypsojo laimė susitikti su manimi 
ir viskas taip palankiai susiklostė, jis maldauja, kad pagreitin- 
čiau tą laimę ir iš karto užbaigtume visas ceremonijas. 

- Ką norite tuo pasakyti? - paklausiau raustelėjusi. - Kur 
tai matyta? Viešbutyje, vieškelyje! Viešpatie, pasigailėk; kaip 
galite kalbėti tokius dalykus? 

- Net labai galiu, - sako, - todėl ir atvažiavau čia; tuojau 
jums tai įrodysiu, - ir taip sakydamas išsiima didelį dokumentų 
ryšulį. 

- Jūs gąsdinate mane, - sakau aš, - kas gi čia yra? 

- Nebijokite, brangioji, - atsakė jis ir pabučiavo mane. 
Pirmą kartą jis leido sau tokį familiarumą. Paskui kartodamas: 
„Nebijokite, tuojau viską pamatysite“, paskleidė prieš mane 
visus tuos dokumentus. 

Pirmiausia ten buvo aktas, arba sprendimas dėl skyrybų su 
žmona, prie jo nemaža liudytojų parodymų apie palaidą jos 
elgesį; paskui jos laidotuvių liudijimas, išduotas tos parapijos, 
kur ji gyveno, dvasininko ir bažnyčios seniūno ir nurodantis, 
kokia mirtimi ji mirė; tardytojo potvarkio dėl prisiekusiųjų 
teismo sušaukimo nagrinėti jos bylą nuorašas ir prisiekusiųjų 
nuosprendis, išreikštas žodžiais: non compos mentis. Visa tai, 
be abejo, priklausė bylai ir turėjo mane džiuginti, nors trumpai 
pasakysiu, kad aš nebuvau tokia smulkmeniška, nebūčiau atsi- 
sakiusi eiti už jo ir be tų dokumentų. Tačiau atidžiai juos 
peržiūrėjau ir pasakiau, kad visa tai, žinoma, visiškai neginčy- 
tina, bet nebuvo reikalo vežti čia tų dokumentų, nes dar turime 
pakankamai laiko. Ne, pasakė jis, gal man laiko ir pakankamai, 
bet visai nepakankamai jam, nes jis nenori girdėti apie jokį 
laiką, išskyrus esamąjį. 

Jis turėjo dar vieną popieriaus ritinėlį, ir aš paklausiau, kas 
ten. 

- Tai va, - pasakė jis, - labiau už viską norėjau, kad to 
paklaustumėte. - Ir tai pasakęs išima šagrenės odos dėžutę, 
atidaro ją ir įteikia man gražų žiedą su briliantu. Nebūčiau 
galėjusi atsisakyti jo, net jei būčiau norėjusi, nes jis užmovė man 
žiedą ant piršto; liko tik padaryti reveransą ir padėkoti. Paskui 
jis išima kitą žiedą. - O šis, - sako, - kitam atvejui. - Ir dedasi 
žiedą į kišenę. 

- Vis dėlto parodykite man jį, - sakau aš ir šypsausi, - aš 
nujaučiu, kas čia: jūs iš proto išsikraustėte! 

--Aš būčiau beprotis, jeigu to nepadaryčiau, - pasakė jis ir 
vis dar nerodė man žiedo, o man labai norėjosi pamatyti jį, ir aš 
sakau: 

- Leiskite man pažiūrėti! 

- Luktelėkite, - sako, - pažiūrėkite pirma štai tą. - Čia jis 
vėl ima tą ritinėlį, skaito jį, ir pasirodo, kad tai - leidimas vesti. 

- Na, jūs iš tiesų išsikraustėte iš proto! Vadinasi, buvote 
įsitikinęs, kad aš sutiksiu vos išgirdusi pirmą Žodį, o gal ryžotės 
nepriimti atsisakymo? 

- Pastarasis jūsų spėjimas teisingas, - atsakė jis. 

- Bet galbūt jūs klystate, - sakau. 

- Ne, ne, - sako, - neturi būti atsisakymo, negali to būti. - 
Ir tai pasakęs ėmė taip aistringai bučiuoti mane, kad negalėjau 
j0 atsiginti. 

Kambaryje buvo lova, ir mes vaikštinėjome pirmyn ir atgal, 
įsitraukę į pašnekesį. Tik jis ūmai griebė mane į glėbį, metė ant 
lovos ir pats griuvo su manimi; stipriai apkabino mane, bet 
neleisdamas sau jokių nekuklių dalykų ėmė prašyti, kad sutik- 
čiau, maldavo ir įtikinėjo, prisipažino mylįs ir prisiekė nepalei- 
siąs manęs, kol jam nepažadėsiu, tad pagaliau aš pasakiau: 

- Nagi, jūs iš tikrųjų ryžotės nepriimti atsisakymo. 

Ne, ne, - sako, - neturi būti atsisakymo, nenoriu atsisaky- 
mo, negali būti atsisakymo. 

- Gerai jau, gerai, - pasakiau pabučiavusi jį, - tokiu atveju 
jums ir nebus atsakyta neigiamai, o dabar paleiskite mane. 

Jis buvo toks sužavėtas manossutikimo ir švelnumo, kad aš 
pamaniau, gal jis tuo ir nori apsiriboti, gal ketina tuoktis be 
jokių ceremonijų. Bet aš buvau neteisinga jam, nes jis liovėsi 
mane bučiuoti, pakėlė iš lovos ir pabučiavęs dar kelis kartus 
padėkojo už nuolaidumą; jis buvo toks dėkingas, kad ašaros 
pasirodė jo akyse. 

Nusigręžiau, nes ir mano akys paplūdo ašaromis, ir papra- 
šiau leisti trumpam išeiti į savo kambarį. Jeigu kada nors per 
pastaruosius dvidešimt ketverius metus jaučiau nors kruopely- 

tę nuoširdžios atgailos dėl šlykštaus gyvenimo, tai kaip tik tą 
akimirką. „O, kokie laimingi žmonės, - kalbėjau sau, - kad jie 
negali skaityti, kas dedasi kitų širdyse! Kokia būtų laimė, jei iš 
pat pradžių būčiau tapusi tokio sąžiningo ir mylinčio Žmogaus 
žmona". 

Paskui į galvą atėjo kitos mintys. Kokia aš bjauri nevidonė! 
Ir kaip apgausiu šį atlapaširdį poną! Jis visiškai negalvoja, kad 
išsiskyręs su viena pasileidėle, puola dabar kitai į glėbį! Ren- 
giasi vesti asmenybę, kuri turėjo santykių su dviem broliais ir 
pagimdė tris vaikus nuo tikro brolio! Kuri gimė Niūgeite ir 
kurios motina buvo gatvės mergšė, o dabar - ištremta vagilė! 
Asmenybę, kuri miegojo su trylika vyrų ir prigyveno vaiką jau 
po pažinties su iuo. Vargšas, ką jis daro! 

Nuslopinusi sąžinės graužimą, pasakiau sau taip: „Bet 
jeigu man lemta tapti jo žmona, jei Dievas pageidauja suteikti 
man tokią malonę, būsiu jam ištikima ir mylėsiu jį taip pat 
karštai, kaip jis pamilo mane. Savo poelgiais, kuriuos jis matys, 
pasistengsiu užglostyti prieš jį tas nuodėmes, kurių jis nemato". 

Jis nekantriai laukė, kol išeisiu pas jį, bet nesulaukęs nulipo 
žemyn ir sušneko su šeimininku apie dvasininką. Šeimininkas, 
pataikūnas, nors ir kupinas gerų ketinimų, jau suspėjo pasiųsti 
dvasininko, todėl kai mano garbintojas ėmė jo prašyti šito, pasakė: 

- Pone, mano draugas čia, mūsų name, - ir daugiau nieko 
netaręs suvedė savo svečią su dvasininku. 

Mano garbintojas tuojau paklausė dvasininką, ar jis imasi 
sutuokti atvykėlius vyrą ir moterį, kurie abu sutinka susituokti. 
Šis atsakė, kad ponas jau kalbėjo jam apie tai; jis tikisi, kad tai 
ne kokia nors slapta santuoka, nes jam atrodo, kad jis turi 
reikalą su garbingu džentelmenu ir kad ponia tikriausiai ne 
jauna mergelė, kuriai reikėtų tėvų sutikimo. 

- Kad išblaškyčiau visas jūsų abejones, - sako mano drau- 
gas, perskaitykite šį dokumentą. - Ir išsiima leidimą. 

- Daugiau man nieko nereikia, - atsako dvasininkas. - O 
kurgi ponia? 

- Tuojau ją pamatysite. 

Tai pasakęs, mano draugas lipa į viršų, o aš kaip tik tuo metu 
išeinu iš kambano; šit jis ir sako, kad dvasininkas laukia apačioje, 
kad jis matė leidimą ir mielai sutinka sutuokti mus, bet nori 
pamatyti mane, tai ar leisiu jam užkopti į mano kambarį. 

- Dar pakaks laiko, - sakau, - juk rytoj rytą, ar ne? 

- Bet žinote, mieloji, jis, matyt, nerimauja, ar jūs - ne jauna 
mergelė, pagrobta iš tėvų, nors aš patikinau, kad mes abu tokio 
amžiaus, kada nebereikia vyresniųjų sutikimo; štai kodėl jis 
nori jus matyti. 

- Na, tai elkitės kaip išmanote, - pasakiau aš. 

Ir šit dvasininką kviečia į viršų, ir jis pasirodo esąs šnekus, 
linksmas žmogus. Jam, matyt, buvo pasakyta, kad mes čia susi- 
tikome atsitiktinai, kad aš atvažiavau Česterio pašto karieta, o 
mano mielasis nuosava karieta važiavo manęs pasitikti, kad mes 
turėjome susitikti vakar vakare Stoni Stretforde, bet jis nesu- 
spėjo iki ten nuvažiuoti. 

- Kiekviena nesėkmė, pone, - sako dvasininkas, - turi ir 
kažką gera. Jums tai nesėkmė, - kreipiasi jis į mano draugą, - 0 
man - sėkmė; juk jei būtumėte susitikę Stoni Stretforde, nebū- 
čiau turėjęs garbės jus sutuokti. Šeimininke, ar turite apeigyną? 

Taip ir pašokau lyg iš baimės. 

- Pone, - sušukau, - ką jūs norite pasakyti? Kaip! Tuoktis 
viešbutyje, prieš naktį! 

- Ponia, - atsakė dvasininkas, - jei norite tuoktis bažnyčioje, 
malonėkite, bet noriu patikinti jus, kad nuo to jūsų santuoka 
nebus tvirtesnė. Kanonai nereikalauja atlikti jungtuvių apeigas 
būtinai bažnyčioje, o dienos laikas šiuo atveju neturi jokios 
reikšmės. Mūsų princai tuokiasi savo namuose ir aštuntą. ir 
dešimtą valandą vakaro. 

Mane turėjo ilgai įkalbinėti, ir aš vis tvirtinau, kad noriu 
tuoktis būtinai bažnyčioje. Bet visa tai buvo tik spyriojimasis, 
todėl galiausiai pareiškiau, jog nusileidžiu, ir pas mus buvo 
pakviesti šeimininkas su žmona ir dukterimi. Mūsų šeimininkas 

pabuvo svotu ir zakristijonu; mes susituokėme ir jautėmės labai 
linksmi. nors, prisipažįstu, mane graužė sąžinė ir protarpiais iš 
mano krūtinės išsiverždavo gilus atodūsis, tai pastebėjęs, mano 
vyras stengėsi mane palinksminti, naiviai manydamas, kad dar 
dvejoju žengusi tokį skubotą žingsnį. 

Linksminomės tą vakarą kaip įmanydami, tačiau taip pa- 
slaptingai, kad net viešbučio tarnai nieko nežinojo, nes man 
patarnavo pati šeimininkė su dukterimi, neleisdamos nė vienai 
tarnaitei užkopti į viršų. Šeimininkės duktė buvo mano pamer- 
gė, ir iš pat ryto, nusiuntusi pakviesti krautuvininko, padova- 
nojau jai gražius kaspinus; 0 sužinojusi, kad tame mieste neria 
nėrinius. padovanojau jos motinai kepuraitę su pinikais. 

Viena iš šeimininko paslaptingumo priežasčių buvo neno- 
ras, kad apie mūsų vestuves sužinotų parapijos dvasininkas; 
tačiau, nors jis elgėsi labai atsargiai, kažkas suuodė tai, todėl 
anksti rytą buvome pavaišinti varpų gaudesiu ir muzika po 
langu - tokia, kokią suieškojo mieste. Bet šeimininkas pamela- 
vo. kad mes susituokėme dar prieš atvažiuodami čia ir tik 
panorome senų jo viešbučio gyventojų teise surengti jo namuo- 
se vestuvių vakarienę. 

Kitą dieną visai nebuvome nusiteikę keliauti, nes pažadinti 
ryto varpų ir prieš tai kaip reikiant neišsimiegoję, drybsojome 
lovoje bemaž iki vidudienio. 

Paprašiau šeimininkę pasirūpinti, kad mūsų daugiau ne- 
vaišintų muzika ir varpų gaudesiu, ji tai padarė. ir mūsų nebe- 
trukdė. Bet vienas netikėtas įvykis ilgam išsklaidė mano 
linksmumą. Viešbučio salono langai išėjo į gatvę; vaikštinėda- 
ma jame, kai vyras kažko nulipo į apačią, priėjau prie lango ir 
kadangi diena buvo giedra ir šilta, atsidariau jį, norėdama 
pakvėpuoti grynu oru, tik staiga matau, kad į priešais esantį 
viešbutį įsuka trys raiteliai. 

Nuo mano akių nepraslydo, kad antrasis ištų raitelių buvo, 
be jokios abejonės, mano lankašyrietis vyras. Mirtinai persigan- 
dau: dar niekada gyvenime nebuvau apimta tokio siaubo; no- 

rėjau skradžiai žemę prasmegti; kraujas sustingo gyslose, ir aš 
ėmiau drebėti kaip baisiausio drugio krečiama. Kartoju, nebu- 
vojokių abejonių; aš atpažinau jo drabužius, atpažinau jo arklį, 
atpažinau jo veidą. 

Pirmiausia pagalvojau: kaip gerai, kad mano vyro nėra 
greta manęs ir kad jis, vadinasi, nematė, kokia aš sutrikusi. Įėję 
į viešbutį, atvykėliai ponai prisiartino prie savo kambario lango, 
kaip tai paprastai būna, bet mano langas, suprantama, buvo jau 
uždarytas. Vis dėlto negalėjau susilaikyti slapta nepažvelgusi į 
juos, ir vėl pamačiau jį, išgirdau, kaip jis kažkodėl pašaukė 
tarną, ir su siaubu dar kartą įsitikinau, kad tai ne kas kitas, O jis. 

Dabar man rūpėjo sužinoti, ko jie čia atjojo, bet tai buvo 
neįmanoma. Mano vaizduotė piešė siaubingus reginius, vieną bai- 
sesnį už kitą; man atrodė, kad jis pastebėjo mane ir ateis priekaiš- 
tauti dėl nedėkingumo ir žodžio netesėjimo; įsivaizdavau, kad jis 
jau kopia laiptais, norėdamas mane įskaudinti, ir mano galvoje 
šmėsčiojo tūkstančiai spėlionių apie tai, ko jis niekada negalvojo ir 
negalėjo galvoti, nebent jį būtų apšvietęs pats šėtonas. 

Geras dvi valandas buvau apimta tokios baimės ir beveik 
nenuleidau akių nuo viešbučio, kuriame jie apsistojo, lango bei 
durų. Pagaliau, išgirdusi garsų triukšmą prie to viešbučio vartų, 
pribėgau prie lango ir labai patenkinta pamačiau, kad visi trys 
išjojo vakarų kryptimi. Jeigu jie būtų pasukę į Londoną, vis dar 
būčiau bijojusi, kad vėl jį susitiksiu ir jis mane atpažins; bet jis 
nujojo į priešingą pusę, ir man nusirito akmuo nuo širdies. 

Ketinome keliauti kitą dieną, bet apie šeštą valandą vakaro 
mus išgąsdino baisus sąmyšis gatvėje. Kažkokie raiteliai šuolia- 
vo kaip pašėlę; pasirodo, jie vijosi tris plėšikus, apiplėšusius dvi 
karietas ir dar kelis keliautojus netoli Dansteblhilo, tokiame ir 
tokiame name, tai yra viešbutyje, kur tie ponai buvo apsistoję. 

namas nedelsiant buvo apsuptas ir apieškotas, bet atsirado 
daug liudytojų, kad raiteliai jau daugiau kaip prieš tris valandas 
išjojo. Susibūrė minia, netrukus mums pranešė visas smulkme- 
nas, ir tada ėmiau nerimauti visai dėl ko kita. Skubiai pasakiau 

mūsų namo gyventojams, kad galiu laiduoti už trijų raitelių 
garbingumą; man žinoma bent jau tiek, kad vienas iš jų - 
garbingas džentelmenas, puikaus dvaro Lankašyre savininkas. 

Tai tuojau buvo pranešta konstebliui, kuris atvyko kilus 
triukšmui, ir jis pats atėjo pas mane išklausyti parodymų iš 
mano lūpų; aš pasakiau, kad mačiau tris raitelius, žiūrinčius pro 
savo langą, o paskui pro langus to kambario, kuriame jie pie- 
tavo; mačiau, kaip jie sėdosi ant arklių, ir galiu prisiekti, kad 
vieną iš jų pažįstu, kad tai labai turtingas džentelmenas, labai 
gerbiamas Lankašyre, iš kur aš ką tik atvykau. 

Visa tai pasakiau su tokia savikliova, kad atšaldžiau susi- 
būrusių miestelėnų aistras ir taip patenkinau konsteblį, kad jis 
tuojau atšaukė persekiojimą, pareikšdamas visiems girdint, kad 
tai - visai ne plėšikai, o, kaip jis dabar sužinojo, dori džentelme- 
nai; paskui visi išsiskirstė. Kaip buvo iš tikrųjų, nežinau; tik 
karietos iš tiesų buvo apiplėštos prie Dansteblhilo ir iš keleivių 
atimti penki šimtai šešiasdešimt svarų; be to, buvo apiplėšti keli 
prekeiviai mezginiais, visada važinėjantys tuo keliu. O pasako- 
jimą apie tris džentelmenus kol kas atidedu. 

Visi tie neramumai sulaikė mus dar vieną dieną, nors mano 
vyras įtikinėjo, kad saugiausia keliauti po plėšimo, nes vagys, 
sukėlę visų aplinkinių gyventojų sąmyšį, skuba slėptis kur nors 
toliau, bet aš nerimavau, baimindamasi daugiausia dėl to, kad 
mano senas pažįstamas atsitiktinai nesusitiktų mūsų vieškelyje 
ir neatpažintų manęs. 

Dar niekada gyvenime nebuvau patyrusi tokių laimingų 
dienų, keturių paeiliui. Jaučiausi jaunavedė, ir mano vyras kaip 
įmanydamas stengėsi man įtikti. Ak, jei ta laimė būtų tęsusis! 
Tuomet būtų užmirštas visas praeities sielvartas ir užkirstas 
kelias mano ateities nelaimėms. Bet manęs laukė atpildas už 
netikusį gyvenimą tiek aname pasaulyje, tiek šiame. 

Išvažiavome penktą dieną, ir mūsų šeimininkas, matyda- 
mas mane sunerimusią, apsiginklavo šautuvu, sėdo ant žirgo, 
pasiėmė ir sūnų bei tris žaliūkus kaimo vaikinus ir nė žodžio 

netaręs palydėjo mūsų karietą iki Dansteblio. Suprantama, 
turėjome gerai pavaišinti savo palydovus Dansteblyje, ir tai 
kainavo mano vyrui dešimt ar dvylika šilingų, be to, jis dar šiek 
tiek davė žmonėms už gaišatį, bet šeimininkas atsisakė pinigų. 

Aplinkybės man susiklostė itin palankiai; atvažiavusi į 
Londoną nesusituokusi, būčiau turėjusi arba eiti pas vyrą pačią 
pirmąją naktį, arba prisipažinti, kad visame Londone neturiu 
nė vieno pažįstamo, kuris priimtų vargšę jaunamartę su vyru. 
O dabar nė kiek nedvejodama nuvažiavau tiesiai pas jį ir iš 
karto gavau gerai apstatytą namą ir solidų vyrą, taigi man 
prasidėjo laimingiausias gyvenimas, ir mėgaudamasi galėjau 
pajusti tikrąją jo vertė. Jis visai nepanėšėjo į tą iki šiol buvusį 
palaidą egzistavimą, ir doras bei kuklus gyvenimas buvo daug 
laimingesnis už tą, kurį vadiname linksmu. 

Ak, jei būčiau galėjusi ilgiau išsilaikyti tame kelyje, jei 
nebūčiau taip greit įpuolusi į skurdą, tą dorybingumo kapo 
duobę! Jei būčiau galėjusi laimingai nugyventi šiame pasaulyje 
ir patirti amžiną palaimą aname! Kol gyvenau dorybingai, nuo- 
širdžiai atgailavau dėl savo nuodėmių. Su pasišlykštėjimu, tikrai 
neapkęsdama savęs, žvelgiau į praeitį. Dažnai mąstydavau apie 
tai, kaip mano meilužis iš Bato, parblokštas Dievo rankos, ėmė 
atgailauti ir pametė mane, atsisakydamas pasimatyti su manimi, 
nors mylėjo tiesiog beprotiškai. O aš, pikčiausio velnio - skurdo 
- kurstoma, grįžau į nuodėmės kelią ir norėdama palengvinti 
sunkią savo dalią ėmiau pelnytis tuo, kas vadinama patraukliu 
veiduku, taigi paverčiau grožį ištvirkimo sąvadautoju. 

Tačiau dabar, po audringo plaukiojimo gyvenimo jūroje, 
buvau pasiekusi tylią prieplauką ir jaučiau dėkingumą, kad 
pavyko išsigelbėti. Valandų valandas sėdėdavau viena, grau- 
džiai raudodama dėl praeities beprotybių, ir man ėmė rodytis, 
jog mano atgaila tvirta ir nuoširdi. 

Bet yra pagundų, kurioms žmogaus prigimtis negali atsi- 
spirti, na, ir kas gi pasakys, kaip jis būtų pasielgęs mano vietoje! 
Sutinku, kad gobšumas - blogio šaknis. bet neturtas, mano 

manymu, - tikri spąstai. Beje, atidėsiu savo samprotavimus ir 
pereisiu prie liūdnos patirties, kuri ir privertė taip galvoti. 

Gyvenau su vyru ramiausiai ir nuosaikiausiai; tai buvo tylus, 
jautrus, kuklus žmogus, doras, paprastas, nuoširdus, uolus ir sąži- 
ningas darbe. Jis nesiimdavo labai didelių darbų, bet pajamų 
pakako, kad gyventume padoriai ir pasiturinčiai, žinoma, ne taip, 
kad galėtume puoštis, laikyti liokajus ir ekipažą ir, kaip sakoma, 
stulbinti visuomenę, aš to nė nesitikėjau, visai to nesiekiau, nes 
pasibjaurėjusi savo ankstesnio gyvenimo lengvabūdiškumu ir be- 
protybe dabar ketinau gyventi atsiskyrusi, kukliai. Svečių nepri- 
imdavau ir pati niekur neidavau, rūpinausi šeima ir įtaikavau 
vyrui, ir toks gyvenimo būdas man labai patiko. 

Penkerius metus išgyvenome taikiai ir visko pertekę, tik 
staiga ūmus beveik nematomos rankos smūgis sugriovė visą 
mano laimę, ir mano gerovės neliko nė pėdsako. 

Kartą mano vyras patikėjo vienam savo draugui, taip pat 
klerkui, pinigų, suma buvo per didelė, kad mūsų turtas galėtų 
atlaikyti jos praradimą; klerkas bankrutavo, ir žlugimas sunkia 
našta prislėgė mano vyro pečius. Tačiau praradimas nebuvo 
toks didelis, kad reikėtų pulti į neviltį; jei jis būtų turėjęs drąsos 
pažvelgti pavojui tiesiai į akis, tai, naudodamasis jam rodomu 
pasitikėjimu, lengvai būtų galėjęs padengti nuostolius. Sielvar- 
tas tik padidino mus ištikusią nelaimę; kas nori žūti, tas ir Žus. 

Veltui mėginau jį guosti; žaizda buvo pernelyg gili: smūgis 
pataikė tiesiai į širdį; jis pasidarė niūrus ir nepaguodžiamas, 
pasidavė apatijai ir numirė. Numačiau smūgį ir jaučiausi nepa- 
prastai prislėgta, nes man buvo aišku: jei jis mirs, aš pražūsiu. 

Turėjau nuo jo tik du vaikus, nes man prasidėjo laikas, 
kada nebegalėjau gimdyti; man sukako keturiasdešimt aštuo- 
neri metai, ir aš manau, kad mes vis tiek vaikų nebebūtume 
turėję, net jei vyras būtų likęs gyvas. 

Man prasidėjo nykios, be prošvaistės dienos, tam tikra 
prasme baisiausios mano gyvenime. Pirma, praėjo laikas, kai 
„galėjau tikėtis įsitaisyti kieno nors meiluže; mano grožis nu- 

blanko, liko vien prisiminimas, o blogiausia buvo tai, kad aš pati 
nepaguodžiamai liūdėjau. Dar neseniai drąsinau savo vyrą ir 
stengiausi palaikyti jo tikėjimą savo jėgomis, o dabar visiškai 
praradau savikliovą; man trūko to žvalaus nusiteikimo, kurio, 
kaip pati ir minėjau, taip reikia ištikus nelaimei, kad galėtum 
nešti jos naštą. 

Tačiau mano būklė buvo išties apverktina, nes likau be 
draugų ir be pagalbos, o vyro patirti nuostoliai taip išsekino jo 
lėšas, kad skolų neturėjau, bet lengvai galėjau suvokti, jog iš to, 
kas man liko, ilgai neišsilaikysiu; pinigai kasdien tirpo ir greit 
turėjo baigtis, ateityje mačiau tik begalinį skurdą, kurį taip gyvai 
piešė mano vaizduotė, kad man atrodė, jog jis atėjo anksčiau nei 
taip įvyko iš tikrųjų. Taigi baimė dar didino mano sielvartą; man 
vis dingojosi, jog kiekvienas šešiapensis, išleistas duonai, - pasku- 
tinis, kad rytoj turėsiu pasninkauti ir mirti iš bado. 

Tokioje vargingoje būsenoje neturėjau nei pagalbininko, 
nei draugo, kuris būtų galėjęs paguosti mane ar patarti; dieną 
naktį sėdėdavau verkdama ir grauždamasi, grąžydama rankas 
ir protarpiais kliedėdama kaip beprotė; ir iš tiesų aš dažnai 
stebėdavausi, kaip nepasimaišė man protas, nes nevilties prie- 
puoliai būdavo tokie stiprūs, kad aš visiškai priklausydavau nuo 
liguistos vaizduotės. 

Dvejus metus išgyvenau tokioje siaubingoje būklėje, leis- 
dama valgymui menkas savo lėšas, vis ašarodama dėl savo 
varganos lemties ir, galima sakyti, plūsdama krauju, be jokios 
vilties sulaukti žmonių ar Dievo pagalbos. Taip dažnai ir taip 
ilgai verkdavau, kad ašaros išseko, ir mane pradėjo imti neviltis, 
nes sparčiai artėjau prie skurdo. 

Kad bent kiek sumažinčiau išlaidas, apleidau savo namą ir 
nusisamdžiau butą; kukliai įsikūrusi, pardaviau daugelį savo 
daiktų ir už gautus pinigus gyvenau dar maždaug metus, kone 
visko atsisakydama ir labai taupydama pinigus; ir vis tiek, kai 
pagalvodavau apie ateitį, man širdis apmirdavo išvydus neper- 
maldaujamai artėjantį skurdą. O, tegu tie, kas skaito šią mano 

pasakojimo dalį, rimtai susimąsto apie sielvartą be prošvaistės, 
apie tai, kaip mums būna, kai liekame be draugų ir duonos 
kąsnio! Tokie samprotavimai tikriausiai privers ne tik pagalvoti 
apie taupumą, bet ir šaukiis dangaus malonės, išmokys išmin- 
tingos maldos: „Apsaugok mane nuo skurdo, idant nevogčiau". 

Teprisimena skaitytojas, kad skurdo metas - baisių pagun- 
dų metas, 0 jėgos pasipriešinti visai nebeturime; neturtas mus 
niukina, stygius stumia sielą į neviltį - ką čia gali padaryti? Vieną 
vakarą aš, galima sakyti, priėjau liepto galą, buvau išties išpro- 
tėjusi ir kliedėjau nemiegodama, tik staiga, nežinia kokio kipšo 
pakurstyta ir nesuvokdama, ką darau ir kodėl, apsirengiau (dar 
turėjau pusėtinų drabužių) ir išėjau į gatvę. Esu visiškai įsitiki- 
nusi, kad išeidama iš namų neturėjau jokių planų; aš nežinojau 
ir nesuvokiau, kur eiti ir kodėl, bet mane išvijo gatvėn velnias, 
sutaisęs savo masalą, todėl suprantama, jis atvedė mane, kur 
derėjo, nes aš nesuvokiau nei kur einu, nei ką darau. 

Taip nežinia kur klaidžiodama, atsidūriau prie vaistinės 
Ledenholo gatvėje ir pamačiau ant kėdės prie pat prekystalio 
ryšulėlį suvyniotą į baltą medžiagą; šalia, atgręžusi nugarą, 
stovėjo tarnaitė ir, užvertusi galvą aukštyn, žiūrėjo į vaistininko 
parankinį, kuris, regis, buvo užlipęs ant prekystalio, taip pat 
nugara į duris, ir su žvake rankoje kažko ieškojo ir siekė nuo 
viršutinės lentynos; taigi abu buvo labai rimtai užsiėmę, o be jų 
vaistinėje nieko nebuvo matyti. Tai ir buvo masalas, velnio, 
paspendusio man spąstus ir pakuždėjusio į ausį, gundymas, nes 
prisimenu ir niekad neužmiršiu, kaip kažkieno balsas už nuga- 
ros man pasakė: „Čiupk ryšulėlį! Greičiau! Tučtuojau!“ Vos 
išgirdusi tuos žodžius, įžengiau į vaistinę ir atgręžusi nugarą į 
merginą, tarsi traukdamasi atbula nuo gatve pravažiuojančio 
vežimo, ištiesiau ranką atgal, pačiupau ryšulėlį ir išėjau laukan, 
tuo tarpu nei tarnaitė, nei parankinis, nei kas nors kitas manęs 
nepastebėjo. Neįmanoma apsakyti, koks siaubas buvo apėmęs 
mane, kol visa tai padariau. Išėjusi iš vaistinės, nesiryžau nei 
bėgti, nei paspartinti žingsnių. Perėjau skersai gatvę ir pasukau 


175 


už pirmo kampo, berods tai buvo gatvė, kertanti Fenčerčo gatvę. 
Paskui aš tiek kartų ėjau skersai gatvių ir tiek kartų sukinėjausi, 
kad nebežinojau nei kaip, nei kur einu; tiesiog nejaučiau žemės 
po kojomis ir juo toliau buvau nuo pavojaus, juo greičiau ėjau, kol 
iš nuovargio netekusi jėgų turėjau atsisėsti ant suolelio prie kaž- 
kokių durų; tik dabar pradėjau atsitokėti ir pamačiau, jog atsidū- 
riau Temzės gatvėje netoli Bilingsgeito. Šiek tiek atsipūtusi 
keliavau toliau; man kraujas virte virė; širdis daužėsi lyg ūmai 
persigandus. Žodžiu, buvau tokia priblokšta savo poelgio, kad 
nežinojau, kur man eiti ir ką daryti. 

Išvarginta tų ilgų ir betikslių klajonių, palengva ėmiau 
atsipeikėti, pasukau link namų ir grįžau į juos apie devintą 
valandą vakaro. 

Kam buvo skirtas ryšulėlis ir kodėl jis buvo padėtas ten, 
kurjį radau, aš nežinau, bet atrišusi jį radau puikų beveik naują 
naujagimio kraitelį su dailaus darbo nėriniais; ten buvo taip pat 
sidabrinis pintos talpos dubenėlis, nedidelis sidabrinis puodelis 
ir šeši šaukštai, dar šiek tiek skalbinių, geri moteriški marški- 
niai, trys šilkinės nosinės, o puodelyje, suvyniota popieriaus 
lakštelyje, - aštuoniolika šilingų ir šeši pensai. 

Imdama iš ryšuliuko visus tuos daiktus, jaučiau nenusako- 
mą siaubą, nors ir buvau visiškai saugi. 

- Dieve, - šūktelėjau, apsipildama ašaromis, - kas aš dabar 
tokia? Vagilė! Kai vogsiu kitą kartą, mane sučiups, pasodins į 
Niūgeitą, ir man grės mirties bausmė! 

Dar ilgai verkiau ir, teisybė, nors skurdau, būčiau nunešusi 
daiktus atgal, jei tik būčiau išdrįsusi; bet po kurio laiko tas noras 
išblėso. Ir šit atsiguliau lovon, bet mažai miegojau; niūrios 
mintys apniko mane, visą naktį ir visą kitą dieną nebesuvokiau, 
ką kalbu ir ką darau. Paskui labai panorau išgirsti ką nors apie 
dingimą, sužinoti, kas tai per ryšulėlis, kam jis priklauso, vargšui 
ar turtingam žmogui. „Galbūt, - kalbėjau sau, - tokia pat vargšė 
našlė kaip aš susuko savo mantą, norėdama parduoti ją ir 
nupirkti duonos kąsnį sau ir nelaimingam kūdikiui, ir dabar jie 

merdi išbado ir kremtasi dėl praradimo". Tris ar keturias dienas 
šitai kamavo mane labiau nei visa kita. 

Bet mano pačios negandos užgožė visas tas mintis, ir bado 
grėsmė, kuri kasdien vis labiau baugino mane, pamažu padarė 
mane kietaširdę. Tada mano protą ypač slėgė tai, kad neseniai 
buvau pasitaisiusi ir, kaip vyliausi, padariusi atgailą už visas 
praeities nuodėmes, kad kelerius metus gyvenau kukliai, tei- 
singai ir užsidariusi, o dabar baisus stygius stūmė mane į kūno 
ir dvasios pražūtį; du ar tris kartus puoliau ant kelių ir kaip 
mokėdama meldžiau Dievą gelbėti, bet turiu pasakyti, kad 
maldos neteikė man paguodos. Nežinojau, ką daryti; viskas 
aplinkui baugino mane, o viduje viešpatavo tamsa; ir aš maniau, 
kad mano atgaila buvo nenuoširdi, kad dangus ėmė bausti 
mane dar šiame gyvenime ir rengia man kančias už nuodėmes. 

Jei taip ir ilgiau būčiau mąsčiusi, gal ir nuoširdžiai būčiau 
ėmusi atgailauti, bet manyje tupėjo blogas patarėjas, nuolat 
kurstęs palengvinti savo dalią bet kokiomis priemonėmis. Ir štai 
vieną vakarą, ėmęsis tos pačios klastingos įtaigos kaip ir aną 
kartą, kai pašnibždėjo man: „Paimk tą ryšulėlį", jis vėl sugundė 
mane eiti išbandyti laimę. 

Dabar išėjau vidur dienos ir basčiausi nežinau kur ieško- 
dama nežinia ko, tik staiga šėtonas paspendė mano kelyje 
baisius spąstus, kokių niekada nebuvau mačiusi nei anksčiau, 
nei vėliau. Eidama Oldersgeito gatve, sutikau dailutę mergytę, 
kuri grįžo namo iš šokių mokyklos visai viena, ir mano gundy- 
tojas kaip tikras šėtonas užpjudė mane ant tos nekaltos būty- 
bės. Užkalbinau mergytę, ir ji atsakydama ėmė vaikiškai kažką 
tauškėti; tada paėmiau ją už rankos ir pasukau į vieną grįstą 
skersgatvį, išeinantį prie Šventojo Baltramiejaus bažnyčios. 
Mergytė pasakė, kad namo reikia eiti ne tuo keliu. 

- Ne. vaikuti, tuo. Aš tau parodysiu, kaip pareiti namo, - 
pasakiau. 

Mergytė buvo su auksiniais karoliais, nuo kurių nenulei- 
dau akių: tamsiame skersgatvyje pasilenkiau prie jos, lyg norė- 

dama pataisyti atsisegusią apykaklaitę, ir nuėmiau karolius 
taip, kad ji nė nepastebėjo, paskui vėl vedžiau ją. Čia, prisipa- 
Žįstu, šėtonas kurstė mane užmušti vaiką tamsiame skersgat- 
vyje, kad jis neimtų verkti, bet vien ši mintis taip mane 
išgąsdino, kad vos nenualpau. Liepiau mergaitei eiti atgal, nes, 
pasakiau aš, tuo keliu ji negrįš namo; mergytė pakluso, o aš 
perėjau Šv. Baltramiejaus bažnyčios šventorių, paskui pasu- 
kau į kitą skersgatvį, išeinantį į Longo skersgatvį, iš ten nuke- 
liavau iki Čartenhauzo kiemo ir išėjau į Sent Džono gatvę, 
paskui kirtusi Smitfyldo aikštę, nusileidau Čiko ir Fyldo skers- 
gatviais prie Holborno tilto, kur įsimaišiau į minią, paprastai 
gausiai plūstančią juo, ir taip sumėčiau pėdas. Tai buvo antras 
mano pasirodymas. 

Mintys apie šį laimikį bematant išblaškė visą graužatį dėl 
pirmojo; neturtas, kartoju, padarė mane kietaširdę, o mano 
pačios skurdas - abejingą visam pasauliui. Pastaroji vagystė 
nesukėlė man didelio nerimo, nes nepadariusi jokios žalos 
vargšui kūdikiui maniau tik davusi tėvams pamoką už jų 
aplaidumą, ir kitą kartą jie nepaliks vargšės avelės be prie- 
ŽIŪros. 

Mano pavogtasis aukso karolių vėrinėlis kainavo dvylika 
ar keturiolika svarų. Manau, kad karoliai anksčiau priklausė 
motinai, nes vaikui jie buvo per dideli, bet motiną, troškusią, 
kad dukrelė šokių mokykloje puošniai atrodytų, tuščiagarbiš- 
kumas paskatino uždėti juos vaikui; ir tikriausiai su mergyte 
buvo pasiųsta tarnaitė, bet nestropi šelmė gal linksminosi su 
kokiu nors vaikinu, su kuriuo buvo sutarusi pasimatyti, ir vargšė 
mažytė ėjo viena, kol papuolė į mano nagus. 

Šiaip ar taip, nepadariau mergytei jokios žalos; net neiš- 
gąsdinau jos, nes manyje dar buvo daug švelnumo, ir aš apsiri- 
bojau, galima sakyti, tuo, į ką mane stūmė stygius. 

Nuo to laiko turėjau labai daug nuotykių, bet buvau to 
amato naujokė ir veikiau tik velnio kurstoma, o tiesą sakant, jis 
retai snausdavo. Vienas toks nuotykis man baigėsi labai laimin- 

gai. Kartą sutemus ėjau Lombero gatve! ir tik susilyginau su 
kampiniu namu, kai staiga pro mane lėkdamas kažkoks nepa- 
žįstamasis meta man po kojomis ryšulį. Bėgdamas nepažįsta- 
masis sušuko: 

- Tegelbsti jus Viešpats, ponia, tegu tai paguli čia, - ir nubėgo. 

Paskui pasirodė dar du, ir tuojau jiems įkandin jaunuolis 
be skrybėlės, šaukdamas: „Laikyk vagį!" - o su juo dar du ar 
trys. Jie taip uoliai persekiojo du bėglius, kad tiems teko mesti 
viską, ką jie laikė rankose, be to, vienas iš jų buvo pagautas, 0 
kitam pavyko pasislėpti. 

Visą tą laiką stovėjau kaip įbesta, kol persekiotojai sugrįžo 
vilkdami pagautą vargšelį ir atimtus daiktus, labai patenkinti, 
kad pavyko grąžinti pavogtus daiktus ir pagauti vagį; taigi visi 
praėjo pro šalį, neatkreipę dėmesio, nes aš atrodžiau kaip 
moteris, pasitraukusi į šalį, kad praleisčiau minią. 

Porą kartų paklausiau, kas atsitiko, bet man niekas neat- 
sakė, nelabai ir spyriausi; bet kai minia išsisklaidė, nutaikiau 
akimirką, pakėliau gulėjusį už manęs ryšulį ir nuėjau. Visa tai 
padariau daug ramiau nei anksčiau, nes tie daiktai buvo ne 
mano pavogti, jie tik pakliuvo man į rankas. Sėkmingai grįžau 
namo su savo našta; tai buvo puikaus juodo šilko ir aksomo 
rietimai; pastarasis rietimas buvo vienuolikos jardų ilgio; o šilko 
rietimas - nepraimtas, gal penkiasdešimt jardų. Matyt, vagys 
apiplėšė prekiautoją šilku ir aksomu. Aš sakau „apiplėšė“. bet 
jie net nepajėgė išnešti visų pagrobtų prekių ir dalį jų išmetė; 
atrodo, pavyko paimti šešis ar septynis įvairaus šilko rietimus. 
Kaip jie įsigudrino šitiek paimti, nesuprantu: 0 aš apvogiau tik 
vagį, todėl ramia sąžine pasisavinau tas prekes ir buvau labai 
patenkinta pasipelniusi. 

Iki šios man vis sekėsi. ir turėjau dar keletą nuotykių, tiesa, 
nelabai pelningų, bet jie buvo sėkmingi; tačiau kasdien vaikš- 
čiojau baimindamasi, jog kada nors įkliūsiu ir anksčiau ar vėliau 


Ę 1 Lombero garvė - Sityje esanti gatvė. kurioje vėliau įsikūrė bankininkai ir 
tinansininkai. 

tikriausiai pateksiu į kartuves. Šios mintys darė pernelyg didelį 
įspūdį ir sulaikė mane nuo daugelio kėslų, kurie, sprendžiant 
iš visko, galėjo baigtis visai sėkmingai; bet aš negaliu nutylėti 
vieno dalyko, kuris magėjo man daug dienų. Dažnai vaikščio- 
davau po aplinkinius kaimus apsidairyti, ar nepaklius ten kas 
po ranka; ir šit kartą, eidama pro vieną namą netoli Stepnio 2 
pamačiau ant palangės du žiedus: vieną - mažą, su briliantu, 
kitą - lygų auksinį; tikriausiai juos čia pamiršo kokia nors 
nerūpestinga ponia, turinti daugiau pinigų nei proto, O gal ji 
paliko juos tik neilgam, kol nusiplaus rankas. 

Praėjau pro langą kelis kartus, norėdama įsitikinti, ar 
nieko nėra kambaryje, ir nors nieko nepastebėjau, vis dėlto 
šovė į galvą mintis pabelsti į langelį, lyg norėčiau ką nors 
išsikviesti, ir jei ten kas nors bus, tai tikriausiai pribėgs, 0 aš 
paprašysiu paimti tuos žiedus, nes aš esą mačiau du įtartinus 
vyrus, kurie dirsčioję į juos. Sumanyta - padaryta. Stuktelėjau 
du kartus, bet niekas neatsiliepė, tada smarkiau paspaudžiau 
stiklą, jis išdužo be didelio triukšmo, aš pasiėmiau žiėdus ir 
nuėjau; žiedas su briliantu galėjo kainuoti maždaug tris svarus, 
kitas - devynis šilingus. 

Bet buvo keblu rasti pirkėją savo prekėms, ypač dviem 
šilko rietimams. Labai nenorėjau atiduoti jų pusvelčiui, kaip 
paprastai daro nelaimingos vagilės, kurios, dažnai rizikuoda- 
mos gyvybe dėl kokio nors vertingo daikto, yra priverstos pas- 
kui atiduoti jį kone veltui. Ryžausi imtis visokiausių gudrybių, 
kad tik nepadaryčiau kaip jos, bet gerai nežinojau, ko imtis. 
Galiausiai sumaniau eiti pas savo senąją globėją ir atnaujinti su 
ja pažintį. Tvarkingai siunčiau jai žadėtuosius penkis svarus per 
metus už savo berniuko išlaikymą, kol turėjau iš ko, bet pasta- 
ruoju metu teko atsisakyti siųsti pinigus. Tačiau aš parašiau jai 
laišką, kuriuo pranešiau, jog įpuoliau į vargą, netekau vyro ir 
nebegaliu leisti sau tokių išlaidų, ir prašiau senutę pasirūpinti, 


1 Stepnis - rajonas Londono Yst Ende. 

kad vargšas kūdikis nelabai nukentėtų dėl savo motinos negan- 
dų. 

Dabar aš ją aplankiau ir pasirodė, kad ji vis dar verčiasi 
ankstesniuoju amatu, bet jos reikalai anaiptol ne taip gerai 
klostosi kaip anksčiau; ji buvo patraukta į teismą vieno pono, 
kuriam pavogė dukterį - matyt, ne be jos pagalbos, - ir vos 
išvengė kartuvių. Teismo išlaidos labai ją nusmukdė, todėl jos 
namas dabar buvo labai kukliai apstatytas ir ji nebebuvo šlovi- 
nama kaip anksčiau, tačiau vis dar stovėjo, kaip sakoma, ant 
savo kojų ir, kaip sumani moteris, kuriai dar liko šiokių tokių 
lėšų, ėmė skolinti pinigus už daiktinį užstatą, vertėsi neblogai. 

Ji labai širdingai mane priėmė ir su įprastiniu meilumu 
pasakė, kad vargingas mano gyvenimas nė kiek nesumažino jos 
pagarbos man; ji pasirūpinusi, kad mano berniukas būtų gerai 
moteris gyvena pasiturinčiai, todėl aš galinti būti rami dėl 
sūnaus, kol vėl įstengsiu padėti jam pinigais. 

Atsakiau, kad dabar mažai turiu pinigų, užtai liko šiek tiek 
daiktų, už kuriuos galima gauti didelius pinigus, jei ji pamokys 
mane, kaip tai padaryti. Ji paklausė, ką gi aš turiu. Tada išėmiau 
aukso karolių vėrinėlį, sakydama, kad tai - vyro dovana; paskui 
parodžiau du rietimus šilko, paaiškinusi, kad atsivežiau juos iš 
Airijos, taip pat parodžiau žiedelį su briliantu. Ryšuliuką su 
sidabru ir šaukštais jau buvau pardavusi, nes radau tam būdą, 
o vaiko kraitelį senė panoro pasiimti pati, manydama, kad tai 
mano pačios nuosavybė. Ji pasakė, kad tapo palūkanininke ir 
imasi parduoti tuos mano daiktus tartum uždelstą užstatą; 
tuojau pasiuntė supirkėjų, kurie tuo versdavosi, ir šie nė kiek 
nesigėdydami nupirko vogtus daiktus, dar gerai užmokėjo. 

Tada man šovė į galvą mintis, kad ta nepakeičiama moteris, 
ko gero, gali man šiek tiek padėti dabartinėje varganoje mano 
būklėje, nes aš mielai būčiau ėmusis kokio nors sąžiningo 
darbo, jei būčiau galėjusi jo gauti; bet čia ji negalėjo man padėti, 
sąžiningi darbai buvo ne jos sritis. Jei būčiau buvusi jaunesnė, 

galji būtų galėjusi suvesti mane su kokiu plevėsa; bet aš negal- 
vojau taip uždarbiauti, nes tai buvo visiškai neįmanoma tokiai 
kaip man moteriai, perkopusiai per penktą dešimtį, taip ir 
pasakiau senei. 

Galiausiai ji pasiūlė persikelti pas ją ir gyventi su ja, kol 
pasitaikys koks nors darbas, sakydama, kad pas ją bus labai 
pigu, ir aš su džiaugsmu sutikau. Dabar patogiau įsikūrusi, 
ėmiau rūpintis, kur įtaisyti sūnų nuo paskutinio vyro; ir čia ji 
atėjo man į pagalbą, paprašiusi už jo išlaikymą tik penkių svarų 
per metus, jei tokios išlaidos manęs neapsunkins. Tai taip 
palengvino mano gyvenimą, kad kuriam laikui mečiau gėdingą 
amatą, kuriuo taip neseniai buvau pradėjusi verstis; mielai 
būčiau ėmusi uždarbiauti rankdarbiais, jei būčiau radusi darbo, 
bet moteriai, neturinčiai jokių pažinčių, jį labai sunku gauti. 

Vis dėlto man galų gale pasisekė gauti darbo: ėmiausi 
dygsniuoti apklotus, sijonus ir kita; darbas man labai patiko, 
uoliai įknibau į jį ir taip užsidirbdavau gyvenimui. Bet nesnau- 
džiantis nelabasis, matyt, tarė, kad aš ir toliau turiu tarnauti 
jam, ir nuolat kurstė išeiti pasivaikščioti, tai yra pasižiūrėti, ar 
nepasitaikys ko nors po ranka. 

Vieną vakarą, aklai paklususi jo liepimui, ilgai slampinėjau 
gatvėmis, bet vis tuščiai, ir labai pavargusi grįžau namo be 
nieko. Nepatenkinta tuo, išėjau ir kitą vakarą ir staiga, praei- 
dama pro kažkokią aludę, pamačiau, kad vieno skyriaus durys 
atdaros tięsiai į gatvę, o ant stalo stovi sidabrinis bokalas, kokie 
tada būdavo smuklėse. Tikriausiai prie stalo lėbavo kokia nors 
kompanija, ir aplaidūs tarnai pamiršo surinkti indus. 

Drąsiai įėjau, nukėlusi bokalą ant suolo krašto, atsisėdau 
prie stalo ir pabeldžiau koja; tuojau išdygo berniukas, ir aš 
paliepiau atnešti pintą karšto alaus, nes lauke buvo šalta; ber- 
niukas nubėgo vykdyti paliepimo, ir aš girdėjau, kaip jis nusi- 
lerdo į rūsį prileisti alaus. Kai jis išėjo, pasirodė kitas berniukas 
ir šūktelėjo: 

- Jūs kvietėte? 

Nutaisiusi liūdną veidą, atsakiau: 

- Ne, berniukas jau nuėjo atnešti man alaus. 

Laukdama berniuko grįžtant, išgirdau, kaip moteris už 
prekystalio sako: 

- Ar iš penktojo visi išėjo? - turėdama galvoje tą skyrių, 
kuriame aš sėdėjau, ir berniukas atsakė: „Taip“. 

- Kas paėmė iš ten bokalą? - paklausė moteris. 

- Aš, - atsiliepė kitas berniukas, - štai jis. - Ir parodė kitą 
bokalą, kurį per klaidą buvo paėmęs iš kito skyriaus; O gal 
veltėdis pamiršo, kad jo nepaėmė. 

Klausiausi viso to pokalbio labai patenkinta, nes supratau, 
kad šeimininkai nepastebi, jog trūksta bokalo, manydami, kad 
jį paėmė patys. Ir šit aš ramiai išgėriau alų, šūktelėjau berniu- 
kui, norėdama užmokėti, o išeidama pasakiau: „Žiūrėk, ber- 
niuk, nepamiršk paimti sidabro", rodydama į sidabrinį bokalą, 
kuriame jis atnešė man alaus. Berniukas pasakė: 

- Gerai, ponia, laimingai jums. - Ir aš išėjau. 

Grįžau namo pas savo globėją ir pamaniau, kad laikas 
išbandyti ją, ar ji negalėtų padėti man tuo atveju, jei būčiau 
priversta prisipažinti. Šiek tiek pasėdėjusi, užšnekinau ją ir 
pasakiau, kad noriu atskleisti jai nepaprastai svarbią paslaptį, 
jei, žinoma, ji tiek mane gerbia, kad neišduos jos. Ji atsakė 
man, kad jau išsaugojo vieną mano paslaptį, kodėl aš abejoju, 
ar išsaugos kitą? Pasakiau jai, kad man atsitiko nepaprastai 
keistas dalykas, visiškai netyčia, ir papasakojau visą istoriją su 
bokalu. 

- Ir jūs atsinešėte jį, balandėle? - paklausė ji. 

- Na, taip, atsinešiau, - sakau ir rodau jai bokalą. - Bet ką 
man dabar daryti? Ar nešti atgal? 

- Nešti atgal! Neškite, jei norite pakliūti į Niūgeitą. 

- Na, kąjūs, - sakau, - argi galima taip niekšiškai pasielgti, 
argi mane sulaikytų žmonės, kuriems grąžinsiu tą daiktą? 

- Nenutuokiate, kokie tai žmonės, mano vaike, - pasakė 
senė, - jie pasiųs jus ne tik į Niūgeitą, bet ir į kartuves, nežiu- 

rčdami, kad tauriai pasielgėte, arba pateiks jums sąskaitą už 
visus kitus bokalus, kurie jiems yra dingę. 

- Tai ką gi daryti? - klausiu. 

- Ką daryti? Jei jau taip vikriai suvaidinote komediją ir 
nudžiovėte bokalą, reikia pasilikti jį sau, dabar trauktis vėlu. 
Be to, mano vaike, argi jiems jo reikia labiau negu jums? Linkiu 
kas savaitę grįžti su tokia nauda. 

Tie žodžiai naujai apibūdino mano globėją, ir aš supratau, kad 
tapusi lupikautoja, ji turi reikalų su abejotino sąžiningumo žmonė- 
mis, nelabai panašiais į tuos, kuriuos sutikdavau pas ją anksčiau. 

Netrukus dar tvirčiau tuo įsitikinau, nes retkarčiais maty- 
davau, kaip jai atnešdavo ne užstatui, 0 tiesiog parduoti tokius 
daiktus kaip špagų rankenos, šaukštai, šakutės, taurės, 0 senė 
pirkdavo viską, nieko neklausinėdama, ir, kaip supratau iš jos 
žodžių, gera! iš to pasipelnydavo. 

Taip pat pamačiau, jog ji visada išlydydavo nupirktus indus, 
kad jų nebūtų galima atpažinti. Vieną rytą ji pasakė man, kad 
eina lydyti, ir jei aš sutinku, paims ir mano bokalą, kad jo niekas 
nepamatytų. Kuo skubiausiai sutikau. Todėl ji pasvėrė jį ir 
užmokėjo man visą kainą sidabriniais; bet aš pastebėjau, kad 
su kitais savo klientais ji ne tokia sąžininga. 

Po kiek laiko, kai nuliūdusi sėdėjau prie darbo, ji ėmė 
kamantinėti, kas man yra. Pasakiau, kad labai slegia širdį; mažai 
turiu darbo ir nėra iš ko gyventi, nežinau, ką man daryti. Ji 
nusijuokė ir pasakė, kad man vėl reikia bandyti laimę; gal vėl 
pasitaikys koks nors sidabrinis daiktas. 

- Ak, motute, - sakau, - čia nesu vikruolė, ir jei mane 
pagaus, aš žuvusi. 

- Tiesa, mano vaike, bet galiu prirodyti jums mokytoją, kuri 
padarys jus tokią pat miklią, kaip ir ji pati. 

Išgirdusi: tą pasiūlymą, ėmiau drebėti, nes iki tol neturėjau 
bendrininkų ir nepažinojau tokių žmonių. Bet senė išblaškė 
visas mano dvejones ir baimę; netrukus tos bendrininkės pade- 
dama tapau tokia pat drąsi ir vikri vagilė, kokia kadaise buvo 

Molė Kišenvagė, nors, jei žmonės neperdeda jos grožio, labai 
atsilikau nuo jos šia savybe. 

Bičiulė, su kuria mane suvedė globėja, meistriškai mokėjo 
trijų rūšių darbus: vogti prekes iš parduotuvių, vogti pinigines 
ir traukti auksinius laikrodžius ponioms iš už diržo; pastarąjį 
dalyką darė taip mikliai, kad jai negalėjo prilygti nė viena 
moteris. Man labai patiko pirmasis ir paskutinis iš nurodytųjų 
užsiėmimų, ir aš kurį laiką patarnaudavau jai dirbant, kaip 
parankinė patarnautoja pribuvėjai, - visai už dyką. 

Pagaliau ji leido ir man pabandyti. Pademonstravo savo 
meną, ir aš ne kartą mikliai traukiau jai pačiai laikrodį iš už juostos. 
Po kelių pamokų ji nurodė man laimikį - jauną nėščią ponią su 
dailiu laikroduku. Pavogti reikėjo, kai ponia eis iš bažnyčios. 
Mano mokytoja nuėjo greta jos, o pasiekusi laiptelius apsimetė 
krintanti ir taip stipriai tuo metu stumtelėjo ponią, kad ši labai 
persigando, abi nesavais balsais sukliko. Kai ji pastūmė ponią, aš 
sugriebiau laikrodį ir nuo staigaus ponios judesio jis atsisegė, taigi 
ji nė nepajuto. Nieko nelaukdama, pasipusčiau padus, palikdama 
savo mokytojai, kartu ir poniai, palengva atsipeikėti nuo išgąsčio; 
ir Čia vargšelė pasigedo laikrodžio. 

- Na, žinoma, - sako mano bičiulė, - garantuoju, kad tai 
padarė mane pargriovę nenaudėliai; gaila, kad jūs taip vėlai 
susigriebėte: tikriausiai būtume suspėjusios juos pagauti. 

Ji taip mikliai suvaidino komediją, kad niekam nesukėlė 
įtarimų, ir grįžau namo daug anksčiau už ją. Tai buvo pirmas 
mūsų darbas dviese. Pavogtas laikrodis pasirodė esąs iš tikrųjų 
puikus, su daugybe karulių, ir mano globėja davė mums už jį 
dvidešimt svarų, iš kurių pusę gavau aš. Taip tapau tikra vagile, 
nejaučiančia jokio sąžinės graužimo; niekada nebūčiau pagal- 
vojusi. kad tiek nusmuksiu. 

Taip nelabasis, iš pradžių pastūmėjęs į šį kelią, kai buvau 
išsigandusi beprošvaisčio skurdo, pakėlė mane nepaprastai 
aukštai, kai mano vargas dar nebuvo toks baisus, nes dabar 
gaudavau kur kas daugiau darbo: mat mokėjau dirbti su adata; 

tai visai įtikėtina, kad būčiau galėjusi pelnyti duoną sąžiningai 
dirbdama. 

Privalau štai ką pasakyti: jei iš pat pradžių, kai jaučiau artėjantį 
skurdą, būčiau turėjusi galimybę gyventi dirbdama, - jei, sakau, tokia 
galimybė tada man būtų pasitaikiusi, nieku gyvu nebūčiau ėmusis 
to gčdingo amato ir nebūčiau susidėjusi su niekinga gauja, su kuria 
dabar užmezgiau ryšius; bet įprotis prislopino mano jautrumą, ir 
tapau neįtikėtinai drąsi, ypač todėl, kad taip ilgai versdamasi sveti- 
mo gero grobimu, nė karto neįkliuvau; vienu žodžiu, mano bičiulė, 
kad abi tapome ne tik drąsios, bet ir turtingos ir turėdavome iš karto 
porą dešimčių auksinių laikrodžių. 

Kartą, būdama bent kiek rimčiau nusiteikusi ir prisiminusi, 
kad jau sukaupiau nemažą kapitalą - mano daliai teko apie du 
šimtus svarų pinigais, - priėjau prie išvados, neabejotinai padik- 
tuotos kokios nors gerosios dvasios, jei tokių yra, kodėl nega- 
lėčiau dabar sustoti, jei jau prasigyvenau. Juk iš pradžių mane 
paskatino skurdas, ir negandos įstūmė į tą baisų verslą, bet 
dabar negandos praėjo, ir aš, be to, galėjau šį tą užsidirbti 
sąžiningu darbu, na, dar turėjau galvoje ir turimo kapitalo 
paspirtį. Absurdiška buvo manyti, kad amžinai būsiu laisvėje, o 
jei mane sučiups, pražūsiu. 

Tai buvo, be abejonės; laiminga valandėlė, ir jei būčiau pa- 
klausiusi gėrio balso, kad ir iš kur jis sklido, būčiau galėjusi dar 
tikėtis ramaus gyvenimo. Bet man buvo lemtas kitoks likimas; 
nerimstantis kipšas, įviliojęs mane į pražūtingą kelią, pernelyg 
tvirtai laikė mane ir nemanė paleisti; vargas atvedė mane į nedo- 
rybės kelią, o gobšumas laikė jame tol, kol pagaliau nebeturėjau 
galimybės sugrįžti. Į argumentus, kuriais protas įtikinėjo mane 
liautis vogus, gobšumas atsakė tokia kalba: „Tęsk! Tau sekasi; 
tęsk, kol sukaupsi keturis ar penkis šimtus svarų, tada mesi ir galėsi 
gyventi pasiturinčiai, visai nereikės dirbti". 

Taip nelabasis, kuriam kartą patekau į nagus, laikė mane 
lyg kokiais kerais, ir neturėjau jėgų ištrūkti iš užburto rato, kol 
pasiklydau tokiame labirinte, iš kur nebebuvo išėjimo. « 

Tačiau tos mintys padarė man šiokį tokį įspūdį ir privertė 
veikti šiek tiek atsargiau nei pirma, apdairiau, nei veikė pačios 
mano mokytojos. Mano bičiulė, kaip ją vadinau (man derėjo 
vadinti ją mokytoja) pirmoji pateko į bėdą kartu su kita savo 
mokine: kartą, medžiodamos laimikį, jodvi mėgino apvogti vieną 
prekiautoją audeklais Čypsaide, bet budraus pardavėjo buvo pa- 
stebėtos ir pagautos su dviem prie jų rastais batisto rietimais. 

To pakako joms abiem pasodinti į Niūgeitą, kur, jų nelai- 
mei, atsiminė ir kai kurias senas jų nuodėmes. Joms buvo 
pateikti dar du kaltinimai, ir kai šių kaltinimų teisingumas buvo 
įrodytas, abi buvo pasmerktos mirti. Abi sakėsi pastojusios, ir 
abiem buvo nustatytas nėštumas, nors mano mokytoja buvo nė 
kiek ne daugiau nėščia negu aš. 

Dažnai eidavau jų aplankyti ir sielvartaudavau su jomis, 
laukdama, kad ir mane netrukus ištiks ta pati lemtis; bet ta vieta 
kėlė man tokį siaubą, kai prisimindavau, jog čia gimiau aš ir čia 
kankinosi mano motina, kad nebegalėjau daugiau to ištverti ir 
lioviausi lankyti bičiules. 

Ak, jei jų nelaimės būtų pamokiusios mane, aš dar galėjau 
būti laiminga, nes iki šiol buvau laisva ir man dar nebuvo pateikta 
jokio kaltinimo; bet pamoka nuėjo niekais, man dar nebuvo gana. 

Mano bičiulė, kaip užkietėjusi nusikaltėlė, buvo nubausta 
mirties bausme; jaunesniosios vagilės pasigailėjo, atidėdami 
nuosprendžio vykdymą, bet ji dar ilgai kentė kalėjime badą ir 
šaltį, kol pagaliau pasiekė, kad jos vardas būtų įtrauktas į 
amnestuotųjų sąrašus ir ją paleido. 

Baisus mano bičiulės pavyzdys sukėlė man siaubą, ir ilgai 
nebesigriebiau šio verslo. Bet vieną naktį greta mano globėjos 
namo nuskardėjo šauksmai: „Gaisras!“ Globėja dirstelėjo pro 
langus - visos jau buvome sukilusios - ir tuojau suriko, kad visas 
tokios ir tokios ponios namas apimtas liepsnos; taip iš tikrųjų 
ir buvo. Čia senė kumšteli man į pašonę. 

- Gyviau, vaikuti, - sako, - naudokitės reta proga. Gaisras 
taip arti, kad spėsite nubėgti į vietą pirma, nei susirinks minia. 

| 

Ir ji tuoj paaiškino man, ką turiu daryti: 

- Eikite ten, vaikuti, bėkite į namą ir pasakykite poniai arba 
pirmam sutiktajam, kad atėjote padėti tokios ir tokios ponios 
siunčiama, - tai buvo nukentėjusiosios pažįstama, gyvenusi toje 
pačioje gatvėje. Ji paminėjo man dar vieną namų šeimininkę, 
kuria aš taip pat galėjau remtis. 

Išbėgau laukan ir įėjusi į namą radau, suprantama, visus 
gyventojus labai sutrikusius. Sutikusi vieną iš tarnaičių, 
sakau: 

- Bėda, balandėle! Kaip čia atsitiko tokia nelaimė? Kur 
jūsų ponia? Ar ji saugi? O kur vaikai? Aš atėjau padėti jums, 
ponios siunčiama. 

Mergina tuoj sukrunta. 

- Ponia, ponia! - kliegia ji nesavu balsu. - Čia atėjo viena 
moteris, ponios s:unčiaria, padėti mums. 

Vargšė pusiau išprotėjusi moteris pribėgo prie manęs su 
ryšuliu po pažastimi ir dviem mažais vaikais. 

- Ponia, - sakau, - leiskite nuvesti vargšus vaikelius pas 
ponią, ji prašo, kad nusiųstumėte juos pas ją, ji pasirūpins 
mažyliais. - Ir taip pasakiusi imu už rankos vieną vaiką, o kitą 
ji įduoda man į glėbį. 

- Taip, taip, dėl Dievo meilės, išneškite juos, - sako. - Labai 
padėkokite jai už gerumą. 

- Ar nieko daugiau neturite, ponia, ką galėčiau išnešti? - 
klausiu. - Ji pasaugos jūsų daiktus. 

- Tai ačiū jai! Duok, Dieve, jai viso, kas geriausia! Paimkite 
štai šį ryšulį su sidabru ir taip pat nuneškite jai. Ak, kokia gera 
moteris! Mes visai sužilugome, pražuvome! 

Ir visa nesava bėga šalin, tarnaitės su ja, o aš leidžiuosi į 
kelią su dviem vaikais ir ryšuliu. 

Tik išėjau į gatvę, matau, eina prie manęs kita moteris. 

- Ponia, ponia! - jautriai kreipiasi į mane. - Jūs išmesite 
kūdikį. Koks siaubas! Leiskite, aš jums padėsiu. - Ir tiesia ranką 
prie ryšulio, ketindama jį paimti. 

- Ne, sakau, - jei norite man padėti, imkite vaiką už rankos ir 
veskite jį iki gatvės galo. Aš eisiu su jumis ir užmokėsiu už vargą. 

Jia nieko kito neliko, tik vykdyti mano prašymą; akivaizdu, 
kad ta moteris vertėsi tuo pačiu amatu, kaip ir aš, ir ją domino 
tik ryšulys. Šiaip ar taip, ji nuėjo su manimi iki durų, niekaip 
negalėjo išsisukti. Kai atėjome, šnibžtelėjau jai: 

- Keliauk sau, vaike, aš Žinau tavo amatą. Rasi dar kuo pasipelnyti. 

Ji mane suprato ir spruko. Iš visų jėgų ėmiau daužyti į duris, 
vaikai taip pat, o kadangi dėl gaisro visi buvo sukilę, mane 
bematant įleido, ir aš paklausiau: 

- Ar ponia atsibudo? Prašau pasakyti jai, kad ponia prašo 
priimti vaikus. Vargšelė visai nusmukdyta, visas namas liepsnose. 

Vaikus maloniai priėmė, pasigailėjo nelaimingos šeimos, 
ir aš išėjau su ryšuliu. Viena iš tarnaičių paklausė, ar neliepta 
palikti ir ryšulio. ti, 

- Ne, balandėle, - atsakiau, - šitą turiu nunešti į kitą vietą, ne čia. 

Prasibroviau pro minią, dabar nuėjau ramiai ir nunešiau 
labai sunkų ryšulį su sidabru tiesiai namo, pas savo senąją 
globėją. Ši atsisakė atrišti jį, liepė man grįžti į gaisro vietą ir 
paieškoti dar ko nors. 

Ji pasiūlė, kad suvaidinčiau tą pačią komediją gretimo su 
degančiuoju namo šeimininkei, bet buvo toks sambrūzdis, pri- 
vežta tiek gaisrinių statinių ir gatvėje tiek žmonių, kad negalė- 
jau prieiti prie to namo, nors ir labai stengiausi; noromis 
nenoromis turėjau grįžti namo. Nusinešusi ryšulį į kambarį, 
ėmiau jį apžiūrinėti. Siaubas ima, kai prisimenu, ką ten radau, 
pakaks, jei pasakysiu, kad, be sidabro, o jo buvo nemažai, 
aptikau ten senovinę aukso grandinę su sugedusia sąsaga, taigi 
grandinė tikriausiai nebuvo nešiojama jau daug metų, bet auk- 
sas nuo to nepasidarė prastesnis; toliau dėžutę su gedulo žie- 
dais, moterišką sutuoktuvių žiedą ir kelias senų auksinių 
medalionų lūženas, auksinį laikrodį, piniginę, joje senovinių 
aukso monetų kone už dvidešimt keturis svarus, ir daug kitų 
vertingų daiktų. 

Tai buvo didžiausias ir nemaloniausias laimikis, kokį 
tik buvau turėjusi; nors aš, kaip jau buvo sakyta, dabar 
pasidariau visiškai bejausmė, šis lobis sujaudino mane iki 
sielos gelmių; aiškiai įsivaizdavau vargšę sielvarto prislėg- 
tą ponią, kuri ir taip jau daug prarado ir tikriausiai mano, 
jog išgelbėjo nors sidabrą ir brangenybes; kokia ji bus 
priblokšta, kai sužinos, kad ją apgavo, kad moteris, pač- 
musi vaikus ir daiktus, buvo atėjusi visai ne ponios iš 
gretimos gatvės paliepta ir vaikai pas tą ponią buvo nu- 
vesti visai be kvietimo. 

Taigi turiu prisipažinti, jog tas nežmoniškas poelgis mane 
labai sujaudino ir baisiai sukrėtė, net ašaros ištryško, bet nega- 
lėjau rasti savyje ryžto grąžinti pagrobtus daiktus, nors ir suvo- 
kiau visą to poelgio žiaurumą ir nežmoniškumą. Sąžinės 
graužatis nurimo, ir greit viso to nebeprisiminiau. 

Tai buvo ne viskas; nors gavusi naudos iš pavogto ryšulio 
ėmiau gyventi daug turtingiau nei pirma, susvyravo neseniai 
priimtas sprendimas mesti savo gėdingą amatą, kai pavyks dar 
bent kiek pasipelnyti; įsigeidžiau turėti dar daugiau; gobšumas 
su kiekviena sėkme didėjo, ir nebegalvojau atsisakyti ankstes- 
nio gyvenimo būdo, nors be to negalėjau saugiai ir ramiai 
"naudotis prisiplėštu turtu; dar kiek, dar truputį - šit kokia mintis 
ir toliau valdė mane. 

Pagaliau nusileidusi nusikalstamiems savo polinkiams, me- 
čiau į šalį visas dvejones, ir visos mano mintys nukrypo viena 
linkme; gal man nusišypsos laimė dar kartą, paskutinį kartą. Tas 
paskutinis laimingas atvejis gana greit pasitaikė, bet kiekviena 
sekmė tik įpildavo alyvos į ugnį ir skatindavo tęsti savo verslą, 
taigi nė kiek netroškau jį mesti. 

Apimta tokios būsenos, kai nuolatinė sėkmė ir tvirtas 
pasiryžimas tęsti privertė mane pamiršti atsargumą, ir įkliuvau 
į spąstus, kur man buvo lemta sulaukti paskutinio atpildo už 
tokį gėdingą gyvenimą. Bet apie tai vėliau, o kol kas man 
pasitaikė dar keli sėkmingi nuotykiai. 

Mano globėja kurį laiką buvo labai susirūpinusi dėl nelai- 
mės, kuri ištiko mūsų bičiulę -ją pakorė, - nes ši tiek daug žinojo 
apie senę, kad ir ją galėjo pasiųsti į kartuves. 

Tiesa, kai vagilė žuvo neišdavusi to, ką žinojo, globėja 
nusiramino ir gal net džiaugėsi, kad jos bičiulę pakorė, nes ši 
galėjo išmaldauti pasigailėjimo, išduodama savo draugus; ta- 
čiau tos moters mirtis, taip pat tai, kad ji nieko neišdavė, 
sujaudino mano globėją, ir ji nuoširdžiai verkė Žuvusiosios. 
Guodžiau ją kaip galėdama ir atsidėkodama ji labai padėjo man 
pelnyti tą patį likimą. 

Šiaip ar taip, bičiulės lemtis, kaip jau sakiau, privertė mane 
būti atsargesnę: antai visaip vengiau vogti parduotuvėse, ypač 
manufaktūros, nes manufaktūrininkai - žmonės velnių priedę, 
jų akys budrios. Pasirinkusi parduotuvę, kurią neseniai atidarė 
dvi jaunos, neįgudusios prekiauti moterys, pasisukiojau porą 
kartu prie nėrėjų ir moteriškų drabužių siuvėjų. Nukniaukiau 
Iš jų ritinį pintinių nėrinių, kainavusių šešis ar septynis svarus, 
ir siūlų sruogą. Bet tai buvo tik kartą; kitas bandymas galėjo 
baigtis nesėkmingai. 

Išgirdę apie naują parduotuvę, visada tikėdavomės, jog 
neabejotinai pasiseks, ypač jei savininkai būdavo nepatyrę. 
Tokie prekiautojai gali neabejoti, kad iš pradžių bus du ar tris 
kartus aplankyti. Norėdamas to išvengti, privalai būti neįtikė- 
tinai akylas. 

Turėjau dar porelę nuotykių, bet visai nereikšmingų. Ilgą 
laiką nieko stambesnio nepasitaikė, ėmiau net visai rimtai 
susimąstyti, gal mesti verslą; bet mano globėja, nenorėjusi 
manęs prarasti ir įdėjusi į mane daug vilčių, kartą suvedė mane 
su jauna moterimi ir vaikinu, kuris sakėsi esąs jos vyras, nors, 
kaip pasirodė vėliau, jie nebuvo vyras ir žmona, o tik amato 
draugai ir dar kažkokie bendrininkai. Žodžiu, jie kartu vogda- 
vo, kartu miegodavo, kartu buvo pagauti ir kartu pakarti. 

Savo globėjos paakinta, susitariau su jais, ir jie du ar tris 
kartus įtraukė mane į darbus, iš kurių įsitikinau, kad tai storžie- 

viški ir nemiklūs vagys, klestintys tik dėl savo įžūlumo ir visada 
dėl aukų nerūpestingumo. Todėl ketinau ateityje dirbti su jais 
labai atsargiai; ir iš tikrųjų tris kartus, kai jie siūlė nevykusius 
planus, aš atmečiau pasiūlymą, atkalbinėjau ir juos. Kartą jie 
pasiūlė pavogti iš laikrodininko tris auksinius laikrodžius, dar 
dieną nužiūrėję, kur jie slepiami. Tas vagis turėjo tiek įvairiau- 
sių raktų, kad nedvejodamas ryžosi atrakinti tą vietą, kur laik- 
rodininkas juos padėjo. Toks buvo mūsų veiksmų planas; bet 
kai išklausinėjau smulkiau, įsitikinau, kad jie siūlo vagystę su 
įsilaužimu, ir nepanorau veltis į tokį dalyką, todėl jie nuėjo be 
manęs. Įsmukę į namą, išlaužė to kambario, kuriame buvo 
paslėpti laikrodžiai, užraktus, bet rado tik vieną auksinį laikro- 
dį ir vieną sidabrinį, pasiėmė juos ir sėkmingai išėjo iš namo. 
Bet persigandusi šeima ėmė šaukti: „Vagys!“ - vyrą ėmė vytis 
persekiotojai ir pagavo; jaunoji moteris suspėjo nubėgti tolė- 
liau, bet, savo nelaimei, taip pat buvo sulaikyta, pas ją rado ir 
laikrodžius. Taip antrą kartą išvengiau pavojaus, nes abu vagys 
buvo nuteisti ir abu pakarti, kaip jau buvo ne pirmą kartą 
atvesdinti, nors ir tokie jauni; kaip jau sakiau. Jie kartu vogdavo 
ir miegodavo kartu, ir dabar kartu buvo pakarti; taip baigėsi 
mano naujasis bandymas dirbti su bendrininkais. 

Kadangi aš taip lengvai galėjau įkliūti ir turėjau tokį pavyz- 
dį, ėmiau daug atsargiau elgtis. Bet atsirado nauja gundytoja, 
kursčiusi mane kiekvieną dieną, - turiu galvoje savo globėją; ir 
kartą pasitaikė atvejis, kurį ji pati parengė ir todėl tikėjosi 
didelės laimikio dalies. Senė nusiklausė, kad viename privačia- 
me name įrengtas flamandiškių nėrinių sandėlis; kadangi to- 
kius nėrinius buvo draudžiama įvežti, kiekvienas muitinės 
valdininkas galėjo gerai pasipelnyti, jei tik būtų sugebėjęs prie 
jų prieiti. Iš savo globėjos gavau išsamių žinių tiek apie nėrinių 
kiekį, tiek apie vietą, kur jie paslėpti. Šit ir nuėjau pas vieną 
muitinės valdininką, pasakiau, kad esu pasirengusi pranešti jam 
svarbių Žinių, jei jis pažadės man priklausančią atlyginimo dalį. 
Mano pasiūlymas jam buvo toks priimtinas, kad jis tuojau 

sutiko, pasiėmė konsteblį, ir mes nuėjome į tą namą. Kadangi 
pasakiau galinti prieiti tiesiai prie slėptuvės, jis leido man 
veikti; skylė buvo labai tamsi, ir aš vos prasmukau pro ją su 
žvake rankoje, paskui ėmiau perdavinėti jam nėrinių ritinius, 
kartu pasirūpinusi kuo daugiau jų paslėpti ant savęs. Iš viso ten 
buvo nėrinių už tris šimtus svarų, 0 aš paslėpiau už penkiasde- 
šimt svarų. Tie nėriniai priklausė ne namo šeimininkams, o 
vienam pirkliui, kuris jiems patikėjo prekes, todėl jie į konfis- 
kavimą reagavo ramiau nei tikėjausi. 

Muitininkas buvo sužavėtas radiniu ir visai patenkintas 
tuo, ką jam perdaviau; jis nurodė man namą, kur turėjau su juo 
susitikti, ir aš nuėjau ten, kai tik pasirūpinau, kur palikti paslėp- 
tą ant manęs krovinį, apie kurį jis nė neįtarė. Manydamas, kad 
aš nežinau, kokia premijos dalis man priklauso, jis ėmė su 
manimi derėtis, tikėdamasis, kad pasitenkinsiu ir dviem dešim- 
timis svarų; bet aš leidau jam suprasti, kad nesu tokia tamsuolė, 
kaip jam atrodo, ir vis dėlto apsidžiaugiau, kai jis pasiūlė man 
pačiai patikslinti sumą. Užsiprašiau šimto svarų, jis pakėlė iki 
keturių dešimčių; pagaliau pasiūlė penkiasdešimt, ir aš sutikau, 
paprašiusi tik nėrinių ritinio, kainavusio tikriausiai aštuonis ar 
devynis svarus, tartum sau pačiai pasipuošti, ir muitininkas savo 
ruožtu sutiko. Penkiasdešimt svarų man buvo išmokėta tą patį 
vakarą, tuo ir baigėsi mūsų sandėris; valdininkas taip ir nesuži- 
nojo, kas aš ir kur galima apie mane pasiteirauti, taigi jei būtų 
paaiškėję, kad dalis prekių išgrobstyta, jis nebūtų galėjęs pa- 
traukti manęs atsakomybėn. 

Sąžiningai pasidalijau laimikiu su savo globėja, ir ji nuo to 
laiko ėmė laikyti, jog labai gebu tvarkyti delikačius reikalus. Aš 
pastebėjau, kad tokios rūšies darbas ramiausias ir pelningiau- 
sias iš visų, kuriais verčiausi, ir ėmiau verstis vien kontrabandos 
ieškojimu; paprastai nusipirkusi šiek tiek tokių prekių, išduo- 
davau pardavėjus; bet tai buvo vis smulkmenos. nė karto nepa- 
sitaikė darbas, panašus į tą, apie kurį ką tik pasakojau; tačiau 
vengiau rizikuoti tiek, kiek kiti, nes jie labai dažnai įkliūdavo. 

Kitas atvejis, apie kurį verta papasakoti, buvo pasikėsini- 
mas pavogti iš vienos ponios auksinį laikrodį. Tai atsitiko žmo- 
nių spūstyje, prie įėjimo į maldos namus, ir aš labai rizikavau, 
kad mane sučiups. Jau laikiau laikrodį rankoje, bet užgriuvau 
ant tos ponios tartum kažkam pastūmus ir tuo metu truktelėjusi 
laikrodį, pamačiau, kad jis laikosi tvirtai; tuomet paleidau jį ir 
nesavu balsu surikau, kad man užmynė ant kojos ir kad čia 
tikriausiai yra kišenvagių, nes kažkas traukė mano laikrodį; mat 
reikia jums pasakyti, kad į tokį darbą eidavome puikiai apsivil- 
kę; aš vilkėjau labai gražia suknele, su laikrodžiu prie juostos 
ir atrodžiau tokia pat ponia, kai ir kiekviena kita. 

Nesuspėjau to pasakyti, ir mano ponia taip pat šūktelėjo: 
„Laikykit vagį!“ - nes ji sakė, kad ką tik kažkas mėgino atsegti 
jos laikrodį. 

Kai sugriebiau laikrodį, buvau visai arti jos, bet aiktelėjusi 
nuo tariamo skausmo, staigiai sustojau, ir kai ji taip pat pakėlė 
triukšmą, buvo jau tolėliau nuo manęs, nes minia nunešė ją į 
priekį, todėl jai nekilo nė menkiausio įtarimo mano atžvilgiu; 
bet į jos šauksmą: „Laikykit vagį!" kažkas iš stovėjusiųjų greta 
manęs atsiliepė: „Taip, taip, šitą ponią taip pat bandė apvogti". 

Mano laimė, kad tą pačią akimirką kiek tolėliau minioje 
dar šūktelėjo: „Laikykit vagį!" ir tuojau nusikaltimo vietoje 
buvo pagautas kažkoks vaikinukas. Vargšelio nesėkmė man 
išėjo į naudą, nes atsidūriau labai dideliame pavojuje, nors ir 
buvau išradinga. Dabar minia nebeabejojo, visi puolė į tą vietą, 
ir vaikinukas buvo atiduotas viešam susidorojimui. Nematau 
reikalo pasakoti, koks tai žvėriškumas, nors vagys visada geriau 
renkasi šitai negu Niūgeitą, kur jie dažnai sėdi ilgai ir dažnai 
baigia kartuvėmis, o geriausia, ko gali ten tikėtis, tai tremties į 
katorgą. 

Taigi man šiaip taip pavyko išsisukti, ir aš buvau taip 
išsigandusi, kad ilgai nesiryžau medžioti auksinių laikrodžių. Tą 
kartą daug aplinkybių padėjo man išsigelbėti, o svarbiausia - 
ponios, kurios laikrodį mėginau pavogti, žioplumas: pasikėsi- 

nimas jai buvo netikėtas, tačiau jai juk užteko proto taip pri- 
tvirtinti laikrodį, kad jo negalėjau pavogti. Paprasčiausiai ji 
sutriko iš baimės. Pajutusi, kad kažkas tampo ją už juostos, ji 
suriko ir puolė pirmyn, sukeldama aplink save sumaištį. Tačiau 
užsiminti apie laikrodį ir vagį susiprato tik po poros minučių - 
to laiko man visai pakako. Juk tada, kai surikau, buvau už jos 
ir dar žengiau atatupsta, O ji - į priekį. Minia vis dar slinko 
pirmyn, ir mudvi jau skyrė mažiausiai septyni ar aštuoni žmo- 
nės. Be to, kartu su ja, o gal ir anksčiau dar surikau: „Laikykit 
vagį!", taigi mane įtarti buvo tiek pat pagrindo, kaip ir ją. 
Publika nežinojo, ką kaltinti. Jei mano ponia būtų išlikusi 
šaltakraujiška, o tai būtina tokiais atvejais, ir užuot rėkusi 
tuojau pasisukusi ir griebusi pirmąjį pasitaikiusį jai po ranka, ji 
tikriausiai būtų mane sučiupusi. 

Žinoma, taip patarinėti ne visai gražu mano draugų atžvil- 
giu, tačiau tuomet tikrai perprasite kišenvagio įpročius. Jei 
pasinaudosite tuo, vagis bus jūsų rankose, užsižiopsosite - ir 
paleisite jį. 

Turėjau dar vieną nuotykį, kuris visiškai patvirtina, kokie 
teisingi mano žodžiai. Jį derėtų papasakoti kartoms pamokyti, 
kad žmonės suprastų, kas per žmonės tie vagys. Trumpai papa- 
sakosiu savo gerosios senos globėjos istoriją. Vagiliavimas 
buvo, galima sakyti, jos pašaukimas, nors vėliau jai ir teko“ 
atsisakyti šio amato. Kaip pati man paskui pasakojo, ji suspėjo 
praeiti visas to meno pakopas, ir tik vieną vienintelį kartą buvo 
įkliuvusi, bet taip aiškiai, kad ją tuojau pripažino kalta ir nuteisė 
ištremti. Tačiau ji gebėdavo meistriškai užkalbinėti dantis, be 
to, turėjo prie savęs šiek tiek pinigėlių: jai pavyko išlipti į krantą 
Airijoje, kol į laivą buvo kraunamos papildomos maisto atsar- 
gos. Ten ji keletą metų gyveno versdamasi savo ankstesniu 
amatu. Ten pateko į blogą šiek tiek kitokios, negu buvo įpra- 
tusi, rūšies draugiją, ir pasidarė pribuvėja bei sąvadautoja. 
Kokių eibių ji iškrėsdavo! Tai senai nusidėjėlei galėčiau dėkoti 
už savo meistriškumą ir vikrumą; mažai kas aplenkė mane šioje 

srityje ir mažai kam yra pavykę taip ilgai ir nebaudžiamai 
miklinti pirštus. 

Po visų savo žygių Airijoje ir po to, kai pagarsėjo tuose 
kraštuose, ji paliko Dubliną ir sugrįžo į Angliją. Jos tremties 
laikas dar nebuvo pasibaigęs; teko atsisakyti savo senojo amato 
- jei vėl būtų įkliuvusi, tikrai pražuvusi. Ji ėmė verstis čia tuo, 
kuo vertėsi Airijoje. Savo apsukrumu ir iškalba greit pasiekė 
tos gerovės viršūnę, kurioje ją suradau, ir buvo pradėjusi lobti, 
bet vėliau (aš tai jau minėjau) reikalai pašlijo. 

Tiek daug vietos skyriau tos moters istorijai, norėdama 
paaiškinti, koks buvo jos vaidmuo nuodėmingame to meto 
mano gyvenime. Juk tai ji ir įtraukė mane į tą gyvenimą, buvo 
mano vadovė ir mokytoja. O aš taip uoliai laikiausi jos nurody- 
mų, kad pasidariau puikiausia savo laikų meistrė. Paprastai 
mano draugams pakakdavo padirbėti mūsų darbą kokius šešis 
mėnesius, kad papultų į Niūgeitą. O aš iš kiekvienos painiavos 
kas kartą įsigudrindavau išsisukti, ir dar taip mikliai, kad pen- 
kerius su kaupu metus išdirbau, tik tada susipažinau su tos 
įstaigos gyventojais; girdėti apie mane ten buvo girdėję ir ne 
kartą net tikėdavosi manęs sulaukti, bet aš sėkmingai išsipink- 
liuodavau iš didžiausios kebeknės. 

Dabartinė mano padėtis buvo pavojinga tuo, kad pernelyg 
išgarsėjau, ir kai kurios iš mano bičiulių, ėmusios neapkęsti 
manęs greičiau iš pavydo nei dėl kokios nuoskaudos, virė iš 
apmaudo, kad aš visada išsisuku, o jos įkliūva ir baigia Niūgeitu. 
Jos mane ir praminė Mole Flanders, nes ta pravardė neturi 
nieko bendra su tikruoju mano vardu ir su visais kitais vardais, 
kuriais prisidengusi kada nors gyvenau; tik kartą, kai slapsčiausi 
Minte, buvau pasivadinusi panele Flanders - apie tai anksčiau 
esu minėjusi; bet plėšikės to nebuvo girdėjusios, taigi aš taip ir 
nesužinojau, kaip ir kodėl jos išgalvojo tą pravardę. 

Netrukus suvokiau, kad kai kurios iš vagilių, ilgam įstrigu- 
sių Niūgeite, prisiekė išduoti mane; ir kadangi žinojau, kad dvi 
ar trys iš jų tikrai gali ryžtis tokiai išdavystei, labai nerimavau ir 

ilgai niekur nesirodžiau. Bet mano globėja, kuri buvo mano 
dalininkė ir veikė nedvejodama, nes niekuo nerizikavo, - mano 
globėja, sakau, ėmė reikšti tam tikrą nepasitenkinimą, kad taip 
nenaudingai, be tikslo, kaip ji sakė, gyvenu; ir šit ji ėmėsi naujos 
išmonės, kad priverstų mane išeiti iš namų: sugalvojo aprengti 
mane vyriškai ir taip pastūmėti į naują verslą. 

Buvau aukšta ir stotinga, tik veidu kiek per švelni vyrui; 
bet kadangi retai išeidavau į gatvę iki sutemstant, dėl to nedaug 
turėjau bėdos. Tiesa, praėjo nemažai laiko, kol pripratau prie 
naujų drabužių; tokiais neįprastais apdarais negalėjau būti 
vikri, apsukri ir greita, o šito labai reikia mūsų amatui; ir 
kadangi dirbau nerangiai, nebesisekė taip kaip anksčiau ir 
negalėjau taip meistriškai pasislėpti, todėl ketinau netrukus 
mesti tą verslą, ir galutinai tam pasiryžau po šit kokio nuotykio. 

Aptaisiusi mane vyriškai, mano globėja ir draugu man 
įpiršo vyrą, gana įgudusį šiame darbe jauną vaikiną; tris savaites 
mes neblogai darbavomės. Svarbiausias mūsų užsiėmimas buvo 
stebėti prekystalius ir kniaukti visa, kas blogai padėta; kartais 
mes taip gerai pelnydavome. Kadangi visą laiką būdavome 
kartu, tarp mūsų susiklostė artimi santykiai; tačiau jis nežinojo, 
kad aš - moteris, nors kelis kartus buvau užsukusi pas jį į butą, 
kai to reikėdavo mūsų darbui, ir keturis ar penkis kartus mie- 
gojau su juo. Bet galvojome visai apie ką kita, ir, kaip vėliau 
paaiškėjo, būtinai ir reikėjo slėpti nuo jo savo lytį. Tačiau mūsų 
gyvenimo sąlygos - vėlyvas grįžimas namo ir darbas, neleidžian- 
tis, kad mūsų bute būtų pašalinių, - buvo tokios, kad negalėjau 
atsisakyti nakvoti su juo kitaip, kaip tik išsiduodama lytį; šiaip 
ar taip, man pavyko išsaugoti savo paslaptį. 

Piktas jam ir palankus man likimas greit padarė galą to- 
kiam gyvenimui, kuris, reikia prisipažinti, vargino mane. Mudu 
kelis kartus pasipelnėme, bet paskutinis laimikis buvo tikrai 
ypatingas. 

Vienoje Londono gatvėje buvo parduotuvė su sandėliu 
galukiemyje, išeinančiame į kitą gatvę; parduotuvė buvo kam- 

piniame name. Pro sandėlio langą, ant prekystalio, arba kon- 
torėlės, įrengtos prie pat lango, pamatėme penkis rietimus 
šilko kartu su kitomis medžiagomis; ir nors jau visai sutemo, 
pardavėjai, dirbantys parduotuvėje, nesuspėjo uždaryti langi- 
nių, 0 gal paprasčiausiai pamiršo. 

Pastebėjęs tokį aplaidumą, vaikinas net stryktelėjo iš 
džiaugsmo. „Šilką ranka gali pasiekti", - kalbėjo jis ir prisiekė 
visais šventaisiais, kad paims medžiagą, net jei tektų įsilaužti. 
Mėginau atkalbėti jį: bet pamačiau, jog veltui vargstu. Ir šit 
neilgai galvojęs vaikinas pribėgo prie lango, gana mikliai išėmė 
stiklą iš rėmų, paėmė keturis šilko rietimus ir grįžo su jais pas 
mane, bet tuojau pasigirdo baisus triukšmas ir šauksmai. Mes 
stovėjome greta, bet aš nieko nepaėmiau iš jo rankų, tik skubiai 
šnibžtelėjau: 

- Pražuvai, bėk! 

Vaikinas šovė kaip strėlė, aš taip pat, bet pavogtas pre- 
kes turėjo jis, tai jį labiau ir vijosi. Jis išmetė du šilko rietimus, 
ir tai šiek tiek sulaikė persekiotojus, bet minia didėjo ir vijosi 
mus abu. Greitai jį pagavo su dviem kitais rietimais, ir tada 
kiti nusivijo mane. Dūmiau kiek kojos neša ir pasislėpiau 
savo globėjos name, bet įnirtingiausieji iš minios neatsiliko 
nuo manęs nė per žingsnį ir apsupo namą. Jie pasibeldė ne 
iš karto, todėl suspėjau nusivilkti vyrišką kostiumą ir apsi- 
rengti įprastinius drabužius; be to, mano globėja, sumani 
moteris, neatidarė durų, riktelėjusi, kad čia neįėjo joks vyras. 
Minia tvirtino, kad visi matė, kaip vyras įėjo, ir grasino 
išlaužti duris. 

Nė kiek nesutrikusi mano globėja ramiai atsakė, kad jie 
gali įeiti ir apieškoti jos namą, bet tegu pasikviečia konsteblį, ir 
tas tepasiima su savimi keletą žmonių, kitaip neprotinga būtų 
leisti į namą visą būrį. Nors ir įaudrinta, minia negalėjo nepri- 
pažinti, jog tie žodžiai teisingi. Nedelsiant buvo pakviestas 
konsteblis, ir senė mielai atidarė duris; konsteblis saugojo įėji- 
mą, O jo parinkti žmonės apieškojo namą, vadovaujami mano 

globėjos, kuri vedžiojo juos po kambarius. Priėjusi prie mano 
durų, ji garsiai šūktelėjo: 

- Pussesere, prašom atidaryti; čia atėjo kažkokie Žmonės, 
kuriems reikia apieškoti jūsų kambarį. 

Su manimi buvo mergytė, globėjos dukraitė, kaip ji vadino 
ją; liepiau jai atidaryti duris, o pati sėdėjau prie darbo, apsikro- 
vusi visokiais rankdarbiais; iš šalies žiūrint atrodė, lyg dirbčiau 
nuo ryto, nesusitvarkiusi, su naktine kepuraite ir laisva suknele. 
Mano globėja atsiprašė už trukdymą, trumpai paaiškindama jo 
priežastį ir pasakydama, jog neturėjo kitos išeities, tik įleisti 
šiuos žmones, kad jie patys įsitikintų, nes vien jos žodžių jiems 
nepakanka. Ir toliau ramiai sėdėdama, pasiūliau jiems pradėti 
kratą, nes, pasakiau aš, jei name yra vyras, esu tikra, kad jis ne 
pas mane; o dėl kitų kambarių nieko negaliu pasakyti, nes 
nežinau, ko jie ieško. 

Visa mano aplinka atrodė taip nekaltai ir dorai, kad sekliai 
buvo man mandagesni, nei tikėjausi, tiesa, pirma kruopščiai 
apieškojo visą kambarį, patikrino po lova, lovoje ir visur, kur 
tik galima ką nors paslėpti. Pabaigę kratą ir nieko neradę, jie 
atsiprašė manęs ir išėjo. 

Taip apšniukštinėję visą namą nuo apačios iki viršaus ir 
nuo viršaus iki apačios ir nieko nesuradę, jie išėjo pas minią 
ir nuramino ją; mano globėja vis dėlto buvo iškviesta pas 
teisėją. Du žmonės prisiekdami liudijo matę, kaip vyras, kurį 
jie persekiojo, įbėgo į namą. Mano globėja pašėlo, ėmė rėkti, 
kad užtraukia gėdą jos namams ir ją nekaltai skriaudžia; jei 
vyriškis įėjo pas ją, tai akivaizdu, kad tuojau pat ir išėjo, nes 
ji gali prisiekti, kad joks vyriškis nepasirodė jos name visą 
dieną (tai buvo tikra tiesa); žinoma, gal kai ji buvo viršuje, 
koks nors išsigandęs vaikinas, radęs duris atidarytas, užbėgo 
į jos namą, gelbėdamasis nuo persekiotojų, bet ji nieko ne- 
žino; jeigu taip, tai jis tikriausiai paspruko, galbūt pro kitas 
duris - jos name yra kitos durys, išeinančios į skersgatvį, - 
tokiu atveju jis dingo. 

Visa tai buvo panašu į tiesą, ir teisėjas pasitenkino senės 
priesaika, kad ji nepriėmė ir neįsileido į savo namus jokio 
vyriškio, norėdama jį paslėpti, apginti nuo teisingumo ar nepa- 
sakyti tiesos. Tokią priesaiką ji galėjo duoti lengva širdimi, taip 
ir padarė, ir buvo paleista. 

Nesunku įsivaizduoti, kaip tas įvykis išgąsdino mane; mano 
globėja niekada daugiau nebegalėjo įkalbėti manęs vėl apsi- 
rengti vyriškais drabužiais; aš jai kalbėjau, kad tada tikriausiai 
įkliūsiu. 

Vargšo mano bendrininko likimas dėl tos nesėkmės buvo 
nepavydėtinas: jį atvedė pas lordą merą, ir jo malonybė nusi- 
untė vaikiną į Niūgeitą, 0 jį pagavusieji krautuvininkai taip 
troško kuo labiau nuteisti vargšelį, kad pasišovė atvykti į teismą 
ir palaikyti kaltinimą prieš jį. 

Tačiau jis, pažadėjęs išduoti bendrininkus, kalbant kon- 
krečiai, vyrą, su kuriuo vogė, išsirūpino, kad nuosprendis būtų 
atidėtas; ir padarė visa, ką galėjo, pranešdamas teismui mano 
vardą, tai yra pavadindamas mane Gabrieliu Spenseriu - tokiu 
vardu jis mane pažinojo. Šit ir paaiškėjo, kaip išmintingai pasi- 
elgiau, neišsidavusi jam, nes jei to nebūčiau padariusi, būčiau 
pražuvusi. 

Vaikinas kaip įmanydamas stengėsi, kad Gabrielis Spense- 
ris būtų surastas: nupasakojo, kaip atrodau, pranešė vietą, kur, 
jo žodžiais tariant, aš gyvenau; papasakojo kuo smulkiau apie 
mano būstą. Tačiau nuslėpusi nuo jo svarbiausią dalyką - lytį, 
gavau į rankas svarbų švieialą, ir jis niekaip negalėjo iki manęs 
prisikasti. Uoliai stengdamasis surasti mane, jis kreipėsi į dvi ar 
tris šeimas, bet šie nieko apie mane nežinojo, išskyrus tai, kad 
jis turėjo draugą, kurį jie matė, bet apie kurį nieko nežinojo. O 
mano globėja, nors ir supažindino mus, bet tai padarė per 
trečiąjį asmenį, ir jis nieko apie ją negalėjo pasakyti. 

Visa tai pakenkė jam, nes pažadėjęs teismui demaskuoti, 
negalėjo ištesėti pažado; jis buvo apkaltintas bandymu apgauti 
teisėjus, ir krautuvininkai dar įnirtingiau ėmė jį uiti. 

Tačiau visą tą laiką baisiai nerimavau ir, norėdama visai 
išvengti pavojaus, laikinai palikau savo globėją. Nežinodama, 
kur eiti, pasiėmiau tarnaitę, sėdau į pašto karietą ir išvažiavau 
į Dansteblį pas senukus, laikiusius viešbutį, kuriame taip malo- 
niai praleidau laiką su savo lankašyriečiu vyru. Ten sukūriau 
nebūtą pasaką, kad šiomis dienomis laukiu vyro, atvykstančio 
iš Airijos, sakiausi rašiusi jam, kad pasitiksiu jį Dansteblyje, 
tame pačiame viešbutyje, ir jis tikriausiai atvyks po kelių dienų, 
jei bus palankus vėjas; todėl noriu praleisti pas juos tas kelias 
dienas iki jo atvažiavimo, o jis atvažiuos arba pašto, arba Čes- 
terio diližanu, tikrai nežinau; šiaip ar taip, jis būtinai užsuks į 
tą viešbutį susitikti su manimi. 

Šeimininkė labai apsidžiaugė, mane pamačiusi, o šeiminin- 
kas taip tupinėjo apie mane, kad net princese būdama negalė- 
jau būti geriau priimta; panorėjusi būčiau galėjusi praleisti čia 
mėnesį ar net du. 

Bet man rūpėjo visai kas kita. Labai nerimavau (nors ir 
buvau taip pakeitusi drabužius, kad vargu ar buvo galima mane 
atpažinti), kad tik tas vaikinas nesurastų manęs; ir nors jis 
negalėjo apkaltinti manęs dėl paskutinės vagystės, nes aš jį 
atkalbinėjau ir joje visiškai nedalyvavau, tiktai gelbėjausi nuo 
persekiojimo, tačiau lengvai galėjo išduoti kitus darbus ir išsi- 
pirkti sau gyvybę, įdavęs manąją. 

Nė valandėlės negalėjau nurimti. Be senosios globėjos, 
neturėjau nei paramos, nei draugo, nei patikėtinio ir nemačiau 
kitos išeities, tik patikėti savo gyvybę jai; taip ir padariau: 
pranešiau jai savo adresą ir Dansteblyje gavau iš jos kelis 
laiškus. Kai kurie iš tų laiškų mirtinai mane išgąsdino, bet 
pagaliau ji atsiuntė man džiaugsmingą žinią, kad vaikinas pa- 
kartas, - seniai nebuvau gavusi tokios malonios žinios. 

Praleidau Dansteblyje penkias savaites, ir jei ne tas slaptas 
nerimas, galima būtų sakvti, kad gyvenau čia visais atžvilgiais 
maloniai. Bet gavusi pastarąjį laišką palinksmėjau ir pasakiau 
šeimininkei, kad atėjo laiškas iš Airijos nuo mano vyro; jis 

pranešė, kad, ačiū Dievui, yra sveikas; reikalai, deja, neleido 
jam išvažiuoti paskirtu laiku, todėl man, matyt, reikės grįžti be 
j0. 

Šeimininkė pasveikino mane su gera žinia apie vyro svei- 
katą. 

- Juk aš pastebėjau, ponia, - pasakė ji, - kad jūs visą laiką 
liūdėjote. Jūs atrodydavote tokia išsiblaškiusi tikriausiai todėl, 
kad galvodavote vien apie vyrą, - tęsė geroji moteris, - užtat 
dabar puikiai atrodote. 

- Labai gaila, kad gerbiamasis jūsų vyras negalėjo atvažiuo- 
ti, - prabilo šeimininkas, - būčiau nuoširdžiai juo apsidžiaugęs. 
Kai gausite tikslių Žinių, kada jis atvažiuos, labai prašom vėl pas 
mus, ponia; visada būsite mūsų laukiama viešnia. 

Atsisveikinę šiais maloniais linkėjimais, išsiskyrėme; labai 
patenkinta grįžau į Londoną, savo globėją radau taip pat pa- 
linksmėjusią. 

Ji pasakė, jog niekada nebepatars man imtis bendrininko, 
nes pastebėjo, kad man visada geriau sekasi, kai veikiu viena. 
Taip ir buvo, nes viena aš retai kada statydavau save į pavojų, 
o jei ir pasitaikydavo pakliūti į bėdą, išsisukdavau vikriau nei 
tais atvejais, kada priklausydavau nuo kvailų savo bendrininkų 
veiksmų, nes jie būdavo ne tokie apdairūs ir nekantresni už 
mane; nors ir niekam nenusileisdavau drąsa, bet visada veikda- 
vau labai atsargiai ir išsisukdavau sumaniau. 

Dažnai net stebėdavausi, kad atkakliai negaliu mesti vogu- 
si; visi mano draugai baigdavo nesėkmingai ir greit pakliūdavo 
į teisingumo rankas, tačiau vis dar negalėjau ryžtis atsisakyti to 
amato, nors dabar anaiptol neskurdau. Dabar manęs nekanki- 
no pagunda, susijusi su skurdu, tuo svarbiausiu kurstytoju 
vogti; dabar turėjau apie penkis šimtus svarų grynaisiais, ir už 
juos būčiau galėjusi puikiai gyventi, jei būčiau metusi savo 
nešvarų amatą; bet, kartoju, visai nebuvau nusiteikusi mesti jį; 
būčiau lengviau tai padariusi tada, kai turėjau tik du šimtus 
svarų ir nemačiau tokių bauginančių pavyzdžių. Tai akivaiz- 

džiai rodo, kad tada, kai įprantame nusikalsti, jokia baimė mūsų 
nebeveikia, joks pavyzdys nebegali perspėti. 

Tiesa, turėjau vieną bičiulę, kurios likimas ilgam 
paliko man įspūdį, nors ir jis pamažu išdilo. Čia tikrai 
labai nepasisekė. Vienoje manufaktūros krautuvėje 
nugvelbiau rietimą puikiausio damasto! ir sėkmingai 
pasprukau, perdavusi jį minėtajai bičiulei tuo metu, kai 
išėjome iš krautuvės ir ji pasuko į vieną pusę, O aš - į 
kitą. Mums nespėjus toli nueiti, šeimininkas pasigedo 
dingusio rietimo ir pasiuntė savo pardavėjus vytis į 
visas puses; šie bematant pagavo mano bičiulę su me- 
džiagos rietimu. O aš laimingai šmurkštelėjau į vieną 
namą, kur viršutiniame aukšte buvo mezgykla, ir su 
siaubu, nors ir ne be pasitenkinimo mačiau pro langą, 
kaip vargšę moterį nutempė pas teisėją, kuris nedels- 
damas pasiuntė ją į Niūgeitą. 

Bijojau kėsintis į ką nors mezgykloje, bet ilgai kuičiausi 
tarp prekių, kad laimėčiau laiko; paskui, nusipirkusi kelis jar- 
dus apkraštavimo juostelės, užmokėjau ir išėjau, labai nuliūdu- 
si, kad vargšei moteriškei taip nepasisekė ir ji nukentėjo dėl 
mano vagystės. 

Čia vėl senas mano atsargumas gerai man pasitarnavo; 
nors dažnai vogdavau kartu su tais žmonėmis, niekada nepasa- 
kydavau jiems, kas aš tokia, ir niekas iš jų negalėdavo sužinoti, 
kur gyvenu, nors jie dažnai stengdavosi pasekti, kur einu. Visi 
jie žinojo mano pravardę, nors ne visi buvo tikri, kad aš ir esu 
ta pati Molė Flanders. Tarp jų buvau labai išgarsėjusi, bet 
niekas nenujautė, kokioje Londono dalyje gyvenu, rytinėje ar 
vakarinėje. Visais tais atvejais mane gelbėjo tik atsargumas. 

Po nelaimės, ištikusios tą moterį, ilgai sėdėjau užsidariusi. 
Žinojau, jog dėl ko nors įkliuvusi, ten sutiksiu savo nusikaltimų 
liudytoją, kuri, norėdama išsigelbėti, tikriausiai liudys prieš 
mane. Taip pat žinojau, kad mano vardas tapo gerai žinomas 

Old Beilyje, nors ponai teisėjai nepažinojo manęs iš veido, ir 
kad tuo atveju, jei pakliūsiu jiems į rankas, jie laikys mane 
užkietėjusia nusikaltėle. Todėl ryžausi palaukti ir pažiūrėti, 
kokia lemtis ištiks vargšę moteriškę, nors ne kartą pasukdavau 
jai į kalėjimą pinigų. 

Pagaliau ją atvedė į teismą. Teisindamasi ji pasakė nevo- 
gusi, tik kažkokia ponia Flanders, kaip ją, pasak gandų, vadinę 
(nes ji pati nebuvo su manimi pažįstama), įbrukusi jai ryšulį, kai 
jos išėjusios iš krautuvės, ir liepusi nešti namo. Teisėjai paklau- 
sė, kurgi yra ta ponia Flanders, bet ji negalėjo šios pristatyti 
teismui, negalėjo net pateikti kokių nors žinių apie ją. O ka- 
dangi pardavėjai prisiekę teigė, kad ji buvo parduotuvėje, kai 
prekė buvo pavogta, ir kad jie tuojau pat pasigedo dingusios 
medžiagos, puolė vytis tą moterį ir rado pas ją pavogtą daiktą, 
prisiekusieji pripažino ją kalta. Tačiau teismas, atsižvelgdamas 
į tai, kad iš tikrųjų ne ji pavogė medžiagą ir visai galimas daiktas. 
kadji negali surasti minėtosios ponios Flanders (tai yra manęs), 
nors tai būtų išgelbėję jai gyvybę, pasigailėjęs nuteisė ją ištremti 
į katorgą; tai buvo didžiausia malonė, kokia jai galėjo būti 
padaryta; teisėjas pasakė jai: jeigu ji iki to laiko įstengs nurodyti 
minėtąją ponią Flanders, bus tarpininkaujama, kad jos būtų 
pasigailėta; kitaip tariant, jeigu ji padės surasti mane ir pakarti, 
jos neišsiųs. Suprantama, aš pasirūpinau, kad jai šitai nepavyk- 
tų, todėl vykdydami nuosprendį netrukus ją pasodino į laivą ir 
išsiuntė už vandenyno. 

Tos nelaimingos moters likimas, kartoju, labai mane nuliū- 
dino, ir aš daug galvojau apie tai, kad buvau ją ištikusios nelai- 
mės įrankis; bet rūpestis, kaip pačiai išsigelbėti, nes mano 
gyvybei aiškiai grėsė pavojus, užgožė geruosius mano jausmus; 
sužinojusi, kad jai pasisekė išvengti mirties nuosprendžio, 
buvau patenkinta jos tremtimi, nes dabar ji nebeturėjo galimy- 
bės padaryti man pikta. 

Nelaimė tai moteriai atsitiko prieš kelis mėnesius iki mano 
anksčiau pasakotos istorijos, ta nelaimė iš dalies ir paskatino 

mano globėją apvilkti mane vyriškais drabužiais, kad galėčiau 
vaikščioti gatvėmis neatpažinta; bet, kaip jau sakiau, man greit 
nusibodo tas maskaradas, nes jis sudarė man daug keblumų. 

Dabar nusiraminau, lioviausi bijoti, kad mane išduos, nes 
visi mano bendrininkai ar pažinojusieji mane Molės Flanders 
vardu buvo arba pakarti, arba ištremti; ir jei per nelaimę būčiau 
įkliuvusi, būčiau galėjusi pasivadinti ne Mole Flanders, o kaip 
nors kitaip, ir man nebūtų įskaitę nė vienos senos nuodėmės; 
todėl ėmiau vėl drąsiau veikti, ir man pasitaikė keletas laimingų 
nuotykių, nepanašių į ankstesnius. 

Tuo metu netoli tos vietos, kur gyveno mano globėja, vėl 
įvyko gaisras, ir aš vėl pabandžiau daryti tą patį, kaip ir pirmojo 
gaisro metu, bet šį kartą užgaišau, susirinko minia, ir man 
nepavyko prasibrauti į namą; aš ne tik nieko nepelniau, bet ir 
vos gyva likau, būtų atėjęs galas visiems mano nusikalstamiems 
darbams. Gaisras buvo didelis, todėl namo gyventojai mėtė, ką 
turėjo geresnio, pro langus, ir kažkokia moteris numetė tiesiai 
ant manęs pūkinius patalus. Jie, tiesa, buvo minkšti ir kaulų 
man nesulaužė, bet savo svoriu, kuris krintant dar padidėjo, 
partrenkė mane ir kuriam laikui apkvaitino; žinoma, sumaištyje 
niekas nepasirūpino ištraukti mane iš po patalų ir atgaivinti; 
gulėjau kaip negyva, nieko nesuvokdama, kol pagaliau kažkas 
nubloškė juos šalin ir padėjo man atsistoti. Tiesiog stebuklas, 
kad paskui patalus nebuvo svaidomi kiti daiktai ir neužmušė 
manęs mirtinai; bet likimas tausojo mane kitoms nelaimėms. 

Tas atsitikimas pagadino visą mano sumanymą, grįžau pas 
globėją labai sutaršyta ir išgąsdinta; senė turėjo gerokai patu- 
pinėti apie mane, kol pastatė ant kojų. 

Atėjo linksmas metų laikas, prasidėjo Baltramiejaus 
mugė! Aš niekada nevogdavau mugėse, nes laikiau tai nelabai 
pelningu darbu; bet šiemet nuėjau pavaikščioti tarp prekystalių 
eilių ir užklydau į vieną krautuvėlę, kur buvo loterija. Ji man 


1 Baltramiejaus rmugė - pagrindinė audeklų mugė Londone, kasmet būdavo 
rengiama Smitfylde nuo rugpjūčio 23 iki 25 dienos (rugpjūčio 24-oji - Sv. Baltramie- 
jaus diena). 

nelabai rūpėjo, ir nesitikėjau ten pasipelnyti; bet užėjo nepa- 
prastai dailiai apsivilkęs ir labai turtingas ponas; tokiose vietose 
visi aplinkui kalbasi su nepažįstamais, ir tas ponas pagerbė 
mane savo dėmesiu. Pirmiausia jis pareiškė norįs paimti mano 
laimei bilietą; išlošęs kažkokį mažmožį - berods movą su 
plunksnomis, - įteikė man ir toliau kalbino pabrėžtinai pagar- 
biai. 

Jis taip įsišnekėjo, kad patraukė mane prie išėjimo, paskui 
ėmė vaikštinėti su manimi tarp eilių ir nesiliaudamas paistė 
įvairiausius niekus. Galiausiai pasakė esąs sužavėtas mano 
draugijos ir paklausė, ar nesutikčiau pasivažinėti su juo karieta, 
pareikšdamas, kad jis esąs garbingas žmogus ir neleisiąs sau 
nieko nederamo. Šiek tiek pasispyriojau, priversdama jį įkalbi- 
nėti, paskui sutikau. 

Iš pradžių nesupratau, ko tas ponas iš manęs nori, bet 
paskui pastebėjau, kad jis kaukštelėjęs ir būtų linkęs dar išgerti. 
Jis nusivežė mane į Spring Gardeną Naitsbridže, ten vaikštinė- 
jome po sodus; jis buvo man labai meilus, bet, mano manymu, 
per daug gėrė. Jis ir man siūlė išgerti, bet aš atsisakiau. 

Iki tol mano palydovas laikėsi žodžio ir neleido sau jokio 
familiarumo. Meds vėl sėdome į karietą, ir jis vežė mane Lon- 
donu; buvo jau dešimta valanda vakaro, kai jis liepė sustoti 
karietai prie vieno namo, kur, matyt, jį pažinojo ir nuvedė 
tiesiai į viršų, į kambarį su lova. Iš pradžių nenorėjau ten lipti, 
bet kelis kartus paprašyta vėl nusileidau, nes smalsu buvo 
patirti, kuo visa tai baigsis: vyliausi kuo nors pasipelnyti. O lova 
ir t.t. nekėlė man didelio nerimo. 

Tuomet mano palydovas, nepaisydamas pažado, pradėjo 
elgtsi šiek tiek familiariau; aš pamažėliais leiddausi perkalbama 
ir galiausiai leidau jam daryti su manimi viską, ką jis norėjo; 
nėra reikalo pasakoti smulkmenų. O mano kavalierius visą 
laiką kaip padūkęs gėrė, ir maždaug pirmą valandą nakties mes 
vėlsėdome į karietą. Nuo gryno oro ir karietos siūbavimo vynas 
dar labiau trenkė jam į galvą, jis susimuistė ir lyg norėjo vėl imtis 

to, ką veikė kambaryje, bet dabar buvau tikra, kad visi švietalai 
mano rankose, todėl pasipriešinau ir palengva nuraminau jį; 
nepraėjo nė penkios minutės, ir jis kietai užmigo. 

Pasinaudojau tuo, kad kaip reikiant jį apšvarinčiau: ištrau- 
kiau auksinį laikrodį, šilkinį pinigų kapšelį, kupiną aukso, pa- 
siėmiau puikų paradinį peruką, pirštines su sidabriniais 
spurgais, špagą, brangią tabakinę ir tylutėliai atidariusi karietos 
dureles pasirengiau iššokti važiuojant; bet siauroje gatvelėje 
prie Templ Baro karieta stabtelėjo praleisdama kitą karietą, 
todėl ramiai išlipau, užtrenkiau dureles ir pasprukau tiek nuo 
savo kavalieriaus, tiek nuo karietos. 

Tai buvo tikrai netikėtas nuotykis, nukritęs lyg sniegas ant 
galvos, nors aš dar nebuvau labai nutolusi nuo linskmojo savo 
gyvenimo tarpo ir dar nepamiršau, kaip reikia elgtis, kai koks 
nors gašlumo apakintas pliuškis nepajėgia atskirti senės nuo 
jaunos moters. Tiesa, aš atrodžiau dešimt ar dvylika metų 
jaunesnė, bet nebebuvau septyniolikmetė, tai ne taip jau sunku 
ir pastebėti. Kas gali būti absurdiškiau, šlykščiau ir juokingiau 
už pasipūtusį vyrą, įkaitintą vyno garų ir gašlybės; jį valdo iškart 
du nelabieji, ir jis lygiai taip negali vadovautis protu, kaip 
malūnas - malti be vandens; pasileidimas trypia į purvą viską, 
kas jame buvo gera, net sąmonę jam aptemdo gašlumas, ir jis 
daro vieną kvailystę po kitos; vis geria, nors jau visai girtas, 
griebia pirmą sutiktą moterį, nesirūpindamas, kas ji ir kokia - 
sveika ar supuvusi, švari ar suskretėlė, bjauri ar gražuolė, sena 
ar jauna; apakęs jis nieko nebesuvokia. Toks žmogus blogesnis 
už beprotį; jo protas aptemęs, ir jis visai neprisimena, ką daro; 
taip nieko nesuvokė ir mano apgailėtinas kavalierius, kai leng- 
vinau jo kišenes, ištraukdama laikrodį ir piniginę su auksu. 

Apie tokius vyrus Saliamonas yra pasakęs: „Eina tarytumei 
jautis į skerdyklą, kol strėlė persmeigia jo kepenis". Puikiai 
apibūdinta negera liga, tas nuodingas, mirtinas užkratas, paten- 
kąs į kraują, kurio pradžia arba šaltinis yra kepenyse; dėl greitos 
bendrosios kraujo apytakos ta baisi, šlykšti piktžaizdė nedel- 

siant pažeidžia kepenis, apnuodija protą ir skverbiasi į vidaus 
organus kaip strėlė. 

Tiesa, mizeriškajam bejėgiui gašlūnui aš pavojaus nekė- 
liau, nors pati iš pradžių labai būgštavau, jog jis gali būti man 
pavojingas; bet jis iš tiesų buvo vertas pasigailėjimo, apdairus, 
puikių manierų vyriškis, mielas ir mandagus, santūrus ir tvirto 
būdo, patrauklus, gražiai atrodantis; žodžiu, jis būtų buvęs 
malonus visais atžvilgiais, jei, nelaimė, iš vakaro nebūtų išgėręs, 
praeitos nakties nebūtų praleidęs be miego, kaip prisipažino 
man, kai buvome drauge, jei jo kraujo nebūtų įkaitinęs vynas 
ir tuomet jis nebūtų praradęs proto, kuris tartum užmigo. 

Man rūpėjo tik jo pinigai ir tai, kokios turėsiu iš jo naudos; 
o paskui, jei būtų pasitaikiusi kokia nors galimybė, būčiau gyvą 
ir sveiką pasiuntusi jį namo, pas šeimą, nes neabejojau, kad jis 
turi sąžiningą, dorą žmoną ir nekaltus vaikus, kurie labai dėl jo 
nerimauja ir apsidžiaugtų, jei galėtų greičiau jį pamatyti, slau- 
gyti, kol jis atsipeikės. Kaip atgailaudamas ir gėdydamasis jis 
prisimins savo elgesį! Kaip priekaištaus sau, kad susidėjo su 
gatvės mergše, kurią pasigavo bjauriausioje landynėje, mugėje, 
tarp miesto purvo ir atmatų! Kaip jis drebės iš baimės, ar 
nesusigriebė sifilio, iš baimės, kad strėlė pervers jo kepenis; 
kaip bjaurėsis savimi, prisimindamas savo laukinį gyvulišką 
ištvirkimą! Ir jei jis bent šiek Tiek nutuokia apie garbę, kokia 
baisi jį kamuos mintis, ar neapkrėtė negera liga - juk jis nėra 
įsitikinęs, kad ko nors nepasigavo? - savo kuklfos dorybingos 
žmonos ir taip neapnuodijo savo palikuonių kraujo! 

Jei tokie ponai žinotų, kaip niekinžjuos moterys, su kurio- 
mis tokiais atvejais jie susideda, šitaiatimtų jiems norą ieškoti 
nuotykių. Kaip jau sakiau pirma, tokios moterys nebrangina 
malonumo, jų neįkvepia joks potraukis vyrui; bejausmė kekšė 
galvoja tik apie pinigus, ir kai vyriškis būna jau apgirtęs nuo 
nedoros ekstazės, tos bjaurybės naršo po jo kišenes, ieškoda- 
mos naudos, 0 apsvaigęs naivuolis nieko nepastebi, kaip nebu- 
vo tokios galimybės numatęs ir anksčiau. a 

Pažinojau moterį, kuri taip mikliai aptvarkė vieną vyrą, 
tiesa, nenusipelniusį geresnio elgesio, kad kol jis buvo ja užsi- 
ėmęs, įsigudrino jam piniginę su dviem dešimtimis ginėjų iš 
kišenėlės laikrodžiui, kur atsargumo dėlei jis buvo tą piniginę 
paslėpęs, ir įdėjo jos vieton kitą piniginę su auksuotais skritu- 
liukais. Baigęs jis paklausė: 

- Prisipažink, ar neiškraustei man kišenės? 

Ji ėmė iš jo draugiškai šaipytis, sakydama, jog vargu 
ar jis turi ką prarasti. Jis kyštelėjo pirštus į kišenėlę ir 
apčiuopęs piniginę nurimo, o ji taip ir išėjo su jo pinigais. 
Tai buvo mano pažįstamos specialybė; tokiems atvejams 
ji visada turėdavo parengusi netikro aukso laikrodį iš 
auksuoto sidabro ir piniginę su skrituliukais, ir aš neabe- 
joju, kad puikiai vertėsi. 

Grįžau su savo laimikiu pas globėją ir kai papasakojau jai 
savo nuotykį, senei net ašaros pasirodė akyse, pagalvojus, kad 
toks didelis ponas kasdien gali būti apliplėštas dėl nelemtos 
savo silpnybės vynui. 

Bet tuo, kaip vikriai aš jį apšvarinau ir pasipelniau, globėja 
buvo tiesiog sužavėta. 

- Taip, vaikuti, - pasakė ji, - tas nemalonumas tikriausiai 
paveiks jį labiau nei visi kada des girdėti pamokslai. 

Tos istorijos tęsinys parodė, jog ji buvo teisi. 

Kitą dieną senė kuo smulkiausiai ėmė klausinėti apie mano 
vakarykštį pažįstamą. Tai, kaip apibūdinau to Žmogaus drabu- 
žius, figūrą ir išvaiz + vieną pažįstamą poną. Senė 
įtemptai mąstė, kai pas paskui pareiškė: 

- Lažinuosi iš šimto kad pažįstu tą žmogų. 

- Apmaudu, - pastebėjau aš, - -. „ieku gyvu nenorėčiau 
jo išduoti. Jis pakankamai aukentėjo nuo manęs, ir nenorėčiau 
daryti jam dar daugiau nemalonumų. 

- Ne, ne, - nuramino mane globėja, - aš nesirengiu daryti 
jam pikta, bet prašau tavęs dar truputį patenkinti mano smal- 
sumą, nes jei t4Pjis, aš vis tiek sužinosiu. 

Kiek sunerimau ir nutaisiusi nerimastingą veidą, pasakiau 
senei, kad tuo atveju ir jis gali apie mane sužinoti, ir tada aš 
sveika pražuvusi. Globėja skubiai nuneigė: | 

- Nejau manai, kad galėčiau išduoti tave, vaikuti? Ne, nė 
už jokius turtus! Saugojau ir baisesnes tavo paslaptis. Gali 
visiškai pasikliauti manimi. 

Tuomet daugiau nebeatsikalbinėjau. 

Globėja sugalvojo kitą planą, nieko man apie jį nesakyda- 
ma, bet tvirtai pasiryžusi viską sužinoti. Todėl nuėjo pas vieną 
savo bičiulę, kuri sueidavo su ją dominusia šeima, ir pasakė 
turinti svarbų reikalą į tokį ir tokį poną (kuris, beje, buvo 
baronetas, nei daugiau, nei mažiau, ir iš labai garsios giminės) 
ir ji nežinanti, kaip pas jį pakliūti, nes neturinti pažįstamų, kurie 
nuvestų ją pas jį. Bičiulė tuojau pažadėjo padėti jai ir nuėjo 
pasiteirauti, ar baronetas yra mieste. 

Kitą dieną ji ateina pas mano globėją ir sako, kad seras yra 
namie, bet jam atsitiko nelaimė, jis labai serga ir nieko nepriima. 

- Kokia nelaimė? - skubiai klausia mano globėja, dėdamasi 
labai nustebusi. 

- Ar galite įsivaizduoti, - atsako bičiulė, - jis važiavo į 
Hempstedą pas vieną bičiulį ir grįžtant buvo užpultas ir apiplėš- 
tas. O kadangi jis, matyt, buvo padauginęs, niekšai dar ir apkūlė 
ji, 1r dabar jis labai nesveikuoja. 

- Apiplėštas! - šūktelėjo globėja. - Ką gi iš jo atėmė? 

- Atėmė auksinį laikrodį ir aukso tabakinę, paradinį peru- 
ką ir visus pinigus, kuriuos turėjo pgig:savęs, nes seras niekada 
neišeina iš namų be piniginės, pri + štos ginėjų. 

- Eikit jau, eikit! - pajuokiamąjį pastebėjo mano senė. - 
Galiu lažintis, kad jis prisprogo, pasigriebė mergšę, ir ši jį 
apšvarino; ir šit, grįžęs namo, seka žmonai nebūtas pasakas, kad 
jį apiplėšė. Senas triukas! Tūkstančius tokių pasakų vyrai kas- 
dien surezga vargšėms žmonoms. 

- Fui! Kaip galima kalbėti tokius dalykus! - įsižeidė bičiulė. 
- Matau, kad visai nepažįstate sero. Tai tauriausias džentelme- 

nas, visame mieste nerasite kito tokio kuklaus, gerbiamo, pa- 
doraus žmogaus. Jis šlykštisi tokiais bjauriais dalykais, niekas iš 
jo pažįstamų taip jo nešmeižtų. 

- Gerai jau, gerai, - sako globėja, - tai ne mano reikalas, 
kitaip, sakau jums, sužinočiau teisybę. Visi tie kuklučiai kartais 
ne geresni už pagarsėjusius pasileidėlius, tik sumaniau apsime- 
ta arba, jei norite, geriau veidmainiauja. 

- Ne, ne, dėl Dievo meilės, - prieštaravo bičiulė. - Garan- 
tuoju, kad seras - ne veidmainys; jis iš tikrųjų visais atžvilgiais 
padorus džentelmenas ir, be jokios abejonės, jį apiplėšė. 

- Gerai, tebūnie sau padorus. Kartoju, man tai nerūpi, aš 
noriu tik pasikalbėti su juo, ir visai kitu reikalu. 

- Tuo ar kitu, bet pamatyti jo dabar negalėsite, nes jis nieko 
nepriima, guli patale, jį labai primušė. 

- Šit kaip? - nusistebėjo globėja. - Vadinasi, buvo pakliuvęs 
į bėdą! Ką gi jam sužeidė? - pasiteiravo. 

- Galvą, - atsako bičiulė, - vieną ranką ir veidą. Nenaudėliai 
elgėsi su juo tiesiog barbariškai. 

- Vargšas baronetas, - sielvartingai tarė globėja. - Vadinasi, 
teks palaukti, kol jis pasveiks. Tikiuosi, kad ilgai laukti nerei- 
kės, - pridūrė ji, - man labai reikia pasikalbėti su juo. 

Senė tuojau pat eina pas mane ir viską perpasakoja. 

- Suradau tavo gražuolėlį, - sako, - ir tiesa, kad gražuolis, 
tik labai apverktinos būsenos, Dieve jam padėk. Kurių galų jį 
taip išgražinai? Juk vos gyvą palikai. 

Taip ir įsispitrėjau į ją. 

- Vos gyvą? - sakau. - Be reikalo mane kaltinate. Dievaži, 
nė pirštu jo nepaliečiau. Jis buvo visai sveikas, kai jį palikau, tik 
labai girtas ir miegojo kaip užmuštas. 

- Na, jau nežinau, kaip ten buvo, - sako, - tik dabar jis labai 
apverktinai atrodo. - Ir perpasakoja man viską, ką jai sakė 
bičiulė. 

- Na, tuomet, - sakau, - jis pakliuvo į bėdą jau po to, kai aš 
išėjau, nes palikau jį gyvą ir sveiką. 

Po dešimties dienų mano globėja vėl eina pas bičiulę, kad 
ši nuvestų ją pas mūsų poną; tuo tarpu pati kitais keliais pasi- 
teiravo ir sužinojo, kad jis dar neišvažiuoja iš namų, bet jau 
pakilo iš patalo, todėl jai buvo leista pasikalbėti su juo. 

Ta moteris puikiai mokėjo elgtis visuomenėje ir jai nerei- 
kėjo, kad ją pristatytų baronetui; aš nesugebu tiksliai atpasa- 
koti jos kalbos, nes ji, kaip jau sakiau, žodžio kišenėje 
neieškodavo. Ji pareiškė baronetui, kad ji, nors ir nepažįstama, 
atėjo pas jį turėdama vienintelį tikslą - padaryti jam paslaugą, 
ir jis pats įsitikins, kad jokių kėslų ji neturi; o kadangi taip elgtis 
ją skatina vien draugiškumas, ji prašo duoti Žodį, jog net tuo 
atveju, jei atsisakytų paslaugų, jis nepyks ant jos, kam kišasi ne 
į savo reikalus. O pati pažadėjo jam, kadangi tai, ką ji rengiasi 
papasakoti, yra tik jį liečianti paslaptis, nesvarbu, ar priims jis 
jos paslaugas, viską palikti tarp jų, jei tik jis pats to nepagarsins; 
jei atsisakytų siūlomos paslaugos, tai nė kiek nesumažintų jos 
pagarbos jam, ir ji nė kruopelytės ant jo nesupyktų, taigi jam 
paliekama visiška laisvė elgtis, kaip bus patogiau. 

Iš pradžių jis atsakė labai neaiškiai, pareikšdamas visiškai 
nežinąs, ar yra tokių dalykų, kuriuos reikėtų labai slėpti; jis 
niekada nepadaręs nieko blogo ir jam nelabai rūpi, ką apie jį 
kalba, jis nepratęs būti kam nors neteisingas ir neįsivaizduojąs, 
kokia paslauga jam galinti būti suteikta, bet jei yra taip, kaip ji 
sako, jo neįžeisiąs noras pasitarnauti jam; taigi tesprendžianti 
ji pati, kalbėti ar ne. 

Globėją jis sutiko taip abejingai, kad ji ėmė abejoti, ar 
galima velti jį į tą reikalą, bet kelis kartus nukrypusi nuo 
rūpimos temos pasakė, kad per vieną keistą ir neįsivaizduojamą 
atsitiktinumą ji sužinojusi apie neseniai jam įvykusį nelaimingą 
atsitikimą, ir su tokiomis smulkmenomis, kokių nežino niekas 
pasaulyje, išskyrus juodu, nežino net ta asmenybė, kuri buvo su 
juo. 

Iš pradžių jis, matyt, supyko. 

- Koks ten atsitikimas? 

- Aš kalbu, sere, apie tai, kaip buvote apiplėštas, keliauda- 
mas iš Naitsbr... atsiprašau, Hempstedo, - pasitaisė ji. - Nesiste- 
bėkite, sere, kad galiu papasakoti jums kiekvieną jūsų žingsnį 
tą dieną - nuo mugės Smitfylde iki Spring Gardeno Naitsbridže, 
ir iš ten iki Strende, ir kaip paskui užmigote karietoje. Tegu tai 
nestebina jūsų, sere, nes atėjau čia ne šantažuoti. Aš nieko 
neprašysiu iš jūsų ir garantuoju jums, kad moteris, kuri buvo su 
jumis, visiškai nežino, kas jūs toks, ir niekada nesužinos. Tačiau 
man atrodo, kad galiu jums dar šiek tiek pasitarnauti. Aš neat- 
ėjau vien pranešti jums, ką Žinau, tikėdamasi, jog apdovanosite 
mane už tylėjimą. Drįstu patikinti jus, sere: visa, ką manysite 
esant reikalinga pasakyti man ar daryti, liks paslaptis, lyg būčiau 
mirusi. 

Jis buvo priblokštas senės kalbos ir iškilmingai pasakė jai: 

- Ponia, aš jūsų nepažįstu, ir labai skaudu, kad žinote 
paslaptį apie bjauriausią ir gėdingiausią poelgį, kurį esu pada- 
ręs savo gyvenime. Guodžiausi vien manydamas, kad ją žino tik 
Dievas ir mano sąžinė. 

- Prašau, pone, - pasakė senė, - nelaikyti savo nelaime to, 
kad žinau jūsų paslaptį. Esu tikra, kad tai atsitiko jums netikė- 
tai; taip, tikriausiai ir jūsų palydovė čia nemažai kalta. Šiaip ar 
taip, neturite jokio pagrindo apgailestauti, kad aš tai sužinojau. 
Jūs pats ne daugiau apie tai tylėsite, nei tylėjo ir visada tylės 
moteris, kurią matote prieš save. 

- Puiku, - atsakė jis, - vis dėlto leiskite man būti teisingam 
savo palydovei. Kad ir kas ji būtų, sakau jums, ji manęs niekam 
neskatino, greičiau atkalbinėjo. Kalta tik mano beprotybė ir 
padūkimas; tai ir ją įvėlė į šią istoriją: nenoriu be reikalo jos 
kaltinti. O kad ji mane apiplėšė, tuometinėje būsenoje nieko 
daugiau nė negalėjau tikėtis; aš net nežinau, ar ji mane apiplė- 
šė, ar vežėjas; jeigu ji, aš jai atleidžiu. Man rodos, taip reikia 
elgtis su visais vyrais, kurie leidžia sau šitaip užsimiršti. Bet man 
kur kas daugiau nerimo kelia kiti dalykai, visai ne tai, ką ji 
paėmė iš manęs. 

Tuomet mano globėja leidosi į visas smulkmenas, ir jis 
atvirai jai viską prisipažino. Pirmiausia ji atsakė jam į jo žodžius 
apic mane: 

- Džiaugiuosi, sere, kad jūs toks teisingas lydėjusiam jus 
asmeniui. Garantuoju jums, kad tai kilminga ponia, o ne pros- 
titutė, ir nors ko būtumėte iš jos pasiekęs, esu tikra, kad to ji 
neįpratusi daryti. Jūs labai rizikavote, sere. Jeigu dėl šito neri- 
maujate, galite būti visai ramus, nes, sakau jums, joks vyriškis 
nėra lietęs jos, išskyrus jos vyrą, O jis mirė prieš aštuonerius 
metus. 

Matyt, dėl to jis ir nerimavo, nes buvo labai išsigandęs. 
Šiaip ar taip, išgirdęs mano globėjos žodžius, labai nudžiugo ir 
pasakė: 

- Atvirai kalbant, ponia, jei būčiau tuo tikras, visai nesiel- 
vartaučiau dėl prarastų daiktų. Juk pagunda buvo didelė, o ji 
gal neturtinga, gal jai reikėjo pinigų. 

- Jei nebūtų neturtinga, sere, - atsakė senė, - dievaži, 
niekada nebūtų jums nusileidusi. Neturtas iš pradžių paskatino 
ją leisti jums tai, ką padarėte, taip pat neturtas vėliau pakurstė 
ją atlyginti sau, kai ji pamatė jūsų būseną, nes jei ji nebūtų to 
padariusi, koks nors vežėjas arba portšezo nešėjas būtų dar 
labiau jus apiplėšęs. 

- Na, ką gi, - pasakė jis. - Linkiu, kad iš to ji turėtų naudos! 
Kartoju: su visais vyrais, kurie tiek užsimiršta, reikėtų lygiai taip 
elgtis, tai išmokytų juos būti apdairesnius. Šioje istorijoje man 
nerimą kelia tik tai, apie ką jau užsiminiau jums. - Čia jis kai ką 
prisipažino jai, kas įvyko tarp mūsų ir apie ką moteriai rašyti 
nepatogu; prisipažino, kaip bijosi dėl žmonos, nes galėjo ką 
nors pasigauti iš manęs ir perduoti jai, ir baigdamas paprašė 
senės, ar ji negalėtų surengti jam pasimatymo su manimi. Mano 
globėja vėl patikino jį, kad nieko tokio man nėra ir kad jis gali 
būti visiškai dėl to ramus, lyg būtų buvęs su savo žmona. O 
pasimatymas su manimi, jos žodžiais tariant, galėtų turėti pa- 
vojingų. padarinių; šiaip ar taip, ji pasišnekės su manimi ir 

praneš jam; kartu ji kaip įmanydama stengėsi atkalbėti jį, saky- 
dama, kad jam iš to nebus jokios naudos, nes jis, reikia tikėtis, 
neketina tęsti su manimi ką pradėjęs, o man eiti į pasimatymą 
- tas pats. kaip ir patikėti jam savo gyvybę. 

Jis atsakė, kad labai trokšta pamatyti mane, kad duos jai 
visas jam įmanomas garantijas nepasinaudoti šiuo pasimatymu 
blogais tikslais ir pirmiausia įsipareigos atsisakyti kokių nors 
pretenzijų man. Senė ir toliau įrodinėjo, jog tai tik pagarsintų 
jo paslaptį ir galėtų labai pakenkti jam, ji maldavo jo neužsi- 
spirti, todėl galiausiai jis atlyžo. 

Kalbėta ir apie pavogtus daiktus, ir jis pareiškė labai norįs 
atgauti savo auksinį laikrodį, sakydamas, jog mielai sumokės už 
jį visą kainą, jeigu ji atneš jį. Senė pasakė pasistengsianti, 
leisdama jam pačiam paskirti kainą. 

Iš tikrųjų kitą dieną ji atnešė laikrodį, ir jis davė už jį 
trisdešimt ginėjų - daugiau nei aš būčiau galėjusi gauti, 
nors, matyt, jis kainavo daug brangiau. Tada jis prašneko 
apie peruką, kuris jam kainavo šešiasdešimt ginėjų, ir apie 
tabakinę; po kelių dienų senė, labai nudžiugindama jį, 
atnešė ir tuos daiktus, ir jis davė jai dar trisdešimt ginėjų. 
Kitą dieną nusiunčiau jam gražiąją jo špagą ir lazdą - 
veltui, nieko nereikalaudama. Tačiau į pasimatymą eiti 
sutikau tik su ta sąlyga, jei jis pasakys man tikrąjį savo 
vardą; jis nesutiko. 

Tada jis ilgai šnekėjosi su mano globėja, teiraudamasis, 
kaip ji apie tai sužinojo. Ši sukūrė ilgą istoriją - esą jai viską 
papasakojusi viena moteris, kuriai savo ruožtu aš pasipasako- 
jusi, nes ji turėjusi padėti man iškišti daiktus, o ta moteris 
atnešusi daiktus jai kaip užstatą, nes žinojusi, kad ji tuo verčiasi; 
ir Šit, išgirdusi apie nelaimę, kuri ištiko jo malonybę, senė iškart 
sumetusi, kas įvyko; gavusi daiktus į savo rankas, ji sumaniusi 
ateiti pasiteirauti jo, taip ir padariusi. Tada ji vėl ėmė įtikinėti 
jį, kad niekam nė žodžiu apie tai neprasitars, ir, nors gerai 
pažįsta tą moterį - ji turėjo galvoje mane, - nieko nepranešė jai, 

kas jis toks; tarp kitko, tai buvo netiesa; bet jis dėl to neturėjo 
jokių nemalonumų, nes aš niekam nė žodžiu neprasitariau. 

Dažnai galvodavau apie tai, kaip vėl pasimatyti su juo, ir 
gailėdavausi, kad atsisakiau susitikti. Buvau tikra, kad pama- 
čiusi jį ir leidusi jam suprasti, jog žinau, kas jis toks, būčiau 
galėjusi ką nors iš jo pelnyti ir net tapti išlaikoma meiluže. Nors 
tai buvo blogas gyvenimo būdas, bet ne toks pavojingas kaip 
tas, kurį pasirinkau. Tačiau tokios mintys vis rečiau ateidavo į 
galvą, ir kol kas atmečiau jo prašymą pasimatyti. Užtat mano 
globėja dažnai su juo matydavosi, jis būdavo labai malonus jai 
ir kone per kiekvieną susitikimą ką nors dovanodavo. Kartą ji 
rado baronetą labai linksmą ir, kaip jai pasirodė, kauštelėjusį, 
ir jis vėl ėmė įkalbinėti ją surengti pasimatymą su moterimi, 
kuri, jo žodžiais tariant, taip užbūrė jį tą naktį. Mano globėja, 
kuri iš pat pradžių norėjo, kad su juo pasimatyčiau, pasakė, kad 
yra pasirengusi nusileisti jo norui ir pamėgins įkalbėti mane, o 
po daugybės jo pažadų pamiršti visą praeitį pridūrė: jei jis 
teiktųsi apsilankyti pas ją šįvakar, ji pasistengtų išpildyti jo 
prašymą. 

Paskui ji atėjo pas mane ir perpasakojo visą pokalbį, o 
kadangi aš jau ėmiau gailėtis pirma atsisakiusi, greit išgavo 
mano sutikimą. Ir šit pasirengiau susitikti: pasipuošiau, supran- 
tama, kuo kruopščiau ir pirmą kartą gyvenime griebiausi dažų; 
sakau - pirmą kartą, nes niekada dar nebuvau tiek žeminusis, 
kad dažyčiausi, tuščiagarbiškai manydama, jog man to nereikia. 

Skirtą valandą jis atėjo; buvo aišku, kaip globėja pastebėjo 
dar dieną, kad baronetas išgėręs, tačiau anaiptol negirtas. Jis 
nepaprastai nudžiugo, išvydęs mane, ir pradėjo ilgiausią šneką 
apie tai, kas įvyko. Kelis kartus paprašiau jį atleisti, pareikšda- 
ma, kad jį sutikusi visai neketinau taip pasielgti, kad nebūčiau 
ėjusi su juo, jei nebūčiau laikiusi jo išauklėtu vyriškiu ir jei jis 
nebūtų tiek man prižadėjęs, jog neleis sau jokio nekuklumo. 

Jis ėmė atsiprašinėti, teisindamasis išgertu vynu ir tuo, jog 
beveik nieko nesuvokė, jei ne šitai, niekada nebūtų leidęs sau 

taip familiariai elgtis su manimi. Pareiškė, kad vedęs nepa- 
lietė nė vienos moters, išskyrus mane, ir kad viskas jam įvyko 
taip iš netyčių, prikalbėjo man komplimentų, kad aš jam labai 
patikusi ir taip toliau, žodžiu, taip įsismarkavo, kad buvo 
linkęs viską pakartoti. Bet aš nutraukiau jį, pareikšdama, jog 
po vyro mirties, tai yra jau aštuonerius metus, nė vienam 
vyrui neleidau prie savęs prisiliesti. Jis atsakė, kad tiki mani- 
mi, pridurdamas, jog senė jau sakė jam šitai, ir tik gera 
nuomonė apie mane pažadino troškimą vėl su manimi pasi- 
matyti, ir jei jau kartą jis su manimi nusižengė doros princi- 
pams be jokių blogų padarinių sau, tai gal nebūtų pavojaus 
vėl viską pakartoti, žodžiu, jis baigė tuo, ko tikėjausi ir apie 
ką čia nedera pasakoti. 

Senoji mano globėja visa tai buvo numačiusi ne blogiau už 
mane, todėl nuvedė jį į kambarį, kur nebuvo lovos, užtat tas 
kambarys susisiekė su kitu, o ten stovėjo lova. Ten mudu ir 
persikėlėme likusiai nakties daliai; apskritai kiek pabuvęs su 
manimi, jis užmigo ir liko ten visai nakčiai. Aš laikinai pasišali- 
nau, bet dar prieš aušrą grįžau nusirengusi ir gulėjau su juo iki 
ryto. 

Taigi, kaip matote, kartą nusidėję, atveriame vartus toles- 
nei nuodėmei, ir visas mūsų mintis apie atgailą išblaško pirmoji 
nauja pagunda. Jei nebūčiau nusileidusi jo norui pasimatyti su 
manimi dar kartą, ydinga gašlybė jam pamažu būtų praėjusi ir, 
kas žino, gal jis niekada nė su kuo nebebūtų nusidėjęs! Juk iki 
susitikimo su manimi iš tikrųjų berods to nedarė. 

Jam išeinant pareiškiau, jog tikiuosi, kad dabar jis nebijo, 
jog jį vėl apvogė. Jis atsakė esąs dėl to visiškai ramus ir kyšte- 
lėjęs ranką į kišenę davė man penkias ginėjas - tai buvo pirmieji 
pinigai, kuriuos užsidirbau tokiu būdu po daugelio metų per- 
traukos. 

Jis kelis kartus taip aplankė mane, bet nė karto nepasiūlė 
nuolatinio išlaikymo, o tai man būtų labiausiai tikę. Kartą, tiesa, 
jis paklausė manęs, kuo aš verčiuosi. Skubiai atsakiau, kad nė 

su kuo neleidžiu sau tokių dalykų kaip su juo, o užsidirbu 
rankdarbiais, ir to man pakanka, nors kartais būna sunku. 

Jis kaltino save, kad įstūmė mane į nuodėmę, kai pats nė 
nemanė nusidėti (šiaip ar taip, jis taip man tvirtino). Sakė, kad 
jam sunku buvo jaustis kaltu ne tik dėl savo, bet ir dėl mano 
nuopuolio. Jis dažnai imdavo teisingai samprotauti apie nuo- 
dėmę apskritai ir apie tas aplinkybes. kurios paskatino jį nusi- 
žengti: sakė, kad vynas sužadino jam geismą, nelabasis 
nudangino į mugę, kur jo laukė masalas; kas kartą jis pats 
padarydavo moralą. 

Kai apnikdavo tokios mintys, dažniausiai jis palikdavo 
mane mėnesį ir ilgiau, visai nebesirodydavo. Bet rimtos mintys 
išdulkėdavo jam iš galvos, jas pakeisdavo lengvabūdiškos, ir 
tada jis ateidavo pas mane, pasirengęs vėl nusidėti. Taip gyve- 
nome kurį laiką; nors nebuvau tikrąja to žodžio prasme jo 
išlaikoma meilužė, bet jis nešykštėdavo dovanų, leidžiančių 
man gyventi nedirbant, o svarbiausia - negrįžti prie senojo 
amato. 

Bet ir tas nuotykis baigėsi. Po metų pastebėjau, kad jis 
nebeateina taip dažnai kaip anksčiau, ir pagaliau visai nustojo 
lankytis be jokio susibarimo ir neatsisveikinęs su manimi. Taip 
baigėsi tas trumpas epizodas, kuris mažai ką davė man, suteik- 
damas tik dar vieną dingstį jausti sąžinės graužimą. 

Visą tą laiką dažniausiai sėdėdavau namie; šiaip ar taip, 
turėdama pakankamai pinigų, nesileidau į jokius nuotykius dar 
ištisus tris mėnesius, bet paskui, pamačiusi, kad mano fondai 
išseko, ir nenorėdama eikvoti pagrindinio kapitalo, ėmiau su- 
simąstyti apie savo senąjį verslą ir dirsčioti į gatvę. 

Ir pirmasis žingsnis man buvo gana sėkmingas. 

Apsitaisiau labai skurdžiai (reikia pasakyti, jog pasirody- 
davau gatvėje įvairiausiais pavidalais) ir dabar buvau užsivilkusi 
paprasčiausios medžiagos suknelę, prisijuosusi melsvą prijuos- 
tę, ant galvos - šiaudinė skrybėlaitė; taip apsirengusi įsitaisiau 
prie Trijų Puodukų viešbučio durų Sent Džono gatvėje. Šiame 

viešbutyje apsistodavo ncmaža vežikų, ir gatvėje vakarais visa- 
da būdavo keletas pašto karietų, pasirengusių vykti į Barnetą, 
Toteridžą ir kitus miestus; taigi aš ir lūkuriavau, ar kas nors 
nepasitaikys. Galvojau taip: prie tokių viešbučių dažnai ateina 
žmonės su ryšuliais bei pakais ir teiraujasi jiems reikalingų 
vežiku ir karietų vykti į provinciją; todėl ten paprastai susirenka 
moterys - nešikų žmonos ir dukterys, - laukdamos, ar neprireiks 
kuriam nors keleiviui sukrauti daiktų. Taip jau atsitiko, kad 
man stovint prie viešbučio vartų viena moteriškė, kuri buvo ten 
dar prieš man ateinant, - nešiko, aptarnaujančio Barneto ka- 
rietą, žmona, - paklausė manęs, ar nelaukiu kokio nors keleivio. 
Atsakiau, jog laukiu savo ponios, kuri turi tučtuojau ateiti ir 
kuri vyks į Barnetą. Ji paklausė, kas mano ponia, ir pasakiau 
pirmą galvon atėjusią pavardę, kuri atsitiktinai pasirodė esanti 
vienos šeimos, gyvenančios Hedlyje už Barneto. Paskui ilgokai 
nei aš jai, nei ji man nieko nesakėme, bet netrukus kažkas ją 
pašaukė iš gretimo namo, matyt, iš alinės, ir ji paprašė, kad 
nuėjusi tenai ją pašaukčiau, jeigu kas klaus karietos į Barnetą. 
Atsakiau „Mielu noru“, ir ji nuėjo. Nespėjo ji dingti, ateina 
auklė su mergyte, uždususi ir suprakaitavusi, ir klausia Barneto 
karietos. Aš tučtuojau atsakiau: 

- Čia. 

- Ar jūs aptarnaujate Barneto karietą? - klausia ji. 

- Taip, mieloji, - atsakau. - Ko jums reikia? 

- Man reikia vietų dviem keleiviams, - sako ji. 

- O kurjie, mieloji? - klausiu. 

- Štai mergytė, pasodinkite ją į karietą, - sako ji. - O aš 
nueisiu atvesti ponios. 

- Paskubėkit, mieloji, - sakau aš, - nes greit bus pilna. 

Mergina turėjo didelį ryšulį po pažastimi, tad kai ji pasodi- 
no mergytę į karietą, aš tariau: 

- Ryšulį taip pat geriau palikite karietoje. 

* - Ne, - sako ji, - bijau, kad kas neištrauktų iš vaiko. 
- Tai duokit man, - sakau, - pasaugosiu. 

- Imkit, - sako ji, - tik gerai saugokite. 

- Atsakau už jį, net jeigu jis kainuotų dvidešimt svarų. 

- Nagi imkit, - sako ji ir nubėga. 

Gavusi į rankas ryšulį ir palaukusi, kol auklė dingo iš akių, 
einu link alinės, kur buvo nešiko žmona, taip galvodama: jeigu 
sutiksiu ją, atiduosiu ryšulį ir pasakysiu, kad jos jau laukia, o 
man reikia eiti, nebegaliu ilgiau laukti; bet jos nesutikau, todėl 
ramiausiai nužingsniavau tolyn, pasukau į Čarterhauzo skers- 
gatvį, perkirtau Čarterhauzo kiemą, nupėdinau link Longo 
skersgatvio, tuomet per Šv. Baltramiejaus bažnyčios šventorių 
išėjau į Litl Briteną ir pro Mėlynšvarkių ligoninę - į Niugeito 
gatvę. Kad manęs neatpažintų, nusisupau melsvąją prijuostę ir 
suvyniojau į ją ryšulį, kuris buvo susuktas į spalvotą kartūną, 
todėl labai krito į akis. Kartu įgrūdau ir šiaudinę skrybėlaitę ir 
užsidėjau ryšulį ant galvos; ir gerai, kad taip padariau, nes ką gi 
sutikau, eidama per Mėlynšvarkių ligoninės kiemą: ogi tą pačią 
auklę, kuri man atidavė palaikyti ryšulį! Matyt, ji ėjo su savo 
ponia, kurios atsivesti į Barneto karietą buvo nubėgusi. Ma- 
čiau, kad ji skuba, ir neturėjau jokio noro jos stabdyti, taigi 
praėjau pro šalį ir sėkmingai parnešiau ryšulį savo globėjai. 
Jame nebuvo nei pinigų, nei sidabro, nei brangenybių, bet užtat 
buvo graži indiško damasto suknelė, palaidinė ir sijonas, mez- 
ginių kepuraitė ir puikių flamandiškų mezginių raukčiai, šiek 
tiek baltinių ir kitokių daiktų, kurių vertę labai gerai žinojau. 

Šią gudrybę sugalvojau ne aš pati, mane pamokė viena 
vagilė, sėkmingai uždarbiaudavusi tokiu būdu; mano globėja 
buvo sužavėta; aš dar kelis kartus to paties griebiausi, bet vis 
kitose vietose: Vatčepelyje, ant Petikauto skersgatvio kampo; 
kur sustoja karietos, važiuojančios į Stretfordą, Bou ir apskritai 
į tą Anglijos dalį; prie Skrendančiojo Arklio, už Bišopstego, kur 
tada sustodavo Čestono karietos; ir kas kartą man pavykdavo 
grįžti su kokiu nors grobiu. 

O kartą pasirinkau vietą prie sandėlio, Temzės pakrantėje, 
kur švartuojasi laivai, atplaukę iš šiaurės, iš tokių miestų, kaip 

Niūkaslis prie Taino, Sanderlendas ir kiti. Ir ateina ten vaiki- 
nukas su laišku: jam reikėjo paimti dėžę ir pintinę, atgabentus 
iš Niūkaslio prie Taino, o sandėlis buvo uždarytas. Paklausiau, 
ar jis turi važtaraštį su skiriamaisiais ženklais; tada jis rodo man 
laišką, kurį pateikęs turėjo gauti siuntinį ir kuriame buvo api- 
būdintos prekės: dėžėje buvo audeklas, o pintinėje - stikliniai 
indai. Perskaičiau laišką ir pasistengiau įsiminti pavardes bei 
skiriamuosius ženklus, prekių siuntėjo ir gavėjo pavardes; pas- 
kui liepiau pasiuntiniui ateiti kitos dienos rytą, nes šiandien 
klerkas čia nebegrįš. 

Tada nuėjau į smuklę, paprašiau plunksnos ir popieriaus 
ir parašiau laišką nuo pono Džono Ričardsono iš Niūkaslio jo 
brangiajam pusbroliui Džemiui Koliui į Londoną; laiške jis 
pranešė siunčiąs tokiu ir tokiu laivu (0 aš įsiminiau viską iki 
paskutinės smulkmenos) dėžę, kurioje yra tiek ir tiek rietimų 
šiurkštaus damasto, tiek ir tiek jardų olandiškos drobės ir t.t., 
ir pintinę krištolinių stiklinių iš pono Genzilo prekybos namų, 
ir dėžė esanti pažymėta I. S. Nr. 1, 0 prie pintinės pritvirtinta 
etiketė su adresu. 

Po valandos atėjau į sandėlį, ten radau klerką, pateikiau 
jam laišką, ir prekės be kliūčių buvo man išduotos; audeklas 
kainavo maždaug po du svarus. 

Galėčiau papildyti tą sąrašą dar daugybe nuotykių, kuriuo- 
se sukausi nepaprastai mikliai ir visada sėkmingai. 

Pagaliau - įjunko laputė į vištidę, ten ir kailį padžiaus - 
pasitaikė ir šiokių tokių kliuvinių, iš kurių, tiesa, pasisekė išsi- 
sukti, bet jie labai pagarsino mane, o tai buvo taip pat blogai, 
kaip būti pagautai nusikaltimo vietoje. 

Pastaruoju metu, išeidama į gatvę, vilkdavausi našlės dra- 
bužiais; jokių konkrečių planų neturėjau, tik laukiau, gal pasi- 
taikys kas po ranka, kaip jau dažnai buvau dariusi. Ir šit kartą, 
eidama Kovent Gardenu, išgirdau garsų riksmą: „Laikykit vagį! 
Laikykit vagį!" Matyt, vagių gauja pažaidė su kokiu nors krau- 
tuvininku, ir kai juos puolė vytis, vieni šastelėjo į vieną pusę, 

kiti - į kitą; o kadangi viena iš vagilių, kaip kalbėjo, buvo su 
našlės drabužiais, apie mane susibūrė minia, ir vieni teigė, kad 
aš ir esu ta, kurios ieško, o kiti ginčijosi, kad ne. Atėjo vienas iš 
pardavėjų ir garsiai prisiekė, kad aš ir esu vagilė, ir griebė mane. 
Tačiau kai minia nutempė mane į krautuvę, šeimininkas nuo- 
širdžiai pripažino manęs nematęs ir norėjo tuojau paleisti, 
tačiau kitas pardavėjas jį sustabdė: „Prašom palaukti, kol sugrįš 
ponas (kitas pardavėjas), jis ją pažįsta"; ir mane suiaikė geram 
pusvalandžiui. 

Pašaukė konsteblį ir pavedė jam saugoti mane. Įsišnekė- 
jusi su juo, paklausiau, kur jis gyvena ir kuo verčiasi; neįtar- 
damas, kuo visa tai baigsis, konsteblis pasakė man savo 
pavardę ir kur gyvena, juokais pridurdamas, kad aš tikriausiai 
išgirsiu jo pavardę, kai mane atves į Old Beilį. Tarnai taip pat 
buvo man įžūlūs, ir reikėjo labai žiūrėti, kad neimtų mušti; 
tiesa, šeimininkas elgėsi su manimi pagarbiau, bet ir jis ne- 
norėjo paleisti, nors ir pripažino, kad ne aš buvau įėjusi į jo 
krautuvę. 

Ėmiau netekti kantrybės ir gana atžariai pareiškiau, kad jis 
manimi, tikiuosi, nesiskųs, jei aš patrauksiu jį atsakomybėn už 
tuos įžeidimus, ir paprašiau pasiųsti mano draugų, kad jie 
paliudytų, kaip su manimi elgiamasi. Bet jis nesiklausė, pasiūlė 
kreiptis su tokiu prašymu į taikos teisėją, kai mane nuves pas 
jį; o už tai, kad grasinu jam, sakė akylai stebėsiąs mane ir 
pasirūpinsiąs, kad neišvengčiau Niūgeito. Atsakiau, kad dabar 
jo eilė tyčiotis, bet greit ateis ir manoji, nors visaip stengiausi 
susivaldyti. Kreipiausi į konsteblį, prašydama pašaukti man 
pasiuntinį, šis pašaukė, ir tada pareikalavau plunksnos, rašalo 
ir popieriaus, bet man nedavė. Paklausiau pasiuntinio jo pavar- 
dės ir adreso, ir vargšelis labai mielai man pasisakė. Liepiau jam 
stebėti ir įsiminti, kaip su manimi čia elgiamasi; tegu jis įsitikina, 
kad esu laikoma čia prievarta. Pasakiau, kad man jo reikės kaip 
liudytojo ir aš atsidėkosiu, jeigu jis pasakys visą tiesą. Jis pareiš- 
kė esąs pasirengęs nuoširdžiai man pasitarnauti. 

- Tačiau, ponia, - pasakė jis, - aš pats turiu išgirsti, kad jie 
atsisako paleisti jus, tada mano parodymai bus įtikinami. 

Tada garsiai kreipiausi į krautuvės šeimininką: 

- Pone, jūs puikiai žinote, kad nesu ta, kurios jūs ieškote, 
ir kad šiandien nebuvau užėjusi į jūsų parduotuvę. Todėl rei- 
kalauju, kad mane paleistumėte arba paaiškintumėte, kodėl 
mane sulaikote. 

Atsakydamas į tai, šeimininkas pareiškė dar šiurkščiau, kad 
nevykdys nei pirmo, nei antro mano reikalavimo tiek, kiek pats 
panorės. 

- Puiku, - pasakiau konstebliui ir pasiuntiniui, - būsiu labai 
dėkinga jums, ponai, jei gerai įsidėmėsite tuos žodžius. 

Pasiuntinys atsakė: „Taip, ponia", o konsteblis ėmė reikšti 
nepasitenkinimą ir bandė įtikinti krautuvininką, kad šis atleistų 
jį, taip pat leistų eiti man, jei pats pripažįsta, kad ne aš buvau 
jo krautuvėje. 

- Sakykite man, gerbiamasis, - pajuokiamai atsakė krautu- 
vininkas, - kas jūs toks esate: taikos teisėjas ar policininkas? Aš 
pavedžiau jums tą moterį, tai prašau vykdyti savo pareigas. 

Šiek tiek užsigavęs konsteblis mandagiai pasakė: 

- Aš žinau, kas toks esu ir kokios mano pareigos, pone. O 
štai jūs, man rodos, patys nesuprantate, ką darote. 

Jie dar pasižodžiavo, o pardavėjai, įžūlūs ir tikri begė- 
džiai, elgėsi su manimi kuo šiurkščiausiai; vienas iš jų - tas, 
kuris pirmasis sugavo mane, - pareiškė, kad nori mane apieš- 
koti, ir jau tiesė į mane ranką. Spjoviau jam į veidą, pasišau- 
kiau konsteblį ir liepiau gerai įsidėmėti, kaip čia su manimi 
elgiamasi. „Ir paprašysiu jus, pone konstebli, paklausti to 
niekšo pavardės“, - pasakiau, rodydama į pardavėją. Kon- 
steblis mandagiais žodžiais pabarė vaikiną, sakydamas, kad 
šis nesuvokia, ką daro: juk jam žinoma, kad jo šeimininkas 
neatpažino, jog esu vagilė. 

- Ir bijau, - pasakė konsteblis, - kad jūsų šeimininkas, o 
kartu su juo ir aš neįkliūtume į bėdą, jeigu tai poniai pavyks 

įrodyti, kas ji tokia ir kur buvo, nes, matyt, ji nėra tas asmuo, 
kuriuo ją laikote. 

- Velniai ją griebtų, - įžūliai atsakė vaikinas, - būkite tikras, 
kad tai jinai. Galiu prisiekti, kad tai ta pati, kuri buvo parduo- 
tuvėje, ir kad aš daviau jai į rankas pradingusio atlaso rietimą. 
Gausite išsamesnių parodymų, kai grįš ponas Viljamas ir ponas 
Antonis (kiti pardavėjai); jie atpažins ją ne blogiau už mane. 

Tuo metu, kai akiplėša kreipėsi tais žodžiais į konsteblį, 
grįžta ponai Viljamas ir Antonis, kaip jis vadino juos, lydimi 
visos minios ir velka tikrąją našlę, kuria aš buvau palaikyta; visas 
būrys pūkšdamas ir šluostydamasis prakaitą įgriūna į krautuvę, 
vargšę moterį iškilmingai velka pas šeimininką į galinį kambarį 
ir visi rėkia: 

- Štai našlė, pone! Vis dėlto pagavome bjaurybę! 

- Ką norite tuo pasakyti? - sako šeimininkas. - Juk ji jau čia. 
Žiūrėkite, štai ten ji sėdi, ir ponas yra pasirengęs prisiekti, kad 
tai ji. 

Kitas pardavėjas, kurį vadino ponu Antoniu, paprieštara- 
vo: 

- Ponas gali sakyti, ką nori, ir prisiekti, kuo nori, bet štai 
tikroji vagilė, ir štai atlasas, kurį ji pavogė. Aš jį savo rankomis 
ištraukiau jai iš po sijono. 

Dabar man palengvėjo ant širdies, bet tik nusišypsojau, 
netardama nė žodžio. Šeimininkas pabalo; konsteblis atsigręžė 
ir pažvelgė į mane. 

- Tegu sau, pone konstebli, - pasakiau, - pažiūrėsime, kas 
bus toliau. 

Viskas buvo aišku, nereikėjo nė abejoti, todėl konstebliui 
pavedė tikrąją vagilę, o manęs krautuvininkas ėmė atsiprašinė- 
ti, sakydamas, kad apgailestauja dėl padarytos klaidos ir prašo 
nepykti; į krautuvę vos ne kasdien įsmunka vagys, todėl jo 
negalima per daug kaltinti už šiurkštumą. 

- Nepykti, pone? - paprieštaravau aš. - Gal įsakysite šypso- 
tis? Jei būtumėte paleidęs, kai jūsų akiplėša pardavėjas sučiupo 

mane gatvėje ir kai jūs pats pripažinote, kad aš ne ta moteris, 
būčiau nurijusi nuoskaudą ir nesupykusi, atsižvelgdama į tai, 
kad, kaip jūs sakote, kasdien turite tokių nemalonumų. Bet 
pastarasis jūsų elgesys su manimi ir ypač jūsų tarno elgesys 
visiškai nepakenčiamas; privalau traukti jus atsakomybėn ir 
patrauksiu. | 

Tada krautuvininkas ėmė su manimi derėtis, sakydamas 
sutiksiąs su kiekvienu protingu atlygiu už įžeidimą ir prašė 
pasakyti savo reikalavimus. Atsakiau, kad nenoriu būti savo 
pačios teisėja, įstatymas nuspręs už mane; ir kadangi mane 
turėjo nuvesti pas teisėją, tai ten jis ir išgirs, ką rengiuosi 
pasakyti. Jis pasakė, kad dabar nėra jokio reikalo eiti pas 
teisėją, aš esu laisva, ir kreipdamasis į konsteblį pasakė, kad jis 
gali paleisti mane, nes aš išteisinta. Konsteblis ramiai atsakė 
jam: 

- Pone, jūs ką tik klausėte manęs, ar aš Žinau, kas toks esu: 
policininkas ar teisėjas. Liepėte man vykdyti savo pareigas ir 
pavedėte saugoti tą ponią kaip areštuotą. Dabar, pone, matau, 
kad jūs nesuprantate, kokios yra mano pareigos, nes iš tikrųjų 
norite paversti mane teisėju. Bet privalau pareikšti jums, kad 
tokios teisės aš neturiu; mano darbas - saugoti man patikėtą 
areštuotąją, ir tik įstatymas bei teisėjas gali ją išteisinti. Taigi 
jūs klystate, pone, aš privaiau vesti ją pas teisėją, nesvarbu, kad 
tai jums nepatinka. 

Iš pradžių krautuvininkas laikėsi su konstebliu labai išdi- 
džiai; bet tas konsteblis pasirodė esąs ne samdytas popierinis 
valdininkas, o sąžiningas, solidus žmogus (atrodo, jis prekiavo 
grūdais), be to, dar labai nuovokus, todėl tvirtai laikėsi savo 
nuomonės ir nepanoro paleisti manęs be taikos teisėjo įsaky- 
mo; aš taip pat to reikalavau. 

- Gerai jau, - tai matydamas sako krautuvininkas, - veskite 
ją, kur norite: aš neturiu apie ką su ja kalbėtis. 

- Susimildamas, pone, - prieštarauja konsteblis, - tikiuosi, 
kad eisite su mumis, juk jūs pavedėte ją man. 

- Ne, nepavedžiau, - sako krautuvininkas, - kartoju, kad 
neturiu apie ką su ja kalbėtis. 

- Atleiskite man, pone, - spiriasi konsteblis, - bet jums 
reikia eiti; prašau to jūsų paties interesais, nes teisėjas nieko 
negalės padaryti be jūsų. 

- Prašom, drauguži, - kalba krautuvininkas, - dirbkite savo 
darbą. Dar kartą kartoju, kad neturiu ką pasakyti tai poniai. 
Karaliaus vardu įsakau jums paleisti ją. 

- Pone, - sako konsteblis, - matau, kad jūs nežinote, kokios 
policininko pareigos. Prašau jus, neverskite elgtis su jumis 
šiurkščiai. 

- Manau, kad tokio reikalo nėra, jūs ir taip gana šiurkštus. 

- Ne, pone, - prieštarauja konsteblis, - aš nė kiek ne šiurkš- 
tus. Jūs sudrumstėte viešąją rimtį, sučiupdamas moterį gatvėje, 
kuri nepadarė nieko, kas būtų neteisėta, uždarėte ją savo 
krautuvėje ir leidote savo tarnams šiurkščiai elgtis su ja, o dabar 
sakote, kad aš jums šiurkštus! Man atrodo, jog, atvirkščiai, aš 
per daug mandagus su jumis, nes neįsakau jums karaliaus vardu 
eiti paskui mane, neįsakau pirmam pasitaikiusiam praeiviui 
padėti nuvesti jus pas teisėją prievarta. Jūs žinote, kad turiu 
teisę tai padaryti, ir vis dėlto susilaikau, tik dar kartą nuolan- 
kiausiai prašau eiti su manimi. 

Nepaisydamas šių įtikinėjimų, krautuvininkas atsisakė ir 
prikalbėjo konstebliui įžūlybių, tačiau šis buvo abejingas. Tada 
įsiterpiau aš. 

- Dievai jo nematė, ponas konstebli, palikite jį ramybėje. 
Nebijokite, aš sugebėsiu atvesti jį pas teisėją. Bet štai tas vaiki- 
nas, - sakau, - sučiupo mane, kai ramiai ėjau sau gatve, ir jūs 
galite paliudyti, kaip smurtiškai jis elgėsi su manimi, kai jau 
buvau čia. Leiskite man patikėti jums nuvesti jį pas teisėją. 

- Klausau, ponia, - sako konsteblis ir kreipiasi į pardavė- 
ją: - Ką gi, jaunuoli, teks jums eiti kartu su mumis. Tikiuosi, 
kad pripažįstate konsteblio valdžią, ne taip kaip jūsų šeimi- 
ninkas. 

Vaikinas atrodė lyg pagautas vagis, žengė atatupstas, pas- 
kui pažvelgė į šeimininką, lyg šis būtų galėjęs jam padėti; 
šeimininkas kaip kvailys ėmė skatinti pardavėją nepaklusti, ir 
tas iš tikrųjų pasipriešino, iš visų jėgų pastūmė konsteblį, kada 
pastarasis priėjo jo paimti; atsakydamas konsteblis partrenkė jį 
žemėn ir kvietėsi pagalbos. Krautuvė akimirksniu prigužėjo 
žmonių, ir konsteblis areštavo šeimininką, pardavėją bei visus 
parankinius. 

Pirma šios suirutės negerovė buvo ta, kad tikroji vagilė, 
įsimaišiusi minioje, dingo; ja pasekė kitos dvi moterys, kurias 
pardavėjai buvo sulaikę; ar pastarosios buvo kaltos, negaliu 
pasakyti. 

Tuo tarpu į krautuvę užėjo kaimynai ir pamatę, kaip pasi- 
suko reikalai, mėgino protinti šeimininką, ir šis ėmė suvokti 
apsišovęs. Todėl galų gale mes visi ramiai nuėjome pas teisėją, 
apsupti gal penkių šimtų žmonių minios; ir visą kelią girdėjau, 
kaip vieni klausinėjo, kas atsitiko, o kiti atsakinėjo: krautuvi- 
ninkas sulaikė kažkokią ponią vietoj vagilės, o paskui pagavo 
tikrąją vagilę, ir šit ponia liepė sulaikyti krautuvininką ir veda 
Jį pas teisėją. Minia buvo sužavėta, žmonių vis gausėjo, vis 
nuskardėdavo balsai: „Kur jis, tas niekšas, kur krautuvinin- 
kas?" Ypač šėlo moterys. Kai joms pavykdavo jį pamatyti, jos 
rėkdavo: „Štai jis, štai jis, žiūrėkite“, - ir vis vaišino vargšelį 
purvo gniutulais. Taip ėjome gana ilgai, kol pagaliau krautuvi- 
ninkas ėmė maldauti konsteblį, kad šis šūktelėtų karietą, ku- 
rioje jis galėtų pasislėpti nuo prastuomenės pykčio; todėl kelio 
galą važiavome karieta: konsteblis, aš, krautuvininkas ir jo 
parankinis. 

Kai atėjome pas teisėją, seną džentelmeną iš Blumsberio, 
konsteblis trumpai išdėstė reikalą, paskui teisėjas pasiūlė kal- 
bėti man, bet pirma paklausė mano vardo, kurio labai nenorė- 
jau pasisakyti. Bet nebuvo išeities, ir aš pasakiau, kad vadinuosi 
Merė Flanders, kad esu našlė ir mano vyras, laivo kapitonas, 
mirė keliaudamas į Virdžiniją; pasakiau ir kitas aplinkybes, 

kurių jis niekaip negalėjo patikrinti, taip pat tai, kad dabar 
gyvenu Londone su tokia ir tokia moterimi, nurodydama savo 
globėją; toliau pasakiau, kad rengiuosi į Ameriką, kur yra 
velionio vyro turto, ir šiandien išėjau nusipirkti pusiau gedulin- 
gų drabužių, bet man dar nesuspėjus užsukti į kurią nors krau- 
tuvę staiga tas vaikinas - parodžiau į pardavėją - taip padūkusiai 
užpuolė mane, kad mirtinai išgąsdino, ir nutempė į savo šeimi- 
ninko krautuvę, kur šis, nors ir pripažino. jog nesu ta moteris, 
kurią vijosi, nepanoro paleisti manęs ir pristatė sergėti kon- 
steblį. 

Paskui papasakojau, kaip šiurkščiai su manimi elgėsi par- 
davėjai, kaip jie neleido man pasikviesti ko nors iš draugų, kaip 
vėliau jie pagavo tikrąją vagilę, pas kurią rado pagrobtas pre- 
kes, ir kitas jau išdėstytas smulkmenas. 

Tada prabilo konsteblis. Jis išdėstė, ką kalbėjo krautuvi- 
ninkui, kad būčiau paleista, pranešė, jog pardavėjas atsisakė 
eiti su juo, kai aš pavedžiau jam areštuoti vaikiną, ir tai, kaip 
šeimininkas skatino pardavėją priešintis, kaip vaikinas smogė 
jam, ir taip toliau, kaip jau išdėsčiau. 

Paskui teisėjas išklausė krautuvininko ir pardavėjo. Krautu- 
vininkas ilgiausiai kalbėjo apie didelius nuostolius, kuriuos kas- 
dien patiria prekiautojai dėl sukčių ir vagių; pasakė, kadjie lengvai 
gali apsirikti, ir kai jis pamatė suklydęs, norėjo paleisti mane ir t.t., 
kaip buvo išdėstyta. O pardavėjas mažai ką galėjo pasakyti, tik 
pareiškė, kad kiti tarnai pasakė jam, jog aš ir esanti tikroji vagilė. 

Išklausęs visus tuos parodymus, teisėjas pirmiausia labai 
maloniai pasakė man, kad esu laisva; jis labai apgailestaująs, 
kad pardavėjas, įsikarščiavęs persekiodamas, niekuo nekaltą 
asmenį palaikė nusikaltėle; jis esąs įsitikinęs, kad aš būčiau 
atleidusi už tą skriaudą, jeigu paskui krautuvininkas nebūtų 
manęs neteisėtai sulaikęs, tačiau teisėjas galėtų man atlyginti 
tik viešai papeikdamas mano persekiotojus, bet jis manąs, jog 
aš pati imsiuosi tų priemonių, kurias numato įstatymas, O jis 
įpareigojo mano skriaudiką stoti prieš teismą. 

Dėl pardavėjo, pažeidusio viešąją tvarką, teisėjas pasakė, 
kad jis atlygins man, pasodindamas vaikiną į Niūgeitą už kon- 
steblio bei mano užpuolimą. | 

Taigi vaikiną jis pasiuntė į Niūgeitą už savavaliavimą, bet 
šeimininkas už jį laidavo, ir tuo teismas baigėsi; aš patenkinta 
pamačiau, kaip lūkuriavusi minia sutiko krautuvininką ir jo 
parankinį triukšmingai ir atvirai tyčiodamasi ir apmėtė akme- 
nimis bei purvu karietą, į kurią jie įsėdo. 

Grįžusi po tų visų sukrėtimų namo, papasakojau viską iš 
eilės savo globėjai. Ši linksmai įsiklegėjo. 

- Ko čia taip įsilinksminote? - klausiu. - Man buvo visai 
nejuokinga, sakau jums. Gerokai prisijaudinau ir patyriau bai- 
mės su ta niekšų gauja. 

- Kodėl juokiuosi? - atsakė globėja. - Aš juokiuosi, vaikuti, 
kad tau taip sekasi. Nagi ši byla atneš pelno, kokio savo gyve- 
nime neturėjai, reikia tik sumaniai šito imtis. Garantuoju, kad 
priversi krautuvininką sumokėti už nešlovę penkis šimtus 
svarų, neskaitant to, ką išspausi iš pardavėjo. 

Aš maniau kitaip nei globėja - daugiausia todėl, kad buvau 
pasakiusi taikos teisėjui savo vardą; neabejojau, kad mano 
vardas taip gerai žinomas ponams, posėdžiaujantiems Hiks 
Hole, Old Beilyje ir kitose tokiose vietose, kad tuo atveju, jei 
prireiktų bylą nagrinėti viešai ir būtų surinktos Žinios apie 
mane, joks teismas nepriteistų didesnio atlyginimo už tai, kad 
buvo apšmeižta moteris, pelniusi tokią šlovę kaip aš. Vis dėlto 
gerbiamą advokatą, puikiai tvarkiusį bylas ir turėjusį gerą re- 
putaciją, ir ji pasielgė visai teisingai, nes jei būtų paėmusi 
menką skundiką ar nepatyrusį žmogų, būčiau laimėjusi kokį 
nieką. 

Susitikusi su advokatu, smulkiai išdėsčiau jam jau aprašy- 
tąjį įvykį, ir jis pasakė man, kad prisiekusieji, be abejonės, 
nutars išieškoti iš pirklio didelį atlyginimą už nuplėštą garbę. 
Sužinojęs tai, ko jam reikėjo, advokatas padavė skundą, ir 

norėdamas išvengti arešto pirklys turėjo išsipirkti. Po kelių 
dienų ateina jis su savo patikėtiniu pas mano patikėtinį pareikš- 
ti, kad nori baigti tą bylą draugišku susitarimu, kad visą skaudų 
įvykį galima paaiškinti ūmiu jo būdu, kad mano patikėtinio 
klientės, tai yra mano, per aštrus liežuvėlis, kad buvau su juo 
įžūli, tyčiojausi ir šaipiausi iš jų, elgiausi iššaukiamai ir taip 
toliau. 

Mano patikėtinis sumaniai gynė mano interesus; įtikino 
pirklį, kad esu turtinga našlė, kad galiu išsirūpinti atlyginimą ir 
turiu galingų draugų, kad tie draugai liepė duoti jiems Žodį, jog 
nepaliksiu savo skriaudiko nenubausto, nors procesas man 
kainuotų tūkstantį svarų, nes tokio įžeidimo negalima atleisti. 

Galiausiai atsakovui pavyko pasiekti, kad mano patikėtinis 
pažadėtų nepilti alyvos į ugnį, kad tuo atveju, jei aš būčiau 
linkusi draugiškai susitarti, jis neatkalbinėtų manęs ir skatintų 
geriau susitaikyti nei kariauti, O tuomet, taip jam buvo pasaky- 
ta, ir jis neliks tuščiomis rankomis. Visą tą pokalbį jis sąžiningai 
atpasakojo man, pridurdamas, jog tuo atveju, jei jie pasiūlys jam 
kyšį, aš tuojau pat apie tai sužinosiu, ir nuoširdžiai pareiškė: jei 
noriu žinoti jo nuomonę, tai jis pataria man susitaikyti su 
atsakovu, nes anas dabar labai išgąsdintas ir labiau už viską 
pasaulyje nori baigti bylą geruoju, žinodamas, kad jam vis tiek 
teks mokėti, kad ir kaip pasisuktų reikalai; todėl mano patikė- 
tinis tikisi, jog pirklys savo noru duos man daugiau, nei galima 
išieškoti Iš jo per teismą. Paklausiau patikėtinį, kiek, jo many- 
mu, pirklys sutiks užmokėti; šis atsakė to negalįs pasakyti, bet 
per kitą mūsų susitikimą pažadėjo pranešti tiksliai. 

Po kurio laiko pirklys vėl atėjo pas jį su savo patikėtiniu 
sužinoti, ar jis pakalbėjo su manimi. Šis patvirtino kalbėjęs ir 
pasakė; kad aš pati būčiau linkusi susitaikyti, jeigu tam nesi- 
priešintų mano draugai, kurie labai paėmė į širdį man užtrauktą 
nešlovę ir reikalauja, kad aš atkeršyčiau, arba jų žodžiais ta- 
riant, apsiginčiau; taigi jis nieko konkrečiai pasakyti negali, tik 
prižada kiek galėdamas paveikti mane, bet jis turi žinoti, ką 

man siūlo mano skriaudikas. Pirklys ir jo patikėtinis ėmė kal- 
bėti, kad jie negali nieko pasiūlyti, nes tai juk jiems atneštų žalą; 
į tai mano patikėtinis pareiškė, kad dėl tos pačios priežasties ir 
jis negali pateikti jiems jokių reikalavimų, nes jie gali būti 
mažesni už tą sumą, kurią teismas bus linkęs išieškoti iš atsako- 
vo mano naudai. Tačiau po ilgų svarstymų ir tarpusavio pažadų, 
jog nė viena šalis nepanaudos prieš kitą to, dėl ko jos susitars 
šiame ar kituose pasitarimuose, jie tam tikra prasme susitarė, 
bet taip nekonkrečiai - mat nesutapo šalių pasiūlymai, - kad 
nebuvo galima tikėtis iš to daug naudos, būtent: mano patikė- 
tinis reikalavo penkių šimtų svarų ir padengti išlaidas, atsako- 
vas siūlė tik penkiasdešimt svarų ir atsisakė padengti išlaidas; 
taip jie ir išsiskyrė. Pirklys pareiškė norįs susitikti su manimi 
asmeniškai, ir mano patikėtinis labai mielai pažadėjo rūpintis, 
kad susitikimas įvyktų. 

Mano patikėtinis patarė man apsirengti prabangiau ir at- 
eiti į susitikimą su tam tikru aplombu, kad pirklys iškart pama- 
tytų, jog aš visai ne ta, kuo jis mane palaikė per pirmąjį mūsų 
susitikimą. Todėl laikydamasi savo parodymų pas teisėją atėjau 
apsivilkusi naujutėle pusiau gedulinga suknele. Taip pat pasi- 
puošiau, kiek leido mano našlės apdarai: mano globėja davė 
man užstatytą pas ją gerą perlų vėrinį su briliantine puošnia 
sage; prie juostos man kabojo puikus auksinis laikrodis; žodžiu, 
aš atrodžiau didelė ponia. Ir priverčiau laukti manęs, kad pirk- 
lys pamatytų mane atvažiuojančią karieta su kambarine. 

Kai įėjau į kambarį, pirklys labai nustebo. Jis atsistojo ir 
pagarbiai nusilenkė, o aš, vos atsakiusi jam, praėjau pro šalį ir 
atsisėdau krėsle, kurį parodė mano patikėtinis, nes mes buvo- 
me jo namuose. Luktelėjęs pirklys pasakė, kad manęs neatpa- 
Žino, ir ėmė žerti komplimentus. Atsakiau, kad jis, matyt, iš pat 
pradžių nepažino manęs, kitaip nebūtų elgęsis su manimi taip 
nepagarbiai. 

Jis pareiškė, kad labai gailisi to, kas įvyko, ir kad paskyrė šį 
pasimatymą norėdamas paliudyti, jog yra pasirengęs sutikti su 

visais mano reikalavimais; jis išreiškė viltį, kad aš nesigriebsiu 
teismo, nes tai ne tik padarytų jam didelių nuostolių, bet gali ir 
visai sužlugdyti jo įmonę ir visai jį nuskurdinti, o tuomet į jo 
neteisingumą aš būsiu atsakiusi dešimteriopu neteisingumu, be 
to, nieko negausiu, tuo tarpu jis yra pasirengęs atlyginti man 
kiek tik išgali, nestumdamas nei savęs, nei manęs į nemalonu- 
mus ir teismo išlaidas. 

Pasakiau, kad labai džiaugiuosi, girdėdama jį taip kalbant, 
daug protingiau nei pirma, kad manoma, jog daugeliu atvejų 
pakanka prisipažinti kaltę, bet šiuo atveju to maža, nes nueita 
per toli, kad aš nesu kerštinga ir netrokštu sužlugdyti jo, bet visi 
mano draugai sutartinai reikalauja ginti gerą savo vardą ir 
būtinai siekti atpildo, kad apšmeižti dorą moterį vagile yra 
įžeidimas, kurio neįmanoma nukęsti, kad geras mano vardas 
yra aukščiau visokių įtarimų žmonėms, kurie mane pažįsta, ir 
jis galėjo palaikyti mane vagile tik todėl, kad būdama našlė 
nelabai rūpinausi savo išvaizda, bet tolesnis jo elgesys su mani- 
mi - ir atpasakojau visą tarp mūsų įvykusią sceną - buvo toks 
iššaukiantis, net negaliu nesipiktindama jo prisiminti. 

Jis pripažino visą savo kaltę ir pagarbiai prašė atleisti; 
pareiškė sutinkąs užmokėti šimtą svarų ir visas teismo išlaidas 
ir padovanoti man gerą suknelę. Sumažinau savo reikalavimą 
iki trijų šimtų svarų, pasilikdama teisę išspausdinti laikraščiuo- 
se išsamią viso atsitikimo ataskaitą. 

Sušia išlyga pirklys niekaip nenorėjo sutikti. Tačiau apsuk- 
riojo mano patikėtinio spaudžiamas sutiko duoti šimtą penkias- 
dešimt svarų ir juodo šilko suknią. Tuomet lyg savo patikėtinio 
prispirta nusileidau, bet su sąlyga, kad jis apmokės mano pati- 
ketinio sąskaitą ir teismo išlaidas, be to, pavaišins mus gera 
vakariene. 

Kai atėjau pinigų, su manimi buvo mano globėja, išsipuo- 
šusi kaip hercogienė, ir gerai apsirengęs ponas, lyg ir asistuo- 
jantis man; nors aš vadinau jį pusbroliu, bet advokatas puse 
lūpų tarstelėjo pirkliui, kad tas ponas rėžia sparną apie našlę. 

Pirklys priėmė mus labai pagarbiai ir tvarkingai sumokėjo 
pinigus; visa ta istorija kainavo jam du šimtus svarų, jei ne 
daugiau. Per mūsų paskutinį pasimatymą, kai viskas buvo su- 
tvarkyta, prisiminėme pardavėją, ir pirklys manęs ėmė labai 
prašyti dėl jo; pasakė, kad vargšelis anksčiau laikęs savo krau- 
tuvę, kad jis turįs žmoną ir kelis vaikus, kad jis esąs labai 
neturtingas ir negalįs kuo nors atsilyginti man, bet ant kelių 
atsiklaupęs maldausiąs atleisti. Nejaučiau pykčio akiplėšai, ir 
jo atsiprašymas nelabai mane domino, ypač jei negalima tikėtis 
iš jo kokio nors atlyginimo, todėl pamaniau, kad geriausia bus 
kilniai atsisakyti kokių nors pretenzijų. Pasakiau pirkliui, kad 
netrokštu paleisti jo pardavėjo su elgetos krepšiu ir šeimininko 
prašymu atleidžiu jam, laikydama, jog kerštu pažeminčiau savo 
orumą. 

Vakarienės metu pirklys atvedė vargšelį manęs atsiprašyti; 
pardavėjas keliaklupsčiavo ne mažiau nei pirma rietė nosį - 
neabejotinas menkadvasiškumo pavyzdys: būdami padėties 
šeimininkai, tokie žmonės yra pasipūtę, žiaurūs ir negailestingi, 
o kaip pavaldiniai šliaužioja ir vergiškai pataikauja. Staigiai 
nutraukiau jį, pasakydama, jog atleidžiu, ir paprašiau išeiti, lyg 
man būtų bloga vien jį pamačius, nors ir atleidau jam. 

Dabar galėjau laikyti save visai apsirūpinusia, ir metas man 
buvo mesti savo amatą: mano globėja dažnai sakydavo, kad aš 
- turtingiausia vagilė Anglijoje; manau, kad taip ir buvo, nes 
turėjau septynis šimtus svarų grynaisiais, o kur dar suknelės, 
žiedai, sidabriniai indai ir du auksiniai laikrodžiai - viskas vogta, 
nes, be pavojingųjų, padariau dar ne vieną darbelį. Ak, jei tada 
būčiau ėmusi atgailauti, dar būčiau galėjusi atspėjamu laiku 
pagalvoti apie savo beprotystes ir bent kiek sušvelninti jas; bet 
mano valanda dar nebuvo išmušusi; lygiai taip negalėjau susi- 
laikyti nuo savo žygių, kaip ir tą dieną, kai vargas ginė mane į 
gatvę ieškoti duonos kąsnio. 

Netrukus po to, kai baigėsi byla su krautuvininku, apsivil- 
kau apdarais, visiškai nepanašiais į tuos, kuriais puikavausi iki 

šiol. Apsiskarmalavau kaip elgeta šiurkščiausiomis ir nešva- 
riausiomis drapanomis, kokias tik galėjau gauti, ir nukiūtinau 
gatvėmis dirsčiodamą į kiekvienas duris ir kiekvieną langą, pro 
kuriuos ėjau. Bet taip atrodydama tiesiog žingsnio nemokėjau 
žengti. Jaučiau nenugalimą pasibjaurėjimą našvarumu ir skar- 
malais; nuo vaikystės buvau įpratusi prie švaros ir išsaugojau tą 
įprotį kad ir kur tekdavo pakliūti, todėl elgetos apdarai mane 
varžė labiau nei kurie kiti. Greit įsitikinau, kad taip apsirengusi 
nieko nepelnysiu, nes visi laikysis atokiau nuo manęs; visi bijos, 
kad neprieičiau ir ko nors nenukniaukčiau arba kad neparsi- 
neštų iš manęs kokių nors lauktuvių. Visą vakarą tuščiai prasi- 
basčiau, grįžau namo sušlapusi, purvina ir pavargusi. Tačiau 
kitą vakarą vėl išėjau, ir šį kartą turėjau nedidelį nuotykį, kuris 
vos neatsiėjo man labai brangiai. Stoviu prie kažkokios smuklės 
durų, atjoja džentelmenas, nušoka nuo atklio ir šaukia smuklės 
tarną palaikyti arklį. Jis gana ilgai užsisėdėjo smuklėje, ir staiga 
tarnas girdi, kad jį kviečiasi šeimininkas. Bijodamas, kad šis 
nesupyktų, vaikinas apsižvalgė, pastebėjo mane ir sušuko: 

- Geroji moteriške, valandėlę palaikykite arklį, kol nubėg- 
siu pas šeimininką. Jei ponas išeis, duos jums arbatpinigių. 

- Gerai, - sakau, imu arklį ir ramiausiai atvedu jį savo 
globėjai. 

Tas laimikis tinka tam, kas moka juo pasinaudoti; bet 
manau, kad nė vienas vagišius nebuvo labiau suglumęs, neži- 
nodamas, ką veikti su pavogtu daiktu, nes kai grįžau, mano 
globėja visiškai sutriko, ir mes abi nežinojome, ką daryti su 
gyvuliu. Vesti jį į kokią nors arklidę buvo beprasmiška, nes 
tikriausiai laikraštyje išspausdintų skelbimą, apibūdindami 
arklį, ir mes nedrįstume jo ateiti. 

Sugalvojome vieną išeitį iš to nevykusio nuotykio - nuvesti 
arklį į užeigos namus ir pasiųsti į tą smuklę pasiuntinį su 
rašteliu, kad pono arklys, dingęs tokiu ir tokiu metu, yra tokiuo- 
se ir tokiuose užeigos namuose ir jį ten galima pasiimti; kad 
vargšė moteriškė, kuriai jis buvo patikėtas, vedžiojo arklį gatve 

ir nepajėgė atvesti jo atgal, todėl paliko pirmuose pasitaikiu- 
siuose užeigos namuose. Būtume galėjusios palaukti, kol savi- 
ninkas pasiskelbs spaudoje ir pasiūlys atlyginimą, bet vis tiek 
nebūtų užtekę drąsos eiti jo atsiimti. 

Taigi čia buvo vagystė ir ne vagystė, nes mes turėjome šiek 
tiek nuostolių ir nieko nepešėme. Mane net pykino elgetos 
drabužiai; jokios naudos jie man nedavė, be to, atrodė lyg pikta 
pranašystė. 

Bastydamasi taip apsirengusi, susidūriau su bjauriausiais 
atskalūnais ir bent kiek prisižiūrėjau jų įpročių. Tarp jų buvo 
pinigdirbių, ir jie duodavo man labai naudingų pasiūlymų, bet 
"darbas, į kurį jie norėjo įtraukti mane - turiu galvoje netikrų 
monetų kalybą, - buvo itin pavojingas, nes jei būtų pagavę, 
manęs būtų laukusi neišvengiama mirtis, mirtis prie stulpo, tai 
yra mane būtų sudeginę pririštą prie stulpo; taigi nors atrodžiau 
tik elgeta ir jie žadėjo man aukso bei sidabro kalnus, kad tik 
įtrauktų į savo gaują, nieko neišdegė. Tiesa, jei būčiau buvusi 
iš tikrųjų elgeta arba atsidūrusi tokioje beviltiškoje būklėje 
kaip pirma, aš galbūt būčiau pasilikusi su jais: argi žmonėms 
rūpi mirtis, kai jie neturi iš ko gyventi? Bet man nebuvo jokios 
būtinybės, šiaip ar taip, nenorėjau taip rizikuoti; be to, vien 
pagalvojus apie mirtį liepsnose prie stulpo siaubas gniauždavo 
širdį, kraujas stingdavo gyslose, ir aš visa drebėdavau. 

Tas pasiūlymas privertė mane nusimesti skarmalus: nors jis 
man ir nepatiko, tačiau neišdrįsau to prisipažinti, dėjausi labai 
pamaloninta ir prižadėjau dar kartą su pinigdirbiais pasikalbėti. 
Tam pritrūkau ryžto; jei būčiau atsisakiusi, jie, nežiūrėdami 
mano pažadų šventai saugoti paslaptį, saugumo ir ramybės 
dėlei vis tiek būtų mane nudėję. Spręskite patys, argi gali būti 
ramūs žmonės, kurie nevengia Žudyti, kad tik išvengtų pavo- 
jaus? 

Su pinigdirbiais ir arkliavagiais man buvo nepakeliui, ir aš 
nedvejodama nutariau laikytis nuo jų kuo toliau; mano pašau- 
kimas buvo kitoks. Žinoma, ir aš rizikuodavau, ir nemažai, bet 

pats darbas man patikdavo: čia reikėdavo didesnio meistrišku- 
mo, pavojus, kad tave pagaus, būdavo mažesnis, O jei net ir 
ištiks tokia nelaimė, vis tiek bus lengviau išsisukti. 

Maždaug tuo pačiu metu gavau kelis pasiūlymus dėtis prie 
įsilaužėlių gaujos, Bet tas verslas man atrodė toks pat nepa- 
trauklus, kaip ir netikrų monetų kalyba. Buvau jau berandanti 
sau kompaniją - du vyrus ir vieną moterį; jie įsmukdavo į namus 
griebdamiesi visokiausių gudrybių, be įsilaužimo; tokio verslo 
būčiau ėmusis. Bet jie ir taip buvo trise, skirstytis nenorėjo, o 
aš nenorėjau dirbti didelėje gaujoje. Mes nesusitarėme; atsisa- 
kiau su jais dirbti, O juos, tiesą pasakius, per artimiausią bandy- 
mą ištiko nesėkmė, ir jie brangiai už tai užmokėjo. 

Pagaliau susitikau vieną moterį, kuri dažnai girdavosi man, 
kaip sėkmingai ji manosi prieplaukose; ėmiau dirbti su ja, ir 
mums neblogai sekėsi. Kartą, pasakiusios, kad rengiamės nusi- 
pirkti slapta iškrautų prekių, įsimaišėme į olandų minią prie 
Šventosios Kotrynos bažnyčios. Du ar tris kartus lankiausi 
viename name, kur mes matėme daug kontrabandos; mano 
bičiulei pavyko išnešti tris rietimus juodo olandiško šilko, kuris 
paskui naudingai buvo parduotas, ir aš gavau savo dalį, nors 
pačiai man niekas nepakliūdavo po ranka, ir mečiau tai, nes per 
daug dažnai ten šmirinėjau, ir į mane ėmė šnairuoti. 

Tai mane šiek tiek sutrikdė, ir ryžausi pabandyti dar kur 
nors, nes nebuvau įpratusi grįžti namo nepasipelniusi; ir šit kitą 
dieną apsirengiau prabangiau ir iškeliavau į kitą miesto galą. 
Ėjau pro biržą Strende, nesitikėdama ką nors ten rasti, tik 
staiga pastebėjau didelį sujudimą; krautuvininkai ir miestiečiai 
išbėgo į gatvę ir visi žiūrėjo į vieną pusę; pasirodo, į biržos 
pastatą įėjo kažkokia hercogienė, ir buvo kalbama, kad važiuo- 
ja karalienė. Kiek galėdama prisispaudžiau nugara prie prekys- 
talio, lyg norėdama praleisti minią, bet nenuleidau akių nuo 
ritinio nėrinių, kuriuos krautuvininkė rodė stovėjusioms greta 
manęs ponioms; paskui krautuvininkė ir jos parankinė užsi- 
žiopsojo į gatvę, smalsaudamos, kas ten važiuoja ir į kurią 

krautuvę užeis, o aš nepastebimai kyštelėjau nėrinių ritinį į 
kišenę ir nuėjau šalin; taip krautuvininkė užmokėjo už savo 
norą pamatyti karalienę. 

Skubėjau tolyn nuo krautuvės lyg pagauta bendros srovės, 
įsimaišiusi minioje, išėjau pro kitas biržos duris ir dingau pirma 
nei krautuvėje buvo pasigesta nėrinių; kad išvengčiau vijimosi, 
šūktelėjau karietą ir įsėdau į ją. Nesuspėjau užtrenkti durelių, 
matau, bėga gatve pardavėja, o su ja dar penketas ar šešetas ir 
rėkia visa gerk!e. Tiesa, jos nerėkė: „Laikykit vagį!“, - nes 
niekas nebėgo nuojų, bet du ar tris kartus mane aiškiai pasiekė 
žodžiai „pavogė“ ir „nėrinius“, ir aš mačiau, kaip mergina 
blaškėsi čia pirmyn, čia atgal, grąžydama rankas ir sumišusi 
žvalgydamasi į visas puses. Mano vežėjas tik sėdosi ant pasostės 
ir arkliai dar nepajudėjo, todėl aš labai nerimavau, išsiėmiau 
nėrinius ir pasirengiau mesti juos pro karietos langelį, atsida- 
rantį priekyje, už vežėjo nugaros, bet, didžiam mano pasiten- 
kinimui, karieta mažiau nei po minutės pajudėjo, tai yra vos 
vežėjui atsisėdus ir suraginus arklius; taip mes ėmėme važiuoti, 
ir aš išvežiau savo laimikį, kainavusį apie dvidešimt svarų. 

Kitą dieną vėl išsipuošiau, bet kita suknele, ir išėjau pasi- 
vaikščioti toje pačioje miesto dalyje; tačiau nieko man nepasi- 
taikė iki pat Sent Džeimso parko. Parke pamačiau daugybę 
žavių ponių, vaikštinėjančių pagrindine alėja, ir tarpjų paauglę 
panaitę dvylikos ar trylikos metų kartu su sesute, kaip man 
pasirodė, devynerių metų mergyte. Pastebėjau, kad vyresnio- 
sios buvo gražus auksinis laikrodėlis ir perlų vėrinys; seseris 
lydėjo livrėja vilkįs liokajus; bet kadangi nepriimta, kad liokajai 
eitų paskui ponias pagrindine alėja, tai liokajus sustojo alėjos 
pradžioje, ir vyresnioji sesuo liepė jam palaukti, kol jos sugrįš. 

Išgirdusi, kad ji atleidžia liokajų, nuėjau prie jo ir paklau- 
siau, kas tokia ta panaitė; paskui paplepėjau su juo, kokia 
gražutė jaunesnioji mergytė ir kokia gražuolė tikriausiai bus 
vyresnioji, kokia ji moteriška, kokia solidi; ir naivuolis iškart 
man pasakė, kad ji - vyriausioji sero Tomo iš Esekso duktė, kad 

turi didelį kraitį, kad jos motina dar neatvažiavo į miestą, ir ji 
vieši pas sero Viljamo žmoną jo namuose Safokstrite, prišne- 
kėjo ir kitokių smulkmenų; išdėstė, kad, be jo, panelių paslau- 
goms - dar dvi kambarinės, sero Tomo karieta bei vežėjas ir kad 
ta panaitė tvarko visą ūkį tiek čia, tiek namie; žodžiu, prikalbėjo 
man visko, O tuo aš ir pasinaudojau. 

Buvau puikiai apsirengusi, su auksiniu laikrodėliu, nepra- 
stesniu už pačios panaitės, todėl pasitraukusi nuo liokajaus ir 
palaukusi, kol jaunoji ledi sugrįš ir vėl eis pirmyn alėja, susily- 
ginau su ja ir pasisveikinau, pavadindama ją ledi Bete; paklau- 
siau, ar gavo žinių nuo tėvo, kada atvažiuoja į miestą jos motutė 
ir kaip jos sveikata. 

Taip familiariai kalbėjau apie visą jų šeimą, kad ledi Betė 
palaikė mane artima jų pažįstama. Paklausiau jos, kodėl nepa- 
siėmė į kompaniją ponios Čaim (taip vadinosi jos kambarinė), 
plepėjau suja apiejos seserį; pasakiau, kokia ji gražutė, paklau- 
siau, ar mokėsi prancūziškai, ir tūkstantį tokių niekelių, - tik 
staiga pasirodė gvardija, ir minia puolė pažiopsoti į karalių, 
važiuojantį į parlamentą. 

Visos ponios nubėgo į alėjos pakraštį, ir aš padėjau miledi 
atsistoti ant tvoros, kad geriau matytų, o jaunėlę pakėliau ant 
rankų; tuo metu pasirūpinau taip mikliai nusegti ledi Betės 
laikrodį, kad ši nė nepastebėjo ir nepasigedo jo net tada, kai 
minia ėmė skirstytis ir ji grįžo į alėjos vidurį. 

Atsisveikinau su mažąja ledi pačioje spūstyje ir pasakiau 
lyg būčiau skubėjusi: 

- Mieloji ledi Bete, prižiūrėkite savo sesutę. - Paskui minia 
mane nustūmė lyg prieš mano valią. 

Sumaištis tokiais atvejais greit praeina, ir kai karalius 
dingo, alėja bematant ištuštėjo; bet kai jis važiavo pro šalį, buvo 
baisi spūstis ir susigrūdimas, todėl ramiai apšvarinusi mergytes 
prasibroviau pro minią, lyg norėdama iš arčiau pažvelgti į ka- 
ralių ir taip buvau išnešta į patį alėjos galą; karalius nuvažiavo 

link Raitosios gvardijos kareivinių, o aš pasukau į skersgatvį, 
tuo metu išėjusį pačiame Heimarketo gale; ten pasisamdžiau 
karietą ir dingau. Turiu prisipažinti, jog iki šiol neištesėjau savo 
pažado, tai yra nepaviešėjau pas ledi Betę. 

Vienu metu man buvo šmėstelėjusi įžūli mintis pasilikti su 
ledi Bete, kol ji pasiges laikrodžio, tada kartu su ja pakelti 
triukšmą, įsodinti ją į karietą ir nusivežti pas save namo, nes ji, 
matyt, buvo taip manim susižavėjusi ir taip apmulkinta nevar- 
žomo mano plepėjimo apie visus jos artimuosius, kad, man 
rodos, lengvai buvo galima eiti toliau ir nuimti nuo jos dar bent 
perlų vėrinį; tačiau pagalvojusi, kad galiu sukelti jei ne mergy- 
tės, tai aplinkinių įtarimą ir kad tuo atveju, jei mane apieškotų, 
neišsisukčiau, ryžausi nežaisti pavojumi ir dingti su tuo, ką 
pavyko paimti. 

Vėliau atsitiktinai sužinojau, kad pasigedusi laikrodžio ledi 
Betė pakėlė parke baisų triukšmą ir pasiuntė liokajų ieškoti 
manęs; kai ji smulkiai apibūdino, kaip atrodžiau, liokojus iškart 
atpažino, jog aš - ta pati ponia, kuri taip ilgai su juo šnekėjosi 
ir taip smulkiai klausinėjo apie paneles; bet aš dingau anksčiau, 
nei ji suspėjo rasti liokajų ir papasakoti jam apie savo nelaimę. 

Paskui turėjau kitą nuotykį, visai nepanašų į visa, kas man 
buvo atsitikę iki tol; tai įvyko lošimo namuose netoli Kovent 
Gardeno. 

Pro duris į vidų ir atgal plūdo daugybė įvairiausių žmonių; 
gana ilgai prastovėjusi koridoriuje su viena moterimi, pastebė- 
jau laiptais kopiantį poną ir paklausiau jo: 

- Prašom pasakyti, pone, ar čia įleidžiamos moterys? 

- Taip, ponia, - sako, - ir jūs galite net lošti, jei panorėsite. 

- Taip, aš noriu pamėginti, - pasakiau. 

Jis pasiūlė įvesti mane, ir aš nusekiau jam įkandin; priėjęs 
pric durų, jis dirstelėjo salėn ir sako: 

- Ten lošiama, ponia. Jei pageidaujate, išbandykite laimę. 

„ „Aš taip pat dirstelėjau ir garsiai sakau savo palydovei: 
 - Oi, bet čia vieni vyrai! Aš nelošiu. 

Tuomet kažkas iš lošėjų riktelėjo: 

- Galite nebijoti, ponia; čia visi žmonės sąžiningi, maloniai 
prašom, įeikite ir statykite kiek norėsite. 

Tuomet priėjau arčiau ir ėmiau stebėti žaidimą; kažkas 
pastūmė man kėdę, aš atsisėdau ir mačiau, kaip stiklinė ir 
kauleliai greit eina ratu; pasakiau savo palydovei: 

- Džentelmenai lošia iš pernelyg didelių sumų, eime iš čia. 

Visi lošėjai buvo labai mandagūs, ir vienas iš jų, norėdamas 
padrąsinti mane, pasakė: 

- Ponia, jei norite išbandyti laimę, galite pasikliauti mani- 
mi: garantuoju, kad jūsų neapgaus. 

- Susimildamas, pone, - atsakiau šypsodamasi, - tikiuosi, 
kad džentelmenai neapgaus moters, - bet vis tiek atmečiau 
pasiūlymą, nors ir išsiėmiau piniginę, norėdama parodyti, kad 
turiu pinigų. 

Po kiek laiko kitas ponas pašaipiai man sako: 

- Matau, ponia, kad bijote rizikuoti. Man visada sekėsi 
su moterimis, pastatykite mano laimei, jei pati nenorite rizi- 
kuoti. 

- Pone, - atsakiau aš, - man būtų labai nemalonu pralošti 
jūsų pinigus. Tiesa, man taip pat visada sekasi, - pridūriau, - bet 
džentelmenai lošia iš labai didelių sumų, ir aš nesiryžtu taip 
rizikuoti. 

- Tai štai jums dešimt ginėjų, ponia, pastatykite jas už 
mane. 

Paėmiau pinigus ir pastačiau, ojis tik stebėjo. Aš pralošiau 
jo ginėjas, statydama jas po vieną ir po dvi, ir kai stiklinė su 
kauleliais perėjo mano kaimynui, mano džentelmenas davė 
man dar dešimt ginėjų ir liepė statyti iš karto penkias; kaimynas 
ėmė mesti kaulelius, ir aš atsilošiau penkias ginėjas. Tai padrą- 
sino tą poną, jis pasiūlė man mesti, o tai buvo labai rizikinga; 
tačiau aš paėmiau stiklinę ir mėčiau tol, kol atlošiau jam viską, 
ką iš pradžių buvau pralošusi, ir dar išlošiau pilnas rieškučias 
ginėjų, kurias pasidėjau sau ant kelių; bet visų geriausia buvo 

tai, kad tuo metu, kai mečiau nesėkmingai, prieš mane buvo 
pastatyta labai mažai, todėl lengvai atsipirkau. 

Paskui pasiūliau ponui, už kurį lošiau, pasiimti visą auksą, 
nes jis priklausė jam, ir tegu dabar jis pats lošia, nes aš, matykit, 
menkai nutuokiu apie lošimą. Jis nusijuokė ir pasakė: nesvar- 
bu, ar aš išmanau lošimą, kad tik man sektųsi, ir paprašė tęsti. 
Vis dėlto paėmė penkiolika ginėjų, kurias buvo pastatęs iš 
pradžių, ir paliepė man lošti iš tų kitų pinigų. Norėjau parodyti 
jam, kiek išlošiau. 

- Ne, ne, neskaičiuokite, - nutraukė jis mane, - neabejoju 
jūsų sąžiningumu, bet skaičiuoti pinigus - blogas ženklas. - Ir aš 
lošiau toliau. 

Nors ir dėjausi nieko neišmanati, tačiau gana gerai nu- 
tuokiau apie lošimą ir lošiau atsargiai, tai yra didžiąją lošinio 
dalį laikiau sterblėje, iš kur protarpiais kyštelėdavau po auk- 
sinį kišenėn, bet, žinoma, slapta nuo pono, davusio man 
pinigų. 

Lošiau už jį gana ilgai, ir man visą laiką sekėsi; o kai 
paskutinį kartą atėjo mano eilė mesti, mano partneriai pastatė 
labai didelę sumą, bet aš drąsiai surizikavau viskuo ir taip 
išlošiau apie aštuoniasdešimt ginėjų, bet per paskutinį metimą 
maždaug pusę praradau. Paskui atsistojau, bijodama viską pra- 
lošti, ir pasakiau tam ponui. 

- Dabar, pone, prašom, pasiimkite savo pinigus ir loškite 
pats. Atrodo, aš neblogai už jus palošiau. 

Jis norėjo, kad aš dar tęsčiau, bet buvo jau vėlu, ir aš 
paprašiau paleisti mane. Atidavusi pinigus, pasakiau, kad ti- 
kiuosi, jog jis dabar leis suskaičiuoti juos, kad aš žinočiau, kiek 
jis išlošė, ar man labai sekėsi; suskaičiavus pasirodė, jog yra 
šešiasdešimt trys ginėjos. 

- Jei ne tas nelaimingas metimas, - sakau, - būčiau išlošusi 
jums šimtą ginėjų. 

Ir atidaviau jam visus pinigus, bet jis nenorėjo imti, reika- 
laudamas, kad dalį lošinio pasiimčiau sau. Aš atsisakiau, ryžtin- 

gai pareikšdama, jog nieko neimsiu; jei jis nori duoti man kiek 
nors, tegu tai daro pats. 

Kiti lošėjai, išgirdę mūsų ginčą, ėmė šaukti: „Atiduokite jai 
viską!“ - bet aš griežtai atsisakiau. Tada kažkas iš jų pasakė: 

- Velniai griebtų, Džekai, pasidalyk su ja lošiniu! Argi tu 
nežinai, kad su poniomis visada reikia dalytis? 

Galiausiai Džekas taip ir padarė, ir aš išsinešiau trisdešimt 
ginėjų, neskaitant keturiasdešimt trijų, kurias patyliukais paslė- 
piau, ir dėl to labai gailiuosi, nes tas ponas pasirodė toks dosnus. 

Taigi parsinešiau namo septyniasdešimt tris ginėjas ir pa- 
žėriau jas prieš savo senąją globėją, norėdama parodyti, kaip 
puikiai man sekėsi lošti. Tačiau ji patarė daugiau nerizikuoti, 
aš paklausiau jos ir daugiau niekada ten nebesilankiau, nes ne 
blogiau už senę žinojau: jei atsiras potraukis lošti, lengvai 
pralošiu ir tą lošinį, ir visus savo pinigus. 

Likimas visą laiką šypsojosi man, ir aš taip praturtėjau, O 
kartu su manimi - ir mano globėja, kuri visada būdavo mano 
dalininkė, kad senė ėmė rimtai užsiminti, ar ne laikas mesti 
mūsų verslą ir tenkintis tuo, ką prisiplėšėme; bet, matyt, mane 
ginė pikta lemtis: dabar aš taip priešinausi globėjai, kaip ji 
priešinosi man, kai siūliau jai tą patį anksčiau, ir taip nelemtą 
valandą nutarėme atidėti to gero ketinimo vykdymą; vienu 
žodžiu, aš pamėgau savo verslą, dar niekada nebuvau tokia 
drąsi, ir sėkmė apgaubė mano vardą tokia šlove, kokios iki tol 
nebuvo nusipelniusi nė viena panaši į mane vagilė. 

Kartais leisdavau sau griebtis tų pačių būdų, nors tai mums 
nebūdinga, tačiau manęs neištikdavo nesėkmė; bet dažniausiai 
išrasdavau ką nauja ir stengdavausi išeiti į gatvę vis kitaip 
atrodydama. 

Atėjo ruduo, daugelis didikų išvažiavo iš miesto, ir tokios 
vietos kaip Tanbridžas ir Epsomas grūste prisigrūdo gyventojų. 
Užtat Londonas ištuštėjo, ir man rodos, kad dėl to mūsų vers- 
las, kaip ir visi kiti, šiek tiek nukentėjo, todėl metams baigiantis 
susidėjau su viena gauja, kuri kasmet dangindavosi į Storbridžo 

mugę, o iš ten - į Berį, Safolke. Tikėjomės gerai pasipelnyti, bet 
kai pamačiau, kaip susiklostė reikalai, iškart nusivyliau; be 
kišenvagių darbo, ten beveik nieko nebuvo, kuo vertėtų domė- 
tis; O jei ir būtų pavykę ką nors pešti, nelengva būtų buvę 
išsivežti grobį. Žodžiu, ten neatsivėrė tokia erdvė darbui kaip 
Londone, bet provincijos krautuvininkai dar pakliūva ant tos 
meškerės. 

Nusipirkau iš vieno prekeivio krautuvėje - ne mugėje, o 
Kembridžo mieste - už septynis svarus plonos olandiškos dro- 
bės ir kitų medžiagų ir liepiau atsiųsti pirkinį į tokį ir tokį 
viešbutį, kur rytą apsistojau, kad ten nakvosiu. 

Paliepiau, kad pirkinys būtų atsiųstas man tokią ir tokią 
valandą į viešbutį, kur ir užmokėsiu už jį. Paskirtu laiku prekei- 
vis atsiunčia pirkinį, 0 aš pastačiau prie durų savo bičiulę, ir kai 
tarnaitė atvedė pasiųstą jauną pardavėją, mano sargybinė sako 
jam, kad ponia miega, bet jei jis paliks daiktus ir užeis po 
valandos, tai aš jau būsiu atsikėlusi, ir tada jis gaus pinigus. 
Pardavėjas mielai paliko daiktus ir išėjo, o po pusvalandžio aš 
su tarnaite apleidau viešbutį ir tą patį vakarą nusisamdžiau arklį 
ir išvažiavau į Niūmarketą, o iš ten pašto karieta, kurioje 
atsirado laisvų vietų, iškeliavau į Beri Sent Edmendzą; ten, kaip 
jau sakiau jums, mažai ką galėjau pelnyti, tik mažame provin- 
cijos teatre pavogiau auksinį laikrodį iš vienos pernelyg links- 
mos ponios, kuri, be to, buvo kauštelėjusi, todėl neturėjau jokio 
vargo tą laikrodį nukabinti. 

Su tuo mažu laimikiu išvykau į Ypsvičą, o iš ten - į Garvičą, 
kur apsistojau viešbutyje, dėdamasi ką tik atvykusi iš Olandijos 
ir neabejodama, kad ką nors pavyks sužvejoti iš svetimšalių, 
atvykusių į tą miestą; tačiau pamačiau, kad jie dažniausiai 
neturėdavo vertingų daiktų, išskyrus tai, kas buvo liokajų sau- 
gomuose lagaminuose bei olandiškose pintinėse; tačiau vieną 
vakarą man pavyko pagrobti vieną tokį lagaminą iš kambario, 
kuriame apsistojo olandai: pasinaudojau valandėle, kai liokajus 
kietai užmigo lovoje: matyt, buvo labai girtas. 

Kambarys, kuriame apsistojau, ir olando kambarys buvo 
gretutiniai, ir šiaip taip nuboginusi sunkų daiktą pas save, išėjau 
į gatvę apsidairyti, ar nepasitaikys kokia galimybė išvežti laga- 
miną. Ilgai basčiausi, bet neradau būdo, kaip išvežti lagaminą 
arba išnešti dalį jame buvusių daiktų, nes Garvičas - nedidelis 
miestas, ir aš ten buvau visai svetima; todėl ryžausi sugrįžti į 
viešbutį ir nutempti lagaminą atgal, palikti jį ten, iš kur paė- 
miau. Bet tą akimirką išgirdau, kaip kažkoks vyras ragina žmo- 
nes, šaukdamas, kad valtis tuojau išplauks, nes prasideda 
atoslūgis. Nieko nelaukdama, kreipiausi į jį: 

- Kokia tai valtis? 

- Ypsvičo valtis, ponia, - sako. 

- Kada ji išplaukia? - klausiu. 

- Tuojau pat. ponia, - sako, - ar teiksitės plaukti į Ypsvi- 
čą? 

- Taip, - sakau, - jei palauksite, kol atsinešiu savo daiktus. 

- O kur jūsų daiktai, ponia? 

- Tokiame ir tokiame viešbutyje, - sakau. 

- Gerai, nueisiu su jumis, ponia, - maloniai siūlosi jis, - ir 
atnešiu juos. 

- Eime, - sakau aš ir veduosi jį kartu. 

Viešbutyje buvo didelis sujudimas: ką tik atplaukė paket- 
botas iš Olandijos, dvi karietos iš Londono atvežė keleivius į 
kitą paketbolą, išplaukiantį į Olandiją; tos karietos kitą dieną 
turėjo grįžti atgalsu ką tik atplaukusiais keleiviais. Toje sumaiš- 
tyje priėjau prie prekystalio atsiskaityti su viešbučio šeiminin- 
ke, pasakiusi, kad išplaukiu valtimi į Londoną. 

Tenykštės valtys - dideli laivai, visiškai pritaikyti gabenti 
keleivius iš Garvičo į Londoną; nors Temzėje taip įprasta 
vadinti lengvas valtis, irkluojamas vieno ar dviejų žmonių, ta- 
čiau Garvičo valtys gali gabenti dvidešimt keleivių ir dešimt ar 
penkiolika tonų krovinio, taip pat jos visai tinka jūrų reisams. 
Visa tai sužinojau iš vakaro, klausinėdama apie įvairius kelius, 
kuriais iš čia galima patekti į Londoną. 

Viešbučio šeimininkė buvo man labai maloni, paėmė pini- 
gus pagal sąskaitą, bet toje sumaištyje ją tuojau kažkur pašau- 
kė, todėl palikau ją, nusivedžiau vaikiną į savo kambarį, įdaviau 
jam lagaminą, arba skrynią, - jis labiau panėšėjo į skrynią, - 
pridengusi ją sena prikyšte, ir mes nuėjome tiesiai į jo valtį, 
niekas nieko mūsų nepaklausė. O girtas liokajus olandas dar 
tebemiegojo, jo ponas linksmai vakarieniavo apačioje su kitais 
svetimšaliais. Ramiausiai išplaukiau su lagaminu į Ypsvičą, o 
kadangi buvo vakaras, visi viešbutyje manė, jog išvykau į Lon- 
doną, kaip pasakiau šeimininkei. 

Apmaudu, bet Ypsviče teko susidurti su muitinės valdinin- 
kais, sulaikiusiais mano skrynią, kaip vadinau tą daiktą, jie 
norėjo atidaryti ir apžiūrėti ją. Neprieštaravau, kad apžiūrėtų, 
bet pasakiau valdininkams, kad skrynios raktas pas vyrą, kuris 
liko Garviče; tai pasakiau apsidrausdama, kad valdininkai ne- 
nustebtų, jei apžiūrėdami ras vien vyriškus daiktus. Kadangi jie 
tvirtai nusprendė atidaryti skrynią, sutikau, kad išlaužtų, tai yra 
kad nuplėštų spyną, ir tai be vargo buvo padaryta. 

„Jokios kontrabandos muitininkai nerado, nes skrynia buvo 
apžiūrėta jau anksčiau, užtat ten buvo kai kas, kad mane labai 
nudžiugino, pavyzdžiui, sauja Prancūzijos pistolių ir keli Olan- 
dijos dukatai, arba riksdaleriai; be to, ten buvo du perukai, 
dėvimieji baltiniai, skustuvai, muilas, kvepalai ir kiti vyriško 
tualeto reikmenys; aš pasakiau, kad tai mano vyro daiktai, ir 
taip atsikračiau muitininkų. 

Buvo labai anksti, dar neišaušo, ir aš gerai nežinojau, ką 
man daryti; neabejojau, kad rytą mane ims vytis ir, ko gero, 
sučiups kartu su daiktais, todėl sumaniau imtis atsargumo prie- 
monių. Visiems matant, nuvykau su skrynia į viešbutį ir išėmiau 
iš ten visa, kas vertingiausia, kitą šlamštą nutariau palikti; vis 
dėlto paliepiau šeimininkei pasaugoti skrynią, kol sugrįšiu, o 
pati išėjau į gatvę. 

Nuėjusi tolokai nuo viešbučio, susitikau senę, kuri rakino 
savo namo vartus, ir įsišnekėjau su ja; uždaviau jai daugybę 

klausimų, neturėjusių nieko bendra su mano tikslais ir ketini- 
mais, bet taip man pavyko sužinoti miesto išsidėstymą; sužino- 
jau, kad ta gatvė eina Hedlio kryptimi, kita - link upės, trečia - 
į miesto centrą, O štai ana - į Kolčesterį ir, vadinasi, išeina į 
Londono kelią. 

Netrukus atsisveikinau su sene, nes norėjau sužinoti iš jos 
tik kelią į Londoną, ir nuėjau ta kryptimi; neketinau eiti pėsčia 
nei į Londoną, nei į Kolčesterį, norėjau tik ramiai išsidanginti 
iš Ypsvičo. 

Nuėjau dvi ar tris mylias ir susitikau valstietį, kažką triū- 
siantį ūkyje; iš pradžių pabėriau jam klausimų, nesusijusių su 
man rūpimu reikalu, o baigdama pasakiau, kad einu į Londoną, 
nes pašto karieta perpildyta ir man neliko joje vietos, ir paklau- 
siau, ar jis negalėtų pasakyti man, kur nusisamdyti jojamą arklį, 
kuris nulakintų mane su palydovu į Kolčesterį, kad galėčiau ten 
gauti vietą karietoje. Naivuolis pažvelgė į mane, gal pusę mi- 
nutės tylėjo ir kasydamasis pakaušį pasakė: 

- Sakote, arklį... į Kolčesterį, dviese? Kodėl gi ne, ponia, 
arklių yra kiek norite, jei už pinigus. 

- Savaime suprantama, gerbiamasis, - sakau, - aš nesirengiu 
joti už dyką. 

- Kiek gi, ponia, duosite? 

- Iš tiesų nežinau, gerbiamasis, kokios pas jus kainos, aš ne 
vietinė. Bet jei galite gauti man arklį, gaukite pigiau, aš sumo- 
kėsiu už rūpestį. 

- Malonu klausytis sąžiningo pasiūlymo, - pratarė valstietis. 

„Nesakytum taip, - pagalvojau aš, - jei viską žinotum". 

- Ponia, aš turiu arklį, kuriuo galima joti dviese, - tęsė jis, - 
aš pats galiu su jumis joti. 

- Na, ir puiku! - sakau. - Esu tikra, kad jūs doras žmogus. 
Džiaugsiuos, jei sutiksite, aš užmokėsiu jums pagal sąžinę. 

- Per daug iš jūsų neužsiprašysiu, ponia, - sako, - nugaben- 
siu jus į Kolčesterį už penkis šilingus: juk arklį imk, ir rūpesčių 
nemažai, vargu ar iki nakties suspėsiu grįžti. 

Žodžiu, pasisamdžiau tą valstietį ir jo arklį, bet kai prijojo- 
me artimiausią miestą (neprisimenu jo pavadinimo, jis įsikūręs 
prie upės), apsimečiau susirgusia ir pareiškiau, jog nebegaliu 
toliau joti, bet jei mano palydovas panorės likti su manimi, nes 
aš nieko tose vietose nepažįstu, mielai užmokėsiu jam už vargą 
ir už arklį. 

Taip padariau spėdama, kad olandai ir jų tarnai tą dieną 
bus leidęsi į kelią arba pašto karieta, arba raiti, ir tas girtas 
liokajus arba kiti, mačiusieji mane Garviče, galėtų atpažinti 
mane; ojei palauksiu dienelę, pagalvojau, jie visi suspės prava- 
Žžiuoti. 

Prastovėjome tame mieste visą naktį, o kitą rytą atsikėliau 
gana vėlai, todėl atvykau į Kolčesterį tik apie dešimtą valandą. 
Man buvo labai malonu apsilankyti mieste, kuriame praleidau 
tiek džiugių dienų, ir uoliai klausinėjau, kas nutiko seniems 
geriems draugams, kurių kadaise čia turėjau, bet nedaug suži- 
nojau; visi jie arba gulėjo kapuose, arba buvo išvykę iš tų vietų. 
Panelės ištekėjo ir persikėlė į Londoną, senasis ponas ir jo 
žmona, mano geradariai, abu numirė; bet dar labiau mane 
sujaudino tai, kad numirė ir mano pirmasis meilužis, vėliau 
tapęs mano dieveriu. Paliko du jo sūnūs, dabar jau suaugę, bet 
ir jie buvo persikraustę į Londoną. 

Čia paleidau savo senuką ir išbuvau Kolčesteryje inkogni- 
to tris ar keturias dienas, paskui išvažiavau vežimu, nes bijojau 
sėsti į Garvičo karietą. Tiesą sakant, tai buvo nereikalingas 
atsargumas, nes iš Garvičo gyventojų turėjau reikalą tik su 
viešbučio šeimininke, bet ir ši vargu ar būtų mane atpažinusi: 
juk tada name buvo tokia sumaištis, ir ji mane matė tik kartą, 
be to, prie žvakių. 

Grįžau į Londoną ir, nors iš pastarojo atsitiktinio nuotykio 
nemažai pelniau, tačiau nejaučiau noro tęsti klajones po pro- 
vinciją; daugiau nebūčiau ryžusis važiuoti iš Londono, nors 
savo amatu būčiau vertusis iki gyvenimo pabaigos. Papasako- 
jau savo nuotykius globėjai; jai labai patiko mano kelionė iš 

Garvičo, ir kalbantis apie tai ji pastebėjo, kad vagis lobsta iš 
savo aukų aplaidumo - jeigu jis akylas ir miklių rankų, visada 
ras patogią progą ką nors pelnyti; todėl tokia savo amato 
meistrė kaip aš niekur neliks be darbo - nei Londone, nei 
provincijoje. 

Kita vertus, kiekvienas deramai išnagrinėtas mano pasa- 
kojimo epizodas gali duoti naudos doriems žmonėms; kad 
išvengtų tokių netikėtumų, jie išmoks būti budrūs su nepažįs- 
tamais žmonėmis, nes šie beveik visada spendžia jiems vieno- 
kias ar kitokias pinkles. Beje, tegu patys skaitytojai ieško 
moralo mano istorijoje, nes aš nelabai tinku būti pamokslauto- 
ja. Tebūnie Žemai puolusios, ydingos moters gyvenimo patirtis 
jiems perspėjimas. 

Dabar artėju prie naujos savo gyvenimo atkarpos. Įjunkusi į 
savo amatą, nes turėjau daugelio metų įgūdžių ir man neregėtai 
sekėsi, visiškai nebenorėjau jo mesti, nors kitų nusikaltėlių pavyz- 
dys rodė, kad toks gyvenimas galėjo baigtis tik nelaime ir gėda. 

Užbaigdama ilgiausią nusikaltimų sąrašą, papasakosiu, 
kaip per kitų metų Kalėdas išėjau vakare į gatvę pasidairyti, ar 
nepaklius kas nors po ranka, tik staiga, eidama Fosterio skers- 
gatviu pro sidabrininko dirbtuves, išvydau gundantį masalą: 
dirbtuvėse nieko nebuvo, o ant lango ir greta meistro taburetės 
- Jis, matyt, dirbdavo tame kampe - gulėjo daug indų ir kitų 
sidabrinių daiktų. 

Drąsiai įėjau ir jau rengiausi tiesti ranką prie sidabrinės 
lekštės - o aš būčiau galėjusi ramiai paimti ją ir išsinešti, nes 
sidabras ant prekystalio gulėjo niekieno nesaugomas, - tik 
staiga kažkoks paslaugus vaikinukas iš priešais stovinčio namo, 
pamatęs, kad aš įėjau ir krautuvėje nieko nėra, perbėgo gatvę 
ir neklausdamas, kas aš ir ko man reikia, čiumpa mane ir 
kviečiasi šeimininkus. 

Aš dar nieko nespėjau prisiliesti ir pamačiusi, kad į čia 
bėga, akimirksniu susigriebiau, smarkiai treptelėjau koja į grin- 
dis ir ėmiau šaukti meistrą, ir čia tas vaikinas griebė mane. 

Tačiau aš visada labai mokėdavau susivaldyti pavojingiau- 
siose situacijose, todėl kai šaunuolis jau sučiupo mane, išdidžiai 
pareiškiau atėjusi nusipirkti pustuzinio sidabrinių šaukštų; 
mano laimė, kad tas sidabrininkas ne tik gamino indus kitoms 
krautuvėms, bet ir pats juos pardavinėjo. Vaikinas nusikvatojo; 
jis taip didžiavosi kaimynui padaryta paslauga, kad dievagojosi, 
jog aš atėjau ne pirkti, o vogti; ėmė rinktis minia, ir aš pasakiau 
krautuvės šeimininkui, kurį tuo tarpu surado kažkur kaimynys- 
tėje, kad mums nereikia kelti skandalo ir rietis; tas vaikinas 
tvirtina, kad aš atėjau čia vogti, - tegu jis tai įrodo; todėl be 
ilgesnių kalbų reikalauju, kad jis eitų kartu su manimi pas 
teisėją. Visa tai sakiau tikėdamasi, kad šaunuoliui nepavyks 
manęs nuginčyti. 

Krautuvės šeimininkas į įvykį pažiūrėjo daug ramiau nei jų 
kaimynas iš priešinio namo; šeimininkas pasakė man: 

- Ponia, visai galimas daiktas, kad jūs užėjote į mano 
krautuvę su geriausiais ketinimais. Tačiau užeiti į tokias krau- 
tuves kaip mano, kai ten nieko nėra, gana pavojinga, ir aš turiu 
būti dėkingas savo paslaugiajam kaimynui, turiu pripažinti, kad 
jis tinkamai pasielgė, nors, kita vertus, nėra jokio pagrindo 
įtarti jus kėsinimusi vogti, todėl nežinau, kaip man pasielgti. 

Spyriausi, kad jis eitų su manimi pas teisėją ir jei prieš mane 
bus kokių įkalčių, mielai paklusiu, kitaip pati patrauksiu jį 
atsakomybėn. 

Kaip tik tuo metu, kai mes taip žodžiavomės ir prie durų 
susibūrė minia, pro šalį ėjo seras T.B., miesto seniūnas ir taikos 
teisėjas; sužinojęs tai, sidabrininkas kreipėsi į jo malonybę, 
pagarbiai prašydamas užeiti į krautuvę ir išspręsti mūsų ginčą. 

Turiu būti teisinga sidabrininkui, jis labai nešališkai išdėstė 
įvykį, tuo tarpu mane sulaikęs vaikinas labai karščiavosi ir 
smarkiai perdėjo, o tai man išėjo į naudą. Paskui atėjo mano 
eilė kalbėti, ir pasakiau jo malonybei, kad tik neseniai atvykau 
į Londoną iš šiaurės, kad ten gyvenu ir kad eidama ta gatve 
užsukau į sidabrininko krautuvę nusipirkti pustuzinio šaukštų. 

Mano laimė, kad kišenėje turėjau seną sidabrinį šaukštą, kurį 
išsitraukiau, sakydama, jog pasiėmiau tą šaukštą kaip pavyzdį, 
noriu nusipirkti pustuzinį lygiai tokių pat naujų, kad galėčiau 
papildyti paliktus pas mane kaime; pamačiusi, kad krautuvėje 
nieko nėra, smarkiai treptelėjau koja, norėdama išsikviesti 
šeimininkus, taip pat garsiai juos šaukiau; tiesa, krautuvėje 
buvo išmėtytų sidabrinių daiktų, bet niekas negali pasakyti, ar 
aš prie ko nors prisiliečiau; tas vyras įbėgo į krautuvę iš gatvės 
ir piktai mane puolė kaip tik tuo metu, kai kviečiausi šeiminin- 
kus; jei jis tikrai norėjo padaryti savo kaimynui paslaugą, jam 
derėjo atsistoti nuošaliau ir patyliukais stebėti, ar aš ką nors 
paimsiu, ir tik paskui sučiupti mane nusikaltimo vietoje. 

- Jūs teisi, - pasakė ponas seniūnas ir kreipdamasis į 
mane sulaikiusį vyrą paklausė, ar aš iš tikrųjų trepsėjau koja. 
Šis atsakė: taip, trepsėjau, bet gal todėl, kad jis įbėgo į 
krautuvę. 

- Pala, - pertraukė jį seniūnas, - jūs prieštaraujate pats sau: 
ką tik sakėte, kad krautuvėje ji stovėjo nugara į jus ir nepaste- 
bėjo, kaip jūs prisiartinote. 

Aš iš tikrųjų stovėjau nugara į duris, bet verčiantis tokiu 
amatu reikia, kad akys žiūrėtų vienu metu į visas puses, todėl 
aš, kaip jau buvo sakyta, pamačiau žmogų, bėgantį per gatvę, 
nors jis to ir nežinojo. 

Visus mus išklausęs, seniūnas pasakė, kad jo manymu, 
meistro kaimynas suklydo ir aš esu nekalta; sidabrininkas ir jo 
žmona su tuo sutiko; taigi aš buvau paleista. Bet kai rengiausi 
išeiti, ponas seniūnas pasakė: 

- Luktelėkite, ponia: jei norėjote nusipirkti šaukštų, tai 
tikiuosi, kad mano draugas nepraras pirkėjos dėl įvykusio nesu- 
sipratimo. 

Skubiai atsakiau: 

- Žinoma, pone, jei tik jis ras tokio pavyzdžio šaukštų. 

Sidabrininkas pasirausė ir rado lygiai tokių pat šaukštų. Jis 
pasvėrė juos ir įvertino trisdešimt penkiais šilingais; tada išsiė- 

miau piniginę, norėdama užsimokėti; ten buvo apie dvidešimt 
ginėjų, nes aš niekada neidavau iš namų be pinigų, ar maža kas, 
ir mano piniginė išgelbėjo mane, kaip buvo išgelbėjusi jau ne 
kartą. 

Matydamas, kad aš turiu pinigų, ponas seniūnas pasakė: 

- Dabar, ponia, aš įsitikinau, kad buvote apkaltinta nepel- 
nytai, todėl ir pasiūliau jums nusipirkti šaukštų ir palaukiau, ko! 
užjuos užmokėsite, nes jei nebūtumėte turėjusi pinigų, būčiau 
suabejojęs gerais jūsų ketinimais. Juk Žmonės, kurie ateina į 
krautuves su tais ketinimais, kuriais buvote apkaltinta, retai 
nešiojasi kišenėse pinigines su auksu. 

Šypsodamasi atsakiau jo malonybei, kad, vadinasi, aš pir- 
kau jo palankumą savo pinigais, bet tikiuosi, jog ir pirmasis 
nešališkas jo nuosprendis buvo padarytas ne be pagrindo. Jis 
atsakė, kad, žinoma, ne be pagrindo, bet dabar jis galutinai 
įsitikinęs savo teisumu ir nuo šios akimirkos neabejoja, jog 
mane be reikalo įžeidė. Taip pasiekiau visišką pergalę, nors per 
plaukelį buvau nuo pražūties. 

Nepraėjo nė trys dienos, ir aš, šį kartą spjovusi į grėsmingą 
perspėjimą ir tęsdama ilgametį verslą, kurį dabar taip pamėgau, 
ryžausi įsmukti į namą, kurio durys buvo atidarytos, ir, būdama 
du rietimus raštuoto šilko - jis vadinasi brokatu, - labai bran- 
gaus. Tai nebuvo mažmeninė krautuvė ar prekių sandėlis, 
greičiau privatus namas, kuriame gyveno Žmogus, superkantis 
prekes iš audėjų ir parduodantis jas krautuvininkams kaip 
makleris arba agentas. 

Norėdama greičiau baigti tą liūdną istoriją, pasakysiu tik 
tiek, kad buvau užpulta dviejų mergų, kurios užgriuvo mane lyg 
furijos tą pačią akimirką, kai peržengiau slenkstį, ir viena iš jų 
nutempė mane atgal, o kita tuo metu užrakino lauko duris. 
Norėjau kreiptis į jas gražumu, bet veltui: net ugnimi spjaudan- 
tys drakonai nebūtų labiau šėlę; jos sudraskė mano drabužius, 
siautėjo ir rėkė ant manęs lyg būtų ketinusios užmušti; netru- 

kus atėjo namų šeimininkė, paskui ją ir šeimininkas ir abu ėmė 
mane įžeidinėti. 

Ėmiau prašyti šeimininką atleidimo, aiškinau, kad durys 
buvo atidarytos ir daiktai labai sugundė mane, nes aš neturtinga 
ir labai skurstu, o skurdą sunku kęsti, ir verkdama maldavau 
manęs pasigailėti. Namų šeimininkė susijaudino ir buvo linkusi 
paleisti mane; jai jau beveik pavyko įkalbėti vyrą, bet bjaurybės 
mergos, nelaukdamos paliepimo, suspėjo nubėgti pas konsteb- 
lį: tada šeimininkas pareiškė, kad dabar nieko nebepadarysi, aš 
turėsianti eiti pas teisėją, ir atsakė žmonai galįs turėti nemalo- 
numų, mane paleisdamas. 

Pamačiusi konsteblį, pasibaisėjau, maniau, kad skradžiai 
žemę prasmegsiu. Nualpau, šeimininkai išsigando, kad aš mirš- 
tu, ir žmona vėl ėmėsi mane ginti, prašydama vyrą paleisti 
mane, juolab kad jie nepatyrė jokių nuostolių. Pasiūliau šeimi- 
ninkui užmokėti už medžiagą, kad ir kiek ji kainuotų, nors ir 
nepaėmiau jos, ir įrodinėjau: kadangi šilkas liko jam ir jis nieko 
neprarado, būtų Žiauru siųsti mane į mirtį ir reikalauti mano 
kraujo vien už pasikėsinimą vogti. Taip pat atkreipiau konsteb- 
lio dėmesį, kad neišlaužiau durų ir nieko neišnešiau, ir teisėjas 
jau buvo pasirengęs paleisti mane į laisvę. Bet viena iš piktųjų 
nenaudėlių, sulaikiusių mane, parodė, kad aš vos neišėjau su 
medžiaga, kad tik ji sustabdė mane ir nutempė į vidų, ir tada 
teisėjas nedvejodamas nuteisė mane uždaryti į kalėjimą, ir 
mane nuvedė į Niūgeitą. Baisi vieta! Kraujas stingsta gyslose 
vien išgirdus tą žodį; vieta, kurioje buvo įkalinta tiek mano 
bičiulių ir iš kur jos pataikydavo ant lemtingojo skersinio; vieta, 
kurioje taip baisiai kentėjo mano motina, kurioje aš atėjau į šį 
pasaulį ir iš kur nesitikėjau išsilaisvinti kitaip, tik gėdingai 
mirdama; vieta, kuri taip ilgai laukė manęs ir kurios aš taip ilgai 
ir sėkmingai išvengdavau! 

Štai kada aš įkliuvau! Ir aprašyti neįmanoma, kaip man 
pasidarė kraupu, kai pirmą kartą mane įvedė čionai, kai mano 
akys išvydo visus tos niūrios buveinės baisumus. Jaučiau, kad 

esu Žuvęs žmogus, ir nieko nebelaukiau, tik mirties, tokios 
gėdingos mirties! Triukšmas, riaumojimas, aimanos, prakeiks- 
mai, tvaikas ir nešvara - atrodė, jog čia susibūrė visos šlykštynės, 
kokių tik esama žemėje, kad padarytų kalėjimą tikru pragaru, 
lyg ir jo prieangiu. 

Štai kada ėmiau sau priekaištauti! Kodėl laiku nepaklau- 
siau, ką liepė protas? Juk jau buvau pasiekusi tam tikros gero- 
vės, likau gyva ir sveika po daugybės pavojų! Jei tada būčiau 
liovusis? Bet ne, aš taip sužiaurėjau, kad apie nieką nebegalvo- 
jau, visiškai pamiršau baimę. Atrodė, kad pats likimas mane 
ginė, nematoma savo ranka pastūmėdamas prie tos liūdnos 
man valandos, ir dabar turėjau išpirkti savo nuodėmes kartu- 
vėse, krauju sumokėti savo skolas teisingumui, nes man, kartu 
ir visiems neteisėtiems mano veiksmams atėjo galas. Tokios 
mintys netvarkingai knibždėjo mano galvoje, ir mane apėmė 
klaiki neviltis. 

Nuoširdžiai atgailavau dėl viso praeito savo gyvenimo, bet 
atgaila nesuteikė man nė menkiausio palengvėjimo, nė akimir- 
kos ramybės. „Kiek gali būti verta, - sakiau sau, - atgaila žmo- 
gaus, kuris ir taip nebeturi galimybės nusidėti? Juk ne dėl to 
sielvartavau, kad nusidėjau Dievo įsakymams, kad dariau bloga 
savo artimajam; ne dėl savo nusikaltimų krimtausi, o dėl to, kad 
būsiu už juos nubausta; ir tai, kad bijojau ne nuodėmės, o 
atpildo už ją, atėmė iš manęs paskutinę paguodą, atėmė net 
viltį nuoširdžiai atgailauti. 

Pakliuvusi į tą prakeiktąjį Niūgeitą, kelias dienas ir naktis 
negalėjau užmigti ir būčiau apsidžiaugusi, jei būčiau galėjusi 
ten numirti, nors ir nežiūrėjau į mirtį taip, kaip derėtų; niekas 
negalėjo būti man baisiau kaip pati ta vieta, nieko negalėjau 
neapkęsti labiau kaip jos gyventojų. Ak, tesiųstų mane kur nori, 
tik ne į Niūgeitą, ir laikyčiau save laiminga! 

O kaip triumfavo užkietėję niekšai, patekę ten anksčiau! 
Kaip, ponia Flanders pagaliau atvyko į Niūgeitą? Kaip, ponia 
Mere, ponia Mole, arba tiesiog Mole Flanders? Jie jau manė, 

ar tik nepadeda man nelabasis, kad aš taip ilgai išeidavau sausa 
iš vandens; jie laukė manęs jau daug metų ir pagaliau sulaukė! 
Jie pylė ant manęs pamazgas, nuoširdžiai sveikino, linkėjo man 
linksmintis, būti narsia, nenusiminti; galbūt, sakė jie, visa tai ne 
taip blogai, kaip man atrodo, ir taip toliau; paskui pasiuntė 
atnešti degtinės ir gėrė į mano sveikatą, bet vis mano sąskaiton, 
nes, sakė jie, aš ką tik patekau į kaliūzę, jų žodžiais tariant, ir 
tikriausiai turiu pinigų, O jie sėdi be penso. 

Vieną moterį iš tos gaujos paklausiau, ar seniai ji sėdi. Ji 
atsakė, kad keturis mėnesius. Paklausiau, kokia jai pasirodė ta 
vieta, kai ji pirmą kartą čia įėjo. Ji atsakė, kad lygiai tokia, kokia 
atrodo dabar man: šlykšti ir pasibaisėtina; ji manė, jog pakliuvo 
į pragarą. „Aš ir dabar taip manau, - pridūrė ji, - bet dabar prie 
to pripratau, ir tai man nebekelia nerimo". 

- Tikriausiai, - sakau, - jums negresia pavojus. 

- Oi ne, - sako, - klysti, nuosprendis man jau paskelbtas, tik 
aš pasiteisinau pilvu, nors esu tiek pat nėščia, kaip ir mane 
nuteisęs teisėjas, ir laukiu, kad per artimiausią seriją mane 
pažemins. 

Tas „pažemintas“ reiškia, jog pradeda galioti ankstesnis 
nuosprendis, kai moteris, išsirūpinusi, kad jis būtų atidėtas dėl 
nėštumo, pasirodo ne nėščia arba persileidžia. 

- Ir jūs, - sakau, - tokia nerūpestinga? 

- Nieko nepadarysi, - sako - kas iš to, jei liūdėsiu? Jei mane 
pakars, galas bus man, ir tiek. 

Ir ji nuėjo šalin, trepsėdama ir šūkaliodama dainušką, 
sukurtą Niūgeito šmaikštuolių: 


Virvelė maskatuoja, 

Vagilė kabaliuoja, 

O varpas! žvangina kiek gali. 
Pražuvo Dženė. Ak, vargšelė! 


1 Viešpaties Karsto bažnyčios varpas, kuriuo skambinama mirties bausmės 
dieną. (Autoriaus pastaba. ) 

Užsimenu apie tai, kad žinotų tie, kuriuos ateityje ištiks 
tokia pat nelaimė - pakliūti į tą baisųjį Niūgeitą; laikas, būtinybė 
ir bendravimas su ten uždarytais apgailėtinais padarais pamažu 
daro jus abejingus šlykščiai aplinkai; palengva susitaikote su 
tuo, kas iš tikrųjų jums kėlė tokį siaubą, ir tampate toks pat 
nerūpestingas ir linksmas, koks buvote laisvėje. 

Nepradėsiu tvirtinti, kaip tvirtina ne vienas, kad velnias ne 
toks baisus, kokį jį paišo, nes iš tikrųjų jokiomis spalvomis 
negalima atvaizduoti niauraus tos vietos siaubo, ir tas, kas ten 
nepabuvo, negali tinkamai jos įsivaizduoti. Tai, kaip tas praga- 
ras gali palengva tapti kažkuo įprastu ir ne tik pakenčiamu, bet 
netgi maloniu, supras tik tas, kuris panašiai kaip aš išbandė 
tenykštį gyvenimą savo kailiu. 

Vos pristatyta į Niūgeitą, tą patį vakarą pranešiau apie tai 
savo senajai globėjai, kuri, suprantama, buvo labai priblokšta 
ir praleido naktį laisvėje beveik taip pat blogai kaip aš - kalėji- 
me. 

Kitą rytą senė atėjo aplankyti manęs; ji visaip stengėsi 
raminti mane, bet matė, jog veltui. Tačiau kaip ji sakė, lenktis 
nuo naštos - vadinasi, tik sunkinti ją; ji nedelsdama ėmėsi 
priemonių, kad užkirstų kelią padariniams, kurių mes bijojome; 
pirmiausia susirado dvi mane pagavusias nevidones. Ji meilika- 
vo joms, įkalbinėjo, siūlė pinigų - žodžiu, kaip įmanydama 
stengėsi sutrukdyti joms kalbėti teisme; vienai iš mergų ji pasi- 
ūlė šimtą svarų už tai, kad ši paliktų savo šeimininkę ir neduotų 
parodymų prieš mane teisme, bet ta paprasta tarnaitė, gaunanti 
atlyginimo tris svarus per metus, parodė tokį užsispyrimą, kad 
griežtai atsisakė, ir mano globėjos nuomone, nebūtų susigun- 
džiusi net penkiais šimtais svarų. Tada ji ėmėsi kitos merginos; 
ši buvo sukalbamesnė, lyg ir linko į kažkokį gailestingumą, bet 
pirmoji sulaikė ją ir neleido senei su ja kalbėtis, grasindama 
patraukti atsakomybėn už liudytojų papirkimą. 

Paskui senė kreipėsi į šeimininką, tai yra į žmogų, iš kurio 
vogiau medžiagą, ir ypač į jo žmoną, kuri iš pradžių buvo linkusi 

manęs pagailėti; geroji moteris ir dabar mane užjautė, bet vyras 
pareiškė negalįs atsisakyti teisminio persekiojimo, nes davęs 
teismui pasižadėjimo raštą. 

Mano globėja siūlėsi rasti draugų, kurie išims jo pasižadė- 
jimo raštą iš bylos, ir jis nenukentės, bet to žmogaus niekaip 
nebuvo galima įkalbėti, kad jis neliudytų prieš mane; taigi 
manęs laukė susitikimas teisme su trimis mano nusikaltimo 
liudytojais: šeimininku ir dviem jo tarnaitėmis; kitaip tariant, 
buvau tokia pat tikra, kad mane nuteis mirti, kokia buvau tikra, 
kad dabar aš gyva, ir man nieko kito neliko, kaip rengtis mirti. 

Apimta neįsivaizduojamo siaubo, praleidau ten daug 
dienų; mirtis tartum stovėjo man prieš akis; dieną naktį galvo- 
jau tik apie kartuves ir virves, piktąsias dvasias ir velnius; 
negalima žodžiais apsakyti, kaip prisikamavau, čia krečiama 
mirties baimės, čia kankinama sąžinės priekaištų dėl nuodė- 
mingo savo gyvenimo. 

Mane aplankė kalėjimo dvasininkas ir šiek tiek pasikalbėjo 
su manimi; bet visa jo kalba linko į tai, kad prisipažinčiau 
nusidėjusi, kaip jis sakė (nors jis nežinojo, už ką čia sėdžiu), 
atvirai papasakodama viską, ką padariau, ir taip toliau, nes 
kitaip, jo žodžiais tariant, Dievas niekada neatleisiąs man; jo 
kalbos taip mažai turėjo bendra su mano byla, kad negavau iš 
jo jokios paguodos; be to, matyti, kaip tas apgailėtinas žmogus 
rytą moko mane nuoširdžiai prisipažinti ir atgailauti, o vidudie- 
nį maukia degtinę ir visiškai nusilesa, būdavo taip nemalonu, 
kad aš negalėdavau pakęsti to dvasininko su jo pamokslais ir 
paprašiau jo daugiau manęs netrukdyti. 

Nežinau, kaip ten išėjo, bet tik nenuilstamu mano uolio- 
sios globėjos rūpesčiu per artimiausią sesiją prieš mane nebuvo 
pateiktas kaltinimas Didžiosios žiuri posėdžiui Gildhole, kurio 
metu priimamas sprendimas dėl perdavimo teismui; taigi turė- 
Jau prieš akis dar mėnesį ar penkias savaites, ir, žinoma, man 
derėjo panaudoti šį laiką savo praeičiai apgailėti ir ateičiai 
pasirengti; derėjo panaudoti tą atidėjimą atgailai, bet jokios 

atgailos nejaučiau. Kaip ir anksčiau, mane slėgė buvimas Niū- 
geite, bet nerodžiau jokių atgailos požymių. 

Atvirkščiai, kaip vanduo uolienų įtrūkimuose paverčia ak- 
meniu visa, ant kojis lašnoja, taip veikė mane, na, ir visus kitus, 
nuolatinis bendravimas su čionykštėmis padugnėmis. Aš virtau 
akmeniu; pasidariau iš pradžių buka ir bejausmė, paskui šiurkš- 
ti ir nerūpestinga ir galiausiai praradau protą, kaip ir visos kitos 
tos vietos gyventojos; žodžiu, ėmiau jaustis Niūgeite taip gerai 
ir laisvai, tartum būčiau ten praleidusi visą savo gyvenimą. 

Sunku patikėti, jog mūsų prigimtis gali tiek išsigimti, kad 
mums tampa maloni didžiausia pasaulyje šlykštynė. Blogesnės 
būklės nė nesugalvosi; aš nusmukau tiek, kiek gali nusmukti 
gyvas ir sveikas žmogus, be to, turintis pinigų. 

Nusikaltimo naštos, slėgusios mane, negalėtų pakelti nė 
viena būtybė, išsaugojusi bent menkiausią gebėjimą mąstyti ir 
suvokti tai, kur yra dabartinio gyvenimo laimės ir ateities vargų 
esmė. Iš pradžių jaučiau gal ir ne atgailą, tačiau bent šiokį tokį 
sąžinės graužimą; dabar nebajaučiau nei sąžinės graužimo, nei 
atgailos. Buvau kaltinama nusikaltimu, kuris baudžiamas mir- 
timi; įrodymai buvo tokie akivaizdūs, kad nebuvo net prasmės 
prisipažinti kalta. Garsėjau kaip užkietėjusi nusikaltėlė, todėl 
nieko kito negalėjau tikėtis, tik mirties; nebegalvojau apie 
pabėgimą, ir vis dėlto mane apėmė kažkokia keista letargija. 
Nejaučiau nei nerimo, nei baimės, nei liūdesio - pirmoji nuo- 
staba išnyko; iš tikrųjų aš buvau lyg nesava; mano jausmai, 
protas, sąžinė nugrimzdo į kažkokį sapną; visas mano pastarųjų 
keturių dešimčių metų gyvenimas buvo baisus ydingumo, pasi- 
leidimo, svetimoteriavimco, kraujomaišos, melo ir vagysčių mi- 
šinys; žodžiu, nuo aštuoniolikos metų iki pat šeštos dešimties 
nevengiau jokių nusikaltimų, išskyrus žmogžudystę ir neištiki- 
mybę, buvau įstumta į niaurią Niūgeiti pragarmę, ant slenksčio 
stovėjo gėdinga mirtis; ir vis tiek nesuvokiau siaubingos savo 
būklės, negalvojau nei apie dangų, nei apie pragarą, nebent 
probėgšmais: tos mintys nusmelkdavo akimirksniu, šmėstelda- 

vo ir tuojau pradingdavo. Nejaučiau poreikio maldauti Dievą 
pasigailėjimo, negalvojau apie tai. Šit ir aprašiau didžiausią 
nuopuolį, kokį tik galima patirti žemėje. 

Visos mane bauginusios mintys išgaravo; siaubinga aplinka 
tapo įprasta; kalėjimo triukšmas ir šauksmai man tiek pat mažai 
rūpėjo, kiek ir jų kaltininkams; žodžiu, tapau eiline Niūgeito 
paukšte, tokia pat pikta ir Žiauria kaip ir visi kiti; beveik nebe- 
liko auklėjimo išugdytų įpročių ir manierų, kurių iki tol taip 
tvirtai laikiausi; visiškai išsigimiau ir tapau absoliučiai kitu žmo- 
gumi; galėjai pagalvoti, kad visą gyvenimą aš buvau tokia kaip 
dabar. 

Tuo mano gyvenimo metu mane ištiko vienas netikėtumas, 
kuris priminė man, kas yra skausmas, nes būčiau visai jo nebe- 
įsivaizdavusi. Vieną naktį man pasakė, kad vakar dieną į kalė- 
jimą buvo atvesti trys plėšikai, apiplėšę karietą Vindzoro 
kelyje, kažkur prie Honslo Hito, jei neklystu: vietos gyventojai 
ėmė persekioti ir prie Oksbridžo plėšikus suėmė po smarkaus 
pasipriešinimo, kurio metu daug valstiečių buvo sužeista ir keli 
Žuvo. 

Nieko stebėtina, kad visi mes, kaliniai, troškome pamatyti 
tuos narsius ir vikrius džentelmenus, į kuriuos panašių, kaip 
sakė, kalėjimas dar nebuvo matęs; juolab kad pasklido gandas, 
jog rytą juos perkels iš mūsų kitur, nes jie esą sumokėjo kalėji- 
mo viršininkui, kad juos laikytų geresnėje patalpoje. Ir šit mes, 
moterys, susėdome ant tako, norėdamos pasižiūrėti tų šaunuo- 
lių. Ar galima aprašyti mano nustebimą, kai pažinau, jog pir- 
masis išėjęs į kalėjimo kiemą vyriškis buvo mano lankašyrietis 
vyras, tas pats, su kuriuo taip šauniai pagyvenau Dansteblyje ir 
kurį paskui mačiau Brikhile po to, kai susituokiau su paskuti- 
niuoju savo vyru, kaip jau pasakojau anksčiau. 

Tiesiog nustėrau tai išvydusi, nežinojau, nei ką sakyti, nei 
ką daryti; ačiū Dievui, jis manęs nepažino, tik tuo ir guodžiausi; 
palikau savo bičiules ir atsiskyrusi, kiek apskritai buvo įmano- 
ma atsiskirti toje baisioje vietoje, ilgai liejau ašaras. 

- Kokia aš nevidonė, - rypavau, - kiek žmonių padariau 
nelaimingų! Kiek nusivylusių pasmerkiau amžinoms kan- 
čioms! 

Laikiau save vienintele to džentelmeno negandų kaltinin- 
ke. Česteryje jis pasakė man, kad mūsų santuoka jį sužlugdė, 
kad per mane jis turi dabar griebtis bet ko, nes palaikęs mane 
turtinga nuotaka įbrido į skolas, kurių nepajėgė grąžinti; pasa- 
kė, kad eis kariauti ir nešios muškietą arba nusipirks arklį ir, jo 
žodžiais tariant, leisis į keliones; ir nors aš niekada nekalbėjau 
jam apie savo turtus, vadinasi, tiesiogiai jo neapgaudinėjau, 
tačiau palaikiau klaidingą nuomonę apie save, taigi buvau visų 
jo nelaimių priežastis. 

Tas netikėtas susitikimas nedavė man ramybės ir privertė 
daug rimčiau susimąstyti nei pirma. Sielvartavau dieną naktį, 
ypač kai man pasakė, kad jis buvo gaujos vadas ir tiek kartų 
plėšė žmones, kad Haindas, Vitnis ir Auksinis Fermeris buvo 
tiesiog šunyčiai, palyginti su juo; kad jį tikriausiai pakars, net 
jei po to Anglijoje nė vieno gyvo žmogaus neliktų, ir kad 
daugybė žmonių liudys prieš jį. 

Be galo nerimavau dėl jo likimo; mano pačios būklė man 
atrodė pavydėtina, palyginti su tuo, kas laukė jo, ir nuolat sau 
priekaištavau. Taip graudžiai apraudojau jo negandas ir patirtą 
žlugimą, kad pasaulis tapo nebe mielas ir vėl atsinaujino anks- 
tesnė mano širdgėla dėl nuodėmingo gyvenimo, o su ja grįžo ir 
pasišlykštėjimas ta bjauria vieta bei jos gyvenimo būdu; žodžiu, 
aš visiškai pasikeičiau ir tapau kitu žmogumi. 

Kai taip nepaguodžiamai sielvartavau dėl savo vyro likimo, 
man pranešė, jog per artimiausią Didžiosios žiuri sesiją bus 
pateiktas kaltinimas prieš mane ir kad ji, be abejo, perduos 
mane Old Beiliui, o ten manęs laukia mirties nuosprendis. 
Mano jausmai dabar nubudo; visas mano šaunumas dingo, ir 
vis skaudžiau ėmiau suvokti savo kaltę. Žodžiu, aš ėmiau mąs- 
tyti, 0 mąstymas yra tiesus kelias iš pragaro į dangų. Visas 
kietaširdiškumas, apie kurį taip nuodugniai pasakojau, paaiš- 

kinamas proto sąstingiu; Žinogus, kuriam grįžo gebėjimas mąs- 
tyti, gali laikyti save pusiau pasitaisiusiu. 

Kai tik, sakau, ėmiau mąstyti, pirmoji mano mintis išsiliejo 
tokiais žodžiais: 

- Viešpatie, kas man bus? Aš žūsiu! Nėra abejonės, kad 
mane pripažins kalta, ir tada - mirtis! Neturiu draugų, ką gi man 
daryti? Tikriausiai būsiu pripažinta kalta! Pasigailėk manęs, 
Viešpatie! Kas man bus? 

Sakysite, kad niūri buvo ta pirmoji mintis, šovusi į galvą po 
tokio ilgo stingulio; bet ir ji išreiškė tik baimę dėl to, kas manęs 
laukė: joje nebuvo nė kruopelytės nuoširdžios atgailos. Tačiau 
aš buvau be galo prislėgta ir nuliūdusi, ir kadangi neturėjau 
draugo, kuriam galėčiau išsakyti liūdnas savo mintis, jos mane 
taip slėgė, kad kelis kartus per dieną alpdavau arba daužyda- 
vausi priepuolio ištikta. Pasiunčiau pakviesti savo senosios 
globėjos, kuri, turiu būti jai teisinga, elgėsi kaip ištikima draugė. 
Ji ėmėsi visų priemonių, kad sukliudytų Didžiajai Žiuri surašyti 
kaltinamąjį aktą, ėjo pas kai ką iš prisiekusiųjų, kalbėjo su jais, 
stengėsi nuteikti juos man palankiai, atkreipė jų dėmesį į tai, 
kad aš nieko nepaėmiau ir taip toliau, bet vis tuščiai; mergos 
prisiekė sučiupusios mane nusikaltimo vietoje, ir Didžioji žiuri 
pateikė man kaltinimą vagyste su įsilaužimu. 

Tai sužinojusi, nualpau, o kai atsipeikėjau, pamaniau, kad 
neištversiu to siaubo. Globėja mane tikrai motiniškai užjautė, 
gailėjosi manęs, verkė su manimi, bet niekuo negalėjo padėti; 
negana to siaubo, visame kalėjime kalbėjo, kad aš neišvengsiu 
mirties. Dažną girdėdavau, kaip kaliniai tarpusavyje apie tai 
kalbasi, matydavau, kaip jie linguoja galvas ir reiškia užuojautą 
- taip paprastai būna kalėjime, - bet niekas su manimi nesišne- 
mane į šalį ir atsidusęs pasakė: 

- Penktadienį jus teis, ponia Flanders (buvo trečiadienis). 
Ką rengiatės daryti? 

Išbalau kaip drobė ir pasakiau: 

- Dievaižin, ką aš darysiu! Nežinau, nieko nežinau. 

- Nenoriu žadinti jums vilčių, - sako, - pasirenkite mirčiai, 
nes manau, kad jus pripažins kalta. Ir kadangi esate sena 
nusikaltėlė, vargu ar jums suteiks malonę. Sako, - pridūrė jis, - 
jog jūsų byla aiški ir liudytojų parodymai tokie neabejotini, kad 
niekaip negalima jų nuneigti. 

Smūgis buvo pernelyg stiprus moteriai, ir šiaip slegiamai 
sunkios naštos, todėl ilgai neįstengiau nė žodžio ištarti. Paga- 
liau prapliupau raudoti ir paklausiau prižiūrėtojo: 

- Ak, pone, ką gi man daryti? 

- Ką daryti? Reikia pasiųsti dvasininko ir pasikalbėti su juo. 
Jeigu jūs, ponia Flanders, neturite galingų draugų, tai esate jau 
nebe šio pasaulio gyventoja. 

Negalima nepripažinti tų žodžių atvirumo, bet jie buvo per 
mane nepaprastai sutrikusią, ir visą naktį aš nesumerkiau akių. 
Tuomet pradėjau melstis, o to nė karto nebuvau dariusi po savo 
paskutiniojo vyro mirties; tiesa, aš negaliu pavadinti to malda, 
nes buvau taip sutrikdyta ir apimta tokio siaubo, kad dažnai 
kartojau pro ašaras: „Pasigailėk manęs, Viešpatie!" - vis dėlto 
dar nesuvokiau, kokia pasigailėtina nusidėjėlė buvau, neatgai- 
lavau Dievui už savo nuodėmes ir neprašiau jo atleidimo. 
Sunkia širdimi mąsčiau apie savo būklę, apie tai, kad mane 
nuteis mirti ir tikriausiai įvykdys nuosprendį; štai kodėl ir šūk- 
čiojau kiaurą naktį: „Viešpatie! Kas man bus? Viešpatie! Ką 
man daryti? Viešpatie, pasigailėk, pasigailėk manęs“, - ir pana- 
šiai. 

Nuliūdusi mano globėja dabar nerimavo ne mažiau už 
mane ir atgailavo daug nuoširdžiau, nors jai ir negrėsė mirties 
nuosprendis. Žinoma, ji buvo nusipelniusi jo lygiai kaip ir aš, ir 
pati tai pripažino; bet jau daug metų senė vertėsi tik tuo, kad 
slėpdavo tai, ką aš ir kiti pavogdavome, ir skatino mus vogti. 
Tačiau ji raudojo ir blaškėsi kaip padūkusi, grąžydama rankas 
ir rėkdama, kad ji pražuvo, kad ją slegia Dievo prakeikimas ir 

jos laukia pragaro kančios, kad ji pražudė visus savo draugus, 
pasiuntė į kartuves tokią ir tokią, tokią ir tokią, tokią ir tokią, 
išvardydama dešimt ar vienuolika žmonių (kai kurias iš tų be 
laiko pražuvusių nelaimingųjų jau minėjau), ir kad dabar ji 
kalta dėl mano žuvimo, nes įkalbėjo mane tęsti pavojingą 
verslą, kai aš norėjau jo atsisakyti. Nutraukiau ją: 

- Ne, motute, ne, nesakykite taip, juk jūs patarėte man 
mesti, kai ištraukiau pinigus krautuvininkui ir kai grįžau iš 
Garvičo, bet aš nepanorau jūsų klausyti. Todėl priekaištauti 
jums nėra už ką, aš pati save pražudžiau, pati įpuoliau į tą 
bedugnę. 

Taip mes sielvartavome ištisas valandas. 

Bet nebuvo išeities; byla rutuliojosi, kaip ir derėjo, ir ket- 
virtadienį mane pervedė į teismo posėdžių rūmus, kur leido 
susipažinti su kaltinamuoju aktu, o kitą dieną aš turėjau stoti 
prieš teismą. Susipažinusi su kaltinimu, atsakiau: „„Nekalta“, - 
ir buvau teisi, nes mane apkaltino vagyste su įsilaužimu, šit kaip: 
aš esą išlaužiau duris ir pavogiau du rietimus raštuoto šilko, 
keturiasdešimt šešių svarų vertės, šilkas priklausė Antoniui 
Džonsonui; tačiau aš gerai žinojau, kad niekas negali parodyti 
teisme, jog įsilaužiau ar bent pakėliau durų skląstį. 

Penktadienį mane atvedė į teismą. Buvau taip nusilpusi 
nuo ašarų per pastarąsias dvi ar tris dienas, kad tą naktį miego- 
jau geriau, nei laukiau, ir teisme jaučiausi žvaliau, nei galėjau 
tikėtis. 

Kai prasidėjo teismo posėdis ir buvo perskaitytas kaltina- 
masis aktas, paprašiau žodžio, bet man pasakė, kad iš pradžių 
reikia išklausyti liudytojų ir aš dar spėsiu pasakyti. Liudytojos 
buvo dvi minėtosios mergos, pasidariusios visai nesuvaldomos 
nevidonės, nes, nors iš esmės jos buvo teisios, tačiau visaip 
stengėsi padidinti mano kaltę ir prisiekusios liudijo, esą aš 
pagrobiau medžiagą, susigrūdau ją po sijonu ir taip ėjau laukan; 
esą viena koja jau peržengiau per slenkstį, kai jos atbėgo, ir 
kėliau virš slenksčio kitą koją, taigi buvau su savo grobiu jau ne 

namie, o gatvėje, bet čia jos mane pagavo, sulaikė ir rado prie 
manęs šilką. Viskas buvo išdėstyta apskritai teisingai, bet aš 
spyriausi, kad jos sulaikė mane dar neperžengusią slenksčio. 
Žiesą sakant, vargu ar ta smulkmena turėjo bent kiek didesnės 
reikšmės, nes aš vis tiek paėmiau medžiagą ir būčiau ją išnešusi, 
jei manęs nebūtų sulaikę. 

Rėmiausi tuo, kad nieko nepavogiau, kad šeimininkai ne- 
turėjo jokio nuostolio, kad durys buvo atidarytos ir aš užėjau, 
ketindama ką nors nusipirkti. Tiesa, pamačiusi, kad namie 
nieko nėra, paėmiau į rankas šilko rietimą, bet tai visai nereiš- 
kia, kad rengiausi vogti, nes prinešiau jį prie durų tik norėdama 
geriau apsižiūrėti saulės šviesoje. 

Teismas nepanoro klausytis mano parodymų ir pasijuokė 
iš mano ketinimo nusipirkti medžiagos, nes tai buvo ne krau- 
tuvė ir prekės ten nebuvo parduodamos; o iš mano pareiškimo, 
kad aš prinešiau medžiagą prie durų, norėdama geriau ją ap- 
žiūrėti, mergos tik akiplėšiškai nusikvatojo ir ėmė lenktyniauti, 
kuri šmaikščiau pasakys: sakė teismui kad aš, matyt, gerai 
apžiūrėjau prekę ir ji man patiko, jeigu paslėpiau ją po sijonu 
ir rengiausi išsinešti. 

Vienu žodžiu, buvau pripažinta kalta dėl vagystės ir nekal- 
ta dėl įsilaužimo, bet tai buvo man menka paguoda, nes pirmojo 
nusikaltimo pakako mirties nuosprendžiui, ir pastarasis kalti- 
nimas nieko nebūtų pridėjęs. Kitą dieną mane atvedė į teismo 
salę išklausyti baisaus nuosprendžio, ir kai manęs paklausė, ar 
aš galiu ką nors pasakyti sau apsiginti, kas leistų išvengti nuo- 
sprendžio vykdymo, kurį laiką stovėjau tylėdama; bet kažkas 
gana garsiai tarstelėjo man, kad reikia kreiptis į teisėjus, nes jie, 
aiškindami bylą, gali būti ir palankesni man. Tai mane padrąsi- 
no, ir aš pareiškiau, kad nežinau, kaip galėčiau sustabdyti 
nuosprendžio vykdymą, bet prašau teismo malonės; pareiškiau 
viltį: jog teismas pasigailės manęs, nes aš neįsilaužiau ir nieko 
neišnešiau; nes niekas neturėjo nuostolių; nes medžiagos savi- 
ninkas tarpininkauja, kad manęs būtų pasigailėta (jis iš tikrųjų 

kilniaširdiškai prašė teismą); nes blogiausiu atveju tai pirmas 
mano nusikaltimas ir aš dar niekada nebuvau patraukta į teis- 
mą; žodžiu, radau savyje kur kas daugiau drąsos, nei maniau 
turinti, ir kalbėjau taip jautriai, kad pastebėjau pro ašaras - 
tiesa, ne tokias gausias, kad trukdytų man kalbėti, - kaip mano 
žodžiai sugraudino manęs klausiusią publiką. 

Orūs ir tylūs teisėjai nuolaidžiai klausėsi manęs, leido 
kalbėti kiek noriu, bet nepasakę nei „taip“, nei „ne“ perskaitė 
mirties nuosprendį, kuris pasirodė man jau pačia mirtimi ir 
visiškai mane sugniuždė. Jėgos apleido mane, liežuvis nebe- 
klausė, akys nebematė nei žmonių, nei Dievo. 

Vargšė mano globėja visai nusiminė; dar taip neseniai 
drąsinusi mane, ji pati dabar buvo reikalinga padrąsinimo; ji 
buvo kaip nesava, neviltį keitė įniršio priepuoliai, ir ji nelabai 
skyrėsi nuo beprotnamio gyventojų. Bet ji sielvartavo ne vien 
dėl mano būklės: ji ūmai pasibaisėjo savo pačios klaidingu 
gyvenimu. Jausmas, kurio apimta ji dabar žvelgė į savo praeitį, 
nepanėšėjo į manąjį: ji ne tik sielvartavo dėl mane ištikusios 
nelaimės, bet kuo nuoširdžiausiai atgailavo dėl visų nuodėmių. 
Ji pasiuntė dvasininko. Tai buvo rimtas, dievobaimingas ir 
geras žmogus. Taip karštai, su tokiu užsidegimu ji ėmė atgai- 
lauti jo vadovaujama, kad, reikia manyti, jos atgaila buvo nuo- 
širdi, na, ir dvasininkas tuo neabejojo. O svarbiausia: tai nebuvo 
atsitiktinė dvasinė būsena, sukelta netikėtos nelaimės, - man 
sakė, kad ta būsena neapleido jos iki pat mirties. | 

Lengviau įsivaizduoti, nei apsakyti žodžiais, ką dabar jau- 
čiau aš. Priešais mane buvo tik mirtis; ir kadangi neturėjau 
draugų, kurie man padėtų, lauk;au tik, kad įsake įvykdyti kitą 
penktadienį nuosprendį pasirodytų mano vardas, o tame įsake, 
be manęs, buvo paminėti dar penki nelaimingieji. 

Tuo tarpu sielvarto prislėgta globėja atsiuntė man dvasi- 
ninką, kuris, jos pakviestas, aplankė mane ir paskui ėmė atei- 
dinėti jau mano prašomas. Jis ilgai įkalbinėjo mane padaryti 
atgailą už visas nuodėmes ir nebežaisti savo siela; jis negundė 

manęs viltimi, jog bus išsaugota gyvybė, nes, jo žiniomis, šito 
nebuvo galima tikėtis, ir pasakė, kad man lieka tik kreiptis į 
Dievą ir maldauti jo atleidimo. Jis parėmė savo žodžius Šven- 
tuoju Raštu, kur net didžiausi nusikaltėliai raginami atgailauti, 
paskui atsiklaupė ir pasimeldė drauge su manimi. 

Tik tada aš pirmą kartą pajutau nuoširdžios atgailos 
požymius. Ėmiau šlykštėtis savo praeitimi, ir kaip, manau, 
kiekvienam atsitinka tokią akimirką, kai žmogus, galima sa- 
kyti, pažvelgia už savo gyvenimo ribų, daugelis įvykių pasiro- 
dė man visai kitoje šviesoje, kitokie nei anksčiau. Laimė, 
džiaugsmai, gyvenimo negandos įgijo man naują prasmę; 
dabar galvojau vien apie tai, kas tauru, ir man atrodė didžiau- 
sia kvailystė laikyti svarbiomis kad ir didžiausias žemiškojo 
egzistavimo vertybes. 

Amžinybė iškilo prieš mane savo paslaptingųjų palydovų 
apsupta; tiek daug ėmiau suvokti apie ją, kad nė apsakyti 
negaliu. Kaip šlykštu, žema ir kvaila dabar atrodė visa, kas 
anksčiau kėlė pasitenkinimą! Reikia tik pagalvoti, kad dėl tų 
apgailėtinų barškaliukų atsisakome amžinos palaimos! 

Tokius apmąstymus, žinoma, sekė skaudūs priekaištai; 
smerkiau save dėl piktadariškos savo praeities, kodėl atėmiau 
iš savęs visas viltis sulaukti palaimos amžinybėje, į kurią taip 
greit turėjau žengti, kodėl pasmerkiau save kančioms ir sielvar- 
tui; labiausiai mane slėgė baisi mintis, kad tos kančios tęsis 
amžinai. ą 

Visa tai pasakoju ne kitiems pamokyti - kur ten man! Tik 
noriu išsakyti, kas tada darėsi mano sieloje, kuo tiksliau aprašyti 
savo išgyvenimus, nors ir žinau, kad negaliu perteikti sukre- 
čiančio sielą jų stiprumo. Argi galima žodžiais išreikšti tokius 
įspūdžius? Aš tikrai nežinau tokių žodžių. Tegu atidus skaity- 
tojas pats pagalvos apie visa tai ir susimąstys dėl savo paties 
gyvenimo. Anksčiau ar vėliau kiekvienam lemta patirti kažką 
panašaus į tai, ką aš patyriau, giedresniu žvilgsniu pažvelgti į 
ateitį ir išvysti savo likimą kuo nepatraukliausioje šviesoje. 

Grįžtu prie savo pasakojimo. Dvasininkas įkalbinėjo mane 
neslapukauti, papasakoti, kaip aš suvokiu save dabar, kai man, 
atsivėrė anapusinis gyvenimas. Juk jis - ne kalėjimo dvasinin+ 
kas, iš tikrųjų jis atėjo ne tam, kad asmeniniais sumetimais 
išgautų iš kalinės prisipažinimą ar paskatintų ją išduoti kitus, 
dar nepagautus nusikaltėlius; jam tik todėl reikia paskatinti 
mane atvirai kalbėti, priversti, kad atverčiau jam savo sielą, kad 
jis turėtų galimybę kiek įstengs suteikti man paguodą. Jis įtiki- 
nėjo mane, jog visa, ką jam pasakysiu. liks paslaptis, kurią žinos 
tik jis ir aš, na, ir Viešpats Dievas. O jis pats nori Žinoti apie 
mane tik tiek, kiek reikia, kad galėtų man padėti, patarti. 
pasimelsti už mane Aukščiausiajam. 

Atviras ir draugiškas jo elgesys su manimi atidarė visas 
mano sielos užtvaras. Jis įsiskverbė į slapčiausius jos užkabo- 
rius, ir aš atvėriau prieš jį visą nuodėmingą savo gyvenimo 
panoramą. Žodžiu, trumpai papasakojau jam visa, ką esu sura- 
šiusi šiuose puslapiuose; lyg miniatūroje pavaizdavau jam pas- 
taruosius penkiasdešimt savo gyvenimo metų. 

Nieko nenuslėpiau nuo jo, ir jis atsakydamas kvietė mane 
nuoširdžiai atgailauti, paaiškindamas, kaip pats supranta tą 
žodį. Jis taip karštai kalbėjo apie dieviškąjį begalinį visuotinį 
atleidimą, kurio gali tikėtis net didžiausieji nusikaltėliai, kad 
mano neviltis visiškai išnyko ir aš daugiau neabejojau, jog ta 
malonė palies ir mane. Apimtą tokios dvasinės būsenos, jis 
paliko mane pirmą vakarą. 

Rytą jis vėl atėjo ir savaip aiškino man Dievo gailestingu- 
mą. „Kad užsitarnautum jį, - sakė dvasininkas, - reikia tik 
nuoširdžiai trokšti to ir būti pasirengusiam priimti tą gailestin- 
gumą. Reikia tik nuoširdžiai atgailauti dėl savo nuodėmių, imti 
neapkęsti visko, kas užtraukė ant tavo galvos teisingą Viešpa- 
ties rūstį'. Tiesą sakant, neimsiu kartoti visų puikių to nepa- 
prasto Žmogaus samprotavimų. Pasakysiu tik tiek, kad jis 
atgaivino mano sielą ir kad niekada gyvenime nieko tokio dar 
nebuvau patyrusi. Mane smaugė ašaros ir gėda dėl praeities. ir 

kartu siela prisipildydavo kažkokio nepaaiškinamo džiugesio, 
kai pagalvodavau, kad galiu atgailauti iki galo, kad Dievas man 
suteiks visuotinį atleidimą. Mano mintys dirbo taip neįprastai 
gvvai, jų veikiama jaučiausi taip pakylėta dvasiškai, kad buvau 
pasirengusi - taip man tada atrodė - tuojau pat visiškai nedve- 
jodama priimti mirties bausmę, patikėti savo sielą, atgailaujan- 
čios nusidėjėlės sielą, begaliniam Dievo gailestingumui. 

Gerasis žmogus labai susijaudino, pastebėjęs, kaip mane 
paveikė jo kalbos. Jis padėkojo Dievui už tai, kad atėjo pas 
mane, ir ryžosi neapleisti manęs iki paskutinės akimirkos, tai 
vra lankyti ir toliau. 

Praėjo ne mažiau kaip dvylika dienų po to, kai mums buvo 
paskelbtas nuosprendis, tačiau jis dar niekam nebuvo įvykdy- 
tas; bet štai mums pranešė mirtininkų sąrašą, ir ten radau 
paminėtą save. Tai buvo baisus gerųjų mano nuostatų išban- 
dymas;mano širdis apmirė, ir aš du kartus paeiliui nualpau, bet 
neištariau nė žodžio. Gerasis dvasininkas labai liūdėjo dėl 
manęs Ir visaip stengėsi mane drąsinti, griebdamasis tų pačių 
argumentų ir tos pačios gražbylystės kaip anksčiau. Tą vakarą 
jis išbuvo pas mane tol, kol sargai perspėjo jį, jog reikia eiti iš 
kalėjimo, jeigu jis nenori, kad jį uždarytų su manimi visą naktį, 
0 to jis nenorėjo. 

Labai nustebau, kai jis neatėjo kitą dieną, nors tai buvo 
mano bausmės išvakarės; aš labai nusiminiau, negavusi tos 
paguodos, kurią jis taip dažnai ir taip sėkmingai teikdavo man 
anksčiau. Laukiau labai nekantraudama ir nepaprastai prislėg- 
ta beveik iki ketvirtos valandos, tik staiga jis įeina į mano 
kamerą, nes aš išsirūpinau, žinoma, už pinigus - be pinigų čia 
nicko nedaroma, - kad man duotų atskirą patalpą, tiesa, labai 
ankštą ir nešvarią, nelaikytų mirtininkų duobėje su kitais pa- 
smerktaisiais. 

Mano širdis suspurdėjo iš džiaugsmo. kai dar jo neišvydusi 
išgirdau už durų jo balsą; bet ar galite įsivaizduoti, koks susi- 
jaudinimas apėmė mano sielą, kai skubiai atsiprašęs už vėlavi- 


267 


mą dvasininkas paaiškino, jog visą tą laiką daręs žygius dėl 
manęs ir išgavęs iš vyriausiojo teisėjo palankų sprendimą; trum- 
piau tariant, jis atnešė man sprendimą atidėti nuosprendžio 
vykdymą. 

Jis kaip įmanydamas atsargiau stengėsi pranešti man tą 
žinią, kurią nuslėpti, tiesą sakant, būtų buvę dar Žiauriau, ir vis 
dėlto aš to neištvėriau; kaip pirma sielvartas pribloškė mane, 
taip dabar - džiaugsmas; mano nuoalpis buvo dar sunkesnis nei 
anksčiau, ir tik vargais negalais pavyko mane atgaivinti. 

Tas geras žmogus kaip tikras krikščionis perspėjo mane, 
kad išsilaisvinimo džiaugsmas neužgožtų buvusio liūdesio; pas- 
kui pasakęs, jog jam reikia eiti ir įrašyti kalėjimo knygoje 
įsakymą atidėti man nuosprendį, kad šerifai tai perskaitytų, 
atsistojo ir prieš išeidamas garsiai karštai pasimeldė: jis prašė 
Dievą, kad mano atgaila liktų nuoširdi ir neapsimestinė ir kad 
aš, vėl grįžusi gyveniman, nesigriebčiau tų pačių beprotybių, 
kurių taip iškilmingai atsisakiau ir dėl kurių taip nusižeminusi 
atgailavau. Tą naktį dar labiau pajutau Dievo gailestingumą, 
dar labiau pasibjaurėjau savo nuodėmėmis nei kada nors anks- 
čiau; džiaugsmas, kurį ką tik patyriau, paveikė mane labiau nei 
sielvartas, kuriame iki tol skendėjau. 

Mane gali apkaltinti nenuoseklumu, sakyti, kad apie tokius 
išgyvenimus apskritai neturi būti kalbama mano pasakojime. 
Taip pat baiminuosi, kad daugeliui skaitytojų, kurie susidomėję 
skaitė, kai aš aprašinėjau savo nuodėmes ir beprotybes, ši mano 
gyvenimo dalis, mano manymu, geriausia, naudingiausia man 
ir labiausiai pamokoma kitiems, - baiminuosi, kad jiems ji 
pasirodys nuobodi. Šiaip ar taip, tikiuosi, kad tie skaitytojai 
neatsisakys išklausyti mano istorijos iki galo. Nenoriu galvoti 
apie juos blogai, juk negali būti, kad nusikaltimą jie vertintų 
labiau už atgailą! Negali būti, kad jie trokštų tragiškos šios 
istorijos pabaigos! O juk taip vos neatsitiko! 

Bet pereinu prie tolesnių įvykių. Rytą kalėjime įvyko šiurpi 
scena. Pirmasis mane pasveikino, pranešdamas, jog išaušo 

diena, Viešpaties Karsto bažnyčios didžiojo varpo gaudesys. 
Vos jam nuaidėjus, iš mirtininkų duobės pasigirdo gailingos 
dejonės ir šauksmai - ten buvo šešetas nelaimingųjų, kurie tą 
dieną turėjo būti nubausti mirties bausme; vieni - už vienus 
nusikaltimus, kiti - už kitus, iš jų du - už žmogžudystę. 

Paskui kalėjimas ėmė plyšte plyšti nuo nešvankių šūkalio- 
jimų, kuriais kaliniai įvairiopai reiškė savo užuojautą nelaimin- 
giesiems mirtininkams. Vieni verkė, kiti visa gerkle bliovė 
„valio!“ ir linkėjo jiems laimingo kelio, treti koneveikė ir laidė 
prakeiksmus liūdno jų likimo kaltininkams, tai yra liudytojams 
ir teisėjams; daugelis jų gailėjosi, o kiti - tokių buvo visai mažai 
- meldėsi už juos. 

Visa tai neleido man susikaupti tiek, kad galėčiau šlovinti 
gailestingąją Apvaizdą, išplėšusią mane iš mirties nasrų. Vis dar 
buvau nebyli ir neištariau nė žodžio, negalėdama išreikšti mane 
apėmusių jausmų, nes tokiais atvejais šie jausmai būna tokie 
audringi, kad mes nepajėgiame greit jų suvaldyti. 

Visą laiką, kol nelaimingi nuteistieji rengėsi mirčiai ir ka- 
lėjimo dvasininkas įkalbinėjo juos paklusti nuosprendžiui, - 
visą tą laiką aš drebėjau iš siaubo, tartum mano būklė nuo 
vakardienos nebūtų pasikeitusi; mane krėtė lyg baisi karštinė, 
kalbėjau ir žvelgiau tartum pamišusi. Kai nuteistuosius pasodi- 
no į vežėčias ir nuvežė - man neužteko drąsos pažvelgti į tą 
reginį, - kai, kartoju, juos nuvežė, aš pratrūkau beviltiška rauda 
ir negalėjau liautis, nors ir labai stengiausi. 

Taip be perstojo raudojau dvi valandas. Kai nusiraminau, 
nelaimingųjų tikriausiai nebebuvo gyvų. -Ašaras pakeitė 
džiaugsmas - tylus, gera nešantis, mąslus; apėmė tikra ekstazė, 
kažkoks žavus džiugesys ir dėkingumas, kurių vis dar nepajė- 
giau išreikšti žodžiais; tokia būsena išliko didesnę dienos dalį. 

Vakare pas mane vėl atėjo mano gerasis dvasininkas ir vėl 
ėmė tauriai samprotauti. Jis pasveikino mane, kad dabar, kai 
bausmė atidėta, aš suspėsiu padaryti atgailą už visas savo nuo- 
dėmes, o tų šešių nelaimingųjų sielos pasmerktos, jų jau niekas 

nebeišgelbės. Jis karštai įtikinėjo mane neprarasti savo naujo 
požiūrio į pasaulietiškus reikalus, atsiradusio, kai prieš mane 
pirmąkart atsivėrė amžinybė. Pagaliau pasakė, kad mano bylos 
dar nesą galima laikyti išspręsta, kad bausmės atidėjimas dar 
nesąs jos dovanojimas ir jis negalįs visiškai garantuoti, jog viskas 
baigsis sėkmingai. Tačiau aš turinti džiaugtis, kad man dovano- 
ta šiek tiek laiko, ir pasistengti jį kuo geriau panaudoti. 

Nors ir laiku pasakytos, tos pastabos, prisipažįstu, mane 
nuliūdino; supratau, kad mano byla dar gali baigtis pražūtingai, 
nesvarbu, kad dvasininkas tuo nebuvo įsitikinęs. Tą dieną apie 
nieką jo nė neklausinėjau; juk jis pats pasakė, jog rūpinsis kiek 
galėdamas, kad byla baigtųsi sėkmingai man; apskritai jis tikė- 
josi sėkmės, bet nenorėjo suteikti man vilties pirma laiko. 
Tolesni įvykiai parodė, kad ne veltui jis baiminosi. 

Po dviejų savaičių iškilo pavojus, kad per kitą sesiją būsiu 
įtraukta į mirtininkų sąrašą. Tik vargais negalais, padavus aša- 
ringą prašymą ištremti, man pavyko to išvengti: tokį blogą vardą 
turėjau ir taip atkakliai buvo manoma, jog esu recidyvistė, nors 
pagal įstatymą tokia nebuvau, nes dar nė karto nebuvau pa- 
traukta į teismą; taigi teisėjai negalėjo manęs tuo apkaltinti, bet 
pirmininkas išdėstė mano bylą taip, kaip manė esant reikalinga. 

Dabar mano gyvybė buvo išgelbėta, bet nuteisiant ištremti. 
Tremtis, tiesa, buvo sunki bausmė, bet, palyginti su mirties 
bausme, atrodė didelė malonė; todėl nieko nesakysiu nei dėl 
nuosprendžio, nei dėl manęs laukusios lemties. Esame pasiryžę 
pakeisti mirtį bet kuo, ypač kai už karsto mūsų laukia nedaug 
malonumų, kaip buvo mano atveju. 

Gerasis dvasininkas, kuriam aš, visai pašalinis Žmogus, 
turėjau būti dėkinga už savo išgelbėjimą, nuoširdžiai sielvarta- 
vo dėl manęs laukiančios tremties. Jis tikėjosi - taip ir sakė man, 
- kad likusias dienas man pasiseks nugyventi kieno nors teigia- 
mai veikiamai; jis būgštavo, kad aš pamiršiu buvusias savo 
negandas, kad pakliuvusi tarp nepataisomų katorgininkų - juk 
jie dažniausiai nepataisomi! - vėl griebsiuosi savo ankstesnių 

darbelių, nebent Viešpats Dievas, pridūrė jis, dar kartą suteiks 
man savo paslaptingąją globą. 

Jau seniai nebeužsiminiau apie savo globėją. Vos ne visą 
tą laiką ji sunkiai sirgo; ši liga jai buvo tas pats, kaip man - 
nuosprendis: abi buvome atsidūrusios per plauką nuo mirties. 
Ji pasidarė tikrąja to žodžio prasme atgailaujanti nusidėjėlė. 
Taip ilgai neužsiminiau apie ją, nes visą jos ligos laiką mudvi 
nebuvome susitikusios. Bet šit ji ėmė taisytis, šiek tiek išeiti į 
lauką ir tuojau atėjo aplankyti manęs. 

Išdėsčiau jai savo reikalus, papasakojau, kaip pakaitomis 
pasiduodavau čia baimei, čia vėl atgaudavau viltį, pasakiau, ko 
išvengiau ir kokiomis sąlygomis. Senė pasiliko per mano pasi- 
matymą su dvasininku ir girdėjo jo išsakytą būgštavimą, kad aš, 
patekusi tarp tremtinių, vėl negrįžčiau į nedoros kelią. Ir pati 
liūdnai apie tai pagalvojau, nes žinojau, kokius nepataisomus 
žmones paprastai siunčia į tremtį. Štai kodėl pasakiau globėjai, 
kad gerasis dvasininkas būgštauja ne be reikalo. 

- Taip, taip, - atsakė ji, - bet aš tvirtai tikiu, kad tu nesusi- 
gundysi tuo baisiu pavyzdžiu. 

O vos dvasininkui išėjus ji pasakė, kad nereikia pulti į 
neviltį, nes jai galbūt pavyks įtaisyti mane kitokiu būdu, kurį ji 
smulkiai aptars su manimi kitą kartą. 

Įdėmiau pažvelgiau į ją ir man pasirodė, kad ji linksmesnė 
nei paprastai, ir tuojau man įsižiebė viltis išsilaisvinti, bet nieku 
gyvu negalėjau sugalvoti, kaip tai padaryti. Bet tai pernelyg 
man rūpėjo, ir ryžausi nepaleisti globėjos, kol neiškvosiu; ši 
ilgai išsisukinėjo, bet pagaliau, nusileisdama atkakliam mano 
prašymui, trumpai atsakė: 

- Juk tuturi pinigų, tiesa? Ar girdėjai kada nors, kad žmogų 
su šimtu svarų kišenėje išsiųstų į tremtį? 

Bematant ją supratau, bet pasakiau, kad nematau galimy- 
bės. kaip išvengti tikslaus nuosprendžio įvykdymo, ir kadangi 
ta rūsti bausmė laikoma malone, nėra abejonių, kad visko bus 
griežtai laikomasi. 

Senė į tai atsakė tik tiek: 

- Pamėginsiu, gai kas nors išeis. 

Taip ir išsiskyrėme. 

Kalėjime sėdėjau dar maždaug penkiolika savaičių. Kodėl 
taip buvo delsiama, nežinau, bet praėjus tam laikui mane kartu 
su trylika labiausiai nepataisomų niekšų, kuriuos kada nors 
buvo pagimdęs Niūgeitas, įlaipino į laivą, stovėjusį Temzėje. 
Reikėtų daug didesnės knygos nei visas šis pasakojimas, kad 
galėčiau aprašyti begėdystę ir niekšiškumą, iki kurių buvo nu- 
siritę tie trylika Žmonių, taip pat jų elgesį kelionėje; apie visa 
tai išsaugojau įdomų mūsų kapitono pasakojimą, kurį išsamiai 
užrašė jo padėjėjas. 

Turbūt neverta pasakoti visų nereikšmingų įvykių, atsiti- 
kusių nuo galutinio nutarimo ištremti mane iki įlaipinimo į 
laivą, be to, ir vietos tam nėra, nes mano pasakojimas artėja į 
pabaigą; tačiau negaliu nepaminėti vienos aplinkybės apie savo 
lankašyrietį vyrą. 

Kaip jau sakiau, jį iš bendro kalėjimo perkėlė į privilegi- 
juotųjų skyrių vidiniame kieme; su juo buvo dar trys kiti, nes 
kiek vėlėliau pas juos pasodino dar vieną; nežinau, kodėl 
juos laikė ten kone tris mėnesius be teismo. Atrodo, kad jie 
įsigudrino įbrukti kyšį ar papirkti liudytojus, kurie turėjo 
liudyti prieš juos, todėl kaltinimui ilgai trūko įkalčių. Po 
šiokios tokios gaišaties pagaliau pavyko surinkti prieš du šiek 
tiek įrodymų, kuriais remiantis abu buvo pasiųsti į kartuves; 
bet dėl kitų dviejų - O vienas iš jų buvo mano lankašyrietis 
vyras - likimo nebuvo nuspręsta. "Kiesa, po vieną liudytoją 
prieš kiekvieną iš jų kaltinimas turėjo, bet pagal įstatymą 
reikėjo ne mažiau kaip dviejų liudytojų, todėl nieko nebuvo 
galima padaryti. Vis dėlto nutarta jų nepaleisti, nes tardymo 
organai neabajojo, kad liudytojų galų gale atsiras; tuo tarpu 
buvo išspausdintas skelbimas apie tai, kad pagauti tok'e ir 
tokie nusikaltėliai, ir kiekvienas panorėjęs galėjo ateiti į 
kalėjimą jų pasižiūrėti. 

Pasinaudojau ta dingstimi, kad patenkinčiau savo smalsu- 
mą. sugalvojusi pasakyti, jog buvau apiplėšta Dansteblio karie- 
toje ir noriu pasižiūrėti tų vieškelių riterių. Įeidama į vidinį 
kiemą, taip apsimuturiavau, kad beveik nebuvo matyti mano 
veido, ir vyras manęs nepažino. Grįžusi pareiškiau, jog puikiai 
abu pažįstu. 

Tuojau kalėjime pasklido gandas. kad Molė Flanders liu- 
dysianti prieš vieną iš plėšikų ir kad už tai jai atšauksią tremties 
nuosprendį. 

Apie tai išgirdo ir patys plėšikai, ir mano vyras nedelsiant 
panoro pamatyti ponią Flanders, kuri taip gerai jį pažįsta ir 
rengiasi liudyti prieš jį; gavau leidimą jį aplankyti. Apsirengiau 
geriausia suknele, kurią buvau pasiėmusi į kalėjimą, ir nuėjau 
į vidinį kiemą, bet veidą užsidengiau gobtuvu. Iš pradžių jis 
mažai kalbėjosi su manimi ir tik paklausė, ar aš jį pažįstu. Aš 
atsakiau: „Taip, puikiai pažįstu"; o kadangi ne tik užsidengiau 
veidą, bet ir pakeičiau balsą, jis neatspėjo, kas tokia esu. Jis 
paklausė, kur esu jį mačiusi; atsakiau, kad tarp Dansteblio ir 
Brikhilo. ir tuomet, kreipdamasi į kalėjimo prižiūrėtoją, pa- 
klausiau, ar nebūtų galima man pasikalbėti su kaliniu dviese. 
Šis atsakė: „Malonėkite“, - ir labai mandagiai pasišalino. 
tuvą ir pravirkusi pasakiau: 

- Mielasis, ar pažįsti mane? 

Jis išbalo ir negalėjo nė žodžio ištarti lyg žaibo trenktas: 
labai nustebęs tik pasakė: „Leiskite man atsisėsti", paskui atsi- 
sčdęs prie stalo ir parėmęs ranka galvą bukai įsispitrėjo į žemę. 
O aš taipįsiraudojau, kad irgi ilgai negalėjau kalbėti, bet leidusi 
išsilieti savo jausmui pakartojau tuos pačius žodžius: 

- Mielasis. ar pažįsti mane? 

Tad: jis atsakė: „Taip“, - ir ilgai nebetarė Wė vieno žodžio. 

Kiek pasėdėjo apstulbęs. tada pakėlė į mane akis ir pasakė: 

- Kaip tu galėjai būti tokia žiauri? 

Visiškai nesupratau, ką jis nori pasakyti, ir atsakiau: 

- Kaip gali vadinti mane žiauria? 

- Ateiti pas mane, - sako, - į tokią vietą? Argi tai - ne 
įžeidimas? Aš tavęs neapiplėšiau, bent jau vieškelyje. 

Iš tų žodžių supratau, kad jis nieko nežino apie mano 
negandas ir mano, jog gavusi žinią apie tai, kad jis - Niūgeite, 
atėjau priekaištauti jam dėl žodžio nesilaikymo. Bet norėjau tik 
pasakyti jam, kad ne nuoskauda man rūpėjo, ir keliais žodžiais 
paaiškinau, kad atėjau visai ne įžeidinėti jo, o, atvirkščiai, 
paguosti ir pati jam pasiguosti, kad jis lengvai įsitikins, jog 
neturiu jokių kėslų, kai pasakysiu, kad mano reikalai daugeliu 
atžvilgių kur kas prastesni už jo paties. Išgirdus šiuos žodžius, 
vyro veide šmėstelėjo nerimas, bet jis šypsodamasis prabilo: 

- Argi tai įmanoma? Matai mane su grandinėmis Niūgeite, 
ir du mano bičiuliai jau nubausti mirtimi. Kaip gali sakyti, kad 
tavo reikalai prastesni nei mano? 

- Ak, mano mielasis, - sakau, - per daug ilgai turėčiau 
pasakoti, o tu - klausytis mano liūdnos istorijos, bet jei išgirstum 
ją, tuojau įsitikintum, kad mano reikalai prastesni. 

- Kaip gali būti, - sako, - juk per artimiausią sesiją laukiu 
mirties nuosprendžio! 

- Net labai gali, - atsakau. - Aš jau nuteista mirti prieš tris 
savaites, tik nuosprendžio vykdymas atidėtas. Argi mano reika- 
lai ne prastesni už tavuosius? 

Ir jis vėl nutilo, lyg būtų žado netekęs, paskui ūmai pašoko 
Iš vietos. 

- Nelaiminga pora! - šūktelėjo. - Ar gali taip būti? 

Paėmiau jį už rankos. 

- Gerai jau, mano brangusis, sėskis ir pasiguoskime vienas 
kitam. Aš uždaryta tame pačiame kalėjime, mano reikalai daug 
prastesni nei tavo, ir kai papasakosiu tau visas smulkmenas, 
įsitikinsi, kad vižai neketinu tavęs įžeidinėti. 

Čia mudu susėdome greta, ir aš papasakojau jam apie savo 
nuotykius viską, ką maniau esant patogu sakyti, užbaigdama 
pasakojimą tuo, kaip įpuoliau į visišką skurdą; tada sakiausi 

pakliuvusi į vieną gaują, kuri pamokė mane palengvinti savo 
vargus neįprastu man būdu, sakiausi, kad tai gaujai kėsinantis 
apiplėšti vieno pirklio namus mane pagavo tarnaitė vien už tai, 
kad priėjau prie durų, sakiausi nelaužusi jokio užrakto ir nieko 
nesirengusi išnešti, tačiau vis tiek buvusi pripažinta kalta ir 
nuteista mirti, bet teisėjai buvę sugraudinti sunkios mano būk- 
lės ir mirties bausmę pakeitę tremtimi. 

Toliau pasakojau, kad man labai pakenkę tai, jog mane 
kalėjime palaikę kažkokia Mole Flanders, garsia vagile, apie 
kurią visi buvo girdėję, bet niekas nebuvo jos matęs; bet jis juk 
žino, kad mano vardas visai kitoks. Viską teisinau savo nesėk- 
me; palaikę mane minėtąja vagile, teisėjai elgėsi su manimi kaip 
su recidyviste, nors tai buvo vienintelis jiems žinomas mano 
nusikaltimas. Ilgai kalbėjau apie tai, kas man atsitiko nuo to 
laiko, kai išsiskyriau su juo; nenuslėpiau, kad ir vėliau buvau jį 
susitikusi, nes jis pats galėjo tai įtarti, ir papasakojau, kaip 
mačiau jį Brikhile, kaip jam pavymui buvo rengiamasi siųsti 
persekiotojus, bet man pareiškus, kad jį pažįstu ir kad jis - 
garbingas džentelmenas, konsteblis nutraukė persekiojimą ir 
nuėjo namo. 

Jis įdėmiai išklausė visą mano pasakojimą, nuolaidžiai šyp- 
sodamasis iš mano nuotykių, kurie atrodė vaikiškas išdykavi- 
mas, palyginti su jo paties žygiais; bet mano pasakojimas apie 
Brikhilą jį apstulbino. 

- Tai tu, mano mieloji, - pasakė jis, - sustabdei minią 
Brikhile? 

- Taip, aš. - Ir smulkiai nupasakojau viską, ką ten 
mačiau. 

- Vadinasi, tai tu tada išgelbėjai man gyvybę, - pasakė jis, - 
esu laimingas, kad tau esu skolingas už ją. Leisk atsilyginti tau 
tuo pačiu, išlaisvinsiu tave iš kalėjimo net jci gyvybę tektų 
paaukoti. 

Griežtai atsisakiau; per daug reikėjo rizikuoti, ir dėl ko? 
Dėl gyvybės, kurios nevertėjo gelbėti. 

- Nors ir taip, - pasakė jis; jam ta gyvybė esanti brangesnė 
už viską pasaulyje, - gyvybė, kuri suteikė jam naują gyvenimą, 
nes, - pasakė jis, - iki tol, kol manęs nesučiupo, niekada nebu- 
vau įkliuvęs į tokį pavojų kaip aną kartą. 

Tada pavojus grėsė todėl, kad jie nesitikėjo persekiojimo 
tame kelyje; jie paspruko iš Hoklio visai kitu keliu ir prasibrovė 
į Brikhilą užtvertais laukais, būdami visiškai tikri, kad jų niekas 
nematė. 

Čia jis papasakojo man ilgą savo gyvenimo istoriją, labai 
stebėtiną ir nepaprastai įdomią. Jo žodžiais tariant, jis išėjo į 
vieškelį dvylika metų prieš santuoką su manimi; moteris, vadi- 
nusi jį broliu, nebuvo jo giminaitė, o priklausė jų gaujai; palai- 
kydama su jais santykius, ji nuolat gyveno Londone, kur turėjo 
plačių pažinčių; iš ten siuntė jiems tikslias Žinias apie asmenis, 
važiuojančius iš miesto, ir dėl to jiems ne kartą pakliuvo didelis 
grobis; ta moteris manė radusi jam turtingą nuotaką, kai atvežė 
mane jam, bet apsišovė, tačiau dėl to jis nė kiek ant jos nepyks- 
ta. Tikėdamasis, kad atnešiu jam turto, jis buvo ketinęs mesti 
vieškelį ir pradėti naują gyvenimą viešai nesirodydamas, kol 
sulauks visuotinės amnestijos arba kol už pinigus išsireikalaus 
malonės sau asmeniškai ir pasijus visai saugiai; bet išėjo kitaip, 
todėl jis vėl turėjo imtis senojo amato. 

Smulkiai papasakojo man kai kuriuos savo nuotykius, ypač 
vieną, kai jis apiplėšė Česterio karietas netoli Ličfyldo ir gerai 
ten pelnė; paskui - kaip apiplėšė penkis urmininkus!, važiavu- 
sius į Berfordo mugę (Viltšyre) pirkti avių. Jo žodžiais tariant, 
per tuos du užpuolimus jis prisiplėšęs tiek pinigų, kad jei būtų 
žinojęs, kur manęs ieškoti, tikriausiai būtų sutikęs su mano 
pasiūlymu vykti į Virdžiniją ar į kokią kitą Anglijos koloniją 
Amerikoje ir įsigijęs ten plantaciją. 

Jis sakėsi parašęs man tris laiškus ir išsiuntęs mano palik- 
tuoju adresu, bet negavęs iš manęs jokios žinios. Tai buvo tiesa; 
jo laiškai atėjo, kai dar buvo gyvas mano paskutinysis vyras, 


1 Urmininkas - asmuo, urmu prekiaujantis gyvuliais; supirkėjas. 

todėl nieko negalėjau padaryti ir neatsakiau, kad jis manytų, 
jog tie laiškai pražuvo. 

Nebesitikėdamas gauti iš manęs atsakymo, jis vėl ėmėsi 
senojo amato, nors prisiplėšęs daug pinigų ėmė veikti apdairiau 
nei pirma. Paskui papasakojo apie kelis žiaurius susidūrimus su 
keleiviais, kurie nenorėjo skirtis su savo piniginėmis, ir parodė 
gautas žaizdas. Dvi iš jų buvo labai pavojingos, vieną padarė 
pistoleto kulka, sutrupinusi žastikaulį, o kitą - špaga, kuri 
pervėrė jį kiaurai, bet nepalietė vidaus organų, todėl jis išsigy- 
dė; vienas iš jo bendrų rūpestingai, kaip tikras draugas prilaikė 
jį balne beveik aštuoniasdešimt mylių, paskui surado viename 
dideliame mieste daktarą ir pasakė, kad jie - keliautojai, vykstą 
į Karlailį ir kelyje buvę užpulti plėšikų, kurie peršovę jo draugui 
ranką. 

Visa tai, vyro žodžiais tariant, jo draugas surezgė taip 
mikliai, kad jie visai nebuvo įtarti ir jis ramiai gulėjo tame 
mieste tol, kol pasveiko. Jis papasakojo man dar tiek įdomių 
savo nuotykių, kad aš labai nenoriai tai praleidžiu, tačiau juk 
pasakoju apie savo, O ne apie jo gyvenimą. 

Paskui ėmiau klausinėti vyrą apie dabartinę jo būklę ir ko 
jis tikisi, kai jį teis. Jis pasakė, kad teismas neturi jokių įkalčių 
prieš jį, nes, laimė, jis dalyvavo tik viename iš trijų apiplėšimų, 
kuriais kaltina juos visus, ir atsirado tik vienas nusikaltimo 
liudytojas, o šito pagal įstatymą nepakanka; tiesa, teismas tikisi, 
kad atsiras ir kitų, ir pamatęs mane jis iš pradžių pamanė, jog 
aš atėjau kaip tik tuo tikslu, bet jeigu niekas neateis, jis tikisi 
išsiteisinti; jam leista suprasti, jog tuo atveju, jei jis sutiks vykti 
į tremtį, jo neteis, bet jis net galvoti apie tai nenori, geriau jau 
kartuvės nei tremtis. 

Pabariau jį, pirmiausia, pasakiau aš, jei jį ištrems, tai toks 
drąsus ir apsukrus žmogus kaip jis tikriausiai ras šimtą būdų 
sugrįžti į tėvynę gal net anksčiau nei leisis kelionėn. Jis nusi- 
šypsojo ir pasakė, kad rinktųsi pastarąjį variantą, nes krūpteli 
vien pagalvojęs, jog turės dirbti plantacijoje panašiai kaip 

Romos vergai triūsė akmenų skaldyklose; jis mano. kad daug 
maloniau keliauti į aną pasaulį iš kartuviu, ir taip galvoja visi 
džentelmenai, kuriuos likimas išvarė į vieškelį; juk mirties baus- 
mė, šiaip ar taip, padarys galą visiems dabartiniams jo vargams, 
o dėl sielos gelbėjimo, tai, jo nuomone, žmogus gali taip pat 
nuoširdžiai atgailauti paskutines dvi savo gyvenimo savaites. 
tarp kalėjimo baisumų, mirtininkų duobėje, kaip ir Amerikos 
miškuose ar tyrlaukiuose; vergija ir katorgos darbai nedera 
džentelmenui, tai tik priemonė, priverčianti žmogų anksčiau 
ar veliau tapti savo paties budeliu; kas gali būti siaubingiau? 
Todėl jis nė galvoti nenori apie tremtį. 

Ėmiausi visko, kas atėjo į galvą, kad tik perkalbėčiau jį, 
taip pat ir patikrintos moteriškos gražbylystės - ašarų. Sakiau, 
kad viešos mirties bausmės gėda daug labiau prislėgs džentel- 
meną negu visi pažeminimai, kuriuos jis gali patirti užjūryje: 
kad tuo pastaruoju atveju jam, šiaip ar taip, lieka vilties išlikti 
gyvam, o kartuvės- atima kokią nors viltį; nieko nėra lengves- 
nio, kaip susitarti su laivo kapitonu, - tie žmonės dažniausiai 
būna geraširdžiai ir sukalbami. O atvykus į Virdžiniją lengvai 
bus galima atsipirkti, jei gerai elgsiesi, juolab jei turėsi pinigų. 

Jis liūdnai pažvelgė į mane, ir aš jau pamaniau, kad varg- 
šelis neturi pinigų; bet aš klydau, jis ne tai norėjo pasakyti. 

- Ką tik užsiminei, mano mieloji, - pasakė jis, - kad galbūt 
aš rasiu būdą sugrįžti dar anksčiau nei išvyksiu - aš taip supra- 
tau, kad galima išsipirkti ir čia. Verčiau duočiau du šimtus 
svarų, kad išvengčiau tremties, nei šimtą svarų už laisvę atvykus 
į Ameriką. 

- Taip yra todėl, mano brangusis, - pasakiau, - kad tu 
nepažįsti Amerikos taip gerai kaip aš. 

- Galbūt, ir vis dėlto man atrodo, kad tu pasielgtum lygiai 
taip pat, nebent norėtum pasimatyti su motina, juk sakei man, 
kad jį Amerikoje. 

Atsakiau, kad mano motina jau tikriausiai seniai numirusi, 
o kitų giminaičių, kurių gal ten ir turiu, aš nepažįstu; nuo to 

laiko, kai mano nelaimės įstūmė mane į tokią būklę, kurioje esu 
pastaraisiais metais, visiškai nutraukiau susirašinėjimą su jais; 
jam nesunku įsivaizduoti, jog būsiu sutikta kuo šalčiausiai, jei 
atvyksiu pas juos kaip ištremta vagilė. Todėl nusprendžiau, jei 
ten važiuočiau, su jais nesimatyti; vis dėlto į tą tremtį dedu 
dideles viltis, kurios su kaupu atlygins visus jos nepatogumus; 
ir jCi jam taip pat tektų ten keliauti, lengvai išmokysiu jį, kaip 
išvengti vergovės, ypač jei turi pinigų - vienintelio draugo 
tokioje būklėje. 

Jis šypsodamasis atsakė nekalbėjęs man, kad turi pinigų. 
Tuojau jį pertraukiau, sakydama, jog tikiuosi, kad iš mano 
žodžių jis nepadarė išvados, jog tikiuosi jo paramos; atvirkščiai, 
nors negaliu laikyti savęs turtinga, bet ir neskurstu, ir kadangi 
šį tą turiu, greičiau jau pasidalinsiu su juo, nei paimsiu ką nors 
iš jo, gerai žinodama, kad visi pinigai, nors ir kiek jų turėtų, 
pravers jam tremtyje. 

Tada jis pasirodė itin lipšnus. Pasakė, kad pinigų nedaug 
turįs, bet pasidalysiąs su manimi paskutiniais, jei man reikėsią, 
ir ėmė įtikinėti, kad visai dėl to nebūgštavęs; jis turėjęs galvoje 
tik tai, apie ką jam užsiminiau; jam esą gerai žinoma, kaip reikia 
elgtis čia, o ten jis būsiąs bejėgiškiausias ir labiausiai apgailėti- 
nas padaras pasaulyje. 

Atsakiau, kad jis be reikalo baiminasi to, kas visai nebaisu; 
jei jis turi pinigų, kaip aš su pasitenkinimu dabar išgirdau, tai 
gali ne tik išvengti vergijos, kuri, jo manymu, yra neišvengiama 
tremtyje, bet ir pradėti naują gyvenimą, kurio sėkmė garantuo- 
ta, jei bent kiek uoliau darbuojiesi, o tai taip natūralu tokiais 
atvejais; priminiau jam, kokį patarimą daviau prieš daugelį 
metų, siūlydama pataisyti mūsų reikalus. Pagaliau, kad įtikin- 
čiau jį savo žodžių teisingumu ir tuo, jog puikiai žinau, nuo ko 
pradėti ir neabejoju sėkme, pareiškiau, kad esu pasirengusi 
išsirūpinti, kad man bu:ų panaikintas tremties nuosprendis, o 
paskui savanoriškai vykti su juo ten, pasiėmusi su savimi tiek 
pinigų, kad užtektų ir jam; įtikinėjau jį, jog siūlau visa tai ne 

todėi, kad negalėčiau išgyventi be jo paramos, bet manau, kad 
mudu abu pakankamai prisikentėjome čia visokių negandų. 
geriau būtų mums palikti šią pasaulio dalį ir apsigyventi ten, 
kur niekas nepriekaištautų dėl praeities, kur mums negrėstų 
kalėjimas ir visos mirtininkų duobės kančios, kur galėtume be 
galo patenkinti pažvelgti atgal į mūsų praeities sielvartus, bū- 
dami tikri, jog mūsų priešai visiškai mus pamiršo, kad gyvensi- 
me kaip nauji žmonės naujoje žemėje, nei mums rūpės žmonės, 
nei žmonėms rūpėsime mes. 

Visa tai kalbėjau jam taip įtikinamai ir taip iš pagrindų 
sutriuškinau visus karštus jo prieštaravimus, kad jis apkabino 
mane, pareikšdamas, jog mano nuoširdumas ir rūpestis pavergė 
J; Jis priima mano patarimą ir pamėgins nusilenkti savo likimui, 
tikėdamasis, j0g jam pagelbės tokia išmintinga patarėja ir tokia 
ištikima gyvenimo negandų draugė. Tačiau jis nori priminti 
man tai, apie ką aš kalbėjau jam anksčiau, - kad galbūt yra būdas 
atgauti laisvę dar čia, kad visai nereikėtų plaukti jūra, - tuomet 
būtų kur kas geriau. Atsakiau, kad jis gali būti visai ramus: 
padarysiu viską, kad ir dėl to ką nors pasiekčiau; jei mane čia 
ištiks nesėkmė, aš, šiaip ar taip, ištesėsiu savo pažadą. 

Po to ilgo pašnekesio išsiskyrėme kone dar švelniau ir 
meiliau ne kadaise Dansteblyje. Tik dabar supratau, kodėl tada 
jis atsisakė vykti su manimi toliau negu iki Dansteblio ir kodėl 
skirdamasis ten su manimi pasakė. kad aplinkybės neleidžian- 
čios jam lydėti manęs iki pat Londono, nors jis ir norėtų. 
Kažkur šiuose puslapiuose užsiminiau. kad jo gyvenimo istorija 
dar įdomesnė nei mano. O labiausiai nuostabą kėlė tai. kad 
savo padūkusiu verslu jis vertėsi ištisus dvidešimt penkerius 

stus ir nė karto per tą laiką neįkliuvo;: jam taip sekėsi. kad 
protarpiais pasisekdavo net leisti sau atsipūsti metus, kartais ir 
dvejus; tų pertraukų metu jis nieko neveikdavo. plačiai gyven- 
davo ir net laikydavo liokajų. Kiek kartų, sėdint kokioje nors 
kavinėje, jam yra tekę girdėti, Kaip žmonės, kuriuos jis apiplč- 
Še. pasakodavo apie savo nelaimę! Be to, jie dažnai minėdavo 

vietovę. kur buvo apiplėsti, ir taip smulkiai nupasakodavo visas 
aplinkybes. kad jam negalėdavo kilti jokių abejonių, jog prieš 
ji sėdi jo aukos. 

Tuo metu, kai taip nevykusiai vedė mane dėl tariamo mano 
turto, jis, pasirodo, kaip tik ir mėgavosi tokia pertrauka prie 
Liverpūlio. Jei nebūtų sudužusios jo viltys, sakė jis (ir aš manau, 
kad jis nemelavo), būtų užbraukęs visą praeitį ir ėmęs gyventi 
dorai. 

Nors ir prasti dabar buvo jo popieriai, tačiau vienas daly- 
kas jam išdegė: mat apiplėšimas, kuriuo jį kaltino, buvo įvykdy- 
tas asmeniškai jam nedalyvaujant ir niekas iš nukentėjusiųjų 
negalėjo prisiekti matęs jį, todėl nebuvo kas prieš jį liudytų. 
Tačiau jis buvo sučiuptas kartu su visa gauja, atsirado melagin- 
gas liudytojas. kažkoks kaimo bernas, kuris prisiekė matęs jį; 
buvo tikimasi, kad į išsiuntinėtą skelbimą atsilieps ir kiti; lauk- 
dami tolesnių įkalčių, jį 1r laikė įkalintą. 

Jam siūlė sutikti vykti į savanorišką tremtį; kiek galėjau 
suprasti, dėl jo darė žygius vienas įtakingas žmogus, jo draugas, 
kuris, suprasdamas. kad kiekvieną akimirką gali atsirasti liudy- 
tojų ir duoti parodymus prieš jį, visaip įtikinėjo jį priimti tą 
pasiūlymą nelaukiant teismo. Visiškai pritariau jo draugui ir 
dieną naktį nepalikau jo ramybėje, įkalbinėdama nedelsti. 

Pagaliau labai nenoromis jis sutiko. Jo padėtis skyrėsi 
nuo manosios: aš vykau tremtin teismo sprendimu, O jis - 
tartum savo noru. Tačiau jis jau nebegalėjo atsisakyti vykti. 
ir tremties, kitaip negu pirma jam sakiau. nebegalėjo išveng- 
ti. Be to, tas pats įtakingas žmogus, Kuris išrūpino jam ta 
malonę, turėjo laiduoti, kad jis tikrai nuvyks ir negrįš anks- 
čiau skirto laiko. 

Kai taip susiklostė reikalai, priemoniu. kurių rengiausi 
griebtis, nebereikėjo; tie žingsniai, kuriuos jau ketinau žengti, 
kad pati išsigelbėčiau, taip pat tapo beprasmiški, nebent būčiau 
sumaniusi pamesti jį ir leisti jam plaukti: į Ameriką vienam. Bet 
jis nė klausyti apie tai nenorėjo, sakydamas. kad tuomet verčiau 

palauksiąs teismo, nors dėl to jam neišvengiamai grėsė kartu- 
vės. Ž 

Grįžtu prie savo reikalų. Netrukus turėjau išvykti tremtin. 
Mano globėja, kuri visą tą laiką liko ištikima mano draugė, darė 
žygius, kad išrūpintų man atleidimą, bet jį buvo galima nupirkti 
tik labai palengvinant mano piniginę; o likti su tuščia pinigine, 
negrįžtant prie senojo savo verslo, būtų buvę blogiau už tremtį, 
nes ten aš galėjau išgyventi, čia - niekaip. Gerasis mano dvasi- 
ninkas taip pat kiek galėdamas stengėsi, kad man būtų atšaukta 
tremtis. Bet jam atsakė, kad ir taip jo prašymu man buvusi 
dovanota gyvybė, ir todėl jis neprivaląs daugiau prašyti. Jis labai 
nuliūdo, kad man reikės išvykti: artimos mirties laukimas, sakė 
jis, teigiamai paveikęs mano sielą, pašnekesiai su iuo sustiprinę 
tą poveikį; bet jis būgštavo, kad neprarasčiau visko, jei išvyksiu. 
Dėl tos priežasties uolusis Dievo tarnas ir gedėjo manęs. 

Na, o aš, tiesą pasakius, nebe taip dėl to sielvartavau kaip 
anksčiau, bet kruopščiai slėpiau nuo dvasininko tokios per- 
mainos priežastį ir palikau jį įsitikinus;, jog išvykstu labai nepa- 
tenkinta ir nuliūdusi. | 

Tik vasario mėnesį mane kartu su trylika kitų katorgininkų 
pristatė vienam pirkliui, prekiavusiam su Virdžinija, į laivą, 
kuris buvo išmetęs inkarą Detforde. Kalėjimo prižiūrėtojas 
įlaipino mus į laivą, o laivo šeimininkas davė raštą, kad mus 
priėmė. 

Nakčiai mus užrakino triume, kuriame buvo taip ankšta, 
kad aš vos neuždusau nuo tvankumo. Rytą laivas pakėlė inkarą 
ir nuplaukė Temze iki Bagbisholo miestelio; mums sakė, jog 
taip buvo sutarta su pirkliu, kad neturėtume jokios galimybės 
pabėgti. Tačiau, kai laivas atplaukė į tą vietą ir išmetė inkarą, 
mums buvo leista išeiti į apatinį denį, bet ne į škancus, kur 
galėjo patekti tik kapitonas ir keleiviai. 

Kai iš jūreivių žingsnių, dundančių virš galvos, ir laivo 
judėjimo supratau, kad pakėlėme inkarą, iš pradžių labai išsi- 
gandau, kad neišplauktume nepasimatę su draugais, bet greit 


282 


nusiraminau, kai įsitikinau, jog laivas vėl išmetė inkarą, ir iš- 
girdau iš jūreivių, jog rytoj rytą mums bus leista užkopti į denį 
ir atsisveikinti su bičiuliais, kurie ateis pas mus. 

Visą tą naktį gulėjau tiesiog ant grindų, kaip ir kiti kaliniai, 
bet paskui mums paskyrė mažas kajutes - bent jau tiems, kurie 
turėjo kokį nors patalą, - taip pat kampelį, kuriame buvo galima 
padėti skrynias ar dėžes su drabužiais ir baltiniais, kas jų turėjo; 
tai reikia paminėti, nes kai kurie neturėjo kitų marškinių - nei 
drobinių, nei vilnonių - ir nė penso; tačiau pamačiau, kad 
neblogiausiai įsitaisė laive ir tokie, ypač moterys, kurioms jū- 
reiviai mokėjo už skalbimą ir pan., taigi jos galėjo įsigyti visa, 
ko reikia. 

Kai kitą rytą mums buvo leista užkopti į denį, paklausiau 
vieną Iš jūreivių, ar negalėčiau pasiųsti į krantą laiško: pra- 
neščiau savo draugams, kur mes esame, ir gaučiau iš jų 
daiktų, kurių man reikia. Tai buvo bocmanas, jis pasirodė 
esąs labai mandagus ir malonus; jis pasakė man, kad aš galiu 
daryti visa, ko pageidausiu, kiek leidžiama. Pareiškiau, jog 
nieko daugiau nenoriu, ir jis atsakė, kad artimiausio potvynio 
metu į Londoną išplauks laivo valtis, ir jis lieps išsiųsti mano 
laišką. 

Ir šit kada valtis buvo parengta, bocmanas atėjo pasakyti 
man, jog pats plaukia į miestą, ir jei mano laiškas parašytas, 
nuveš jį. Iš anksto buvau pasirengusi plunksną, rašalinę bei 
popieriaus ir parašiau jai laišką, įdėjau į jį kitą laišką savo 
kalėjimo draugui, tačiau nepranešiau jai, kad jis - mano vyras, 
slėpiau tai nuo jos iki pat pabaigos. Globėjai parašiau, kur yra 
laivas, ir prašiau atsiųsti daiktus, kuriuos ji parengė man į 
kelionę. 

Įteikdama bocmanui laišką, daviau jam šilingą ir paprašiau 
nedelsiant, vos valtis priplauks krantą, pasiųsti laišką su pasi- 
untiniu, kad spėčiau gauti atsakymą ir sužinoti, kaip yra su 
mano daiktais, „nes, pone, - pasakiau aš, - jei laivas išplauks 
man nespėjus jų gauti, aš gyva prapuolusi'. 

Įduodama bocmanui šilingą, norėjau parodyti jam, kad esu 
šiek tiek turtingesnė už kitus tremtinius, kad turiu piniginę ir 
ta piniginė netuščia; ir įsitikinau, jog vien pamatęs piniginę jis 
ėmė kitaip elgtis su manimi; tiesa, bocmanas ir anksčiau buvo 
mandagus, bet ten buvo tik natūrali užuojauta patekusiai į bėdą 
moteriškei, o dabar, sužinojęs, kad turiu pinigų, jis pasirodė itin 
paslaugus ir pasirūpino, kad man būtų rodoma daugiau dėme- 
sio nei kitiems, kaip bus matyti toliau. 

Jis sąžiningai perdavė laišką į pačios globėjos rankas ir 
atvežė man jos atsakymą, įteikdamas jį, grąžino man šilingą 
sakydamas: 

- Šit jūsų šilingas, aš pats perdaviau laišką. 

Iš nuostabos nežinojau, ką sakyti, bet kiek patylėjusi atsa- 
kiau: 

- Pone, jūs labai geras; bet juk išsikaštavote karietai. 

- Ne, ne, vieni niekai, - atsako. - O kas ta ponia? Jūsų 
sesuo? 

- Ne, pone, ji man ne giminaitė, bet mano ištikima ir 
vienintelė draugė pasaulyje. 

- Dabar tokie draugai - didelė retenybė. Įsivaizduokite, ji 
rauda dėl jūsų kaip vaikas. 

- Taip, - sakau, - ji tikriausiai duotų šimtą svarų, kad 
išvaduotų mane iš tos baisios padėties. 

- Nejaugi? Bet aš ir už pusę tos sumos padėčiau jums 
išsilaisvinti, - pasakė jis, tiesa, taip tyliai, kad niekas negalėjo 
išgirsti. 

- Bet, pone, jei po tokio išsilaisvinimo mane pagaus, tai 
kainuos man gyvybę. 

- Taip, jei jau išlipsite į krantą, reikės pačiai savimi pasirū- 
pinti, ten aš bejėgis. 

Tada mūsų pokalbis nutrūko. 

O mano globėja, ištikima iki paskutinės akimirkos, nunešė 
mano laišką į kalėjimą vyrui, gavo iš jo atsakymą ir kitą dieną 
atvažiavo pati ir atvežė man pirmiausia kabamąjį gultą ir lovos 

skalbinių, labai gerų, bet tekių, kad nelabai kristų į akis, paskui 
atvežė ir laivo skrynią su visu geru, kurio man reikėjo; viename 
tos skrynios kamputyje, slaptame stalčiuje, buvo mano bankas, 
tai yra visi pinigai, kuriuos norėjau pasiimti su savimi; dalį jų 
palikau pas globėją, kad ji paskui atsiųstų prekių, kokių man 
reikės, kai pradėsiu įsikurti; mat pinigų tose vietose beveik 
nereikia, ten jie keičiami į tabaką, ir vežtis iš čia pinigus labai 
nuostolinga. 

Bet mano padėtis buvo ypatinga; plaukti be prekių ir be 
pinigų nenorėjau, o gabenanti prekes nelaiminga katorgininkė, 
kurią vos išlipusią ant kranto parduos į vergiją, būtų patraukusi 
į save dėmesį ir galbūt būtų iškilęs pavojus, jog visas mano 
turtas bus konfiskuotas; štai kodėl pasiėmiau tik dalį savo 
pinigų, o kitus palikau globėjai. 

Globėja atvežė man dar ir kitų daiktų, bet man nederėjo 
įsitaisyti pernelyg patogiai bent tol, kol nesužinosiu, koks yra 
mūsų kapitonas. Kai senė įlipo į laivą, pamaniau, kad ji tuojau 
numirs; jai širdį suspaudė mane išvydus ir vien pagalvojus, kad 
mudvi taip išsiskiriame, ji taip graudžiai pravirko, kad ilgai 
negalėjo nė žodžio ištarti. 

Pasinaudojau tuo ir perskaičiau laišką nuo savo kalėjimo 
draugo, kuris mane labai sutrikdė. Jis rašė man, kad anaiptol 
nepersigalvojo plaukti, bet nespės taip greitai gauti išlaisvini- 
mo, kad galėtų plaukti tuo pačiu laivu su manimi; maža to: jis 
nėra įsitikinęs, kad jam bus leista pasirinkti laivą, nors jis ir 
sutiko savanoriškai vykti į tremtį; jam atrodo, kad jį prievarta 
įgrūs į laivą ir atiduos kapitono priežiūrai taip pat, kaip ir kitus 
katorgininkus, todėl jis nesitiki mane pamatyti, iki atplauks į 
Virdžiniją, ir tai varo jį į neviltį; kita vertus, jis būgštauja, kad 
neras ten manęs, juk gali atsitikti, kad aš mirsiu ar Žūsiu jūroje, 
ir tuomet jis bus nelaimingiausias žmogus pasaulyje. 

Visa tai buvo labai nemalonu, ir aš nežinojau, ko griebtis. 
Papasakojau globėjai istoriją su bocmanu, ir ši karštai patarė 
man susitarti su juo, bet aš nenorėjau to daryti, kol nesužinosiu, 


285 


ar bus leista mano vyrui, arba kalėjimo draugui, kaip jį vadino 
globėja, plaukti su manimi. Galiausiai turėjau patikėti jai tą 
paslaptį, nuslėpiau tik tai, kad jis - mano vyras. Aš jai pasakiau, 
Kad mes tvirtai susitarėme vykti kartu, jeigu jam leis plaukti tuo 
laivu, ir aš Žinau, kad jis turi pinigų. 

Paskui papasakojau, ką manau daryti atplaukusi į Ameri- 
ką, kaip mes įveisime plantaciją, įsikursime ir lobsime, nebesi- 
gundydami jokiais nuotykiais; ir kaip didelę paslaptį pasakiau 
senei, kad vos jam atvykus į laivą mudu susituoksime. 

Tai išgirdusi globėja visai susitaikė su mano išvažiavimu, ir 
nuo tos akimirkos darė viską, ką galėjo, kad mano vyras būtų 
laiku paleistas ir galėtų plaukti tuo pačiu laivu su manimi; 
galiausiai visa tai buvo sutvarkyta, nors ir per didelį vargą, be 
to, jam taip ir nepavyko atsikratyti visų suvaržymų, kurie taiko- 
mi tremtiniams katorgininkams, nors iš tikrųjų jis toks nebuvo, 
nes jo byla taip ir nebuvo svarstoma teisme; suprantama, kad 
tai labai žeidė jo savimeilę. 

Mūsų likimas dabar išsisprendė, ir mes abu atsidūrėme 
laive, keliaujančiame į Virdžiniją, žeminančioje tremtinių ka- 
torgininkų padėtyje, pasmerkti, kad būtume parduoti į vergiją, 
aš - penkeriems metams, o jis - įsipareigojęs niekada negrįžti į 
Angliją, todėl mano vyras buvo labai prislėgtas ir paniuręs; jo 
išdidumą labai žeidė tai, kad jis buvo gabenamas kaip kalinys, 
juolab kad iš pradžių jam buvo žadėję duoti leidimą iaisvai 
išvykti. Tiesa, jam negrėsė kaip mums būti parduotam į vergiją 
atvykus į Ameriką, todėl jis turėjo užmokėti kapitonui už ke- 
lionę, 0 iš mūsų to nereikalavo; bet jis buvo sutrikęs ir bejėgis 
kaip kūdikis, žingsnio negalėjo žengti savarankiškai. 

Pirmasis mūsų rūpestis buvo suskaičiuoti savo kapitalą. 
Vyras labai atvirai pasakė man turėjęs gražią pinigų sumą 
pakliūdamas į kalėjimą, bet poniškas gyvenimo būdas, kurio jis 
ten laikėsi, ir ypač draugai bei rūpesčiai dėl bylos daug kainavo; 
taigi jam liko tik šimtas aštuoni svarai, kuriuos jis pavertė auksu 
ir pasiėmė su savimi. 

Daviau jam tokią pat sąžiningą atasakaitą apie savo kapi- 
talą, tai yra tą, kurį pasiėmiau su savimi, nes ketinau dėl visa ko 
nutylėti apie tai, kad pasilikau atsargą; „jeigu mirsiu, - galvojau 
aš, - jam pakaks tų pinigų, o tie kurie liko pas globėją, pereis 
jai: ji tikrai jų nusipelnė". 

Mano pasiimtas kapitalas buvo lygus dviem šimtams ketu- 
riasdešimt šešiems svarams ir keliems šilingams; taigi abu kartu 
turėjome tris šimtus penkiasdešimt keturis svarus; tikriausiai 
dar niekas nepradėjo naujo gyvenimo pinigais, įgytais nešva- 
resniu būdu. 

Nelaimė, visą mūsų kapitalą sudarė gryni pinigai - visų 
nenaudingiausias krovinys, kokį tik galima vežtis į plantaciją. 
Mano vyrui, matyt, liko ne daugiau pinigų negu jis man pasakė, 
bet tuo metu, kai mane ištiko nelaimė, turėjau banke septynis 
šimtus svarų ir ištikimiausią pasaulyje draugę tam kapitalui 
sutvarkyti, nors apskritai ta moteris nepasižymėjo teisingumu; 
pas ją liko dar trys šimtai svarų mano pinigų, kuriuos, kaip jau 
sakiau, ketinau laikyti atsargai; be to, buvau pasiėmusi kelis 
vertingus daiktus - du auksinius laikrodžius, šiek tiek sidabri- 
nių indų ir kelis žiedus, visa tai buvo vogta. Su tuo kapitalu 
šešiasdešimt pirmaisiais savo gyvenimo metais leidausi, galima 
sakyti, į Naująjį pasaulį kaip nelaiminga katorgininkė, vos 
išvengusi kilpos. Vilkėjau skurdžiai ir kukliai, nors švariai ir 
tvarkingai, ir niekas visame laive neįtarė, kad aš vežuosi pinigų 
ir vertingų daiktų. 

Bet turėjau daug puikių drabužių ir krūvą baltinių. 
todėl liepiau tai sudėti į dvi dideles dėžes ir pakrauti į 
laivą kaip svetimą bagažą, tačiau adresuotą į Virdžiniją 
mano tikrąja pavarde; tų dėžių važtaraščiai glūdėio mano 
kišenėje; dėžėse buvo mano ir laikrodžiai, sidabras ir visos 
vertybės, išskyrus pinigus, kuriuos laikiau slaptame savo 
laivo skrynios stalčiuke; to stalčiuko nebuvo įmanoma 
surasti, O suradus - atidaryti nesuskaldžius skrynios į šipu- 
lius. 

Ištisas tris savaites gyvenau dvejodama, nes nežinojau, ar 
vyras plauks su manimi, todėl vis nesiryžau priimti dorojo 
bocmano pasiūlymo,'o tai jam atrodė šiek tiek keista. 

Praėjus tam laikui, matau - mano vyras atvyko į laivą. Jis 
žvelgė piktai ir niūriai; jo širdis buvo kupina įniršio ir pasipik- 
tinimo: juk jį atvežė trys Niūgeito kalėjimo prižiūrėtojai ir 
įsodino į laivą kaip katorgininką, nors jokio teismo jam taip ir 
nebuvo. Jis visiems garsiai skundėsi tuo, kreipėsi pagalbos į 
draugus, nes, matyt, kažkas galingas jį užtarė, bet draugų žygiai 
nebuvo sėkmingi; jiems buvo pareikšta, kad nusikaltėliui ir taip 
parodyta didelė malonė, nes vos leidus jam laisvai išvažiuoti 
buvo gauta tokių Žinių, jog tedėkoja jis Dievui už tai, kad jo vėl 
nepatraukė į teismą. Tas atsakymas jį iškart sutramdė, nes jis 
puikiai žinojo, kas galėjo atsitikti ir ko jam reikėjo tikėtis; dabar 
jis suprato, koks protingas buvo patarimas sutikti vykti į tremtį, 
ir kai jo įniršis ant tų šėtonų, kaip jis vadino juos, bent kiek 
atslūgo, jis atsipeikėjo, palinksmėjo ir pamatęs, kaip aš džiau- 
giuosi, kad jis dar kartą sėkmingai išvengė jam grėsusio pavo- 
jaus, apkabino mane ir labai švelniai pripažino, kad puikiai ir 
išmintingai jam patariau. 

- Mieloji, - pasakė jis, - tu du kartus išgelbėjai man gyvybę 
- dabar ji priklauso tau, ir aš visada tavęs klausysiu. 

Į laivą ėmė rinktis keleiviai; atvyko keli žmonės, nepriklau- 
sę tremtiniams nusikaltėliams; juos įkurdino su patogumais 
didelėje kajutėje ir kitose laivo patalpose. o mus, katorginin- 
kus. nuvijo žemyn, dievažin kur. Bet kai atvyko mano vyras. 
pasišnekėjau su bocmanu, kuris iš pat pradžių buvo man toks 
dėmesingas. Aš kalbėjau. kad jis tiek daug padarė man. o aš dar 
nieko neatsidėkojau, ir taip sakydama įspraudžiau jam į delną 
ginėją; pasakiau. kad dabar į laivą atvyko mano vyras, ir nors 
mus ištiko nelaimė, bet mes visai kitokie žmonės negu ta 
apgailėtina gauja. su kuria mus pasodino. ir mes norėtume 
žinoti, ar nebūtų galima išsirūpinti iš kapitono kokių nors 
patogumų, už kuriuos mes jam atsidėkosime taip. kaip jis pa- 

norės; mes mielai atsilyginsime jam už viską, ką jis dėl mūsų 
padarys. Bocmanas, kaip pastebėjau, labai patenkintas paėmė 
ginėją ir pažadėjo mums padėti. 

Jis neabejojo, kad kapitonas, geraširdiškiausias žmogus 
pasaulyje, mielai sutiks suteikti mums visus patogumus, 
kokių tik pageidausime, ir norėdamas nuraminti mane paža- 
dėjo per pirmąjį potvynį nuplaukti į Londoną ir pasikalbėti 
su kapitonu. Kitą rytą atsikėliau kiek vėliau nei paprastai ir 
užkopusi į denį radau tarp jūreivių bocmaną, einantį savo 
pareigas. Pamačiusi jį čia, šiek tiek sunerimau, tačiau jis 
pastebėjo mane ir prisiartino, bet neleisdama jam nė prasi- 
žioti pasakiau su šypsena: 

- Bijau, pone, jog pamiršote mus, nes matau, kad esate 
labai užimtas. 

Jis tuojau atsakė: 

- Eime su manimi, ir pamatysite. 

Ir bocmanas nuvedė mane į didelę kajutę. Ten atsisėdęs 
prie stalo, kažką rašė orus vyriškis, prieš kurį gulėjo šūsnis 
dokumentų. 

- Štai ta ponia, apie kurią jums kalbėjo kapitonas, - pasakė 
bocmanas rašiusiajam ir kreipdamasis į mane pridūrė: - Aš ne 
tik nepamiršau jūsų reikalo, bet jau suspėjau nuvykti pas kapi- 
toną ir tiksliai pranešti jam, jog norite sau ir savo vyrui kai kurių 
patogumų, ir kapitonas atsiuntė su manimi štai tą poną - mūsų 
laivo šturmaną, kad jis suteiktų jums visa, ko reikia; kapitonas 
taip pat liepė pasakyti jums, kad su jumis elgsis taip pat pagar- 
biai, kaip ir su kitais keleiviais. 

Tada į mane kreipėsi šturmanas ir neduodamas laiko pa- 
dėkoti bocmanui už jo gerumą, patvirtino visa, kas buvo pasa- 
kyta, pridurdamas, jog kapitonas maloniai rodo dėmesį 
keleiviams, ypač tiems, kuriuos ištiko nelaimė; ir tada nuvedė 
mane į keleivių kajutes, kurių dalis buvo įrengta didžiojoje 
kajutėje, dalis - greta jos, bet vis tiek jos išėjo į didžiąją kajutę, 
ir leido pasirinkti, kokios aš noriu. Tačiau aš pasirinkau vieną 

iš kajučių, išeinančių į denį: joje buvo galima labai patogiai 
padėti mūsų skrynią, dėžes ir pastatyti stalą. 

Šturmanas pasakė man, kad bocmanas taip gerai atsiliepė 
kapitonui apie mane ir mano vyrą, kad šis kviečia mus, jei mes 
pageidausime, visos kelionės metu pietauti kartu su juo, lygiai 
kaip ir kitus keleivius; taip pat mes galime, jei panorėsime, 
nusipirkti šviežio maisto; O jei ne - galima maitintis iš laivo 
atsargų, įėjus į jo dalį. Tai buvo nepaprastai maloni man nau- 
jiena po daugybės žiaurių išmėginimų ir nepriteklių. Padėkojau 
šturmanui ir pasakiau, kad mes sutinkame su visomis kapitono 
sąlygomis; paskui paprašiau, kad jis leistų nueiti pranešti apie 
viską vyrui, kuris buvo ne visai sveikas ir nėjo iš savo kajutės. 
Jis vis dar neatsipeikėjo nuo visų pažeminimų, kuriuos, kaip 
jam atrodė, jį privertė pajusti. Ar galite įsivaizduoti, kas jam 
pasidarė, kai papasakojau, kaip nuo šiol su mumis elgsis laive! 
Jis visas persimainė, jo veidas tiesiog spindėjo narsa ir energija. 
Ne veltui sakoma, kad stiprios dvasios žmonėms labiau nei 
kitiems būdinga nusiminti, pulti į neviltį ir sulinkti nuo negandų 
naštos. 

Kiek atsigavęs vyras užkopė su manimi į viršų, padėkojo 
šturmanui už paslaugą ir taip pat paprašė perduoti mūsų padė- 
ką kapitonui, siūlydamas iš anksto užmokėti jam už kelionę ir 
mums suteiktus patogumus. Šturmanas pasakė, kad kapitonas 
pats šiandien atvyks į laivą ir vyras galės susitarti su juo pačiu. 
Vakarop kapitonas iš tikrųjų atvažiavo, ir mes gavome įsitikinti, 
kad jis malonus ir gerų manierų žmogus, kaip ir apibūdino jį 
bocmanas; kapitoną taip sužavėjo pašnekesys su mano vyru, 
kad jis neleido mums pasilikti mūsų pasirinktoje kajutėje, o 
perkėlė į vieną iš tų, kurios išėjo į didžiąją kajutę, kaip jau pirma 
sakiau. 

Jo pasiūlytos sąlygos mums buvo visai priimtinos; tai nebu- 
vo gobšuolis, pasirengęs pelnytis iš mūsų nelaimės: mes sumo- 
kėjome penkiolika ginėjų už kelionę su maistu, valgydavome 
prie kapitono stalo, ir mus puikiai aptarnaudavo. 

O pats kapitonas užsiėmė kajutę priešingoje didžiošios 
kajutės pusėje, išnuomojęs savo kabiną (taip jūreiviai vadina 
kapitono kajutę) vienam turtingam plantatoriui, kuris plaukė į 
Ameriką su žmona ir trimis vaikais ir pageidavo valgyti atskirai 
nuo visų. Buvo ir kitų laisvų keleivių, jie užėmė kajutes laivo 
paskuigalyje; o visą katorgininkų šutvę apgyvendino triume 
tam laikui, kol laivas stovės prieplaukoje, ir retai kas iš jų 
išropodavo į denį. 

Negalėjau susilaikyti nepapasakojusi savo globėjai apie 
pasikeitusią mūsų būklę. Ir kaip nepasidžiaugti kartu su ja savo 
sėkme, kai jį taip nuoširdžiai jaudinosi dėl mano likimo! Be to, 
man reikėjo jos pagalbos, kad įsigyčiau kai kurių būtinų buities 
apyvokos reikmenų, kurių iki tol nesiryžau įsitaisyti: nenorėjau, 
kad žmonės žinotų, jog aš juos turiu. O dabar, kai turėjau savo 
kajutę, kur galėjau įsikurti su daiktais, užsisakiau daug visa ko, 
kad palengvinčiau mūsų plaukiojimą: be kita ko, pasirūpinau 
konjako, cukraus, citrinų ir visko, ko reikia paruošti punšui, 
kuriuo rengiausi vaišinti mūsų gerąjį kapitoną; čia buvo ir 
visokiausių valgio atsargų, ir gėrimų kelionei; taip pat platesnė 
lova ir čiužinys jai: žodžiu, mes ryžomės apsirūpinti kaip rei- 
kiant. 

Tačiau neturėjau tų daiktų, kurių mums prisireiks atvažia- 
vus į vietą, kai norėsime įsigyti plantaciją; 0 aš puikiai Žinojau. 
kad tokiomis sąlygomis pirmiausia reikia žemdirbystės padargų 
ir dailidės įrankių, taip pat visokiausių namų apyvokos reikme- 
nų, kurie kainuos dvigubai brangiau, jei pirksime vietoje. 

Pasikalbėjau apie tai su savo globėja, ir ši, apsilankiusi pas 
kapitoną, išreiškė viltį, kad nelaimingiesiems jos giminaičiams, 
kaip ji vadino mus, atvykus į paskyrimo vietą, pavyks atgauti 
laisvę; ji leido kapitonui suprasti, kad tik nelaimingos aplinky- 
bės privertė mus leistis į tą keionę, tačiau mes turime šiek tiek 
lėšų pirmai pradžiai ir ketiname tapti ten plantatoriais, jeigu iš 
pradžių mums padės. Kapitonas mielai sutiko pagelbėti, saky- 
damas, kad visai nesunku taip pataisyti savo reikalus. 

- Ponia, - pasakė jis, - žmonės, atsidūrę net blogesnėje 
būklėje nei jūsų giminaičiai, atvyksta į tą šalį ir niekas tuo 
nemano badyti jiems akių, prikaišioti dėl praeities. Kad tik jie 
elgtųsi protingai ir uoliai triūstų, ir viskas bus gerai. 

Tuomet globėja paklausė jo, ką turėtume pasiimti su savi- 
mi ir iš jo atsakymo buvo matyti, kad jis - ne tik sąžiningas, bet 
ir nusimanantis žmogus. 

- Ponia, jūsų giminaičiai turi pasirūpinti pirmiausia tuo, kad 
kas nors nupirktų juos kaip kalinius pagal jų tremties sąlygas, 
o paskui to žmogaus vardu jie gali verstis visu, kuo panorės; gali 
nusipirkti jau įdirbtas plantacijas arba įsigyti plėšinių iš valsty- 
bės žemės ir patys juos įdirbti; tiek viena, tiek kita yra pelninga. 

Globėja pirmiausia paprašė, kad jis pagelbėtų pirmuoju 
reikalu; jis pažadėjo ir atėjus laikui ištesėjo savo pažadą. Taip 
-pat jis pasišovė supažindinti mus su žmonėmis, kurių būtų 
galima paprašyti patarimo, nesibijant, kad jie pasinaudos mūsų 
neišmanymu. Žodžiu, apie didelį dėmesingumą negalėjai nė 
svajoti. 

Paskui ji paklausė, ar neturėtume pasiimti padargų ir kitų 
reikmenų plantacijai; kapitonas atsakė, jog būtinai reikia. Tada 
ji paprašė, kad jis patartų, sakydama, jog nupirks mums visa, ko 
reikia, nepabijos išlaidų. Atsakydamas į jos prašymą, kapitonas 
davė plantatoriui reikalingų daiktų sąrašą; jo apskaičiavimu, 
daiktai turėti kainuoti nuo aštuoniasdešimt iki šimto svarų. 
Globėja taip vykusiai viską supirko, lyg pati būtų buvusi patyręs 
Virdžinijos pirklys, tik mano nurodymu pirko visko dvigubai 
daugiau, nei buvo nurodyta kapitono sąraše. 

Nupirktus daiktus ji pakrovė savo vardu, o važtaraščius 
surašė mano vyro vardu, kartu savo vardu apdraudusi tą krovi- 
nį, taigi apsidraudėme nuo visų netikėtumų ir nelaimių. 

Turiu jums pasakyti, kad mano vyras atidavė senei šioms 
išlaidoms visus savo šimtą aštuonis svarus, kuriuos, kaip jau 
minėjau, jis turėjo prie savęs aukso monetomis; be to, ir aš 
daviau jai apvalią sumelę; o likusį pas ją kapitalą išsaugojau 

nepaliestą, na, ir dar prie savęs turėjome apie du šimtus svarų 
grynaisiais, daugiau nei reikia mūsų tikslams. 

Pagaliau labai linksmi ir patenkinti, kad viskas taip laimin- 
gai susitvarkė, išplaukėme iš Bagbisholo į Greivsendą, kur 
stovėjome dar apie dešimt dienų ir kur kapitonas galutinai 
persikėlė į laivą. Tuomet jis padarė mums dar vieną paslaugą, 
kurios mes visai nesitikėjome, šit kokią: leido mums išlipti į 
krantą pasivaikščioti, paprašęs duoti žodį, kad nepabėgsime ir 
nereikės atskirai priminti, kad grįžtame į laivą. Vyras buvo labai 
sujaudintas parodyto pasitikėjimo ir pasakė kapitonui, jog nie- 
kuo negali atsidėkoti jam už tokią malonę, todėl atsisako pri- 
imti ją, nenorėdamas, kad kapitonas rizikuotų. Po to, kai buvo 
pasikeista mandagiais žodžiais, įteikiau vyrui piniginę su aštuo- 
niomis dešimtimis ginėjų, ir jis atidavė ją kapitonui, sakydamas: 

- Štai, kapitone, užstatas, jog neapgausime jūsų. Jeigu jūsų 
atžvilgiu pasielgsime nesąžiningai, tie pinigai liks jums. 

Paskui išlipome į krantą. Iš tiesų kapitonas turėjo pakan- 
kamai pagrindo tikėti, kas mes nepabėgsime: juk apsirūpinę 
tokiu kroviniu, kad ateityje galėtume įsikurti, vargu ar galėjo- 
me pasirodyti tikri pakvaišėliai ir pasilikti krante, kur mums, jei 
pagautų, grėsė mirties bausmė. Žodžiu, išlipome su kapitonu 
Greivsende, linksmai pavakarieniavome drauge, pernakvojo- 
me toje pačioje užeigoje, kur ir vakarieniavome, ir rytą, kaip 
buvo sutarta, visi kartu grįžome į laivą. Tame mieste mes 
nusipirkome dešimt tuzinų butelių gero alaus, šiek tiek vyno, 
paukštienos ir kitokio maisto, kurio malonu turėti laive. 

Visą tą laiką su mumis buvo globėja, kuri kartu su kapitono 
žmona lydėjo mus iki Daunso!, iš ten jos abi grįžo į Londoną. 
Net su motina išsiskirti man nebuvo taip sunku kaip su ta 
ištikima man moteriške; niekada daugiau jos nebemačiau. Tre- 
čią dieną po mūsų atvykimo į Daunsą papūtė palankus rytys, ir 
balandžio 10-ąją pakėlėme inkarą. Paskui niekur nebuvome 
sustoję, bet gana smarki audra nuginė mus prie Airijos krantų, 

ir laivas išmetė inkarą mažoje įlankėlėje, upės, kurios pavadi- 
nimą pamiršau, žiotyse, bet man sakė, kad tai didžiausia Airijos 
upė ir kad ji išteka iš Limeriko. 

Čia mus užgaišino blogas oras, ir vis toks pat malonus 
kapitonas vėl pasiėmė mus drauge su savimi į krantą; jis norėjo 
būti dėmesingas mano vyrui, kuris labai sunkiai pakėlė supimą, 
ypač per tokią stiprią audrą. Airijoje vėl pasirūpinome šviežio 
maisto, jautienos, kiaulienos, avienos ir paukštienos, o kapito- 
nas pasūdė penkias ar šešias statinaites mėsos laivo atsargoms 
papildyti. Po penkių dienų oras pasitaisė, papūtė palankus 
vėjas, mes iškėlėme bures ir po keturiasdešimt dviejų dienų 
sėkmingai pasiekėme Virdžinijos krantus. 

Kai artinomės prie kranto, kapitonas pasikvietė mane ir 
pasakė supratęs iš mano kalbų, jog turiu giminaičių Amerikoje 
ir esu čia buvusi anksčiau; todėl jis manąs, jog man žinoma, kaip 
elgiamasi su katorgininkais, kai jie atvyksta į šalį. Atsakiau, kad 
nieko nežinau, o dėl mano čionykščių giminaičių, tai aš, žino- 
ma, niekam iš jų nepranešiu apie save, kol esu laikoma nusikal- 
tėle, ir mes visiškai pasikliaujame jo parama, kurią jis teikėsi 
mums pažadėti. Kapitonas pasakė man: reikia, kad kas nors iš 
vietos gyventojų nupirktų mus kaip belaisvius ir būtų atsakin- 
gas už mus šalies gubernatoriui, jei šis mūsų pareikalautų. 
Atsakiau, kad elgsimės, pagal jo nurodymus; tada kapitonas 
pasikvietė vieną plantatorių tartum deryboms dėl dviejų belais- 
vių - mano vyro ir manęs - pardavimo. Mes buvome formaliai 
parduoti plantatoriui ir kartu su juo išlipome į krantą. Kapito- 
nas taip pat ėjo su mumis ir atvedė mus į vieną namą, lyg 
viešbutį ar smuklę; ten mums davė dubenį punšo, padaryto iš 
romo ir pan., ir mes gerai pavakarieniavome. Po kiek laiko 
plantatorius išdavė mums paleidžiamąjį raštą ir pažymėjimą, 
jog ištikimai jam tarnavome. Taigi jau kitą rytą galėjome eiti, 
kur užsimanysime. 

Už tą paslaugą kapitonas pareikalavo iš manęs šešių tūks- 
tančių ryšulių tabako - tą krovinį jis turėjo pristatyti pirkliui, 

frachtavusiam jo laivą; nedelsdami įvykdėme jo reikalavimą, be 
to, padovanojome jam dvidešimt ginėjų, tuo jis buvo visai 
patenkintas. 

Dėl įvairių priežasčių čia nedera smulkiai pasakoti, kurioje 
Virdžinijos dalyje mes įsikūrėme; pakaks, jei užsiminsiu, kad 
mūsų laivas pagal frachto sąlygas įplaukė į didelę Potomako 
upę; iš pradžių ten ir norėjome kurtis, bet vėliau apsigalvojome. 

Vos iškrovėme savo prekes ir sudėjome jas į daržinę, arba 
sandėlį, prie buto, išsinuomoto nedideliame miestelyje, greta 
kurio išmetė inkarą mūsų laivas, ėmiau teirautis apie savo 
motiną ir brolį (tą man lemtą žmogų, už kurio buvau ištekėjusi, 
kaip išsamiai apie tai pasakojau). Netrukus man pavyko suži- 
noti, kad ponia, tai yra mano motina, mirė, o mano brolis (arba 
vyras) gyvas. Prisipažįstu, tai nelabai pradžiugino mane, ir - dar 
blogiau - pasirodo, jis metė plantaciją, kur mes kadaise gyve- 
nome, ir įsikūrė su vienu iš savo sūnų visai arti nuo to miestelio, 
kuriame išsinuomojome butą ir daržinę. 

Iš pradžių šiek tiek suglumau, bet suvokusi, kad jis negali 
manęs atpažinti, ne tik visiškai nusiraminau, bet ir labai pano- 
rau pažvelgti į jį, jei ;įmanoma, taip, kad jis manęs nepamatytų. 
Todėl išklausinėjau, kur yra jo plantacija, ir su viena vietos 
gyventoja - iš tų, kurias pas mus vadina padienėmis, - ėmiau 
vaikštinėti netoli brolio valdų lyg gėrėdamasi kraštovaizdžiu. 
Pagaliau priėjau taip arti, kad pamačiau namą. Paklausiau 
moterį, kieno ta plantacija; ši atsakė, kad ji priklauso tokiam ir 
tokiam, ir mostelėjusi į dešinę pridūrė: 

- Nagi šit ir pats šeimininkas su savo tėvu. 

- Kokie jų vardai? 

- Nežinau, koks senojo pono vardas, o sūnų vadina Hamf- 
riu. Atrodo, kad ir tėvo vardas toks pat. 

Ar galite įsivaizduoti, koks džiaugsmas ir baimė apėmė 
mane, kai išvydau tuos žmones: pažvelgusi į tėvą, kuris buvo 
mano brolis, bematant suvokiau, kad greta jo - ne kas kitas, o 
mano tikras sūnus. Neturėjau kaukės, bet užsimaukšlinau ant 

veido gobtuvą ir dabar neabejojau, kad po ilgesnio nei dviejų 
dešimčių metų išsiskyrimo, be to, nieku gyvu nesitikėdamas 
išvysti mane toje pasaulio dalyje brolis nepažins manęs. Bet 
veltui saugojausi, nes nuo kažkokios akių ligos jo regėjimas 
susilpnėjo ir jis matė tik tiek, kad vaikščiodamas neatsitrenk- 
davo į medį, neįgriūdavo į griovį. Mane lydėjusi moteris atsitik- 
tinai tai papasakojo, neįtardama, kaip man tai svarbu. Kai vyrai 
prisartino prie mūsų, paklausiau: 

- Ar jis pažįsta jus, ponia Oven? (Tokia buvo moters 
pavardė). 

Taip, - pasakė ji. - Jeigu išgirsta mano balsą, tai atpažįsta 
mane. Bet jis blogai mato ir tokiu nuotoliu nieko nepažins. 

Ire jis papasakojo man, kaip nusilpo jo regėjimas, aš jau 
minėjau. Tai mane nuramino, nebeslėpiau veido ir palaukiau, 
kol tiedu praeis pro šalį. Baisu moteriai taip Žiūrėti į savo sūnų, 
gražų, sveikata trykštantį vyriškį, ir nedrįsti patraukti į save jo 
dėmesio. Kiekviena moteris, skaitanti šias eilutes, supras, kaip 
man buvo sunku susivaldyti, kaip troškau apkabinti jį ir raudoti 
ant jo krūtinės, kaip viskas viduje man susijaukė, ir nebežino- 
jau, ką daryti, kaip nemoku ir dabar rasti tinkamų žodžių toms 
kančioms išreikšti! Jam nuėjus, visa drebėjau ir vis žvelgiau į jį, 
kol jis dingo iš akių, paskui susmukusi ant žolės lyg norėdama 
pailsėti nusisukau nuo savo palydovės ir pravirkau, įsikniaubusi 
veidu į žemę ir bučiuodama tą vietą, kuria žengė jo koja. 

Tačiau man nepavyko nuslėpti savo susijaudinimo nuo tos 
moteriškės, ir ji pamanė, kad aš susirgau, o man teko tai patvir- 
tinti. Ji ėmė kelti mane, kalbėdama, kad čia drėgna ir gulėti ant 
žemės pavojinga; tuomet atsikėliau ir nuėjau šalin. 

Grįžtant toliau klausinėjau apie tą poną ir jo sūnų; čia 
atsirado dingstis liūdnoms mintims. 

- Tųvietų, kur anksčiau gyveno tas ponas, gyventojai, - ėmė 
pasakoti mano palydovė, norėdama išblaškyti mane, - pasakoja 
keistą istoriją. 

- Kokią istoriją? 

- Sako, kad dar būdamas jaunuolis tas ponas nuvyko į 
Angliją, ten įsimylėjo vieną iš gražiausių moterų, kada nors 
regčtų mūsų vietose, vedė ją ir atsivežė čionai, pas savo 
motiną, kuri tada dar buvo gyva. Čia jis išgyveno su ja kele- 
rius metus, - tęsė mano palydavė, - ir turėjo suja keletą vaikų, 
vienas iš jų - tas jaunuolis, kurį ką tik matėme su juo. Bet po 
kiek laiko senė, vyro motina, kartą ėmė pasakoti jaunajai 
moteriškei apie savo gana liūdną gyvenimą Anglijoje ir pa- 
stebėjo, kad marčios veidas persimainė, jai pasidarė negera. 
Na, trumpai tariant, visiškai neabejotinai paaiškėjo, kad senė 
anyta - tikra savo marčios motina ir, vadinasi, jos sūnus vedė 
tikrą seserį; tai sužinojusi, šeima taip suglumo ir pasibaisėjo, 
kad viskas vos nepasibaigė labai blogai. Jaunoji moteris ne- 
panoro gyventi su vyru, jis pats kurį laiką buvo nelyginant ne 
viso proto; pagaliau nelaimingoji išvyko į Angliją, ir nuo to 
laiko apie ją niėko nebegirdėti. 

Nesunku įsivaizduoti, kokį įspūdį padarė man tas pasako- 
jimas, bet neįmanoma aprašyti mane apėmusių jausmų. Dėjausi 
apstulbinta ir uždaviau savo palydovei tūkstantį klausimų, tei- 
raudamasi smulkmenų, kurias, kaip pasirodė, ji puikiai žinojo. 
Paskui ėmiau klausinėti apie šeimą, kokiomis aplinkybėmis 
mirė senė, tai yra mano motina, ir kam ji paliko savo turtą; mat 
kadaise ji iškilmingai pažadėjo palikti man ką nors testamentu 
po savo mirties ir padaryti taip, kad tuo atveju, jei būčiau gyva, 
galėčiau vienaip ar kitaip gauti palikimą, o jos sūnus, tai yra 
mano brolis ir vyras, negalėtų to sukliudyti. Mano palydovė 
pasakė, kad jai tiksliai nežinoma, kaip ten jiems išėjo, bet 
kalbama, kad mano motina palikusi tam tikrą pinigų sumą ir jai 
išmokėti užstatė savo plantaciją, nurodydama, kad pinigai būtų 
įteikti dukteriai, jei tik ji kada nors atsirastų - Anglijoje ar kitoje 
vietoje; įgaliojimas tvarkyti tuos pinigus paliktas jos anūkui, 
kurį mes ką tik matėme su tėvti. 

Ta žinia buvo pernelyg svarbi man, kad galėčiau jos nepai- 
syti, ir, žinoma, sukėlė man tūkstantį minčių, ką turėčiau gal- 


297 


voti, kaip ir kokiu būdu pranešti apie save, ar apskritai verta tai 
daryti. 

Arsidūrusi tokioje keblioje situacijoje, aš, tiesą sakant, 
nežinojau, kaip elgtis ir ką nuspręsti. Dieną naktį tas rūpestis 
nedavė man ramybės. Nebemiegojau, pasidariau tyli, todėl 
vyras tai pastebėjo ir vis spėliojo, dėl ko nerimauju; mėgino 
išblaškyti mane, bet niekas negelbėjo. Jis įkalbinėjo mane pri- 
sipažinti, kas yra; ilgai atsipirkdavau juokais, pagaliau, norėda- 
ma atsikratyti, sukūriau istoriją, kurios potekstė vis dėlto 
atitiko tikrovę. Pasakiau, jog kremtuosi dėl to, kad mums teks 
palikti tą vietą ir pakeisti mūsų planus, nes supratau, kad čia 
mane gali atpažinti; mat po motinos mirties kai kurie mano 
giminaičiai persikėlė į šias vietas, ir aš turėsiu arba prisipažinti 
jiems, nors tai dabartinėje mūsų būklėje daugeliu atžvilgiu 
nepatogu, arba išvažiuoti iš čia; šit ir nežinau, ką daryti, todėl 
esu tokia susimąsčiusi ir liūdna. 

Vyras sutiko su manimi, kad esant dabartinei mūsų būklei 
aš jokiu gyvu neturiu kam nors pasisakyti, kas esanti, todėl jis 
buvo pasirengęs kraustytis į kitą šios šalies dalį arba net visai ją 
apleisti, jei manysiu, kad to reikia. Bet čia iškilo kitas keblumas: 
jei išvyksiu į kitą koloniją, negalėsiu ieškoti turto, kurį man 
paliko motina; kita vertus, negalėjau nė pagalvoti apie tai, jog 
turėčiau atskleisti savo vyrui tos santuokos paslaptį; apie tokius 
dalykus nepasakojama, be to, baiminausi padarinių; vis dėlto, 
norėdama prisikasti iki savo palikimo, privalėjau viešai prisipa- 
žinti, kas aš tokia buvau ir kuo tapau dabar. 

Tas netikrumas tęsėsi gana ilgai, ir mano vyras ėmė neri- 
mauti; jam atrodė, kad esu nepakankamai atvira jam ir neišpa- 
sakoju visko, kas man kelia nerimą, ir jis dažnai klausdavo, kuo 
nusikalto, kad aš nenoriu pasidalyti su juo savo sielvartais ir 
rūpesčiais. Tiesą sakant, derėjo patikėti jam savo paslaptį, nes 
nė vienas vyras nebuvo labiau to vertas; bet aš tikrai nežinojau, 
kaip atskleisti jam tokį dalyką, nors, neturėdama galimybės 
pasidalyti su kuo nors ta paslaptimi, kamavausi jos slegiama: 

kad ir ką sakytum apie mūsų seseris, jog mes mokame saugoti 
paslaptis, mano gyvenimas nenuginčijamai rodo ką kita. Kiek- 
vienam iš mūsų - tiek vyrams, tiek moterims - reikia turėti savo 
paslapčių patikėtinį, artimą draugą, kuriam galėtume išlieti ir 
savo džiaugsmus, ir liūdesį. Kitaip nepriklausomai nuo to, ar 
mūsų paslaptis liūdna, ar džiugi, ji ima mus slėgti, ir jos našta 
kartais pasidaro pernelyg sunki. Visa, ką žinome apie žmogaus 
prigimtį, tik patvirtina mano žodžius. 

Štai kodėl ne tik moterys, bet ir šauniausieji iš vyrų 
kartais čia parodo silpnumą: nepajėgdami nešti slapto 
džiaugsmo arba slapto liūdesio naštos, jie ima ir atveria kam 
nors savo širdį, kad tik leistų prasiveržti savo jausmams, kad 
tik atsikratytų tos nepakeliamos naštos; ir tai nerodo jų 
kvailumo ar nerūpestingumo, tai yra visai natūralus reiški- 
nys. Jeigu tie žmonės ir toliau grumtųsi su pagunda, galiau- 
siai naktį miegodami išplepėtų savo paslaptį, ir ją sužinotų 
bet kas, tuo metu buvęs kur nors netoliese. Toks stiprus tas 
nenugalimas instinktas, kad žmonės, kalti dėl šiurpiausių 
nusikaltimų, net ir žmogžudystės, neįstengia jam priešintis; 
jie turi išsakyti savo paslaptį, net jei reikėtų žūti. Visos tos 
netikėtos išpažintys ir prisipažinimai teisingai priskiriami 
dieviškajai Apvaizdai; tačiau neabejotina ir tai, kad Apvaiz- 
da, kuri savo įrankiu paprastai renkasi gamtą, ir čia imasi 
natūralių priemonių, darydama savo antgamtinius darbus. 

Galėčiau pateikti keletą puikių pavyzdžių, kuriuos paste- 
bėjau ilgai bendraudama su nusikaltėlių pasauliu. Sėdėdama 
Niūgeite, susipažinau ten su vienu Žmogumi iš vadinamųjų 
„nakties paukščių"; tiesa, dabar gal juos ėmė vadinti kitaip. Jie 
dirbdavo šit kaip: vakarop, slapta susitarus su kuo nors iš 
sargybinių, tokį šaunuolį išleidžia į laisvę; ten jis krečia viso- 
kiausias eibes, o rytą vagių gaudymo specialistai (irgi mat sąži- 
ningi žmonės!) „išaiškina visas jo machinacijas ir už atlyginimą 
atneša nukentėjusiems viską, ką vagis naktį būna iš jų pavogęs. 
Tai šit tas vaikinas miegodamas visada išplepėdavo, ką jis darė, 

ką pavogė ir iš ko; galėdavai galvoti, kad jis parsisamdęs nuo- 
dugniai pasakoti savo nuotykius, lyg jam niekas negrėstų! 
Todėl, kad neišduotų savo paslapties pašaliniams, kas kartą, 
grįžęs iš naktinio pasivaikščiojimo, jis turėdavo arba pats užsi- 
rakinti, arba prašyti sargo, kuriam dirbo, užrakinti jį. Kita 
vertus, vos išpasakodavo apie savo nuotykius ir laimėjimus kam 
nors iš savo draugų ir amato bendrų arba nors ir savo šeiminin- 
kui (nes kaip dar šį pavadinti?), viskas susitvarkydavo: jis galė- 
davo miegoti kaip visi Žmonės. 

“Tikiuosi, kad tas pasakojimas, kaip žmonės yra priversti 
atskleisti didžiausias paslaptis - ir savas, ir svetimas, - nebus 
laikomas nereikalingu nukrypimu; juk tik dėl to ir ryžausi 
išspausdinti savo gyvenimo aprašymą, kad iš kiekvienos jo 
dalies būtų galima pasidaryti moralą; pasakoju savo gyvenimą 
skaitytojui pamokyti, vildamasi apsaugoti jį nuo savo pačios 
klaidų ir paklydimų. 

Kaip jau sakiau, mano paslaptis taip pat lyg sunkus akmuo 
gulėjo man ant širdies ir palengvėjimą galėjau rasti tik pasisa- 
kydama vyrui tiek, kad jam paaiškėtų, jog būtina kraustytis į 
kokią nors kitą vietą; ir svarbiausias mūsų rūpestis dabar buvo 
tai, į kokią Anglijos kolonijų dalį mums keliauti. Vyras visiškai 
nepažinojo šalies, neišmanė ir geografinio įvairių vietų išsidės- 
tymo, O aš, iki tol nežinojusi, ką reiškia žodis „geografinis“, 
turėjau apie tai tik bendriausią supratimą iš savo pačios pašne- 
kesių su atvykėliais. Bet man gerai buvo žinoma, kad Merilen- 
das, Pensilvanija, Yst- ir Vest Džersis, Niujorkas ir Naujoji 
Anglija - visos tos vietovės yra į šiaurę nuo Virdžinijos, ir, 
vadinasi, ten klimatas atšiauresnis; todėl visomis jomis bjaurė- 
jausi. Visada mėgau šiltą orą; suprantama, kad dabar, sendama, 
labai norėjau kaip nors išvengti šalčio. Liko tik kraustytis į 
Karoliną, vienintelę anglų pietinę koloniją Amerikoje; ten ir 
sumaniau vykti, juolab, kad lengvai galėjau iš ten sugrįžti, kai 
ateis laikas susiieškoti motinos turtą ir pareikalauti, kad jį 
atiduotų. 

Taip apsisprendusi, pasiūliau vyrui palikti tą vietą, kurioje 
apsistojome, ir visą mūsų turtą gabenti į Karoliną, kur ir pasū- 
liau pasigyventi. Jis ir pats suprato, kad mums nedera pasilikti, 
jei Čia turiu pažįstamų, todėl mielai sutiko su mano pasiūlymu; 
kitas aplinkybes aš nutylėjau. 

Bet dabar man iškilo kitas keblumas. Svarbiausias rūpestis 
vis dar labai kamavo mane, ir aš negalėjau nė pagalvoti, kad 
reikės išvažiuoti iš čia kaip nors nesužinojus, ką gi man paliko 
motina; taip pat negalėjau susitaikyti su mintimi, jog išvažiuosiu 
nepranešusi apie save savo ankstesniajam vyrui (broliui) arba 
mūsų sūnui; tik, suprantama, norėjau padaryti viską taip, kad 
nei mano naujasis vyras nieko apie tai nenugirstų, nei jie nieko 
nesužinotų apie jį ir apskritai neįtartų, jog turiu vyrą. 

Kūriau begalę planų, kaip tai įvykdyti. Mielai būčiau pasi- 
untusi vyrą į Karoliną, o pati atvykusi vėliau, bet tai buvo 
neįmanoma; jis nieku būdu nebūtų keliavęs be manęs, nepa- 
žindamas šalies ir visiškai nesuvokdamas, kaip įkurti plantaciją. 
Tuomet sugalvojau važiuoti drauge su dalimi mūsų prekių, o 
kai įsikursime, viena sugrįžti į Virdžiniją paimti kitų; bet žino- 
jau, kad ir tuo atveju vyras niekada nesutiks skirtis su manimi 
ir nepasiliks ten vienas. Viskas paaiškinama paprastai: jis užau- 
go kaip ponas ir ne tik nepažinojo šalies, bet dar ir pritingėjo, 
ir kai mes pagaliau apsistojome naujojoje vietoje, verčiau eida- 
vo su šautuvu į mišką medžioti, kuo čia verčiasi daugiausia 
indėnai; kartoju, jis geriau eidavo medžioti, kad tik nereikėtų 
dirbti plantacijoje. 

Tai buvo neįveikiami sunkumai, ir aš nežinojau, kokią rasti 
išeitį. Tikrai negalėjau nugalėti noro prisipažinti savo ankstes- 
niajam vyrui, juolab, kad nepadariusi to jam gyvam esant aš 
galbūt nesugebėčiau paskui įtikinti savo sūnaus, jog iš tikrųjų 
esu jo motina, ir taip prarasčiau kartu irsūnų, ir pinigus, kuriuos 
man užrašė motina. Kita vertus, man atrodė neįmanoma pasi- 
sakyti jiems apie dabartinę savo būklę - ir kad esu ištekėjusi, ir 
kad ištremta į užjūrį kaip nusikaltėlė; taip ir išėjo, kad būtinai 

reikėjo išvažiuoti, o paskui grįžti pas ankstesnį vyrą lyg iš kitos 
vietos ir kitame vaidmenyje. 

Todėl ir toliau tvirtmau vyrui, jog mums niekaip negalima 
kurtis prie Potomako upės, nes čia tuojau paaiškės, kas mes 
tokie, o jei išvyksime į kitą vietą, niekuo ten nesiskirsime nuo 
kitų plantatorių šeimų; o kadangi vietos gyventojai visada pa- 
tenkinti, jei pas'juos atvažiuoja pasiturintys žmonės nusipirkti 
plantacijos arba įsiveisti naujos, galime neabejoti, jog būsime 
svetingai sutikti ir niekas nesužinos mūsų padėties. 

Taip pat pasakiau jam, kad čia gyvena mano giminaičiai ir 
kad aš nedrįstu dabar jiems pranešti apie save, bijodama, kad 
jie kaip nors nesužinotų mano atvykimo priežasties, nes tuomet 
mudviem grėstų didelis pavojus; bet kadangi mano motina 
numirė, aš turiu pagrindo manyti, kad ji paliko man kokį nors 
turtą, gal net nemažą, apie kurį vertėtų iškamantinėti, bet to 
be rizikos negalima padaryti kitaip, kaip tik išvykus iš čia; O 
vėliau, kai kur nors įsikursime, galiu sugrįžti lyg norėdama 
aplankyti brolį bei giminaičius, pasakyti jiems, kas aš tokia, ir 
pasiteirauti apie motinos palikimą; tada mane priims pagarbiai 
ir visokeriopai parems. „„Pareikalavusi savo dalies dabar, - tę- 
siau, - neišvengsiu nemalonumų: jie galbūt ir atiduos man ją. 
bet tik verčiami, nenoriai, keikdami 1 įžeidinėdami mane, - o 
jis. mano vyras, argi tai ištvers? Galbūt jie dar pareikaiaus iš 
manęs teisinių įrodymų, kad iš tikrųjų esu velionės duktė, ir 
tada, ko gero, reikės vykti į Angliją. Kas žino, gal aš ir pralai- 
mėsiu, liksiu nieko nepešusi". Po to, kai išdėsčiau vyrui visus 
tuos argumentus, atverdama jam savo paslaptį lygiai tiek, kiek 
reikia, mudu su juo nutarėme pasiieškoti vietelės kurioje nors 
kitoje kolonijoje, ir iš pradžių pasirinkome Karoliną. 

Ėmėme teirautis apie laivus, plaukiančius į Karoliną, ir 
netrukus gavome žinių, kad anapus užtakio, Merilende, stovi 
atplaukęs iš Karolinos laivas, pakrautas ryžių ir kitų prekių, po 
kiek laiko jis grįš atgal ir plauks į Jamaiką taip pat su kroviniu. 
Tada nusisamdėme šliupą savo rakandams pervežti ir atsisvei- 

kinę su Potomako upe persikraustėme su visu savo turtu į 
Merilendą. 

Tai buvo ilga ir nemaloni kelionė, mano vyras pareiškė, 
kad ji sunkesnė jam nei visa kelionė iš Anglijos, nes pasitaikė 
bjaurus oras, vandenys buvo neramūs, o mūsų laivas mažas ir 
nepatogus. Be to, buvome per gerą šimtą mylių nuo Potomako 
upės žiočių, krašte, kuris vadinamas Vestmorlendu, ir kadangi 
ta upė yra visų didžiausia Virdžinijoje - aš net girdėjau, jog ji 
didžiausia visame pasaulyje iš upių, įtekančių į kitą upę, o ne 
tiesiai į jūrą, - mus išvargino blogas oras ir dažnai grėsdavo 
didelis pavojus; maža, kad ją vadina upe, bet vietomis ji tokia 
plati. kad plaukdami viduriu, daug mylių nematydavome kran- 
tu. Paskui turėjome kirsti didelę upę, arba Česapiko užtakį: 
toje vietoje, kur į jį įteka Potomako upė, jis siekia trisdešimt 
mylių pločio; paskui plaukėme dar kažkokiais vandenimis, 
kurių pavadinimo nežinau; taip įveikėme gal du šimtus mylių 
palaikiu laiviūkščiu su visais savo lobiais, ir jei būtų atsitikusi 
kokia nelaimė, būtume atsidūrę labai varganoje būklėje: būtu- 
me netekę viso savo turto ir pasilikę vargani ir pliki laukinėje 
svetimoje šalyje, be draugų, be pažįstamų visoje toje pasaulio 
dalyje. Vos pagalvojusi apie tai, sudrebu net dabar, kai pavojus 
jau praėjo. 

Pagaliau po penkių dienų kelionės atplaukėme į reikiamą 
vietą - ji berods vadinama Filips Pointu, - ir įsivaizduokite, kai 
ten nuvažiavome, pasirodė, jog laivas iš Karolinos, baigęs kro- 
vimo darbus, išplaukė prieš tris dienas. Labai nusivylėme, bet 
aš nenuleidau rankų ir pasakiau vyrui: jei negalime patekti į 
Karoliną, o šalis, į kurią atvykome, yra graži ir žemė derlinga, 
tai gal pasilikime čia ir pamėginkime kurtis. 

Tuojau išlipome į krantą, bet pasirodė, jog čia neįmanoma 
nei įsikurti, nei susidėti prekių; mums talkinti pasišovė vienas 
geras kvakeris!, pataręs rinktis miestelį, esantį už šešių dešim- 


1 Kvakeris -religinės krikščionių bendruomenės, nepripažįstančios dvasininkijos 
instituto ir bažnytinių sakramentų, narys. 

čių mylių į rytus, tai yra arčiau užtakio žiočių; jis pasakė, kad 
pats ten gyvena, ir ten mes rasime kaip tik tai, ko mums reikia, 
tai yra galėsime užsiveisti plantaciją arba palaukti, kol mums 
nurodys patogesnę vietą; jis taip maloniai mus kvietė, kad 
sutikome ir išvažiavome kartu su juo. 

Ten nusipirkome du tarnus: anglę, ką tik atvykusią iš Li- 
verpūlio, ir negrą; be šito negalima išsiversti, jei nori įsikurti 
toje šalyje. Gerasis kvakeris daug mums padėjo, ir atvykę į jo 
nurodytą vietą, radome patogią daržinę savo prekėms bei pa- 
talpą sau ir savo tarnams, 0 po poros mėnesių, sekdami jo 
nurodymais, gavome iš gubernatoriaus didelį žemės sklypą 
plantacijai; taip gerai sutikti, visai nebegalvojome vykti į Karo- 
liną. Laikinai įsikūrėme, kol galėsime pradėti valyti savo žemę 
ir ruošti medieną bei kita, ko reikia namui statyti, - čia mums ir 
vėl padėjo gerasis kvakeris. Jau po metų buvome išplėšę apie 
penkiasdešimt akrų plėšinių, dalį jų aptvėrėme ir užsodinome 
tabaku: be to, buvo daržas ir kviečių laukas, kurių visai pakako, 
kad mūsų tarnai turėtų šakniavaisių, daržovių ir duonos. 

Tuomet įkalbėjau vyrą išleisti mane į tą vietą, iš kurios 
atvykome, pasiteirauti apie savo draugus. Dabar jis lengviau 
sutiko, kad išvykčiau, nes jam pačiam pakako darbo; be to, 
galėjo pramogauti medžiodamas: tai labai mėgo. Mes dažnai 
dabar žvelgdavome vienas į kitą labai patenkinti, mąstydami 
apie tai, kiek mūsų dabartinis gyvenimas geresnis ne tik už 
Niuūgeitą, bet ir už sėkmingiausias bjauraus amato, kuriuo abu 
vertėmės, dienas. 

Mūsų reikalai dabar buvo kuo geriausi; už trisdešimt pen- 
kis svarus grynųjų prisipirkome iš kolonijinės valdžios žemės, 
ir tos žemės, kurią tvarkė penkiasdešimt ar šešiasdešimt darbi- 
ninkų, mums būtų užtekę visam gyvenimui; o dėlvaikų - tai man 
seniai praėjo laikas, kada galėjau apie tai galvoti. 

Bet mūsų gerovė tuo neapsiribojo. Aš, kaip jau pasakyta, 
perplaukiau užtakį ir apsilankiau ten, kur gyveno mano brolis, 
kadaise buvęs vyru; bet nevažiavau į tą patį kaimą, kur buvau 

anksčiau. o plaukiau prieš srovę kita didele upe į vakarus nuo 
Potomako, ta upė vadinasi Rapachanokas, ir tuo keliu patekau 
vietovėn už didžiulės brolio plantacijos, o iš ten tinkamu laivy- 
bai Rapachanoko intaku atplaukiau iki pat plantacijos. 

Dabar ryžausi atvirai pasirodyti savo broliui (vyrui) ir be 
užuolankų pasisakyti, kas aš tokia; bet nežinodama, kokios 
nuotaikos jį aptiksiu, tiksliau, būgštaudama, kad netikėtas 
mano vizitas nesuerzintų jo, sumaniau pirma nusiųsti laišką ir 
pranešti, kas aš esu, kad atvykau ne kalbėti apie senus santy- 
kius. kurie, tikiuosi, jau pamiršti, o kreipiuosi į jį kaip sesuo į 
brolį, prašydama padėti man atgauti tai, ką mano daliai paliko 
velionė motutė, ir neabejoju, kad jis pasielgs teisingai ypač jei 
atsižvelgs į tai, kaip toli aš keliavau. 

Pridėjau dar kelis švelnius žodžius apie jo sūnų, kuris, kaip 
jam žinoma, yra taip pat ir mano sūnus; ir kadangi užjo ištekė- 
dama neįvykdžiau nusikaltimo, kaip ir jis, vesdamas manc, 
nenusikalto, nes nei jis, nei aš tuomet nežinojome apie mūsų 
giminystę, tai tikiuosi. kad jis nusileis karštam mano troškimui 
dirstelėti kartelį į savo brangųjį kūdikį ir nors trumpam duos 
prasiveržti motiniškam jausmui, mat išsaugojau kuo karščiausią 
meilę tam berniukui, kuris tikriausiai visai neprisimena nelai- 
mingosios savo motinos. 

Tikėjausi, jog gavęs tą laišką mano brolis tuojau paduos įi 
sūnui, kad šis garsiai perskaitytų, nes dėl silpno regėjimo pats 
negalėjo skaityti, bet išėjo dar geriau: pasirodo, jis leisdavo 
sūnui atplėšti visus jo vardu gaunamus laiškus, ir kadangi tuo 
metu, kai pasiuntinys atnešė laišką. senuko nebuvo namie. 
laiškas pateko tiesiai į mano sūnaus rankas, ir šis atplėšęs i 
perskaitė. 

Mano sūnus pasikvietė pasiuntinį į vidų ir paklausė, kur 
tas asmuo, įteikęs jam šį laišką. Pasiuntinys paminėjo vietovę. 
esančią už septynių mylių; tada jis liepė pasiuntiniui luktelėti. 
paliepė pabalnoti arklį ir dviejų tarnų lydimas paskui pasiuntinį 
šuoliais atrūko pas mane. Ar galite įsivaizduoti, kaip nustebau. 

kai pasiuntinys grįžęs pasakė, kad senojo pono nerado namie, 
užtat su juo atjojo jo sūnus ir aš jį tuojau pamatysiu. Nepapras- 
tai suglumau, nes nežinojau, kas tai: karas ar taika, ir kaip 
turėčiau elgtis; tačiau galėjau tik kelias akimirkas svarstyti, nes 
mano sūnus jojo įkandin pasiuntinio ir prijojęs mano namus, 
kažko klausdamas, kreipėsi į pasiuntinį, kuris tuo metu ėjo iš 
mano kambario. Aš neišgirdau žodžių, bet manau, kad jis pa- 
klausė, kur ta ponia, kuri jį pasiuntė, nes pasiuntinys atsakė: „Ji 
viduje. pone"; tada jis eina tiesiai pas mane, bučiuoja mane, 
apkabina ir taip karštai glaudžia, kad nė žodžio negali ištarti; 
bet aš jutau. kaip kilnojasi jo krūtinė, o širdis daužosi kaip 
vaiko. kuris gaikčioja, bet negali pravirkti. 

Negaliu nei apsakyti, nei aprašyti, koks džiaugsmas apėmė 
mane, kai įsitikinau - O tai buvo nesunku. - kad jis atėjo ne kaip 
svetimas, 0 kaip sūnus pas motiną, sūnus, niekada nepatyręs, 
ka reiškia turėti motiną; žodžiu, mes ilgai verkėme apsikabinę, 
kol pagaliau jis pirmasis nutraukė tylą: 

- Mieloji motute, jūs dar gyva! Nebesitikėjau kada nors jus 
pamatyti. 

Aš negreit atsipeikėjau. 

Kai mudu bent kiek apsiraminome ir galėjome kalbėti, 
sūnus papasakojo man, kaip klostosi reikalai. Pasakė, kad ne- 
rodė tėvui laiško ir dar nieko nesakė apie jį; kad visa, ką man 
paliko motina, tvarko jis, ir jis tiksliai įvykdys velionės valią; o 
apie tėvą pasakys tik tiek, kad senukas suvargęs ir kūnu, ir 
dvasia; būdamas pusaklis ir bejėgis, jis pasidarė labai irzlus ir 
ūmus, ir mano sūnus abejoja, ar senukas įstengs suvokti tokį 
delikatų dalyką, taigi jis atjojo pats ne vien pamatyti manęs - 
šiam norui jis negalėjęs atsispirti, - bet ir todėl, kad sužinojusi 
aplinkybes aš pati spręsčiau, ar verta pasirodyti jo tėvui. 

Visa tai buvo taip išmintinga ir apgalvota, kad įsitikinau, 
kaip blaiviai mąsto sūnus: jis lengvai galėjo apsieiti be mano 
patarimų. Pasakiau, kad manęs nė kiek nestebina jo tėvo būklė, 
nes protas vargšeliui pasimaišė dar prieš man išvažiuojant; 

svarbiausia tokio jo pakrikimo priežastis buvo tai, kad jis nega- 
lėjo įtikinti manęs gyventi su juo kaip su vyru, kai aš sužinojau, 
kad jis - mano brolis; kadangi mano sūnui geriau negu man 
žinoma, kokia dabar jo tėvo būklė, aš mielai klausysiu visų jo 
nurodymų; aš pati nejaučiu didelio noro pamatyti jo tėvą; man 
gana, kad pamačiau sūnų, iš kurio taip malonu buvo išgirsti, kad 
man paliktą palikimą tvarko jis, ir aš neabejoju, kad dabar, kai 
jis sužinojo, kas aš tokia. nedelsdamas, kaip jau sakė man, 
tiksliai įvykdys velionės valią. Paskui paklausiau, ar seniai nu- 
mirė mano motina ir kur, ir suminėjau tiek įvairiausių smulk- 
menų apie mūsų šeimą, kad jam nebeliko jokių abejonių. kad 
aš csu jo tikrų tikriausia motina. 

Tada sūnus paklausė, kur aš gyvenu ir kokie mano planai. 
Atsakiau. kad gyvenu prie Merilendo, užtakio pakrantėje, 
plantacijoje pas vieną artimą draugą, kuris atplaukė iš Anglijos 
vienu laivu su manimi, o šioje užtakio pasėje nėra prieplaukos. 
Tai išgirdęs. jis pasiūlė man persikelti pas jį ir gyventi kartu, jei 
aš panorėčiau, nors iki pat mirties; o dėl tėvo, tai senukas nieko 
neatpažįsta ir niekada neatspės, kas aš tokia. Kiek pagalvojusi, 
atsakiau, kad nors man ir labai sunku gyventi toli nuo sūnaus, 
tačiau negaliu pasakyti, kad gyvenant bendrame name man 
būtų labai malonu visada prieš akis matyti nelaimingąjį senuką, 
kadaise sudrumstusį mano dvasios ramybę; ir nors aš būčiau 
laiminga būdama su juo (su savo sūnumi) po vienu stogu arba 
kuo arčiau jo, vis dėlto man būtų sunku gyventi name, kur 
reikėtų nuolat bijoti dėl kiekvieno savo žodžio, o aš neįsteng- 
čiau kalbėdama susilaikyti nepasakiusi ko nors meilaus, ir tai 
mane išduotų, pastatytų į nepaprastai keblią padėti. 

Sūnus pripažino, kad aš visiškai teisi. 

- Bet tada, mieloji motute, - pasakė jis, - turite apsigyventi 
kuo arčiau. 

Jis pasisodino mane pas save ant arklio, ir mudu nujojome 
į gretimą su jo tėvo žeme plantaciją, kur manimi buvo taip 
rūpinamasi, lyg būčiau jo namuose. Palikęs mane ten, jis nujojo 

namo, sakydamas, kad apie svarbiausius dalykus pasikalbės su 
manimi rytoj. Prie pašalinių jis vadino mane teta ir paliepė 
šeimininkams, kurie, matyt, buvo jo fermeriai, elgtis su manimi 
labai pagarbiai, o išvažiavęs po dviejų valandų atsiuntė man 
patarnaujančią merginą ir negriuką, taip pat maisto vakarienei; 
aš tartum persikėliau į naują pasaulį ir net ėmiau gailėtis, kam 
atsivežiau iš Anglijos savo lankašyrietį vyrą. 

Tačiau nelabai apgailestavau, nes nuoširdžiai mylėjau savo 
lankašyrietį, kuris iš pat pradžių pavergė mano širdį; ir jis, turiu 
pasakyti tiesą, visai nusipelnė mano meilės. 

Kitą rytą sūnus vėl atjojo pas mane kone tuojau, kai tik 
atsikėliau. Trumpai pasisveikinęs, jis pirmiausia įteikė man 
zomšinį kapšą su penkiasdešimt penkiomis Ispanijos pistolė- 
mis, sakydamas, kad tai - mano kelionės iš Anglijos į Ameriką 
išlaidoms padengti; nors tai - ne jo reikalas, jis vis dėlto nema- 
nas. kad būčiau atsivežusi daug pinigų, - į šią šalį nevažiuojama 
su dideliais pinigais. Paskui išėmė savo senelės testamentą ir 
perskaitė jį man; pasirodė, kad ji užrašiusi man plantaciją prie 
Jorko upės su visais vergais ir gyvuliais, patikėdama valdyti ją 
mano sūnui tol, kol jis išgirs apie mane; jeigu būčiau mirusi, 
plantacija turinti pereiti mano palikuonims, jei aš turiu vaikų. 
0 jei palikuonių nėra. - tam, kam norėsiu palikti ją pagal 
testamentą; tačiau pajamos iš šios plantacijos turinčios prik- 
lausyti minėtajam mano sūnui tol, kol jis nesužinosiąs apie 
mane, 0 jei manęs nebūtų gyvos - jam ir jo palikuonims. 

Nors ta plantacija buvo toli, sūnus jos nenuomojo, o pa- 
skyrė valdytoją, kaip ir kitai plantacijai, kuri priklausė jo tėvui 
ir buvo visai greta, pats tris ar keturis kartus per metus užsuk- 
davo tik jų patikrinti. Paklausiau, kiek. jo manymu, gali kainuo- 
ti ta plantacija. Jis atsakė, kad tuo atveju, jei išnuomosiu ją, ji 
duos man apie šešiasdešimt svarų per metus. 0 jei panorėsiu 
šeimininkauti pati, ji duos kur kas daugiau pelno - apie šimtą 
penkiasdešimt svarų metinių pajamų. Bet atsižvelgdamas į tai, 
kad aš tikriausiai įsikursiu kitoje užtakio pakrantėje arba galbūt 

griŠiu į Angliją. jis valdys ją mano vardu, kaip valdė iki šiol, ir 
tada tikriausiai galės kasmet pasiųsti man tabako krovinį - šimto 
svarų. O kartais ir didesnės vertės. 

Visa tai kėlė man nusistebėjimą, prie tokių dalykų nebuvau 
pratusi; niekada dar berods su tokiu grauduliu nežvelgiau į 
dangu, niekada dar nebuvau pajutusi tokio dėkingumo Apvaiz- 
dai. Kokius stebuklus ji darė, ir kam tokiai! Juk aš pati buvau 
pagedimo stebuklas, tokio dar pasaulis nebuvo regėjęs. Dar 
kartą pasakysiu: ne tik dabar, bet ir kiekvieną kartą, kai turė- 
davau dėkoti Apvaizdai, nedoras ir šlykštus mano praeities 
gyvenimas atrodydavo man itin pasibaisėtinas; neapkęsdavau 
savęs dar labiau, priekaištaudavau sau už tą gyvenimą dar 
skaudžiau, kai Apvaizda man, nevertai, rodydavo savo malonę. 

Tiesą sakant, skaitytojas toliau tesamprotauja apie tai pats 
- tuos samprotavimus, be abejo, reikėtų išplėtoti, - 0 aš tęsiu 
savo pasakojimą. 

Sūnaus rūpinimasis manimi ir malonūs jo pasiūlymai pri- 
vertė mane pravirkti, ir jam kalbant man vis riedėjo ašaros, o 
rauda atėmė žadą; pagaliau susivaldžiau ir garsiai pasidžiau- 
giau, kad rūpintis man palikta nuosavybe buvo patikėta tikram 
mano sūnui; paskui, pereidama prie palikimo klausimo. pasa- 
kiau. kad jis - vienintelis mano sūnus pasaulyje ir jei net ištekė- 
siu, jau nebegalėsiu turėti vaikų; todėl paprašiau jį surašyti 
dokumentą, kuriuo palieku po savo mirties visą tą plantaciją 
jam ir jo palikuonims. Baigusi kalbėti apie reikalus, šypsoda- 
masi paklausiau sūnaus, kodėl jis iki šiol viengungis. Jis tuojau 
atsakė, kad Virdžinijoje sunku rasti žmoną, ir kadangi aš, atro- 
do. rengiuosi grįžti į Angliją, jis prašo atsiųsti jam žmoną iš 
Londono. 

Štai apie ką mes kalbėjomės tą dieną - maloniausią dieną 
mano gyvenime, suteikusią man tiek pasitenkinimo. Paskui 
sūnus atjodavo pas mane kasdien ir ne kartą buvo nusivežęs 
mane pasisvečiuoti pas savo draugus, kurie priimdavo mane 
labai pagarbiai. Kelis kartus pietavau jo namuose, ir tuomet jis 

stengdavosi pašalinti savo vos gyvą tėvą, todėl nei aš, nei jis nė 
karto vienas kito nepamatėme. Tą dieną, kai sūnus trečią kartą 
atvyko pas mane į svečius, padovanojau jam vienintelę brange- 
nybę. kurią turėjau prie savęs - vieną iš dviejų auksinių laikro- 
džių. kuriuos aš. kaip anksčiau minėjau, atsivežiau iš Anglijos 
savo laivo skrynioje. Pasakiau, kad daugiau nieko vertingo 
neturiu, Ir paprašiau, kad jis kartais bučiuotų tą laikrodį prisi- 
mindamas mane, tačiau nutylėjau, jog būdama Londone pavo- 
giau tą laikrodį iš vienos ponios bažnyčioje. Bet tai - tarp kitko. 

Kurį laiką jis atrodė neryžtingas, lyg būtų abejojęs, ar 
paimti dovaną. Bet aš užsispyriau ir įtikinau jį paimti; tas laik- 
rodis net Londone būtų kainavęs ne ką mažiau nei zomšinis 
Kapšas su Ispanijos pistolėmis, o čia jį derėjo vertinti dvigubai 
daugiau. Galiausiai jis paėmė laikrodį, pabučiavo ir pasakė, kad 
ima jį skolon, bet mokės už jį, kol gyva būsiu. 

Po kelių dienų jis atnešė plantacijos dovanojimo raštą ir 
atvedė notarą, ir aš mielai pasirašiau dokumentą, paskui graži- 
nau jį sūnui su šimtu bučinių; atrodo, jog niekada nėra buvę 
sudaryta mielesnio sandėrio tarp motinos ir švelnaus, pagar- 
baus sūnaus. Kitą dieną jis atnešė man patvirtintą parašu ir 
antspaudu įsipareigojimą stropiai valdyti plantaciją mano 
vardu ir siųsti iš jos gautas pajamas, kur paliepsiu, be to, nuro- 
dytosios pajamos neturi būti mažesnės kaip šimtas svarų per 
metus. Tai užbaigęs jis pasakė, kad aš imu valdyti prieš derliaus 
nuėmimą, todėl turiu teisę į einamųjų metų pajamas, ir čia pat 
užmokėjo man šimtą svarų Ispanijos doleriais, paprašęs, kad 
duočiau raštelį, jog šiais metais imtinai iki Kalėdų esu gavusi 
viską, kas man priklauso; tai buvo rugpjūčio pabaigoje. 

Viešėjau ten ilgiau nei penkias savaites, net ir vėliau turė- 
jau nemažai vargo, norėdama išvykti. Sūnus pasišovė lydėti 
mane per užtakį, bet aš griežtai atmečiau jo pasiūlymą. Bet jis 
įkalbėjo mane plaukti jo nuosavu šliupu, panašiu į jachtą; sūnus 
plaukiodavo juo iškylaudamas ir gabendavo krovinius. Sutikau, 
ir kuo švelniausiai pareiškęs sūniškus jausmus jis leido man 

išvykti, O po dviejų dienų sėkmingai atkeliavau pas savo draugą 
kvakerį. 

Atvežiau mūsų plantacijai tris arklius su pakinktais ir bal- 
nais, kelias kiaules, dvi karves ir daug kitokio gero - mieliausio 
ir pagarbiausio sūnaus. kokį tik gali turėti moteris, dovaną. 
Smulkiai papasakojau vyrui apie savo kelionę, tik sūnų vadinau 
giminaičiu; pirmiausia pareiškiau vyrui, kad pamečiau savo 
laikrodį, ir jis. matyt, labai dėl to nusiminė, bet paskui papasa- 
kojau. koks malonus ir dėmesingas man buvo mano giminaitis; 
pasakiau, kad motina paliko man tokią ir tokią plantaciją, ir tas 
giminaitis išsaugojo ją man, tikėdamasis anksčiau ar vėliau 
gauti apie mane žinią; paskui pasakiau, kad pavedžiau giminai- 
čiui valdyti tą plantaciją - jis tvarkingai atsiskaitys man apie 
gaunamas iš jos pajamas, - ir išsiėmiau šimtą svarų sidabru, 
pirmųjų metų pajamas; pagaliau rodydama zomšinį kapšą su 
pistolėmis, šūktelėjau: 

- O čia, mano drauge, auksinis laikrodis! 

Vyras pakėlė rankas aukštyn ir sužavėtas sušuko: 

- Koks maloningas yra Viešpats tokiam nedėkingam šuniui 
kaip aš! 

Taigi Dievo malonė vienodai veikia visus protingus ir jaut- 
rius Žmones. 

Paskui parodžiau vyrui, ką, be to, dar atsigabenau šliupu: 
kalbu apie arklius, kiaules, karves ir įvairius reikmenis mūsų 
plantacijai; jis dar labiau nustebo. ir jo širdį užplūdo dėkingu- 
mas; tvirtinu, jog nuo to laiko jis taip nuoširdžiai ėmė atgailauti, 
taip neabejotinai atsivertė, kaip tik gali atsiversti padūkęs nar- 
suolis. vagis ir vieškelio plėšikas. Patvirtindama savo žodžius, 
galėčiau parašyti dar ilgesnę istoriją nei ši; bet dorybės aprašy- 
mas nėra toks įdomus kaip nedorybės, ir vien ši mintis sulaiko 
mane nuo ketinimo paskirti savo vyro gyvenimui atskirą knygą. 

Taigi grįžtu prie mane liečiančių aplinkybių, nes tai - mano, 
0 ne mano vyro gyvenimo istorija. Mes ir toliau triūsėme savo 
plantacijoje, padedami ir patariami draugų, ypač - sąžiningojo 

kvakerio. kuris buvo mums ištikimas, kilnus ir tikras draugas; 
mums puikiai sekėsi: turėdami iš pat pradžių pakankamai ka- 
pitalo, kaip jau sakiau. ir gavę dabar dar šimtą penkiasdešimt 
svarų grynaisiais, įsigijome daugiau tarnų, pasistatėme puikų 
namą ir kasmet suardavome didelį plėšinių plotą. Antraisiais 
metais parašiau savo senajai globėjai, kad ir ji pasidžiaugtų, jog 
mums sekasi, ir nurodžiau, ką turi daryti su paliktais pas ją 
pinigais - tai buvo du šimtai penkiasdešimt svarų, kaip jau 
minėjau; parašiau, kad ji atsiųstų mums tuos pinigus prekėmis, 
O tai ji 1r padarė, parodydama įprastinį paslaugumą ir ištikimy- 
bę, ir visas jos pasiųstas krovinys sėkmingai mus pasiekė. 

"Ten buvo įvairių drabužių tiek mano vyrui, tiek man; pasi- 
rupinau, kad būtų nupirkti visi daiktai, kuriuos kaip Žinojau, jis 
ypač mėgo: du gražūs ilgaplaukiai perukai, dvi špagos su sidab- 
rinėmis rankenomis, trys ar keturi geri medžiokliniai šautuvai, 
gražus balnas su pistoletų dėklais, puikūs pistoletai ir raudona 
gunelė - žodžiu. viskas, kas galėjo jį pradžiuginti, kad jis atro- 
dytų kaip ponas, o toks jis ir buvo iš tikrųjų. Buvau užsakiusi 
daug namų apyvokos daiktų, kurių mums trūko, ir mums abiem 
baltinių. O man pačiai nelabai reikėjo suknelių ir baltinių, nes 
turėjau dideles to gero atsargas. Kitą mano krovinio dalį sudarė 
įvainios geležies prekės. arklių pakinktai, žemdirbystės padar- 
gai. drabužiai tarnams. drobė, vilnonės medžiagos, sarža, koji- 
nės. batai, skrybėlės ir panašūs daiktai tarnams; visa tai - 
kvakerio nurodymu. Tas krovinys sėkmingai pasiekė mus kartu 
su trimis tarnaitėmis, tvirtomis mergomis, kurias man parinko 
mano senoji globėja ir kurios labai tiko mūsų vietoms bei joms 
numatytam darbui; viena iš jų atvyko su prieaugiliu, nes. Kaip ji 
vėliau prisipažino, pastojo nuo vieno jūreivio dar prieš laivui 
pasiekiant Greivsendą; septyniems mėnesiams praėjus po at- 
važiavimo, ji pagimdė mums sveiką berniuką. 

Mano vyras. kaip galite įsivaizduoti. buvo gerokai nuste- 
bintas, kai tas krovinys buvo atgabentas iš Anglijos, ir kartą, 
peržiūrėjęs važtaraščius, pasakė man: 


- Mano mieloji, ką tai reiškia? Bijau, kad tu lendi į skolas. 
Kada galėsime už viską susimokėti? 

Šypsodamasi atsakiau, kad už viską jau užmokėta; ir pa- 
pasakojau, kad baimindamasi nelaimių keliaujant ir numatyda- 
ma. jog mūsų padėtyje gali būti įvairiausių netikėtumų, 
Išsivežiau ne visą savo kapitalą, dalį jo palikau pas bičiulę, o 
dabar, kai sėkmingai perplaukėme vandenyną ir laimingai čia 
įsikūrėme, aš, kaip jis mato, išsireikalavau tuos pinigus. 

Vyras buvo priblokštas ir kurį laiką tylėdamas skaičiavo, 
lenkdamas pirštus. 

- Pala, leisk man suvokti, - pagaliau prabilo jis toliau skai- 
čiuodamas ir užlenkdamas pirmiausia nykštį, - visų pirma du 
šimtai keturiasdešimt šeši svarai grynaisiais, paskui du auksi- 
niai laikrodžiai, žiedai su briliantais, sidabriniai indai. - Ir jis 
užlenkė smilių. Paskui lenkdamas didįjį: - Plantacija prie Jorko 
upės, šimtas svarų metinių pajamų, paskui šimtas penkiasde- 
šimt grynaisiais, po to arkliai, karvės, kiaulės ir visokie reikme- 
nys, - Čia visi jo pirštai jau buvo užlenkti, ir jis vėl perėjo prie 
nykščio, - o dabar dar krovinys. kainuojantis Anglijoje du šim- 
tus penkiasdešimt svarų, 0 čia - dvigubai daugiau. 

- Kas gi iš to išeina? - paklausiau. 

- Kas išeina? Kas dabar išdrįs pasakyti, kad aš apsišoviau. 
vesdamas Lankašyre? Man rodos. kad gavau žmoną su kraičiu. 
ir dar labai neblogu, - pasakė jis. 

Trumpai tariant, dabar ėmėme gyventi visko pertekę, irkas 
metai mūsų turtai didėjo; naujoji mūsų plantacija nepastebimai 
plėtėsi, ir per aštuonerius metus, kuriuos ten išgyvenome. 
padidinome pajamas iš jos iki trijų šimtų svarų per metus, tai 
yra tick ji būtų davusi Anglijoje. 

Po metų vėl persikėliau per užtakį, kad pamatvčiau sūnų 
ir paslimčiau antrųjų metų pelną iš plantacijos; vos išlipus! į 
krantą buvau priblokšta žinios, kad ankstesnis mano vyras mirė 
ir jį palaidojo ne daugiau kaip prieš porą savaičių. Prisipažinsiu. 
man tai nebuvo nemaloni naujiena, nes dabar galėjau nebe- 

slėpti, kad esu ištekėjusi; prieš išvažiuodama pasakiau sūnui. 
kad galvojau ištekėti už kaimyno plantatoriaus; ir nors pagal 
įstatymą seniai galėjau tai padaryti, nes buvau atleista nuo 
ankstesnių įsipareigojimų, bet vis bijojau, kad sena istorija išeis 
į viešumą ir vyrui tai bus nemalonu. Vis toks pat meilus, pagar- 
bus ir paslaugus mano sūnus šį kartą priėmė mane savo namuo- 
se. išmokėjo man šimtą svarų ir vėl pridėjo man dovanų 
kelionėn. 

Po kiek laiko pranešiau sūnui, kad ištekėjau, ir pasikvie- 
Čiau jį pas save į svečius; vyras taip pat parašė jam labai malonų 
laišką, kviesdamas atvykti. Ir šit po kelių mėnesių sūnus atvyko 
kaip tik tuo metu, kai buvo atgabentas mano krovinys iš Ang- 
lijos, ir aš pasakiau jam, kad viskas priklauso mano vyrui, ne 
man. 

Reikia pastebėti, kad mirus mano nelaimingajam broliui 
(vyrui) aš atvirai papasakojau vyrui visą tą istoriją, paaiškinda- 
ma, kad giminaitis, apie kurį jam kalbėjau, yra ne kas kitas, o 
mano sūnus iš tos nelemtos santuokos. Jis labai ramiai išklausė 
pasakojimą ir pasakė, kad jo nė kiek nebūtų sujaudinę, jei 
senukas, kaip mes jį vadinome, būtų buvęs gyvas. 

- Juk nei tu, nei jis nekalti, - pasakė jis. - Įvyko klaida, kurios 
nebuvo galima numatyti. 

Jis smerkė mano brolį tik dėl to, kad šis prašė manęs 
nuslėpti viską ir gyventi su juo toliau kaip su vyru, kai jau 
paaiškėjo, kad jis - mano brolis. Jo manymu, tai buvo žema. 

Taigi visi sunkumai dingo, ir mes ėmėme gyventi drauge 
kuo geriausiai. Dabar mes jau visai senukai: aš grįžau į Angliją 
kone septynių dešimčių metų, 0 vyrui buvo šešiasdešimt aštuo- 
neri; mano tremties terminas seniai baigėsi, ir dabar, nors ir 
daug nepriteklių bei vargų patyrėme per savo gyvenimą, abu 
esame žvalūs ir sveikutėliai. Man išvykus, vyras kurį laiką buvo 
pasilikęs Amerikoje tvarkyti reikalų, ir iš pradžių norėjau su- 
grįžti pas jį, bet jo prašoma atsisakiau savo ketinimo, ir jis taip 
pat atplaukė į Angliją, kur mudu nusprendėme baigti savo 

dienas nuoširdžiai atgailaudami ir sielvartaudami dėl taip ne- 
dorai nugyvento gyvenimo. 
Parašyta 1683 metais. 


DANIELIO DEFO GYVENIMO 


IR KŪRYBOS DATOS 


Rašytojas. žinomas mums Danielio Defo vardu, nuo gimimo 
maždaug iki keturiasdešimtųjų savo gyvenimo metų buvo vadinamas 
Danieliu Fo. Fo - tai jo tėvo pavardė, kurią Danielis, sekdamas 
prancūzais, sumanė papuošti aristokratiška dalelyte „de“. Savo pa- 
vardę jis rašydavo įvairiais: čia atskirai - de Fo, čia kartu - Defo. 


1660 
1668 
1670 


1674(?)-1678(?) 


1676-1681 


1683 
1684, sausis 
1685, birželis- 


liepa 
1685-1692 


- gimė Londone (tiksli gimimo data nenustatyta). 
- Alisos Fo, rašytojo motinos, mirtis. 

- mokosi pradžios mokykloje pas garbųjį Džeimsą 
Fišerį Dorkinge, už 25 mylių nuo Londono. 

- mokosi garbiojo Čarlso Mortono „Akademijoje“ 
Niūington Gryne (Midlseksas); rengiasi 
dvasininko karjerai. 

- atsisakė įsišventinti į dvasininkijos luomą; 
verčiasi įvairia prekyba, taip pat susijusia su 
prekių importu bei eksportu. 

- pirmasis politinis pamfletas (nė vieno 
egzemplioriaus neišliko). 

- veda dvidešimtmetę Merę Tafli, turtuolio 
dukterį su 3700 svarų kraičiu. 

- prisideda prie „protestantų hercogo" Monmuto 
sukilimo Somersetšyre. 

- važinėja po Didžiąją Britaniją ir žemyną 
komercijos reikalais. 


1: Nurodant Defo kūrinius, čia ir toliau turima galvoje ne jų parašymo, o išspaus- 


dinimo data. 

! 6055 
1658, lapkritis- 
gruodis 


1690. balandis 
1690-1691] 


1692 


1694 


1695, sausis 


1696-1697 


1697 


1701, sausis 
1701. gegužė 
1701, gruodis 
1702, gruodis 


1703 


1703, 
balandžio 27 


1703, gegužės 
20 ar 21 

- politinis pamfletas prieš Jokūbą II. 

- važiuoja į Henlį prisijungti prie Vilhelmo 
Oraniečio pajėgų. 

- Vilhelmui vykstant į Angliją, dalyvauja jo svitoje. 
- bendradarbiauja Dantono laikraštyje 

„Atėnų Merkurijus". 

- dėl karo metu padažnėjusių laivų sudužimų Defo, 


kuris vertėsi laivų draudimu, bankrutuoja; jo skola 
siekia 17000 svarų. 


- gauna atsakingo už naujos „langų rinkliavos“ 
mokėjimą valdininko vietą; toje pareigybėje 
lieka iki 1699 metų. 

- pirmą kartą prie šeimos pavardės prisideda 
dalelytę „de“ laikraščio skelbime apie rengiamą 
karališkąją loteriją, kurios organizatoriumi buvo 
tris kartus, 1695-1696 metais. 

- tampa plytų ir čerpių gamyklos Tilberyje 
(Eseksas) bendraturčiu. 

- „Esė apie projektus". 

- satyrinė poema „Grynakraujis anglas" 
(Vilhelmui III apginti). 

- įteikia Robertui Harliui, kaip Bendruomenių 
rūmų spikeriui, „Legiono priminimą 
Bendruomenių rūmams". 

- jaunesniosios dukters Sofijos krikštynos. 


- pamfletas „Kaip greičiausiai susidoroti su 
disenteriais". 

- teisminis persekiojimas ir kaltinamasis 
nuosprendis už pamfleto „Kaip greičiausiai 
susidoroti su disenteriais" išspausdinimą; pats 
pamiletas teismo nuosprendžiu buvo viešai 
sudegintas. 


- Džonas Hau išspausdino pirmąjį Defo 
pamfletų ir eiliuotų satyrų leidimą. 

- pakartotinis areštas; įkalinimas 
Niūgeito kalėjime. 


1703. liepos 20 


1703, liepos 
29. 30.31 


1703. lapkritis 


1704 


1704, vasaris 
1704, liepa 
1705. rugsėjis 


1706 


1706. gruodis 
1706-1710 
1707 


1708, sausis 


1713. kovas 


1713, balandis 


- „Tikrasis raštų rinkinys", į kurį įėjo 22 Defo 
kūriniai - traktatai ir poemos; frontispise įdėtas 
pirmasis iš žinomų Defo portretų. 

- stovi prie gėdos stulpo po valandą per dieną trijose 
skirtingose Londono vietose: prie Karališkosios 
biržos, Čypsaido rajone ir Templbare. Minioje 
pardavinėjamas jo „Himnas gėdos stulpui". 

- Roberto Harlio tarpininkavimu paleidžiamas iš 
kalėjimo, Defo skolas apmoka karūna; nuo to 
laiko iki 1714 metų dirba torių vyriausybės 
propagandistu ir informatoriumi. 


- „Audra, arba Svarbiausių įvykių neseniai 
ištikusio baisaus uragano metu rinkinys" - 
apybraiža, kurioje aprašomas uraganas, praūžęs 
virš Lamanšo 1703 metų lapkričio pabaigoje. 

- išleidžia savaitraštį „Apžvalga“ (iki 1713 metų). 
- oficialiai pristatomas karalienei Anai. 

- „Teisinga istorija apie kažkokios ponios 

Vil šmėklą". 

- satyrinė poema „Jure Divino“ ir poema 
„Kaledonija“, skirta Skotijai. 

- rašytojo tėvo Džeimso Fo mirtis. 

- dažnos kelionės į Škotiją. 

- dukters Martos mirtis. 

- apsigyvena Stouk Niūingtone, šiauriniame 
Londono priemiestyje; namą Stouk Niuingtone 
išsaugo iki pat mirties. 

- Istorinė apybraiža „Unijos istorija" (Anglijos ir 
Skotijos unijos aktas buvo pasirašytas 1707 metų 
kovo mėnesį). 

- naujas areštas už nesumokėtas skolas; R. Harlio 
tarpininkavimu paleistas, skolos iš dalies padengtos. 
- areštuotas už „Apžvalgoje“ išspausdintą straipsnį 
„Kas bus, jei grįš „Pretendentas?“ ir kai kurias 
kitas publikacijas; paleistas po dviejų dienų, bet 
jam priteista 800 svarų bauda. Vyriausybės 

1720, rugpjūtis 

reikalavimu atsiprašo Rusijos pasiuntinio 
Londone už „Apžvalgoje“ išspausdintas kritines 
pastabas apie Petrą I. 

- „Šeimos vadovas“, didaktinių dialogų 
religinėmis ir buitinėmis temomis rinkinys; 
„Karolio XII karų istorija". 

- dar vienas trumpas areštas už lordo Englsio 
įžeidimą spaudoje; toliau dirba propagandistu ir 
informatoriumi valdant naujai (vigų) vyriausybei. 
- leidžia laikraštį „Mercurius Politicus" 
(„Politinis Merkurijus“). 

- pradeda bendradarbiauti „Savaitiniame žurnale“, 
kurį leidžia Natanielis Mistas. 


- „Robinzonas Kruzas". 


- ketvirtasis pirmosios knygos apie Robinzoną 
Kruzą leidimas kartu su „Tolesniais Robinzono 
Kruzo nuotykiais". „Istorinė ataskaita apie sero 
Volterio Relio keliones ir nuotykius". 


- „Dunkano Kempbelo gyvenimas ir nuotykiai", 
„Kavalieriaus memuarai", „Kapitonas 

Singltonas". Pirmieji „Robinzono Kruzo" vertimai 
į vokiečių ir prancūzų kalbas. 


- kelionė į Paryžių. 

- „Rimti Robinzono Kruzo apmąstymai per savo 
gyvenimą ir nepaprastus nuotykius, pridedant 
angelų pasaulio regėjimus". 

- „Molė Flanders", „Maro meto dienoraštis", 
„Pulkininko Džeko istorija". Paskutinės kelionės 
po šalį: medžiagos, būtinos sumanytai knygai 
apie keliones, rinkimas ir tikslinimas. 

- „Nešališka petro Aleksandrovičiaus, dabartinio 
Moskovijos caro, gyvenimo ir darbų istorija". 

- „Dalinga meilužė, arba... Roksana", „Piratavimo 
istorija" (1724-1728), „Naujoji kelionė aplink 
pasaulį", „Džeko Šepardo nepaprasto gyvenimo 


istorija", „Kelionė po visą Didžiosios 
Britanijos salą" (1724-1726). 

1725 - „Tikras anglų prekybininkas“ (1725-1727), 
„Teisingas pasakojimas apie Džonatano 
Vaildo gyvenimą ir darbus". 


1726 - „Magijos sistema“. i 
I/27 - „Ataskaita apie vaiduoklių istoriją ir jų realumą". 
1728 - „Anglijos ekonomikos planas", | 


„Anglų karininko memuarai", 
„Atlas Maritimus and CommerciakHs". 
1725 - „Triumfuojanti Augusta". 
1729 - „Madagaskaras, arba Roberto Drurio 
dienoraštis", paskutinė iš Defo parašytų 
beletrizuotų biografijų. 


129, gruodis, - - redaguoja savaitraštį „Didžiosios Britanijos 

1730, spalis politinė padėtis". 

1730, - „Patikima schema, kaip nedelsiant 

gruodžio 15 užkirsti kelią vagystėms gatvėse“, paskutinė 
publikacija, Defo dar esant gyvam. 

1731. - Defo mirtis Londone (Roup Meikers 


balandžio 24  Elyje; Sitis). 

